(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΙΘ΄

Τετάρτη, 20 Μαρτίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ. κ. Σ. Κυριάκης και Α. Λινού, σελ.   
3. Ανακοινώνεται ότι τη συνεδρίαση παρακολουθούν μαθητές από το 4ο Δημοτικό Σχολείο Ελληνικού, το 5ο Γυμνάσιο Περιστερίου, το 16ο Δημοτικό Σχολείο Νέας Ιωνίας, το Γυμνάσιο Νέας Περάμου, το Γυμνάσιο Παραλίας Καλαμάτας, το 3ο Δημοτικό Σχολείο Φαρσάλων και από το 7ο Δημοτικό Σχολείο Κω, σελ.   
4. Ειδική Ημερήσια Διάταξη:Συζήτηση, σύμφωνα με το άρθρο 148 του Κανονισμού της Βουλής, επί του κατατεθέντος πορίσματος της Εξεταστικής Επιτροπής με θέμα: «για τη διερεύνηση του εγκλήματος των Τεμπών και όλων των πτυχών που σχετίζονται με αυτό», που ανακοινώθηκε στην Ολομέλεια της Βουλής στις 13 Μαρτίου 2024», σελ.   
5. Επί διαδικαστικού θέματος, σελ.   
6. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεων Διαρκών Επιτροπών:, σελ.   
 i. Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Εθνικής Οικονομίας και Οικονομικών «Ενσωμάτωση της Οδηγίας (ΕΕ) 2022/2523 του Συμβουλίου, της 15ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες τελωνειακές και φορολογικές διατάξεις», σελ.   
 ii. H Διαρκής Επιτροπή Παραγωγής και Εμπορίου καταθέτει την Έκθεσή της επί του σχεδίου νόμου του Υπουργείου Κλιματικής Κρίσης και Πολιτικής Προστασίας « Έγκριση Σχεδίου Σύμβασης για την Προμήθεια Αεροσκαφών τύπου «DHC-515»», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΑΥΛΩΝΙΤΗΣ Α. , σελ.   
 ΒΕΛΟΠΟΥΛΟΣ Κ. , σελ.   
 ΒΟΡΙΔΗΣ Μ. , σελ.   
 ΒΡΕΤΤΟΣ Ν. , σελ.   
 ΔΕΛΗΣ Ι. , σελ.   
 ΔΗΜΗΤΡΙΑΔΗΣ Π. , σελ.   
 ΕΥΘΥΜΙΟΥ Ά. , σελ.   
 ΖΕΡΒΕΑΣ Α. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΓΚΟΥΝΗΣ Κ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΣΙΒΑΡΔΑΣ Χ. , σελ.   
 ΚΕΛΛΑΣ Χ. , σελ.   
 ΚΕΦΑΛΑ Γ. , σελ.   
 ΚΟΚΚΑΛΗΣ Β. , σελ.   
 ΚΟΜΝΗΝΑΚΑ Μ. , σελ.   
 ΚΟΝΤΗΣ Ι. , σελ.   
 ΚΟΥΒΕΛΑΣ Δ. , σελ.   
 ΚΟΥΡΟΥΠΑΚΗ Α. , σελ.   
 ΚΟΥΤΣΟΥΜΠΑΣ Δ. , σελ.   
 ΚΡΗΤΙΚΟΣ Ν. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΜΑΝΤΖΟΣ Δ. , σελ.   
 ΜΑΡΚΟΠΟΥΛΟΣ Δ. , σελ.   
 ΜΕΤΑΞΑΣ Κ. , σελ.   
 ΜΗΤΑΡΑΚΗΣ Π. , σελ.   
 ΜΠΙΜΠΙΛΑΣ Σ. , σελ.   
 ΝΑΤΣΙΟΣ Δ. , σελ.   
 ΝΙΚΗΤΙΑΔΗΣ Γ. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΑΝΑΣ Α. , σελ.   
 ΠΑΠΑΔΑΚΗΣ Π. , σελ.   
 ΠΕΡΚΑ Θ. , σελ.   
 ΠΕΤΣΑΣ Σ. , σελ.   
 ΠΛΕΥΡΗΣ Α. , σελ.   
 ΣΑΡΑΚΗΣ Π. , σελ.   
 ΣΑΡΑΚΙΩΤΗΣ Ι. , σελ.   
 ΣΤΥΛΙΑΝΙΔΗΣ Χ. , σελ.   
 ΣΥΡΕΓΓΕΛΑ Μ. , σελ.   
 ΤΖΑΚΡΗ Θ. , σελ.   
 ΤΣΑΒΔΑΡΙΔΗΣ Λ. , σελ.   
 ΤΣΙΡΩΝΗΣ Σ. , σελ.   
 ΦΑΜΕΛΛΟΣ Σ. , σελ.   
 ΦΩΤΗΛΑΣ Ι. , σελ.   
 ΦΩΤΙΟΥ Θ. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΑΡΙΤΣΗΣ Α. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
  
Β. Επί διαδικαστικού θέματος:  
 ΑΠΟΣΤΟΛΑΚΗ Ε. , σελ.   
 ΑΥΛΩΝΙΤΗΣ Α. , σελ.   
 ΒΙΛΙΑΡΔΟΣ Β. , σελ.   
 ΒΟΡΙΔΗΣ Μ. , σελ.   
 ΓΕΩΡΓΑΝΤΑΣ Γ. , σελ.   
 ΚΑΖΑΜΙΑΣ Α. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΡΚΟΠΟΥΛΟΣ Δ. , σελ.   
 ΜΗΤΑΡΑΚΗΣ Π. , σελ.   
 ΜΠΟΥΡΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
 ΠΛΕΥΡΗΣ Α. , σελ.   
 ΤΖΑΚΡΗ Θ. , σελ.   
 ΤΣΑΒΔΑΡΙΔΗΣ Λ. , σελ.   
  
Γ. Επί προσωπικού θέματος:  
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΗΤΑΡΑΚΗΣ Π. , σελ.   
  
Δ. ΠΑΡΕΜΒΑΣΕΙΣ:  
 ΔΟΥΡΟΥ Ε. , σελ.   
 ΚΑΛΑΦΑΤΗΣ Σ. , σελ.   
 ΚΑΡΑΜΕΡΟΣ Γ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΑΡΚΑΣ Κ. , σελ.   
 ΣΙΜΟΠΟΥΛΟΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΘ΄

Τετάρτη 20 Μαρτίου 2024

Αθήνα, σήμερα στις 20 Μαρτίου 2024, ημέρα Τετάρτη και ώρα 9.36΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Προτού εισέλθουμε στη σημερινή ημερήσια διάταξη θα ήθελα να προβώ στις εξής ανακοινώσεις προς το Σώμα:

Πρώτον, η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών: «Ενσωμάτωση της Οδηγίας (ΕΕ) 2022/2523 του Συμβουλίου, της 15ης Δεκεμβρίου 2022, σχετικά με την εξασφάλιση παγκόσμιου ελάχιστου επιπέδου φορολογίας των ομίλων πολυεθνικών επιχειρήσεων και των εγχώριων ομίλων μεγάλης κλίμακας στην Ευρωπαϊκή Ένωση (Pillar II) και άλλες τελωνειακές και φορολογικές διατάξεις»

Δεύτερον, η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Κλιματικής Κρίσης και Πολιτικής Προστασίας: «Έγκριση Σχεδίου Σύμβασης για την Προμήθεια Αεροσκαφών τύπου «DHC-515»».

Επίσης, ο Βουλευτής Πρέβεζας κ. Σπυρίδων Κυριάκης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση, σύμφωνα με το άρθρο 148 του Κανονισμού της Βουλής, επί του κατατεθέντος πορίσματος της Εξεταστικής Επιτροπής με θέμα: «για τη διερεύνηση του εγκλήματος των Τεμπών και όλων των πτυχών που σχετίζονται με αυτό», που ανακοινώθηκε στην Ολομέλεια της Βουλής στις 13 Μαρτίου 2024».

(Το προαναφερθέν πόρισμα, λόγω του μεγάλου όγκου, δεν καταχωρίζεται στα Πρακτικά και βρίσκεται σε αρχείο μορφής PDF στην παρακάτω ηλεκτρονική διεύθυνση:

<https://www.hellenicparliament.gr/UserFiles/510129c4-d278-40e7-8009-e77fc230adef/%CE%A0%CF%8C%CF%81%CE%B9%CF%83%CE%BC%CE%B1_%CF%84%CE%B5%CE%BB%CE%B9%CE%BA%CF%8C.pdf>)

Η Εξεταστική Επιτροπή, που κατέληξε στο υπό συζήτηση πόρισμα, συνεστήθη με απόφαση της Ολομέλειας της Βουλής σύμφωνα με τα άρθρα 68, παράγραφος 2, εδάφιο γ΄ του Συντάγματος και 144, παράγραφος 5, εδάφιο β΄ του Κανονισμού της Βουλής που ελήφθη κατά τη συνεδρίαση της 15ης Νοεμβρίου 2023.

Το πόρισμα που υποβλήθηκε τη Δευτέρα 11 Μαρτίου 2024 και ανακοινώθηκε στις 13 Μαρτίου 2024 στην Ολομέλεια της Βουλής καταχωρήθηκε στα Πρακτικά της συνεδρίασης αυτής και διανεμήθηκε στους συναδέλφους. Εξήντα τέσσερις Βουλευτές της Κοινοβουλευτικής Ομάδας της Νέας Δημοκρατίας υπέβαλαν πρόταση, σύμφωνα με το άρθρο 148, παράγραφος 3 του Κανονισμού της Βουλής, για τη συζήτηση του πορίσματος της Εξεταστικής Επιτροπής για «τη διερεύνηση του εγκλήματος των Τεμπών και όλων των πτυχών που σχετίζονται με αυτό» που ανακοινώθηκε στην Ολομέλεια της Βουλής στις 14 Μαρτίου 2024 και ανεγράφη για συζήτηση σε ειδική ημερήσια διάταξη της Ολομέλειας της Βουλής την Τετάρτη 20 Μαρτίου 2024.

Η συζήτηση επί του πορίσματος της Εξεταστικής Επιτροπής διεξάγεται σύμφωνα με τις διατάξεις του άρθρου 148 και με ανάλογη εφαρμογή των διατάξεων του άρθρου 137 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης.

Ειδικότερα, ως προς τη διαδικασία της συζητήσεως και σύμφωνα με την από 14 Μαρτίου 2024 εισήγηση της Διάσκεψης των Προέδρων προτείνω οι αγορεύσεις των συναδέλφων Βουλευτών να οργανωθούν σε τρεις κύκλους ομιλητών. Η συζήτηση θα αρχίσει με έναν πρώτο κύκλο εννέα κατά προτεραιότητα ομιλητών, στον οποίο θα εκπροσωπηθούν ισαρίθμως οι εννέα Κοινοβουλευτικές Ομάδες με χρόνο ομιλίας για κάθε ομιλητή δέκα λεπτά χωρίς δικαίωμα δευτερολογίας. Πρώτος θα λάβει τον λόγο ο Βουλευτής από την Κοινοβουλευτική Ομάδα της Νέας Δημοκρατίας που έχει καταθέσει την πρόταση για συζήτηση του πορίσματος. Ο δεύτερος και τρίτος κύκλος θα απαρτίζεται κατ’ αναλογία της κοινοβουλευτικής δύναμης των κομμάτων από δεκαέξι Βουλευτές έκαστος και συγκεκριμένα έξι Βουλευτές από την Κοινοβουλευτική Ομάδα «Νέα Δημοκρατία», δύο Βουλευτές από την Κοινοβουλευτική Ομάδα «ΣΥΡΙΖΑ - Προοδευτική Συμμαχία», μία ή έναν Βουλευτή από την Κοινοβουλευτική Ομάδα «ΠΑΣΟΚ - Κίνημα Αλλαγής», μία ή έναν Βουλευτή από την Κοινοβουλευτική Ομάδα «Κομμουνιστικό Κόμμα Ελλάδας», έναν Βουλευτή από την Κοινοβουλευτική Ομάδα «Ελληνική Λύση», μία Βουλευτή από την Κοινοβουλευτική Ομάδα «Νέα Αριστερά», έναν Βουλευτή από την Κοινοβουλευτική Ομάδα «Σπαρτιάτες», μία ή έναν Βουλευτή από την Κοινοβουλευτική Ομάδα «Νίκη», μία ή έναν Βουλευτή από την Κοινοβουλευτική Ομάδα «Πλεύση Ελευθερίας» και έναν Ανεξάρτητο Βουλευτή με χρόνο ομιλίας για κάθε ομιλητή πέντε λεπτά, με σχετική άνεση, χωρίς δικαίωμα δευτερολογίας.

Οι Κοινοβουλευτικές Ομάδες έχουν ήδη υποβάλει κατάλογο με ομιλητές κατ’ εφαρμογή της διάταξης του άρθρου 65, παράγραφος 5 του Κανονισμού της Βουλής και η αρμόδια Υπηρεσία έχει καταρτίσει έναν ενιαίο κατάλογο, στον οποίον οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης, για να τηρηθεί η κατ’ αναλογία της δύναμης των Κοινοβουλευτικών Ομάδων εκπροσώπηση.

Στη συζήτηση μπορεί να μετέχουν, επίσης, εφόσον το επιθυμούν, οι Πρόεδροι των Κοινοβουλευτικών Ομάδων, όπως ορίζεται από το άρθρο 97 του Κανονισμού της Βουλής. Η διάρκεια αγόρευσης του Πρωθυπουργού είναι μέχρι είκοσι λεπτά και μέχρι δεκαπέντε λεπτά για τους Προέδρους των επόμενων Κοινοβουλευτικών Ομάδων. Οι Υπουργοί, εφόσον επιθυμούν, θα μιλήσουν για δέκα λεπτά της ώρας.

Οι Κοινοβουλευτικοί Εκπρόσωποι θα μιλήσουν για δώδεκα λεπτά, με την επιφύλαξη του περιορισμού που θέτει το άρθρο 167, παράγραφος 2 του Κανονισμού της Βουλής, δηλαδή, εφόσον προηγηθεί ομιλία του Προέδρου της Κοινοβουλευτικής Ομάδας, θα μιλήσουν για έξι λεπτά. Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις με έγγραφο του Γραμματέα της Κοινοβουλευτικής Ομάδας στην οποία ανήκουν οι Βουλευτές, το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής.

Η συζήτηση επί του πορίσματος, όπως γνωρίζετε, ολοκληρώνεται με την εξάντληση του καταλόγου των ομιλητών, ενώ δεν προβλέπεται ψηφοφορία.

Ερωτάται το Σώμα: Γίνεται δεκτή αυτή η πρόταση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς γίνεται δεκτή η πρόταση.

Τον λόγο έχει από τη Νέα Δημοκρατία ο Βουλευτής, κ. Λάζαρος Τσαβδαρίδης.

Παρακαλώ, κύριε συνάδελφε.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το τραγικό δυστύχημα στα Τέμπη τη νύχτα της 28ης Φεβρουαρίου 2023, αποτέλεσε μια από τις πλέον μαύρες στιγμές της σύγχρονης ιστορίας της χώρας μας, όχι μόνο γιατί άφησε πίσω πενήντα επτά νεκρούς και βύθισε στο πένθος τις οικογένειες τους, που με χαρά περίμεναν τους ανθρώπους τους να επιστρέψουν εκείνη τη νύχτα στο σπίτι, όχι μόνο γιατί προξένησε βαριά σωματικά και ψυχικά τραύματα σε δεκάδες συνανθρώπους μας επιβάτες της μοιραίας αμαξοστοιχίας, αλλά και γιατί έφερε στην επιφάνεια, με τον πλέον βίαιο τρόπο, όλες τις διαχρονικές παθογένειες της δημόσιας διοίκησης ξεγυμνώνοντας το πιο προβληματικό κομμάτι της, τον σιδηρόδρομο.

Έφερε στην επιφάνεια παθογένειες που σε συνδυασμό με τα τεράστια ανθρώπινα λάθη οδήγησαν στον χαμό δεκάδων συνανθρώπων μας, βούλιαξαν το σύνολο του έθνους μας στην οδύνη και οδήγησαν στην πάνδημη απαίτηση για ταχύτατη απονομή δικαιοσύνης, ως ελάχιστο φόρο τιμής στη μνήμη των νεκρών, αλλά και ως δέσμευση ότι δεν πρόκειται ποτέ να επιτρέψουμε να συμβεί ξανά κάτι παρόμοιο.

Η Βουλή των Ελλήνων άκουσε αμέσως αυτή τη συλλογική εντολή για δικαιοσύνη και αμέσως, με τον πλέον εμφατικό τρόπο, έγινε ο θεσμικός εκφραστής της, συγκροτώντας στις 20 Νοεμβρίου του 2023 εξεταστική επιτροπή, για να διερευνήσει τα αίτια του σιδηροδρομικού εφιάλτη.

Η Νέα Δημοκρατία ως κυβερνώσα παράταξη ηγήθηκε αυτής της κρίσιμης αποστολής, γιατί για την ίδια είναι ζήτημα τιμής η πέραν πάσης αμφιβολίας διαλεύκανση του δυστυχήματος. Δεν κρύφτηκε μπροστά στις ευθύνες ούτε ασφαλώς αρκέστηκε στην ειλικρινή και τεράστια συγγνώμη προς τους γονείς και τους οικείους των θυμάτων, τους τραυματίες της σιδηροδρομικής τραγωδίας, αλλά και προς ολόκληρη την ελληνική κοινωνία.

Αντιθέτως, από την πρώτη στιγμή του τραγικού δυστυχήματος ανέλαβε σειρά πρωτοβουλιών για τη διαλεύκανσή του, πιστή στις διαχρονικές αρχές της για πλήρη διαφάνεια του δημόσιου βίου. Όχι μόνο γιατί έπρεπε ταχύτατα να φωτιστεί το σύνολο της υπόθεσης με αμέριστο σεβασμό στη μνήμη των θυμάτων, αλλά και γιατί έπρεπε η όλη διαδικασία να διεξαχθεί με τρόπο αλλά και σε χρόνο που δεν θα άφηνε καμμία υπόνοια για συγκάλυψη ούτε θα άφηνε περιθώριο σε κανέναν, στο όνομα μικροκομματικών σκοπιμοτήτων, να διαστρεβλώσει, αλλά και να καπηλευτεί την αλήθεια, ζητώντας συλλήβδην βιαστικές καταδίκες, παρασυρμένος από παράλογες φήμες, θεωρίες συνωμοσίας, αλλά και λαϊκά δικαστήρια, χωρίς αποδείξεις, με σκοπό απλά την κομματική εκμετάλλευση.

Αλήθεια, όσοι κατηγορούν την Κυβέρνηση για συγκάλυψη δεν ξέρουν ότι συνέστησε ταχύτατα διοικητική επιτροπή για τη σύνταξη πραγματογνωμοσύνης; Δεν ξέρουν ότι έλαβε άμεσα μέτρα για τη στήριξη των οικογενειών των θυμάτων; Δεν ξέρουν ότι διευκόλυνε, με τις άμεσες ενέργειές της, την ανεξάρτητη δικαιοσύνη -και μάλιστα, στον ανώτατο βαθμό- να ξεκινήσει τον έλεγχο των ποινικών ευθυνών και να ασκήσει τις σχετικές ποινικές διώξεις;

Δεν ξέρουν ότι χωρίς χρονοτριβή η Νέα Δημοκρατία συναίνεσε στην πρόταση που έκανε η Αντιπολίτευση και συγκεκριμένα, το ΚΚΕ για τη σύσταση εξεταστικής επιτροπής, δυνατότητα εξάλλου που η ίδια ως Κυβέρνηση πρότεινε να έχει η κοινοβουλευτική μειοψηφία στην τελευταία συνταγματική αναθεώρηση;

Δεν ξέρουν ότι η ίδια η Νέα Δημοκρατία πρωταγωνίστησε στη συσταθείσα εξεταστική επιτροπή και εμπράκτως επιτάχυνε τις διαδικασίες, προκειμένου να κληθούν, αλλά και να εξεταστούν δεκάδες μάρτυρες, να συγκεντρωθεί ένας τεράστιος όγκος εγγράφων και να συνταχθεί εν συνεχεία ένα βοηθητικό στο έργο της δικαιοσύνης πόρισμα;

Ασφαλώς και το ξέρουν. Τους βολεύει, όμως, να μιλούν για συγκάλυψη, παρ’ ότι η δικαιοσύνη κινείται ήδη με ταχείς ρυθμούς για την αναζήτηση των ποινικών ευθυνών, παρ’ ότι η ανάκριση ολοκληρώνεται ήδη σε σύντομο χρονικό διάστημα, παρ’ ότι τριάντα ένα άτομα συνολικά έχουν ποινικά διωχθεί ως υπεύθυνοι του τραγικού δυστυχήματος, παρ’ ότι η δίκη για τους υπεύθυνους θα διεξαχθεί σύντομα και παρ’ ότι στο σκέλος της ποινικής διερεύνησης η επιτροπή μας δεν έχει ως αποστολή ούτε και δικαιούται να υποκαταστήσει τη δικαιοσύνη, αλλά να εξετάσει ενδελεχώς όλο το φάσμα των διαχρονικών προβλημάτων του σιδηροδρόμου, τις σχέσεις μεταξύ των εμπλεκομένων στις σιδηροδρομικές μεταφορές, τυχόν επικάλυψη αρμοδιοτήτων, τις παθογένειες στην παραγωγή και υλοποίηση των σιδηροδρομικών έργων, ζητήματα στελέχωσης αλλά και εκπαίδευσης προσωπικού, υλοποίησης αναβαθμίσεων και ανανέωσης της υλικοτεχνικής υποδομής, σε συνδυασμό, επαναλαμβάνω, με τα τεράστια ανθρώπινα λάθη που οδήγησαν, δυστυχώς, στον χαμό δεκάδων συνανθρώπων μας.

Εν τέλει, βέβαια, οι όποιοι τακτικισμοί κατά τη διάρκεια των εργασιών της επιτροπής δεν επηρέασαν ευτυχώς την παραγωγική της λειτουργία. Αντιθέτως, τα συμπεράσματα του πορίσματος που πριν από λίγες ημέρες παρουσιάσαμε στην καταληκτική συνεδρίαση της επιτροπής ελπίζουμε ότι θα προσφέρουν μια αχτίδα παρηγοριάς στους γονείς, αλλά και στους οικείους των θυμάτων και μια αίσθηση κάθαρσης στη συλλογική μνήμη της κοινωνίας μας, βοηθώντας την ελληνική δικαιοσύνη να πράξει κατά τον βέλτιστο τρόπο το καθήκον της.

Με βάση, λοιπόν, τις καταθέσεις και τα έγγραφα, όπως αναλύονται στα επιμέρους κεφάλαια του πορίσματος, η επιτροπή κατέληξε στα ακόλουθα συμπεράσματα τα οποία παραθέσαμε στην τελευταία συνεδρίαση της επιτροπής και τα οποία θα μου επιτρέψετε να επαναλάβω και τώρα στην Ολομέλεια.

Συμπέρασμα πρώτο: Το μοιραίο βράδυ του δυστυχήματος ο Γενικός Κανονισμός Κίνησης του ΟΣΕ, ο οποίος είναι νομικά δεσμευτικός και αποτελεί το «Ευαγγέλιο» για την ασφαλή λειτουργία του σιδηροδρόμου, παραβιάστηκε κατά συρροή και διαδοχικά τόσο από τον σταθμάρχη Λάρισας όσο και από τους μηχανοδηγούς της επιβατικής αμαξοστοιχίας, με άμεση συνέπεια την επέλευση του μοιραίου πολύνεκρου τραγικού δυστυχήματος σε διπλή σιδηροδρομική γραμμή.

Σύμφωνα, μάλιστα, με όσα κατέθεσαν πολλαπλώς στην επιτροπή όλα τα εμπλεκόμενα μέρη, αλλά και ειδήμονες μάρτυρες, αν είχαν τηρηθεί απαρέγκλιτα οι κανόνες του Γενικού Κανονισμού Κίνησης και αν έστω και μία από τις παραβιάσεις του Γενικού Κανονισμού Κίνησης δεν είχε λάβει χώρα εκείνο το βράδυ, το δυστύχημα είναι βέβαιο ότι δεν θα είχε συμβεί. Η εν λόγω διαπίστωση αιτιολογείται σε επτά βασικούς άξονες.

Πρώτον, ο σταθμάρχης Λάρισας παρέλειψε να προβεί σε αυτόματη χάραξη διαδρομής, χρησιμοποιώντας τον πίνακα τηλεχειρισμού, ο οποίος ήταν απολύτως λειτουργικός εκείνο το βράδυ, με αποτέλεσμα να εισέλθει η μοιραία αμαξοστοιχία ανάποδα στη γραμμή καθόδου μέσω της αλλαγής τροχιάς «118».

Δεύτερον, ο σταθμάρχης Λάρισας παρέλειψε να παρακολουθεί τον πίνακα τηλεχειρισμού, όπου ήταν συνεχώς ευκρινής η εσφαλμένη αλλαγή τροχιάς και όπου για ικανό διάστημα εμφανιζόταν η εσφαλμένη πορεία της μοιραίας αμαξοστοιχίας.

Τρίτον, ο σταθμάρχης Λάρισας παρέλειψε να ενημερώσει τον μηχανοδηγό της επιβατικής αμαξοστοιχίας, παραδίδοντας σε αυτόν το έντυπο «1001», το οποίο απαιτείται, σύμφωνα με τους κανόνες του Γενικού Κανονισμού Κίνησης, σε κάθε περίπτωση ανωμαλίας ή κινδύνου στη γραμμή.

Τέταρτον, οι μηχανοδηγοί της μοιραίας αμαξοστοιχίας, λειτουργώντας εγκληματικά και κατά παράβαση των οριζόμενων στον Γενικό Κανονισμό Κίνησης, εισήλθαν σε γραμμή καθόδου χωρίς το έντυπο «1001».

Πέμπτον, οι μηχανοδηγοί της μοιραίας αμαξοστοιχίας παρέλειψαν να ακινητοποιήσουν το τρένο ως όφειλαν, σύμφωνα με το Γενικό Κανονισμό Κίνησης.

Έκτον, οι μηχανοδηγοί παρέλειψαν να επικοινωνήσουν με τον σταθμάρχη Λάρισας, να διευκρινίσουν ότι η αμαξοστοιχία έχει μπει ανάποδα στη γραμμή καθόδου και να ζητήσουν εξηγήσεις.

Και έβδομον, οι μηχανοδηγοί παρέλειψαν να κάνουν αναγγελία αναφορικά με τη θέση της αμαξοστοιχίας καθώς περνούσαν από τους ενδιάμεσους σταθμούς.

Συμπέρασμα δεύτερο: Διαπιστώθηκε ότι η συνδυαστική συμβολή των αυτοματοποιημένων συστημάτων διαχείρισης κυκλοφορίας, σηματοδότηση, τηλεδιοίκηση, GSM-R και ETCS, όπως προβλέπεται από το ERTMS, δηλαδή το ευρωπαϊκό σύστημα διαχείρισης της κυκλοφορίας των τρένων, συμβάλλει –ασφαλώς- σημαντικά στην ασφαλέστερη λειτουργία του σιδηροδρομικού δικτύου και στην αποφυγή ατυχημάτων, μόνο, όμως, εφόσον υπάρχει ταυτόχρονη πιστή εφαρμογή του Γενικού Κανονισμού Κυκλοφορίας. Και πάλι, όμως, ο κίνδυνος δεν εκμηδενίζεται.

Με βάση εξάλλου το ισχύον ευρωπαϊκό και εθνικό νομοθετικό πλαίσιο, η λειτουργία του σιδηρόδρομου θεωρείται επιτρεπτή, αλλά και ασφαλής, χωρίς μέχρι σήμερα να υπάρχει υποχρεωτική εφαρμογή του συνόλου του ευρωπαϊκού αυτού συστήματος διαχείρισης κυκλοφορίας, σύστημα το οποίο επί του παρόντος εφαρμόζεται μόνο από ένα μικρό ποσοστό χωρών της Ευρωπαϊκής Ένωσης, καθώς η υποχρεωτική εφαρμογή του θα ξεκινήσει από το 2030.

Χαρακτηριστικό παράδειγμα είναι ότι το σύστημα ETCS, που παρέχει τη δυνατότητα αποτελεσματικής αυτόματης ακινητοποίησης του τρένου, είναι σε λειτουργία μόνο στο 14% του ευρωπαϊκού σιδηροδρόμου και ως εκ τούτου, η επιτροπή συμπεραίνει ότι στερείται λογικής, αλλά και βασιμότητας η άποψη ότι η κυκλοφορία των τρένων είναι επισφαλής στα τμήματα του σιδηρόδρομου όπου δεν λειτουργούν σήμερα ή δεν προβλέπεται να λειτουργήσουν στο μέλλον αυτοματοποιημένα συστήματα. Κάτι εξάλλου που επιβεβαιώνουν με τις καταθέσεις τους όλοι σχεδόν οι μάρτυρες που εξετάστηκαν στην επιτροπή μας.

Ούτε μπορεί να γίνει αποδεκτή η άποψη ότι αν υπήρχαν τα συστήματα αυτά, το τραγικό δυστύχημα των Τεμπών θα είχε αποτραπεί με βεβαιότητα. Και τούτο διότι τα συστήματα αυτά δεν εκμηδενίζουν τον κίνδυνο, στο μέτρο που οι χειριστές τους είναι άνθρωποι. Αντιθέτως, επιβεβαιώθηκε από όλους τους μάρτυρες που κατέθεσαν ενώπιον της επιτροπής ότι εάν είχαν τηρηθεί απαρέγκλιτα οι κανόνες του Γενικού Κανονισμού Κίνησης από όλα τα εμπλεκόμενα μέρη, το δυστύχημα αυτό δεν θα είχε συμβεί.

Συμπέρασμα τρίτο. Διαπιστώθηκε ότι η εκτέλεση των συμβάσεων για την εγκατάσταση συστημάτων διαχείρισης κυκλοφορίας στο ελληνικό σιδηροδρομικό δίκτυο ήταν προβληματική για μεγάλο χρονικό διάστημα.

Αναλυτικότερα, ενώ από το 1985 έως το 2001 εγκαταστάθηκαν συστήματα σηματοδότησης και τηλεδιοίκησης στα τμήματα της σιδηροδρομικής γραμμής από την Αθήνα μέχρι τον Προμαχώνα, συνολικής δαπάνης 233 εκατομμυρίων ευρώ, τα εν λόγω συστήματα, δυστυχώς, δεν τέθηκαν ποτέ ενιαία σε λειτουργία λόγω πληθώρας τεχνικών προβλημάτων, αλλά και εκτεταμένων βανδαλισμών και κλοπών.

Να, λοιπόν, γιατί υπήρξε κομβικής σημασίας η σύμβαση 717 που υπογράφτηκε το 2014. Γιατί στόχο είχε να λάβει τέλος αυτή η ντροπή των υπέρμετρων καθυστερήσεων και να αναταχθούν επιτέλους τα συγκεκριμένα -ουσιαστικά εν αχρηστία μέχρι τότε- συστήματα σηματοδότησης και τηλεδιοίκησης.

Οι υπέρμετρες καθυστερήσεις σημειώθηκαν τόσο αναφορικά με την ολοκλήρωση της εγκατάστασης του συστήματος ραδιοκάλυψης, του GSM-R, που προβλέφθηκε με τη σύμβαση 10012 το 2006 όσο και αναφορικά με την ολοκλήρωση της εγκατάστασης συστήματος μείωσης ταχύτητας ή και ακινητοποίησης των τρένων, το ETCS, που προβλέφθηκε με τις συμβάσεις 10004 και 10005 το έτος 2007.

Συμπέρασμα τέταρτο. Η επιτροπή διαπίστωσε ότι μια από τις πιο βασικές αιτίες που κατέστησαν προβληματική την εκτέλεση και ολοκλήρωση των σιδηροδρομικών έργων είναι η διάσπαση του ΟΣΕ, με τη δημιουργία των θυγατρικών του εταιρειών «ΤΡΑΙΝΟΣΕ», «ΓΑΙΑΟΣΕ» και «ΕΡΓΟΣΕ».

Αυτή η διάσπαση δημιούργησε συχνά τριβές και προβλήματα στη συνεργασία μεταξύ ΟΣΕ και «ΕΡΓΟΣΕ», με το πρόβλημα να επιτείνεται έτι περαιτέρω με την πώληση το 2017 της «ΤΡΑΙΝΟΣΕ», με δυσμενέστατους όρους για το ελληνικό δημόσιο, στον ιταλικό κρατικό σιδηρόδρομο και στη συνέχεια με την πώληση του 2018 της ΕΕΣΣΤΥ στην ιδιωτική πλέον «ΤΡΑΙΝΟΣΕ», με εξίσου δυσμενείς όρους με εκείνους της πώλησης της «ΤΡΑΙΝΟΣΕ».

Συμπέρασμα πέμπτο. Η επιτροπή διαπίστωσε ότι δεν μπορεί να αποδοθεί ευθύνη στην πολιτική ηγεσία του Υπουργείου Υποδομών και Μεταφορών από το 2019 και εντεύθεν για την καθυστέρηση παράδοσης τόσο της πολυσυζητημένης σύμβασης 717, η οποία είχε αρχικώς διετή διάρκεια 2014 – 2016, όσο και για τις άλλες συμβάσεις για τα αυτοματοποιημένα συστήματα.

Αντιθέτως, αυτό που σαφώς προκύπτει είναι ότι η πολιτική ηγεσία του Υπουργείου Υποδομών και Μεταφορών επί Υπουργίας Κώστα Καραμανλή βρήκε το έργο να έχει βαλτώσει, εκτελεσμένο τότε μόνο στο 18%, χωρίς καμμία εγκεκριμένη μελέτη από τον ανάδοχο, και με έξι παρατάσεις ολοκλήρωσης που είχε δώσει αποκλειστικά η κυβέρνηση ΣΥΡΙΖΑ-ΑΝΕΛ, στις οποίες, μάλιστα, αναγνωριζόταν ευθύνη του ελληνικού δημοσίου για τις καθυστερήσεις.

Και ενώ βρήκε όλη αυτή την κατάντια από εκείνη τη χρονική περίοδο και έπειτα, όχι μόνο ολοκλήρωσε τη σύμβαση τον Σεπτέμβριο του 2023, παρά τα τεράστια προβλήματα που υπήρχαν λόγω της πανδημίας COVID, της παγκόσμιας οικονομικής κρίσης, αλλά και των καθυστερήσεων στην εφοδιαστική αλυσίδα, αλλά και έλαβε όλες τις αναγκαίες αποφάσεις με την τήρηση πλήρως των προβλεπόμενων διαδικασιών νομιμότητας, με εισηγήσεις των αρμοδίων υπηρεσιών και με κριτήριο πάντα το δημόσιο συμφέρον.

Η επιτροπή, επίσης, διαπίστωσε ότι ως προς αυτό το θετικό αποτέλεσμα συνέβαλε και η χορήγηση της έβδομης παράτασης της σύμβασης 717, με την αποδοχή της σχετικής ένστασης τότε, από τον Υπουργό Μεταφορών και Υποδομών Κώστα Καραμανλή. Και όπως διεφάνη σαφώς, εάν δεν είχε δοθεί η παράταση και η εργολαβία είχε τότε διαλυθεί και επαναπροκηρυχθεί, το έργο της σύμβασης 717 δεν θα έχει ολοκληρωθεί μέχρι και σήμερα.

Γιατί, λοιπόν, φωνάζει η Αντιπολίτευση και «διαρρηγνύει τα ιμάτιά της»; Μα, ακριβώς για να ξεχαστούν οι δικές της ευθύνες τόσο για τη σύμβαση 717 όσο και για τις υπόλοιπες χρονίζουσες συμβάσεις για τα αυτοματοποιημένα συστήματα, δηλαδή το ETCS -θα θυμίσω, συμβάσεις του 2007- και το GSM-R, σύμβαση του 2006, οι οποίες προχώρησαν αποφασιστικά μόνο την τελευταία τετραετία, με αποτέλεσμα το GSM-R να έχει παραδοθεί τελικά το 2021 και το ETCS τον Δεκέμβριο του 2023. Ενώ, ακόμα και αυτές οι συμβάσεις που εκκρεμούν, δηλαδή το GSM-R και το ETCS επί των συρμών, αυτό οφείλεται σε ενέργειες που υποχρεούνται να κάνουν η «HELLENIC TRAIN», η «ΓΑΙΑΟΣΕ» και η ΡΑΣ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, κατανοώντας την ανάγκη να ακουστούν από κάθε μία από τις πλευρές τα πορίσματά της, θα υπάρξει ανοχή σε όλους τους κατά προτεραιότητα ομιλητές. Αλλά, δεν μπορούμε να ξεπεράσουμε τα είκοσι λεπτά. Το κατανοείτε.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, θα χρειαστώ τέσσερα με πέντε λεπτά ακόμη. Αντιλαμβάνεστε ότι είναι πολύ σημαντική η συζήτηση που γίνεται σήμερα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ όσο μπορείτε να συντομεύετε…

**ΛΑΖΑΡΟΣ ΤΣΑΒΔΑΡΙΔΗΣ:** Είναι ένα πόρισμα οκτακοσίων σελίδων…

**ΠΡΟΕΔΡΕΥΩΝ (Γεώργιος Γεωργαντάς):** Είναι συγκεκριμένη και οργανωμένη η συζήτηση και πρέπει να προσπαθήσουμε να την έχουμε εντός των ορίων.

**ΛΑΖΑΡΟΣ ΤΣΑΒΔΑΡΙΔΗΣ:** Προσπαθώ, πραγματικά, να συμπεριλάβω πάρα πολλά πράγματα σε πολύ μικρό χρονικό διάστημα.

Ευχαριστώ, κύριε Πρόεδρε.

Συμπέρασμα έκτο. Διαπιστώθηκε από την επιτροπή ότι αν και σε σχέση με τους εθνικούς κανόνες ασφαλείας η χώρα διαθέτει κανόνες εν ισχύ στον τομέα της ασφάλειας, με σημαντικότερο τον Γενικό Κανονισμό Κίνησης, δηλαδή τον κανονισμό που παραβιάστηκε εγκληματικά τη νύχτα του μοιραίου δυστυχήματος, εν τούτοις υπάρχει ανάγκη ενίσχυσης των μηχανισμών ελέγχου της ασφάλειας των σιδηροδρομικών μεταφορών. Γιατί, δυστυχώς, η Ρυθμιστική Αρχή Σιδηροδρόμων, εφόσον είχε διαπιστώσει πολύ σοβαρά κενά ή ελλείψεις, θα μπορούσε να προχωρήσει ακόμα και σε αναστολή της λειτουργίας του σιδηροδρόμου. Αυτή εξάλλου είναι η εποπτεύουσα της ορθής εφαρμογής των μέτρων ασφαλείας και πυλώνας στα ζητήματα ασφάλειας του σιδηροδρόμου, τόσο κατά την κοινοτική όσο και κατά την εθνική νομοθεσία.

Όσο, δε, αφορά στη «HELLENIC TRAIN», αυτή επίσης θα έπρεπε να προχωρήσει σε άμεση αναστολή των δρομολογίων, εάν είχε διαπιστώσει σοβαρά ζητήματα ασφαλείας λόγω της κατάστασης της υποδομής και μη ολοκλήρωσης των συστημάτων.

Ως εκ τούτου, κατά την άποψη της επιτροπής, οι αιτιάσεις για κακή κατάσταση του δικτύου από την πλευρά της «HELLENIC TRAIN» εδράζονται κυρίως στην προσπάθεια της εταιρείας να διεκδικήσει αποζημιώσεις από το ελληνικό δημόσιο, με τη δικαιολογία των αυξημένων αναγκών συντήρησης των τρένων.

Συμπέρασμα έβδομο. Διαπιστώθηκε ότι είναι αναγκαία η σοβαρή ενίσχυση του διαχειριστή της υποδομής, δηλαδή του ΟΣΕ, τόσο χρηματοδοτικά όσο και σε προσωπικό, και ότι τα μέτρα που λήφθηκαν από το 2019 και μετά για αύξηση της χρηματοδότησης, αλλά και των εργαζομένων, πρέπει να συνεχιστούν με ακόμα μεγαλύτερη ένταση. Και αυτό, γιατί ο ΟΣΕ είναι εδώ και πολλά χρόνια ο μεγαλύτερος ασθενής του ελληνικού δημοσίου, χάνοντας με τις μνημονιακές πολιτικές από το 2010 και μετά πάνω από τους μισούς εργαζομένούς του.

Συμπέρασμα όγδοο. Η ανάλυση από την επιτροπή των θεμάτων που σχετίζονται με το δυστύχημα δεν ανέδειξε πράξεις ή παραλείψεις πολιτικών προσώπων που να συνδέονται με το δυστύχημα.

Η απόδοση ευθυνών στους άμεσα εμπλεκόμενους στο τραγικό δυστύχημα, καθώς και στα πρόσωπα που κατείχαν υπεύθυνες θέσεις στους αρμόδιους οργανισμούς, αλλά και στις εταιρείες, είναι ήδη στα χέρια της τακτικής δικαιοσύνης. Η δε πολιτική ευθύνη αντικειμενικά αναλήφθηκε από τον τότε Υπουργό Κώστα Καραμανλή, με την άμεση παραίτησή του την ημέρα του τραγικού δυστυχήματος, πράξη που, εκτός των άλλων, διευκόλυνε τον έλεγχο της υπόθεσης.

Συμπέρασμα ένατο. Η επιτροπή, έπειτα από την εξέταση των μαρτύρων, καταλήγει στο συμπέρασμα ότι οι παρεμβάσεις στον χώρο της σύγκρουσης των τρένων στο διάστημα που ακολούθησε έγιναν με απόφαση των αρμόδιων επιχειρησιακών συλλογικών οργάνων, με γνώμονα την ανάγκη μετακίνησης των κατεστραμμένων συρμών από βαρέως τύπου οχήματα, τα οποία έπρεπε να επιχειρούν σε ασφαλές, αλλά και σε στέρεο έδαφος. Είναι τα όργανα τα οποία ούτως η άλλως έχουν πάντοτε την ευθύνη διαχείρισης επί του πεδίου στον χρόνο που εξελίσσεται μια επιχείρηση έρευνας, αλλά και διάσωσης.

Δεν έχουν έτσι καμμία βάση οι αιτιάσεις των κομμάτων της Αντιπολίτευσης για δήθεν προσπάθειες συγκάλυψης του δυστυχήματος από την Κυβέρνηση με παρεμβάσεις στον χώρο της σύγκρουσης. Επειδή, όμως, κανένα επιχείρημα δεν μπορεί να πείσει κάποιον που δεν θέλει να πειστεί, έχει ήδη διαταχθεί και διεξάγεται έρευνα της δικαιοσύνης αναφορικά με τις επεμβάσεις των αρμόδιων οργάνων στον τόπο του δυστυχήματος.

Περαιτέρω δεν έχουν καμμία βάση οι συζητήσεις που καλλιεργούνται σκόπιμα από την Αντιπολίτευση, από το ΠΑΣΟΚ και τον ΣΥΡΙΖΑ, για δήθεν άρνηση σύστασης προανακριτικής επιτροπής που θα διερευνούσε τις ευθύνες Καραμανλή για το δυστύχημα των Τεμπών, καθώς ουδέποτε –επαναλαμβάνω- ουδέποτε κατατέθηκε τέτοια πρόταση με συγκεκριμένο κατηγορητήριο από την Αντιπολίτευση. Αντιθέτως, οι προτάσεις που κατατέθηκαν από το ΠΑΣΟΚ αλλά και από τον ΣΥΡΙΖΑ δεν έχουν καμμία απολύτως σχέση με το δυστύχημα των Τεμπών, ούτε καν έμμεση, μιας και βασίστηκαν στην έρευνα της Ευρωπαίας εισαγγελέως, η οποία αφορούσε αποκλειστικά και μόνο την οικονομική διαχείριση της σύμβασης 717 Όσοι, λοιπόν, εξέθρεψαν και επένδυσαν για μικροπολιτικούς λόγους σε αυτές τις παραφιλολογίες, σκοπίμως παραπλανούν.

Κυρίες και κύριοι συνάδελφοι, ως εισηγητής της Νέας Δημοκρατίας στην πιο επώδυνη εξεταστική επιτροπή της σύγχρονης κοινοβουλευτικής ιστορίας και μιλώντας εξ ονόματος όλων των συναδέλφων μου στη Νέα Δημοκρατία, νιώθω ότι προσπαθήσαμε με ρεαλισμό καθ’ όλη τη διάρκειά της να βρούμε στοιχεία που φωτίζουν πτυχές της αλήθειας για την τραγωδία των Τεμπών, κάνοντας έτσι λίγο πιο βατό το δύσκολο έργο της δικαιοσύνης. Και νιώθω ότι πράξαμε το καθήκον μας σεβόμενοι απολύτως τον πόνο των ανθρώπων που δεν ξαναείδαν ποτέ τα παιδιά τους.

Δεν στέκομαι, όμως, εδώ, σε αυτό το Βήμα, μόνο ως πολιτικός που προσπάθησε να ψάξει την αλήθεια. Στέκομαι και ως γονιός που γνωρίζει καλά πως η αλήθεια δεν αρκεί για να φέρει πίσω τις ψυχές των πενήντα επτά αδικοχαμένων παιδιών. Καμμία απάντηση που δόθηκε και καμμία τιμωρία –που είμαι βέβαιος ότι θα αποδοθεί- δεν αρκεί για να σβήσει τον καθημερινό Γολγοθά όλων αυτών των ανθρώπων, το στέγνωμα της ψυχής τους, την αίσθηση της απώλειας των σπλάχνων τους. Ελάχιστη σημασία έχουν για τους γονείς οι λέξεις επιτροπή, πόρισμα, μπροστά στο απόλυτο κενό που βιώνουν οι πενθούντες, ένα ψυχικό και συναισθηματικό κενό το οποίο ούτε κατά διάνοια μπορεί να το νιώσει όποιος δεν έχει βιώσει κάτι παρόμοιο.

Να γιατί οι διαμαρτυρίες τους, οι ενστάσεις τους, η κριτική τους, ακόμα και η οργή ή οι κατηγορίες τους είναι και θα είναι πάντα δικαιολογημένες και σεβαστές, όπως δικαιολογημένος και σεβαστός είναι πάντα και ο αγώνας τους για δικαιοσύνη εις μνήμη των παιδιών τους. Μπροστά σε αυτόν τον αγώνα στέκομαι και με θαυμασμό και με ταπείνωση, προσευχόμενος να βρουν τη δικαίωση που απαιτούν και αξίζουν μήπως και έτσι γιάνει η ψυχή τους.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ ολοκληρώστε.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, είναι υπερβολική η κατάχρηση του χρόνου.

**ΠΡΟΕΔΡΕΥΩΝ (Γεώργιος Γεωργαντάς):** Θα δοθεί η άνεση σε όλους. Το έχω πει από πριν.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Καζαμία, ενοχλείστε μόνο όταν μιλάνε άλλοι συνάδελφοι εκτός της κ. Κωνσταντοπούλου.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, το Προεδρείο κρίνει τον χρόνο που θα δοθεί και όλοι ξέρουν εδώ ποιοι κάνουν υπερβάσεις συνεχώς.

Παρακαλώ, κύριε Τσαβδαρίδη, ολοκληρώστε.

**ΛΑΖΑΡΟΣ ΤΣΑΒΔΑΡΙΔΗΣ:** …και προσευχόμενος, κύριε Πρόεδρε, να προσέφερε και η δικιά μου ταπεινότητα έστω και ελάχιστα προς αυτή την κατεύθυνση, ανταποκρινόμενος με επάρκεια όχι τόσο στο καθήκον μου ως Βουλευτής, αλλά πρωτίστως στον ρόλο μου ως γονιός, στον όρκο μου ως δικηγόρος και στο χρέος μου ως ενεργός και συνειδητοποιημένος πολίτης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από την πλευρά του ΣΥΡΙΖΑ ο κατά προτεραιότητα ομιλητής κ. Βασίλειος Κόκκαλης.

Αναφέρω σε όλους τους κατά προτεραιότητα ομιλητές -το ξεκαθαρίζω- ότι είναι πολλά τα θέματα που θέλουν να αναλυθούν και θα υπάρχει πάντα η σχετική ανοχή.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Πέφτει η αυλαία σε μια εξεταστική παρωδία. Πέφτει η αυλαία για μια εξεταστική για την οποία οι πολίτες δικαιολογημένα δεν πίστεψαν ότι θα βγει κάτι αληθινό.

Ακούσαμε με προσοχή τον εισηγητή της κυβερνητικής πλειοψηφίας να αναπτύσσει το πόρισμα επικεντρώνοντας σε επτά σημεία αποκλειστικής και μόνο ευθύνης σταθμάρχη και μηχανοδηγού. Δύο είναι οι λέξεις γι’ αυτό το πόρισμα: Προσβλητικό και ντροπιαστικό.

Θα μου επιτρέψετε να διαβάσω τρεις σειρές. «Δεν μπορούμε, δεν θέλουμε και δεν πρέπει να κρυφτούμε πίσω από το ανθρώπινο σφάλμα. Εάν το έργο της τηλεδιοίκησης είχε ολοκληρωθεί, αυτό το δυστύχημα θα ήταν πρακτικά αδύνατον να είχε συμβεί»: Κυριάκος Μητσοτάκης. Αυτό από το πόρισμά σας δεν;

Παρέλκει η οποιαδήποτε προσπάθεια αποδόμησης του πορίσματος. Γιατί; Γιατί είναι εδραία πλέον η πεποίθηση όλων ότι αυτό το έγκλημα οφείλεται σε πολλούς λόγους όχι μόνο στις λαθεμένες ενέργειες του σταθμάρχη. Οφείλεται σε πολλούς λόγους, οι οποίοι συνέτρεξαν παράλληλα και είχαν αυτό το τραγικό αποτέλεσμα.

Ακόμα και τον τίτλο της εξεταστικής, την οποία και εσείς ψηφίσατε, δεν τολμάτε να τον ψελλίσετε: «Έγκλημα». Γι’ αυτό πρέπει να ερευνηθεί και να στοιχειοθετηθεί η προσπάθεια οργανωμένης, πλέον, συγκάλυψης.

Πριν από λίγη ώρα ακούσαμε τον Κυβερνητικό Εκπρόσωπο σε τηλεοπτικό κανάλι να λέει μετά παρρησίας «συγκαλύπτει, όποιος αρνείται. Εμείς δεν αρνηθήκαμε». Αρνηθήκατε, κύριοι και κυρίες, την κατάθεση του Κωνσταντίνου Γενιδούνια, ο οποίος ήταν ο πρώτος τον οποίο κάλεσε ο εφέτης ανακριτής. Ήταν ο πρώτος μάρτυρας τον οποίο ο εφέτης ανακριτής, ο καθ’ ύλην αρμόδιος για τη διερεύνηση ποινικών αδικημάτων, θεώρησε ότι ήταν ο πρώτος σημαντικός μάρτυρας για να διαφωτίσει. Και αυτόν τον μάρτυρα εσείς τον απαξιώσατε.

Συγκαλύπτετε γιατί αρνηθήκατε να προσέλθει ο Φίλιππος Τσαλίδης, ο διευθύνων σύμβουλος της «ΤΡΑΙΝΟΣΕ», ο οποίος στις 6 Σεπτεμβρίου του 2021 προειδοποίησε εγγράφως τον κ. Καραμανλή για μεγάλο συμβάν στη χώρα μας λόγω της έλλειψης έργων υποδομής στην ασφάλεια του δικτύου.

Συγκαλύπτετε, όμως, γιατί αρνηθήκατε και την κατάθεση του κ. Λακαφώση, του πραγματογνώμονα ο οποίος ασχολήθηκε με το θέμα της έκρηξης. Συγκαλύπτετε, όμως, γιατί αρνηθήκατε να προσέλθει ως μάρτυρας ο κ. Τριαντόπουλος, ο οποίος τι είπε την επόμενη ημέρα από τα Τέμπη; «Ήρθα με τον κ. Γεραπετρίτη για να συντονίσω μαζί με την Περιφέρεια Θεσσαλίας την προσπάθεια αποκατάστασης».

Συγκαλύπτετε, όμως, γιατί αρνηθήκατε και την κατάθεση του κ. Σπηλιόπουλου ο οποίος υπέγραψε το 2014 τη σύμβαση 717, επανήλθε το 2020 ως γενικός γραμματέας του Υπουργείου, κατήγγειλε τον κ. Καραμανλή στο Μέγαρο Μαξίμου και μετά παραιτήθηκε.

Συγκαλύπτετε, όμως, γιατί αρνηθήκατε το καθ’ όλα νόμιμο δικαίωμα μερίδας συγγενών να διακοπεί η εξεταστική επιτροπή μέχρι και το πέρας της ανάκρισης. Συγκαλύπτετε, όμως, γιατί αρνείστε -γιατί η συγκάλυψη σημαίνει άρνηση- να υιοθετήσετε τους εθνικούς κανόνες ασφαλείας, στους οποίους είχατε και έχετε υποχρέωση.

Το 2021 στην έκθεση ασφαλείας της Ρυθμιστικής Αρχής Σιδηροδρόμων, της ΡΑΣ, αναφέρονται επί λέξει τα εξής: «Το Εθνικό Οργανωτικό Πλαίσιο στην Ελλάδα κατά το 2021 σχετικά με την ασφάλεια των σιδηροδρόμων αποτυπώνεται παρακάτω. Το Υπουργείο Υποδομών και Μεταφορών είναι η νομοθετική αρχή υπεύθυνη για το σιδηροδρομικό τομέα στην Ελλάδα».

Αρνείστε να δεχθείτε το πόρισμα, το πολύ πρόσφατο, του Ευρωπαϊκού Οργανισμού Σιδηροδρόμων το οποίο επί λέξει αναφέρει: Η θέση της ομάδας αξιολόγησης είναι ότι οι αρμοδιότητες που ανατίθενται σε ένα κράτος-μέλος δεν μπορούν να μεταφερθούν σε ξεχωριστή οντότητα, στην προκειμένη περίπτωση στη ΡΑΣ, για την οποία τα καθήκοντα προσδιορίζονται στο άρθρο 16. Εφόσον στην ουσία πρόκειται για μη ορθή μεταφορά μιας οδηγίας της Ευρωπαϊκής Ένωσης, η απόφαση δεν εμπίπτει στις αρμοδιότητες του ERA και μόνο στην Ευρωπαϊκή Επιτροπή.

Αρνείστε, διότι έχετε προφανή στόχο τη συγκάλυψη, να δεχτείτε την πραγματικότητα γι’ αυτό το οποίο έγινε μετά το έγκλημα, το δεύτερο έγκλημα. Από τη μία έχουμε μια κατ’ αρχάς άδικη και παράνομη πράξη για την οποία ασκήθηκε και ποινική δίωξη και από την άλλη έχουμε τους ισχυρισμούς της Κυβέρνησης ότι πρόκειται για επιχειρησιακές ανάγκες. Αρνείστε να παραδεχτείτε ότι η αλλοίωση των αποδεικτικών στοιχείων του τόπου ενός δυστυχήματος είναι παράνομη πράξη. Συγκαλύπτετε, όμως, γιατί αρνείστε και την έρευνα στην ευρωπαϊκή εισαγγελία, απορρίπτοντας τις σχετικές προτάσεις για σύσταση προανακριτικής επιτροπής για τον κ. Καραμανλή, για τα οικονομικά αδικήματα.

Και όχι απλά αρνείστε, αλλά έρχεστε με τα γνωστά «πιστόλια» της στρεψοδικίας, τον κ. Γεωργιάδη, τον κ. Βορίδη να αναδείξετε τα –υποτίθεται- αδύναμα σημεία αυτής της υπόθεσης αποσιωπώντας επιμελώς όλα τα ενοχοποιητικά.

Ο κ. Γεωργιάδης είχε πει ότι ξέραμε ότι δεν είναι ασφαλής ο σιδηρόδρομος, αλλά δεν μπορούσαμε να το πούμε. Αλήθεια αυτή τη δήλωση, δεν την έχει ακούσει κάποιος εισαγγελέας; Ο κ. Γεωργιάδης έφτασε στο σημείο να αντιστρέψει και να πει ότι θα ήταν υπέρ της Κυβέρνησης εάν η εμπορική αμαξοστοιχία κουβαλούσε κάτι παράνομο. Προφανής ανοησία, λησμονεί ότι η σύγκρουση έγινε στην ίδια γραμμή.

Πριν από λίγους μήνες, κύριε Βορίδη, -το είπε και ο εισηγητής εδώ γιατί αυτό πρέπει να ξεκαθαρίσει- είπατε στην πρόταση της προανακριτικής επιτροπής: «Εάν και δικηγορώ ποινικά καμμιά τριανταπενταριά χρόνια, θα ξεχάσω τα λίγα νομικά που ξέρω καθώς δεν ήξερα ότι τελούνται και αποδίδονται ευθύνες για ανθρωποκτονίες μέσω της απόδοσης οικονομικών αδικημάτων. Αυτό πραγματικά δεν το είχα ακούσει ότι γίνονται ανθρωποκτονίες με παραβάσεις καθήκοντος και με απιστίες. Ομολογώ ότι με δυσκολεύει να το παρακολουθήσω».

Ο αρμόδιος εφέτης ανακριτής, όμως, είχε και έχει αντίθετη άποψη, κύριε Βορίδη και αναφέρει στο σχετικό έγγραφο της συσχέτισης: «Το αντικειμενικό υπόβαθρο των άνω αξιόποινων πράξεων της δίωξης του Ευρωπαίου εισαγγελέα και των αποδεικτικών στοιχείων που έχουν συγκεντρωθεί στο πλαίσιο της προκαταρκτικής εξέτασης που διενεργήθηκε από αυτόν, θεμελιώνουν αποδεικτικά το κίνητρο και τον αναγκαίο αιτιώδη σύνδεσμο για τις ερευνώμενες από εμάς πράξεις». Και συνεχίζει: «Οι πολυετείς παρατάσεις στην ολοκλήρωση του έργου της σύμβασης 717 μετά από σχετικά αιτήματα στελεχών της «ΕΡΓΟΣΕ» συνδέονται άμεσα αιτιωδώς με την επέλευση του δυστυχήματος. Αφού εάν η σύμβαση 717 είχε εγκαίρως ολοκληρωθεί και είχαν παραδοθεί και λειτουργούσαν τα σχετικά συστήματα ασφαλείας ελέγχου της σιδηροδρομικής κυκλοφορίας, θα αποφεύγονταν μετά βεβαιότητας η επέλευση του δυστυχήματος».

Συνεπώς έχουμε ένα δικαστικό όργανο το οποίο ζήτησε τη συσχέτιση. Θεώρησε και θεωρεί -βέβαια θα περιμένουμε την αμετάκλητη δικαστική κρίση, κύριε Υπουργέ- ότι εάν η σύμβαση αυτή είχε ολοκληρωθεί, μετά βεβαιότητας θα αποφευγόταν η επέλευση του δυστυχήματος. Και έρχεστε τώρα με αυτό το ντροπιαστικό πόρισμα και λέτε ότι δεν τρέχει τίποτα; Δεν τρέχει τίποτα; Είναι δυνατόν; Μέσα σας, όμως, πιστεύετε, θεωρείτε ότι ίσως κάτι να συμβαίνει.

Αρνείστε, όμως, να δεχτείτε και γι’ αυτό συγκαλύπτετε ότι η γνώση για την ανυπαρξία έργων ασφαλείας ήταν διάχυτη, όχι από τα μέσα μαζικής ενημέρωσης, αλλά από συστημένες επιστολές.

Αρνείστε να δεχτείτε το γεγονός, που ο ίδιος ο Αρχηγός σας το είπε, ότι ενώ είχε καταστραφεί η τηλεδιοίκηση στη Λάρισα, τον Ιούλιο του 2019, ουδέποτε επισκευάστηκε. Αρνείστε, ενώ το γνωρίζετε, να παραδεχτείτε ότι εάν ετηρείτο ο νόμος, όπως απλά το ακούμε, εάν είχε τηρηθεί ο νόμος, ο συγκεκριμένος δεν θα ήταν στη θέση του. Αρνείστε να αποδεχθείτε αυτό το οποίο είπε ο Πρόεδρος της δικής σας επιτροπής, ο κ. Χαλκιάς, πρώην Πρόεδρος του Νομικού Συμβουλίου του Κράτους, ότι την απόφαση πρόσληψης του συγκεκριμένου σταθμάρχη έπρεπε να την πετάξουν στα σκουπίδια.

Τι την κάνατε; Όχι απλά στα σκουπίδια δεν την πέταξε ο ΟΣΕ, αλλά την προώθησε πιο πάνω -αυτό ήταν ένα ξεκάθαρο, βέβαια, ρουσφέτι και πρέπει κάποια στιγμή να μάθουμε από ποιον- την προώθησε, λοιπόν, πιο πάνω, στο Υπουργείο Υποδομών και Μεταφορών, και μετά από είκοσι ημέρες -15 Ιουνίου 2022- ή μάλλον, συγγνώμη, έναν μήνα –στις 14 Μαΐου ήταν η απόφαση του τριμελούς συμβουλίου του ΟΣΕ- ο κ. Καραμανλής κατήργησε, με το άρθρο 33, το όριο ηλικίας για τους σταθμάρχες.

Εσείς ο ίδιος, σε απάντηση -μόνο εσείς απαντήσατε τότε- για τη μετάταξη, είπατε ότι δεν τηρείται, δεν ήταν στα όρια της νομιμότητας. Δεν μπορούσατε ευθέως εσείς τότε να πείτε ότι παρανόμησε ο Καραμανλής -μην γελάτε, έτσι είναι- ότι ήταν στα όρια της νομιμότητας. Κι αυτή την απόφαση, που ήταν για τα σκουπίδια, ο κ. Καραμανλής την έκανε νομιμοφανή –δεν την έκανε νόμιμη- καταργώντας το όριο ηλικίας.

Ποιος έπρεπε να είναι στη θέση του; Όχι κάποιος συγκεκριμένος, αλλά κάποιος ο οποίος, τουλάχιστον, θα έχει το τυπικό προσόν της ηλικίας -έτσι απαιτεί ο νόμος- και θα είχε τα ελάχιστα προσόντα.

Ακούσαμε και τον Κυβερνητικό Εκπρόσωπο -και αυτό σήμερα είναι το μόνο σίγουρο, το οποίο θα ξεδιπλωθεί από την πλευρά σας, σίγουρα θα πείτε ότι στο παρελθόν εσείς καταργήσατε την προθεσμία για την παραγραφή του νόμου περί ευθύνης Υπουργών, άλλοι Υπουργοί κρύφτηκαν πίσω από τον νόμο περί ευθύνης Υπουργών, θα πείτε πόσες προανακριτικές έχουν γίνει, θα πείτε πόσες άρσεις ασυλίας έχουν γίνει, για να ακούσει ο κόσμος.

Αλλά δεν απαντάτε στην πιο απλή ερώτηση. Ο Σπίρτζης είπε: «Συμφωνώ και επαυξάνω για την άρση της υπουργικής ασυλίας». Εσείς το λέτε; Εσείς το λέτε;

**ΣΤΑΥΡΟΣ ΚΑΛΑΦΑΤΗΣ:** Αφού έχει παραγραφεί!

**ΜΑΡΙΑ ΑΝΤΩΝΙΟΥ:** Αφού παραγράφηκε.

**ΑΘΑΝΑΣΙΟΣ ΠΛΕΥΡΗΣ:** Έχει παραγραφεί!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι!

Συνεχίστε, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Εντάξει! Εσείς το λέτε; Σας βλέπουμε στη δημόσια σφαίρα να λέτε: «Έχουμε εμπιστοσύνη στην ελληνική δικαιοσύνη». Έχει καταντήσει πλέον ανέκδοτο. Είπε ο κ. Μαρινάκης σήμερα ότι η δικαιοσύνη ετοιμάζει κατηγορητήρια. Σε ποιον τα λέτε αυτά τα ψέματα; Γιατί κοροϊδεύετε έτσι τον κόσμο; Είναι δυνατόν;

**ΣΤΑΥΡΟΣ ΚΑΛΑΦΑΤΗΣ:** Ισχύει.

**ΒΑΣΙΛΕΙΟΣ ΚΟΚΚΑΛΗΣ:** Ισχύει; Κατηγορητήριο μπορεί να κάνει σε Υπουργό η δικαιοσύνη; Μπορεί; Όχι.

Γιατί δεν συναινείτε, τουλάχιστον ως δήλωση, να συναινέσετε να πάνε στον φυσικό δικαστή για έρευνα; Ζητάμε ό,τι πιο έντιμο και κρυστάλλινο, να διερευνηθούν στον φυσικό δικαστή. Και ξαφνικά θα σας δούμε σήμερα να λέτε: «Μα δεν μπορούμε να κάνουμε κάτι. Καταλαβαίνουμε τους συγγενείς. Προσπαθούμε, αλλά είναι ο νόμος περί ευθύνης Υπουργών. Τι να κάνουμε;».

Υπάρχουν αδιέξοδα στον νόμο, κύριε Υπουργέ; Όχι, δεν υπάρχουν.

«Καταλαβαίνουμε τον πόνο των συγγενών. Είμαστε στο πλευρό τους, αλλά τι να κάνουμε; Είναι αυτός ο νόμος περί ευθύνης Υπουργών. Δεν μπορούμε να τον ξεπεράσουμε. Δεν μπορούμε να τον ξεπεράσουμε.».

Είναι δυνατόν να εκπέμπουμε αυτό το σήμα στην κοινωνία; Είναι δυνατόν; Για ποιον λόγο; Μπορεί η δικαιοσύνη να κάνει κατηγορητήριο, τώρα που μιλάμε, για τον κ. Καραμανλή; Όχι. Ο κ. Τσαλίδης το ανέφερε στην κατάθεσή του, είναι μέρος της δικογραφίας. Ρωτήθηκε: «Πού τις κοινοποιούσατε αυτές τις επιστολές;». Στον Υπουργό και στον γενικό γραμματέα. Η Βουλή μόνο έχει τη δυνατότητα να άρει αυτό το αδιέξοδο.

Διαπιστώσαμε και μια επίθεση στην Ευρωπαία εισαγγελέα. Σιγά-σιγά το πάτε. Θα βγει σε λίγο και ο κ. Γεωργιάδης θα ζητήσει καμμιά πειθαρχική δίωξη στη συγκεκριμένη, επειδή είπε ότι παρεμποδίστηκε η έρευνα. Η απόρριψη της πρότασης για προανακριτική, στην ουσία, δεν είναι παρεμπόδιση της έρευνας; Δεν έχει δικαίωμα να πει ότι παρεμποδίστηκε η έρευνα;

Διότι αυτή τη στιγμή μάς παρακολουθούν χιλιάδες κόσμου. Πρέπει και οφείλουμε να σταθούμε στο ύψος των περιστάσεων και να αποδείξουμε ότι όλοι οι πολίτες είναι ίσοι απέναντι στον νόμο.

Ζητήσαμε να γίνει ομόφωνη αυτή η δήλωση στην εξεταστική, όλη η εξεταστική. Γιατί δεν προβαίνετε σε αυτή τη δήλωση; Θα πει κάποιος: «Και αν προβούμε στη δήλωση τι θα γίνει;». Ας προβούμε στη δήλωση ότι, τουλάχιστον, για τα διά παραλείψεως αδικήματα μπορεί να αποφανθεί η τακτική δικαιοσύνη.

Σήμερα, όμως, περιμέναμε τον Πρωθυπουργό. Η απουσία του είναι ομολογία ενοχής. Για να απαντήσει στο ερώτημα, το οποίο δεν του έκαναν αυτοί που έπρεπε, δήλωσε προχθές στο ερώτημα: «Είναι ασφαλής ο σιδηρόδρομος;», «Είναι όσο το επιτρέπουν οι παθογένειες».

Συγγνώμη, έχουμε μια παραδοχή ότι δεν έχουμε σήμερα ασφαλή σιδηρόδρομο και ψάχνουμε εάν ο κ. Καραμανλής θέσπισε ή όχι εθνικούς κανόνες ασφαλείας; Είναι μια παραδοχή ότι σήμερα δεν είναι ασφαλής ο σιδηρόδρομος και τίθεται θέμα εάν είχε θεσπίσει ή όχι εθνικούς κανόνες ασφαλείας; Η απουσία του είναι ομολογία ενοχής και εσείς, δυστυχώς, θα μείνετε στην ιστορία ως συνεργοί σε αυτή τη συγκάλυψη.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα επτά μαθήτριες και μαθητές και δύο συνοδοί εκπαιδευτικοί από το 4ο Δημοτικό Σχολείο Ελληνικού.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει από την πλευρά του ΠΑΣΟΚ - Κινήματος Αλλαγής η κ. Μιλένα Αποστολάκη.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, εχθές το βράδυ λάβαμε ηλεκτρονικά, φαντάζομαι όλοι οι Βουλευτές-μέλη της εξεταστικής επιτροπής, το αίτημα της κ. Καρυστιανού και του κ. Ασλανίδη προς το Προεδρείο της Βουλής. Οι αιτούντες ζητούν να αναγνωριστεί από το ελληνικό Κοινοβούλιο το προβάδισμα των διατάξεων του Ενωσιακού Δικαίου έναντι του εσωτερικού δικαίου στο θέμα της προστασίας των οικονομικών συμφερόντων της Ευρωπαϊκής Ένωσης.

Σύμφωνα με τη συλλογιστική τους αυτό θα έχει ως αποτέλεσμα τη μη εφαρμογή των διατάξεων του άρθρου 86 του Συντάγματος και του ν.3126/2003 σε σχέση με ενδεχόμενες αξιόποινες πράξεις Υπουργών ως προς τη διαχείριση της σύμβασης 717, καθώς αυτές θεσπίζουν εθνικό κανόνα ειδικής μεταχείρισης των μελών της Κυβέρνησης.

Το άρθρο 325 της σύμβασης για τη Λειτουργία της Ευρωπαϊκής Ένωσης, το οποίο επικαλούνται οι αιτούντες, θεμελιώνει την προστασία των οικονομικών συμφερόντων της Ένωσης από έκνομες δραστηριότητες. Ζητούν, λοιπόν, η Βουλή να αποφανθεί ότι, κατ’ εφαρμογή του Ενωσιακού Δικαίου, δεν εφαρμόζεται εν προκειμένω το νομικό πλαίσιο περί ευθύνης Υπουργών, ώστε με αυτόν τον τρόπο να καταστεί δυνατό να ερευνηθεί από την ευρωπαϊκή εισαγγελία το ενδεχόμενο τέλεσης αξιόποινων πράξεων από πρώην Υπουργούς που σχετίζονται με την εκτέλεση της σύμβασης 717 και αφορούν στην προστασία των οικονομικών συμφερόντων της Ένωσης.

Υπενθυμίζω ότι το ΠΑΣΟΚ ζήτησε τη διερεύνηση της ενδεχόμενης τέλεσης αξιόποινων πράξεων κατά την εκτέλεση της σύμβασης 717, καταθέτοντας αίτημα για σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης, στη βάση του πορίσματος της Ευρωπαίας εισαγγελέως. Αν η κυβερνητική πλειοψηφία δεν συμπεριφερόταν με τη γνωστή καθεστωτική της αλαζονεία προετοιμάζοντας τη μεθοδευμένη συγκάλυψη, αν είχε δηλαδή δεχθεί την αυτονόητη ανάγκη διερεύνησης, θα είχε διασώσει εγκαίρως την εθνική μας υπόληψη, που τόσο τραυματίζεται διεθνώς από την πανθομολογούμενη οσμή συγκάλυψης του θλιβερού σκανδάλου της σύμβασης 717, ενός σκανδάλου που έχει τόσο την αυτόνομη οικονομική του πλευρά, που τεκμηριώνει αρμοδίως η ευρωπαϊκή εισαγγελία, όσο και την αιτιώδη συνάφεια με το τραγικό δυστύχημα των Τεμπών, κατά τις αποχρώσες ενδείξεις που προκύπτουν από την ανακριτική διαδικασία.

Η κυβερνητική πλειοψηφία αποφάσισε να απορρίψει, και μάλιστα ως προδήλως αβάσιμη, μια πρόταση για διερεύνηση ποινικών ευθυνών των κυρίων Σπίρτζη και Καραμανλή, η οποία βασιζόταν λέξη προς λέξη στο πόρισμα της Ευρωπαίας εισαγγελέως.

Κατά την πρόσφατη συζήτηση για την ψήφιση του σχεδίου νόμου για την ίδρυση παραρτημάτων ξένων πανεπιστημίων στην Ελλάδα, κυρίες και κύριοι συνάδελφοι, η κυβερνητική πλειοψηφία υποστήριξε με διαπρύσιους λόγους το προβάδισμα του Ενωσιακού Δικαίου έναντι των συνταγματικών ρυθμίσεων του άρθρου 16. Είχε στο μυαλό της, όμως, φίλια επιχειρηματικά συμφέροντα.

Αναρωτιέμαι, θα πράξει το ίδιο τώρα που το θέμα δεν αφορά σε επιχειρηματικά συμφέροντα, αλλά στο αίτημα για δικαιοσύνη των γονιών που έχασαν τα παιδιά τους στα Τέμπη και βρίσκονται κάθε ημέρα αντιμέτωποι με τη χειρότερη εκδοχή της πατρίδας μας;

Εφόσον, σύμφωνα με τα λεγόμενα της Κυβέρνησης, η επιθυμία της είναι να πέσει άπλετο φως στη διαλεύκανση κάθε πτυχής της υπόθεσης, περιμένουμε -με μεγάλη αγωνία- να ακούσουμε τη θέση της πάνω στο ζήτημα που έθεσαν η κ. Καρυστιανού και ο κ. Ασλανίδης.

Τώρα, θα ξεκινήσω την τοποθέτησή μου σε ό,τι αφορά τη συζήτηση για το πόρισμα, από την κυνική επίδειξη περιφρόνησης στη μνήμη των νεκρών, στο συλλογικό πένθος, στην εθνική απαίτηση για αλήθεια και δικαιοσύνη, στην κοινοβουλευτική και θεσμική τάξη. Και αναφέρομαι στην απουσία του Πρωθυπουργού, που συνειδητά επέλεξε σήμερα να είναι απών.

Η απουσία αυτή συγκεφαλαιώνει την κυβερνητική αντίδραση αμέσως μετά από την τραγωδία, δηλαδή τη συστηματική και μεθοδευμένη οργάνωση της συγκάλυψης. Το αφήγημα του κ. Μητσοτάκη περί «ανθρωπίνου λάθους», λίγες μόλις ώρες μετά από την τραγωδία, μπορεί να ανασκευάστηκε την επόμενη για λόγους επικοινωνιακής διαχείρισης, αποτέλεσε, όμως, την άνωθεν εντολή, η οποία κατηύθυνε τις εργασίες της εξεταστικής επιτροπής, καθοδήγησε τις κρίσιμες αποφάσεις που αφορούσαν στη λειτουργία και στη διάρκειά της και βεβαίως, υπαγόρευσε το πόρισμα που σήμερα συζητάμε, ένα πόρισμα που αποδίδει την τραγωδία αποκλειστικά στο ανθρώπινο λάθος, προσβάλλοντας τη μνήμη πενήντα επτά αδικοχαμένων συνανθρώπων μας, τον αφόρητο πόνο των οικογενειών τους αλλά και τη συλλογική συνείδηση ενός λαού, που μέσα από τις πράξεις και τις μεθοδεύσεις του Πρωθυπουργού και της κυβερνητικής πλειοψηφίας έχει απωλέσει κάθε εμπιστοσύνη στο θεσμικό οικοδόμημα της χώρας και κάθε ελπίδα για απόδοση δικαιοσύνης.

Δυστυχώς, αυτή η εξεταστική επιτροπή, κυρίες και κύριοι συνάδελφοι, θα καταγραφεί στην ιστορία του κοινοβουλευτισμού στη χώρα μας σαν ένα στίγμα, μια μελανή σελίδα, καθώς ο μοναδικός της στόχος ήταν η συγκάλυψη. Η συγκάλυψη ξεκινά από την καταψήφιση των δύο προτάσεων, της πρότασης του ΠΑΣΟΚ και του ΣΥΡΙΖΑ, για τη σύσταση επιτροπής προκαταρκτικής εξέτασης, ενώ η Ευρωπαία εισαγγελέας έχει παραπέμψει την υπόθεση της σύμβασης 717 για την τηλεδιοίκηση και τη σηματοδότηση στις εθνικές αρχές.

Η δικογραφία περιείχε αποχρώσες ενδείξεις για την τέλεση κακουργηματικής απιστίας από τον κ. Καραμανλή και παράβασης καθήκοντος από τον κ. Σπίρτζη. Η Νέα Δημοκρατία, μόνη της, απέναντι στο σύνολο της Αντιπολίτευσης, καταψηφίζει. Προσέξτε, για τις παραλείψεις στην εκτέλεση της σύμβασης 717, η οποία είχε συμβατικό χρόνο ολοκλήρωσης το 2016, η οποία έλαβε από τους κυρίους Σπίρτζη και Καραμανλή έντεκα συναπτές παρατάσεις, η οποία ουδέποτε ολοκληρώθηκε και οδήγησε στο τραγικό δυστύχημα, έχει ήδη ασκηθεί ποινική δίωξη σε βάρος πολλών στελεχών της «ΕΡΓΟΣΕ» και της Ελληνικής Διαχειριστικής Αρχής.

Εσείς, όμως, κύριοι της Νέας Δημοκρατίας, με απόφαση του Πρωθυπουργού και παρά το πόρισμα της Ευρωπαίας εισαγγελέως, ψηφίσατε να μη διερευνηθούν τυχόν ποινικές ευθύνες γύρω από αυτή τη μοιραία σύμβαση. Αντιθέτως, υπερψηφίσατε την πρόταση του Κομμουνιστικού Κόμματος Ελλάδας. Γιατί άκουσα τον εισηγητή της Πλειοψηφίας να μιλάει για την πρόταση της εξεταστικής επιτροπής, την οποία έσπευσαν να υιοθετήσουν. Μα είχαν προηγουμένως αρνηθεί την πρόταση για τη σύσταση προκαταρκτικής επιτροπής. Η πρόταση του ΚΚΕ που προέκρινε να διερευνηθούν οι συνθήκες του σιδηροδρόμου από το 1997, είκοσι έξι ολόκληρα χρόνια πριν από την τραγωδία.

Στις τριάντα συνεδριάσεις και τις εκατόν ογδόντα ώρες, που επικαλείται με υπερηφάνεια η Νέα Δημοκρατία, από την πλευρά της κυβερνητικής πλειοψηφίας, που μόνη της αποφάσιζε, βρέθηκε χρόνος για να καταθέσουν οι Υπουργοί Μεταφορών του 1997 και του 2000. Δεν βρέθηκε, όμως, χρόνος για να έρθει στην επιτροπή ο κ. Τριαντόπουλος, ο αρμόδιος Υφυπουργός παρά τω Πρωθυπουργώ, τον οποίο μετά τον κ. Καραμανλή επιλέγετε να προστατέψετε.

Δεν υπήρξε χρόνος και για πολλούς άλλους κρίσιμους μάρτυρες, τους οποίους επιλέξατε να φιμώσετε, γνωρίζοντας ότι από τις καταθέσεις τους θα προέκυπταν ιδιαιτέρως επιβαρυντικά στοιχεία για τον κ. Καραμανλή. Αναφέρομαι ενδεικτικά και μόνο στον κ. Νίκο Σταθόπουλο, τον κ. Φίλιππο Τσαλίδη, τον κ. Χρήστο Κατσιούλη, τον κ. Κώστα Γενηδούνια.

Η οργανωμένη συγκάλυψη ξεκινά από την καταψήφιση της προκαταρκτικής επιτροπής. Έχει, όμως, στάδια και αποφάσεις που την υπηρετούν. Είναι κατ’ αρχάς ο αποκλεισμός των κρίσιμων μαρτύρων. Είναι η οικοδόμηση από την πρώτη στιγμή της πλαστής κατασκευής του ανθρώπινου λάθους, εκεί όπου καταλήγει το πόρισμα της Πλειοψηφίας. Είναι η ένοχη προστασία που η Νέα Δημοκρατία προσφέρει στον κ. Καραμανλή, απορρίπτοντας το αίτημα σύσσωμης της Αντιπολίτευσης να διαβιβαστεί η κατάθεσή του στην αρμόδια εισαγγελία με το ερώτημα της ψευδορκίας. Την ίδια στιγμή η κυβερνητική πλειοψηφία σπεύδει να προτείνει -και φυσικά η Αντιπολίτευση δέχεται- να διαβιβαστεί η κατάθεση του διευθύνοντος συμβούλου της «HELLENIC TRAIN» για ψευδορκία. Για τον κ. Καραμανλή τείχος προστασίας από τη Νέα Δημοκρατία, που συνεχίζεται απέναντι και στον κ. Τριαντόπουλο.

Κοιτάξτε, για το θέμα του μπαζώματος, έχουμε τη μεγαλύτερη σιδηροδρομική τραγωδία της χώρας και είναι μια από εκείνες τις φορές που κατά την άποψη της Νέας Δημοκρατίας η ελληνική διοίκηση λειτουργεί μόνο με συλλογικές αποφάσεις. Έχουν χαθεί πενήντα επτά άνθρωποι και δεν υπάρχει συντονιστής επικεφαλής, αλλά συλλογικά επιχειρησιακά όργανα που παίρνουν αποφάσεις εν χορώ. Η επιχείρηση της συγκάλυψης συνεχίζεται, όταν η Πλειοψηφία αρνείται, μετά από αίτημα του ΠΑΣΟΚ, να ζητήσει από το Συμβούλιο Εφετών το σύνολο της δικογραφίας.

Και βέβαια, το τελευταίο στάδιο, που είναι η μεθοδευμένη απόφαση για τη λήξη των εργασιών της εξεταστικής επιτροπής -αιφνίδια, αυθαίρετα, με το «έτσι θέλω»- στις 20 Φεβρουαρίου.

Παρά αυτές τις συντονισμένες και εν πολλοίς προκλητικές προσπάθειες της κυβερνητικής πλειοψηφίας για την συγκάλυψη, κατέστη εφικτό, κυρίες και κύριοι συνάδελφοι, από τις εργασίες της εξεταστικής, να συναχθούν συγκεκριμένα συμπεράσματα, αναφορικά με τις αιτίες του τραγικού δυστυχήματος, για την κατάσταση της λειτουργίας των ελληνικών σιδηροδρόμων, την περίοδο του δυστυχήματος.

Ειδικότερα, όπως προέκυψε από τους εμπειρογνώμονες καθηγητές Συγκοινωνιακής Τεχνικής στο Δημοκρίτειο Πανεπιστήμιο και Σιδηροδρομικής στο Αριστοτέλειο Πανεπιστήμιο, τους κυρίους Προφυλίδη και Πυργίδη, οι οποίοι συμμετείχαν στην επιτροπή εμπειρογνωμόνων, που συνέστησε η Κυβέρνηση, αμέσως μετά από την τραγωδία -τη γνωστή επιτροπή Γεραπετρίτη-, ο σιδηρόδρομος παρουσιάζει τη στιγμή της τραγωδίας την εικόνα του σιδηροδρόμου της δεκαετίας του ’60. Λένε οι καθηγητές: «Το δυστύχημα θα είχε αποφευχθεί, εάν υπήρχε το σύστημα τηλεδιοίκησης και σηματοδότησης», θέση που εμπεριέχεται στο πόρισμά τους, θέση που όλοι όσοι είμαστε μέλη της εξεταστικής επιτροπής ακούσαμε ως αυτήκοοι μάρτυρες στην αίθουσα 223 του Κοινοβουλίου.

Τα μέλη της επιτροπής κατέθεσαν ότι την ημέρα της τραγωδίας δεν λειτουργούσε η φωτεινή σηματοδότηση, δεν λειτουργούσε η τηλεδιοίκηση, δεν λειτουργούσε το σύστημα επικοινωνίας GSM-R ούτε το σύστημα αυτόματης πέδησης συρμών ETCS και επεσήμαναν ότι αρκούσε η λειτουργία μόνο του ETCS, για να μη χαθούν οι άνθρωποι.

Χάρη σε αυτό το σύστημα, τα τρένα θα σταματούσαν αυτόματα. Δεν θα συγκρούονταν, ακόμα και αν είχε γίνει λάθος χάραξη από τον σταθμάρχη. Τα ίδια επιβεβαιώνει ο καθηγητής Παραγωγής και Μεταφορών στο Πανεπιστήμιο Θεσσαλίας, ο κ. Ζηλιασκόπουλος.

Από τις προαναφερόμενες καταθέσεις των μελών της επιτροπής Γεραπετρίτη, οι οποίες απουσίασαν από την εισήγηση του Βουλευτή της Πλειοψηφίας, οι οποίες απουσιάζουν από το πόρισμα των επτακοσίων δεκατριών σελίδων της Νέας Δημοκρατίας, γίνεται αμέσως αντιληπτό ότι η μη ολοκλήρωση της σύμβασης 717, τελεί σε άμεση αιτιώδη συνάφεια με το τραγικό δυστύχημα των Τεμπών. Η χρήση και η λειτουργία όλων των εν λόγω συστημάτων, θα απέτρεπε τη σύγκρουση, θα ακινητοποιούσε τις αμαξοστοιχίες, είτε μέσω του συστήματος ETCS είτε ταυτόχρονα μέσω της λειτουργίας της διοίκησης του κέντρου ελέγχου κυκλοφορίας Λάρισας, της αμφίδρομης σηματοδότησης της γραμμής και του συστήματος GSM-R.

Εδώ να σημειώσουμε ότι το κέντρο ελέγχου κυκλοφορίας Λάρισας καταστράφηκε το 2019 από πυρκαγιά. Όμως, τέσσερα ολόκληρα χρόνια μετά, η Κυβέρνηση του πολυδύναμου εκσυγχρονισμού, η Κυβέρνηση του επιτελικού κράτους δεν το είχε αποκαταστήσει, δεν το είχε θέσει σε λειτουργία.

Ο κ. Χαλκιάς, ο τρίτος της επιτροπής εμπειρογνωμόνων, ο πρώην Πρόεδρος του Νομικού Συμβουλίου του Κράτους -φαντάζομαι ότι κανείς δεν αμφισβητεί τη νομική του συγκρότηση και δεν επιλέγει να ακολουθήσει τη νομική κρίση του κ. Βορίδη- επιμένει ότι η μετάταξη του σταθμάρχη υπήρξε προδήλως παράνομη και συναντά απέναντί του το τείχος των Βουλευτών της Πλειοψηφίας, οι οποίοι αντιπαρατίθενται -οι Βουλευτές της Νέας Δημοκρατίας- για να υποστηρίξουν τη νομιμότητα της μετάταξης του σταθμάρχη.

Όταν στις 20 Φεβρουαρίου, κυρίες και κύριοι συνάδελφοι, ανακοινώθηκε από τον Πρόεδρο της εξεταστικής επιτροπής η αιφνίδια λήξη των εργασιών της, με τον αποκλεισμό του συνόλου των μαρτύρων που τα κόμματα της Αντιπολίτευσης είχαμε προτείνει, καταγγείλαμε τη μεθόδευση και αποχωρήσαμε, καθώς η παραμονή μας θα νομιμοποιούσε όχι μόνο την αυθαιρεσία της Πλειοψηφίας, αλλά την οργανωμένη συγκάλυψη που επιχειρήθηκε και θα μας καθιστούσε συμμέτοχους.

Είχαμε πει από την πρώτη στιγμή, ότι δεν νοείται ολοκλήρωση των εργασιών της επιτροπής, χωρίς την εξέταση κρίσιμων μαρτύρων, τους οποίους δεν φέρατε όχι μόνο για να μην ακουστούν -να μην ακούσετε εσείς αυτά που θα έλεγαν- αλλά γιατί δεν θέλατε να ακούσει ο ελληνικός λαός αυτά που θα κατέθεταν.

Μεθοδεύσατε την απόκρυψη στοιχείων, μεθοδεύσατε ή δεν στέρξατε να στηρίξετε το αίτημα για λήψη του συνόλου της δικογραφίας και για τους λόγους αυτούς, όπως τονίζουμε και σήμερα σε αυτή την Αίθουσα, οι εργασίες της εξεταστικής επιτροπής δεν έχουν ολοκληρωθεί και ασφαλώς, ολοκληρωμένο πόρισμα δεν μπορεί να προκύψει. Όμως, η κυβερνητική επιλογή για συγκάλυψη μέσω της μη ουσιαστικής διερεύνησης της υπόθεσης και ιδίως του ενδεχομένου ύπαρξης ποινικών ευθυνών σε πολιτικά πρόσωπα, δεν είναι δυνατόν να γίνει αποδεκτή όχι μόνο από το ΠΑΣΟΚ, αλλά πρωτίστως από την κοινωνία, η οποία σας παρακολουθεί άναυδη και η οποία απαιτεί να χυθεί άπλετο φως στην υπόθεση και να διερευνηθούν οι ευθύνες, όχι μόνο όσων σήμερα διώκονται, αλλά και αυτών τους οποίους μεθοδικά και συστηματικά προστατεύετε.

Όπως επισημαίνουμε στην πρόταση που καταθέσαμε, η περαιτέρω ποινική διερεύνηση της υπόθεσης επιβάλλεται, καθώς παρά τον παρελκυστικό τρόπο λειτουργίας της εξεταστικής επιτροπής κατέστη εφικτό να εξαχθούν ξεκάθαρα συμπεράσματα που υποδεικνύουν την ύπαρξη αποχρωσών ενδείξεων ενοχής για τέλεση του ποινικού αδικήματος του άρθρου 291 του ποινικού κώδικα τελούμενου διά παραλείψεως και με ενδεχόμενο δόλο, καθώς και του ποινικού αδικήματος της παράβασης καθήκοντος για δύο αρμόδιους Υπουργούς Μεταφορών, τους κυρίους Καραμανλή και Σπίρτζη, οι οποίοι φέρουν την ευθύνη για την μη ολοκλήρωση της σύμβασης 717, η οποία τελεί σε άμεση συνάφεια με το τραγικό δυστύχημα των Τεμπών. Όπως σαφώς ακούστηκε, κατά τη διάρκεια των εργασιών της επιτροπής, από επίσημα χείλη εμπειρογνωμόνων αν το σύστημα σηματοδότησης και τηλεδιοίκησης είχε παραδοθεί μέσα στην αποκλειστική προθεσμία και σε κάθε περίπτωση, εάν στις 28 Φεβρουαρίου του ’23 λειτουργούσε, το δυστύχημα μετά βεβαιότητας δεν θα είχε συμβεί. Το αφήγημα του ανθρώπινου λάθους είναι πλαστό και κυρίως, είναι προσβλητικό για τη μνήμη των συνανθρώπων μας, για τον αφόρητο πόνο των οικογενειών τους.

Ειδικά για τις ευθύνες του κ. Καραμανλή, θα πρέπει να επισημανθεί ότι οι εναντίον του αποχρώσεις ενδείξεις ενοχής ενισχύονται από τα εξής αντικειμενικά δεδομένα: Τη συνειδητή αγνόηση του πορίσματος της Εθνικής Αρχής Διαφάνειας, τη σύμβαση με την «HELLENIC TRAIN», που, κυρίες και κύριοι συνάδελφοι, καταθέτει ο ίδιος με δική του ευθύνη και πρωτοβουλία τον Ιούλιο του ’22, ψηφίζεται μόνο από το κόμμα της Νέας Δημοκρατίας, ενώ τον Νοέμβριο του 2020, κυρίες και κύριοι συνάδελφοι, η «HELLENIC TRAIN» -τότε «ΤΡΑΙΝΟΣΕ»- με το ελληνικό δημόσιο έχουν υπογράψει σύμβαση, μετά από μνημόνιο συνεργασίας, με άλλο περιεχόμενο. Εκείνη η σύμβαση προβλέπει υποχρεώσεις σε τροχαίο υλικό και υποδομές για τους Ιταλούς 645 εκατομμυρίων ευρώ και αντίστοιχη υποχρέωση του ελληνικού δημοσίου για ολοκλήρωση των συστημάτων ασφαλείας.

Η σύμβαση που ο κ. Καραμανλής φέρνει και η Νέα Δημοκρατία ψηφίζει με τον νόμο 4953 έχει άλλο περιεχόμενο, κατά παράβαση της σχετικής ευρωπαϊκής νομοθεσίας και ιδιαίτερα της διάταξης του άρθρου 4, παράγραφος 4 του κανονισμού των Ευρωπαϊκών Κοινοτήτων 1370/2007. Μειώνει ο κ. Καραμανλής και η πλειοψηφία ψηφίζει τις υποχρεωτικές επενδύσεις της «ΤΡΑΙΝΟΣΕ» από 645 εκατομμύρια ευρώ σε 77 εκατομμύρια ευρώ, επεκτείνοντας παράλληλα τις υποχρεώσεις επιδότησης της «HELLENIC TRAIN» από το ελληνικό δημόσιο για πέντε ακόμα χρόνια.

Πέραν αυτών, ο πρώην Υπουργός Μεταφορών δεν θέσπισε εθνικούς κανόνες ασφαλείας, ως όφειλε, με βάση τις οδηγίες 797 και 798/2006 ούτε έλαβε μέτρα ασφαλείας με τη θέσπιση νέων εθνικών κανόνων, με βάση το άρθρο 60 του νόμου 4632/2019. Δεν κήρυξε έκπτωτο τον ανάδοχο, του κατέβαλλε αδικαιολόγητη αποζημίωση ύψους 2.767.782,093 ευρώ για θετικές ζημιές, σε ποιον; Σε εκείνον τον ανάδοχο που βαρύνεται με τις τεράστιες καθυστερήσεις. Και, βέβαια, είναι εκείνος ο Υπουργός που συνειδητά αγνοεί τις έγγραφες προειδοποιήσεις όχι μόνο των συνδικαλιστικών φορέων, αλλά και του επικεφαλής της «ΤΡΑΙΝΟΣΕ», κ. Φίλιππου Τσαλίδη.

Αναφορικά με τις ευθύνες του Υπουργού Μεταφορών και Υποδομών της κυβέρνησης ΣΥΡΙΖΑ οφείλουμε να σημειώσουμε ότι και εκείνος δεν κήρυξε έκπτωτο τον ανάδοχο για τις τεράστιες καθυστερήσεις ως όφειλε και επέλεξε να αγνοεί προειδοποιήσεις για πολλά υπαρκτά ζητήματα ασφαλείας. Είναι κατά συνέπεια απολύτως βέβαιο ότι η εις βάθος διερεύνηση του ενδεχομένου ύπαρξης ποινικών ευθυνών των πολιτικών προσώπων για τη μη έγκαιρη ολοκλήρωση της σύμβασης 717, αλλά και των υπολοίπων ειδικότερων θεμάτων στο πλαίσιο προανακριτικής του άρθρου 86 θα φώτιζε όλες τις πλευρές της υπόθεσης, κάτι που μέχρι σήμερα δεν κατέστη εφικτό με αποκλειστική μεθόδευση της κυβερνητικής πλειοψηφίας.

Δεν έχουμε αυταπάτες, κυρίες και κύριοι συνάδελφοι. Γνωρίζουμε ασφαλώς τόσο από την λειτουργία της επιτροπής όσο και από το περιεχόμενο του πορίσματός της ότι η Νέα Δημοκρατία δεν θα συναινέσει, δεν θα επιτρέψει τη σύσταση μιας τέτοιας επιτροπής η οποία θα υπερψηφιζόταν από όλα τα κόμματα της Αντιπολίτευσης. Μόλις προχθές η Ευρωπαία εισαγγελέας κ. Λάουρα Κιοβέσι μίλησε ευθέως για παρεμπόδιση του έργου της και συνέδεσε την απώλεια πενήντα πετά ανθρώπων στα Τέμπη με τη μη ολοκλήρωση της 717. Είναι μια Ευρωπαία δικαστής η κ. Κιοβέσι. «Μας μπλοκάρουν από το να εφαρμόσουμε τη δικαιοσύνη, γιατί αν σου απαγορεύουν να κάνεις έρευνα δεν μπορείς να αποκαλύψεις την αλήθεια.» είπε. Ο κ. Μητσοτάκης και ο Κυβερνητικός Εκπρόσωπος δεν βρήκαν μια λέξη να απαντήσουν.

Αναρωτιέμαι: Είναι και η Ευρωπαία εισαγγελέας ενταγμένη σε κάποιο σκοτεινό κέντρο κατά της Κυβέρνησης Μητσοτάκη, όπως και οι τριακόσιοι τριάντα Ευρωβουλευτές οι οποίοι μιλούν για τις επιθέσεις στο κράτος δικαίου στην Ελλάδα; Ο κ. Μητσοτάκης, που έκλεισε με συνοπτικές διαδικασίες τις λειτουργίες της εξεταστικής επιτροπής, κρύβεται. Οφείλει, όμως, απαντήσεις. Η απόφαση για τη συγκάλυψη και η μεθοδευμένη ενορχήστρωσή της δεν αφορά στα μέλη της Πλειοψηφίας, δεν αφορά ούτε καν στο Προεδρείο που με τον τρόπο που διηύθυνε τις εργασίες της επιτροπής δεν προκάλεσε μόνο τα κόμματα της Αντιπολίτευσης αλλά το σύνολο της ελληνικής κοινωνίας. Η απόφαση και η εντολή για την υλοποίηση της συγκάλυψης αφορά στον Πρωθυπουργό που επέλεξε συνειδητά να αποκλείσει τη σε βάθος διερεύνηση της τραγωδίας των Τεμπών για να προστατέψει συνδεδεμένα με την παράταξή του πολιτικά πρόσωπα. Η πολιτική ευθύνη είναι διπλή. Αφορά στο περιβόητο επιτελικό κράτος. Αφορά και στα στάδια της συγκάλυψης στα οποία αναφέρθηκα.

Σύμφωνα με το πόρισμα της Νέας Δημοκρατίας, που δεν είναι πόρισμα της επιτροπής αλλά πόρισμα της Πλειοψηφίας, που τα συμπεράσματα του είναι συμπεράσματα της Πλειοψηφίας, δεν φταίει κανείς παρά μόνο το ανθρώπινο λάθος. Για δε το μπάζωμα, η δικαιοσύνη έχει επιληφθεί. Το πόρισμα της Νέας Δημοκρατίας, κυρίες και κύριοι συνάδελφοι, αυτό το στίγμα στη συλλογική μας συνείδηση, έρχεται να δικαιώσει με τον πιο προσβλητικό τρόπο την αναξιοπιστία του πολιτικού συστήματος, την παντελή έλλειψη εμπιστοσύνης των πολιτών στο ενδεχόμενο το πολιτικό σύστημα να λειτουργήσει με στοιχειώδη ευθύνη, με στοιχειώδη γενναιότητα, να πάρει τις αναγκαίες θεσμικές πρωτοβουλίες για τη διερεύνηση τυχόν ποινικών ευθυνών πολιτικών προσώπων. Ήδη στη Βουλή έχει διαβιβαστεί μια πρώτη έγκληση από επιζώντα. Είναι βέβαιο ότι θα ακολουθήσουν πολλές. Είναι, όμως, επίσης βέβαιο ότι ο εφέτης ανακριτής που ερευνά τις συνθήκες του εγκλήματος στα Τέμπη και ζήτησε συσχέτιση με τη δικογραφία για την 717, ερχόμενος αντιμέτωπος με τον πρώην Υπουργό θα διαβιβάσει αμελλητί τη δικογραφία στη Βουλή.

Αν σήμερα, κύριοι και κυρίες της Νέας Δημοκρατίας, αρνείστε τη διερεύνηση τυχόν ποινικών ευθυνών του κ. Καραμανλή τι θα κάνετε τότε; Επόμενος θεσμικός και πολιτικός φραγμός από τη Νέα Δημοκρατία στη δυνατότητα διερεύνησης των ποινικών ευθυνών του κ. Καραμανλή θα καταλύσει κάθε έννοια δικαιοκρατικής λειτουργίας και θα επισφραγίσει το δεύτερο έγκλημα, αυτό της συγκάλυψης.

Κυρίες και κύριοι συνάδελφοι, προχθές, την Καθαρά Δευτέρα, οι εκπρόσωποι των γονέων πήγαν στις Βρυξέλλες στην Επιτροπή Αναφορών στο Ευρωκοινοβούλιο ζητώντας να παραμείνει ανοιχτή η αναφορά στην επιτροπή. Το αίτημά τους έγινε δεκτό. Γιατί αυτοί οι βασανισμένοι άνθρωποι απευθύνονται στο Ευρωκοινοβούλιο; Γιατί μαζεύουν υπογραφές; Γιατί αγωνίζονται; «Αυτό που μας οδήγησε εδώ», λένε οι γονείς «είναι μια αλληλουχία κάκιστων χειρισμών και μεθοδεύσεων από την ελληνική Κυβέρνηση που προσβάλλει τη μνήμη των νεκρών μας. Με λίγα λόγια μας έφερε εδώ η απελπιστική κατάρρευση της εμπιστοσύνης που βιώνουμε στην Ελλάδα σε σχέση με την ορθή λειτουργία των θεσμών».

Η οργανωμένη συγκάλυψη της μεγαλύτερης σιδηροδρομικής τραγωδίας στη χώρα μας έχει ονοματεπώνυμο. Αποτελεί συνειδητή πολιτική απόφαση και στάθμιση του Πρωθυπουργού που επιλέγει να προστατέψει τους Υπουργούς του. Επιλέγει να επιτεθεί για μια ακόμα φορά στο κράτος δικαίου οδηγώντας σε παράλυση τη λειτουργία των θεσμών και αποστερώντας την ελληνική κοινωνία από το τελευταίο ίχνος εμπιστοσύνης και ελπίδας για δικαιοσύνη.

Για το ΠΑΣΟΚ αυτό που έχει συμβεί στα Τέμπη δεν μπορεί να τελειώσει έτσι όπως η Κυβέρνηση το επιχειρεί σήμερα σε αυτή την Αίθουσα. Έχουμε υποχρέωση να συνεχίσουμε όπου και όπως μπορούμε μέχρι τέλους με όλη τη δύναμη της ψυχής μας. Και είναι βέβαιο ότι η απαράγραπτη προσωπική ευθύνη του Πρωθυπουργού έχει ανεπανόρθωτα στιγματίσει τη διακυβέρνησή του και θα τον οδηγήσει στη μεγάλη ηθική και πολιτική του ήττα. «Και όσο τρώει την ύλη ο καιρός, τόσο βγαίνει πιο καθαρός ο χρησμός από την όψη μου. Την οργή των νεκρών να φοβάστε και των βράχων τα αγάλματα» γράφει Οδυσσέας Ελύτης, κυρίες και κύριοι της Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι μία μαθήτριες και μαθητές και δύο συνοδοί εκπαιδευτικοί από το 5ο Γυμνάσιο Περιστερίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει από το Κομμουνιστικό Κόμμα της Ελλάδας η κ. Μαρία Κομνηνάκα.

Παρακαλώ, κύριε συνάδελφε.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κυρίες και κύριοι της Κυβέρνησης και της κυβερνητικής πλειοψηφίας, αυτή η εξόφθαλμη απέλπιδα προσπάθεια που κάνετε και μέσα από αυτό το πόρισμα-ντροπή, το μνημείο συγκάλυψης και αποθέωσης της ατομικής ευθύνης για να μπαζωθεί η αλήθεια και οι τεράστιες πολιτικές και κυρίως ποινικές ευθύνες που σας βαρύνουν, θα πέσει στο κενό. Καθοριστικό ρόλο για να μην επιτρέψει να ευοδωθεί αυτή σας η προσπάθεια έπαιξε η πρωτοβουλία του ΚΚΕ για τη συγκρότηση της εξεταστικής επιτροπής. Και μην καμώνεστε ότι δήθεν ψηφίσατε την εξεταστική επιτροπή γιατί θέλατε δήθεν να έρθουν όλα στο φως. Την ανάγκη φιλοτιμία κάνατε γιατί ξέρατε ότι μπορούσε να ψηφιστεί αυτή και χωρίς τις ψήφους της Πλειοψηφίας σε αντίθεση με την προανακριτική, που όπως ήταν αναμενόμενο την καταψηφίσατε.

Όμως, παρά τα συγκεκριμένα όρια που επιβάλλουν οι πολιτικοί συσχετισμοί, αλλά και τις απαράδεκτες μεθοδεύσεις της Πλειοψηφίας για αποκλεισμούς μαρτύρων, όπως και τις ανέξοδες αντιπαραθέσεις που στήθηκαν με τα άλλα κόμματα επιδιώκοντας ο καθένας σας να κρύψει τις ευθύνες της δικής του κυβερνητικής περιόδου, η εξεταστική επιτροπή επέτρεψε να έρθουν στην επιφάνεια πολλά και αποκαλυπτικά στοιχεία για την απόδοση τόσο των πολιτικών αλλά κυρίως και των ποινικών ευθυνών σε όλο τους το εύρος. Επέτρεψε να ενημερώνεται ο κόσμος για όλα αυτά και αυτό είχε τη συμβολή του στη συμμετοχή στις μεγαλειώδεις απεργιακές συγκεντρώσεις και στις διάφορες εκδηλώσεις διαμαρτυρίας που πραγματοποιήθηκαν και στη συμπλήρωση ενός χρόνου από το έγκλημα. Παράγοντες καθοριστικοί ώστε το έγκλημα να μην ξεχαστεί, να μη συγκαλυφθεί, πολύ περισσότερο να μην επαναληφθεί. Όπως εξάλλου διεκδικούν και οι ίδιοι οι συγγενείς των θυμάτων μη εξαιρώντας από το κάδρο των ευθυνών τις κυβερνήσεις τουλάχιστον της τελευταίας δεκαπενταετίας.

Και αυτό, βεβαίως, εκθέτει και εκείνα τα κόμματα που δεν είδαν στα πορίσματά τους τις πολιτικές και ποινικές ευθύνες της δικής τους κυβερνητικής θητείας για την εγκληματική κατάσταση στο σιδηρόδρομο, για το γεγονός ότι ο λαός και τα παιδιά του δεκαετίες τώρα παίζουν το κεφάλι τους κορώνα - γράμματα και μάλιστα, χωρίς να το ξέρουν. Όπως ο ΣΥΡΙΖΑ και η Νέα Αριστερά ή πολύ περισσότερο το ΠΑΣΟΚ, που δεν έχανε ευκαιρία να την απαξιώνει, αποφεύγοντας όπως ο διάολος το λιβάνι να μιλήσει για όλες εκείνες τις πολιτικές που και οι ίδιοι υπηρέτησαν, φέρνοντας σε αυτή την κατάσταση τον ελληνικό σιδηρόδρομο, ιδίως από το 2009 και μετά, οπότε και επιταχύνθηκαν, η διάσπαση του σιδηροδρόμου, η υποβάθμιση και υποστελέχωσή του και τελικά η απελευθέρωση και η ιδιωτικοποίηση των πιο κερδοφόρων τμημάτων του.

Αυτές οι πολιτικές ευθύνες είναι που γεννούν και τις συγκεκριμένες ποινικές ευθύνες των Υπουργών, που είτε με τις ενέργειές τους είτε με σημαντικές παραλείψεις υπονόμευσαν την ασφάλεια του σιδηροδρόμου, αποδεχόμενοι έτσι το ενδεχόμενο, αν όχι προδιαγράφοντας την εξέλιξη του συγκεκριμένου εγκλήματος των Τεμπών, δικαιολογώντας απόλυτα το χαρακτηρισμό του ως προδιαγεγραμμένο έγκλημα για το οποίο από την πρώτη στιγμή μίλησε το ΚΚΕ.

Η εξεταστική επιτροπή ανέδειξε, πρώτον τις ανταγωνιστικές σχέσεις που διαμόρφωσε ο προβληματικός διαχωρισμός του σιδηροδρόμου σε θυγατρικές, όπως και η απελευθέρωση και η ιδιωτικοποίηση στη συνέχεια του κερδοφόρου μεταφορικού έργου με βάση τις ευρωπαϊκές οδηγίες που γιγάντωσαν τα αντικρουόμενα, πολλές φορές, επιχειρηματικά συμφέροντα, ανταγωνισμοί που έφθασαν στο σημείο, όπως αποδείχθηκε στην περίπτωση της «ΕΡΓΟΣΕ», στελέχη της να εκπροσωπούν τα διάφορα επιχειρηματικά συμφέροντα, επηρεάζοντας καθοριστικά και την ίδια την εξέλιξη και την ολοκλήρωση ή μη των έργων.

Δεύτερον, ανέδειξε την προβληματική επιλογή της κατάτμησης των διαφόρων συμβάσεων για ενιαία έργα μεταξύ αυτών και για τα πολυπόθητα συστήματα ασφαλείας, επιλογή που οδήγησε σε ασυμβατότητα των διαφόρων συστημάτων, αλλά και σε μεγάλες καθυστερήσεις που προκαλούσε η εκδήλωση αυτών των ανταγωνιστικών συμφερόντων, με τις διάφορες προσφυγές, ενστάσεις, τις συνεχείς παρατάσεις που δόθηκαν από τη σειρά κυβερνήσεων.

Τι πιο αποκαλυπτικό από το ίδιο το πόρισμα της επιτροπής Γεραπετρίτη, που μιλάει για κατάτμηση που έγινε κανόνας, για να εξυπηρετούνται οι διαφορετικοί προμηθευτές από τις μεγάλες ευρωπαϊκές χώρες. Με τραγικό, όμως, αποτέλεσμα αυτού, στις 28 Φλεβάρη του 2023 να μην έχει παραδοθεί και να μην έχει τεθεί ολοκληρωμένα σε λειτουργία κανένα από τα απαραίτητα συστήματα ασφαλείας, τα οποία προβλέπονταν σε τέσσερις, τουλάχιστον, συμβάσεις που έτρεχαν από το 2007, για την έγκαιρη παράδοση των οποίων δεν φρόντισε καμία εκ των κυβερνήσεων που μεσολάβησαν μέχρι και την τελευταία Κυβέρνηση της Νέας Δημοκρατίας.

Σχεδόν είκοσι χρόνια μετά από την αρχική σύμβαση δεν έχει λειτουργήσει ακόμη το σύστημα αυτόματης πέδησης ETCS, που χωρίς αμφιβολία θα είχε εμποδίσει την αντίθετη πορεία των τρένων και το τραγικό δυστύχημα, όπως με βεβαιότητα καταλήγει στο πόρισμα της η επιτροπή Γεραπετρίτη και όλες οι άλλες επιτροπές εμπειρογνωμόνων και διευκρίνισαν κατηγορηματικά στις καταθέσεις τους οι πραγματογνώμονες μάρτυρες, παρά την επανειλημμένη προσπάθεια να οδηγηθούν σε διαφορετικό συμπέρασμα από τις ερωτήσεις της Πλειοψηφίας.

Και βέβαια, όχι μόνο δεν λειτουργούσαν τα συστήματα αυτόματης πέδησης και τηλεδιοίκησης, αλλά κατά το χρόνο του εγκλήματος δεν λειτουργούσαν ούτε καν οι φωτεινοί σηματοδότες.

Η εξεταστική επιτροπή ανέδειξε, ακόμα, την εγκληματική μη συντήρηση του δικτύου και των υποδομών λόγω της υποχρηματοδότησης, καθώς και τη σχεδιασμένη αποψίλωση του ανθρώπινου δυναμικού με ταυτόχρονες εκπτώσεις στην εκπαίδευσή του. Δηλαδή, ανέδειξε αυτό ακριβώς το εκρηκτικό μείγμα για τον πολλαπλασιασμό των ανθρώπινων λαθών που, σε συνδυασμό με την παντελή απουσία τεχνολογικών μέσων για την αποτροπή τους, δημιούργησε τις συνθήκες για το έγκλημα στα Τέμπη. Ένα έγκλημα για το οποίο συνεχώς προειδοποιούσαν προηγούμενα μικρότερης έκτασης ατυχήματα, αλλά ακόμα και δυστυχήματα με απώλειες ανθρώπινων ζωών όπως αυτό στο Άδενδρο, για το οποίο, βέβαια και τότε ο ΣΥΡΙΖΑ μιλούσε και κατηγορούσε τα ανθρώπινα λάθη. Ακόμα, αναδείχθηκε ο παντελώς ανεπαρκής, αν όχι διακοσμητικός, ρόλος της Ρυθμιστικής Αρχής Σιδηροδρόμων, τουλάχιστον για τις κρίσιμες αρμοδιότητες της πιστοποίησης της ασφάλειας των σιδηροδρομικών συγκοινωνιών.

Τέλος, όσο κι αν επιμελώς αποσιωπάται από τους διάφορους θιασώτες των ευρωπαϊκών εγγυήσεων, αναδείχθηκαν περίτρανα οι αντιλαϊκές προτεραιότητες που θέτει η Ευρωπαϊκή Ένωση για την αύξηση της χωρητικότητας του δικτύου και την ταχύτητα μεταφοράς εμπορευμάτων, σε βάρος όλων των απαραίτητων μέτρων ασφαλείας. Γι’ αυτό και η εγκατάσταση των συστημάτων ασφαλείας αφορά μόνο στο διασυνδεδεμένο δίκτυο, ενώ ταυτόχρονα η Ευρωπαϊκή Ένωση έχει εγκληματικές ευθύνες, γιατί στο ζύγι του κόστους - οφέλους επιτρέπει να λειτουργούν στο δίκτυό της τρένα τα οποία δεν πληρούν τις σύγχρονες προδιαγραφές πυρασφάλειας και ασφαλείας. Τέτοια ήταν και τα επίμαχα βαγόνια της «HELLENIC TRAIN», τα οποία κυκλοφορούσαν με άδεια της Ευρωπαϊκής Αρχής Σιδηροδρόμων, με πιστοποιήσεις και προδιαγραφές παλαιότερων ετών ακόμη και προ τριακονταετίας.

Άλλωστε, η ίδια η έκθεση του Ευρωπαϊκού Κοινοβουλίου τον Ιούνιο του 2021 επισημαίνει ότι το 2020 μόλις στο 13% των διαδρομών του κεντρικού διασυνδεδεμένου δικτύου της Ευρωπαϊκής Ένωσης λειτουργούσε το ολοκληρωμένο σύστημαERTMS, με τη χώρα μας να κρατάει και εκεί τα αρνητικά πρωτεία, καταλαμβάνοντας την τελευταία θέση στην κατάταξη, δηλαδή, με μηδενικό ποσοστό στη χρήση ακόμα και του συστήματος ασφαλείας πρώτης βαθμίδας, που παρέχει μόνο τη δυνατότητα προειδοποίησης.

Ακόμα, η εξεταστική επιτροπή αποδείχθηκε αποκαλυπτική και για όσα δεν της επιτράπηκε να διερευνήσει και ίσως αυτή να ήταν και η μεγαλύτερη ομολογία ενοχής, κυρίες και κύριοι της κυβερνητικής πλειοψηφίας. Διαφορετικά, με κανέναν τρόπο δεν μπορεί να αιτιολογηθεί το εσπευσμένο κλείσιμο της επιτροπής, αποφεύγοντας πάση θυσία να εξεταστούν κρίσιμοι μάρτυρες για τα ζητήματα της έκρηξης και της πυρκαγιάς όταν αυτή –ενδεχομένως- και να στοίχισε τη ζωή σε πάνω από τα μισά εκ των πενήντα επτά θυμάτων, όπως, βεβαίως, και η απαράδεκτα βιαστική αλλοίωση του τόπου του εγκλήματος, που αποτελεί από μόνη της ένα αυτοτελές αδίκημα.

Γι’ αυτό και δεν απαντήθηκε ποτέ η επιστολή που καταθέσαμε οι εκπρόσωποι του ΚΚΕ στο Προεδρείο της επιτροπής, για την επιβεβλημένη συνέχιση των εργασιών της, για τη διερεύνηση τουλάχιστον αυτών των δύο επιπλέον πτυχών, με την εξέταση περαιτέρω μαρτύρων, όπως για παράδειγμα, των πραγματογνωμόνων που όρισαν οι οικογένειες των θυμάτων, αίτημα το οποίο συστηματικά απορριπτόταν όταν υπήρχαν πολλά ερωτήματα, που μέχρι σήμερα μένουν αναπάντητα, για το τι μετέφερε, πραγματικά, η εμπορική αμαξοστοιχία και πολλά άλλα.

Βεβαίως, η επιμονή απέναντι στην ένοχη αυτή σιωπή της κυβερνητικής πλειοψηφίας, ήταν καθοριστική και για την περαιτέρω δικαστική διερεύνηση που διατάχθηκε γύρω από τα ζητήματα αυτά.

Προκύπτει, λοιπόν, με βεβαιότητα ότι το σιδηροδρομικό έγκλημα των Τεμπών ήταν το τραγικό αποτέλεσμα των πολιτικών που εφαρμόστηκαν στον ελληνικό σιδηρόδρομο τις τελευταίες δεκαετίες, των πολιτικών της σταθερής αντιμετώπισης, επί της ουσίας, ως κόστος της ασφάλειας των συγκοινωνιών.

Είναι προφανές ότι την πρώτη και βασική πολιτική ευθύνη για το συγκεκριμένο έγκλημα φέρει ο Πρωθυπουργός Κυριάκος Μητσοτάκης ως επικεφαλής της Κυβέρνησης, στη θητεία της οποίας συνέβη το τραγικό έγκλημα και αυτή η ευθύνη δεν παραγράφεται παρά το ευνοϊκά διαμορφωμένο θεσμικό πλαίσιο. Ευθύνεται γιατί η Κυβέρνηση της Νέας Δημοκρατίας, παραλαμβάνοντας την αντιλαϊκή σκυτάλη από τις προηγούμενες, πρωτοστάτησε στην πολιτική εφαρμογή με μεγαλύτερη ταχύτητα της απελευθέρωση των σιδηροδρομικών μεταφορών. Ευθύνεται γιατί παραπέμπει στην ολοκλήρωση των στοιχειωδών έργων στο σιδηροδρομικό δίκτυο σε βάθος εικοσαετίας ως το 2030. Ευθύνεται γιατί τα έργα αυτά θα χρηματοδοτούνταν από το Ταμείο Ανάκαμψης μόνο στο βαθμό που εξυπηρετούν τους βασικούς στόχους του κεφαλαίου, όπως είναι η ταχύτερη μεταφορά εμπορευμάτων, ο πολλαπλασιασμός δρομολογίων, η διασύνδεση και η διαλειτουργικότητα με το ευρωπαϊκό δίκτυο και όχι τελικά η ασφάλεια των συγκοινωνιών. Δηλαδή, θα συνεχίσει να αποτελεί αποκλειστικό κριτήριο η κερδοφορία, μακριά από τις ανάγκες του λαού για σύγχρονες, για ασφαλείς σιδηροδρομικές μεταφορές.

Είναι προφανές ότι την πολιτική ευθύνη γι’ αυτή την κατάσταση στον ελληνικό σιδηρόδρομο, τα τεράστια κενά, τις ελλείψεις στα συστήματα ασφαλείας, φέρει ακέραιο το αστικό κράτος και όλες οι κυβερνήσεις των τελευταίων τριάντα χρόνων, της Νέας Δημοκρατίας, του ΠΑΣΟΚ και του ΣΥΡΙΖΑ. Όλοι μαζί από κοινού προώθησαν την πολιτική της Ευρωπαϊκής Ένωσης για πλήρη απελευθέρωση των σιδηροδρομικών μεταφορών, υλοποίησαν την κατεύθυνση της διάσπασης και τον τεμαχισμό του ΟΣΕ, την αποψίλωση του έμπειρου και εξειδικευμένου προσωπικού και την υποστελέχωση, ενώ στη συνέχεια προώθησαν την ιδιωτικοποίηση του κερδοφόρου τμήματος των μεταφορών.

Αποδεικνύεται για ακόμα μια φορά ότι τόσο με αμιγώς κρατική ιδιοκτησία όσο και μέσα από την προώθηση της απελευθέρωσης οι σιδηροδρομικές συγκοινωνίες αντιμετωπίζονται ως πεδίο κερδοφορίας και ανταγωνισμού μεταξύ των διάφορων επιχειρηματικών ομίλων, ενώ η πραγματική ασφάλεια των δρομολογίων και των επιβατών θεωρείται απλά ένα μη επιλέξιμο κόστος.

Οι πολιτικές ευθύνες, βεβαίως, επισύρουν και πολύ συγκεκριμένες ποινικές ευθύνες, ιδιαίτερα για τους αρμόδιους Υπουργούς και άλλα κυβερνητικά στελέχη που με τις ενέργειες ή τις παραλείψεις τους, εν γνώσει τους και σε κάθε περίπτωση αποδεχόμενοι τον κίνδυνο, έθεσαν ταυτόχρονα σε διακινδύνευση και τη ζωή χιλιάδων ανθρώπων που θα μπορούσαν να είχαν βρεθεί στη θέση των πενήντα επτά θυμάτων των Τεμπών. Αυτές δεν μπορεί να περιοριστούν ούτε μόνο στον Υπουργό της Κυβέρνησης της Νέας Δημοκρατίας Κωνσταντίνο Καραμανλή που έχει, βεβαίως, βαρύτατες και απαράγραπτες ποινικές ευθύνες ούτε μόνο στον αρμόδιο Υπουργό της προηγούμενης κυβέρνησης ΣΥΡΙΖΑ-ΑΝΕΛ. Ούτε, βεβαίως, οι ποινικές τους ευθύνες αυτές περιορίζονται στα οικονομικά αδικήματα έναντι των συμφερόντων της Ευρωπαϊκής Ένωσης, όπως λίγο-πολύ αναμασούν τα υπόλοιπα κόμματα.

Αφορά όλους τους Υπουργούς Μεταφορών της περιόδου 2009 έως 2023, τους Δημήτρη Ρέππα, Ιωάννη Ραγκούση, Μάκη Βορίδη, Κωστή Χατζηδάκη, Μιχάλη Χρυσοχοΐδη, Χρήστο Σπίρτζη και Κωνσταντίνο Καραμανλή, οι οποίοι βαρύνονται με τις κακουργηματικές ευθύνες πρώτον, για τη διατάραξη της ασφάλειας των συγκοινωνιών και μάλιστα με ενδεχόμενο δόλο όπως κατ’ επέκταση και δεύτερον, γιατί τη θανατηφόρα έκθεση πολλών ατόμων σε κίνδυνο, ομοίως με ενδεχόμενο δόλο, ακριβώς επειδή ήταν σε πλήρη γνώση τους και αποδέχονταν το ενδεχόμενο λόγω της θέσης και των σχετικών καθηκόντων τους, οι ελλείψεις, τα κενά στα ζητήματα ασφαλείας του σιδηροδρομικού δικτύου που προκάλεσαν τόσο το έγκλημα στα Τέμπη όσο και πλήθος άλλων που συνέβησαν πριν από αυτά, όπως αυτό στο Άδενδρο.

Το ότι ήταν σε γνώση τους επιβεβαιώνεται από τις καταγγελίες που συνέταξαν και απέστειλαν αρμοδίως η Πανελλήνια Ομοσπονδία Σιδηροδρομικών, η Πανελλήνια Ένωση Προσωπικού Έλξης και μάλιστα, επανειλημμένα και προς διαδοχικές κυβερνήσεις που «σφύριζαν αδιάφορα», ο Φίλιππος Τσαλίδης Διευθύνων Σύμβουλος της «ΤΡΑΙΝΟΣΕ», η Δημοκρατική Ενωτική Συνδικαλιστική Κίνηση που τραγικά προειδοποίησε για το δυστύχημα που έρχεται είκοσιη μέρες μόλις πριν από το έγκλημα. Όλους αυτούς συνειδητά η κυβερνητική πλειοψηφία και το Προεδρείο απέκλεισε από την εξέταση στην επιτροπή ακριβώς για να αποκρυφτεί αυτή η εγκληματική γνώση των αρμοδίων Υπουργών.

Αντίστοιχα, είναι προφανής και πέρα από τα δύο κακουργήματα και η παράβαση καθήκοντος για όλους τους ανωτέρω Υπουργούς, όπως και οι ποινικές ευθύνες για την προσπάθεια συγκάλυψης μετά από την αλλοίωση του τόπου του εγκλήματος για να μη διερευνηθούν τα αίτια της πυρκαγιάς και της έκρηξης, ειδικά για τον Κωνσταντίνο Καραμανλή και άλλα κυβερνητικά στελέχη όπως τον Χρήστο Τριαντόπουλο και τον τέως Περιφερειάρχη Αγοραστό.

Η αναφορά στα συγκεκριμένα αδικήματα σημαίνει ότι αγνοούμε πως μέρος αυτών έχει παραγραφεί λόγω της ευνοϊκής ποινικής μεταχείρισης που επιφυλάσσει για τα μέλη της Κυβέρνησης το Σύνταγμα και ο απαράδεκτος νόμος περί ευθύνης Υπουργών, που βεβαίως βολικά αξιοποιήθηκε διαχρονικά από κάθε κυβέρνηση για να προστατεύει τους εκάστοτε Υπουργούς της;

Φυσικά και το γνωρίζουμε και είμαστε οι μόνοι που δικαιούμαστε να το καταγγέλλουμε, γιατί κανένας από εσάς -που υποκριτικά σήμερα κόπτεστε-, κυρίες και κύριοι του ΣΥΡΙΖΑ, του ΠΑΣΟΚ, της Νέας Αριστεράς, όπως βεβαίως και της Νέας Δημοκρατίας, δεν κάνατε δεκτή την πρόταση του ΚΚΕ στη συνταγματική Αναθεώρηση για την κατάργηση του άρθρου 86 του Συντάγματος και του αντίστοιχου εφαρμοστικού νόμου περί ευθύνης Υπουργών. Έχει, λοιπόν, και η υποκρισία τα όριά της.

Αυτό, όμως, σε καμμία περίπτωση δεν σημαίνει ότι είστε αθώοι. Γιατί αυτή η ευθύνη σας δεν θα αφήσουμε να παραγραφεί, τουλάχιστον στη συνείδηση του ελληνικού λαού. Γιατί γνωρίζουμε ότι είναι ο λαϊκός παράγοντας που θα αποτελέσει τη θρυαλλίδα ώστε όλες οι προσπάθειες συγκάλυψης να μην έχουν αποτέλεσμα.

Τουλάχιστον, σε ό,τι αφορά στο ΚΚΕ, θα κάνουμε ό,τι περνάει από το χέρι μας για να μη μείνουν ατιμώρητοι οι ένοχοι, για να μην υπάρξουν νέα Τέμπη, καθώς μόνο έτσι θα δικαιωθούν οι νεκροί. Θα κάνουμε ό,τι περνάει από το χέρι μας για να αποκαλυφθεί πως πρόκειται για ένα ακόμα προδιαγεγραμμένο έγκλημα και κυρίως, για να καταδικαστεί ο πραγματικός ένοχος, τα κέρδη του κεφαλαίου που στηρίζουν κράτος, κυβερνήσεις και Ευρωπαϊκή Ένωση, θυσιάζοντας στον βωμό τους τη ζωή και τα δικαιώματα των εργαζομένων και του λαού.

Θα δώσουμε, λοιπόν, όλες μας τις δυνάμεις για να νικήσουν τελικά οι ζωές μας απέναντι στα κέρδη τους.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και δύο εκπαιδευτικοί συνοδοί τους από το 5ο Γυμνάσιο Περιστερίου (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεπτά μαθητές και μαθήτριες και δύο εκπαιδευτικοί συνοδοί τους από το 16ο Δημοτικό Σχολείο Νέας Ιωνίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα από την Ελληνική Λύση ο κ. Παύλος Σαράκης.

**ΠΑΥΛΟΣ ΣΑΡΑΚΗΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η μεγαλύτερη σύγχρονη ανθρωποθυσία στον βωμό της διαφθοράς και της διαπλοκής του αμαρτωλού τριγώνου «πολιτικά πρόσωπα, υπηρεσιακοί παράγοντες και μεγαλοεργολάβοι» συντελέστηκε στις 28 Φεβρουαρίου του 2023 αυτό που ονομάζουμε «έγκλημα των Τεμπών», μια ανείπωτη τραγωδία στην οποία υποκρύπτεται ένα έγκλημα πολιτικό, ποινικό, αλλά και ηθικό.

Η ελληνική κοινωνία πέρα και πάνω από κομματικές προτιμήσεις αντιλαμβάνεται με πλήρη διαύγεια και νηφαλιότητα ότι επιχειρείται μεθοδικά και συστηματικά να εκτραπεί η πορεία της διερεύνησης του εγκλήματος των Τεμπών προς μια συγκεκριμένη κατεύθυνση, αυτήν της απόδοσης του δυστυχήματος σε ανθρώπινο λάθος και μακριά από τις ευθύνες εκείνων που άφησαν να εκτελείται μια αμαρτωλή σύμβαση, η 717 του ’14, περί ανάταξης και εγκατάστασης των συστημάτων ασφαλείας, με χρόνο εκτέλεσης που ορίζονταν σε δύο χρόνια, να πηγαίνει ο χρόνος σε εννέα ολόκληρα χρόνια και επέκεινα, για να εξυπηρετήσουν τα αδηφάγα οικονομικά συμφέροντα των εθνικών εργολάβων με τους συνεταίρους τους, πολυεθνικούς, μονοπωλιακούς κατασκευαστικούς ομίλους σε ληστρικές κοινοπραξίες, που λεηλάτησαν εθνικούς και ευρωπαϊκούς πόρους, εκτελώντας οι ίδιοι για τριάντα ολόκληρα χρόνια έργα αποκλειστικά αυτής στον ελληνικό σιδηρόδρομο.

Κυρίες και κύριοι συνάδελφοι, είναι αλήθεια ότι γνωρίζουμε όλοι ότι αυτές οι καθυστερήσεις των έργων, η λεηλασία του υλικού, του τροχαίου υλικού, αλλά και του σιδηροδρομικού υλικού από συμμορίες, γινόντουσαν κατ’ εντολήν συγκεκριμένων συμφερόντων. Διότι είναι αδιανόητο να υπήρχαν κλοπές του υλικού και να υπήρχαν επώνυμες καταγγελίες, όπως κατατέθηκαν στην εξεταστική επιτροπή, ότι γνώριζαν τους δράστες και γνώριζαν τη διαδρομή αυτών των κλοπών που κατέληγαν σε συγκεκριμένα χυτήρια, που όμως η ελληνική πολιτεία αδρανούσε και αδιαφορούσε για να εντοπίσει τους δράστες και να σταματήσει αυτό το φαινόμενο των κλοπών. Γιατί πίσω από αυτούς τους κλέφτες που γνωρίζουμε όλοι ποιοι ήταν, υπήρχαν ηθικοί αυτουργοί, δηλαδή εκείνοι οι οποίοι ήθελαν να μην λειτουργήσει ποτέ ο ελληνικός σιδηρόδρομος με ασφάλεια, προς όφελος εκείνων των εργολάβων που κατασκεύαζαν και εκμεταλλεύονταν τις εθνικές οδούς, που τις εκμεταλλεύονταν με τα διόδια όπου ακριβώς πλουτίζουν πάνω στις πλάτες των Ελλήνων πολιτών.

Μήπως δεν γνωρίζουμε, κύριοι συνάδελφοι, ότι το δυστύχημα, ανεξαρτήτως των καθυστερήσεων της σύμβασης 717 του 2014, δεν θα συνέβαινε, εάν οι έχοντες την ευθύνη, οι υπηρεσιακοί παράγοντες των αρμόδιων οργανισμών φρόντιζαν να αποκαταστήσουν τη ζημιά που προκλήθηκε από τη φωτιά στις 29 Ιουλίου του 2019, στον χώρο των συσσωρευτών του κτηρίου σηματοδότησης του εμπορικού σταθμού Λάρισας, στο σημείο Ζάχαρη, στο καλώδιο οπτικών ινών, το οποίο μεταφέρει τις πληροφορίες για την κατάσταση της γραμμής στο κέντρο ελέγχου κυκλοφορίας Λάρισας και στον τοπικό πίνακα χειρισμών του Σταθμού Λάρισας, δεδομένου ότι όπως προκύπτει από τα διάφορα ντοκουμέντα που έλαβαν στη δημοσιότητα η τηλεδιοίκηση Λάρισας δούλευε μέχρι και τον Ιούλιο του 2019; Γιατί, κύριοι συνάδελφοι, οι υπηρεσιακοί παράγοντες δεν ανταποκρίθηκαν στη στοιχειώδη αυτή υποχρέωσή τους για να αποκατασταθεί η λειτουργία της σηματοδότησης τηλεδιοίκησης στην περιοχή του δυστυχήματος; Μήπως για να διευκολυνθούν τα σχέδια των μεγαλοεργολάβων για το ξήλωμα της τηλεδιοίκησης Λάρισας για την αντικατάστασή της με νέα ηλεκτρονικού τύπου, στο πλαίσιο της νέας πρώτης συμπληρωματικής σύμβασης της αμαρτωλής σύμβασης 717 του 2014; Γιατί, αγαπητοί συνάδελφοι, κανείς δεν μιλάει για την ευθύνη των μεγαλοεργολάβων; Γιατί δεν τολμάτε να πείτε την αλήθεια στην ελληνική κοινωνία; Γιατί συγκαλύπτετε τους ηθικούς αυτουργούς, αυτοί οι οποίοι διαφθείρουν το πολιτικό σύστημα; Γιατί δεν επιδιώκετε τον εξαγνισμό του πολιτικού συστήματος; Αυτή είναι η τελευταία ευκαιρία που δίνετε στο πολιτικό σύστημα να εξαγνιστεί. Αλλά, όμως, επιχειρείτε μεθοδικά και συστηματικά να τη συγκαλύψετε.

Αξιότιμοι κυρίες και κύριοι συνάδελφοι, δεν έχει ευθύνη η «HELLENIC TRAIN» η οποία παραπληροφορούσε τους Έλληνες πολίτες για την ασφάλεια του ελληνικού σιδηρόδρομου; Δεν γνωρίζουν οι Έλληνες πολίτες, δεν γνωρίζει η ελληνική κοινωνία ότι πουλήσατε όλες τις υποδομές του κράτους μας σε ξένες κρατικές εταιρείες αντί πινακίου φακής; Εκχωρήσατε τις υποδομές της πατρίδας μας σε ξένες κρατικές οντότητες. Το κάνατε στα λιμάνια με την «COSCO», το κάνατε με τους Ιταλούς στην Ηγουμενίτσα και σε άλλα λιμάνια, το κάνατε στα αεροδρόμια, ξεπουλώντας τα ελληνικά αεροδρόμια στην κρατική γερμανική εταιρεία, τη «FRAPORT» και δώσατε τον ελληνικό σιδηρόδρομο στους Ιταλούς, οι οποίοι τώρα μπροστά στις αποκαλύψεις που έγιναν στην εξεταστική επιτροπή για τις σχέσεις που είχαν τα στελέχη ευθύνης τους με το ιταλικό οργανωμένο έγκλημα, με τη μαφία, θέλουν να φύγουν, να εγκαταλείψουν και να το βάλουν στα πόδια. Δεν το γνωρίζει η ελληνική κοινωνία; Το γνωρίζει πάρα πολύ καλά. Έχετε ευθύνες που ξεπουλήσατε τις υποδομές της πατρίδας μας. Και εσείς, αντί να αναλαμβάνετε την ευθύνη για τις μεταφορές, προσπαθείτε για άλλη μια φορά να συγκαλύψετε το έγκλημα. Δεν γνώριζε, δεν έχει ευθύνη η ΡΑΣ που επέτρεπε να κυκλοφορούν οι αμαξοστοιχίες της «HELLENIC TRAIN» χωρίς τα αναγκαία μέτρα ασφαλείας, χωρίς το αναγκαίο προσωπικό με τα αντίστοιχα προσόντα, χωρίς τη θέσπιση εθνικών κανόνων ασφαλείας; Σε αυτό το κράτος λειτουργούσαν οι υποδομές. Έθετε σε κίνδυνο τις ζωές των πολιτών ακριβώς διότι έκρυβαν τα προβλήματα κάτω από το χαλί, δεν έκαναν αυτά τα οποία όφειλαν εκ του ελληνικού νόμου και της ευρωπαϊκής νομοθεσίας να κάνουν.

Κυρίες και κύριοι συνάδελφοι, εδώ βλέπουμε το πολιτικό σύστημα ή μέρος του πολιτικού συστήματος πώς αντιδρά, όταν έρχεται η Ευρωπαϊκή Ένωση και με τους θεσμούς της μας τραβάει το αυτί. Δεν είναι λίγες οι φορές που αυτή εδώ η Κυβέρνηση επικαλείται το Ενωσιακό Δίκαιο για να επιβάλλει πολιτικές κατευθύνσεις στην πατρίδα μας, όπως για παράδειγμα για την ανώτατη εκπαίδευση, όπου μας είπε ότι το Ενωσιακό Δίκαιο είναι πάνω από το Σύνταγμα. Άρα, λοιπόν, θα υπερβούμε το Σύνταγμα και θα ιδρύσουμε ιδιωτικά πανεπιστήμια. Όταν, όμως, μας ζητούν ευθύνες βάσει του Ενωσιακού Δικαίου για τα εγκλήματα που έχει κάνει το πολιτικό προσωπικό όχι μόνο κωφεύουμε, αλλά τους στοχοποιούμε, γιατί έχουμε μάθει να στοχοποιούμε την ελληνική δικαιοσύνη όταν ακριβώς θέτει ενώπιον των ευθυνών της το πολιτικό σύστημα. Όταν το κάνει η Ευρωπαία εισαγγελέας και πάλι κάνουμε το ίδιο, να τους λοιδορούμε.

Τι ήρθε και είπε η Ευρωπαία εισαγγελέας στην πατρίδα μας δημόσια; Τι είπε η Λάουρα Κιοβέσι; Μας μπλοκάρουν για να μην βρούμε την αλήθεια. Και τι ζήτησε; Την αλλαγή του νόμου περί ευθύνης Υπουργών, δηλαδή να μεταρρυθμίσουμε το Σύνταγμά μας και να το εναρμονίσουμε με όλα τα συντάγματα της πολιτισμένης Ευρώπης. Δέχθηκε ανοίκειες επιθέσεις από το πολιτικό σύστημα, επιθέσεις εναντίον θεσμών.

Και τι λέει το περιβόητο άρθρο 86; Γιατί ακριβώς λέμε να αλλάξει ο νόμος περί ευθύνης Υπουργών, αλλά δεν λέμε στην ελληνική κοινωνία τι λέει αυτό ο νόμος στο Σύνταγμά μας; Κατοχυρώσαμε ασυλία και παραβιάζουμε το Σύνταγμα με άρθρο του Συντάγματος που καταργούμε την ισότητα όλων των πολιτών απέναντι στον νόμο. Γιατί; Τι είναι ο πολιτικός κόσμος πάνω από τον Έλληνα πολίτη; Είναι ή δεν είναι κυρίαρχος ο ελληνικός λαός; Υπάρχει στην πράξη η λαϊκή κυριαρχία ή η πολιτική ελίτ έχει κατοχυρώσει συνταγματικά μια ασυλία;

Λέει λοιπόν το άρθρο 86, «Προσέξτε, μόνον η Βουλή έχει την αρμοδιότητα να ασκεί δίωξη κατά όσων διατελούν ή διετέλεσαν μέλη της Κυβέρνησης ή Υφυπουργοί για ποινικά αδικήματα που τέλεσαν κατά την άσκηση των καθηκόντων τους, όπως ο νόμος ορίζει». Τι λέτε; Τι λέτε;. Έχετε όλα τα κόμματα ευθύνη που περάσατε από την κυβέρνηση και είχατε την ευκαιρία να αλλάξετε το Σύνταγμα και δεν το κάνατε. Άρα, λοιπόν, συνηγορείτε υπέρ της ασυλίας. Μόνον η Βουλή έχει το δικαίωμα να ασκήσει δίωξη για κακουργήματα που διέπραξε το πολιτικό προσωπικό κατά την άσκηση των υπουργικών καθηκόντων του; Αυτό δεν είναι ευθεία παραβίαση της λαϊκής κυριαρχίας; Είναι. Και αφού δεν ακούτε τις φωνές των Ελλήνων πολιτών, τώρα που σας τραβάει το αυτί ένας ευρωπαϊκός θεσμός όπως είναι η Ευρωπαία εισαγγελέας αντί να πείτε ότι αυτή εδώ η Βουλή προτείνει τη μεταρρύθμιση του Συντάγματος για να την ψηφίσει η επόμενη Βουλή και ότι θα το κάνει πράξη. Γιατί δεν είναι απαίτηση μόνο της Ευρωπαίας εισαγγελέως και των ευρωπαϊκών θεσμών. Είναι απαίτηση της ελληνικής κοινωνίας ότι ο πολιτικός κόσμος όταν εγκληματεί θα πρέπει να οδηγείται στη δικαιοσύνη με τις διαδικασίες που ισχύουν για όλους τους πολίτες.

Αξιότιμοι κυρίες και κύριοι συνάδελφοι, οι νεκροί και οι τραυματίες ζητούν δικαίωση. Οι συγγενείς των θυμάτων, λύτρωση. Η ελληνική κοινωνία, δικαιοσύνη. Ο πολιτικός κόσμος, όμως, έρχεται να συγκαλύψει τις πολιτικές, τις ποινικές και τις ηθικές ευθύνες του, αντί να ζητάει τον εξαγνισμό του με την ανάληψη των ευθυνών του σε κάθε επίπεδο. Με το πόρισμα το οποίο ψήφισε η πλειοψηφία της εξεταστικής επιτροπής, ενταφιάζει αυτό το έγκλημα σε ό,τι αφορά στο πολιτικό προσωπικό και ιδιαίτερα τους μεγαλοεργολάβους, αυτή την οικονομική ελίτ που λεηλάτησε ευρωπαϊκούς και εθνικούς πόρους, που εξαγοράζει συνειδήσεις, ευάλωτες συνειδήσεις, του πολιτικού κόσμου και μεταξύ σας όλοι μοιάζετε απέναντι σε αυτή την ηθική στάση που κρατάτε απέναντι στους μεγαλοκαρχαρίες.

Αξιότιμοι κυρίες και κύριοι συνάδελφοι, η κατάρα των αθώων, των ανήμπορων πολιτών, αλλά και των έντιμων πολιτικών -γιατί υπάρχουν και έντιμοι πολιτικοί- θα μετουσιωθεί σε θεία δίκη. Οι ερινύες θα σας ακολουθούν, βασανίζοντας την ψυχή σας, το νου σας, το κορμί σας χωρίς έλεος. Το κρίμα θα πέσει στο λαιμό σας. Όσες προσευχές και να κάνετε στον θεό Μαμωνά τον οποίο προσκυνάτε δεν θα σας γλιτώσει.

Εμείς ως Ελληνική Λύση προτείνουμε συνταγματική μεταρρύθμιση. Να δεσμευτούν όλες οι πτέρυγες της Βουλής, ότι θα μεταρρυθμίσουμε το άρθρο 86 καταργώντας το, κατοχυρώνοντας ότι όλοι οι Έλληνες πολίτες είμαστε ίσοι απέναντι στον νόμο. Ό,τι είναι σάπιο θα το γκρεμίσουμε. Αυτή είναι η δέσμευσή μας απέναντι στην ελληνική κοινωνία. Εμείς το έγκλημα των Τεμπών δεν θα το ξεχάσουμε. Θα αγωνιζόμαστε μέχρι να ανατρέψουμε όλο αυτό το σάπιο σύστημα που πραγματικά δημιουργεί εγκλήματα και τραγωδίες.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τρεις συνοδοί εκπαιδευτικοί από το Γυμνάσιο Νέας Περάμου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα από την Κοινοβουλευτική Ομάδα της Νέας Αριστεράς η κ. Θεοπίστη Πέρκα.

Ορίστε, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Θα μπω κατευθείαν στο θέμα.

Μια εξεταστική επιτροπή ντροπή για το ελληνικό Κοινοβούλιο.

Συνάδελφοι της Συμπολίτευσης, η συμμετοχή σας στην προσπάθεια συγκάλυψης θα σας ακολουθεί στον πολιτικό -και όχι μόνο- βίο σας.

Εντελώς περιληπτικά: Υποστηρίξατε τη βολική για εσάς πρόταση του Κομμουνιστικού Κόμματος για εξεταστική αντί για προανακριτική. Με το καλημέρα είχαμε αποκλεισμό μελών της επιτροπής και άρνηση για διακομματικό Προεδρείο. Αποκλείσατε μάρτυρες-κλειδιά και θα αναφερθώ στη συνέχεια, σε συγκεκριμένα σημεία της παρέμβασής μου. Στη συνέχεια, επιμείνατε να ξεκινήσει η διερεύνηση από τη δεκαετία του ΄90 και έτσι εξετάστηκαν ως μάρτυρες Υπουργοί τριών δεκαετιών.

Φυσικά, υπάρχει μια έμμεση εμπλοκή σε σχέση με τους πόρους και τα έργα που χάθηκαν όλο αυτό το διάστημα. Γι’ αυτό θα σταθώ λίγο σε αυτό το σημείο.

Η εξέταση, λοιπόν, των μαρτύρων από τη δεκαετία του ΄90 μας έδωσε την ευκαιρία να καταθέσουμε μια σειρά στοιχείων που καταδεικνύουν ότι για πολλές δεκαετίες ο σιδηρόδρομος δεν ήταν στις προτεραιότητες των κυβερνήσεων. Το ακούσαμε και από τον κ. Τσαβδαρίδη. Αλλά, κύριε Τσαβδαρίδη, εδώ υπάρχουν πολιτικές ευθύνες των κυβερνήσεων που κυβέρνησαν εκείνα τα χρόνια την χώρα. Δεν είναι φυσική καταστροφή.

Κυβερνήσεις που κατασπατάλησαν πόρους, χωρίς σχεδιασμό και προοπτική. Τη δεκαετία του 1990-2000 δόθηκαν από το Γ΄ Κοινοτικό Πλαίσιο Στήριξης, από το Ταμείο Συνοχής, από το ΕΣΠΑ δισεκατομμύρια ευρωπαϊκών πόρων, μεταξύ αυτών για τηλεδιοίκηση, τηλεδιαχείριση και για το αυτόματο σύστημα πέδησης τρένων. Υπεγράφησαν συμβάσεις άνω των 100 δισεκατομμυρίων δραχμών, κυρίως μέσω απευθείας αναθέσεων για σηματοδότηση στον άξονα Αθήνα-Θεσσαλονίκη. Όμως, όλες οι επενδύσεις αυτές καταστράφηκαν αφού αφέθηκε το δίκτυο να λεηλατηθεί και βεβαίως, η χώρα αφέθηκε για πολλά χρόνια με μονή σιδηροδρομική γραμμή, με χειροκίνητα συστήματα και με ασυντήρητο δίκτυο.

Στην επιτροπή επίσης, καταθέσαμε ολόκληρο κατάλογο έργων που είχαν ξεκινήσει τη δεκαετία του ’90 και κάποια από αυτά ολοκληρώθηκαν το 2018, μερικά δεν έχουν ολοκληρωθεί ακόμη, σε μερικά πετάχτηκαν λεφτά. Αναδείξαμε ότι την περίοδο 2000-2010 το λειτουργικό έλλειμμα του ΟΣΕ ήταν 10 δισεκατομμύρια, 1 δισεκατομμύριο ετησίως. Επίσης ο οργανισμός δανειζόταν για να κρύβει κρατικά ελλείμματα. Υπάλληλοι του ΟΣΕ χωρίς καμμία τεχνογνωσία, συνήπταν δάνεια δισεκατομμυρίων ευρώ σε όλα τα οικονομικά κέντρα του κόσμου, στο Τόκιο, με την εγγύηση του ελληνικού κράτους και όλα αυτά φυσικά μετά το 2010 φορτώθηκαν στο ελληνικό χρέος, στο δημόσιο χρέος.

Πειραματικές και χωρίς σχεδιασμό αλλαγές. Εταιρείες που ιδρύθηκαν για να ακυρωθούν αργότερα. Και δεν είναι οι γνωστές μόνο, είναι η «ΟΣΕ Holding», «Προαστιακός Α.Ε.», «Θριάσιο Α.Ε.», «Εμπορευματικά Κέντρα Α.Ε.». Χιλιάδες προσλήψεις, διοικητικά συμβούλια, κόστος λειτουργίας και βεβαίως διοικητικό χάος. Και βεβαίως, η πολυδιάσπαση και το χάος οδήγησε κάποιους εξ αυτών να έχουν τεράστια χρέη και επιδικασμένες κρατικές ενισχύσεις.

Μιλήσατε για την ιδιωτικοποίηση της «ΤΡΑΙΝΟΣΕ», η οποία αποδείχτηκε απολύτως αναγκαστική, αφού εκτός από το γεγονός ότι ήταν στο πρώτο μνημόνιο -ο σχετικός νόμος είναι 4046/2012, κύριε Τσαβδαρίδη-, ήταν και μονόδρομος. Παραγραφή κρατικών ενισχύσεων 14,3 δισεκατομμυρίων ευρώ του ΟΣΕ, 1 δισεκατομμυρίου ευρώ της «ΤΡΑΙΝΟΣΕ», 340 εκατομμυρίων της ΕΕΣΣΤΥ, αυτά κατάφεραν αυτές οι κυβερνήσεις τόσα χρόνια στον σιδηρόδρομο. Δηλαδή αν δεν ιδιωτικοποιούνταν οι δύο εταιρείες, η Ευρωπαϊκή Επιτροπή δεν θα ζητούσε μόνο την επιστροφή του 1,5 δισεκατομμυρίου ευρώ που την αφορούσε, «ΤΡΑΙΝΟΣΕ» και ΕΕΣΣΤΥ, αλλά η τύχη του ΟΣΕ συνδεόταν άμεσα με αυτό. Άρα πιο χαμηλά.

Μας θυμίζει, όμως, κάτι όλο αυτό; Εγώ θα έλεγα ότι η ιστορία του σιδηροδρόμου στη χώρα και η κατάρρευσή του περιγράφει και την κατάρρευση της χώρας. Είναι ένα καλό παράδειγμα για ανάλυση και για αποφυγή.

Πάμε όμως, τώρα στα ζητήματα ασφαλείας του σιδηροδρομικού δικτύου και τη γενικότερη κατάρρευση του σιδηροδρόμου, εξαιτίας της οποίας φτάσαμε εν έτει 2023 να συγκρούονται μετωπικά τρένα, ενώ πλέον υπάρχει διπλή σιδηροδρομική γραμμή.

Στην επιτροπή, λοιπόν, καταγράφθηκαν δεκάδες προειδοποιήσεις που είχε το Υπουργείο Υποδομών και Μεταφορών και η Κυβέρνηση από διαφορετικούς εμπλεκόμενους. Χαρακτηριστικά, τα εξώδικα των μηχανοδηγών, οι επιστολές του Προέδρου της επιτροπής, κ. Κατσιούλη που θα καταθέσω ο οποίος αναφέρει «Επιτρέπει τη μετωπική σύγκρουση τρένων με ανοιχτό φωτόσημα», η επιστολή του Διευθύνοντος Συμβούλου της «ΤΡΑΙΝΟΣΕ» για την περίοδο 2016-2021 κ. Τσαλίδη, την έχουμε δει όλοι στον Τύπο, και κρίσιμοι μάρτυρες, όπως ο πρώην Πρόεδρος του ΟΣΕ κ. Σπηλιόπουλος που παραιτήθηκε το καλοκαίρι του 2020 και στην επιστολή του, που αποτελεί και μέρος της δικογραφίας, αναφέρει την προβληματική κατάσταση του σιδηροδρόμου, οι συνδικαλιστές κ.κ. Μπαριανός, Μπούκας, Τζαμπαζλής και ένα σωρό άλλοι. Όλοι αυτοί οι μάρτυρες αποκλείστηκαν.

(Στο σημείο αυτό η Βουλευτής κ. Θεοπίστη (Πέτη) Πέρκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχουν και δεκάδες παρεμβάσεις που αξιοποιήθηκαν από την επιτροπή Γεραπετρίτη που αφορούν -με δική μου πρωτοβουλία- πολλές κοινοβουλευτικές ερωτήσεις και δεκάδες άρθρα τα οποία ουσιαστικά περιγράφουν την οριακή κατάσταση του δικτύου.

Το καταθέτω στα Πρακτικά.

(Στο σημείο αυτό η Βουλευτής κ. Θεοπίστη (Πέτη) Πέρκα, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αποδείχτηκε εγκατάλειψη από πλευράς της Νέας Δημοκρατίας σταδιακά όλων των δικλίδων ασφαλείας από την πιο απλή μέχρι τα πιο σύγχρονα συστήματα, δικλίδες ασφαλείας που έστω αν λειτουργούσε μία πολύ πιθανά το τραγικό δυστύχημα να μην είχε συμβεί.

Ξεκινάμε: Η τοπική τηλεδιοίκηση στη Λάρισα που καταστράφηκε από φωτιά τον Ιούλιο του 2019 και δεν αποκαταστάθηκε ποτέ. Σύμφωνα με δημοσιογραφικές πληροφορίες η αποκατάσταση κόστιζε γύρω στις 5.000 ευρώ. Εκτός από τον οπτικό έλεγχο της γραμμής στην περιοχή όταν λειτουργούσε, υπήρχε πάντα και δεύτερος σταθμάρχης σε όλες τις βάρδιες. Δηλαδή σε περίπτωση λάθους του πρώτου υπήρχε ο δεύτερος. Έχω ζητήσει από την επιτροπή αυτά τα χαρτιά. Δεν ήρθαν ποτέ.

Δεύτερον, το δευτεροβάθμιο κέντρο ελέγχου στην Καρόλου, που λειτουργούσε μέχρι το 2020, αλλά μετά διαλύθηκε γιατί μετακόμισε η ΤΡΑΙΝΟΣΕ. Οι σιδηροδρομικοί που εργάζονταν εκεί θα μπορούσαν να επικοινωνούν με τους μηχανοδηγούς.

Τρίτον, το σύστημα ραδιοεπικοινωνίας GSMR. Εδώ είναι εξοργιστικό ότι ενώ παραδόθηκε το 2018 από την ΕΡΓΟΣΕ πιστοποιήθηκε τέσσερα χρόνια αργότερα, το 2022, και δεν λειτουργεί ακόμα. Σήμερα τα ηλεκτρονικά μέσα, τα συστήματα που λειτουργούν στον σιδηρόδρομο είναι ακριβώς τα ίδια με αυτά που λειτουργούσαν τον Φλεβάρη του 2023.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Η Hellas Train δεν το…

**ΘΕΟΠΙΣΤΗ (ΠΕΤΗ) ΠΕΡΚΑ:** Παρακαλώ.

Αν λειτουργούσε, θα μπορούσαν να επικοινωνούν μεταξύ τους όλοι οι σταθμάρχες και οι μηχανοδηγοί αντί να προσπαθούν, όπως φάνηκε, να επικοινωνήσουν με τα κινητά τους τηλέφωνα. Το δε απαρχαιωμένο σύστημα VHF προφανώς δεν καλύπτει όλο το δίκτυο και κυρίως τα τούνελ.

Και τέλος, η απουσία κουλτούρας ασφάλειας με τη διαρκώς επιδεινούμενη κατάσταση τον ΟΣΕ. Το σιδηροδρομικό σύστημα δυστυχώς λειτουργούσε τα τελευταία χρόνια χωρίς να υπάρχουν διαδικασίες καταγραφής, αναφοράς γεγονότων, με προβληματικές δομές εκπαίδευση του προσωπικού, ασυνεννοησία μεταξύ των εταιρειών. Όλα αυτά καταγράφονται στην έκθεση του Ευρωπαϊκού Οργανισμού Σιδηροδρόμων, τον ERA, που εκλήθη από την Κυβέρνηση για να καταθέσει τις απόψεις του.

Η κυβερνητική πλειοψηφία με το ξεκίνημα των συνεδριάσεων της εξεταστικής επιτροπής έμεινε πιστή στο αφήγημα του ανθρώπινου λάθους, δείχνοντας ως μοναδικό υπαίτιο της τραγωδίας τον σταθμάρχη. Όμως, ακόμα κι εδώ, στον σταθμάρχη ξεχνάτε, αγαπητοί συνάδελφοι, να αναφερθείτε στην υπουργική απόφαση, με υπογραφή του κ. Καραμανλή, να νομιμοποιήσει την προδήλως παράνομη μετάταξη του μοιραίου σταθμάρχη, όπως αναφέρει ο πρόεδρος της επιτροπής Γεραπετρίτη.

Και πάμε τώρα στην πολύπαθη σύμβαση 717. Αναφέραμε πολλές δικλίδες ασφαλείας και δεν μπορούμε να δεχτούμε ότι όταν δεν υπάρχουν αυτά τα σύγχρονα, τα ανώτατα συστήματα είναι πολύ λογικό σε διπλή γραμμή να πέφτει το ένα τρένο πάνω στο άλλο. Παρ’ όλα αυτά είναι παράγοντας ασφάλειας και επομένως πολύ σωστά εξετάστηκε –όχι για πολύ- στην επιτροπή, φέραμε εμείς όμως πολλά στοιχεία.

Υπάρχουν τρεις συνιστώσες του συστήματος ERTMS. Είναι το ETCS-on board, δηλαδή το σύστημα πέδησης που μπαίνει πάνω στο τρένο. Είναι το παρατρόχιο ETCS. Και είναι και το GCM-R για το οποίο μίλησα πριν και το οποίο δεν λειτουργεί ακόμα. Τα δύο αυτά -δηλαδή το ETCS-on board και το GCM-R- είχαν παραδοθεί. Βεβαίως, το παρατρόχιο δεν μπορούσε να τελειώσει. Ακούστε τώρα γιατί αρχίζουν τα περίεργα. Θέλω λίγη προσοχή. Για να ολοκληρωθεί το παρατρόχιο προαπαιτούμενο ήταν να προχωρήσει η σύμβαση 717 που ήταν η σηματοδότηση -τηλεδιοίκηση. Η σύμβαση 717 υπογράφηκε το 2014 και αυτή που έπρεπε να γίνει μετά το 2017 και μάλιστα με προμήθεια. Αυτά για τους τεχνικούς είναι σημαντικά. Μάλιστα το ETCS-on board ήταν μη λειτουργικό.

Και μάλιστα εδώ έχω -και θα την καταθέσω- την προκήρυξη διαγωνισμού της ΓΑΙΑΟΣΕ γιατί λέει ότι λόγω μη χρήσης πρέπει να αναταχθούν. Εδώ βλέπουμε μια πρώτη προχειρότητα για το πώς το ελληνικό δημόσιο υπέγραφε συμβάσεις. Σε καμμία περίπτωση δεν προάσπιζε το δημόσιο συμφέρον. Σας είπα ότι ήταν προαπαιτούμενη η 717 που υπογράφηκε το 2014 με χιλιάδες ελλείψεις και αστοχίες οι οποίες εντοπίστηκαν από τον έλεγχο της ΕΔΕΛ, από το Ελεγκτικό Συνέδριο και από όλους όσοι ασχολήθηκαν. Δηλαδή περιέγραφε υλικά τα οποία δεν υπήρχαν στην αγορά και δεν ήταν συμβατά. Μάλιστα, στις συμβάσεις πρέπει τα υλικά που προσδιορίζονται να έχουν μια υποστήριξη τουλάχιστον δεκαπενταετίας. Δεν υπήρχε τίποτα τέτοιο. Και είχαμε εμπλοκή με την κοινοπραξία ALSTOM - TOMH όπου η δανειοπάροχος, αυτή που είχε την εμπειρία, δεν υπέγραφε μελέτες. Αυτά ήταν τα ευρήματα της ΕΔΕΛ και αυτά τον Οκτώβρη του 2019 και με το Ελεγκτικό Συνέδριο κρίθηκε αναγκαίο να γίνει συμπληρωματική σύμβαση. Είχαν όλα λυθεί. Άρα, σύμφωνα με αυτά τα στοιχεία που έχουμε καταθέσει ήδη από τον Οκτώβριο του 2019, αφού υπήρχε η έγκριση του Ελεγκτικού Συνεδρίου, και είχαν ικανοποιηθεί τα ευρήματα της ΕΔΕΛ και η δανειοπάροχος εταιρεία είχε δεχθεί να υπογράψει τις μελέτες θα έπρεπε να έχει υπογραφεί η συμπληρωματική σύμβαση,που είχε χρονοδιάγραμμα δεκατέσσερις μήνες, και να έχει τελειώσει συν την προηγούμενη, την 717, όπως είχε.

Στο σημείο αυτό ξεκινούν τα ερωτήματα και οι υποψίες. Γιατί καθυστέρησε η υπογραφή της συμπληρωματικής σύμβασης δύο χρόνια και την υπέγραψαν τον Μάιο του 2021; Και γιατί η πρώτη σύμβαση, η 717, βάλτωσε, ενώ την περίοδο 2015 - 2019 είχε φτάσει μέχρι το 72%; Άκουγα σήμερα στην τηλεόραση τον κ. Μαρινάκη να λέει για 20%. Υπάρχουν στοιχεία. Θα μιλήσω μόνο με στοιχεία. Εδώ, λοιπόν, είναι η εισήγηση του κ. Βίνη, του δικού σας Προέδρου και Διευθύνοντα στην ΕΡΓΟΣΕ, που λέει ότι τον Οκτώβριο η σύμβαση 717 είχε φτάσει στο 74%.

Όταν, λοιπόν, κατάλαβαν οι αγαπητοί συνάδελφοι της Συμπολίτευσης ότι εδώ υπάρχουν στοιχεία και, άρα, δεν μπορούν να λένε ότι δεν έχουν φτάσει στο 74%, τι μας είπαν; Μας είπαν: «Ναι, ήταν μεν 74% η σύμβαση αλλά δεν ήταν πραγματικό αυτό, στην πραγματικότητα ήταν 30%». Και εγώ ρωτάω: Έχετε ακούσει μια σύμβαση να πηγαίνει στο 74% και μετά στο 30% και να μην υπάρχει τιμωρία για τους εργολάβους που είχαν την αποκλειστική ευθύνη και να μην ειδοποιηθούν οι ελληνικές και οι ευρωπαϊκές αρχές; Πού το έχουμε δει αυτό;

(Χειροκροτήματα από την πτέρυγα της Νέας Αριστεράς)

Το καταθέτω στα Πρακτικά.

(Στο σημείο αυτό η Βουλευτής κ. Θεοπίστη (Πέτη) Πέρκα, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λοιπόν, τον Φεβρουάριο του 2023 η σύμβαση είχε φτάσει στο 77%. Δηλαδή σε τέσσερα χρόνια προχώρησε μόλις 5%.Τα έτη 2020 -2021 θέλουν ψάξιμο.

Λοιπόν, για να δικαιολογήσουν πάλι γιατί άργησαν, γιατί δεν προχώρησε η σύμβαση, βρέθηκε ένα άλλο αφήγημα. Είπαν, λοιπόν, ότι υπήρχε μια νέα τεχνική πρόταση του αναδόχου. Και είπαν, μάλιστα, ότι αυτήν την πρόταση την επέβαλε η ΕΔΕΛ -εδώ είναι το πόρισμα της ΕΔΕΛ- και ψάξτε εάν πουθενά αυτό το πόρισμα λέει ότι πρέπει να αλλάξουμε την αρχιτεκτονική. Πουθενά! Τι κάνουν, λοιπόν; Να αλλάξει η αρχιτεκτονική –έτσι είπε η ΕΔΕΛ- να αποξηλωθούν λειτουργούντα τμήματα του δικτύου της σηματοδότησης για να εγκατασταθεί καινούργιο. Πρόκειται για χονδροειδέστατο ψέμα.

Παρακαλώ πάρτε το πόρισμα της ΕΔΕΛ για τα Πρακτικά.

(Στο σημείο αυτό η Βουλευτής κ. Θεοπίστη (Πέτη) Πέρκα, καταθέτει για τα Πρακτικά το προαναφερθέν πόρισμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πουθενά δεν λέει για αλλαγή αρχιτεκτονικής. Αναφέρεται μόνο σε πλημμελής μελέτες της περιόδου 2012 - 2014 και, βεβαίως, την υποχρέωση του δανειοπαρόχου «ALSTOM FERROVIARIA» να υπογράφει τις μελέτες.

Όμως, αναφορά σε απαράδεκτο ξήλωμα εγκαταστάσεων οι οποίες λειτουργούσαν καλά και είχαν πληρωθεί με κονδύλια της Ευρώπης, έκανε ο Πρόεδρος της επιτροπής κ. Κατσιούλης όταν κατήγγειλε κακή διαχείριση της σύμβασης. Στην ίδια επιστολή επισήμανε ότι η αποξήλωση των εγκαταστάσεων θα προξενούσε τεράστιες καθυστερήσεις.

Ναι, είναι του κ. Κατσιούλη η παραίτηση, ο οποίος δεν κλήθηκε στην επιτροπή να καταθέσει προφανώς χωρίς, όμως, πειστική απάντηση. Θα την καταθέσω στα Πρακτικά.

(Στο σημείο αυτό η Βουλευτής κ. Θεοπίστη (Πέτη) Πέρκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παραμένει και ένα άλλο γεγονός. Γιατί επανακατέθεσαν στο Ελεγκτικό Συνέδριο τη συμπληρωματική σύμβαση που είχε εγκριθεί;

Εδώ θεωρούμε πρώτον, ότι πρόκειται για μια δικαιολογία για να δικαιολογηθούν τα δυο χρόνια καθυστέρησης αλλά και για να πάρει τις ευλογίες του Ελεγκτικού, από το οποίο απέκρυψαν ότι η ΕΡΓΟΣΕ θα ξήλωνε υφιστάμενο εξοπλισμό, γεγονός που ακόμα κι αν δεν επηρέαζε την οικονομική ισορροπία της σύμβασης θα είχε σίγουρα συνέπειες στη χρονική της εξέλιξη.

Το Ελεγκτικό Συνέδριο, λοιπόν, τους απαντάει: «Απαραδέκτως επαναϋποβάλλεται», μη έχοντας, βέβαια, γνώση όλων των δεδομένων.

Την εξαπάτηση, όμως, του Ελεγκτικού εντοπίζει η Εθνική Αρχή Διαφάνειας. Εδώ είναι το τελευταίο έγγραφο που χαρακτηριστικά αναφέρει: «Από τα ανωτέρω προκύπτει, ότι σε αντίθεση με τα αναφερόμενα κ.λπ., ο ήδη εγκεκριμένος πρώτος ανακεφαλαιωτικός πίνακας και η πρώτη συμπληρωματική σύμβαση με την προσθήκη των περιγραφόμενων νέων εργασιών διαφέρει και τροποποιείται». Από εδώ και πέρα υπάρχει μια τουλάχιστον περίεργη αλληλουχία γεγονότων.

Το καταθέτω στα Πρακτικά.

(Στο σημείο αυτό η Βουλευτής κ. Θεοπίστη (Πέτη) Πέρκα, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ΕΡΓΟΣΕ, λοιπόν, προσέλαβε πραγματογνώμονα του ΤΕΕ, να ελέγξει τη «FEROVIARA», την κορυφαία εταιρεία σε αυτά τα ζητήματα, ο οποίος, ο κ. Βαλαβάνης, καταθέτει το πόρισμα μετά από δώδεκα μήνες και αποφαίνεται ότι ο κ. Κατσιούλης δεν είχε δίκιο και μετά προσλαμβάνεται σύμβουλος του διευθύνοντα στην ΕΡΓΟΣΕ.

Παράλληλα, την ίδια περίοδο, τον Ιανουάριο του 2021, ο κ. Καραμανλής υπογράφει θετικές ζημίες, αποζημιώσεις στην εταιρεία 2,8 εκατομμύρια ευρώ και 500.000 η ΕΡΓΟΣΕ. Για ποια περίοδο καθυστέρησης; Για την περίοδο που η εταιρεία τελούσε υπό ειδική πρόσκληση, ένα βήμα πριν την έκπτωση, που είχε υποβάλει η προηγούμενη διοίκηση της ΕΡΓΟΣΕ, γιατί ακριβώς δεν υπέγραφε η δανειοπάροχος τις μελέτες.

Δηλαδή, από τη μια είναι σε ειδική πρόσκληση και εγκαλείται η εταιρεία και από την άλλη παίρνει 3,2 εκατομμύρια ευρώ αποζημιώσεις. Και την ίδια περίοδο παραιτείται ο Γενικός Γραμματέας Μεταφορών, ο κ. Σταθόπουλος. Πλανάται το ερώτημα αν η παραίτησή του έχει σχέση με την εν λόγω πρωτοφανή αποζημίωση, και,, βεβαίως ο κ. Σταθόπουλος δεν κλήθηκε ποτέ παρά τις δικές μας αιτήσεις στην επιτροπή να καταθέσει.

Από τις παραπάνω περίεργες συμπτώσεις ευλόγως κάποιος κακοπροαίρετος μπορεί να αναρωτηθεί αν υπήρξε αφανής διαπραγμάτευση με την ανάμειξη ως μη όφειλε της ΕΡΓΟΣΕ και του Υπουργείου, ώστε να βρεθούν λύσεις στα εσωτερικά προβλήματα της κοινοπραξίας ξηλώνω τα δικά σου, βάζω τα δικά μου, αδαπάνως μας είπαν κιόλας και να προχωρήσουν έπειτα από διαδοχικές καθυστερήσεις τα έργα με αυτή την αποζημίωση των 3,2 εκατομμυρίων αποτελεί μέρος της όποιας συμφωνίας επετεύχθη. Κάποιος κακοπροαίρετος, λέω, θα μπορούσε να το υποθέσει.

Συνεχίζω. Η επιχείρηση συγκάλυψης, αγαπητοί συνάδελφοι, όμως, αναβαθμίστηκε στο θέμα της πυρκαγιάς. Εδώ δεν έχουμε στοιχεία. Εδώ δεν είχαμε μάρτυρες. Εδώ δεν είχαμε τίποτα. Διαβάζουμε, υπήρχε επιτροπή εμπειρογνωμόνων των οικογενειών που έκανε δουλειά, τους οποίους βεβαίως, καλέσαμε αλλά προφανώς αποκλείστηκαν από την επιτροπή, δεν ήρθαν ούτε καν οι εμπειρογνώμονες των οικογενειών. Δηλαδή, όταν λέμε για έλλειμμα ενσυναίσθησης, υπάρχουν οικογένειες που παλεύουν, θέλουν δικαιοσύνη και καλούν εμπειρογνώμονες και πάνε να συλλέξουν στοιχεία και θέλουν να έρθουν στην επιτροπή να καταθέσουν. Και η πλειοψηφία της επιτροπής λέει όχι.

Παρ’ όλα αυτά το πρώτο που έκανε η επιτροπή των εμπειρογνωμόνων των οικογενειών ήταν να καταγγείλει ότι μέσα σε πέντε μέρες απομακρύνθηκε μεγάλος όγκος χωμάτων και στη συνέχεια ο χώρος μπαζώθηκε. Έτσι χάθηκαν πάρα πολλά στοιχεία, το καταλαβαίνουμε όλοι. Όταν γίνεται ένα έγκλημα ή όταν γίνεται ένα δυστύχημα αποκλείεται ο χώρος για να πάνε να συλλεχθούν τα στοιχεία. Αυτό εδώ δεν έγινε. Αυτή η παράνομη αλλοίωση, δηλαδή, του χώρου, για την οποία εκταμιεύτηκαν πολύ γρήγορα 647.000 ευρώ είναι και η επιτομή της συγκάλυψης. Μεταξύ των εταιρειών που πήραν μέρος στο μπάζωμα ήταν και μία η οποία τότε δεν είχε ακόμα συσταθεί, έγινε μετά εταιρεία μετά την ολοκλήρωση του έργου.

Οι εμπειρογνώμονες, βέβαια, παρουσίασαν νέα στοιχεία σε πρόσφατη συνέντευξη Τύπου. Πρώτον, ότι αρκετοί από τους νεκρούς, τουλάχιστον πέντε, είναι νεκροί λόγω της πυρκαγιάς και όχι λόγω της σύγκρουσης. Είχαν ευρήματα με ίχνη ξυλόλιου, ενός ιδιαιτέρως εύφλεκτου υλικού που προφανώς δεν μετακινείται με εμπορευματική αμαξοστοιχία χωρίς ιδιαίτερες άδειες. Δεν υπάρχει τέτοιο φορτίο. Υποθέτουμε ότι ήταν αυτά που λέμε «μαύρα βαγόνια» στις συγκοινωνίες, δηλαδή, δεν υπάρχουν χαρτιά, δεν τα ξέρουμε. Και μάλιστα υπάρχουν και μαρτυρίες ότι έχουν εξαφανιστεί και τρία βαγόνια.

Μένει, επίσης, το ερώτημα να πλανάται ποιος έδωσε την εντολή για το μπάζωμα. Ο κ. Αγοραστός είπε: «Δέχτηκα εντολή». Ο κ. Αγοραστός δεν ήρθε στην επιτροπή ήταν ήδη σε ανάκριση και επικαλέστηκε το δικαίωμα της σιωπής, άρα δεν μίλησε. Ο κ. Τριαντόπουλος που φημολογείται ότι αυτός έδωσε την εντολή, δεν κλήθηκε από την πλειοψηφία στην επιτροπή. Η επιτροπή εμπειρογνωμόνων δεν κλήθηκε. Σκοτάδι μαύρο.

Κύριοι συνάδελφοι, πολλές φορές στη διάρκεια της επιτροπής ένιωσα ντροπή και απελπισία. Βλέπω τη χώρα μου να κατρακυλάει όπως ο σιδηρόδρομος. Καμμία προστασία, καμμία ασφάλεια, καμμία πρόοδος. Παντού εξυπηρέτηση συμφέροντος, παντού τα ελάσσονα, παντού οπισθοδρόμηση, παντού πέδηση και μετά συγκάλυψη. Συστήματα και υποδομές που καταρρέουν, παιχνιδάκια με εργολάβους, πλουσιοπάροχη χρηματοδότηση για δεκαπέντε χρόνια, πρωτοφανές στην Ευρώπη, σε μη κρατική σιδηροδρομική εταιρεία, μιλάω για τη «HELLENIC TRAIN» -δεκαπέντε χρόνια χρηματοδότηση, πάει και ο ανταγωνισμός πάνε όλα- και παράλληλα εξαφάνιση υποχρεώσεων 600 εκατομμυρίων ευρώ για την εταιρεία και υποχρεώσεων για το ελληνικό δημόσιο να ολοκληρώσει τα έργα σηματοδότησης και το σύστημα ETCS, ωραίο deal! Πολυδιαφημιζόμενα έργα ETR 470 που έχουν απορριφθεί από άλλες χώρες και εξαίρεση από τα δικαιώματα των επιβατών και τον Ευρωπαϊκό Κανονισμό 1371/2007 και o επικεφαλής, ο κ. Καποτόρτο, να αντιμετωπίζει τη χώρα ως αποικία, ήρθε στην επιτροπή ψευδόμενος γι’ αυτό και πολύ σωστά παραπέμφθηκε για ψευδορκία.

Μπορεί η εξεταστική επιτροπή να έκλεισε άρον-άρον. Τα ερωτήματα, όμως, και τα σκοτεινά σημεία παραμένουν. Άλλωστε με το που έπεσε η αυλαία της εξεταστικής εστάλη και η ποινική δικογραφία από την Εισαγγελία Εφετών Λάρισας που ζητούσαμε αλλά έκλεισε η επιτροπή πριν έρθει, δεν πρόλαβε.

Παράλληλα με αίτηση κατάθεσης εγγράφων ζητήσαμε ως Νέα Αριστερά να έρθουν στη Βουλή τα κρυφά έγγραφα και οι συνομιλίες μεταξύ Κυβέρνησης και Ευρωπαϊκής Επιτροπής που αφορούν το έγκλημα στα Τέμπη. Υπάρχει μια σειρά εγγράφων τα οποία δεν κοινοποιούνται πουθενά. Ήταν μια πρωτοβουλία του Πέτρου Κόκκαλη στην Ευρωβουλή, δεν του το δώσαμε.

Είναι προφανές ότι επιβάλλεται η περαιτέρω διερεύνηση του εγκλήματος των Τεμπών από το ελληνικό Κοινοβούλιο με τη σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης για τη διερεύνηση τυχόν εγκλημάτων που έχει τελέσει κατά την άσκηση των καθηκόντων του ο πρώην Υπουργός Υποδομών και Μεταφορών, Κωνσταντίνος Καραμανλής.

Αγαπητοί συνάδελφοι, η ελληνική κοινωνία βοά συγκλονισμένη για απόδοση δικαιοσύνης. Οι οικογένειες των θυμάτων δίνουν τον αγώνα τους με το ίδιο αίτημα, δικαιοσύνη. Το ευρωπαϊκό Κοινοβούλιο θα ερευνήσει σε βάθος την υπόθεση και την ίδια ώρα το ελληνικό Κοινοβούλιο χάνει την εμπιστοσύνη των πολιτών.

Η Μαρία Καρυστιανού μίλησε και πάλι για κυβερνητική εντολή συγκάλυψης πλήρη ασυλία στον κ. Καραμανλή. Η αλληλουχία μεθοδεύσεων της Κυβέρνησης προσβάλλει τη μνήμη των νεκρών μας και την αξιοπρέπεια όσων επιβίωσαν.

Ο Πρόεδρος της Κοινοβουλευτικής Ομάδας της Νέας Αριστεράς, ο Αλέξης ο Χαρίτσης, έχει καταθέσει μια ολοκληρωμένη πρόταση για τη δυνατότητα υποβολής πρότασης νόμου με λαϊκή πρωτοβουλία, έτσι ώστε το ένα εκατομμύριο τριακόσιες τριάντα χιλιάδες υπογραφές συμπολιτών μας να αξιοποιηθούν, να πιάσουν τόπο. Καλούμε όλα τα κόμματα, όχι μόνο της Αντιπολίτευσης και εσάς, πρέπει να στηρίξετε αυτή τη νομοθετική πρωτοβουλία εάν εννοείτε όλα αυτά που λέτε.

Πολλές φορές κατά τη διάρκεια της εξεταστικής επιτροπής ένιωσα ότι συμμετέχω σε κάτι μεταξύ τραγικού και γελοίου. Το παλέψαμε, όμως. Καταθέσαμε πάρα πολλά στοιχεία. Μας προσβάλατε. Μας εμποδίσατε να εξετάσουμε μάρτυρες. Μας κοροϊδέψατε. Μας διαβεβαιώσατε ότι ο κατάλογος των μαρτύρων είναι ανοικτός, είναι δυναμικός, ώσπου έκλεισε στις 20-2-2024, και προφανώς αποχωρήσαμε από την επιτροπή αλλά συνεχίζουμε να παλεύουμε.

Η συγκάλυψη δεν θα περάσει. Θα συνεχίσουμε τον αγώνα για δικαιοσύνη και θα τα καταφέρουμε, να είστε σίγουροι.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από την Κοινοβουλευτική Ομάδα των Σπαρτιατών ο κ. Πέτρος Δημητριάδης.

Παρακαλώ, κύριε συνάδελφε.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι Βουλευτές, η εξεταστική επιτροπή για τα Τέμπη είχε μια ιδιαιτερότητα χωρίς να θέλω να υποτιμήσω τις υπόλοιπες επιτροπές. Εκλήθη να διερευνήσει τη χειρότερη σιδηροδρομική τραγωδία στην ελληνική ιστορία, και πιο συγκεκριμένα τον θάνατο πενήντα επτά συνανθρώπων μας, τον τραυματισμό εκατόν ογδόντα και, κυρίως, το πένθος των οικογενειών. Έχουμε οικογένειες που έχασαν τους δικούς τους, έχουμε νεκρούς, έχουμε τραυματίες. Είχαμε, λοιπόν, ένα ιερό χρέος προς όλους αυτούς να διερευνήσουμε όλες τις πτυχές που σχετίζονταν με αυτό το έγκλημα.

Και το λέω «έγκλημα», δεν το λέμε εμείς, ο ίδιος ο τίτλος της επιτροπής το λέει. Μιλάει για έγκλημα, δεν μιλάει ούτε για δυστύχημα ούτε για ατύχημα ούτε για τίποτα.

Από την πρώτη, λοιπόν, στιγμή εμείς συμμετείχαμε στην επιτροπή με εμένα ως εισηγητή οι Σπαρτιάτες, θέλοντας να έρθουν όλα στο φως και μάλιστα, θέλαμε να δοθεί απάντηση σε τρία βασικά ερωτήματα: Για ποιον λόγο εν έτει 2023 τον 21ο αιώνα ένα τρένο πήγαινε επί δώδεκα λεπτά αντίθετα και δεν υπήρχε τίποτα να το σταματήσει, γιατί δεν υπήρχε κάποια άλλη εποπτεία, για ποιον λόγο φτάσαμε παρά τα εκατομμύρια που δόθηκαν να εξαρτάται η ασφάλεια του σιδηρόδρομου από έναν σταθμάρχη, για τον οποίο θα μιλήσω αργότερα, ο οποίος ήταν και ελλιπώς εκπαιδευμένος.

Φθάσαμε, δηλαδή, παρά τα εκατομμύρια που δόθηκαν, να λειτουργεί τον 21ο αιώνα ο σιδηρόδρομος με συνθήκες 1970, πράγμα το οποίο για εμάς από μόνο του είναι απαράδεκτο και από μόνο του αποτελεί έγκλημα.

Να τονίσω πως παρά τις διαβεβαιώσεις της Κυβερνήσεως, της κυβερνητικής πλειοψηφίας, ότι θα χυθεί άπλετο φως, στις 20 Φεβρουαρίου εντελώς εσπευσμένα και χωρίς καμμία αιτιολογία και ενώ είχαμε διαβεβαιώσεις ότι ο κατάλογος των μαρτύρων θα παραμείνει ανοικτός, σταμάτησε τις εργασίες της η εξεταστική επιτροπή χωρίς να έχουν κληθεί ουσιώδεις μάρτυρες. Δεν εκλήθησαν ποτέ οι εμπειρογνώμονες των οικογενειών που μιλούσαν για τη φωτιά, την ώρα που οι ίδιοι εμπειρογνώμονες της επιτροπής Γεραπετρίτη είχαν παραδεχθεί πως δεν ασχολήθηκαν ποτέ με αυτό το γεγονός διότι δεν είχαν τις ειδικές γνώσεις. Δεν μάθαμε ποτέ τι προκάλεσε τον θάνατο ή τι προκάλεσε την πυρκαγιά η οποία, δυστυχώς, επέφερε τον θάνατο συμπολιτών μας.

Δεν εκλήθη ποτέ ο κ. Τσαλίδης, ο οποίος είχε προειδοποιήσει τον κ. Καραμανλή το 2021 για επερχόμενο δυστύχημα, για το επερχόμενο συμβάν. Δεν εκλήθησαν ποτέ συνδικαλιστές και άτομα τα οποία είχαν προειδοποιήσει επανειλημμένως για δυστυχήματα, όπως ο κ. Γενιδούνιας, ο κ. Κατσιούλης και πολλοί άλλοι θα εισέφεραν τα μέγιστα στη διερεύνηση του εγκλήματος.

Και, δυστυχώς, σταμάτησε τις εργασίες της η εξεταστική επιτροπή όταν ήρθε η ποινική δικογραφία. Γι’ αυτόν τον λόγο εμείς είχαμε ζητήσει να υπάρξει παράταση των εργασιών και, κυρίως, να μην σταματήσουν οι εργασίες, διότι δεν είχαμε ακόμα δώσει απαντήσεις σε σοβαρά ζητήματα. Είναι,, λοιπόν επόμενο το πόρισμα που έβγαλε η κυβερνητική πλειοψηφία να είναι ελλιπές και να αφήνει ακόμα και σήμερα πάρα πολλά σκοτεινά σημεία τα οποία ουδέποτε απαντήθηκαν.

Και ξέρετε, δεν έχουμε να δώσουμε λόγο μόνο στους ψηφοφόρους ή στα κόμματά μας, έχουμε να δώσουμε λόγο στους συγγενείς των θυμάτων οι οποίοι περιμένουν από εμάς να δώσουμε κάποια απάντηση και οι οποίοι κατανοώ ότι είναι οργισμένοι, γιατί όταν πραγματικά βλέπουν ότι μια εξεταστική επιτροπή αποφεύγει τεχνηέντως να απαντήσει σε σοβαρά ζητήματα, είναι επόμενο να μιλάνε για συγκάλυψη. Δεν τους αδικώ που ακολουθούν αυτήν τη λογική και κατανοώ την αγανάκτησή τους.

Κι εγώ, ξέρετε, αν είχα χάσει τον δικό μου άνθρωπο και έβλεπα αυτές τις μεθοδεύσεις, και εγώ θα ήμουν αγανακτισμένος. Είναι πάρα πολύ λογικό. Πρέπει να καταλάβουμε ότι έχουμε ένα ιστορικό βάρος ευθύνης, έχουμε ιστορική ευθύνη απέναντι τόσο στα θύματα όσο και στην αλήθεια αλλά και στον ιστορικό του μέλλοντος, ο οποίος θα καταγράψει, δυστυχώς, ότι ήμασταν ελλιπείς.

Το πόρισμα της κυβερνητικής πλειοψηφίας εστιάζει στη βασική θεωρία, η οποία υιοθετήθηκε από την αρχή, του ανθρώπινου λάθους. Για όλα, λοιπόν, έφταιγε ο σταθμάρχης ο οποίος, όπως απεδείχθη, ήταν ελλιπώς εκπαιδευμένος, δεν είχε την απαραίτητη εμπειρία και, κυρίως, υπάρχει ένα σοβαρό θέμα με τη μετάταξή του. Δεν το είπαμε εμείς, το είπε ο κ. Χαλκιάς, ο Πρόεδρος της επιτροπής Γεραπετρίτη. Είπε ότι είναι παράνομη η μετάταξη. Αυτό δεν διερευνήθηκε ποτέ. Ταυτόχρονα δε υποβάθμισε άλλα ζητήματα.

Πρώτα απ’ όλα εκείνη τη μοιραία βραδιά δεν υπήρχε ούτε ένα σύστημα ασφαλείας που να λειτουργεί, ήτοι GSM-R, ETCS, τηλεδιοίκηση και φωτοσήμανση. Μάλιστα δε φτάσαμε στο σημείο να υποβαθμίζεται ακόμα και η τηλεδιοίκηση, όταν πρόσφατα μάθαμε ότι τον περασμένο Δεκέμβριο απεφεύχθη νέα σιδηροδρομική τραγωδία γιατί υπήρχε τηλεδιοίκηση. Μόνο αυτό το γεγονός καταρρίπτει πλήρως το επιχείρημα της κυβερνητικής πλειοψηφίας ότι ακόμα και αν λειτουργούσαν όλα θα είχαμε δυστύχημα. Όχι, κύριοι συνάδελφοι, δεν θα είχαμε δυστύχημα. Δεν το λέω εγώ, το είπαν ακόμη και τα μέλη της επιτροπής Γεραπετρίτη.

Και μάλιστα δε δεν μας απάντησε ποτέ η κυβερνητική πλειοψηφία τι συνέβη με τη σύμβαση 717, η μη υλοποίηση της οποίας σχετίζεται άμεσα με το έγκλημα στα Τέμπη. Και δεν το λέμε εμείς αυτό, το επεσήμανε ακόμα και η Ευρωπαία Εισαγγελέα, η οποία είπε και κάτι άλλο και θέλω να το τονίσω. Ανέφερε πως κάποια στιγμή θα πρέπει να καταργηθεί το άρθρο 86 του Συντάγματος, ο νόμος περί ευθύνης υπουργών, τον οποίο εμείς έχουμε ζητήσει επανειλημμένως να καταργηθεί και ζητάμε σήμερα από όλες τις πτέρυγες της Βουλής να δεσμευτούν να καταργηθεί στην επόμενη συνταγματική Αναθεώρηση.

Δεν μπορούμε να μιλάμε για ισονομία, δεν μπορούμε να μιλάμε για δικαιοσύνη όταν ακόμα και σήμερα προβλέπονται ευνοϊκότερες ρυθμίσεις για κάποια άτομα τα οποία έχουν την ιδιότητα του Υπουργού. Δεν γίνεται αυτό. Δεν μπορούμε να λειτουργούμε έτσι. Τι μήνυμα δίνουμε στην ελληνική κοινωνία; Δίνουμε το μήνυμα ότι εμείς θεωρούμε πως κάποια άτομα έχουν μια ιδιαίτερη ποινική μεταχείριση. Λοιπόν, αυτό πρέπει να σταματήσει. Πρέπει να δώσουμε εμείς πρώτοι ως πολιτικό σύστημα και ως Κοινοβούλιο το καλό παράδειγμα ότι θα πρέπει κάποια στιγμή όλοι οι Έλληνες πολίτες ανεξαρτήτως της ιδιότητας που έχουν, να αντιμετωπίζονται επί ίσοις όροις από τη δικαιοσύνη. Κι επειδή μιλάμε για δικαιοσύνη θα ήθελα να πω τα εξής.

Δυστυχώς το πόρισμα της κυβερνητικής πλειοψηφίας της εξεταστικής επιτροπής δεν εξυπηρετεί την ορθή απονομή δικαιοσύνης, διότι δεν επιρρίπτει καμμία ποινική ευθύνη σε υψηλά ιστάμενα πρόσωπα αλλά και σε υπουργούς, δεν μιλάει καθόλου για τον κ. Καραμανλή ο οποίος είχε προειδοποιηθεί επανειλημμένως για δυστύχημα και ο οποίος αγνόησε τις προειδοποιήσεις, δεν μιλάει καθόλου για την κακοδιαχείριση που έγινε στη σύμβαση 717- και αυτά δεν τα λέμε εμείς, τα λέει η ευρωπαϊκή εισαγγελία με το πόρισμά της- και γενικώς εστιάζει μόνο στον σταθμάρχη.

Επίσης, δεν υπάρχει καμμία αναφορά για το δεύτερο έγκλημα, ήτοι την επιχωμάτωση, τη μεταφορά χώματος από το σημείο του εγκλήματος αλλά και το μεταγενέστερο μπάζωμα. Δεν πήραμε ακόμα και σήμερα απάντηση ποιοι έδωσαν την εντολή. Δεν γνωρίζουμε τι συνέβη, για ποιον λόγο συνέβη αυτό εδώ, για ποιον λόγο εντοπίστηκε ξυλόλιο και άλλες εύφλεκτες ύλες στα βαγόνια. Αυτά είναι πάρα πολύ σοβαρά ερωτήματα στα οποία το κυβερνητικό πόρισμα δεν απαντά.

Και, δυστυχώς, όσο θα υπάρχουν σκοτεινά σημεία σε αυτό το έγκλημα δεν μπορεί να έχουμε πλήρη διαλεύκανση, να χυθεί άπλετο φως. Και, δυστυχώς, πολύ φοβάμαι ότι ακόμη και σήμερα πάρα πολλοί συγγενείς θα μας κατηγορούν για συγκάλυψη. Μην απορούμε, λοιπόν, για ποιον λόγο γίνεται αυτή η κουβέντα περί συγκάλυψης. Γιατί κάποιοι είναι οργισμένοι.

Επομένως, εμείς είχαμε ζητήσει το εξής: Πρώτον, να διερευνηθούν από τη δικαιοσύνη οι ποινικές ευθύνες όλων των προσώπων των υψηλά ιστάμενων ακόμη και των Υπουργών. Επίσης, εάν δεν γίνει αυτό εδώ, να συσταθεί μια προανακριτική επιτροπή για τα αδικήματα τα οποία αναφέρουμε εμείς στο πόρισμά μας τα οποία τελέστηκαν με παράλειψη.

Διότι, όπως πολύ καλά γνωρίζουμε, ένα πρόσωπο έχει εκ του νόμου ιδιαίτερη νομική υποχρέωση να φροντίζει για την ασφάλεια των σιδηροδρόμων και αυτό ισχύει για τον Υπουργό Υποδομών και Μεταφορών τόσο βάσει του π δ 123/2017 όσο και του νόμου περί επιτελικού κράτους το οποίο λέει ότι πρέπει να χαράσσει ο αρμόδιος Υπουργός εθνική πολιτική για την ασφάλεια των σιδηροδρόμων.

Αυτό υπάρχει μέσα. Βασίζεται στον νόμο. Δεν το λέμε εμείς.

Επίσης, δεν λέει πουθενά ποιες ήταν οι ευθύνες υψηλά ιστάμενων προσώπων, διευθυντών του ΟΣΕ και της ΕΡΓΟΣΕ, που τοποθετήθηκαν από τον κ. Καραμανλή. Δεν αναφέρεται πουθενά ακόμη και στις ευθύνες της «HELLENIC TRAIN», οι οποίες ευθύνες της «HELLENIC TRAIN» είναι σοβαρές. Η «HELLENIC TRAIN», ξέρετε, έβγαινε και έλεγε ότι είναι ασφαλείς οι σιδηρόδρομοι, έκανε διαφημίσεις, έλεγε ότι τα τρένα είναι ασφαλή.

Δεν μας λένε επίσης για ποιον λόγο τα τρένα κινούνταν με τέτοια μεγάλη ταχύτητα, με εκατό εξήντα χιλιόμετρα, πράγματα τα οποία είναι σοβαρά. Δεν αναφέρει ακόμα ότι και ο τοπικός σταθμός χειρισμού στη Λάρισα, όπως διαπίστωσαν οι ίδιοι οι εμπειρογνώμονες της επιτροπής Γεραπετρίτη, είχε πρόβλημα. Ο σταθμάρχης δεν είχε πλήρη εμβέλεια του όλου πεδίου. Αυτά δεν αναφέρονται καθόλου, πράγματα πάρα πολύ σημαντικά τα οποία παραλείπονται.

Τέλος, δεν αναφέρεται πουθενά για ποιον λόγο ακόμα και σήμερα δεν έχουν θεσπιστεί εθνικοί κανόνες ασφαλείας οι οποίοι θα έπρεπε να έχουν θεσπιστεί από το 2019, λόγω του ότι δεν υπάρχουν συστήματα ασφάλειας και λόγω του ότι υπάρχουν πολύ μεγάλα προβλήματα.

Θα έπρεπε ακόμα και σήμερα στο site της ΡΑΣ…

Το θέμα αυτό είναι υπό διερεύνηση. Δεν έχουν θεσπιστεί εθνικοί κανόνες ασφαλείας, πράγμα το οποίο είναι απαράδεκτο.

Τελειώνοντας, θέλω να πω κάτι.

Εμείς θέλαμε η εξεταστική επιτροπή να διερευνήσει τα πάντα και όχι να συγκαλύψει. Εμείς οι Σπαρτιάτες είμαστε υπέρ της ορθής απονομής δικαιοσύνης. Είμαστε υπέρ της απονομής δικαιοσύνης σε όλα τα πρόσωπα ανεξαρτήτως ιδιότητας, ανεξαρτήτως του πώς λέγονται. Και, κυρίως, θέλουμε επιτέλους να λάμψει η αλήθεια. Διότι, κυρίες και κύριοι συνάδελφοι, εάν δεν λάμψει η αλήθεια και ακολουθήσουμε πάλι την οδό της ατιμωρησίας, πολύ φοβάμαι -μακάρι να βγω ψεύτης- ότι θα έχουμε νέες εθνικές τραγωδίες. Διότι όλα τα υψηλά ιστάμενα πρόσωπα θα ξέρουν πως ό,τι και να συμβεί θα υπάρχει πάντα ένα εξιλαστήριο θύμα, ένας «αποδιοπομπαίος τράγος» ο όποιος θα πληρώσει και «εμείς πάλι δεν θα πάθουμε τίποτα, θα μείνουμε ατιμώρητοι». Αυτή, λοιπόν, η ατραπός πρέπει να σταματήσει.

Λέμε, λοιπόν, όχι στη συγκάλυψη, όχι στις μεθοδεύσεις, ναι στην ορθή απονομή δικαιοσύνης, να έρθουν όλα στο φως. Διότι το χρωστάμε όχι μόνο στις ψυχές των νεκρών αλλά και στους συγγενείς τους.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Τον λόγο τώρα έχει από την Κοινοβουλευτική Ομάδα της Νίκης ο κ. Αναστάσιος Οικονομόπουλος.

Παρακαλώ, κύριε συνάδελφε.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο Πρωθυπουργός μάς είπε ότι στα Τέμπη συγκρούστηκαν ανθρώπινα λάθη με χρόνιες παθογένειες της ελληνικής δημόσιας διοίκησης και ιδίως των σιδηροδρόμων που όλοι γνωρίζαμε ότι ήταν το πιο προβληματικό κομμάτι των ελληνικών παλιών δημόσιων οργανισμών.

Κύριε Πρωθυπουργέ, το πιο προβληματικό απολειφάδι του ελληνικού κράτους εδώ και πενήντα χρόνια είστε εσείς και ό,τι αντιπροσωπεύετε: Η διεφθαρμένη κομματοκρατία από μια δράκα πολιτικάντηδων που δεν αγαπούν ούτε νοιάζονται για τον ελληνικό λαό.

Όταν ένα έγκλημα της εκτελεστικής εξουσίας «ξεπλένεται» από μέλη της νομοθετικής εξουσίας που παριστάνουν τη δικαστική εξουσία αυτό λέγεται «κουρέλιασμα» της διάκρισης των εξουσιών που προβλέπει το Σύνταγμα. Στη συγκεκριμένη περίπτωση αυτό το «κουρέλιασμα» έχει την ταμπέλα εξεταστική των Τεμπών.

Η Νέα Δημοκρατία στην Κυβέρνηση διαπράττοντας το έγκλημα. Η ίδια η Νέα Δημοκρατία φτιάχνει την εξεταστική με δική της πλειοψηφία δεκαέξι Βουλευτών επί συνόλου τριάντα ένος, και ενεργεί χρέη δήθεν ανακριτικής αρχής. Και τέλος, η Νέα Δημοκρατία φορτώνει πενήντα επτά θανάτους σε έναν ανεπαρκή σταθμάρχη που η ίδια διόρισε και σε δύο νεκρούς μηχανοδηγούς.

Αυτή είναι η κομματοκρατία που καταστρέφει την πατρίδα μας και τα παιδιά μας. Αυτή την κομματοκρατία η Νίκη αγωνίζεται να διαλύσει μέχρι τελικής νίκης. Είναι άλλο να ψυχανεμιζόμαστε ότι δεν δίνετε δεκάρα για τον ελληνικό λαό και άλλο να το βλέπω ολοζώντανα στα μάτια μου από τη συμμετοχή μου σε αυτή την εξεταστική. Μοιάζει, θα έλεγα, με αρχαία τραγωδία από την οποία θα μπορούσα σήμερα να σας παραθέσω επτά πράξεις.

Πράξη πρώτη: «Μας υβρίζουν». Στο άνοιγμα της επιτροπής σάς είπα ότι έχετε ήδη γράψει το πόρισμα πριν καν ξεκινήσουν οι εξετάσεις των μαρτύρων και συγκεκριμένα, στις 9 Ιανουαρίου του 2024. Τότε, ένας νεοδημοκράτης Λαρισαίος Βουλευτής σας μού φώναξε: «Ντροπή σας, κύριε Οικονομόπουλε»! Και μου κουνούσε το δάχτυλο.

Σήμερα το πόρισμα της επιτροπής λέει ακριβώς όσα έλεγε ο Πρωθυπουργός και η παρέα του πριν ξεκινήσει η επιτροπή. Η ντροπή είναι όλη δική σας και σας την επιστρέφω στο ακέραιο, όπως επέστρεψε και όλος ο ελληνικός λαός τη φράση «ντροπή σας» που ξεστόμισε ο Υπουργός Μεταφορών, κ. Κώστας Καραμανλής, όταν του θύμισαν την ανύπαρκτη ασφάλεια των σιδηροδρόμων.

Πράξη δεύτερη: Κατακερματισμός του ΟΣΕ. Διαλύσατε τον ΟΣΕ σε διάφορες εταιρειούλες, μοιράσατε δισεκατομμύρια για έργα ανεκπλήρωτα δεξιά και αριστερά. Γίναμε περίγελος της Ευρώπης με πρωτοφανή παραπομπή από τον Ευρωπαίο Εισαγγελέα. Ακούσαμε τους υπεύθυνους της ΡΑΣ και των εταιρειών του πρώην ΟΣΕ να παραδέχονται ότι δεν γίνονταν οι σωστοί έλεγχοι και ότι όλοι γνώριζαν ότι το δίκτυο είναι επικίνδυνο. Αλλά, δεν σας νοιάζει.

Όπως μου απάντησε ξεδιάντροπα ο κ. Χρήστος Τσίτουρας, προ εικοσαετίας Διευθύνων Σύμβουλος και Γενικός Διευθυντής της ΕΡΓΟΣΕ, στις 18-12-2023 μπροστά σε μια εμβρόντητη εξεταστική επιτροπή -ανοίγω εισαγωγικά- «όλα τα έργα, άμα θέλεις, έχουν φαγοπότι». Κλείνω τα εισαγωγικά. Σήμερα ο εν λόγω κύριος διοικεί την Αρχή Πολιτικής Αεροπορίας.

Πράξη τρίτη: Απόρριψη του 90% των μαρτύρων. Μέσα σε μια μέρα διαγράφηκε με συνοπτικές διαδικασίες των εκπροσώπων της Νέας Δημοκρατίας περίπου το 90% των μαρτύρων και έτσι δεν μάθαμε ποτέ υπεύθυνα το φορτίο της εμπορικής αμαξοστοιχίας.

Ευτυχώς που έκαναν τη δουλειά οι εμπειρογνώμονες των συγγενών των νεκρών και μας ενημέρωσαν για τα εγκαύματα δευτέρου βαθμού των πυροσβεστών που επιχείρησαν στον τόπο του δυστυχήματος και τα οποία δεν έχουν την παραμικρή σχέση με τα λάδια μηχανής που αναφέρονται στο πόρισμα Γεραπετρίτη ως δήθεν αναφλεγέντα. Διότι, βέβαια, αν η επιτροπή πιστοποιούσε ότι επρόκειτο για χημικά νόθευσης καυσίμων, θα ήμασταν αναγκασμένοι σήμερα να συζητάμε για το ποιος νοθεύει καύσιμα, πώς φορτώνει ολόκληρα βαγόνια, ποιος δίνει εντολή να μεταφερθούν, ποιος τα παραλαμβάνει, ποιος τα εμπορεύεται και ποιος εισπράττει αμύθητα ποσά από τη διακίνησή τους, ποσά που σήμερα δεν είναι απλώς παράνομα αλλά είναι και «αιματοβαμμένα».

Πράξη τέταρτη: Διώξατε δύο χιλιάδες τριακόσιους πενήντα έναν έμπειρους σιδηροδρομικούς. Μάθαμε τι σημαίνει «διοίκηση ανθρωπίνων πόρων» με ξενοδουλεία και κομματοκρατία.

Με τη μεν ξενοδουλεία καταφέρατε να μεταθέσετε δύο χιλιάδες τριακόσιους πενήντα έναν αξιόμαχους και έμπειρους σιδηροδρομικούς μέσα από την υποτέλεια των μνημονίων, συμπράττοντας όλες ανεξαιρέτως οι κυβερνήσεις που προηγήθηκαν: ΠΑΣΟΚ, ΣΥΡΙΖΑ, Νέα Δημοκρατία και τα εκάστοτε «δεκανίκια σας».

Με τη δε κομματοκρατία μάς διδάξατε το εξής απίθανο και ανεκδιήγητο: Από τους εβδομήντα επτά υποψήφιους σταθμάρχες προσλάβατε ως επιτυχόντες σε σχετικές εξετάσεις και τους εβδομήντα επτά. Δηλαδή επιτυχία 100%. Άραγε αναρωτηθήκατε ποτέ στην κρίσιμη στιγμή που παίζονται οι ζωές των παιδιών μας πόσο χρήσιμα είναι τα κομματικά ένσημα για τα οποία τους προσλάβατε;

Πράξη πέμπτη: Υπουργός που δεν θυμόταν καν ότι ήταν Υπουργός. Το κέντρο τηλεδιοίκησης στη Λάρισα καίγεται τον Ιούλιο του 2019. Ο αρμόδιος τότε Υπουργός Προστασίας του Πολίτη -και αυτός της παρούσας Κυβέρνησης- που μας είχε διαβεβαιώσει στην εξεταστική επιτροπή ότι τα πάντα τα είχε υπό τον έλεγχό του και σε άμεση επίβλεψη, δεν ήξερε καν ότι η Πυροσβεστική Υπηρεσία τελούσε υπό την εποπτεία του, αφού δεν ήξερε ούτε ότι ήταν Υπουργός το επίμαχο διάστημα. Ήξερε όμως να παίρνει την υπουργική αποζημίωση.

Για μόλις 20.000 ευρώ που κόστιζε η επισκευή της στέγης του κέντρου τηλεδιοίκησης της Λάρισας ο πίνακας δεν επισκευάστηκε ποτέ από το 2019 μέχρι τις 28 Φεβρουαρίου του 2023 που έγινε το δυστύχημα.

Ακούσαμε μέλη της επιτροπής να προσπαθούν να υποστηρίξουν και να υποδεικνύουν με τις ερωτήσεις τους ότι και αν υπήρχε τηλεδιοίκηση το δυστύχημα θα συνέβαινε, ένα δυστύχημα που η ίδια η Βουλή χαρακτήρισε έγκλημα και το συμπεριέλαβε στην ονομασία της επιτροπής για τα μάτια του κόσμου, κυριολεκτικά, χωρίς τα μέλη της κυβερνώσας παράταξης να το βλέπουν ως έγκλημα. Συνεπεία της παράλειψης να επισκευαστεί το κέντρο τηλεδιοίκησης στη Λάρισα, ο μοιραίος σταθμάρχης είχε ορατότητα μόλις δύο χιλιομέτρων αντί των δώδεκα χιλιομέτρων που θα προσέδιδε η τηλεδιοίκηση και μετά βεβαιότητας θα είχε δει το σφάλμα του και θα είχε προλάβει το κακό.

Πράξη έκτη: Παρανόμως τα βαγόνια δεν ήταν πυράντοχα. Ο Γενικός Κανονισμός Ασφαλείας ανατρέχει στην εποχή του Χαρίλαου Τρικούπη. Κατέθεσα προσωπικά στην εξεταστική επιτροπή τις πανευρωπαϊκές προδιαγραφές ISO που υποδεικνύουν ότι τα βαγόνια όλων ανεξαιρέτως των αμαξοστοιχιών έπρεπε να είναι πυράντοχα. Πόσα από τα παιδιά μας δεν θα είχαν καεί ζωντανά αν είχαν τηρηθεί οι διεθνείς προδιαγραφές;

Την ίδια στιγμή ο γενικός κανονισμός που εφαρμόζεται ανατρέχει στην εποχή του Χαρίλαου Τρικούπη περισσότερο από εκατόν τριάντα χρόνια πίσω. Και σήμερα στην ιστοσελίδα της ΡΑΣ η αντίστοιχη αναφορά του Γενικού Κανονισμού Ασφαλείας είναι υπό κατασκευή και η σχετική κοινοτική οδηγία ουδέποτε εφαρμόστηκε. Ποιος Έλληνας πολίτης πιστεύει ότι τα βαγόνια που σήμερα κινούνται πρόλαβαν να αντικατασταθούν με πυράντοχα; Αρκετά με το παραμύθιασμα για το τι επιτάσσει η Ευρώπη και τι όχι.

Αν αγαπούσατε την Ελλάδα θα φέρνατε στον τόπο μας από τη Δύση τα θετικά και τη σαπίλα θα την αφήνατε απ’ έξω. Εσείς πράττετε το αντίθετο. Η Ευρώπη σας και η Ευρώπη μας είναι δύο διαφορετικοί κόσμοι.

Πράξη έβδομη: Μπάζωμα με ζεστό το αίμα. Τα μαρτυρικά λείψανα των παιδιών μας τα μπαζώσατε ενώ το αίμα τους ήταν ακόμη ζεστό. Με εντολή του ίδιου του Πρωθυπουργού εξαφανίσατε το αποδεικτικό υλικό από τον τόπο του δυστυχήματος και διατάξατε την έρευνα αφού είχε διαγραφεί και το τελευταίο πειστήριο.

Ακούσαμε από τους υπεύθυνους ότι το εύφλεκτο υλικό ήταν από υγρά μετασχηματιστών, για να αποκαλυφθεί ότι ήταν τέσσερα υλικά νόθευσης καυσίμου, ξυλόλιο, τολουόλιο και άλλα από εμπειρογνώμονες των συγγενών των θυμάτων. Γιατί το κράτος φρόντισε με το μπάζωμα να εξαφανίσει τα ίχνη από τον τόπο του εγκλήματος χωρίς να ξέρει κανείς ποιος έδωσε την εντολή. Πόσο πιο ευθέως να το πούμε ότι σε κάποιους σε τούτη εδώ την Αίθουσα θα έπρεπε ήδη να έχουν περαστεί χειροπέδες όσο ψηλά κι αν βρίσκονται;

Κυρίες και κύριοι συνάδελφοι, σαν σε αρχαία τραγωδία αυτές οι επτά πράξεις σκιαγραφούν το έγκλημα, αναδεικνύουν την κυβερνητική αλαζονεία, στοιχειοθετούν την ύβρη απέναντι στα αδικοχαμένα παιδιά και απέναντι στην αξιοπρέπεια ενός ολόκληρου λαού. Μετά την ύβρη, στην αρχαία τραγωδία έρχεται η νέμεση η απόδοση της θεϊκής δικαιοσύνης. Άραγε μετά την ύβρη της σύγχρονης τραγωδίας των Τεμπών θα υπάρξει απόδοση δικαιοσύνης;

Η τραγωδία των Τεμπών χαρακτηρίστηκε από την ίδια τη Βουλή ως έγκλημα συμπεριλαμβάνοντας τη λέξη στην ταμπέλα της ονομασίας της επιτροπής. Η ταμπέλα αυτή,, δυστυχώς, για τα μάτια του κόσμου υπήρχε μόνο αφού τα μέλη της κυβερνώσας παράταξης δεν το βλέπουν ως έγκλημα κυβερνητικού επιπέδου. Θα καταλήξουμε να έχουμε επιτροπή διερεύνησης εγκλήματος Τεμπών και στο τέλος δεν θα υπάρχει έγκλημα αλλά μόνο ατυχείς συγκυρίες και θα φταίνε οι νεκροί μηχανοδηγοί.

Αν για εσάς, κύριοι της Κυβέρνησης, δεν υπάρχει έγκλημα, τότε να συνεχίσετε τη λαμπρή παράδοση του να μην τελειώνει έργο τηλεδιοίκησης. Μάλιστα μήπως να καταργήσετε όλα τα συστήματα τηλεδιοίκησης, ώστε να μην ταλαιπωρούνται οι Υπουργοί να δίνουν παρατάσεις και να βαδίζουμε με τα απαρχαιωμένα συστήματα και τον βασικό κανονισμό και μόνο;

Ας κυκλοφορούν και άλλες εμπορικές αμαξοστοιχίες χωρίς άδεια μεταφέροντας εύφλεκτα υλικά νόθευσης καυσίμων. Ας απεργήσουν ξανά όσοι απεργούσαν τρεις εβδομάδες πριν τους πενήντα επτά φόνους στα Τέμπη, φωνάζοντας για προβλήματα ασφαλείας και υποστελέχωσης, για προβλήματα εκπαίδευσης, για πολλά ήδη προκληθέντα ατυχήματα αλλά και για τα επερχόμενα νέα ατυχήματα.

Ας ετοιμάσουν και άλλα κροκοδείλια δάκρυα η Κυβέρνηση, ο ΟΣΕ, η ΡΑΣ, η «HELLENIC TRAIN», η ΕΡΓΟΣΕ, κάνοντας διαπιστώσεις μπροστά στις κάμερες. Ας στείλουμε ξανά τα παιδιά μας στα βαγόνια του θανάτου, αφού ο αρμόδιος Υπουργός Μεταφορών κ. Καραμανλής μπορεί και κουνά το δάχτυλο σε όσους του λένε ότι τα τρένα δεν είναι ασφαλή. Ακόμα περισσότερο αφού ο συνυπουργός του Άδωνις Γεωργιάδης μπορεί να ξεστομίζει στην κάμερα την αδιανόητη φράση: Αν έλεγε ο Υπουργός ότι υπάρχει πρόβλημα ασφαλείας στα τρένα, δεν θα έμπαινε κανένας μέσα.

Με άλλα λόγια αφού η Κυβέρνηση θεωρεί αποδεκτό να θυσιάζονται πενήντα επτά άνθρωποι για τα κέρδη κάποιων εταιρειών, ας στείλετε για διακοπές στην ευρωπαϊκή και την ελληνική εισαγγελία και τα πορίσματά τους, ας απαλλάξετε των ευθυνών τους όλους τους υπεύθυνους, ας καταλογίσετε ευθύνες σε νεκρούς μηχανοδηγούς και στους νεκρούς επιβάτες που είχαν την ατυχία να ζουν στην Ελλάδα και να πιστεύουν ότι οι κυβερνώντες, πραγματικά, νοιάζονται για τον λαό τους.

Ας τα κάνετε όλα αυτά γιατί νομίζετε ότι μπορείτε να λυγίζετε την αλήθεια και τη δικαιοσύνη των ανθρώπων με το πρόσχημα μιας κοινοβουλευτικής Πλειοψηφίας. Γιατί πιστεύετε ότι μπορείτε να οδηγείτε τον ελληνικό λαό με το «πάμε και όπου βγει». Και ακόμα γιατί πιστεύετε ότι μπορεί να λησμονηθεί το πιο φρικτό έγκλημα που έχει συντελεστεί στην πατρίδα μας.

Υπουργός σας έκανε την εξοργιστική δήλωση ότι πρόκειται για δευτερεύον ζήτημα με το οποίο κανένας πια δεν ασχολείται. Όμως το έγκλημα των Τεμπών είναι ακριβώς η αντανάκλαση όλων των ουσιωδών πτυχών της κυβερνητικής και κρατικής λειτουργίας της χώρας μας: Οι πελατειακές σχέσεις, η εξαπάτηση, η διαφθορά, η χειραγώγηση της δικαιοσύνης και της κοινής γνώμης, η κώφευση στις απεγνωσμένες εκκλήσεις των εργαζομένων, η μετατόπιση ευθυνών σε βολικές απρόσωπες αιτίες, τελικά η προσπάθεια να θαφτεί η αλήθεια, να μπαζωθεί τούτο το έγκλημα με τόνους από χαλίκια, μπετόν και σκυρόδεμα με τον της κληρονόμο.

Ζητούμε αλήθεια και δικαιοσύνη. Όσο έχουμε ίχνος συνείδησης όλοι εμείς που έχουμε παιδιά στις ηλικίες των θυμάτων, όσοι φέρνουμε στα μάτια μας τους συγγενείς των νεκρών και τους επιζώντες, σας εγγυόμαστε ότι αυτό το έγκλημα δεν θα ξεχαστεί ποτέ. Το φως της κοφτερής αλήθειας θα απλωθεί παντού και θα ξεμπαζώσει ότι δολίως επιχειρήθηκε να μείνει στην αφάνεια. Θα πράξουμε το προφανές καθήκον της παραπομπής για περαιτέρω διερεύνηση.

Και τι σημαίνει δικαιοσύνη; Σημαίνει εφαρμογή των νόμων. Η Νίκη βρίσκεται εδώ για να σας υπενθυμίσει κάτι που ίσως αγνοείτε. Όπως στη φύση υπάρχουν οι φυσικοί νόμοι έτσι και στην πνευματική ζωή υπάρχουν πνευματικοί νόμοι. Στην πνευματική ζωή όσο περισσότερο υψώνεται κανείς με την αλαζονεία του, τόσο μεγαλύτερη θα είναι και η πτώση και η συντριβή του. «Ο ὑψῶν ἑαυτὸν ταπεινωθήσεται». Αυτός είναι ο πνευματικός νόμος. Αλήθεια και δικαιοσύνη, λοιπόν, ανθρώπινη αλλά και θεία. «Ἔστι Δίκης ὀφθαλμός, ὅς τὰ πάνθ' ὁρᾷ». Από αυτή την αλήθεια και τη δικαιοσύνη κανένα πρωθυπουργικό αξίωμα, καμμία νομική συγκάλυψη και κανένα σιωπητήριο δεν θα είναι αρκετό για να αποφύγετε την κρίση.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ολοκληρώνουμε τον κατάλογο των κατά προτεραιότητα ομιλητών με την εκπρόσωπο της Πλεύσης Ελευθερίας την κ. Ελένη Καραγεωργοπούλου.

Παρακαλώ, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Αντιστρέφοντας το χρονικό του προαναγγελθέντος θανάτου στην ελληνική Βουλή, σήμερα θα ήθελα να καλωσορίσουμε με ένα βουβό χειροκρότημα τα νεκρά παιδιά της κοιλάδας των Τεμπών αισθανόμενοι την παρουσία τους στα θεωρεία.

Γυρίζοντας τον χρόνο πίσω, οι εργασίες της εξεταστικής επιτροπής ξεκίνησαν στις 20-11-2023 και διεκόπησαν με απόφαση της πλειοψηφίας εντός του Φεβρουαρίου 2024 παρά τις αντιδράσεις όλων των υπολοίπων μελών της επιτροπής, ενώ προσδοκούσαμε την επίμονα διεκδικούμενη πρόσκληση σημαντικών μαρτύρων με την απαγόρευση να γίνεται διάδοχος προηγούμενων αναβολών. Αποτέλεσμα της αναχαίτισης σημαντικών καταθέσεων ακόμη και προσώπων που είχαν εγγράφως ζητήσει να συνεισφέρουν στην επιτροπή μας τη μαρτυρία τους, όπως η Μάγδα Γεροντίδου, ο Κώστας Γενιδούνιας, ο Χρήστος Κατσιούλης, ήταν η απροσδόκητη, βίαιη διακοπή της διαδικασίας, κατά γενική ομολογία, παρωδίας εργασιών.

Με τα ευφυολογήματα του Προέδρου της κ. Μαρκόπουλου, σε προστακτική έγκληση και ήχο διαπεραστικό, καθώς ο ίδιος σε εκτέλεση αποστολής της Κυβέρνησης ιχνηλατούσε τα όρια μεταξύ κανιβαλισμού και διασκέδασης, είναι βέβαιο ότι ο κοινοβουλευτισμός στιγματίστηκε ιστορικά.

Από την έκθεση εισαγωγής στο πόρισμα της Κυβέρνησης, την εργασία που η πλειοψηφούσα δύναμη της Νέας Δημοκρατίας ενέκρινε άνευ διαβούλευσης, εντοπίζει κανείς σύνολα λέξεων δεικτικά των συμπερασμάτων της πλειοψηφίας των μελών, που όμως το ίδιο το περιεχόμενο των καταθέσεων, μέσα από τα Πρακτικά των συνεδριάσεων, καταρρίπτει.

Ενδεικτικά του άνυδρου λόγου του συντάκτη ή των συντακτών της ως άνω έκθεσης ιδεών συνιστούν μεταξύ άλλων τα εξής: τραγικό δυστύχημα, η Νέα Δημοκρατία πιστή στις διαχρονικές αρχές της για πλήρη διαφάνεια του δημόσιου βίου, διαλεύκανση συνθηκών δυστυχήματος, άμεσα μέτρα στήριξης των οικογενειών των θυμάτων, όρισε η Κυβέρνηση ταχύτατα διοικητική επιτροπή, επιτάχυνε διαδικασίες η επιτροπή, τεράστια ανθρώπινα λάθη, τραγικό χαμό δεκάδων συνανθρώπων, καμμία υπόνοια για συγκάλυψη, τυχόν ευθύνες, τεράστια συγγνώμη.

Ας μιλήσουμε για ταχύτητα λοιπόν. Η έγκληση του τραυματία του εγκλήματος των Τεμπών Αναστάσιου Κουμπούρη εισέρχεται με αριθμό πρωτοκόλλου 1445 στις 4-3-2024 από την εισαγγελία προς τον Πρόεδρο της Βουλής διά Υπουργού Δικαιοσύνης. Από τον Υφυπουργό Δικαιοσύνης Ιωάννη Μπούγα το διαβιβαστικό έγγραφο προς τον Πρόεδρο της Βουλής λαμβάνει αριθμό πρωτοκόλλου εισερχόμενου εγγράφου στις 12-3-2024. Στις 11-3 έχει οριστεί η καταληκτική προθεσμία κατάθεσης πορισμάτων των ομάδων των κομμάτων στην εξεταστική επιτροπή.

Η συγκεκριμένη έγκληση στρέφεται κατά του τέως Υπουργού Κωνσταντίνου Καραμανλή. Η δικογραφία εισέρχεται δηλαδή επίσημα στη Βουλή με καθυστέρηση εννέα ημερών, χωρίς να θεωρηθεί λόγος εγρήγορσης η καταληκτική αυτή προθεσμία την οποία υπερκαλύπτει οριακά, σε αποφυγή έκδοσης συμπερασμάτων απειλητικών για το αδιάτρητο του πλέγματος προστασίας του Κωνσταντίνου Καραμανλή.

Αντίστοιχα ο χρόνος που μεσολαβεί για την εισαγωγή της μηνυτήριας αναφοράς της Αικατερίνης Αντωνόπουλου στρεφομένης κατά παντός υπευθύνου είναι μόλις δύο ημέρες μεταξύ εισαγγελίας και Υπουργείου Δικαιοσύνης, με τελικό αποδέκτη το Γραφείο του Προέδρου της Βουλής.

Αντίθετα, η συμπληρωματική μήνυση του συλλόγου των πληγέντων στρεφόμενη κατά του Πρωθυπουργού Κυριάκου Μητσοτάκη, Κωνσταντίνου Καραμανλή, Χρήστου Σπίρτζη και άλλων τέως Υπουργών εισήλθε στο Υπουργείο Δικαιοσύνης από την Εισαγγελία του Αρείου Πάγου στις 15-2-2024, ενώ το Υπουργείο Δικαιοσύνης δρασκέλισε το κατώφλι του Γραφείου του Προέδρου της Βουλής, με υπογραφή Υφυπουργού Ιωάννη Μπούγα και πάλι, στις 12-3-2024, δηλαδή σχεδόν έναν μήνα μετά και μία ημέρα μετά τη λήξη της προθεσμίας κατάθεσης των πορισμάτων των κομμάτων.

Κυρίες και κύριοι, πείτε στα αόρατα παιδιά, στα αόρατα θύματα που σήμερα μνημονεύουμε ωσεί παρόντες, ότι η ταχύτητα που επέδειξε η κυβερνώσα πλειοψηφία με τη συμπαράσταση και την υπόθαλψη του Προέδρου της Βουλής, σε συνέργεια με το Υπουργείο Δικαιοσύνης, ήταν η προσήκουσα! Τολμήστε το! Ελάτε, μπορείτε.

Ας μιλήσουμε περαιτέρω για την επικαλούμενη από την εισαγωγή «διαφάνεια» και «διαλεύκανση» των συνθηκών του δυστυχήματος για εσάς, λαμβάνοντας υπ’ όψιν ότι στον ελληνικό σιδηρόδρομο δεν υπάρχουν καν εθνικοί κανόνες ασφαλείας. Ακόμη και σήμερα ο απαρχαιωμένος κανονισμός που αναφέρεται σε τηλεγραφήματα διατηρώντας περισσότερα απομεινάρια μιας άλλης εποχής ως μουσειακά απομνημονεύματα, αποδεικνύεται σχεδόν ανερυθρίαστα ότι δεν ετηρείτο στο περιβάλλον του σιδηροδρόμου, ενώ ουδείς αρμόδιος, ουδέν ελεγκτικό όργανο είχε ποτέ μεριμνήσει για την ορθή τήρηση του κανονισμού, την επιβολή κυρώσεων, την πρόσκληση σε συμμόρφωση των αδρανών ή παρανομούντων επί ποινή κυρώσεων και λήψης μέτρων, ότι με σπουδή ο τόπος του εγκλήματος αλλοιώθηκε εντός διαστήματος λίγων ημερών μετά το έγκλημα με το σαθρό επιχείρημα ότι αυτό ήταν προαπαιτούμενο για την ανάσυρση και απομάκρυνση των εκτροχιασμένων βαγονιών με χρήση βαρέων οχημάτων, προκειμένου για την αποκατάσταση της κυκλοφορίας των τρένων υπό την παρουσία αγνώστων προσώπων -εθελοντών κατά δήλωσή τους- και υπαλλήλων ΟΣΕ και ΕΡΓΟΣΕ κατά δήλωση ιδίων παρισταμένων σε μη αποκλεισμένο και περιφρουρούμενο χώρο, όπως επιβαλλόταν και κατά παράβαση της νομοθεσίας και της ακολουθούμενης πρακτικής σε κάθε είδους αεροπορικό ή σιδηροδρομικό δυστύχημα, ότι δεν τηρήθηκαν και δεν τηρούνται ακόμα οι κανονισμοί ραδιοτηλεφωνίας, ότι σύμφωνα με δημοσιεύματα στις 15-16 Νοεμβρίου 2023 διεξήχθησαν έρευνες για ανθρώπινα υπολείμματα με μέριμνα των συγγενών των θυμάτων και με χρήση εκπαιδευμένων σκύλων, κάτι που δεν επιτράπηκε από τις αρχές εξ αρχής, αν και ζητήθηκε επίμονα από τους εκπροσώπους των πληγέντων, ότι δεν έχουν ακόμα εξιχνιαστεί τα αίτια της πυρκαγιάς, ενώ το ξυλόλιο και άλλες ουσίες που βρέθηκαν στον τόπο του εγκλήματος δεν δικαιολογούνται από τα έλαια σιλικόνης των μηχανών της εμπορικής αμαξοστοιχίας, ενώ νέες εκθέσεις πραγματογνωμοσύνης έχουν δει το φως της δημοσιότητας αλλά ουδόλως έχουν ληφθεί υπ’ όψιν από τα μέλη της εξεταστικής επιτροπής κατά την εξαγωγή των συμπερασμάτων τους, ότι δεν έχει φωτιστεί ούτε έχει διερευνηθεί το φορτίο του εμπορικού τρένου που προκάλεσε μετά βεβαιότητας σε τέτοια κλίμακα και έκταση τη θανατηφόρα έκρηξη με αφορμή τη μετωπική σύγκρουση και αποτέλεσμα τον βίαιο θάνατο και τραυματισμό πολύ περισσότερων επιβαινόντων.

Η κατάθεση κόλαφος του Βασιλείου Προφυλλίδη, Καθηγητή της Συγκοινωνιακής Τεχνικής στο Δημοκρίτειο Πανεπιστήμιο Θράκης και μέλος της επιτροπής εμπειρογνωμόνων που συνέταξε το πόρισμα Γεραπετρίτη, δεν ήταν αρκετή για να ερεθίσει τα πολύ ευαίσθητα αντανακλαστικά σας ακόμα και μετά από όλες τις παραπάνω διαπιστώσεις. Τα πιο σημαντικά σημεία της κατάθεσης αυτής δείχνουν ένα φάσμα ευθυνών στο πρόσωπο του Κώστα Καραμανλή.

Είπε «Μόνο το ETCS, σύστημα που πραγματοποιεί την αυτόματη πέδηση στα τρένα χρειαζόταν για να αποτρέψει την απώλεια πενήντα επτά ανθρώπων στα Τέμπη. Αν δεν είχε μπαζωθεί η περιοχή, η επιτροπή εμπειρογνωμόνων θα ήταν εκεί την επόμενη ημέρα. Δεν μπορώ να ξέρω αν λάβαμε όλα τα ηχητικά από τις συνομιλίες μεταξύ σταθμάρχη και μηχανοδηγών. Τα τέσσερα χρόνια ήταν πολλά για την αποκατάσταση του συστήματος τοπικής τηλεδιοίκησης στη Λάρισα. Η ύπαρξη δεύτερου σταθμάρχη θα αποτελούσε δικλίδα ασφαλείας που θα ελαχιστοποιούσε τις πιθανότητες να συμβεί το δυστύχημα.».

Ας μιλήσουμε και για άλλα σύνολα λέξεων της εισαγωγής σας στο εγκεκριμένο πόρισμα που καταθέσατε, κύριοι της Κυβέρνησης. Μιλάτε για «τεράστια ανθρώπινα λάθη». Ο πρώην Πρόεδρος και Διευθύνων Σύμβουλος της ΤΡΑΙΝΟΣΕ κ. Ζηλιασκόπουλος, με εξειδίκευση στα πρότυπα ισορροπίας και βελτιστοποίησης δικτύων καθώς και τα συστήματα ελέγχου και διαχείρισης κυκλοφορίας, μίλησε για την έλλειψη αγάπης για τον σιδηρόδρομο, την έλλειψη κουλτούρας, την έλλειψη σωστής εκπαίδευσης. Ανέλυσε τις συνθήκες κλοπής καυσίμων, συνήθη γεγονότα βανδαλισμών, με τη λειτουργία του σιδηροδρόμου χωρίς εποπτεία.

Θέλετε να μετρήσετε τα λάθη; Γιατί μόνο αυτό του σταθμάρχη και όχι και της πολιτικής που επιλέγει τον συγκεκριμένο μη επαρκώς εκπαιδευμένο σταθμάρχη σε θέση ευθύνης, χωρίς να λειτουργεί η φωτοσήμανση, χωρίς σύστημα αυτόματης πέδησης, χωρίς τηλεδιοίκηση και ραδιοτηλεπικοινωνία μεταξύ σταθμαρχών και μηχανοδηγών;

Και πριν από την κατάθεση Ζηλιασκόπουλου όμως, η αποκαλυπτική κατάθεση Δημητρίου Ρέππα, πρώην Υπουργού Μεταφορών της κυβέρνησης ΠΑΣΟΚ: λαθραίες μεταφορές, μαύρα βαγόνια, κανιβαλισμός δικτύου, χυτήρια, διοχέτευση χαλκού στην αγορά, στον αντίποδα των τεράστιων για την εποχή 2009 -2011 μισθών αξίας 5.000 ευρώ στο προσωπικό του ΟΣΕ, που όμως είχε συρρικνωθεί ως αποτέλεσμα πολιτικής απόφασης, δυσανάλογης προς τις ανάγκες ανάταξης του σιδηροδρομικού δικτύου. Και αυτή η κατάθεση προκάλεσε παρεμβάσεις της Συμπολίτευσης, γιατί η δήλωσή του περί πολιτικών ευθυνών ανέσυρε ένστικτα προστασίας.

Βασίλειος Τσιαμαντής, πρώην Πρόεδρος της ΡΑΣ, έδειξε με σεμνότητα και ηθικό ανάστημα τις πολιτικές ευθύνες, προκαλώντας, ως ακόμα μία κατάθεση, τη σύσσωμη αντίδραση των μελών της Συμπολίτευσης σε μια προσπάθεια ανάδειξης του ανθρώπινου λάθους.

Τι άλλο μας λέτε στην εισαγωγή σας; Τραγικός χαμός δεκάδων συνανθρώπων, καμμία υπόνοια για συγκάλυψη, τυχόν ευθύνες. Όμως η δικογραφία της Ευρωπαίας εισαγγελέως βοά.

Ο πρώην Δρόεδρος και διευθύνων Σύμβουλος της ΕΡΓΟΣΕ Χρήστος Βίνης, γαλάζιος υποστηρικτής της μεγάλης σας παράταξης, πλαισιωμένος από τους στρατιώτες της κοινής σας αποδοχής, τα δύο στελέχη επικεφαλής του κλιμακίου επίβλεψης της ΕΡΓΟΣΕ, που με μισθούς υπαλλήλων απολάμβαναν ζωή αδικαιολόγητου πλουτισμού -σκάφη αναψυχής, πολυτελείς κατοικίες, σπουδές τέκνων σε ιδιωτικά πανεπιστήμια του εξωτερικού- με αυτό το υλικό συνεχίστηκε η παρατεταμένη βραδύτητα των εργασιών ολοκλήρωσης της σύμβασης 717, η οποία συμπληρώθηκε χωρίς την έγκριση του Ελεγκτικού Συνεδρίου και με αποκορύφωμα την απευθείας ανάθεση εργασιών στην εταιρεία «ALSTOM», αποξηλώνοντας λειτουργούντα εξοπλισμό, πληρωμένο δύο φορές με ευρωπαϊκά κονδύλια.

Στην πραγματικότητα μιλάμε για τον ορισμό της διαφθοράς. Στη διάλεκτο της συγκάλυψης μιλάτε για αναβάθμιση.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Τέλος, για την ειλικρινή και ταπεινή σας συγγνώμη που εννοείτε δήθεν ορίζοντας οικονομικά μέτρα στήριξης των πληγέντων, όπως διαγραφή ληξιπρόθεσμων οφειλών των θανόντων και των οικογενειών τους, δανείων των πληγέντων και δολοφονηθέντων, δύο μέλη του Διοικητικού Συμβουλίου της Ένωσης Διοικητικών Δικαστών, Βασίλης Φαϊτάς και Βανέσσα - Παναγιώτα Ντέγκα, δήλωσαν ότι η δημόσια τοποθέτηση του Προέδρου της Ένωσης, Παναγιώτη Δανιά, κατά της Ευρωπαίας εισαγγελέα Λάουρα Κοβέσι, σχετικά με τη διερεύνηση των αιτιών του σιδηροδρομικού δυστυχήματος των Τεμπών, δεν εξυπηρετεί την υπόθεση της αναζήτησης της αλήθειας, σε μια περίοδο που οι συγγενείς θυμάτων καταγγέλλουν παραβιάσεις του κράτους δικαίου και συγκάλυψη.

Η δήλωση αυτή -απαξιωτική για την απώλεια των συγγενών των θυμάτων- δεν απηχεί τη θέση των διοικητικών δικαστών που στηρίζουν το δίκαιο αίτημα της ελληνικής κοινωνίας για πλήρη διαλεύκανση του εγκλήματος και απόδοση όλων των ευθυνών που προκύπτουν.

Στον αντίποδα, μία αντιπαρατιθέμενη Κυβέρνηση, στην απαίτηση ενός εκατομμυρίου τριακοσίων χιλιάδων πολιτών, διά στόματος -μεταξύ άλλων, του νυν Υπουργού Υγείας κ. Άδωνι Γεωργιάδη- επιδιδόμενοι σε πογκρόμ «δολοφονίας χαρακτήρων», σε βάρος της κ. Καρυστιανού και του κ. Ασλανίδη και όσων αυτοί εκπροσωπούν, νεκρών και ζωντανών, είτε της -δια μέσω των φίλα προσκείμενων μέσων μαζικής επικοινωνίας- επιμελούς αποσιώπησης της τελευταίας ομιλίας της στο Ευρωκοινοβούλιο στις 18 Μαρτίου 2024 και απαξίωσης της είδησης αυτής, είτε διά των αισχρών επιθέσεων στα μέσα κοινωνικής δικτύωσης από έμμισθους υπανθρώπους που καταντούν να λένε για την χαροκαμένη μητέρα ότι «σκυλεύει τους νεκρούς, εκμεταλλεύεται την κατάσταση στην οποία βρίσκεται με σκοπό να αποκτήσει μια βουλευτική έδρα στις Βρυξέλλες»! Για τη μάνα, που καμμία έδρα δεν γεμίζει την άδεια θέση του παιδιού της στο τραπέζι της «γαλαζοαίματης» Σαρακοστής σας, την Καθαρά Δευτέρα της 18ης Μαρτίου!

Αν αυτά σας φαίνονται κακοήθειες υποκειμένων που εκδηλώνουν τη σήψη του «είναι» τους, κρυμμένη από την ανωνυμία τους, απαντήστε σε τι διαφέρει ο αφορισμός του Υπουργού σας, κ. Γεωργιάδη; Πόσο πολύ λίγο υπολείπεται σε ανθρωπιά, σε σχέση με τα χιλιάδες αισχρά σχόλια κατά της εκπροσώπου των θυμάτων των Τεμπών της κ. Καρυστιανού, η επίθεσή του κατά της Ευρωπαίας εισαγγελέα η οποία κατήγγειλε την Κυβέρνηση ότι μπλοκάρει τις έρευνες για την τραγωδία στα Τέμπη, ζητώντας -επισείοντας- την τιμωρία της από τους ευρωπαϊκούς θεσμούς;

Αν τα υποκινούμενα ή ανεκτά ή ευρίσκοντα «γόνιμη κόπρο» -για τον πολλαπλασιασμό τους- σχόλια είναι λάσπη στο πρόσωπο κάθε σύγχρονης Αντιγόνης, που απαιτεί να αποδοθεί δικαιοσύνη -όχι μόνο από τους «θεούς» με βάση άγραφους ηθικούς λόγους, αλλά από το θετό δίκαιο- τι λιγότερο είναι η απουσία από την Ολομέλεια του Πρωθυπουργού από τη σημερινή συζήτηση του πορίσματος;

Η Ελλάδα έχει καταστεί μια χώρα με ανώριμους, ασθενικούς, άρρωστους θεσμούς. Αυτή τη χώρα θέλατε και αυτή φτιάξατε. Αν οι θεσμοί λειτουργούσαν, κανένας γονέας δεν θα προσέτρεχε στην Ευρώπη προς υποστήριξη της δίκαιης απαίτησής του να διερευνηθούν τα αίτια του χαμού των αδικοχαμένων παιδιών, της απόδοσης των ευθυνών στους υπαίτιους και της παραδειγματικής τιμωρίας αυτών. Καμμία Αντιπολίτευση δεν θα σας έσερνε στη σύσταση, έστω μίας εξεταστικής επιτροπής.

Αυτοί οι γονείς, οι συγγενείς, θα συνέχιζαν τη ζωή τους με τα ζωντανά παιδιά τους, τα αδέρφια τους, τους συντρόφους τους, όπως όλοι εμείς που απομείναμε να χαιρόμαστε μια ζωή που δεν έκοψε κάποιος υπαίτια το νήμα της.

Αν, λοιπόν, χρειαζόμαστε κάτι άμεσα είναι η υποστήριξη και ανάπτυξη των δημοκρατικών θεσμών που προασπίζουν τα ανθρώπινα δικαιώματα. Ανάμεσα στους λοιπούς κατά καιρούς αποδεκτούς δείκτες ανθρώπινου πολιτισμού ένας είναι ο κορυφαίος: Αυτός της συμπεριφοράς των ζωντανών απέναντι στους νεκρούς τους. Η ύβρις που διαπράττεται σε βάρος ψυχών που έχουν αποχωριστεί από το σώμα τους, που δεν μπορούν να υπερασπιστούν το δίκιο τους. Αυτή την ύβρη απέναντι στους ανθρώπους από τους οποίους οι οικογένειές τους δεν βρήκαν για να θάψουν και να κλάψουν παρά μόνο λιωμένες μάζες, ακρωτηριασμένους κορμούς και διάσπαρτα μέλη. Αυτή την ύβρη της κατασκευής βιαστικών αναχωμάτων απόκρυψης στοιχείων εγκλήματος. Αυτήν την ύβρη της βίαιης απώθησης πενήντα επτά νέων ανθρώπων στη χώρα της λησμοσύνης, στη χώρα του ποτέ δεν θα την επιτρέψουμε!

Μαζί με τους συγγενείς των δολοφονημένων, μαζί με το ένα εκατομμύριο τριακόσιες χιλιάδες πολίτες που υπέγραψαν το ψήφισμα, μαζί με όλους τους πολίτες της χώρας που διψούν για την αλήθεια, τη μνήμη, τη δικαιοσύνη, τη δημοκρατία την ελευθερία, θα παλέψουμε για την ολοκλήρωση της αρχέγονης διαδικασίας: «Ύβρις – Άτις -Νέμεσις - Τίσις».

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκαν οι ομιλίες των κατά προτεραιότητα ομιλητών.

Θα δώσουμε τον λόγο τώρα στον Πρόεδρο της Κοινοβουλευτικής Ομάδας του ΣΥΡΙΖΑ, κ. Σωκράτη Φάμελλο.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, πριν από τριακόσιες ογδόντα πέντε ημέρες το τρομερό σιδηροδρομικό δυστύχημα στα Τέμπη άφησε ένα ανεξίτηλο και βαθύ σημάδι στην ελληνική κοινωνία. Στο πιο θανατηφόρο σιδηροδρομικό δυστύχημα της χώρας μας σταμάτησε ο χρόνος για πενήντα επτά ανθρώπινες ζωές, στη μετωπική σύγκρουση του Intercity με την εμπορική αμαξοστοιχία, ενώ η ίδια η σύγκρουση και ανάφλεξη στη συνέχεια προκάλεσαν και τον τραυματισμό τουλάχιστον άλλων ογδόντα πέντε συνανθρώπων μας.

Παρά τις συντονισμένες προσπάθειες της Κυβέρνησης, κύριε Βορίδη, και των φιλικών της μέσων ενημέρωσης να μειωθεί το κοινωνικό αποτύπωμα αυτής της τραγωδίας, αυτού του εγκλήματος, όπως δυστυχώς είδαμε και τη Δευτέρα με την αποσιώπηση της τοποθέτησης της κ. Καρυστιανού στην επιτροπή αναφορών του Ευρωπαϊκού Κοινοβουλίου, η εθνική τραγωδία, το έγκλημα των Τεμπών έχει σημαδέψει τη χώρα μας. Το έγκλημα των Τεμπών μεγεθύνεται κάθε μέρα εξαιτίας της συντονισμένης κι οργανωμένης προσπάθειας συγκάλυψης των ευθυνών από τον κ. Μητσοτάκη και τη Νέα Δημοκρατία, γιατί και αυτό είναι έγκλημα.

Η σημερινή απουσία του κ. Μητσοτάκη, απλά επιβεβαιώνει και το σχέδιο συγκάλυψης αλλά και τη βαθύτατη προσβολή της μνήμης των θυμάτων αλλά και της λειτουργίας του Κοινοβουλίου και τη βαθύτατη προσβολή του καθολικού κοινωνικού αιτήματος για δικαιοσύνη.

Ο κ. Μητσοτάκης απουσιάζοντας σήμερα, όπως φαίνεται μέχρι τώρα, δεν συμμετέχει στη συζήτηση της ελληνικής Βουλής για δικαιοσύνη. Αυτό επέλεξε σήμερα. Και μην επιχειρήσετε -το λέω εκ των προτέρων- να κάνετε οποιονδήποτε συμψηφισμό με άλλες περιπτώσεις συζήτησης του νόμου περί ευθύνης Υπουργών. Μιλάμε για το μεγαλύτερο σιδηροδρομικό δυστύχημα της χώρας μας κι ο Πρωθυπουργός επέλεξε να λείπει.

Η κατάσταση έχει ξεφύγει από τα χέρια σας. Δεν σας πιστεύει κανείς πλέον στην ελληνική κοινωνία. Δεν είναι μόνο οι υπογραφές. Το σκάνδαλο της συγκάλυψης έχει περάσει τα σύνορα της χώρας και οφείλουμε ως ΣΥΡΙΖΑ - Προοδευτική Συμμαχία να καταθέσουμε το μέγιστο σεβασμό από τη μια μεριά στη μνήμη των θυμάτων, γιατί γνωρίζουμε ότι αυτή η συζήτηση γίνεται, ενώ πενήντα επτά άνθρωποι λείπουν από τη ζωή, αλλά και στον αγώνα που δίνουν οι γονείς και οι συγγενείς τους για την απόδοση δικαιοσύνης και οφείλουμε ως ΣΥΡΙΖΑ - Προοδευτική Συμμαχία να διαχωρίσουμε τη θέση μας από τη συμπεριφορά της Κυβέρνησης και της Νέας Δημοκρατίας στο θέμα. Δεν είμαστε όλοι ίδιοι! Δεν ανεχόμαστε αυτή τη ρετσινιά της συγκάλυψης. Δεν ανεχόμαστε ένα αλισβερίσι, χωρίς όρια χωρίς αξίες χωρίς κανόνες, με μόνο στόχο να διατηρήσει ο κ. Μητσοτάκης την καρέκλα του Πρωθυπουργού.

Κυρίες κύριοι Βουλευτές, η ελληνική κοινωνία μάς παρακολουθεί σήμερα με έκδηλη δυσπιστία. Οι πολίτες αναρωτώνται: Έχει η ελληνική Βουλή το πολιτικό ανάστημα αλλά και το ήθος να συνδράμει στο καθολικό αίτημα απόδοσης δικαιοσύνης για το έγκλημα των Τεμπών; Υπάρχει αμεροληψία στη διαλεύκανση του εγκλήματος των Τεμπών; Τηρούν οι Βουλευτές τον όρκο τους για υπακοή στο Σύνταγμα και τους νόμους; Υπάρχει ελπίδα η Νέα Δημοκρατία να αλλάξει τη στάση της και να αφήσει τη δικαιοσύνη να κάνει τη δουλειά της; Αυτό το αίτημα, να αφήσετε τη δικαιοσύνη να κάνει τη δουλειά της. Μπορούμε να περιμένουμε κάτι από μια Κοινοβουλευτική Ομάδα η οποία ανέχτηκε να παρακολουθούνται οι μισοί Υπουργοί της και ο Αρχηγός του στρατεύματος χωρίς να κάνει τίποτα; Υπάρχει ένα ερώτημα: Γιατί δεν εφαρμόσατε τον νόμο; Γιατί δεν διεκδικήσατε έστω με την προσωπική ευθύνη του κάθε Υπουργού να πάνε στον εισαγγελέα; Μπορούμε να περιμένουμε κάτι από ένα κόμμα που παραβίασε τον νόμο για την προστασία των προσωπικών δεδομένων την ενωσιακή και εθνική νομοθεσία και αντί να προστατεύσει τα προσωπικά δεδομένα επέτρεψε στα κεντρικά του γραφεία τα κεντρικά του στελέχη να διαχειρίζονται παράνομα προσωπικά δεδομένα των εκλογέων; Μπορούμε να περιμένουμε κάτι από ένα τέτοιο κόμμα; Μπορεί να περιμένουμε κάτι από ένα κόμμα το οποίο έφτασε στο σημείο να απειλεί διοικήσεις και στελέχη ανεξάρτητων αρχών, γιατί έκαναν το καθήκον τους; Το βασικό ερώτημα, κυρίες και κύριοι Βουλευτές, είναι: Αρκεί η υπεροψία του 41% για να συγκαλύψετε ένα έγκλημα που κόστισε πενήντα επτά ζωές;

Κυρίες και κύριοι Βουλευτές της Συμπολίτευσης, αναλαμβάνετε όλοι μια ευθύνη πολύ μεγάλη για το αν θα κάνετε ό,τι μπορείτε για να αποκαλυφθεί η αλήθεια ή για το αν θα κουβαλάτε το στίγμα της συγκάλυψης. Αυτή η ευθύνη βαρύνει όλη την ελληνική Βουλή αλλά βαρύνει και την ελληνική δικαιοσύνη.

Αυτό απαιτούν οι συγγενείς των θυμάτων. Αυτό ζητούν και οι πολίτες. Ο ΣΥΡΙΖΑ συναισθανόμενος την ιστορική ευθύνη που μας βαρύνει και τον κίνδυνο να στιγματιστεί όλο το πολιτικό σύστημα -γιατί πρέπει να απολογηθούμε αύριο και στα παιδιά μας με πιθανά επικίνδυνα κοινωνικά αποτελέσματα απαξίωση της πολιτικής. Καταθέσαμε από την πρώτη μέρα, από τις 15 Νοεμβρίου όταν συζητήσαμε την πρώτη πρόταση για εξεταστική επιτροπή, την άποψή μας. Ο ΣΥΡΙΖΑ - Προοδευτική Συμμαχία είναι εδώ για να ψηφίσει θετικά σε όλα τα κοινοβουλευτικά εργαλεία, ανεξαρτήτως ποιος θα τα προτείνει, για να λάμψει η αλήθεια.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και για την εξεταστική επιτροπή παρ’ όλο που είχαμε επιφυλάξεις και για τις δύο προτάσεις προκαταρκτικής επιτροπής. Ο ίδιος ο Χρήστος Σπίρτζης εξ αρχής δήλωσε ότι συμφωνεί με την άρση ασυλίας του, ότι δέχεται οποιονδήποτε έλεγχο και οποιαδήποτε ευθύνη, κάτι το οποίο επανέλαβε ξεκάθαρα χθες μετά το νέο αίτημα των συγγενών και των γονέων των θυμάτων. Το ερώτημα είναι γιατί δεν είχαν ούτε καν την ευθιξία οι πρώην Υπουργοί, Βουλευτές της Νέας Δημοκρατίας, να κάνουν το ίδιο; Αναφέρομαι συγκεκριμένα στον κ. Καραμανλή, στον κ. Καραγιάννη που ήταν Υφυπουργός και στον κ. Τριαντόπουλο. Γιατί δεν έχουν πει ότι τίθενται στη διάθεση της δικαιοσύνης; Τι φοβούνται; Τι έχουν να κρύψουν; Από ό,τι φαίνεται πάρα πολλά.

Εμείς την ίδια στάση τηρήσαμε και σε όλη τη διάρκεια της εξεταστικής επιτροπής παρά τις επιφυλάξεις μας. Είχαμε προειδοποιήσει τότε το ΚΚΕ ότι η Κυβέρνηση θα εργαλειοποιήσει την πρότασή σας για να συγκαλύψει. Δεν θεωρώ ότι είχατε τέτοιο κίνητρο. Αλλά γνωρίζετε την πολιτική πραγματικότητα. Εμείς συμμετείχαμε με συνέπεια. Πρέπει να το πω αυτό παρ’ όλη την αρνητική στάση του Προεδρείου η οποία ήταν και προκλητική σε ώρες συνεδριάσεων. και δεν βοήθησε τη συζήτηση. Δεν βοηθήσατε ως Προεδρείο γιατί δεν επιτρέψατε να έρθουν μάρτυρες. Δεν μπορώ να κατανοήσω πώς μπορούμε να υπηρετήσουμε το αίσθημα δικαίου στην κοινωνία όταν αποκλείετε έναν μάρτυρα. Φοβάστε την αλήθεια. Να μιλήσει κάποιος στη Βουλή.

Επεξεργαστήκαμε στοιχεία παρ’ ότι ήρθε η δικογραφία καθυστερημένα και μισή. Κάναμε μία πρόταση η οποία ανταποκρίνεται στους νόμους και το ευρωπαϊκό κεκτημένο αλλά και στο αίσθημα της κοινωνίας όπως φαίνεται και από την συλλογή περίπου ενός εκατομμυρίου τετρακοσίων χιλιάδων υπογραφών. Η πρότασή μας είναι συγκεκριμένη. Να μην υπάρχει περιορισμός από τον νόμο περί ευθύνης Υπουργών στη διαδικασία ελέγχου της δικαιοσύνης. Να δοθεί, δηλαδή, η δυνατότητα στη δικαιοσύνη να ελέγξει όλα όσα έγιναν σε σχέση με τα Τέμπη πριν και μετά, χωρίς κανένα περιορισμό, χωρίς καμμία σκοτεινή πλευρά, να ελέγξει όλα τα παραπτώματα ιδιαίτερα με την πρόνοια των παραπτωμάτων διά παραλείψεως χωρίς τις προβλέψεις του νόμου περί ευθύνης Υπουργών. Αυτή είναι μια πρόταση που υποστηρίζεται από πολλούς συνταγματολόγους.

Όμως στην τελευταία συνεδρίαση της εξεταστικής επιτροπής απορρίψατε ακόμη και αυτό. Τι φοβάστε; Την ελληνική δικαιοσύνη; Απορρίψατε τη δυνατότητα να πούμε στην κοινωνία ότι υπάρχουν θεσμοί στη χώρα ότι υπάρχει Βουλή ότι υπάρχει δικαιοσύνη και ότι στόχος μας, κοινός μας στόχος είναι να αποδοθούν οι ευθύνες όσο ψηλά κι αν βρίσκονται. Μάλιστα μία μέρα μετά από τη συζήτηση της εξεταστικής όταν απορρίψατε την πρόταση να ελεγχθούν από τη δικαιοσύνη όλα, ο κ. Μητσοτάκης με προκλητική υποκρισία σε συνέντευξή του στον «ΣΚΑΪ» δήλωσε: «Τον τελικό λόγο θα τον έχει η δικαιοσύνη». Το καταθέτω στα Πρακτικά.

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό όταν μία μέρα πριν οι Βουλευτές του στην εξεταστική απέρριψαν τη δυνατότητα να αποδοθούν ευθύνες από τη δικαιοσύνη. Πώς θα τα ελέγξει η δικαιοσύνη, πώς θα διερευνήσει η ενώ δεν της επιτρέπεται. Ελάτε να βρούμε μία πρόταση και τώρα εκ των υστέρων. Να υπάρχει η δυνατότητα αυτή με μια δική μας νομοθετική πρόταση για να ελέγχει η δικαιοσύνη τα παραπτώματα διά παραλείψεως των Υπουργών. Δεν καταλαβαίνετε ότι πέρα από τη διεθνή έκθεση της χώρας εντείνετε την απαξίωση της πολιτικής; Μπορεί να το επιλέγετε κιόλας, να σας πω την αλήθεια, γνωρίζοντας πολύ καλά το πολιτικό σας σχέδιο, κύριε Βορίδη. Την απαξίωση της πολιτικής έναντι της κοινωνίας. Έτσι όμως αφήνετε χώρο για τις ακραίες, φασιστικές, μισαλλόδοξες, σκοταδιστικές απόψεις.

Αναρωτιέμαι: Είναι όλο το σχέδιο της Νέας Δημοκρατίας αυτό; Είναι όλοι της Νέας Δημοκρατίας στο σχέδιο; Η Κυβέρνηση του κ. Μητσοτάκη είναι γεγονός από την πρώτη μέρα δεν έδωσε καλά δείγματα γραφής. Θυμάστε τις δηλώσεις του όταν πήγε στα Τέμπη την επόμενη ημέρα και μιλούσε για ανθρώπινο λάθος και ανθρώπινη αιτία; Αναγκάστηκε να τα μαζέψει μετά από τη λαϊκή κατακραυγή που οδήγησε στην παραίτηση-καρατόμηση του κ. Καραμανλή. Πόσο υποκριτική ενώ λίγους μήνες μετά ήταν στο ψηφοδέλτιο της Νέας Δημοκρατίας και είναι συνάδελφος σας τώρα; Πόσο υποκριτική εκείνη η παραίτηση; Αλλά η απαξίωση και προσβολή της δικαιοσύνης φάνηκε και από την απόρριψη εδώ στη Βουλή της έκθεσης της ευρωπαϊκής εισαγγελικής αρχής που έδινε κακουργηματικές ευθύνες στον κ. Καραμανλή για την παραβίαση των κανόνων διαχείρισης ευρωπαϊκού χρήματος στη 717 και ανέφερε ως δυνητικούς υπόπτους τους πρώην Υπουργούς.

Πρόσφατα η Ευρωπαία εισαγγελέας η κ. Λάουρα Κιόβεσι σε συνέντευξή της είπε αυτολεξεί για το πόρισμα της πλειοψηφίας της εξεταστικής: «Θολώνουν τα νερά, πνίγουν την υπόθεση. Όσα θέσαμε στο κατηγορητήριο στηρίζονται σε αποδείξεις, σε έρευνα και σε όσα ανακαλύψαμε ψάχνοντας». Και συμπληρώνει: «Ο ρόλος μας είναι να ερευνούμε και να αποδεικνύουμε ότι ο νόμος εφαρμόζεται εξίσου για όλους. Και στην προκειμένη περίπτωση αυτό δεν συνέβη. Δεν συνέβη. Κυβερνητικές αποφάσεις δεν πρέπει να έχουν τη δυνατότητα να σταματούν την απονομή δικαιοσύνης». Και η απάντηση της Κυβέρνησης ποια είναι; Ευθεία επίθεση στην Ευρωπαία εισαγγελέα ακόμα και με το στόμα Υπουργών, όπως ο κ. Γεωργιάδης. Τόσο σέβεστε τη δικαιοσύνη, τόσο σέβεστε την Ευρώπη.

Βέβαια την απόφασή σας εμείς την ξέραμε. Την είχε απαγγείλει εδώ ο κ. Βορίδης πολύ πριν δει τη δική μας αίτηση προκαταρκτικής που κατατέθηκε νομίζω το βράδυ της ίδιας μέρας. Είπε τότε: «Και σας λέω από τώρα ότι θα την απορρίψουμε για να το ξεκαθαρίσουμε». Έτσι με καθαρές δουλειές. Τσεκουράτα τα λόγια σας, κύριε Βορίδη. Πάντα τέτοιος ήσασταν.

Στην ίδια κατεύθυνση όμως κινήθηκαν και τα μέλη της εξεταστικής επιτροπής με μια σειρά από προκλητικές μεθοδεύσεις της πλειοψηφίας. Οφείλω να τις αναφέρω, κύριε Πρόεδρε.

Πρώτον, αρνηθήκατε να κληθούν ουσιώδεις μάρτυρες με απαράδεκτες δικαιολογίες. Αρνηθήκατε να καλέσετε τον κ. Κατσιούλη, τον Πρόεδρο της Επιτροπής ETCS, της τηλεδιοίκησης δηλαδή, που είχε παραιτηθεί με επιστολή προειδοποίησης. Τον κ. Σπηλιόπουλο, Πρόεδρο και Διευθύνοντα Σύμβουλο του ΟΣΕ που έστειλε επιστολή με προειδοποίηση στον κ. Μητσοτάκη. Τον κ. Τσαλίδη, Διευθύνοντα Σύμβουλο της ΤΡΑΙΝΟΣΕ που επίσης παραιτήθηκε το 2011 με επιστολή προς τον κ. Καραμανλή. Γιατί αρνηθήκατε να τους καλέσετε; Υπηρεσιακοί παράγοντες και ανώτατα στελέχη. Για ποιον λόγο; Δεν γνώριζαν την υπόθεση; Περιμένουμε μια απάντηση. Θα μιλήσετε, κύριε Μαρκόπουλε, εσείς σήμερα εδώ; Να δούμε λιγάκι τι θα απαντήσετε. Τον κ. Γενιδούνια, τον Πρόεδρο των μηχανοδηγών, τους πραγματογνώμονες του δικαστηρίου δεν τους καλέσανε. Για να μην πω ότι κρύψατε από την εξεταστική επιτροπή τον κ. Τριαντόπουλο, τον Υφυπουργό που με εντολή του, όπως προκύπτει από τα λεγόμενα του κ. Αγοραστού, έγινε το μπάζωμα στα Τέμπη όπου κρύφτηκαν πειστήρια του εγκλήματος.

Ταυτόχρονα, συσκοτίσατε η πλειοψηφία αξιόποινες πράξεις στην εξεταστική επιτροπή. Όπως, παραδείγματος χάριν, τη ρουσφετολογική πρόσληψη του σταθμάρχη, την παράνομη πρόσληψη του σταθμάρχη της τραγωδίας, όπου τροποποίησε ο κ. Καραμανλής τα ηλικιακά όρια είκοσι μέρες μετά τη μετάταξη. Ενώ το όριο ήταν σαράντα οκτώ έτη η μετάταξη έγινε με ένα σταθμάρχη πενήντα επτά ετών, δηλαδή χωρίς τα τυπικά και ουσιαστικά προσόντα. Ταυτόχρονα, συσκοτίσατε κι άλλες αξιόποινες πράξεις, όπως την αποσάθρωση του στελεχιακού δυναμικού του ΟΣΕ αλλά και την εντολή και την εξαφάνιση στοιχείων από τον τόπο της τραγωδίας.

Στην εξεταστική επιτροπή προσπαθήσατε να αποπροσανατολίσετε το αν λειτουργούσε ή όχι το κέντρο τηλε-ελέγχου, η τηλεδιοίκηση στη Λάρισα και το σύστημα GSMR, όπως και το σύστημα αυτόματης πέδησης. Κρύψατε το ότι δεν έχουν οριστεί εθνικοί κανόνες για την ασφάλεια και μια σειρά άλλων παραμέτρων του δυστυχήματος. Ποιος ξεχνάει την επεισοδιακή και αποτυχημένη επίσκεψη του Υφυπουργού κ. Παπαδόπουλου στη Λάρισα, όπου ο σταθμάρχης του έλεγε «ζωντανά» στην κάμερα ότι δεν λειτουργεί ο πίνακας ελέγχου και δεν αφορά παρά λίγα μέτρα της γραμμής πριν και μετά τον σταθμό της Λάρισας, και κόπηκε στον αέρα από γαλάζιο στέλεχος μπροστά στα μάτια όλων των Ελλήνων και όλων των Ελληνίδων; Ποιος μπορεί να ξεχάσει αυτό!

(Χειροκροτήματα από την πτέρυγα του ΣΥΡΙΖΑ- Προοδευτική Συμμαχία)

Και φυσικά κλείσατε βιαστικά και χωρίς καμμία αιτιολογία τις εργασίες της εξεταστικής. Σε πρώτη φάση επιλέξατε να το κάνετε χωρίς τη δικογραφία. Επιμείναμε σε αυτό. Και ήρθε τελικά ένα τμήμα της. Και παρά ταύτα πάλι το κλείσατε στερώντας πολύτιμα στοιχεία από την έρευνα. Ποιος ήταν ο λόγος που δεν επιμείνατε να έρθει όλη η δικογραφία; Να σας το πούμε εμείς. Να κρύψετε την αλήθεια.

Εμείς, αν και υπερψηφίσαμε την πρόταση συγκρότησης είχαμε πει για τον κίνδυνο που κρυβόταν. Ζητήσαμε ξεκάθαρα να υπάρχει έλεγχος για όλα τα πολιτικά πρόσωπα. Δεν φοβηθήκαμε. Μάλιστα, σε σχέση με την πρόταση του ΠΑΣΟΚ -να το πω και αυτό- εμείς ζητήσαμε να πάμε και πιο πίσω. Τι φοβηθήκατε να ψαχτεί το 2014 και η αρχική υπογραφή της σύμβασης; Δεν το κατανοούμε. Ποιον θέλετε να καλύψετε, τον κ. Χρυσοχοΐδη;

Καταθέσαμε όμως ένα τεκμηριωμένο πόρισμα για όλα τα σημεία και τις ευθύνες, για να μην υπάρχει καμμία γκρίζα ζώνη. Αναφερθήκαμε και στην 717 αλλά αναφερθήκαμε και στο ότι δεν υπάρχουν εθνικοί κανόνες ασφάλειας.

Προσέξτε λιγάκι εδώ πέρα την ανεπάρκεια της Κυβέρνησης. Έρχεται ο 4632, ο νόμος της Κυβέρνησης Μητσοτάκη το 2019, και ενσωματώνει δύο οδηγίες, την 797/16 και την 798/16 και καλεί ο κ. Καραμανλής τον εαυτό του, τον κ. Καραγιάννη και τους γενικούς γραμματείς να ορίσουν τους επιβεβλημένους εθνικούς κανόνες ασφαλείας. Λοιπόν, τέσσερα χρόνια δεν κατόρθωσε να γράψει τους εθνικούς κανόνες ασφαλείας και ερχόταν εδώ και μας κουνούσε το δάχτυλο, ο κ. Καραμανλής, και τον καλύπτετε τώρα. Φαίνεται ότι όταν έσβησαν τα φώτα της Βουλής ξέχασαν και τις υποχρεώσεις τους. Έτσι είναι ψηφίζουν μόνο για τα μάτια του κόσμου.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Απόδειξη των ευθυνών του κ. Καραμανλή είναι ότι μετά την πυρκαγιά στο τοπικό κέντρο τηλεδιοίκησης της Λάρισας, το 2019, δεν έκανε τίποτα για να αποκαταστήσει τη βλάβη, το οποίο κέντρο αν λειτουργούσε -παρά την έλλειψη ολοκλήρωσης της 717- θα απέτρεπε το δυστύχημα.

Και προσέξτε: Ποιος διαψεύδει τον κ. Καραμανλή; Ο κ. Γεραπετρίτης, ο οποίος αναλαμβάνει υπηρεσιακός και μέσα σε έξι μέρες κατόρθωσε να ανακαλύψει αυτό που δεν μπορούσε ο κ. Καραμανλής τέσσερα χρόνια, ότι το δυστύχημα θα προλαμβανόταν εάν υπήρχαν λιγότεροι συρμοί, λιγότερες ταχύτητες και διπλή βάρδια. Ρωτώ, λοιπόν: Δεν έχει ευθύνη γι’ αυτό ο κ. Καραμανλής, δεν έχει;

Θυμόμαστε μόνο τον κ. Καραμανλή εδώ να διαρρηγνύει τα ιμάτιά του τότε σε ερώτηση του κ. Μεϊκόπουλου, του Βουλευτή μας από τη Μαγνησία, που μας λοιδορούσε γιατί είχαμε ανησυχίες για το θέμα της ασφάλειας.

Όμως, πέρα, από την ποινική ευθύνη και του κ. Καραμανλή και του κ. Καραγιάννη και προφανώς βαθύτατη πολιτική ευθύνη του κ. Μητσοτάκη, για το έγκλημα των Τεμπών υπάρχουν ευθύνες και μετά την πρόκληση δυστυχήματος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολιτική μόνο είναι;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ – Προοδευτική Συμμαχία):** Διότι η Κυβέρνηση διά του Περιφερειάρχη Θεσσαλίας και του κ. Τριαντόπουλου, πριν καν ολοκληρωθεί το πρώτο σαρανταοκτάωρο, μετακίνησε το σύνολο των καταλοίπων της σύγκρουσης. Αυτό είναι σοβαρό πρόβλημα. Πλήρως αλλοιωμένα μετακινήθηκαν σε άλλες θέσεις τα κατάλοιπα της σύγκρουσης. Εύλογα η σκέψη μας οδηγείται σε σκόπιμη αλλοίωση. Πρέπει να διερευνηθεί. Θα διερευνηθεί, όμως; Τα κίνητρα επιβεβαιώνονται και από τα δεδομένα που προκύπτουν από τα μεταφερόμενα υλικά. Έχω γίνει, δυστυχώς, κι εγώ μάρτυρας αφηγήσεων των γονέων και των συγγενών για ακραία ευρήματα στον χώρο των μεταφερόμενων υλικών. Ακόμα και η ανταλλαγή ευθυνών μεταξύ του Περιφερειάρχη Θεσσαλίας και του Υπουργού, του κ. Τριαντόπουλου, νομίζω ότι είναι μια απόδειξη της συγκάλυψης.

Ποιοι και γιατί, εκτός από τον κ. Αγοραστό και από τον κ. Τριαντόπουλο, επέλεξαν και επιδίωξαν την εκ βάθρων μεταβολή του χώρου πριν συμπληρωθούν λίγα εικοσιτετράωρα; Δεν έχει δοθεί απάντηση σε αυτό. Πρέπει να σας ομολογήσω ότι τρομάζω διαβάζοντας το ρεπορτάζ του «ΒΗΜΑΤΟΣ της Κυριακής» 17/3, οφείλω σας να διαβάσω από μέσα: «Οι αναφορές αξιωματικών της ΕΛΑΣ και της Πυροσβεστικής όπως και υπηρεσιακών παραγόντων, η περίεργη δημιουργία και διαρροή ψηφιακών αρχείων με τα ντοκουμέντα της τραγωδίας των Τεμπών, οι επίσημες απαντήσεις της λεωφόρου Κατεχάκη αλλά και μια σειρά εγγράφων που παρουσιάζονται –προσέξτε- δίνουν ενδείξεις κεντρικής επικοινωνιακής διαχείρισης τις πρώτες ώρες του δυστυχήματος οι οποίες οδήγησαν σε εξάλειψη κρίσιμων στοιχείων». Το πόρισμα της Νέας Δημοκρατίας, απέναντι σε όλα αυτά, επιβεβαιώνει την κοινή γνώμη για μια διαρκή προκλητική προσπάθεια συγκάλυψης.

Διαβάζοντας το πόρισμα που κατέθεσε η Νέα Δημοκρατία, αισθάνομαι ότι ακούω τον κ. Μητσοτάκη την πρώτη μέρα που πήγε στα Τέμπη και μας είπε ότι υπάρχει μόνο ανθρώπινο λάθος και ότι υπεύθυνος μοναδικός είναι ο σταθμάρχης και οι εκλιπόντες μηχανοδηγοί.

Αυτό γινόταν κάθε μέρα στην εξεταστική επιτροπή. Αναζήτηση ευθυνών σε πράξεις και παραλείψεις φυσικών προσώπων για να μηδενιστεί το πολιτικό κόστος.

Το συμπέρασμα της Νέας Δημοκρατίας είναι ότι δεν υπάρχει αιτιώδης συνάφεια της ανυπαρξίας τηλεδιοίκησης, των πράξεων των Υπουργών με το δυστύχημα. Επιλέξατε έναν άλλο ρόλο. Αντί για διερεύνηση του δυστυχήματος, επιδοθήκατε σε μια προσπάθεια να συγκαλύψετε με τεχνάσματα τους δικούς σας.. Καλύπτετε τους δικούς σας και πρέπει να το αποτινάξετε αυτό από πάνω σας. Και αυτό είναι προφανές, γιατί εμείς, παρ’ όλες τις διαφορετικές αφετηρίες, έχουμε όλοι και όλες ζητήσει -εννοώ όλη η Αντιπολίτευση στην εξεταστική επιτροπή- να πάμε σε πλήρη διερεύνηση και σε απόδοση ευθυνών. Δεν υπάρχει κανείς που να προσπαθεί να το καλύψει από την Αντιπολίτευση. Παρά τη συσκότιση που επιχειρήσατε. Οι αποδείξεις για τις ευθύνες Υπουργών αλλά και η μη κλήση μαρτύρων και το υλικό που δεν έχει έρθει, μάς φέρνουν μπροστά σε ένα μεγάλο ηθικό και πολιτικό δίλημμα. Εμείς θα το θέσουμε στη Βουλή, γιατί θα απολογηθούμε αύριο στους μελετητές ιστορικούς που θα αναλύσουν τι έγινε σε αυτήν τη Βουλή.

Τα στοιχεία που προέκυψαν αλλά και αυτά που έχουν αναδείξει στη δημόσια σφαίρα οι γονείς και οι οικογένειες των θυμάτων, είναι παραπάνω από αρκετά για να συγκροτηθεί η προκαταρκτική επιτροπή για τους τρεις αναφερόμενους, Καραμανλή, Καραγιάννη και Τριαντόπουλο. Όμως, η πρόσφατη εμπειρία μας εδώ στις 22 Νοεμβρίου μάς θέτει μπροστά σε ένα μεγάλο δίλημμα. Η Κυβέρνηση έχει αποδείξει -το έχει πει ο κ. Βορίδης- ότι ό,τι και να φέρουμε, θα το απορρίψει. Έχει προειδοποιήσει την ελληνική Βουλή ότι θα επιχειρήσει να αμνηστεύσει, παρ’ ότι υπάρχουν αποδείξεις ή έστω -ας το πάρω εγώ, όπως το λέτε εσείς- αποχρώσες ενδείξεις για τα εγκλήματα αυτά που γίνανε.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Εμείς, λοιπόν, πρέπει να κάνουμε ό,τι μπορούμε για να μην επιτρέψουμε στον κ. Μητσοτάκη και τη Νέα Δημοκρατία να αμνηστεύσουν το έγκλημα των Τεμπών και για τις ευθύνες για το έγκλημα αλλά και για το μπάζωμα το οποίο έγινε μετά. Δυστυχώς, ήρθαμε εδώ για να διαχειριστούμε μια προειλημμένη απόφαση και αυτό μας δημιουργεί μια μεγάλη πολιτική ευθύνη, γιατί ξέρουμε ότι ήρθαμε να μιλήσουμε εδώ μπροστά σας και μπροστά στους Έλληνες πολίτες, ενώ εσείς έχετε αποφασίσει την αμνήστευση και μας έχετε στερήσει τα κοινοβουλευτικά εργαλεία όπως στερείτε και από τη δικαιοσύνη τη δυνατότητα να το διερευνήσει.

Βέβαια, οφείλω να ομολογήσω ότι έχει ανοίξει μια άλλη πολύ πιο ενδιαφέρουσα συζήτηση: Η συζήτηση στο Ευρωκοινοβούλιο. Ξέρετε τι είναι πολύ σημαντικό αλλά και, δυστυχώς, άσχημο για τη χώρα μας; Αυτό που με θάρρος και ευκρίνεια κατέθεσε η κ. Καρυστιανού στην επιτροπή αναφορών του Ευρωκοινοβουλίου προχθές: «Οι εγγυήσεις του κράτους δικαίου στην Ελλάδα έχουν πάψει να λειτουργούν. Μια αλληλουχία κάκιστων χειρισμών και μεθοδεύσεων της ελληνικής Κυβέρνησης προσβάλλει τη μνήμη των νεκρών μας και την αξιοπρέπεια των θυμάτων που επιβίωσαν. Ουσιαστικά, παραβιάζει κατάφωρα θεμελιώδεις αρχές του κράτους δικαίου και υπάρχει κυβερνητική εντολή συγκάλυψης». Διαβάζω από τα Πρακτικά την τοποθέτηση της κ. Καρυστιανού. Λέει ότι: «τους έστειλε στο Ευρωκοινοβούλιο μια απελπιστική κατάρρευση της εμπιστοσύνης στην ορθή λειτουργία των θεσμών στην Ελλάδα. Η Κυβέρνηση, μέσω της Βουλής, παρέχει στον τότε αρμόδιο Υπουργό πλήρη ασυλία και δεν τον παραπέμπει να κριθεί καν από τη δικαιοσύνη.

Από το πρώτο εικοσιτετράωρο δόθηκε κυβερνητική εντολή συγκάλυψης.. Η διαδικασία της διερεύνησης στην Ελλάδα εξελίσσεται με τρόπο που μας βεβαιώνει ότι η αλήθεια δεν θα λάμψει για άλλη μια φορά». Μόνο θαυμασμό μπορεί να νιώσει κανείς μπροστά στην ψυχική δύναμη αυτών των ανθρώπων που είναι αποφασισμένοι να κινήσουν γη και ουρανό για να αποδοθεί δικαιοσύνη, ένα αίτημα το οποίο μοιράζεται όλη η ελληνική κοινωνία.

Θεωρώ, βέβαια, -και πρέπει να το πούμε- ότι η τοποθέτηση του εκπροσώπου της Ευρωπαϊκής Επιτροπής σε αυτήν τη συνεδρίαση είναι ιδιαίτερα σημαντική. Εφόσον δήλωσε ότι η Κομισιόν θα εξαντλήσει τις δυνατότητες που της δίνει ο θεσμικός της ρόλος για να βοηθήσει στην έρευνα της υπόθεσης -μπαίνει στην έρευνα, δηλαδή, και η Κομισιόν- προαναγγέλλοντας μάλιστα την αποστολή τεχνικών κλιμακίων ειδικών για τη διερεύνηση της υπόθεσης και τη σύνταξη σχετικού πορίσματος.

Προσέξτε, άλλη μια φορά, εξαιτίας της Κυβέρνησης Μητσοτάκη η χώρα μας εκτίθεται στην Ευρώπη.

Πρώτα το πόρισμα της ευρωπαϊκής εισαγγελικής αρχής και οι πρόσφατες δηλώσεις της, δεύτερον το ψήφισμα του Ευρωκοινοβουλίου για το κράτος δικαίου στην Ελλάδα, τρίτον η απάντηση της επιτροπής στην επιτροπή αναφορών για έρευνα δική της στο έγκλημα. Τα τρία αυτά περιστατικά αποδεικνύουν ένα βαθύτατο ρήγμα πρώτα απ’ όλα, στη σχέση της χώρας μας με την Ευρώπη και με το ευρωπαϊκό κεκτημένο. Αποδεικνύουν ένα σοβαρότατο έλλειμμα στο κράτος δικαίου. Η Ελλάδα όλο και με μεγαλύτερη συνέπεια στα βήματα του κ. Όρμπαν.

Ο ΣΥΡΙΖΑ - Προοδευτική Συμμαχία στηρίζει το καθολικό αίτημα για πλήρη διαφάνεια και απονομή δικαιοσύνης και θα χρησιμοποιήσει όλα τα διαθέσιμα μέσα, όλα τα κοινοβουλευτικά εργαλεία αλλά και τη συζήτηση η οποία γίνεται στην Ευρώπη, για να διαλευκανθούν όλες οι πτυχές που οδήγησαν στην ανείπωτη τραγωδία των Τεμπών. Είμαστε βέβαιοι ότι αυτή η συζήτηση δεν κλείνει σήμερα όσο και αν προσπαθήσετε να κουκουλώσετε την υπόθεση.

Με πρωτοβουλία του Ευρωβουλευτή μας, του κ. Αρβανίτη, συζητήθηκε ήδη με το κατεπείγον η αναφορά του συλλόγου γονέων στην επιτροπή αναφορών, αλλά και με πρωτοβουλία της Ευρωβουλευτή μας, της κ. Κουντουρά, κατατέθηκε αίτημα για να συζητηθεί η αναφορά και στην επιτροπή μεταφορών του Ευρωκοινοβουλίου με τη μορφή του κατεπείγοντος. Εμείς είμαστε εκεί όπως ήμασταν κι εδώ με πλήρες πόρισμα το οποίο έχουμε καταθέσει.

Τώρα έχει ανοίξει ο δρόμος για να εξεταστεί η υπόθεση αυτή και στο Ευρωκοινοβούλιο. Το ερώτημα είναι αν οι Βουλευτές της Συμπολίτευσης έχουν την πολιτική επάρκεια να σταθούν στο ύψος του όρκου τους και να πάρουν την παραμικρή πρωτοβουλία για να ελέγξει έστω η δικαιοσύνη το έγκλημα των Τεμπών.

Θέλω να σας πω εκ των προτέρων ότι δεν περιμένω απαντήσεις από έναν Υπουργό ο οποίος δεν ψήφισε νόμο της Κυβέρνησής του. Έχουμε πει εκ των προτέρων ότι δεν μπορεί να εκπροσωπεί εδώ την Κυβέρνηση ένας Υπουργός που δεν ψηφίζει ούτε τους νόμους της Κυβέρνησής του.

Εμείς, όμως, οφείλουμε να κάνουμε πολλά περισσότερα στη μνήμη των ανθρώπων που χάθηκαν αλλά και στην υποχρέωση που έχουμε απέναντι σε όλη την ελληνική κοινωνία. Το καθολικό αίτημα είναι ένα. Αφήσετε τη δικαιοσύνη να κάνει τη δουλειά της. Η αλήθεια για το έγκλημα των Τεμπών πρέπει να λάμψει στην Ελλάδα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ναι, αλλά μην αρχίσουμε τώρα τη διαδικασία των αντιπαραθέσεων.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα απαντήσω συνολικά, κύριε Πρόεδρε. Απλώς ήθελα μια διευκρίνιση μόνο εάν θέλει και ο κ. Φάμελλος.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Φάμελλε, θα απαντήσω, όπως είπα, συνολικά και θα ακούσω όλους τους Αρχηγούς και θα παρέμβω για να πω κι εγώ την άποψη μου για τα ζητήματα αυτά.

Κάνατε μία αρκετά εκτενή ανάλυση και ένα μεγάλο μέρος της αναλύσεώς σας και της τοποθετήσεώς σας νομίζω ότι αφιερώθηκε στις ποινικές ευθύνες των Υπουργών σε σχέση με τα συζητούμενα εδώ θέματα. Κατάλαβα την πεποίθησή σας, την εδραία πεποίθησή σας, ότι αν μη τι άλλο υπάρχουν ενδείξεις για την τέλεση ποινικών αδικημάτων των Υπουργών. Αυτό κατανόησα από την τοποθέτησή σας. Σωστά; Σωστά. Καλά κατάλαβα.

Εκείνο που δεν κατάλαβα είναι εφόσον έχετε αυτή την πεποίθηση, θα καταθέσετε πρόταση για σύσταση προκαταρκτικής επιτροπής;

**ΘΕΟΔΩΡΑ ΤΖΑΚΡΗ:** Έχουμε καταθέσει.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Να θυμίσω απλώς ότι πρόταση τέτοια δεν έχει κατατεθεί. Πρόταση που να συνδέει, για να το πω ολοκληρωμένα, τις ανθρωποκτονίες τις συγκεκριμένες ή την παρακώλυση συγκοινωνιών με την κακουργηματική αυτή μορφή δεν έχει κατατεθεί στο Κοινοβούλιο προς συζήτηση. Η πρόταση που απερρίφθη, θυμίζω, ήταν μία πρόταση που αφορούσε διάφορα ζητήματα ενδεχομένων παραβάσεως καθήκοντος ή απιστίας για λογιστικά και οικονομικά ζητήματα της εκτέλεσης της συμβάσεως 717.

Εγώ, λοιπόν, θέλω να μου το διευκρινίσετε. Από τη μια είστε διαπρύσιος κήρυκας και μας εγκαλείτε για τη στάση μας επειδή δεν αναγνωρίζουμε -λέτε εσείς- ποινικές ευθύνες τις οποίες θέλετε εσείς να αποδοθούν. Από την άλλη, θα καταθέσετε τέτοια πρόταση στο Κοινοβούλιο ή όχι;

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, μπορώ να απαντήσω για ένα λεπτό; Και ζητώ συγγνώμη από τους επόμενους ομιλητές.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Βορίδη, γνωρίζω ότι είστε καλός ρήτορας και καλός νομικός σε πολλά πράγματα. Μου κάνει εντύπωση που δεν ακούσατε την ομιλία μου.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Την άκουσα πολύ προσεκτικά.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Μπορώ να σας δώσω ακριβώς και το γραπτό γιατί θέλω να είμαι πολύ προσεκτικός, αλλά θέλω εκ των προτέρων να σας πω ξανά στη μνήμη των ανθρώπων που χάθηκαν και της κοινωνίας που μας παρακολουθεί υποχρεούμαι να δώσω μία απάντηση. Δεν σας αναγνωρίζω το δικαίωμα να εκπροσωπείτε μια Κυβέρνηση που δεν ψηφίζετε τους νόμους σας. Τελείωσε.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Όσον αφορά, κύριε Πρόεδρε, αυτό που είναι ερώτημα της κοινωνίας κι εγώ πρέπει να το απαντήσω. Είμαστε μπροστά σε ένα μεγάλο ηθικό και πολιτικό δίλημμα και το είπα για να καταγραφεί στα Πρακτικά. Ενώ έχουμε ενδείξεις, αποδείξεις για την ευθύνη παραβιάσεων και παραλείψεων των Υπουργών που συνδέονται -όπως αναφέρει και το ανακριτικό υλικό- αιτιωδώς με το έγκλημα των Τεμπών, γνωρίζουμε και το έχετε προαναγγείλει από τις 15 Νοεμβρίου ότι αν καταθέσουμε αίτημα προκαταρκτικής επιτροπής, έχετε προαποφασίσει να αμνηστεύσετε τα δικά σας πολιτικά πρόσωπα.

Εμείς γνωρίζουμε πάρα πολύ καλά ότι αυτό το κάνατε ήδη μία φορά στις 22 Νοεμβρίου όταν παρ’ ότι η Ευρωπαία εισαγγελέας έλεγε ψάξτε τις κακουργηματικές ευθύνες του κ. Καραμανλή, για την σύμβαση 717 εσείς απορρίψατε την συγκρότηση προανακριτικής επιτροπής και επιχειρήσατε να αμνηστεύσατε διά της ψήφου σας τις ευθύνες αυτές.

Άρα, έχουμε ένα πολιτικό δίλημμα. Να ακολουθήσουμε την υποχρέωση που έχουμε από τις ενδείξεις που αποκαλύπτονται σωρηδόν ή να ζητήσουμε ενώνοντας όλη την Αντιπολίτευση, να ψάξει όλον τον φάκελο η δικαιοσύνη; Κάναμε, λοιπόν, αυτή την υπέρβαση και θέτουμε αυτό το δίλημμα πλέον σε εσάς. Εμείς, λοιπόν, λέμε να πάρει μια απόφαση η ελληνική Βουλή ομόφωνα και να κάνει μια ερμηνευτική δήλωση ότι τα αδικήματα δια παραλήψεως των Υπουργών δεν εμπίπτουν στο άρθρο 86 του Συντάγματος, ώστε η δικαιοσύνη να μπορεί να ελέγξει όλα τα παραπτώματα χωρίς την διενέργεια προκαταρκτικής επιτροπής. Το ερώτημα πια είναι σ’ εσάς, κύριε Βορίδη. Αντέχετε; Γιατί κρύβονται; Γιατί δεν δέχθηκαν την άρση ασυλίας; Η απόδειξη είναι η απουσία του κ. Μητσοτάκη.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Το ότι λείπει από εδώ σήμερα ο Πρωθυπουργός αποδεικνύει ότι δεν σέβεται τη μνήμη των θυμάτων, δεν σέβεται τις οικογένειες των θυμάτων, δεν σέβεται το ενάμισι εκατομμύριο υπογραφές, δεν σέβεται την ελληνική Βουλή, δεν σέβεται τη δικαιοσύνη. Δεν σέβεστε τη δικαιοσύνη κι εσείς προσωπικά και όλη η Κυβέρνηση.

Εμείς λέμε όλα στη δικαιοσύνη, όλες οι ευθύνες χωρίς καμμία συγκάλυψη. Εσείς, όμως, υπηρετείτε οργανωμένο σχέδιο συγκάλυψης από την πρώτη μέρα και αυτό είναι στίγμα για τη Νέα Δημοκρατία.

Ευχαριστώ, κύριε Πρόεδρε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βορίδη, τώρα με συγχωρείτε. Ζητήσατε μία διευκρίνιση. Απάντησε ο Πρόεδρος της Κοινοβουλευτικής Ομάδας του ΣΥΡΙΖΑ όπως νόμιζε ο ίδιος.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Απλώς να το κλείσουμε εδώ γιατί είπε ορισμένα πράγματα ο Πρόεδρος της Κοινοβουλευτικής Ομάδας του ΣΥΡΙΖΑ. Και το κλείνω εδώ.

Να ευχαριστήσω θερμά. Κατάλαβα ότι από τη μια μεριά κρίνετε ότι υπάρχουν ποινικές ευθύνες, από την άλλη μεριά δεν θα καταθέσετε πρόταση για σύσταση προκαταρκτικής επιτροπής. Αυτό κατάλαβα.

**ΘΕΟΔΩΡΑ ΤΖΑΚΡΗ:** Καταθέσαμε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αυτό να αξιολογηθεί ως στάση για να δούμε…

**ΚΩΝΣΤΑΝΤΙΝΟΣ ΜΠΑΡΚΑΣ:** Δέχεστε;

**ΘΕΟΔΩΡΑ ΤΖΑΚΡΗ:** Καταθέσαμε και την απορρίψατε!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ακούστε. Η πρόταση για σύσταση έχει βεβαίως ζητήματα. Γιατί έχει ζητήματα; Πρέπει να πείτε τα αδικήματα, πρέπει να τα περιγράψετε, πρέπει να πείτε επακριβώς τις συμπεριφορές, πρέπει να περιγράψετε την αμέλεια, πρέπει να κάνετε μία εξειδικευμένη ποινική συζήτηση. Δεν αναλαμβάνετε καν την ευθύνη της προτάσεως αυτής. Αυτό προέκυψε από τη σημερινή σας τοποθέτηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Γενικός Γραμματέας του Κομμουνιστικού Κόμματος Ελλάδας, ο Δημήτρης Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Αφού τέλειωσε κι αυτό το μικρό σόου ανάμεσα στη Νέα Δημοκρατία και τον ΣΥΡΙΖΑ να σας θυμίσουμε μόνο…

(Θόρυβος – διαμαρτυρίες από την πτέρυγα του ΣΥΡΙΖΑ -Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, ησυχία.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Η μέρα είναι πάρα πολύ σοβαρή για να γίνονται τέτοια σόου αυτή την ώρα.

Να θυμίσω το εξής. Όταν ως Κοινοβουλευτική Ομάδα το ΚΚΕ καταθέταμε την πρόταση για τη συγκρότηση εξεταστικής επιτροπής για τη διερεύνηση των πολιτικών και ποινικών ευθυνών για το έγκλημα των Τεμπών, δεν είχαμε βέβαια καμμία αυταπάτη και το είχαμε πει και δημόσια, θαρρετά, σχετικά με τα όρια που αυτή αντικειμενικά θα είχε.

Γνωρίζαμε άλλωστε τι είχε συμβεί σε παρόμοιες διαδικασίες στο παρελθόν παρά τα μεγάλα λόγια που ακούγονται πάντα στην αρχή για «άπλετο φως», για το ότι «θα φτάσει το μαχαίρι μέχρι το κόκκαλο» και άλλα σχετικά. Γνωρίζαμε και ποιος είναι σήμερα ο συσχετισμός μέσα στη Βουλή, αλλά και το απαράδεκτο γεγονός ότι η απόλυτη πλειοψηφία που κερδίζει το πρώτο κόμμα με το μπόνους των εδρών που δίνει ο απαράδεκτος εκλογικός νόμος μεταφέρεται και στις εξεταστικές και τις προανακριτικές επιτροπές.

Τα όρια αυτά φάνηκαν με τη συνολική προσπάθεια συγκάλυψης, τη μη κλήτευση ουσιαστικών μαρτύρων, με την προκλητική συμπεριφορά του απαράδεκτου προέδρου που όρισε η Πλειοψηφία της Νέας Δημοκρατίας στην επιτροπή, και με τις ανέξοδες αντιπαραθέσεις της με άλλα κόμματα προκειμένου καθένα από αυτά να κρύψει τις ευθύνες της δικής του κυβερνητικής περιόδου. Φάνηκαν και με το βίαιο κλείσιμο των εργασιών της επιτροπής με ευθύνη πάλι της Πλειοψηφίας της Νέας Δημοκρατίας πριν ακόμα έρθει η δικογραφία από τη δικαιοσύνη και πριν εξεταστούν πλευρές, όπως η αιτία της έκρηξης και το μπάζωμα του χώρου που οδήγησε στην καταστροφή σημαντικών στοιχείων. Τα παραπάνω που εμείς τα αντιπαλέψαμε σθεναρά στο μέτρο φυσικά των δυνάμεών μας και των συσχετισμών, έχουν καταγραφεί. Τα είδε όλος ο κόσμος που απαιτεί δικαιοσύνη, τα είδαν οι συγγενείς των θυμάτων.

Η Κυβέρνηση της Νέας Δημοκρατίας είναι απολύτως υπόλογη απέναντί τους. Η εξεταστική επιτροπή είχε, όμως, κατά τη δική μας γνώμη και τη σημαντική συμβολή της, άσχετα από το προκλητικό πόρισμα της συγκάλυψης που φέρνει για έγκριση σήμερα η δεδομένη Πλειοψηφία της Βουλής. Ποια ήταν αυτή; Συνέβαλε αφ’ ενός στο να μην ξεχαστεί το έγκλημα, να παραμείνει ψηλά στη δημόσια συζήτηση και αφ’ ετέρου έφερε στο φως πολλά ουσιαστικά στοιχεία για την απόδοση και των πολιτικών και των ποινικών ευθυνών. Δόθηκε και έτσι η δυνατότητα σε πάρα πολλούς ανθρώπους στην πατρίδα μας -πολύ κόσμο- να ενημερωθούν για τις συνθήκες και τα πραγματικά αίτια του δυστυχήματος, τροφοδοτήθηκε η αναγκαιότητα συμμετοχής ενεργά στις διάφορες κινητοποιήσεις του λαού και της ελληνικής νεολαίας. Αναδείχθηκαν αρκετά καινούργια στοιχεία από τις καταθέσεις των μαρτύρων. Σε πάρα πολλές περιπτώσεις η λειτουργία της εξεταστικής επιτροπής συνέβαλε και βοήθησε ή προέτρεψε -αν θέλετε- τη δικαιοσύνη να ασχοληθεί και με άλλα ζητήματα ή και με άλλους μάρτυρες.

Συνολικά η Κυβέρνηση βγαίνει από την εξεταστική επιτροπή βαριά εκτεθειμένη, τόσο λόγω της προσπάθειάς της να υπονομεύσει τις εργασίες της, όσο και από την κατάθεση του πρώην Υπουργού Μεταφορών και άλλων μαρτύρων. Η στάση της ήταν από την αρχή ως το τέλος ενοχική και αυτό κάτι δείχνει. Αυτό δεν το λέει μόνο το ΚΚΕ. Το λέει και η Πρόεδρος του συλλόγου των συγγενών των θυμάτων, η κ. Καρυστιανού, που σε πρόσφατη συνέντευξή της σημειώνει πως «η εξεταστική επιτροπή δεν πήγε ακριβώς όπως το είχαν φανταστεί στην κυβερνητική πλειοψηφία. Ήταν αποκαλυπτική και αυτό για εμάς λειτούργησε βοηθητικά».

Αυτή και μόνο η δήλωση εμάς μας γεμίζει ικανοποίηση για την πρωτοβουλία που πήραμε τότε, παρά το γεγονός ότι αυτή λοιδορήθηκε από άλλα κόμματα, κυρίως από το ΠΑΣΟΚ που δεν την ψήφισε, αλλά και τον ΣΥΡΙΖΑ παρ’ όλο που την ψήφισε. Μας κάνει μάλιστα εντύπωση που κάποια κόμματα δεν μπήκαν καν στον κόπο να καταθέσουν πορίσματα. Ας την κρίνει αυτή τη στάση τους ο καθένας και η καθεμιά. Αν δεν υπήρχε αυτή η πρωτοβουλία του ΚΚΕ το πιθανότερο είναι πως το έγκλημα θα είχε θαφτεί καθώς όλα τα υπόλοιπα κόμματα, που κυβέρνησαν τις τελευταίες δεκαετίες γνωρίζουν πολύ καλά πως έχουν σοβαρές ευθύνες για το τραγικό συμβάν και όλα βέβαια θέλουν τελικά να τα συγκαλύψουν, ό,τι αφορά τουλάχιστον τη δική τους περίοδο.

Η Κυβέρνηση αναγκάστηκε να ψηφίσει τη σύσταση της εξεταστικής επιτροπής, όχι φυσικά επειδή τη βόλευε, όπως γελοιωδώς λέγεται και εδώ μέσα συχνά πυκνά, κυρίως από το ΠΑΣΟΚ, αλλά επειδή δεν μπορούσε να την αποτρέψει, αφού αρκούσαν για αυτό -και το ξέρετε όλοι και όλες- μόνο οι ψήφοι της Αντιπολίτευσης. Αντίθετα, καταψήφισε και απέτρεψε τη συγκρότηση της προανακριτικής επιτροπής η Κυβέρνηση της Νέας Δημοκρατίας όπως ήταν άλλωστε και δεδομένο ότι θα το κάνει.

Και επειδή κάποιοι εδώ μέσα κάνουν πως δεν θυμούνται, υπενθυμίζω ότι το ΚΕΚ υπερψήφισε και την πρόταση του ΠΑΣΟΚ και την πρόταση του ΣΥΡΙΖΑ για προανακριτική επιτροπή, παρά τις διαφωνίες μας ως προς το περιεχόμενο που άφηνε εντελώς απέξω το ίδιο το έγκλημα των Τεμπών δηλαδή και διερευνούσε μονάχα την οικονομική ζημιά της Ευρωπαϊκής Ένωσης. Τι θα είχε γίνει, λοιπόν, χωρίς την πρόταση του ΚΚΕ; Θα είχαν σταματήσει τα πάντα πριν τέσσερις μήνες. Δεν θα γινόταν καμμία συζήτηση, καμμία έρευνα. Ας αναρωτηθεί ο καθένας και η καθεμιά ποιον θα βόλευε αυτό.

Πάμε τώρα στην ουσία. Όπως καταγράφουμε στο πόρισμα που καταθέσαμε από τις εργασίες της εξεταστικής επιτροπής επιβεβαιώθηκαν οι τεράστιες πολιτικές ευθύνες που διαχρονικά υπήρξαν για την κατάσταση στον σιδηρόδρομο και την ασφάλειά του. Συγκεκριμένα, αναδείχθηκαν οι ανταγωνιστικές σχέσεις που διαμόρφωσε ο προβληματικός διαχωρισμός του ΟΣΕ σε θυγατρικές, όπως και η απελευθέρωση και ιδιωτικοποίηση στη συνέχεια του μεταφορικού έργου. Αντίστοιχα, η επιλογή της κατάτμησης των διαφόρων συμβάσεων προκειμένου να εξυπηρετηθούν διάφορα επιχειρηματικά συμφέροντα, οδήγησε σε ασυμβατότητες των διαφόρων συστημάτων, αλλά και σε μεγάλες καθυστερήσεις.

Τα παραπάνω είχαν ως αποτέλεσμα, όταν συνέβη το τραγικό έγκλημα στα Τέμπη, να μην έχει παραδοθεί και τεθεί ολοκληρωμένα σε λειτουργία κανένα από τα απαραίτητα συστήματα ασφαλείας, που προβλέπονταν σε τέσσερις, τουλάχιστον, συμβάσεις των οποίων ο συμβατικός χρόνος ολοκλήρωσης είχε παρέλθει προ πολλού. Το γεγονός αυτό σε συνδυασμό με την πλημμελή συντήρηση δικτύου και υποδομών λόγω της υποχρηματοδότησης, καθώς και με τη μεθοδευμένη συνεχή μείωση του ανθρώπινου δυναμικού και την ελλιπή εκπαίδευσή του διαμόρφωσε ένα εκρηκτικό μείγμα για τον πολλαπλασιασμό των ανθρώπινων λαθών, ενώ έλειπαν εντελώς τα τεχνολογικά μέσα για την αποτροπή τους.

Επίσης, αναδείχτηκαν οι αντιλαϊκές προτεραιότητες που θέτει και η Ευρωπαϊκή Ένωση για την αύξηση της χωρητικότητας του δικτύου και την ταχύτητα μεταφοράς εμπορευμάτων, δηλαδή για το κέρδος -για να μιλάμε έτσι όπως είναι τα πράγματα- σε βάρος όλων των απαραίτητων μέτρων ασφαλείας. Άλλωστε η έκθεση του Ευρωκοινοβουλίου τον Ιούνιο του 2021 επισημαίνει ότι μόνο το 13% των διαδρόμων του κεντρικού δικτύου της Ευρωπαϊκής Ένωσης λειτουργούσε με σύστημα ERTMS, δηλαδή το βασικό σύστημα ασφαλείας που προφυλάσσει από το ανθρώπινο λάθος. Όμως συνιστά τεράστια πρόκληση από τη μεριά της Νέας Δημοκρατίας να επικαλείται το συγκεκριμένο στοιχείο στο πόρισμα της για να καταλήξει ότι η λειτουργία του σιδηροδρόμου θεωρείται ασφαλής και χωρίς αυτά τα συστήματα, αφού αυτό συμβαίνει και στην υπόλοιπη Ευρωπαϊκή Ένωση και άρα ότι το μόνο που έφταιξε είναι ο ανθρώπινος παράγοντας.

Η εγκληματική πολιτική της Ευρωπαϊκής Ένωσης και των κυβερνήσεων των άλλων χωρών κρατών-μελών της, στις οποίες επίσης έχουμε πάρα πολλά δυστυχήματα, και με νεκρούς πολλούς, με κανέναν τρόπο και με καμμία λογική δεν αθωώνει την εγκληματική πολιτική εδώ στη χώρα μας της Κυβέρνησης της Νέας Δημοκρατίας που είναι άλλωστε και ίδια με αυτών των άλλων. Ακριβώς γιατί σε όλα τα κράτη μέλη της Ευρωπαϊκής Ένωσης υπάρχουν κυβερνήσεις «αδερφάκια», ομοϊδεάτες είτε της Νέας Δημοκρατίας είτε του ΣΥΡΙΖΑ είτε του ΠΑΣΟΚ, όσων δηλαδή έχουν κυβερνήσει την Ελλάδα. Αυτή είναι η περίφημη Ευρωπαϊκή Ένωση σας, σε σχέση με το πολιτικό προσωπικό και τα οικονομικά συμφέροντα που αυτή υπηρετεί.

Είναι μάλιστα πάρα πολύ προκλητική, ιδιαίτερα η ιδεοληπτική θα έλεγα προσπάθεια του ΣΥΡΙΖΑ και του ΠΑΣΟΚ να κρύψουν εντελώς τις ευθύνες της Ευρωπαϊκής Ένωσης, παρουσιάζοντάς την μάλιστα και κάτι σαν εγγυητή της ασφάλειας. Παρουσιάζουν δηλαδή μια απαράδεκτα ωραιοποιημένη εικόνα για το τι συμβαίνει στις άλλες χώρες, κράτη-μέλη της Ευρωπαϊκής Ένωσης.

Δεν ξεχνάμε βέβαια ότι και αυτά τα κόμματα έριξαν νερό στον μύλο του κυβερνητικού αφηγήματος περί ανθρώπινου λάθους, προσθέτοντας απλώς ότι ο σταθμάρχης ήταν ρουσφέτι της Νέας Δημοκρατίας, θέλοντας να τελειώσουν μόνο εδώ το ζήτημα των ευθυνών.

Είναι προφανές ότι την πρώτη και βασική πολιτική ευθύνη για το συγκεκριμένο έγκλημα φέρει ο Πρωθυπουργός, Κυριάκος Μητσοτάκης. Ο ίδιος ο Πρωθυπουργός ευθύνεται ως ο επικεφαλής της Κυβέρνησης στη θητεία της οποίας συνέβη αυτό το τραγικό έγκλημα. Ευθύνεται γιατί η Κυβέρνηση της Νέας Δημοκρατίας, παραλαμβάνοντας την αντιλαϊκή σκυτάλη από προηγούμενες, πρωτοστάτησε στην εφαρμογή με μεγαλύτερη ταχύτητα της απελευθέρωσης των σιδηροδρομικών μεταφορών. Ευθύνεται γιατί παραπέμπει την ολοκλήρωση των στοιχειωδών έργων στο σιδηροδρομικό δίκτυο σε βάθος εικοσαετίας. Ευθύνεται γιατί τα έργα αυτά θα χρηματοδοτούνται με αποκλειστικό πάλι κριτήριο την κερδοφορία, μακριά από τις ανάγκες του λαού για σύγχρονες, ασφαλείς σιδηροδρομικές μεταφορές.

Όσο βαρύτατες και αν είναι και οι ατομικές ευθύνες για την παραβίαση του γενικού κανονισμού κυκλοφορίας, δεν αθωώνεται εδώ μέσα η πολιτική που έφερε τα πράγματα μέχρι εδώ, η πολιτική που έχει δημιουργήσει χιλιάδες κοιλάδες των Τεμπών και όχι μόνο στην Ελλάδα, αλλά και σε όλο τον κόσμο. Είναι προκλητική η εμμονή από την κυβερνητική πλειοψηφία στην προβολή του ανθρώπινου λάθους, όταν στην εποχή μας οι σύγχρονες τεχνολογικές εξελίξεις θα μπορούσαν να διασφαλίζουν την πλήρη ασφάλεια στις σιδηροδρομικές συγκοινωνίες, προλαμβάνοντας ή διορθώνοντας τα ανθρώπινα λάθη και εκμηδενίζοντας την πιθανότητα ατυχημάτων.

Η σύγκρουση των δύο τρένων δεν ήταν αναπόφευκτη όπως επιδιώκουν να πείσουν τα κυβερνητικά επιτελεία έναν χρόνο μετά το έγκλημα. Όπως έχει ήδη καταδειχθεί θα είχε αποφευχθεί εάν ήταν σε λειτουργία τα σύγχρονα συστήματα ασφαλείας τηλεδιοίκησης ETCS και GSM-R ή έστω κάποια από αυτά. Επίσης, η σύγκρουση θα μπορούσε ακόμα να είχε αποφευχθεί παρά την απουσία αυτών των συστημάτων ασφαλείας εάν υπήρχε, τουλάχιστον, το αναγκαίο και σωστά εκπαιδευμένο προσωπικό. Όμως, όλες οι κυβερνήσεις έχουν φροντίσει με βάση τις κατευθύνσεις της Ευρωπαϊκής Ένωσης και επικαλούμενες πάλι τις αντοχές της οικονομίας να αποψιλώσουν το ανθρώπινο δυναμικό και τις υποδομές.

Την περίοδο του εγκλήματος των Τεμπών σύμφωνα με το πόρισμα της επιτροπής εμπειρογνωμόνων οι αναγκαίες θέσεις εργασίας για τον ΟΣΕ θα έπρεπε να είναι τουλάχιστον δύο χιλιάδες οκτακόσια άτομα. Ωστόσο οι οργανικές θέσεις του ΟΣΕ ήταν δύο χιλιάδες ενενήντα οκτώ και τελικά εργάζονταν στον ΟΣΕ μόλις περίπου χίλια άτομα.

Την πολιτική ευθύνη γι’ αυτή την κατάσταση στον ελληνικό σιδηρόδρομο και τα τεράστια κενά και ελλείψεις στα συστήματα ασφαλείας φέρει ακέραια αυτό το κράτος και όλες οι κυβερνήσεις των τελευταίων τριάντα χρόνων. Η μια έπιανε το νήμα από εκεί που το άφηνε η άλλη και όλες υλοποιούσαν την ίδια θανατηφόρα όπως αποδείχτηκε πολιτική, ενώ τα προβλήματα και οι κίνδυνοι συσσωρεύτηκαν και συσσωρεύονταν συνεχώς. Οι εργαζόμενοι και τα σωματεία τους στον ΟΣΕ προειδοποιούσαν συνεχώς με ανακοινώσεις, με εξώδικα για το ενδεχόμενο θανατηφόρου συμβάντος.

Το Κομμουνιστικό Κόμμα Ελλάδας και άλλα κόμματα πραγματοποιούσαν ερωτήσεις στη Βουλή. Το μόνο που δεν ήταν γνωστό ήταν το πού και πότε ακριβώς θα συμβεί αυτή η τραγωδία. Τελικά συνέβη στα Τέμπη στις 28 Φεβρουαρίου του 2023. Και βέβαια, οι πολιτικές ευθύνες επισύρουν και συγκεκριμένες ποινικές ευθύνες, ιδιαίτερα για τους αρμόδιους Υπουργούς και άλλα κυβερνητικά στελέχη, την τελευταία τουλάχιστον δεκαπενταετία, που αναδείχθηκαν και μέσα στην εξεταστική επιτροπή. Όλων εκείνων δηλαδή, όσων με τις ενέργειες ή με τις σημαντικές παραλείψεις τους υπονόμευσαν την ασφάλεια των σιδηροδρόμων.

Πιο συγκεκριμένα, προκύπτουν σαφέστατες ποινικές ευθύνες των αρμοδίων Υπουργών Υποδομών και Μεταφορών της περιόδου 2009-2023 για το κακουργηματικό αδίκημα της διά παραλείψεως διατάραξης της ασφάλειας των σιδηροδρομικών συγκοινωνιών από το οποίο προήλθε ο θάνατος πενήντα επτά ανθρώπων και η βαριά σωματική βλάβη δεκάδων ακόμα ατόμων. Και πιο συγκεκριμένα των Υπουργών Κώστα Καραμανλή, Χρήστου Σπίρτζη, Μιχάλη Χρυσοχοΐδη, Κωστή Χατζηδάκη, Μάκη Βορίδη, Γιάννη Ραγκούση και Δημήτρη Ρέππα.

Με δεδομένο ότι οι ελλείψεις στα συστήματα ασφαλείας και η αδυναμία αποφυγής του ανθρώπινου λάθους ήταν όπως αποδείχθηκε σε γνώση τους, ανακύπτει ζήτημα όχι απλά αμέλειας τους, αλλά συμπεριφοράς που μπορεί να θεωρηθεί ότι τελέστηκε με ενδεχόμενο δόλο. Αυτές οι ελλείψεις προκάλεσαν μια σειρά από ατυχήματα μέχρι το έγκλημα στα Τέμπη, με τους συγκεκριμένους Υπουργούς να αδιαφορούν, να μην προβαίνουν σε καμμία ενέργεια λήψης των απαραίτητων μέτρων, αποδεχόμενοι έτσι την πιθανότητα πρόκλησης θανατηφόρου σιδηροδρομικού δυστυχήματος αν όχι προδιαγράφοντας το.

Επίσης, για όλους τους παραπάνω Υπουργούς υπάρχουν και ποινικές ευθύνες για το κακουργηματικό αδίκημα της θανατηφόρου έκθεσης. Κατ’ επέκταση θεμελιώνεται και το αδίκημα της παράβασης καθήκοντος αφού οι αρμόδιοι Υπουργοί παρέλειψαν σκοπίμως να επιβλέψουν τον τρόπο ανάθεσης των έργων αυτών, με σκοπό να εξυπηρετήσουν μεγάλους επιχειρηματικούς κολοσσούς.

Σοβαρά ζητήματα και ποινικές ευθύνες εγείρονται και από την αλλοίωση του τόπου του εγκλήματος λίγες μέρες μόλις μετά το συμβάν, κατόπιν εντολών στελεχών της Κυβέρνησης και της Περιφέρειας Θεσσαλίας. Αρμόδια πολιτικά πρόσωπα που εμπλέκονται είναι μεταξύ άλλων ο κ. Αγοραστός, τέως Περιφερειάρχης Θεσσαλίας, ο κ. Τριαντόπουλος, νυν Υφυπουργός Κλιματικής Κρίσης και Πολιτικής Προστασίας.

Θέτουμε συγκεκριμένα τις παραπάνω ποινικές ευθύνες, έχοντας υπ’ όψιν μας ότι μέρος αυτών για κάποιους έχει παραγραφεί, λόγω της ευνοϊκής ποινικής μεταχείρισης που επιφυλάσσουν στα μέλη της Κυβέρνησης το Σύνταγμα και ο απαράδεκτος νόμος περί ευθύνης Υπουργών. Γι’ αυτό άλλωστε και είναι διαχρονική η θέση του ΚΚΕ για κατάργηση των σχετικών διατάξεων ώστε να δικάζονται οι Υπουργοί όπως όλοι οι απλοί πολίτες. Αυτή τη θέση που επανέλαβε το ΚΚΕ και στην τελευταία συνταγματική Αναθεώρηση την απέρριψαν Νέα Δημοκρατία, ΣΥΡΙΖΑ, ΠΑΣΟΚ παρά τα κροκοδείλια δάκρυα που ορισμένοι χύνουν σήμερα.

Κυρίες και κύριοι Βουλευτές, το ΚΚΕ παρέδωσε το πόρισμά του στην εισαγγελέα του Αρείου Πάγου, ώστε να ενισχυθεί με βάση τα όσα αποκαλύφθηκαν στο πλαίσιο της επιτροπής, η ανάδειξη και η απόδοση των δεδομένων βαριών ποινικών ευθυνών τόσο των Υπουργών Μεταφορών όσο και άλλων κυβερνητικών στελεχών.

Η δικαιοσύνη έχει ευθύνη να διερευνήσει και να αποδώσει ποινικές ευθύνες, όσο ψηλά κι αν φτάνουν, να καταδικάσει τους υπαίτιους για όλα τα ζητήματα μέχρι και την προφανή αλλοίωση του τόπου εγκλήματος με σκοπό να συγκαλυφθούν οι εγκληματικές ευθύνες για τη σύγκρουση των τρένων αλλά και την έκρηξη και την πυρκαγιά που στοίχισε τη ζωή σε δεκάδες συνανθρώπους μας.

Με δεδομένες την εξελισσόμενη ενώπιον της δικαιοσύνης διαδικασία αλλά και τη μήνυση των συγγενών που θα διαβιβαστεί στη Βουλή, το ΚΚΕ τονίζει ότι θα εξαντλήσει όλα τα περιθώρια για να αποδοθούν οι ποινικές ευθύνες, παρά την προσπάθεια να στοιχιστούν οι υπεύθυνοι πίσω από τον αντιδραστικό νόμο περί ευθύνης Υπουργών ή τη Βουλευτική ασυλία.

Ο κάθε Βουλευτής των υπολοίπων κομμάτων, και κυρίως της Νέας Δημοκρατίας, θα πρέπει να αναλάβει την ευθύνη του. Από εδώ και στο εξής για εμάς υπάρχουν δύο κρίσιμα ζητήματα: Το ένα είναι να αποκαλυφθεί πλήρως η αλήθεια και να τιμωρηθούν οι ένοχοι. Το δεύτερο είναι να μην ξαναέχουμε στο μέλλον τέτοιο έγκλημα, να μην θρηνήσουμε άλλα θύματα, να μην υπάρξουν άλλοι τραυματίες.

Αυτό είναι πρώτα από όλα ζήτημα αγώνα, βεβαίως, διεκδίκησης και πολιτικών επιλογών του λαού πιστεύουμε. Ξέρουμε ότι αν όλους εσάς, που ευθύνεστε γι’ αυτή την κατάσταση, σάς αφήσει ο λαός και η νεολαία στην ησυχία σας, αν μάλιστα σας επιβραβεύσει και στις κάλπες, την ίδια ακριβώς πολιτική θα συνεχίσετε να υλοποιείτε, γιατί αυτήν επιτάσσουν τα κέρδη των διαφόρων ομίλων που έχετε για γνώμονά σας. Άλλωστε, η ίδια αυτή πολιτική έχει προκαλέσει ήδη νέα σιδηροδρομικά ατυχήματα και επικίνδυνα περιστατικά και μετά τα Τέμπη, κάποια εκ των οποίων έχουν δει πρόσφατα το φως της δημοσιότητας.

Το να αποδοθεί δικαιοσύνη είναι αίτημα των οικογενειών των θυμάτων οι οποίες δίνουν έναν μεγάλο αξιέπαινο αξιοπρεπή αγώνα, του ίδιου του λαού επίσης και όλων όσων διαδήλωσαν για να μην επαναληφθεί το έγκλημα αυτό. Και δεν διαδήλωσαν μόνο πέρσι, βγήκαν μαζικά στους δρόμους όλης της χώρας και φέτος, στις 28 του περασμένου Φλεβάρη, στην επέτειο του ενός χρόνου από το έγκλημα. Έδειξαν ότι η οργή όχι απλά σιγοκαίει, αλλά μάλλον φουντώνει όλο και περισσότερο όσο συνεχίζεται η προκλητική προσπάθεια συγκάλυψης των πραγματικών αιτιών και των ευθυνών.

Ο λαϊκός παράγοντας θα αποτελέσει όμως τελικά τη θρυαλλίδα ώστε όλες αυτές οι προσπάθειες συγκάλυψης να μην έχουν αποτέλεσμα. Σε αυτή την κατεύθυνση το ΚΚΕ θα συνεχίσει να καταθέτει όλες του τις δυνάμεις όπως υποσχέθηκε από την πρώτη στιγμή.

Να είστε σίγουροι, κύριοι της Κυβέρνησης, ότι δεν θα σας αφήσουμε σε χλωρό κλαρί. Αυτό το έγκλημα δεν πρόκειται να ξεχαστεί, ούτε να παραγραφεί.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και δύο συνοδοί καθηγητές από το Γυμνάσιο Παραλίας Καλαμάτας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Η σημερινή ημέρα για εμάς είναι πάρα πολύ σημαντική, αλλά ξεκινάει με μια ύβρη. Απουσιάζει ο ηθικός αυτουργός των εγκλημάτων που έγιναν στα Τέμπη, γιατί δεν έγινε ένα, ο κύριος Πρωθυπουργός.

(Χειροκροτήματα από την πτέρυγα της Ελληνικής Λύσης)

Για ακόμη μια φορά φυγομαχεί, για ακόμη μια φορά ρίψασπις, εντός του ελληνικού Κοινοβουλίου. Θα έπρεπε να ήταν εδώ είτε για να υπεραμυνθεί των όσων πρεσβεύει η Νέα Δημοκρατία, είτε για να αποδώσει και ευθύνες κάποια στιγμή σ’ αυτή την Κυβέρνηση.

Θα ήθελα όμως να απαντήσω στον κ. Φάμελλο. Εμείς δεν είπαμε ποτέ ότι όλοι είμαστε ίδιοι, όχι, απλά το αποδεικνύετε κάθε μέρα ότι είστε ίδιοι. Και θα σας το εξηγήσω. Ήρθε εδώ και είπε ο Πρόεδρος του ΣΥΡΙΖΑ με θράσος ότι το πρώτο κόμμα που κατέθεσε εξεταστική επιτροπή ήταν ο ΣΥΡΙΖΑ. Συνελήφθη ψευδόμενος για ακόμη μια φορά.

**ΘΕΟΔΩΡΑ ΤΖΑΚΡΗ:** Προανακριτική.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας πω, μισό λεπτό. Εξεταστική είπε, δεν είπε προανακριτική. Δεν είπε προανακριτική, μην λέτε ψέματα. Είναι στα Πρακτικά. Σας παρακαλώ πάρα πολύ.

Στις 3 Μαρτίου του 2023 ερώτηση της Ελληνικής Λύσης ερωτά: Τι μετέφερε η επιβατική αμαξοστοιχία; Θα τα πούμε στην πορεία, στον Υπουργό.

Στις 28 Μαΐου του 2023, την ημέρα ορκωμοσίας του ελληνικού Κοινοβουλίου, καταθέσαμε στη Βουλή τη μήνυση της κ. Καρυστιανού και των υπόλοιπων σαράντα τεσσάρων συγγενών των θυμάτων του εγκλήματος των Τεμπών για να μην παραγραφούν.

Στις 4-7-2023, την ημέρα συγκρότησης της νέας Βουλής σε Σώμα με εκλογή Προεδρείου, καταθέτουμε πρόταση σύστασης εξεταστικής επιτροπής στην οποία ενσωματώνουμε και την παραπάνω μήνυση.

Στις 18-07-2023 ερώτηση και αίτηση για κατάθεση εγγράφων για το τι μετέφερε η αμαξοστοιχία.

Ακούστε, σ’ αυτό το Κοινοβούλιο ο ελληνικός λαός θεωρεί ότι λέγονται συνεχώς ψέματα.

Μην φεύγετε, κύριε Υπουργέ. Σας θέλω εδώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Για δύο λεπτά και θα επιστρέψω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δυο λεπτάκια να πάτε και να ξαναγυρίσετε. Μην φύγετε, γιατί συνήθως φεύγουν οι Υπουργοί της Νέας Δημοκρατίας όποτε μιλάω εγώ γιατί υπάρχει μια διάθεση μη αντιπαλότητας, υπό την έννοια ότι πάντοτε φεύγουν με την ουρά στα σκέλια, δυστυχώς.

Ακούστε, λοιπόν, τι λέει ο ΣΥΡΙΖΑ και θα το πω. Εμείς, κύριοι του ΣΥΡΙΖΑ, δεν ξεχνάμε ότι είστε απλά ίδιοι και πανομοιότυποι. Γιατί ξεχάσατε το Μάτι πολλοί από εσάς. Εμείς δεν ξεχνάμε το Μάτι, όπως και ο ελληνικός λαός δεν ξεχνάει ούτε τα Σκόπια, ούτε το Χρηματιστήριο Ενέργειας, ούτε τις ιδιωτικοποιήσεις, ούτε τη μείωση των συντάξεων με τον νόμο Κατρούγκαλου.

(Χειροκροτήματα από την πτέρυγα της Ελληνικής Λύσης)

Δεν τα ξεχνάει αυτά ο Έλληνας. Οπότε, λοιπόν, μην απεκδύεστε εδώ της ευθύνης. Θα αναλάβετε ως συγκροτημένο κόμμα, γιατί δεν είστε δυστυχώς, την Αξιωματική Αντιπολίτευση που ανέλαβε η Ελληνική Λύση, παρά το γεγονός ότι είμαστε ένα κόμμα του 4,5%.

Πάμε για την συγκάλυψη στα Τέμπη. Ερωτήματα τα οποία δεν απάντησε ποτέ η Νέα Δημοκρατία, το κόμμα που φέρει ακέραια την ευθύνη της συγκάλυψης των Τεμπών:

Είναι αλήθεια πως οι πραγματογνώμονες που κλήθηκαν στο σημείο μέρες αργότερα είχαν από την πρώτη στιγμή ζητήσει με e-mail, ακούστε, άδεια να σπεύσουν και να ελέγξουν τον χώρο, αλλά οι Υπουργοί της αρνήθηκαν; Οι πραγματογνώμονες να πάνε να ελέγξουν τον χώρο και αρνήθηκε η Κυβέρνηση. Γιατί αρνήθηκε η Κυβέρνηση; Για ποιον λόγο βιάστηκε να μπαζώσει τον χώρο; Από την πρώτη στιγμή η Ελληνική Λύση το έθεσε εδώ και λοιδορήθηκε από όλους. Πού ήταν τα υπόλοιπα κόμματα, όταν τον Μάρτη του 2023, ούρλιαζα εδώ μέσα και έλεγα: «Μπαζώνουν τον χώρο, βοηθήστε μας»;

Και δεν αναφέρομαι στους νεοφερμένους. Βλέπετε, κυρία Κωνσταντοπούλου; Τους παλαιότερους, του 2023, λέω, όχι σήμερα που έγιναν όλοι ήρωες. Ήρωες είναι οι νεκροί από το έγκλημα των Τεμπών.

(Χειροκροτήματα από την πτέρυγα της Ελληνικής Λύσης)

Αυτοί ήταν οι ήρωες και όσοι χάθηκαν και οι οικογένειές τους.

Γιατί μεταφέρατε το βαγόνι που λειτουργούσε ως κυλικείο και έφερε ανθρώπινα υπολείμματα, τα οποία εντοπίστηκαν μήνες μετά; Το μεταφέρατε σε χώρο που ενώ ζητήθηκε -ακούστε τώρα- από τον Υπουργό Άμυνας και από τον καθ’ ύλην αρμόδιο Υπουργό Εσωτερικών να πάνε σε χώρο συγκεκριμένο για να ελεγχθούν τα βαγόνια, αυτοί πήγαν και τα πέταξαν σε ένα χώρο στο Κουλούρι. Για πείτε μας. Για να μην πω για συγκάλυψη ακούσια ή εκούσια. Τα έγγραφα υπάρχουν, τα κατέθεσα στα Πρακτικά της Βουλής εγώ. Και ο κ. Παναγιωτόπουλος είχε ενημερωθεί -είναι αλήθεια- και ο κ. Δένδιας. Και αρνήθηκαν, γιατί μιλάμε για συγκάλυψη. Εγώ δεν θέλω να σας κουράσω περισσότερο. Θα τα καταθέσω στα Πρακτικά.

Ένας από τα θύματα, ο οποίος έζησε από σύμπτωση -ο άνθρωπος ήταν να μείνει στο δεύτερο βαγόνι και πήγε και κάθισε στο τρίτο βαγόνι συμπτωματικά- ο Αναστάσιος Κουντούρης, έναν μήνα μετά από το δυστύχημα, επειδή ακούστηκε η ιστορία με την έκρηξη, ζητάει από την Κυβέρνηση του κ. Βορίδη, επισήμως, με χαρτιά, να πάνε να τον εξετάσουν οι γιατροί αν έχει υποστεί ο ίδιος προβλήματα από τα χημικά.

Του το αρνήθηκαν. Η δικογραφία θα κατατεθεί στα Πρακτικά της Βουλής. Το κράτος -να δεχτώ εγώ την άποψη του κ. Βορίδη, ότι δεν έχει κανένας Υπουργός καμμία ευθύνη, ακούσια έγινε το δυστύχημα- πρέπει να σταθεί αρωγός σε αυτούς τους ανθρώπους. Γιατί δεν είναι ότι σώθηκαν, έχουμε μια κοπέλα εκεί πάνω -αν δεν κάνω λάθος- και έναν κύριο, είναι γονείς και συγγενείς, ρωτήστε τους αν κοιμούνται τα βράδια. Εκείνη η βοή της σύγκρουσης, εκείνο το «μπαμ» που ακούστηκε, τα βράδια, μου το λένε οι άνθρωποι που έρχονται στο γραφείο μου, δεν μπορούν να κοιμηθούν, βλέπουν εφιάλτες. Το καταλαβαίνετε; Αντί να σταθεί το κράτος σε όλους όσοι σώθηκαν δίπλα με ειδικούς και να τους βοηθήσει, τους γύρισε και την πλάτη.

Πάμε και σε άλλα ερωτήματα. Γιατί δεν ερεύνησε ένας εισαγγελέας τη σύμπτωση -εγώ θεωρώ ότι είναι σύμπτωση- των τροχαίων δυστυχημάτων του διευθυντή κυκλοφορίας του ΟΣΕ και του πρώην σταθμάρχη Βόλου, ένα, δύο μήνες μετά συμπτωματικά σε τροχαία δυστυχήματα, που γνώριζαν την ιστορία, που ήξεραν πολλά. Έγινε κάπου εκεί στη Βουλιαγμένη το ένα ξαφνικά, ο υπεύθυνος ασφαλείας ήταν. Είναι ερωτήσεις που δεν απαντήθηκαν ποτέ. Είναι ερωτήσεις που οδηγούν τον Έλληνα να σκεφτεί ότι εδώ κάτι δεν πάει καλά.

Και θα σας πω και το εξής: Δεν θα επικαλεστώ την Ευρωπαία Εισαγγελέα. Έχει το δικαίωμα να λέει ό,τι θέλει. Δεν μπόρεσα, όμως, να καταλάβω εγώ πώς βάλατε έναν πρόεδρο να απαντήσει. Και μην μου πει τώρα ο Υπουργός ότι μόνος ο πρόεδρος βγήκε και απάντησε στην Ευρωπαία Εισαγγελέα. Αυτό είναι το πρόβλημα της ελληνικής δικαιοσύνης ότι τάσσεται με τη νομοθετική και εκτελεστική εξουσία. Διαπλέκεται η ελληνική δικαιοσύνη, δυστυχώς, με την Κυβέρνηση.

(Χειροκροτήματα από την πτέρυγα της Ελληνικής Λύσης)

Πάμε και στο τελευταίο. Γιατί το θράσος του Έλληνα Πρωθυπουργού ξεπερνάει τα εσκαμμένα. Έφτασε στο σημείο να μιλήσει στο φιλόξενο τηλεοπτικό σταθμό «ΣΚΑΪ», το δικό του μαγαζί έμμεσα ή άμεσα -δεν ξέρω αν έχει και μετοχική σύνθεση στην οποία εμπλέκεται ο Πρωθυπουργός, δεν το πιστεύω αυτό, αποκλείεται- να λέει για χτίσιμο καριέρας λόγω Τεμπών, αναφερόμενος σε μένα, στο μπάζωμα, στην έκρηξη και στο κυνήγι των υπευθύνων.

Μιλάει ο Πρωθυπουργός -ακούστε- για κτίσιμο καριέρας όταν ο ίδιος για το Μάτι είχε πει το εξής αμίμητο: «Σε μια τραγωδία μετρούσαμε στρέμματα και στην άλλη φέρετρα». Αυτός που έκανε καριέρα πάνω στους νεκρούς στο Μάτι, μιλάει για τον αγώνα της Ελληνικής Λύσης, τον τίμιο και έντιμο, να αποδοθούν ευθύνες. Τις καριέρες τις κάνατε εσείς πάνω σε νεκρούς, κανένας άλλος.

(Χειροκροτήματα από την πτέρυγα της Ελληνικής Λύσης)

Βγαίνει και ο Παύλος Μαρινάκης και μιλάει για πολιτικές βδέλλες. Ποιος το λέει αυτό; Ο Κυβερνητικός Εκπρόσωπος μιλάει για βδέλλες. Μιλούν για πολιτικές βδέλλες, κύριε Βορίδη, οι βδέλλες της πολιτικής και της συγκάλυψης του εγκλήματος. Είναι δυνατόν; Οι βδέλλες της εξουσίας, οι βδέλλες της ολιγαρχίας, οι βδέλλες -θα το πω ωμά για να το καταλάβετε- του κεφαλαίου;

(Χειροκροτήματα από την πτέρυγα της Ελληνικής Λύσης)

Ποιοι; Εσείς που υπηρετείτε τους κεφαλαιοκράτες, εσείς είστε οι βδέλλες και όχι εμείς που αγωνιζόμαστε για το δικαίωμα του ελληνικού λαού να μάθει την αλήθεια.

Πάμε και στα καλύτερα. Και θέτω ένα ερώτημα στον κ. Βορίδη προσωπικά, γιατί είναι και νομικός. Στις 14-10-2016, η Τράπεζα Πειραιώς καταθέτει αγωγή κατά της Νέας Δημοκρατίας. Η Πειραιώς αντί διαταγή πληρωμής και άμεσης εκτέλεσης, όπως κάνει εναντίον χιλιάδων δανειοληπτών, επέλεξε τον δρόμο της αγωγής, που ακολουθείται όταν οι τράπεζες θέλουν να βοηθήσουν τους στρατηγικούς κακοπληρωτές, ώστε να οργανώσουν τον συστημικό πιστόλιασμα των δανειακών υπολοίπων τους.

Ρωτάμε, κύριε Βορίδη, στην Κυβέρνηση μετά από επτάμισι χρόνια πόσο δίκαιο είναι να μην σας κάνουν κατάσχεση όταν παίρνουν τα σπίτια του ελληνικού λαού έναντι πινακίου φακής; Πόσο δίκιο είναι επτάμισι χρόνια μετά να μην εκδικαστεί ακόμα η αγωγή και αν υπάρχει απόφαση ποια είναι αυτή; Γιατί χρωστάτε 450 εκατομμύρια ευρώ και με αποφάσεις δικές σας παίρνουμε τα στοιχεία των Ελλήνων.

(Χειροκροτήματα από την πτέρυγα της Ελληνικής Λύσης)

Ρωτώ εσάς, αφού δεν είστε βδέλλες πολιτικές εσείς. Αυτό είναι η βδέλλα η πολιτική που τρώει το αίμα και πίνει το αίμα δανεικά και αγύριστα από τον κρατικό κορβανά και το παίζουμε μετά εδώ κήνσορες της πάταξης της διαφθοράς. Ποιοι; Είναι βουτηγμένοι μέσα στη διαφθορά. Είναι βουτηγμένοι!

Αυτή είναι η διαφορά μας, κύριε Βορίδη. Είμαστε το καινούργιο, είστε το παλιό. Λέμε αλήθεια, λέτε ψέματα. Και σε μια εποχή παγκοσμίου ψεύδους το να λες την αλήθεια είναι μια πράξη επαναστατική, κύριε συνάδελφε, έτσι έλεγε ο Όργουελ. Εμείς, λοιπόν, θα κάνουμε την επανάσταση της αλήθειας, θέλετε, δεν θέλετε εδώ μέσα.

(Χειροκροτήματα από την πτέρυγα της Ελληνικής Λύσης)

Πάμε και στα εύφλεκτα υλικά. Είχε ή δεν είχε εύφλεκτα υλικά η αμαξοστοιχία η εμπορική; Δεν το λέω εγώ. Εγώ το είπα από την πρώτη στιγμή, γιατί είχα στοιχεία. Βασίλης Κοκοτσάκης, πρώην αξιωματικός ανακριτικού Πυροσβεστικής και ειδικός πραγματογνώμονας σε θέματα πυρκαγιών, ατυχημάτων και εμπρησμών μίλησε για ξυλόλιο, τολουόλιο, προπάνιο, βουτάνιο, βενζόλιο. Και επειδή δεν θέλω πραγματικά να πάρω παραπάνω χρόνο στα Πρακτικά της Βουλής καταθέτω όλα τα στοιχεία αυτά που αποδεικνύουν με έγγραφα ότι εκεί κάψατε ανθρώπους με τα λάθη σας. Κάηκαν άνθρωποι με τον πλημμελή έλεγχο του λαθρεμπορίου που γίνεται. Σας το λέω πρακτικά και επειδή δεν το πιστεύετε -και καλά κάνετε- θα το καταθέσω στα Πρακτικά και αυτό.

(Χειροκροτήματα από την πτέρυγα της Ελληνικής Λύσης)

Έχω εδώ όλες τις ιατρικές γνωματεύσεις των πυροσβεστών, κύριε Βορίδη. Δείτε εδώ, κύριε Βορίδη. Δείτε τα αυτά. Αυτά είναι εγκαύματα. Εγκαύματα σε πυροσβέστες και γνωματεύσεις ιατρικές. Εδώ να τα βλέπετε, κύριε Βορίδη. Εγκαύματα πυροσβεστών, των οποίων οι φόρμες δεν κάηκαν, αλλά από μέσα κάηκαν οι πυροσβέστες. Τι λέει ο γιατρός; Ότι αυτά τα χημικά εγκαύματα δεν προκαλούνται από πυρκαγιές, είναι από χημικά στοιχεία. Θα τα καταθέσω στα Πρακτικά και αυτά για τον ιστορικό του μέλλοντος.

Υπάρχει τεράστια ευθύνη και συγκάλυψης και εγκλήματος και ακούσιας ή εκούσιας συμμετοχής κορυφαίων κυβερνητικών στελεχών στη συγκάλυψη.

(Χειροκροτήματα από την πτέρυγα της Ελληνικής Λύσης)

Και θα σας πω, γιατί λέτε ψέματα συνεχώς. Η ιταλική εταιρεία γιατί είναι στο απυρόβλητο ακόμη και τώρα; Ρωτώ, γιατί είναι στο απυρόβλητο; Έχουμε και τον πρόεδρο της επιτροπής εδώ. Γιατί δεν είχε συλληφθεί από την πρώτη στιγμή; Θα σας το πω διαφορετικά, κύριε Μαρκόπουλε. Παίρνω το αυτοκίνητο του Μαρκόπουλου, του συναδέλφου και οδηγώ με εκατόν ογδόντα χιλιόμετρα και σκοτώνω δυο ανθρώπους. Ποιον θα συλλάβει η αστυνομία ξέρετε; Και εσάς και εμένα. Γιατί δεν συλλάβατε κανέναν της «HELLENIC TRAIN», κύριοι συνάδελφοι και αφήσατε τον μαφιόζο, αυτόν τον τύπο που είχε σχέση με τη μαφία στην Ιταλία, να πηγαινοέρχεται στην Ελλάδα; Γιατί; Σας ρωτώ γιατί.

(Χειροκροτήματα από την πτέρυγα της Ελληνικής Λύσης)

Μαφιόζος είναι και το αποκαλύψαμε διά του κ. Σαράκη και του κ. Παπαδάκη στην εξεταστική και το είπα και εγώ προσωπικά από την πρώτη στιγμή. Γιατί συνεχίζετε να λέτε ψέματα; Ηχητικό του «MEGA» μεταδόθηκε. Οι υπάλληλοι μιλούν για τετρακόσια εβδομήντα άτομα στη μοιραία αμαξοστοιχία –«MEGA» ηχητικό μεταξύ υπαλλήλων- και εμείς μιλάμε για αριθμό τριακοσίων πενήντα. Πού είναι οι υπόλοιποι; Πού είναι οι υπόλοιποι που ανέβαιναν χωρίς εισιτήρια; Ένα κράτος που δεν ξέρει πόσοι είναι οι νεκροί από το δυστύχημα, παύει να λέγεται κράτος, λέγεται κάπως αλλιώς και δεν θα το πω. Δεν είναι κράτος αυτό, κύριοι. Είναι μπάχαλο, διαλυμένο κράτος, το φτιάξατε σαράντα χρόνια δυστυχώς.

Το βρήκε, όμως, η Νέα Δημοκρατία, φταίει ο σταθμάρχης. Τελειώσαμε. Φταίει ο σταθμάρχης. Κύριε Βορίδη, ξέρετε κάτι; Φταίει ο σταθμάρχης, εγώ το δέχομαι. Ο σταθμάρχης της Νέας Δημοκρατίας ποιος είναι, κύριε Βορίδη; Ο κ. Μητσοτάκης είναι ο σταθμάρχης σας. Αυτός φταίει.

(Χειροκροτήματα από την πτέρυγα της Ελληνικής Λύσης)

Ο σταθμάρχης της Νέας Δημοκρατίας στην παρούσα φάση, γιατί μπορεί να φύγει σε λίγο καιρό, είναι ο Πρωθυπουργός. Αυτός δεν έχει καμμία ευθύνη και οι Υπουργοί του; Θα τα φορτώσουμε στον σταθμάρχη.

Τι ζητάμε εμείς. Το είπαμε και στην προανακριτική διά του κ. Σαράκη και του κ. Παπαδάκη. Δεσμευθείτε τώρα, αν θέλετε να πείσουμε τους ανθρώπους εκεί πάνω που έχουν θρηνήσει νεκρούς και έχασαν ανθρώπους και επιβίωσαν μετά βίας, δεσμευθείτε όλοι σας άρση ασυλίας όλων των πολιτικών προσώπων τώρα, αφού ισχυρίζεστε ότι θέλετε να πέσει φως, των γενικών γραμματέων, των υπηρεσιακών παραγόντων, της «HELLENIC TRAIN», όλοι και όποιοι είναι υπαίτιοι να πάνε σιδηροδέσμιοι στη φυλακή.

(Χειροκροτήματα από την πτέρυγα της Ελληνικής Λύσης)

Γιατί αυτοί πρέπει να αποδείξουν ότι είναι αθώοι, όχι να αποδείξουμε εμείς ότι είναι ένοχοι. Πού το έχετε δει αυτό, ρε παιδιά; Πού το έχετε δει αυτό; Νεκρούς είχαμε, νεκρούς. Και κανείς δεν φταίει; Ο σταθμάρχης μόνο φταίει; Μας ακούει ο κόσμος.

Φτιάξατε λοιπόν τη δική σας αλήθεια, την αλήθεια του σταθμάρχη και την κραδαίνετε στον ελληνικό λαό. Ο σταθμάρχης φταίει, δεν τράβηξε το κλειδί. Αλλά, όπως λέει και ο Ελύτης, την αλήθεια τη φτιάχνει κανείς ακριβώς όπως φτιάχνει και το ψέμα. Φτιάξατε το ψέμα αλήθεια και επιχειρείτε να συσκοτίσετε την υπόθεση. Όσο υπάρχει Ελληνική Λύση συσκότιση δεν θα υπάρξει ποτέ. Μέχρι τέλους! Κανένα ψέμα δεν αντέχει στον χρόνο.

(Χειροκροτήματα από την πτέρυγα της Ελληνικής Λύσης)

Έρχεται και ο Πρωθυπουργός τώρα και τον ρωτούν, τον οποίο συμπαθεί ο ναύαρχος. Έχει μια δυσφορία όταν μιλάω για τον Πρωθυπουργό ο ναύαρχος. Διαμαρτύρεται. Τι να κάνουμε; Η οικογενειακή σχέση φαίνεται και καλά κάνετε.

Είπε ότι συγκρούστηκαν. Ακούστε, τον ρωτάνε στο «ΣΚΑΪ» -αν το έλεγα εγώ αυτό, θα με είχαν κάνει, κύριε Βορίδη, αλοιφή- «Τι έγινε στα Τέμπη; Είναι καλός ο σιδηρόδρομος σήμερα;» και λέει «Συγκρούστηκαν ανθρώπινα λάθη με μακροχρόνιες παθογένειες». Αυτό είπε ο Πρωθυπουργός. «Συγκρούστηκαν ανθρώπινα λάθη με μακροχρόνιες παθογένειες». Εδώ έχουμε πλήρη σύγκρουση της λογικής με την έλλειψη ενσυναίσθησης και την ανάληψη ευθύνης.

Πρωθυπουργός σημαίνει αναλαμβάνω ευθύνη. Πρωθυπουργός σημαίνει «είμαι υπεύθυνος για ό,τι γίνεται στη βάρδιά μου», κύριοι. Δεν είναι ο σταθμάρχης το πρόβλημα. Είναι ο Πρωθυπουργός το πρόβλημα που ποτέ δεν είχε καμμία ευθύνη, αλλά είναι ο μοναδικός Πρωθυπουργός που δεν έχει καμμία ευθύνη. Διότι και ο Κώστας Καραμανλής είχε ευθύνη και Κωνσταντίνος Καραμανλής είχε ευθύνη και ο Ανδρέας Παπανδρέου είχε ευθύνη. Αυτός είναι ο ανεύθυνο-υπεύθυνος. Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Και πάμε τώρα στο σκάνδαλο. Κύριε Υπουργέ, σας έδειξε η κ. Κεραμέως εσάς με τη διαρροή των e-mails ή μου φάνηκε; Σας έβγαλε μια φωτογραφία μεγάλη η κ. Κεραμέως, πολαρόιντ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ήμουν καλός;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, δεν είχατε πολλή φωτογένεια στη φωτογραφία, γιατί ήταν σκοτεινή, πολύ σκοτεινή η δήλωσή της. Είπε δηλαδή ότι επί εποχή σας έφυγαν τα e-mails. Έτσι είπε.

Εδώ, λοιπόν, έχουμε ένα καραμπινάτο σκάνδαλο όπου ο κάθε Υπουργός μεταθέτει αλλού την ευθύνη, στον προηγούμενο, ο πιο προηγούμενος στον πιο προηγούμενο, ο πιο προηγούμενος στον πιο προηγούμενο και ψάχνουμε να βρούμε τον ηγούμενο της υποθέσεως. Ποιος είναι ο ηγούμενος; Η νοθεία που επιχειρεί η Νέα Δημοκρατία να κάνει εξακόσιες χιλιάδες νεκρούς στις επερχόμενες εκλογές με τον Λιβάνιο. Το έχω καταγγείλει από την πρώτη στιγμή.

Εδώ λοιπόν είναι ο νόμος που φέρατε εσείς, κύριε Βορίδη. Νόμος δικός σας, σας τον διαβάζω. Νόμος του 2019, κύριε Βορίδη. Πάλαι ποτέ φίλοι πολιτικά, σήμερα αντίπαλοι σε διαφορετικά μετερίζια και στρατόπεδα, διότι ιδεολογικά δεν έχετε καμμία σχέση με αυτό που σας ήξερα.

Ο νόμος του 2019 λοιπόν προβλέπει -τον αφήνω στα Πρακτικά της Βουλής, δικός σας νόμος είναι- φυλάκιση ενός έτους για όποιον χωρίς δικαίωμα επεμβαίνει σε σύστημα αρχειοθέτησης δεδομένων προσωπικού χαρακτήρα και μαθαίνει, αντιγράφει, αλλοιώνει, βλάπτει, συλλέγει, καταχωρεί, οργανώνει, διαρθρώνει, αποθηκεύει, προσαρμόζει, μεταβάλλει, ανακτά, αναζητεί πληροφορίες, συσχετίζει, συνδυάζει, περιορίζει, διαγράφει, καταστρέφει τα δεδομένα. Φυλάκιση ενός έτους για όποιον τα εν λόγω στοιχεία τα χρησιμοποιεί, μεταδίδει, διαδίδει, κοινολογεί, διαβιβάζει. Φυλάκιση ενός έτους και πρόστιμο 100.000 ευρώ, εάν η πράξη αφορά δεδομένα σχετικά με ποινικές καταδίκες και αδικήματα κ.λπ., 300.000 ευρώ αν προκλήθηκε κίνδυνος. Αδικήματα όλα.

Εδώ λοιπόν έχουμε το άρθρο 38 του νόμου του κ. Βορίδη. Τον ψηφίσατε όλοι μαζί. Κανονικά, αν υπήρχε νόμος και δικαιοσύνη στην Ελλάδα, έπρεπε η κ. Κεραμέως να πάει με χειροπέδες, ο γραμματέας να πάει με χειροπέδες, οι προηγούμενοι υπουργοί να πάνε με χειροπέδες, γιατί εδώ μιλάμε για κακούργημα. Ο νόμος της Νέας Δημοκρατίας του 2019 το λέει αυτό, όχι εγώ. Τα προσωπικά δεδομένα.

Αντ’ αυτού, τι έχουμε; Πάλι «Φταίει ο προηγούμενος», «Όχι, φταίει ο πιο προηγούμενος», «Τελικά φταίει ο κλητήρας». Μπόχα και δυσωδία βγάζει η ιστορία της κ. Ασημακοπούλου. Μπόχα από τα υπόγεια της Πειραιώς. Αυτή η ιστορία είναι νόθευση της δημοκρατίας, είναι νόθευση των εκλογών, είναι νοθεία την οποία επιχειρεί η Νέα Δημοκρατία να επηρεάσει το εκλογικό σώμα με τα e-mails αυτά που δεν της ανήκουν. Τελεία και παύλα.

Πάμε και στον κ. Κασσελάκη, ο οποίος ασχολήθηκε με τις τρίχες. Έχει μια αδυναμία με τις τρίχες. Δεν θα έπαιρνα το γάντι, θα το πάρω όμως για ένα και μόνο λόγο. Η πολιτική είναι πολύ σοβαρή υπόθεση για τις συμπεριφέρεσαι ως σταριλίκι, ως κονφερασιέ στην πολιτική και στα σόου και στα πρωινάδικα. Θέλει σοβαρότητα και θέλει μέτρο. Δεν είμαστε ούτε κονφερασιέ ούτε πολιτικοί γυρολόγοι στα πρωινάδικα.

Θα του απαντήσω, λοιπόν, με έναν αριστερό σκιτσογράφο του κ. Κασσελάκη, τον κ. Στάθη, και τον επικαλούμαι αυτούσιο: «Αν είχε χιούμορ ο Μητσοτάκης, θα έστελνε εκτάκτως τη μονάδα που παρουσιάστηκε ο Κασσελάκης στην Ουκρανία. Στέλνει που στέλνει όπλα ο Μητσοτάκης στο Κίεβο, ας στείλει και το υπερόπλο-Κασσελάκης. Μπορεί βέβαια έτσι οι Ουκρανοί να χάσουν το Λβοφ, αλλά θα κερδίσουν το Χόλιγουντ».

Αν λοιπόν η πολιτική είναι Χόλιγουντ, τα έχει μπερδέψει ο κ. Κασσελάκης. Διότι από εφοπλιστής μάς προέκυψε αστακοκάραβος. Διότι ήρθε πρώτος στις μαθηματικές εξετάσεις και του δώσανε βραβείο και ήταν τεσσαρακοστός. Να εδώ είναι, τριακοστός έβδομος.

Ας δικαιολογήσει λοιπόν και ο κ. Κασσελάκης τα ματωμένα χρήματα τηςGoldman Sachs, ας μας πει γιατί ήρθε να διχάσει την ελληνική κοινωνία λέγοντας θα πάει στην Κέρκυρα στον Μητροπολίτη και θα μπουκάρει στην Εκκλησία, ενώ ίδιος δηλώνει άθεος και άθρησκος. Δεν καταλαβαίνω το γεγονός. Όταν δηλώνεις άθεος και άθρησκος, δεν καταλαβαίνω γιατί να δημιουργείς προβλήματα. Αλλιώς δεν είσαι Χριστιανός. Αν παντρεύεσαι άντρα είσαι εναντίον του δόγματος της Εκκλησίας. Δεν μπορεί να είσαι χριστιανός. Κάτι άλλο είσαι. Ούτε μουσουλμάνος μπορεί να είσαι. Μπορεί να είσαι βουδιστής.

Καμμία θρησκεία αναγνωρισμένη δεν αναγνωρίζει τον γάμο του κ. Βορίδη. Α, εσείς αποχή κάνατε, συγγνώμη. Τον γάμο των ομοφυλοφίλων εννοώ που εσείς οι πατριώτες Δεξιοί τον φέρατε εδώ κι επειδή είστε και λίγο ριψάσπιδες, κάνατε και λίγο αποχούλα για να κρατήσετε το εκλογικό σας σώμα. Στον τόρνο το περάσατε για να κοροϊδέψετε τον κόσμο. Δεν κοροϊδεύονται οι Έλληνες, παιδιά. Δεν εξαπατώνται πλέον.

Αρκετά με την εξαπάτηση από τη Νέα Δημοκρατία των πατριωτών, συντηρητικών ψηφοφόρων της που αγαπούν την Ελλάδα, την πατρίδα, τη θρησκεία, την οικογένεια και ότι η Ελλάδα ανήκει στους Έλληνες. Αρκετά!

(Χειροκροτήματα από την πτέρυγα της Ελληνικής Λύσης)

Αν λοιπόν ο κ. Κασσελάκης θέλει να πάει σε έναν χώρο λατρείας, του συνιστώ να πάει σε ένα τζαμί μαζί με τον Τάιλερ, να πάνε όλοι μαζί και να μπουν μέσα.

**ΕΙΡΗΝΗ (ΡΕΝΑ) ΔΟΥΡΟΥ:** Πότε θα σταματήσει η πλάκα; Πότε θα σταματήσει; Έχει ένα όριο!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε, κυρία Δούρου, επειδή δια της παραγραφής αθωωθήκατε εσείς για ό,τι κάνατε στο Μάτι, δεν θα μου βγάζετε γλώσσα.

**ΕΙΡΗΝΗ (ΡΕΝΑ) ΔΟΥΡΟΥ:** Τι έγινε;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν θα μου βγάζετε γλώσσα. Βλακείες λέω εγώ;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, μην αναφέρεστε ονομαστικά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας παρακαλώ, αυτή με διέκοψε.

**ΠΡΟΕΔΡΕΥΩΝ (Γεώργιος Λαμπρούλης):** Μην αναφέρεστε ονομαστικά στους συναδέλφους, θερμή παράκληση.

**ΕΙΡΗΝΗ (ΡΕΝΑ) ΔΟΥΡΟΥ:** Κύριε Πρόεδρε, έχετε ευθύνη να διαγραφούν από τα Πρακτικά τουλάχιστον δύο πράγματα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Με τις τρίχες εγώ δεν ασχολήθηκα. Θα ακούτε. Ο κ. Κασσελάκης ας μας πει πού είναι οι εφοπλιστές.

**ΕΙΡΗΝΗ (ΡΕΝΑ) ΔΟΥΡΟΥ:** Κύριε Πρόεδρε, έχετε ευθύνη.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, τι γίνεται;

**ΠΡΟΕΔΡΕΥΩΝ (Γεώργιος Λαμπρούλης):** Κυρία Δούρου, καθίστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν πειράζει, αφήστε την, έχει μάθε αλλιώς. Δικαίωμά της είναι, ας κάνει ό,τι θέλει.

**ΕΙΡΗΝΗ (ΡΕΝΑ) ΔΟΥΡΟΥ:** Έχω μάθει να σέβομαι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Το είδαμε με αυτό που είπατε. Το είδαμε. Εδώ δεν σέβεστε τον εαυτό σας στον ΣΥΡΙΖΑ. Ήρθε απόγευμα, σας πήρε το κόμμα, λέει ψέματα και τον έχετε Πρόεδρο.

**ΕΙΡΗΝΗ (ΡΕΝΑ) ΔΟΥΡΟΥ:** Κύριε Πρόεδρε, δύο σημεία πρέπει να διαγραφούν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας παρακαλώ πάρα πολύ!

(Χειροκροτήματα από την πτέρυγα της Ελληνικής Λύσης)

Εγώ ντρέπομαι να έχω αρχηγό να μου λέει να ονομάσουμε «Κούλη» το αποχωρητήριο και δεν σκέφτεστε λιγάκι τι λέτε. Είπε χθες ο Κασσελάκης να ονομάσουμε την «Καλλιόπη», το αποχωρητήριο στο στρατό, «Κούλη»! Αυτό δεν σας ενοχλεί; Δεν ντρέπεστε λίγο;

**ΕΙΡΗΝΗ (ΡΕΝΑ) ΔΟΥΡΟΥ:** Καλά κάνει, κύριε Πρόεδρε, γιατί εσείς έχετε ευθύνη!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τον Έλληνα Πρωθυπουργό να τον ονομάσουμε αποχωρητήριο; Ωραίοι είναι αυτοί στον ΣΥΡΙΖΑ! Ωραίο είναι! Εννοούσε τον Πρωθυπουργό δυστυχώς. Αλλά είναι αμετανόητοι. Μπορούν να τραμπουκίζουν αυτοί, μπορούν να λένε ό,τι θέλουν, να λένε αποχωρητήριο τον αρχηγό της Νέας Δημοκρατίας, να λένε για τις τρίχες και για τη δουλειά του άλλου συναδέλφου τους, αλλά όταν τους μιλάς για τα πολιτικά τους δρώμενα, ενοχλούνται. Θα σας ενοχλούμε γιατί θα λέμε την αλήθεια.

(Χειροκροτήματα από την πτέρυγα της Ελληνικής Λύσης)

Αποχωρητήριο δεν είναι ούτε ο Κασσελάκης ούτε ο Μητσοτάκης. Το καταλάβατε; Αυτό λέω.

Πάμε στην ουσία. Και δεν μπορώ να καταλάβω γιατί δεν μιλάτε εσείς. Θα υπεραμυνθώ εγώ του Πρωθυπουργού σας; Πήρατε εντολή μάλλον να μην ασχοληθείτε με το αποχωρητήριο. Σας μειώνει η λέξη «αποχωρητήριο» του κ. Κασσελάκη.

Πάμε και στα υπόλοιπα. Ας αφήσουμε τον κ. Κασσελάκη. Καλό παιδί είναι, όπως είπε και σε μια τηλεόραση κάποιος, ας πάει όπου θέλει. Κατ’ εμάς ο κ. Κασσελάκης είναι ναρκισσιστής, όπως ο κύριος Πρωθυπουργός. Διέπονται από έναν ιδιότυπο ναρκισσισμό. Αυτό όμως δεν σημαίνει ότι είναι και καλοί πολιτικοί, δεν σημαίνει ότι δεν το κατανοεί η πολιτεία, η κοινωνία. Το βλέπουν όλοι, το αντιλαμβάνονται. Με ψέματα δεν οικοδομείς καριέρες. Όταν μας απαντήσετε γι’ αυτά που είπατε πολιτικά, να συζητήσουμε πολιτικά.

Ας μιλήσουμε λοιπόν και για ψεκασμένους. Κύριε Βορίδη, συμφωνείτε με την κ. Βούλτεψη; Τι είπε η κ. Βούλτεψη;

Η κυρία Βούλτεψη μάς είπε ότι ο Έλληνας Πρωθυπουργός πήγε στην όαση Σίβα όπως πήγε ο Μέγας Αλέξανδρος τότε που πήγε στον ναό του Άμμωνος Διός για να πάρει την ευλογία των ιερέων. Έτσι πήγε, λέει η κ. Βούλτεψη.

Αν αυτό δεν είναι «ψεκασμός», τι είναι; Αυτό είναι «ψεκ», «αρχιψέκ» είναι. Μιλάμε για «ψεκασμένους» τώρα. Εκεί πήγε, λέει, στο μαντείο του θεού Άμωνα. Και εκεί πήρε ουσιαστικά τη θεοποίησή του και είναι Φαραώ των Αιγυπτίων ο Αλέξανδρος. Αυτά είπε η κ. Βούλτεψη.

Τι να πω; Τι να πω; Γιατί πήρε το πρωθυπουργικό αεροσκάφος για να κάνει ένα ταξιδάκι αναψυχής. «Ψεκασμένος»! Ποιοι είναι οι «ψεκασμένοι» να δούμε τώρα. «Ψεκ»!

Ο Άδωνις Γεωργιάδης είπε ότι τον κυνηγάει ο Βλαντιμίρ Πούτιν. Μην γελάτε, κύριοι συνάδελφοι. Το είπε σε κανάλι. Το είπε σε κανάλι ο Άδωνις. Πείτε του: Ο πίνων μεθά, ο παίζων χάνει και ο ομιλών εκτίθεται.

Είπε λοιπόν ότι τον κυνηγάει ο Πούτιν και η Ρωσία. Το διαβάζω: «Με απασχολεί όμως που κυκλοφορεί αυτή η είδηση. Αυτή η οργανωμένη προπαγάνδα ίσως εκπορεύτηκε από τη Ρωσία».

Μην το παίρνετε στην πλάκα. Στο κανάλι το λέει. Σας το λέω. Η Ρωσία επεμβαίνει στις εκλογές. Αυτό είναι αποδεδειγμένο. Αλλά θέλω να πω, μην τα παίρνετε όλα στην πλάκα. Ποιος είναι ο «ψεκ»;

Πάμε και σε άλλον «ψεκ» και κλείνω εδώ.

Τι είπε ο Πρωθυπουργός, λοιπόν, για να δικαιολογήσει το ταξιδάκι αναψυχής; Να το πούμε στα παιδιά εκεί πάνω μας ακούνε. Κανένα τριαντάρι χιλιάδες ευρώ κόστισαν η κηροζίνη και τα υπόλοιπα. Δεν είναι πολλά τα λεφτά. Για την περιουσία του Πρωθυπουργού είναι λίγα τα λεφτά. Θα μπορούσε να τα δώσει ο ίδιος, για να μην εκτεθεί ο άνθρωπος.

Ακούστε: «Επειδή έχω κατηγορηθεί ότι προέρχομαι από πολιτική οικογένεια…» -σε παλαιότερη συνέντευξη- «…ότι γεννήθηκα για να γίνω Πρωθυπουργός, κατ’ αρχάς δούλεψα πολύ για να φτάσω εδώ που είμαι. Δούλεψα δέκα χρόνια στον ιδιωτικό τομέα».

Δεν είπε ότι διορίστηκε από τον Καρατζά, του οποίου Καρατζά συμπτωματικά ο γιος του ήταν στο αεροπλάνο μαζί με τον κύριο Πρωθυπουργό στην όαση Σίβα. Σύμπτωση κι αυτό;

Λέει: «Δεν δέχομαι μύγα στο σπαθί μου για το βιογραφικό μου. Δεν μου λένε πολλά πράγματα ούτε τα κυβερνητικά αεροπλάνα ούτε η χλιδή. Το αεροπλάνο το χρησιμοποιώ όταν είναι απαραίτητο, επειδή τρέφω έναν μεγάλο σεβασμό στο δημόσιο χρήμα».

«Το «γκλάμουρ» της εξουσίας το έχω ζήσει», λέει ο Πρωθυπουργός της χώρας, ο κ. Μητσοτάκης. Και μετά πήρε για πλάκα το πριβέ αεροπλάνο και πήγε βόλτα στη Σίβα.

Μιλήστε μου για «ψεκ». Ποιοι είναι οι ψεκασμένοι; Για πείτε μου. Ποιους περνάτε για «ψεκασμένους»; Τα λεφτά τα πληρώνει ο ελληνικός λαός. Αν θέλει να κάνει πριβέ ταξίδια ο Πρωθυπουργός, να πληρώσει από την τσέπη του, γιατί και λεφτά διαθέτει και περιουσία έχει.

(Χειροκροτήματα από την πτέρυγα της Ελληνικής Λύσης)

Ο Πρωθυπουργός συναντάει τον «φιλόσοφο» Καπουτζίδη και φιλοσοφούν. Και ο ίδιος σας λέει εσάς τους Βουλευτές τι σημαίνει για τον Πρωθυπουργό δημοκρατία. Και το λέω στους καλούς συναδέλφους της Νέας Δημοκρατίας. Ο κίνδυνος της τυραννίας της πλειοψηφίας! Ο Πρωθυπουργός μίλησε -ακούστε, στη δημοκρατία, που εκλέγεται δημοκρατικά- για τυραννία της πλειοψηφίας.

Γιατί το είπε αυτό, κύριε Βορίδη; Γιατί εσείς ήσασταν ο «τυραννοκτόνος» με άλλους πενήντα ένα που είπατε «αποχή» και «δεν ψηφίζω» για τον νόμο του γάμου των ομοφυλοφίλων. Δηλαδή, ο ίδιος παραδέχθηκε ότι είναι εναντίον της κοινωνίας ο νόμος του, εναντίον της πλειοψηφίας, αλλά τον επέβαλε διά της βίας και στη Νέα Δημοκρατία και στην ελληνική κοινωνία. Τόσο αγαπά τη δημοκρατία ο Πρωθυπουργός! Αυτά δεν πρέπει να τα ξεχάσει ο ελληνικός λαός.

(Χειροκροτήματα από την πτέρυγα της Ελληνικής Λύσης)

Και βέβαια, θα υπενθυμίσω στον κ. Βορίδη -είμαι βέβαιος ότι θα υπερψηφίσει τον νόμο που θα φέρει η Ελληνική Λύση- ότι όταν κυβερνήσουμε ένας από τους νόμους που θα φέρουμε είναι η κατάργηση του γάμου των ομοφυλοφίλων! Είναι ένας από τους νόμους που θα φέρουμε -και θα χειροκροτήσετε όλοι μαζί εδώ στη Νέα Δημοκρατία και στα υπόλοιπα κόμματα-, για να καταργηθεί αυτό το αντικοινωνικό, αντιχριστιανικό νομοθέτημα - τερατούργημα.

(Χειροκροτήματα από την πτέρυγα της Ελληνικής Λύσης)

Κύριε Βορίδη, γιατί δεν εφαρμόζετε αυτό που έχω πει χίλιες φορές, τους δικούς σας νόμους;

Ακούστε με λίγο, κύριοι συνάδελφοι. Σας ενδιαφέρει αυτό.

Λέει ο νόμος -τον έχω μπροστά μου- ότι αν συγκεντρώσουν πεντακόσιες υπογραφές οι Έλληνες πολίτες, μπορούν να φέρουν πρόταση νόμου, κύριε Βορίδη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πεντακόσιες χιλιάδες.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, πεντακόσιες χιλιάδες.

Πείτε μου, κύριε Βορίδη. Πότε θα φέρετε τον εφαρμοστικό νόμο για να μπορούμε να το κάνουμε πράξη; Γιατί δεν φέρνετε τον εφαρμοστικό νόμο, κύριε Βορίδη; Θα τον φέρετε; Δεν μιλάει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, πόσο χρόνο θα χρειαστείτε ακόμα;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δύο λεπτά.

Θα φέρετε, λοιπόν, τον εφαρμοστικό νόμο, για να εφαρμοστεί ο νόμος αυτός; Ναι ή όχι;

Αυτό σημαίνει δημοκρατία. Αυτό σημαίνει «τυραννία της δημοκρατίας», όπως λέει ο Πρωθυπουργός της χώρας, να περάσει από τη βάσανο της πλειοψηφίας, να περάσει μέσα από τις δοκούς της δημοκρατίας.

(Χειροκροτήματα από την πτέρυγα της Ελληνικής Λύσης)

Εσείς, κύριε Βορίδη -όχι εσείς προσωπικά-, μία αγωνία έχετε στη Νέα Δημοκρατία, αυτήν εδώ. Στο «TO MANIFESTO» –τα «μαγαζάκια» σας που τα «ταΐζετε», τα sites τα δικά σας είναι αυτά, ξέρετε εσείς-, ένα site που όλη μέρα «λιβανίζει» τη Νέα Δημοκρατία, γράφει: «Το σχέδιο Μαξίμου για να αποδομήσει την Ελληνική Λύση. Την επιχείρηση αποδόμησης του κ. Βελόπουλου ξεκινά συστηματικά το Μέγαρο Μαξίμου, με αιχμή του δόρατος τον ίδιο τον Πρωθυπουργό».

Τον βλέπω εδώ δίπλα, να τος. Να τος! Ρίψασπις! Φυγόμαχος! Δεν κάθεται να αντιμετωπίσει τους υπόλοιπους πολιτικούς αρχηγούς. Και αυτό αποδεικνύει κάτι, τον φόβο και τον τρόμο!

(Χειροκροτήματα από την πτέρυγα της Ελληνικής Λύσης)

Επιχειρούν λοιπόν με ό,τι μπορούν, με υποκομματίδια, δημιουργούν καινούργια, βγάζουν καινούργιους μπροστά, ψάχνουν έναν δεξιό αρχηγό.

Θα σας το πω ευθέως. Ό,τι και να κάνετε, έχετε παρανοήσει. Είναι ο ορισμός της παράνοιας να κάνεις το ίδιο συνεχώς πράγμα και να περιμένεις άλλο αποτέλεσμα. Να κάνεις δηλαδή συνεχώς υποκομματίδια για να ανασχέσεις την Ελληνική Λύση και αυτή να δυναμώνει και να ατσαλώνεται.

Πάλι θα χάσετε! Πάλι θα νικήσουμε! Είναι δεδομένο.

(Χειροκροτήματα από την πτέρυγα της Ελληνικής Λύσης)

Επίσης, μιλάτε εσείς, κύριε Βορίδη, σαν κόμμα, σαν Νέα Δημοκρατία. Εμείς πιστεύουμε ότι μπορούμε να κάνουμε την Ελλάδα περήφανη. Μπορούμε να ξανακάνουμε τα παιδιά μας περήφανα. Μπορούμε να κάνουμε αυτούς τους ανθρώπους εκεί που έχασαν δικούς τους ανθρώπους και ακόμα τώρα δεν κοιμούνται τα βράδια να αισθανθούν ανακούφιση. Όχι ότι θα δικαιωθούν. Δεν θα δικαιωθούν ποτέ αυτοί οι άνθρωποι εκεί πάνω. Θα ανακουφιστούν. Θα πουν ότι μπορούν κάπου να ακουμπήσουν.

Άρση ασυλίας όλων, για να πιστέψουμε ότι θέλει η Νέα Δημοκρατία και τα υπόλοιπα κόμματα να αποδοθεί ευθύνη!

Εμείς, όπως και ο Τραμπ -μπορεί να διαφωνούν πολλοί εδώ μέσα, γιατί έτσι κι αλλιώς το ΠΑΣΟΚ, η Νέα Δημοκρατία και ο ΣΥΡΙΖΑ είναι με τον Μπάιντεν-, λέμε το εξής. Μαζί θα ξανακάνουμε περήφανη την Ελλάδα. Μαζί θα ξανακάνουμε περήφανους τους Έλληνες. Εθνική λαϊκή ανεξαρτησία! Λαϊκή κυριαρχία!

(Χειροκροτήματα από την πτέρυγα της Ελληνικής Λύσης)

Επίσης, μια συμβουλή στον Έλληνα Πρωθυπουργό ο οποίος πήγε στην όαση Σίβα, όπως είπε η κ. Βούλτεψη, όπως είχε πάει και ο Μέγας Αλέξανδρος χωρίς τον Βουκεφάλα -τότε δεν υπήρχαν αεροπλάνα. Τώρα πήρε αεροπλάνο ο Μητσοτάκης και πήγε-, γιατί ήθελε να γίνει μάλλον Μέγας Αλέξανδρος ο Πρωθυπουργός, να μυηθεί στο Μαντείο του Άμμωνος Διός, να πάρει το τελετουργικό και από Μωυσής, όπως λέγατε πριν από τέσσερα χρόνια, να γίνει τελικά, αντί για φαραώ, Ραμσής με τις δέκα πληγές του φαραώ.

(Χειροκροτήματα από την πτέρυγα της Ελληνικής Λύσης)

Δυστυχώς, τις πληγές αυτές τις πληρώνει ο ελληνικός λαός. Και η μόνη λύση είναι στις 9 Ιουνίου να απαντήσει ο ελληνικός λαός στα βέβηλα και κυρίως στα άσχημα που επιβάλλει η Νέα Δημοκρατία.

Ευχαριστώ πολύ.

(Στο σημείο αυτό ο Πρόεδρος τα Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, θα ήθελα να κάνω μία ανακοίνωση στο Σώμα.

Γίνεται γνωστό ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και τρεις εκπαιδευτικοί συνοδοί τους από το Γυμνάσιο Παραλίας Καλαμάτας, το δεύτερο τμήμα αυτού.

Σας καλωσορίζουμε.

(Χειροκροτήματα απ’ όλες τις πτέρυγες της Βουλής)

**ΘΕΟΔΩΡΑ ΤΖΑΚΡΗ:** Κύριε Πρόεδρε, θα ήθελα τον λόγο.

**ΔΗΜΗΤΡΙΟΣ ΜΑΝΤΖΟΣ:** Κι εγώ θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Τζάκρη, ζητήσατε τον λόγο για μία σύντομη παρέμβαση.

Ορίστε.

**ΘΕΟΔΩΡΑ ΤΖΑΚΡΗ:** Όσον αφορά τον κ.Βελόπουλο, του οποίου τον παραληρηματικό λόγο για τον κ. Κασσελάκη δεν θα τον σχολιάσω, θα πω μόνο ως προς αυτά που είπε για την κ. Δούρου.

Όσον αφορά την κ. Δούρου, δεν παραγράφηκε το αδίκημά της. Σε ό,τι αφορά τη Μάνδρα, αθωώθηκε πρωτόδικα επί της ουσίας και η έφεση που άσκησε ο εισαγγελέας απορρίφθηκε εξ ολοκλήρου. Αυτά, για την αποκατάσταση της αλήθειας.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Σας ευχαριστούμε.

Τον λόγο τώρα έχει ο κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θέλω τον λόγο σχετικά με ένα περιστατικό για το οποίο έχουμε όλοι ενημερωθεί από τα μέσα ενημέρωσης.

Έχουμε, απ’ ό,τι κατανοούμε και πληροφορούμαστε, κύριε Υπουργέ, κύριε Πρόεδρε, πτώση μαχητικού αεροσκάφους νότια της Χαλκιδικής, βόρεια της Αλοννήσου.

Πληροφορούμαστε, πάντα από δημοσιογραφικές πηγές, ότι είναι σώος ο χειριστής. Ωστόσο, θα θέλαμε, κύριε Υπουργέ, μία ενημέρωση στον βαθμό που μπορείτε να την αποκτήσετε από το Υπουργείο Άμυνας και να ενημερώσετε το Σώμα σε σχέση με τις συνθήκες του ατυχήματος και αν όντως είναι σώος ο χειριστής και αν όντως δεν έχουμε ανθρώπινες απώλειες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Το ευτυχές είναι ότι έχει διασωθεί ο πιλότος.

Έτσι δεν είπατε, κύριε Μάντζο;

Ας το επιβεβαιώσουμε αυτό.

**ΔΗΜΗΤΡΙΟΣ ΜΑΝΤΖΟΣ:** Ακριβώς, κύριε Πρόεδρε.

Κύριε Πρόεδρε, να επιβεβαιωθεί αυτή η πληροφορία και να υπάρξει ενημέρωση του Σώματος.

**ΠΡΟΕΔΡΕΥΩΝ (Γεώργιος Λαμπρούλης):** Κάποια στιγμή προφανώς ο Υπουργός θα ενημερωθεί από τον αρμόδιο Υπουργό και θα μας ενημερώσει.

Θα δώσουμε τον λόγο τώρα στον πρώτο εκ των ομιλητών, τον κ. Μαρκόπουλο Δημήτριο από τη Νέα Δημοκρατία.

Είναι πεντάλεπτο. Θα υπάρξει μια ανοχή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εδώ τον ανεχθήκαμε ως πρόεδρο της εξεταστικής!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ!

Ορίστε, έχετε τον λόγο, κύριε Μαρκόπουλε

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, αγαπητοί συνάδελφοι, αφήνω, παραμερίζω τον πολιτικό χουλιγκανισμό τον οποίο βιώσαμε από συγκεκριμένα μέλη της εξεταστικής επιτροπής, που νομίζουν ότι το Κοινοβούλιο είναι γήπεδο και φωνάζουν.

Πριν από λίγες ημέρες είχα συνοδεύσει την κόρη μου στο αεροδρόμιο. Έκανε ένα εκπαιδευτικό ταξίδι και δεν σας κρύβω ότι κακά τα ψέματα έχοντας βιώσει σε αυτή την εξεταστική επιτροπή τον πόνο των πενήντα επτά οικογενειών, ένιωσα και εγώ αυτό το οποίο νιώθει ο κάθε Έλληνας γονιός όταν συνοδεύει το παιδί του σε ένα ταξίδι, αυτή τη λογική η ανασφάλεια. Είναι αυτό που όλοι κάνουμε το σταυρό μας και λέμε να πάνε όλα τα πράγματα καλά.

Ταυτόχρονα όμως είχα και την ευκαιρία μέσα από αυτή την ολιγοήμερη απουσία της κόρης μου να σκεφτώ, να στοχαστώ επάνω σε αυτή την εξεταστική επιτροπή, να προβληματιστώ, να αναρωτηθώ. Και δεν σας κρύβω ότι κάθισα και πήρα ξανά τις καταθέσεις, όλα τα αρχεία, όλο το ανακριτικό υλικό, έθεσα νέα ερωτήματα στον εαυτό μου, να δω μήπως κάποια πράγματα και εγώ προσωπικά δεν τα είδα σωστά, αν θέλετε κιόλας, να κάνω και μια αυτοκριτική για δικά μου λάθη, ενδεχόμενες παραλείψεις.

Θα το ξαναπώ. Το έχω πει και στη δημόσια σφαίρα. Δεν ήταν εύκολο αυτό που κάναμε με όλους τους συναδέλφους μου στην εξεταστική επιτροπή. Δεν ήταν απλό το να βουτάς καθημερινά από τον Νοέμβριο έως το Μάρτιο σε μια από τις πιο γκρίζες υποθέσεις με την απώλεια τόσων ανθρώπινων ψυχών, να ανακρίνεις περίπου σαράντα άτομα, να βλέπεις σε περίπου τριάντα συνεδριάσεις -οι περισσότερες εκ των οποίων ήταν μάλιστα και αρκετά μακριές σε χρόνο, δέκα, έντεκα, δώδεκα ώρες. Η κ. Αποστολάκη ήταν μαζί μας, την βλέπω εδώ- να περιγράφεται ένα σκηνικό θανάτου, ένα σκηνικό θλίψης. Και είναι αυτό το οποίο αναφέρω με συγκίνηση ότι ήταν ένα μακροβούτι στη θλίψη και στην οδύνη, στον πόνο αυτών των οικογενειών.

Αλίμονο βέβαια, αυτή η προσπάθεια όλων των μελών της εξεταστικής επιτροπής σε τίποτα δεν συγκρίνεται με τη θλίψη, με τον πόνο για τον χαμό των ανθρώπων αυτών, πόνο τον οποίο έχουν οι οικογένειές τους. Δεν μπορούμε να πούμε τίποτα γι’ αυτούς τους ανθρώπους πέραν τη μεγάλη αγάπη μας, συμπάθεια, συμπόνια γι’ αυτό το οποίο περνάνε.

Κάποιοι επιδίωξαν εμένα προσωπικά αλλά και τους συναδέλφους στο σύνολο της πλειοψηφίας, να μας παρουσιάσουν περίπου ως ανθρωπόμορφα τέρατα, να μας αναφέρουν ως δολοφόνους με τον γνωστό παροξυσμικό, παραληρηματικό τους λόγο. Μια ματιά να ρίξει κάποιος στο επιδοτούμενο, επιχορηγούμενο διαδίκτυο, θα καταλάβει τι εννοώ. Κάποιοι θέλησαν να πουν πως είμαστε ασυνείδητοι, πως πουλήσαμε την ψυχή μας στον Μαμωνά, στο διάβολο -το ακούσαμε και πριν- πως αποκρύψαμε, πως συσκοτίσαμε.

Ε, λοιπόν σας λέω πως δεν είναι έτσι τα πράγματα. Και εμείς γονείς είμαστε και εμείς νιώθουμε τον πόνο. Θυμάμαι συναδέλφους -και θέλω να το καταθέσω αυτό- από την πλειοψηφία, τον Λάζαρο, την Κατερίνα, τον Μακάριο, τον Φάνη, τον Στέλιο τον Πέτσα, τον Ιάσονα Φωτήλα, τον Ευριπίδη, να ρωτάνε, να έχουν αγωνία πραγματική, να θέτουν ζητήματα μήπως κάτι δεν πήγε καλά, να δούμε τις συμβάσεις, την 717…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όλα καλά πήγαν, κύριε Μαρκόπουλε!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μην διακόπτετε!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Είστε πολιτικοί χούλιγκαν. Σταματήστε. Τον παροξυσμό σας να τον ελέγξετε. Μην με διακόπτετε και θέλω τον χρόνο μου ακέραιο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Μην αγχώνεστε για τον χρόνο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Θυμάμαι συναδέλφους από τις περιοχές των θυμάτων, που πραγματικά θρήνησαν και ήταν στεναχωρημένοι. Θέλετε να μας πείτε δηλαδή τι; Ότι όλοι αυτοί οι άνθρωποι, εμείς, τι ήμασταν; Φονιάδες, δολοφόνοι; Ότι εσείς έχετε το μονοπώλιο του πόνου; Το μονοπώλιο του μίσους έχετε. Δεν έχετε του πόνου, κυρία Κωνσταντοπούλου! Γιατί εμπορεύεστε τον πόνο, γιατί αυτή είσαστε, έμπορος και εργολάβος του πόνου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Μαρκόπουλε, μην αναφέρεστε…

**ΔΗΜΗΤΡΙΟΣ ΜΑΡΚΟΠΟΥΛΟΣ:**  Θέλετε να πείτε για την Κυβέρνηση και τον Πρωθυπουργό -ο οποίος από την πρώτη στιγμή με συντριβή έσπευσε στη Λάρισα- ότι το μέλημά του ποιο ήταν, τι ήταν; Να κρύψει, λες και ήταν κάποιος δολοφόνος, τα στοιχεία; Είναι δυνατόν; Είστε σοβαροί πολιτικοί; Εμείς υπερασπιστήκαμε την αλήθεια. Κάνατε κι άλλα.

Κοιτάξτε όμως, κύριοι συνάδελφοι, σήμερα να κοιταχθούμε όλοι στον καθρέφτη, να πούμε την αλήθεια σε όσους μας παρακολουθούν. Κάποιοι είδαν την υπόθεση των Τεμπών, το τραγικό αυτό δυστύχημα, ως μία ρεβάνς. Το είδαν ως ένα come back του ανορθολογισμού και των θεωριών συνωμοσίας. Δεν ήταν τυχαίος ο ρόλος εντός της επιτροπής ακραίων ριζοσπαστικών κομμάτων που διαρκώς κανιβάλιζαν τη διαδικασία, ο πολιτικός χουλιγκανισμός τον οποίο είπα πριν από λίγο.

Κάποιοι επικαλούνται τώρα την Ευρώπη. Ποιοι; Εκείνοι που το 2015, όταν εμείς προσπαθούσαμε να την κρατήσουμε στην Ευρώπη, με άλλες πολιτικές δυνάμεις ήθελαν να μας βγάλουν από την Ευρώπη και τώρα θέλουν μάλιστα και ευρωπαϊκή παρέμβαση! Ξεκάθαρα λοιπόν και χωρίς μισόλογα δεν έχει κανένας το μονοπώλιο του πόνου σε αυτή την Αίθουσα. Όλοι πονέσαμε, δεξιοί και αριστεροί κεντρώοι.

Αυτό που θέλω να πω στους ταλαιπωρημένους αυτούς ανθρώπους, που έχασαν τα παιδιά τους, είναι πως εμείς όχι βάσει κραυγών και ψιθύρων, αλλά βάσει στοιχείων και καταθέσεων, βάσει ντοκουμέντων, φτιάξαμε ένα πόρισμα ως πλειοψηφία εφτακοσίων σελίδων και όχι εβδομήντα, ή σαράντα ή όπως κάποιοι δεν έδωσαν καν πόρισμα, γιατί μελετήσαμε τα στοιχεία.

Ως γονέας -σας το λέω- δεν θα υπερασπιζόμουν κάτι το οποίο ήταν γκρίζο. Ως γονέας δεν θα έκλεινα τα μάτια, αν ένιωθα πως υπάρχει κάτι μεμπτό. Ως γονέας και όχι ως πολιτικός παρακολούθησα και διηύθυνα την εξεταστική επιτροπή για το δυστύχημα των Τεμπών. Και αν έχω κάνει κάποια λάθη, ανθρώπινα ζητώ και εγώ -και το έχω ξανακάνει και θα το ξανακάνω όποτε χρειαστεί- συγγνώμη. Όμως τον πολιτικό κανιβαλισμό δε θα τον επιτρέψω.

Τα όσα ερευνήσαμε λοιπόν είναι στη διάθεση όλων των Ελλήνων. Το υλικό που παραδίδουμε σήμερα δείχνει την κατεύθυνση, δείχνει το πρόβλημα που επέφερε η οικονομική κρίση με την κατάρρευση των δομών από το 2010. Δείχνει την ανευθυνότητα και το ανθρώπινο λάθος στο δημόσιο χώρο, που πεισματικά αρνούμαστε να αποδεχθούμε σε αυτή τη χώρα. Το «δε βαριέσαι» δείχνει, το ότι εγκαταλείπουμε τη θέση μας όταν έχουμε μια ευθύνη σε όλους τους τομείς. Δείχνει την ανάγκη οι επενδυτές που έρχονται στη χώρα μας, να σέβονται τους πολίτες αυτής της χώρας. Και αυτό το λέω ευθέως προς την «HELLENIC TRAIN» και τον διευθύνοντα σύμβουλό της, τον οποίο και με τις ψήφους της πλειοψηφίας παραπέμψαμε για ψευδορκία. Να σέβονται όσοι έρχονται την Ελλάδα και να σέβονται τον Έλληνα πολίτη.

Δείχνει τον αγώνα εκτέλεσης δημοσίων έργων κάτω από μια σειρά στρεβλώσεων, που πολλές φορές εκφεύγουν ακόμα και από τον όποιο κυβερνητικό έλεγχο επιδιώκεται. Και ας ήταν αυτή η Κυβέρνηση η οποία πήρε τη σύμβαση 717 από το 18% και την έφτασε στο 70%. Δείχνει τον στρουθοκαμηλισμό μας ως κοινωνία, που αντί να κοιτάμε το πώς θα βελτιωθούμε, θέλουμε βολικά να θάψουμε παθογένειες και ζητήματα κάτω από το συναίσθημα και την αρένα.

Αν λοιπόν θέλουμε να μην ξαναθρηνήσουμε, να πούμε την αλήθεια. Και η αλήθεια είναι πως συνηθίσαμε στη μηδενική λογοδοσία, στο «δεν φταίω εγώ», στο «φταίει κάποιος άλλος», στο περίπου, στην επίκληση του συναισθήματος και την άρνηση της μεταρρύθμισης.

Αυτό τον αγώνα θέλουμε εμείς ως χρέος να δώσουμε, τον αγώνα της μεταρρύθμισης. Και αυτή είναι η απάντηση που δίνουμε για τη θεραπεία όλων των κακώς κειμένων και η απάντηση που δίνουμε και στις πενήντα επτά οικογένειες. Δεν είναι το μίσος η απάντηση στις οικογένειες και στον πόνο τους. Το μίσος είναι κακός οδηγός. Η απάντηση είναι η μεταρρύθμιση, η δομική μεταρρύθμιση αυτών που μας πονάνε. Και θα τα καταφέρουμε και θα μεταρρυθμίσουμε αυτά τα οποία πρέπει να αλλάξουν σε αυτό τον τόπο είτε θέλετε είτε δεν θέλετε!

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, δεν έχετε παράπονο, κύριε Μαρκόπουλε, υπήρξε ανοχή στον χρόνο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Πρόεδρε, ζητώ για ένα λεπτό τον λόγο για μια ενημέρωση σχετικά με το ατύχημα που αναφέρθηκε.

**ΠΡΟΕΔΡΕΥΩΝ (Γεώργιος Λαμπρούλης):** Έχει ζητήσει παρέμβαση και η κ. Κωνσταντοπούλου, που τη δικαιούται, αλλά επειδή είναι εδώ και ο Πρόεδρος της Κοινοβουλευτικής Ομάδας του ΠΑΣΟΚ και προηγείται, για να είμαστε ξεκάθαροι. Η κ. Κωνσταντοπούλου έχει ζητήσει τον λόγο για μια παρέμβαση. Όμως, κυρία Κωνσταντοπούλου, εάν επιμένει ο κ. Ανδρουλάκης, θα ανέβει στο Βήμα και η παρέμβασή σας θα ακολουθήσει μετά τον κ. Ανδρουλάκη.

Εσείς, κύριε Υπουργέ, για τι ακριβώς θέλετε τον λόγο; Γιατί ξαφνικά σηκωθήκατε δυο-τρεις.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εγώ με την άδειά σας, κύριε Πρόεδρε, μόνο.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν σας έδωσα άδεια να σηκωθείτε, αλλά όπως και να έχει, τι ακριβώς θέλετε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ζήτησε ο κ. Μάντζος προηγουμένως μια ενημέρωση από την Κυβέρνηση για το θέμα του ατυχήματος της πτώσεως του αεροπλάνου. Εγώ γι’ αυτό ζήτησα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, έχετε τον λόγο για να μας ενημερώσετε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Η ενημέρωση είναι από το Γενικό Επιτελείο Αεροπορίας, την Τετάρτη 20 Μαρτίου 2024 και ώρα 13.29΄, «Μονοθέσιο αεροσκάφος F-16 Block52+ της 317 Μοίρας, της 110 Πτέρυγας Μάχης, που εκτελούσε εκπαιδευτική πτήση, κατέπεσε στη θαλάσσια περιοχή της Ψαθούρας. Στην περιοχή επιχείρησαν ένα ελικόπτερο Σούπερ Πούμα από την 130 Σμηναρχία Μάχης, ένα 1 ελικόπτερο S-70 του Πολεμικού Ναυτικού, 1 CL-415 από την 113 Πτέρυγα Μάχης. Ο πιλότος έχει διασωθεί.».

**ΠΡΟΕΔΡΕΥΩΝ (Γεώργιος Λαμπρούλης):** Ωραία, αυτό είναι τουλάχιστον ευτυχές, καλό νέο και να του ευχηθούμε αν τυχόν υπάρχει κάποιος τραυματισμός, γρήγορη ανάρρωση.

Θα δώσουμε τον λόγο τώρα στον Πρόεδρο της Κοινοβουλευτικής Ομάδας του ΠΑΣΟΚ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει τον λόγο επί προσωπικού, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει προσωπικό, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν υπάρχει προσωπικό στις ύβρεις;

**ΠΡΟΕΔΡΕΥΩΝ (Γεώργιος Λαμπρούλης):** Την παρέμβαση που ζητήσατε θα την έχετε μετά την ομιλία του κ. Ανδρουλάκη. Δεν σας το αρνείται το Προεδρείο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζήτησα τον λόγο για τις ύβρεις, για τις οποίες οφείλετε να ανακαλέσετε την τάξη, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, μην υποδεικνύετε το τι πρέπει να κάνει το Προεδρείο!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Όταν φώναζες εσύ, δεν υπήρχε τάξη! Κάτσε κάτω!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ πολύ, κύριε Μαρκόπουλε! Αφήστε το Προεδρείο να χειριστεί το θέμα. Ηρεμήστε, δεν χρειάζεται.

Παρακαλώ πολύ, τον λόγο έχει ο Πρόεδρος του ΠΑΣΟΚ - Κινήματος Αλλαγής κ. Ανδρουλάκης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το χειρίζεστε οι τρεις σας βλέπω. Μπράβο, κύριε Ανδρουλάκη!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, πριν από λίγο, σε αυτό εδώ το Βήμα είχε τον λόγο ο πρόεδρος της εξεταστικής επιτροπής, μιας εξεταστικής επιτροπής παρωδία.

Ποιο ήταν το ύφος του κ. Μαρκόπουλου; Ήταν το ύφος ενός προέδρου μιας εξεταστικής επιτροπής που έχει ενσυναίσθηση σχετικά με το τι συνέβη το βράδυ της τραγωδίας του εγκλήματος των Τεμπών; Αυτό ήταν το ύφος του κ. Μαρκόπουλου, συνάδελφοι της Νέας Δημοκρατίας; Ένα δάχτυλο να το κουνάει συνεχώς σε ποιους;

Όσον αφορά τον αγώνα να μείνει η χώρα στην Ευρωπαϊκή Ένωση, τον μαγαρίζουν οι συμπεριφορές σας. Διότι είστε ακριβώς τα ίδια, με αυτούς που επί πέντε χρόνια έπαιζαν με τους θεσμούς όπως κάνετε σήμερα, και με την αξιοπιστία του πολιτικού κόσμου. Γι’ αυτό γυρνάει την πλάτη ο ελληνικός λαός στην πολιτική, γιατί είστε τα ίδια: Σκάνδαλα, συγκάλυψη, διχόνοια, τοξικότητα και έχετε καβαλήσει το καλάμι της αλαζονείας. Η εποχή του κ. Μητσοτάκη για τη Νέα Δημοκρατία είναι μια εποχή μνημείο αλαζονείας και προσβολής του πολιτικού κόσμου και των θεσμών. Ό,τι κατηγορούσατε το μιμείστε επακριβώς.

Στις 28 Φεβρουαρίου του 2023, εκείνη τη νύχτα της εθνικής τραγωδίας των Τεμπών, όταν πενήντα επτά συνάνθρωποί μας έχασαν με έναν άδικο και τραγικό τρόπο τη ζωή τους, όλοι μείναμε άφωνοι. Δεν περίμενε κανείς να αμφισβητείται σε μια ευρωπαϊκή χώρα το στοιχειώδες δικαίωμα, η ασφάλεια στις μεταφορές, όταν μάλιστα από αυτό εδώ το Βήμα, μερικούς μήνες πριν, ο αρμόδιος υπουργός έκανε και μαθήματα, «Μην προσβάλλετε το κύρος του μέσου», όταν κάποιοι συνάδελφοι έλεγαν ότι υπάρχουν ζητήματα ασφάλειας.

Όλα αυτά προκαλούν σε εκατομμύρια Έλληνες θλίψη, οργή και αγανάκτηση. Το πιο ασφαλές, οικονομικό και πράσινο μέσο που υπάρχει σε όλη την Ευρώπη, το μετατρέψατε σε μία νύχτα σε ένα σύμβολο εθνικού πένθους. Και από εκείνη τη μέρα μέχρι σήμερα ακολουθείτε μια σταθερά προσβλητική στάση για τα θύματα και τους συγγενείς, από την οποία αυτή στάση και στρατηγική δεν έχετε λοξοδρομήσει καθόλου. Και αυτό ακριβώς είναι το επίδικο της σημερινής συζήτησης.

Η στρατηγική αυτή συμπυκνώνεται σε τρεις λέξεις: διαφθορά, συγκάλυψη, ατιμωρησία. Αλλά αυτό συνέβη μόνο εδώ; Αυτό πια είναι ένα πάγιο μοτίβο της διακυβέρνησής σας. Η Νέα Δημοκρατία και η Κυβέρνησή της έχει μετατραπεί σε μια αγέλη εξουσίας, όπου όποτε απειλείται η καρέκλα σας ή σας ασκείται κριτική και αμφισβητούνται οι καθεστωτικές σας πρακτικές, μετατρέπεστε σε ύαινες που επιτίθενται στους πολιτικούς σας αντιπάλους, αλλά ακόμη και στους συγγενείς των οικογενειών των θυμάτων των Τεμπών.

Ο ευρωπαϊσμός, στον οποίο αναφερθήκατε έχει πάει προ καιρού περίπατο. Όταν απειλείται η καρέκλα σας, περίπατο πάει κι η διάκριση εξουσιών, περίπατο πάει και το κράτος δικαίου, περίπατο πάει και οποιοσδήποτε σεβασμός στα ανθρώπινα δικαιώματα.

Πόσες φορές ο κ. Μητσοτάκης, έχει πει για πολλές και διαφορετικές υποθέσεις ότι είναι αναγκαίο να έρθουν όλα στο φως; Και τι κάνει εν τέλει; Σκοτάδι και συγκάλυψη. Αυτό καταφέρατε. Αυτό επιχειρείτε και σε αυτή την περίπτωση, όπως κάνατε και σε άλλες στο πρόσφατο παρελθόν.

Σήμερα λοιπόν ζούμε την τέταρτη πράξη της επιχείρησης συγκάλυψης στη Βουλή για την τραγωδία των Τεμπών. Εμείς εξαρχής σταθήκαμε απέναντι σε αυτή την αλαζονική και προκλητική συμπεριφορά της Κυβέρνησης της Νέας Δημοκρατίας, χωρίς να ψάχνουμε ευθύνες πηγαίνοντας μέχρι τον Χαρίλαο Τρικούπη, όπως έκανε το Κομμουνιστικό Κόμμα, δίνοντάς σας διέξοδο διαφυγής.

Εμείς μείναμε στα στοιχεία, τα πραγματικά στοιχεία αυτής της υπόθεσης. Επιμείναμε στην αναζήτηση της αλήθειας. Γι’ αυτό το φθινόπωρο καταθέσαμε πρόταση σύστασης Προανακριτικής Επιτροπής, όταν ήρθε το πόρισμα της ευρωπαϊκής εισαγγελίας στη Βουλή των Ελλήνων, το οποίο εντόπιζε ποινικές ευθύνες για τον κ. Σπίρτζη και τον κ. Καραμανλή, για παράβαση καθήκοντος και απιστία, για τη μη ολοκλήρωση της σύμβασης 717 για την τηλεδιοίκηση, που αν είχε ολοκληρωθεί στην ώρα της, με το συγκεκριμένο χρονοδιάγραμμα, σήμερα οι πενήντα επτά αυτές οικογένειες δεν θα θρηνούσαν τους δικούς τους ανθρώπους.

Εμείς λοιπόν δεν φανταστήκαμε κανένα κατηγορητήριο. Δεν αποφασίσαμε, όπως υπονόησε ο πρόεδρος της εξεταστικής επιτροπής, να ξεκινήσουμε κανένα κυνήγι μαγισσών βάσει θεωριών συνωμοσίας. Εμείς μείναμε σταθερά προσηλωμένοι στο πόρισμα της ευρωπαϊκής εισαγγελίας. Και μάλιστα τότε θυμάμαι, ο κ. Βορίδης μάς εγκαλούσε λέγοντας «Υπάρχει αιτιώδης συνάφεια μεταξύ της μη ολοκλήρωσης της 717 και της τραγωδίας;».

Εφόσον λοιπόν δεν εμπιστεύονται την Ευρωπαία εισαγγελέα, που υποδεικνύει την αιτιώδη συνάφεια, γιατί δεν διάβασαν όταν προτείναμε προανακριτική επιτροπή για το πόρισμα που αφορά την 717 αυτά που έλεγαν οι τρεις ειδικοί που διόρισε ο κ. Μητσοτάκης; Δεν εμπιστεύεστε, λοιπόν, την ευρωπαϊκή εισαγγελία. Τους τρεις ειδικούς που εσείς διορίσατε και που είπαν ξεκάθαρα «Εάν υπήρχε τηλεδιοίκηση, δεν υπήρχε καμμία πιθανότητα σύγκρουσης των δύο τρένων» και αυτή είναι η αιτιώδης συνάφεια;

Είναι, λοιπόν, τουλάχιστον ειρωνικό να ακούμε από τον προκλητικά απόντα σήμερα Πρωθυπουργό, να δηλώνει με απεριόριστη αλαζονεία, σε πρόσφατη συνέντευξη ότι «όποιος πιστεύει ότι υπάρχουν ποινικές ευθύνες σε πολιτικά πρόσωπα, ας καταθέσει αίτημα προανακριτικής, με συγκεκριμένο κατηγορητήριο».

Μα, αυτό ακριβώς καταθέσαμε, κύριε Μητσοτάκη, τον περασμένο Οκτώβριο και το απορρίψατε, χωρίς καν, να το διαβάσετε. Γιατί, όμως; Για να προστατέψετε τον κ. Καραμανλή και για να αποκρύψετε την αλήθεια.

Αντί, λοιπόν, να «σηκώσετε το γάντι», ως όφειλε οποιοσδήποτε πρωθυπουργός μιας κανονικής ευρωπαϊκής χώρας και να πει «ναι, αφού λέει αυτά η ευρωπαϊκή εισαγγελία, ας πάμε με αυτά σε προανακριτική επιτροπή», από τη στιγμή που αν είχε υλοποιηθεί το έργο της τηλεδιοίκησης, αυτοί οι άνθρωποι θα ζούσαν. Τι κάνατε; Βρήκατε σωσίβιο στο Κομμουνιστικό Κόμμα, για να μας πείτε ότι για όλα φταίει η Ευρώπη και να ξεκινήσουμε να ψάχνουμε ψύλλους στα άχυρα, καλώντας -λέει- δεκάδες μάρτυρες, που δεν είχαν, όμως, καμμία σχέση με την υπόθεση.

Είναι -λέει- αδιανόητο να κατηγορούμε την εξεταστική επιτροπή και την Πλειοψηφία που δεν κάλεσε σημαντικούς μάρτυρες, γιατί κάλεσε πολλούς. Πολλούς, ναι, αλλά όχι τους σημαντικούς! Και το λέω αυτό, διότι, όταν συζητάς από το 1997 έως σήμερα, προφανέστατα το κάνεις γιατί έχεις κάποια ιδιοτέλεια. Και ποια είναι η ιδιοτέλεια; Να μην πέσει το φως του προβολέα της αλήθειας και της δικαιοσύνης στην τηλεδιοίκηση, γιατί εκεί είναι το μεγάλο σκάνδαλο. Αυτό είναι το σκάνδαλο που υπογραμμίζουν και οι ευρωπαϊκοί θεσμοί.

Φταίνε, λοιπόν, αυτοί που μας έδωσαν 54 εκατομμύρια ευρώ, για να νιώθουν ασφάλεια στις μεταφορές οι Έλληνες πολίτες και δεν φταίνε αυτοί, οι κύριοι της Νέας Δημοκρατίας και οι κύριοι του ΣΥΡΙΖΑ που δεν υλοποίησαν το έργο, για να αποφύγουμε την τραγωδία. Φοβερό σχήμα! Φοβερό σχήμα, πραγματικά! Όλο αυτό δείχνει πόσο αναξιόπιστοι είσαστε.

Έκτοτε, η συνέχεια είναι γνωστή. Την περιέγραψα με σαφήνεια την ημέρα που ψηφίσατε την εξεταστική επιτροπή. Ό,τι είπαμε, αυτό έγινε, γιατί πολύ απλά το είχαμε βιώσει και στο παρελθόν. Καταχραστήκατε το αριθμητικό σας πλεονέκτημα, για να επιβάλλετε τη βούλησή σας και να αποσιωπήσετε σημαντικές ευθύνες της Κυβέρνησης της Νέας Δημοκρατίας.

Πραγματικά, βλέπαμε το αλγεινό ύφος των μελών της Νέας Δημοκρατίας στην εξεταστική επιτροπή και παγώναμε, σκεπτόμενοι πώς σας παρακολουθούν και πώς νιώθουν οι οικογένειες των θυμάτων! Το ύφος αυτό είναι αποκαλυπτικό μιας καθεστωτικής νοοτροπίας, μιας νοοτροπίας ξεκάθαρης πια ότι: «Δεν μας ακουμπάει κανείς. Είμαστε πολιτικά ισχυροί και θα επιβάλλουμε ό,τι θέλουμε!».

Αυτή είναι η σημερινή Κυβέρνηση. Και δεν είναι μια και δυο φορές. Είναι πολλές φορές, αλλά εδώ μιλάμε για κάτι ιδιαίτερο. Μιλάμε για ένα πλήγμα στην καρδιά του ελληνικού λαού, γι’ αυτό λέω ήταν αδιανόητο το ύφος, που δεν είναι σημερινό. Τα ίδια κάνατε και στην εξεταστική επιτροπή, αιωρούμενοι από την πραγματικότητα.

Πραγματικά, είναι ντροπή όλη αυτή η συμπεριφορά, αλλά πάνω απ’ όλα είναι ντροπή είναι η απόκρυψη και η συγκάλυψη. Τα στοιχεία μιλάνε από μόνα τους. Μάρτυρες. Ποιοι μάρτυρες; Εργαζόμενοι που προειδοποιούσαν για το ενδεχόμενο της τραγωδίας, δεν κλήθηκαν. Η κ. Μάγδα Γεροντίδου, πρώην επιθεωρήτρια της Εθνικής Αρχής Διαφάνειας, η οποία ερευνούσε επί δύο χρόνια τη Σύμβαση 717, μέχρι να αντικατασταθεί από τη διοίκηση της αρχής, δεν εκλήθη. Όμως, η ευρωπαϊκή εισαγγελία αξιοποίησε τις καταθέσεις της, που ήταν εξαιρετικής σημασίας, για το πόρισμά της. Εσείς, όμως, δεν θέλατε να ακουστεί η φωνή της στην εξεταστική επιτροπή! Και μετά λέτε, γιατί έκανε αυτή τη βαριά παρέμβαση η Ευρωπαία εισαγγελέας.

Αλλά και ο πρώην Περιφερειάρχης της Θεσσαλίας, κ. Αγοραστός, άργησε να κληθεί, με αποτέλεσμα να έρθει, ενώ ήταν ήδη κατηγορούμενος. Και βέβαια δεν απάντησε ποτέ, γιατί μπάζωσε τον τόπο του εγκλήματος. Ποιανού τις εντολές εκτελούσε εκείνες τις κρίσιμες ώρες; Δεν μας είπε τίποτα. Η δικογραφία της Λάρισας δεν ήρθε ολόκληρη. Κι ο κ. Καραμανλής, ο βασικός πρωταγωνιστής, αντί να εμφανιστεί ως κατηγορούμενος στην επιτροπή, ήρθε για να υποδείξει τον τρόπο που πρέπει να πενθούν οι συγγενείς των θυμάτων.

Για όλους αυτούς τους λόγους αποχωρήσαμε, όταν εξαντλήσαμε κάθε περιθώριο για να κερδίσουμε κάτι περισσότερο για το ζήτημα που όλους μας καίει, λίγο περισσότερη αλήθεια. Αρνηθήκαμε να λάβουμε μέρος σε μια παρωδία, που παιζόταν στην πλάτη μιας εθνικής τραγωδίας και γι’ αυτό επαναφέρουμε την πρότασή μας,-γνωρίζοντας πολύ καλά ότι θα βρούμε εμπόδια και τείχος-, για να συσταθεί προανακριτική επιτροπή ως όφειλε εξ αρχής για το πόρισμα της Ευρωπαίας εισαγγελέως, βάσει και των νέων στοιχείων. Αυτό έπρεπε να συμβεί. Εξαρχής να δείξετε θάρρος, γενναιότητα και όχι αυτά που είδαμε, να προσπαθείτε στέλνοντας τη συζήτηση από το ’97 μέχρι σήμερα, να ρίξετε σκοτάδι στην υπόθεση αυτή.

Τι λέει, όμως, το πόρισμα της ευρωπαϊκής εισαγγελίας που τόσο πολύ έχει ενοχλήσει την Κυβέρνηση; Λέει ότι αν είχε εκτελεστεί η Σύμβαση 717, -ό,τι δηλαδή λένε και οι ειδικοί που εσείς διορίσατε- αν είχε εγκατασταθεί έγκαιρα, υπήρχε τηλεδιοίκηση, δεν θα είχε συμβεί το τραγικό δυστύχημα της 28ης Φεβρουαρίου. Και άρα, έπρεπε να αποδοθούν οι ευθύνες σε όσους καθυστέρησαν την εκτέλεση της σύμβασης από το 2015 έως το 2023.

Συγκεκριμένα για τις ευθύνες του κ. Καραμανλή, πρέπει να επισημανθεί ότι εναντίον του υπάρχουν αποχρώσες ενδείξεις ενοχής που ενισχύονται από τα εξής αντικειμενικά δεδομένα: Τη συνειδητή αγνόηση του πορίσματος της Εθνικής Αρχής Διαφάνειας. Επίσης, τη σύμβαση με τη «HELLENIC TRAIN» που κατέθεσε ο συγκεκριμένος Υπουργός με δική του πρωτοβουλία και βέβαια ψηφίστηκε τον Ιούλιο του 2022 αποκλειστικά και μόνο από το κόμμα της Νέας Δημοκρατίας.

Σύμφωνα με τα ανωτέρω, ο κ. Καραμανλής αγνοώντας προκλητικά τις αποφάσεις του Διοικητικού Συμβουλίου της «ΤΡΑΙΝΟΣΕ» και κατά παράβαση της σχετικής ευρωπαϊκής νομοθεσίας ενήργησε εις βάρος των συμφερόντων του ελληνικού δημοσίου και υπέρ της «ΤΡΑΙΝΟΣΕ» και μετέπειτα «HELLENIC TRAIN». Μείωσε τις υποχρεώσεις επενδύσεων σε τροχαίο υλικό και υποδομές από εξακόσια σαράντα πέντε εκατομμύρια ευρώ, σε μόλις στα εβδομήντα επτά εκατομμύρια ευρώ. Μάλιστα, επέκτεινε τις υποχρεώσεις επιδότησης της «HELLENIC TRAIN» από το ελληνικό δημόσιο για πέντε ακόμα χρόνια.

Ο κ. Καραμανλής, επίσης, δεν θέσπισε εθνικούς κανόνες ασφαλείας ως όφειλε, βάσει ευρωπαϊκών οδηγιών, ούτε έλαβε μέτρα ασφάλειας με τη θέσπιση νέων εθνικών κανόνων, σύμφωνα με το άρθρο 60 του ν.4632/2019. Επίσης, όχι μόνο δεν κήρυξε έκπτωτο τον ανάδοχο της σύμβασης για τις τεράστιες καθυστερήσεις στην εκτέλεση του έργου, αλλά προέβη και σε αδικαιολόγητη αποζημίωση ύψους 2,8 εκατομμυρίων ευρώ για θετικές ζημιές. Αγνόησε, επίσης, τις έγγραφες προειδοποιήσεις του συνδικαλιστικού οργάνου των μηχανοδηγών.

Με όλα αυτά, συνεπώς, δημιουργούνται εύλογα ερωτήματα, αναφορικά με τις προθέσεις και τα κίνητρα του τότε Υπουργού σας κ. Καραμανλή. Πρωτίστως, αναφορικά με το αν το κίνητρο των πολιτικών του επιλογών ήταν η εξυπηρέτηση του δημοσίου συμφέροντος ή η προάσπιση συγκεκριμένων επιχειρηματικών συμφερόντων. Γι’ αυτό ζητάμε, μαζί με τους συγγενείς των θυμάτων, αλλά και έναν ολόκληρο λαό που παρακολουθεί αποσβολωμένος τη συμπεριφορά σας σε αυτή την υπόθεση, να αποκαλυφθεί η αλήθεια τι συνέβη εκείνο το μοιραίο βράδυ, για να μη δίνουμε περιθώριο στη συνωμοσιολογία.

Η μη αποκάλυψη της αλήθειας που εσείς επιχειρείτε δίνει περιθώριο στην ακροδεξιά συνωμοσιολογία. Ακόμη και γι’ αυτό είστε υπεύθυνοι. Πρέπει, λοιπόν, βάσει της αλήθειας και των πραγματικών γεγονότων να αποδοθεί δικαιοσύνη.

Κυρίες και κύριοι συνάδελφοι, και στην περίπτωση του πορίσματος της ευρωπαϊκής εισαγγελίας, όπως συνέβη και με το καταδικαστικό ψήφισμα του Ευρωπαϊκού Κοινοβουλίου για το κράτος δικαίου, η συμπεριφορά της Κυβέρνησης είναι το ίδιο προκλητική, εριστική καταφεύγοντας πάντα στην στρεψοδικία. Όταν βρίσκει τα δύσκολα επινοεί εσωτερικούς ή εξωτερικούς εχθρούς. Εγκαταλείπει το «εκσυγχρονιστικό» της προσωπείο και αρχίζει τις συνωμοσιολογίες. Τότε είναι που αποκαλεί όσους της ασκούν κριτική «ανθέλληνες» ή «δερβέναγες» όπως ακούσαμε τον κ. Γεωργιάδη να χαρακτηρίζει την κυρία εισαγγελέα.

Ο κ. Γεωργιάδης έχει καταντήσει «Υπουργός προπαγάνδας» αξιοποιώντας κάθε γκεμπελική πρακτική. Μία μηχανή παραγωγής ψεύδους. Προχθές είχαμε ένα τραγικό δυστύχημα στον Άγιο Νικόλαο και δηλώνει «δεν ήταν σε εφημερία το νοσοκομείο». Και βγαίνουν οι εργαζόμενοι, η διοίκηση διαβεβαιώνοντας ότι «το νοσοκομείο εφημέρευε κανονικά. Οι γιατροί που έπρεπε δεν ήταν εκεί». Αλλά λέει αυτό που πρέπει να ακούσει η κοινή γνώμη για να μην αποκαλυφθεί στην ολότητά της η αλήθεια για τις τεράστιες ελλείψεις του Εθνικού Συστήματος Υγείας.

Πριν μια βδομάδα στην εκπομπή του υποψήφιου Ευρωβουλευτή σας -και θέλω μια καθαρή απάντηση, κύριε Βορίδη και γι’ αυτό όπως και για όλα τα υπόλοιπα- βγαίνει και λέει ξανά αυτή η μηχανή του ψεύδους και σύντροφός σας και στον Λαϊκό Ορθόδοξο Συναγερμό, «Υπάρχει δικαστική απόφαση εφετείου». Δικαστική απόφαση που αθωώνει την κ. Βλάχου. Ποια είναι αυτή η απόφαση; Στη δημοσιότητα, παρακαλώ, αλλιώς είστε επικίνδυνοι για τα ανθρώπινα δικαιώματα. Ποια είναι αυτή η απόφαση;

Τα λέω αυτά όχι για να φύγουμε από την ουσία της συζήτησης αλλά για να αποδείξω ότι το μοτίβο είναι το ίδιο. Σκάνδαλα, συγκάλυψη, ατιμωρησία, χυδαία προπαγάνδα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και άντε, εμάς δεν μας σέβεστε. Δεν σέβεστε τα υπόλοιπα πολιτικά κόμματα. Αυτές τις οικογένειες που θρηνούν τα παιδιά τους, που περιμένουν κάτι περισσότερο από ένα υγιές πολιτικό σύστημα; Το μοτίβο είναι μόνιμο και βαθιά επικίνδυνο για τους θεσμούς και για μια χώρα που όντως έδωσε μεγάλο αγώνα η παράταξή μας για να μείνει στην Ευρωπαϊκή Ένωση, για να υπάρχει Ευρωπαία εισαγγελέας να αποκαλύπτει τις πομπές σας. Ό,τι δεν κάνει η ελληνική δικαιοσύνη μέχρι σήμερα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Μέχρι σήμερα, οι επιθέσεις που δεχόμαστε και από εσάς και από τα μίντια που σας στηρίζουν, είναι γιατί είστε αλλεργικοί σε κάθε είδους κριτική. Δεν έχετε κανένα ηθικό πλεονέκτημα. Ποιο είναι αυτό το ηθικό πλεονέκτημα που σας κάνει να καταδικάζετε όποιον εντός ή εκτός της χώρας πει κάτι για τη διακυβέρνηση σας, να αμφισβητήσει την κουλτούρα διακυβέρνησης, τις πρακτικές; Μία και μόνο είναι η προτεραιότητά σας: να στήνετε μέσα στον κρατικό μηχανισμό πελατειακά παραμάγαζα, ρουσφετομάγαζα. Αν θέλετε την άποψή μου, αυτή η νοοτροπία να στήνετε μέσα στον κρατικό μηχανισμό ρουσφετομάγαζα είναι και η βασική αιτία που δεν υπήρχε τηλεδιοίκηση. Αυτή ακριβώς η νοοτροπία που δεν έχετε το θάρρος να την ξεπεράσετε. Η ευθύνη των «γαλάζιων παιδιών», η ευθύνη του κ. Καραμανλή είναι προϊόν αυτής ακριβώς της νοοτροπίας. Πελατειακά παραμάγαζα σε κάθε κομμάτι του κράτους. Γιατί το κράτος το βλέπετε ως λάφυρο. Αλλά αυτή η νοοτροπία χρεοκόπησε την Ελλάδα και την φέρατε στα μνημόνια. Και δυστυχώς παραμένετε αμετανόητοι, προσηλωμένοι σε όλες τις νοοτροπίες και σε όλες τις συμπεριφορές που έφεραν τα μνημόνια στον τόπο.

Αντί, λοιπόν, ακόμη και μετά από αυτή την τραγωδία να εκσυγχρονίσετε το σιδηροδρομικό δίκτυο, ώστε να αποφευχθούν μελλοντικές τραγωδίες, εσείς κάνετε μια πλαστή επίδειξη δύναμης. Είναι χαρακτηριστικό ότι ακόμη και σήμερα ένα χρόνο μετά γινόμαστε μάρτυρες σε περιστατικά όπου μια νέα σιδηροδρομική τραγωδία αποτρέπεται στο παραπέντε. Πόσες φορές δεν είδαμε κάτι σε πρωτοσέλιδα εφημερίδων. Στο παραπέντε. Έγινε τις παραμονές των Χριστουγέννων στο σιδηροδρομικό κέντρο Αχαρνών. Έγινε έξω από το σταθμό στη Θεσσαλονίκη τον περασμένο Οκτώβριο και πριν ενάμιση μήνα στο σταθμό του αεροδρομίου πάλι με παραβίαση ερυθρού σηματοδότη.

Προτιμάτε, λοιπόν, να αποκρύπτετε την αλήθεια παρά να αναλάβετε τις ευθύνες σας. Προτιμάτε τον εύκολο δρόμο της ατιμωρησίας και όχι τον δύσκολο δρόμο της ευθύνης. Η στάση σας πλήττει ευθέως την αξιοπιστία των θεσμών και οδηγεί έναν ολόκληρο λαό να χάνει την εμπιστοσύνη του στον πολιτικό κόσμο, στη δικαιοσύνη, στους θεσμούς και εν τέλει στην πολιτική. Η συμπεριφορά σας διασύρει διεθνώς τη χώρα και προσβάλλει το δημοκρατικό μας πολίτευμα. Πού είναι σήμερα ο Πρωθυπουργός; Δεν όφειλε σήμερα να είναι εδώ ο Πρωθυπουργός, ο κ. Μητσοτάκης; Ξέρετε τι αποδεικνύει η συμπεριφορά του; Ότι είναι προέκταση της συμπεριφοράς του κ. Μαρκόπουλου. Ότι επιλέγει να γυρνάει την πλάτη στην κοινωνία, αντί να κοιτάξει την κοινωνία στα μάτια και να αναλάβει τις ευθύνες του. Αυτό αποδεικνύει η απουσία του από αυτή τη σημαντική συνεδρίαση της Βουλής των Ελλήνων. Από εδώ και στο εξής τα Τέμπη θα συμβολίζουν την πολιτική ηθική και θεσμική σας χρεοκοπία. Η προσπάθεια συγκάλυψης που επιχειρείτε μεθοδευμένα και συστηματικά δεν μπορεί να σας αφήσει στο απυρόβλητο. Έχετε πλέον δημιουργήσει ένα προηγούμενο που δεν περνά απαρατήρητο εντός και εκτός της χώρας.

Το Ευρωπαϊκό Κοινοβούλιο λέει για το κράτος δικαίου στην Ελλάδα ότι βάλλεται και υποχωρεί. Αλλά σας φταίνε οι Ευρωβουλευτές όλων των κομμάτων ακόμη και του δικού σας Ευρωπαϊκού Λαϊκού Κόματος. Και δικοί σας Ευρωβουλευτές ψήφισαν αυτό το ψήφισμα. Σύσσωμοι οι φιλελεύθεροι, σοσιαλιστές, Αριστερά, Πράσινοι, αλλά σας φταίει το Ευρωπαϊκό Κοινοβούλιο. Η Ευρωπαϊκή Επιτροπή επισημαίνει την ανάγκη να αλλάξει ο τρόπος επιλογής ανώτατων δικαστών για τη ενισχυθεί η διάκριση εξουσιών στη χώρα. Και η Ευρωπαϊκή Επιτροπή σας φταίει; Το Συμβούλιο της Ευρώπης έθεσε θέμα παραβίασης ανθρωπίνων δικαιωμάτων για τα ζητήματα των λογισμικών. Το αμερικανικό Υπουργείο Οικονομικών επιβάλλει κυρώσεις σε εμπλεκόμενες εταιρείες. Και τώρα η Ευρωπαία εισαγγελέας λέει ξεκάθαρα ότι εμποδίζετε την έρευνα. Και αυτή κάνει κομματικά παιχνίδια; Όλοι κάνουν κομματικά παιχνίδια; Αλλά της επιτίθεστε και την αποδομείτε όπως κάνατε και στις εγχώριες ανεξάρτητες αρχές. Γι’ αυτό λέω για μόνιμο μοτίβο.

Αποδεικνύετε με τη συμπεριφορά σας πως ό,τι είπε το Ευρωπαϊκό Κοινοβούλιο είναι έτσι ακριβώς. Και με τη σημερινή σας συμπεριφορά και με την εξεταστική επιτροπή. Ακριβώς ό,τι περιγράφει το Ευρωπαϊκό Κοινοβούλιο είναι η πολιτική πραγματικότητα στη χώρα μας. Συμπεριφέρεστε ως μια πολιτική ελίτ που αντιμετωπίζει το κράτος ως λάφυρο και ως επιχείρηση.

Γι’ αυτό στέκομαι και στεκόμαστε απέναντι σε αυτές τις πρακτικές. Έχει χρέος να σταθεί απέναντι σε όλα αυτά τα φαινόμενα με όλες του τις δυνάμεις το υγιές πολιτικό σύστημα για το παρόν και το μέλλον του λαού μας αλλά πάνω απ’ όλα γιατί πρέπει να λάμψει η αλήθεια. Χρωστάμε αυτή την αλήθεια στις νεότερες γενιές που βγήκαν πέρυσι στους δρόμους συγκινημένες, αγανακτισμένες. Και πρέπει να δείξουμε με τις πράξεις μας ότι αξίζουν πολύ περισσότερα από αυτά που τους προσφέρει η σημερινή Κυβέρνηση.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και οκτώ συνοδοί εκπαιδευτικοί από το 3ο Δημοτικό Σχολείο Φαρσάλων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Είχε ζητήσει τον λόγο ο κ. Χαρίτσης για την ομιλία του. Εμβόλιμα ζήτησε, επίσης, το λόγο ο Υπουργός και η κ. Κωνσταντοπούλου για μία παρέμβαση.

Θα δώσουμε, λοιπόν, το λόγο στην κ. Κωνσταντοπούλου, την Πρόεδρο της Πλεύσης Ελευθερίας, για μια σύντομη παρέμβαση που είχε ζητήσει και μετά στον Υπουργό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζήτησα το λόγο για να παρέμβω μετά από την πραγματικά ντροπιαστική παρουσία ενώπιον της Ολομέλειας της Βουλής, του Προέδρου της εξεταστικής επιτροπής, του κ. Μαρκόπουλου, του προσώπου δηλαδή που επέλεξε ο κ. Μητσοτάκης για να επιτελέσει το διόλου ευγενές έργο της συγκάλυψης.

Το ποιος είναι ο κ. Μαρκόπουλος το έδειξε η παρουσία του καθ’ όλη τη διάρκεια της εξεταστικής επιτροπής, με την επίμονη προσπάθεια να αποσοβηθεί κάθε στοιχείο που ενοχοποιεί τον πρώην Υπουργό Καραμανλή, τον νυν και πρώην Πρωθυπουργό Μητσοτάκη, τη Νέα Δημοκρατία, τη σημερινή Κυβέρνηση. Το ότι μετέρχεται τέτοιων μεθόδων μέσα στο Κοινοβούλιο, ύβρεων, μπούλινγκ, προπηλακισμού και απόπειρας κατατρομοκράτησης και κατασίγασης όποιου τολμά να υπερασπίζεται τα θύματα -τα θύματα, κύριε Μαρκόπουλε- αυτά, τα οποία η Κυβέρνηση -την οποία εκπροσωπείτε εδώ και η οποία κρύβεται συνολικά- τα έβαλε απέναντι, όταν αποφασίσατε ότι ως συνήγορος τριών οικογενειών θυμάτων, της μητέρας της Μάρθης Ψαροπούλου, της Μαρίας Καρυστιανού, των γονιών και του αδερφού του Ντένις Ρούτσι, του συζύγου, των παιδιών, των γονιών και των αδελφών της τριανταπεντάχρονης Έλενας Δουρμίκα, ως συνήγορός τους, λοιπόν…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Όχι όλων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…ήμουν εχθρός σας και έπρεπε να εξαιρεθώ από την εξεταστική επιτροπή, γιατί η παρουσία μου και μόνο αποτελούσε απειλή για εσάς.

Και το δείξατε, όπως το δείξατε και πριν από λίγο με την σκαιά παρουσία σας, για την οποία διαπίστωσα με κάποια ανακούφιση ότι υπήρξαν πολλοί Βουλευτές του κόμματός σας που αποχώρησαν την ώρα της ομιλίας σας. Διότι πολλοί Βουλευτές του κόμματός σας δεν αισθάνονται άνετα με αυτό το έργο που επιτελείτε. Ξέρετε καλά να επιτελείτε, άλλωστε, έργα δοσμένα, όπως ήταν το έργο της εξύμνησης του Μιχαλολιάκου τις εποχές της δόξας της Χρυσής Αυγής, με το φοβερό άρθρο που γράψατε τότε χαρακτηρίζοντάς τον «πρόσωπο της χρονιάς», όπως ήταν το έργο εξυπηρέτησης της «NOVARTIS», με το πρωτόλειο άρθρο σας που βρέθηκε και κατασχέθηκε από το FBI στα γραφεία του Φρουζή, με διορθώσεις, κύριε Μαρκόπουλε.

Εσάς επέλεξε η Κυβέρνηση, εσάς που είστε ικανός για όλα, για όλες τις δουλειές. Εσάς επέλεξε για τη συγκάλυψη των ευθυνών και των αιτίων για τη δολοφονία πενήντα επτά ανθρώπων, εκ των οποίων και οι μηχανοδηγοί, τους οποίους επιχειρείτε να ενοχοποιήσετε. Εσάς επέλεξε ο κ. Μητσοτάκης, ο οποίος εκπροσωπείται σήμερα εδώ:

Από τον κ. Βορίδη, έναν Υπουργό που δεν ψήφισε καν το νομοσχέδιο της Κυβέρνησής σας, έναν Υπουργό που έχει διατελέσει Υπουργός Μεταφορών και Συγκοινωνιών και έλκει συμφέροντα από την έκβαση των ερευνών.

Από τον κ. Τσαβδαρίδη, που παρέλειψε να μας πει ότι την πρώτη στιγμή μετά το έγκλημα ήταν μαζί με τον Πρωθυπουργό, δίπλα του, και έχει ιδία γνώση γεγονότων και πραγμάτων, για την οποία δεν μίλησε ποτέ.

Από τον κ. Πλεύρη, ο οποίος δρομολόγησε την εξαίρεσή μου και μετά θυμήθηκε ότι έχει σύγκρουση συμφερόντων και καθηκόντων και αυτοεξαιρέθηκε.

Και, επίσης, εκπροσωπείται από εσάς.

Είναι ελάχιστοι οι Βουλευτές σας και είναι δηλωτικό πόσο δύσκολα αισθάνονται κάποιοι -εσείς καθόλου, κύριε Μαρκόπουλε- να υπερασπιστούν το μπάζωμα των ποινικών ευθυνών, το μπάζωμα των στοιχείων της δικογραφίας, το μπάζωμα των αποδείξεων του εγκλήματος, μπάζωμα ανάλογο με αυτό που διαπράχθηκε στον τόπο του εγκλήματος, με εμπλοκή της Κυβέρνησής σας, του κ. Μητσοτάκη προσωπικά, του δεξιού του χεριού κ. Τριαντόπουλου που ήταν Υφυπουργός παρά τω Πρωθυπουργώ, του κ. Αγοραστού, που ήταν κολλητός του και προστατευόμενος του Περιφερειάρχης, όλων υμών.

Η παρουσία σας προηγουμένως, επιβεβαιώνει ότι σήμερα ήρθατε απλώς να λοιδορήσετε τα θύματα, τις οικογένειές τους και όποιον τους υπερασπίζεται. Ήρθατε να κουνήσετε το δάχτυλο στους νεκρούς, όπως έκανε ο κ. Τσαβδαρίδης, κατακεραυνώνοντας τους νεκρούς μηχανοδηγούς…

Μη χειρονομείτε. Μη χειρονομείτε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Αυτό καταλάβατε;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κυρία Πρόεδρε, συντομεύετε παρακαλώ για να προχωρήσουμε στους επόμενους. Ελάτε.

Μη διακόπτετε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήρθατε, λοιπόν, εδώ επιτελώντας αυτό το έργο.

Εγώ καταλαβαίνω πολύ καλά τη δυσκολία στην οποία βρίσκεται ο κ. Μητσοτάκης και την περιέγραψε, γιατί προφανώς τον «κρατάει» ο κ. Καραμανλής και υπάρχει μία ισορροπία του τρόμου σε αυτό που συμβαίνει και ομολογήθηκε ότι γνώριζαν και οι δύο για τις ελλείψεις, για τους κινδύνους και αποδέχονταν και οι δύο ότι τραγικά δυστυχήματα πάντοτε συμβαίνουν και θα συμβαίνουν, δηλαδή αποδέχονταν και οι δύο το ενδεχόμενο της αφαίρεσης τόσων ανθρώπινων ζωών.

Κύριε Μαρκόπουλε, λοιπόν, δεν θα ασχοληθώ άλλο μαζί σας, αλλά θα καλέσω από αυτό εδώ το Βήμα τον Πρωθυπουργό, τον κ. Μητσοτάκη, μέχρι τις 17.30΄ που θα πραγματοποιήσω την κυρίως ομιλία μου, να έρθει στη Βουλή να απολογηθεί. Δεν αρκεί το απολογητικό υπόμνημα που του φτιάξατε. Δεν αρκούν οι προπηλακισμοί και η παρουσία σας εδώ. Ο κ. Μητσοτάκης δεν έχει μόνο πολιτική ευθύνη, όπως είπε ο ΣΥΡΙΖΑ, το ΚΚΕ και το ΠΑΣΟΚ. Έχει και ποινική ευθύνη και οφείλει, μιας και φροντίσατε να τον προστατεύσετε και να μην έρθει στην εξεταστική επιτροπή, οφείλει να έρθει στη Βουλή για την απολογία του. Τον προσκαλώ να το πράξει και θα τον περιμένω.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Λοιπόν, κύριε Μαρκόπουλε, σας δίνω το λόγο για λίγα δευτερόλεπτα.

Σας παρακαλώ σύντομα και χωρίς αιχμές, παρακαλώ, για να προχωρήσει η διαδικασία.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ, κύριε Πρόεδρε. Δεν θα χρειαστώ παραπάνω χρόνο.

Κοιτάξτε, κυρία Κωνσταντοπούλου, δεν βρίσκεστε σε κατήφορο. Είστε ο ίδιος ο κατήφορος. Μία πολιτική - χούλιγκαν, η οποία δεν σέβεται ούτε καν τον ιερό χώρο αυτού του Κοινοβουλίου. Δεν μπορώ να πω τίποτα άλλο. Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, το λόγο τώρα έχει ο Υπουργός Επικρατείας, ο κ. Βορίδης.

Ορίστε, κύριε Υπουργέ.

**ΜΑΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, αυτό το οποίο είναι σήμερα αντικείμενο της συζητήσεως μας είναι το πόρισμα της εξεταστικής επιτροπής, αλλά εγώ θα πω ότι μέσα σε αυτό το πόρισμα περιλαμβάνονται, προφανώς και οι αποκλίνουσες γνώμες, οι γνώμες δηλαδή της μειοψηφίας που και αυτές αποτελούν αντικείμενο συζήτησης.

Θυμίζω ότι η εντολή την οποία είχε η εξεταστική των πραγμάτων επιτροπή ήταν να έχει ένα ευρύ πεδίο ελέγχου, ακριβώς γιατί εμμέσως η σκέψη αυτή αναγνώριζε ότι εκτός από τα ζητήματα των ποινικών ευθυνών που ερευνώνται αυτή τη στιγμή από την ποινική δικαιοσύνη, προφανώς πρέπει να ερευνηθούν ευρύτερα ζητήματα λειτουργίας των σιδηροδρόμων και να εξαχθούν συμπεράσματα πάνω σε τυχόν υφιστάμενα συστημικά προβλήματα.

Η συζήτηση, δυστυχώς, σήμερα έχει πάρει μια πολύ συγκεκριμένη τροπή κι αυτό, επιτρέψτε μου, με απόλυτη ευθύνη της αντιπολίτευσης. Η τροπή που έχει πάρει είναι μία τροπή οιονεί προκαταρκτικής. Να συζητήσουμε τις ποινικές ευθύνες Υπουργών και συγκεκριμένα του Καραμανλή, να βάλουμε λίγο και τον Τριαντόπουλο μέσα, δεν ξέρω ενίοτε διάφορες απόψεις βάζουν κι άλλα πρόσωπα Υπουργών. Ακούστηκε και το δικό μου, αλλά λίγο. Όσο, αν θέλετε, είναι η αναλογία.

Όμως, εδώ νομίζω ότι η συζήτηση υπολείπεται σημαντικά και υπάρχει και μία βαθύτατη αδικία η οποία σκοπίμως γίνεται -δεν σας ξεφεύγει- από την μεριά της Αντιπολίτευσης σε σχέση με αυτό που λέει το πόρισμα της πλειοψηφίας. Γιατί το πόρισμα της πλειοψηφίας έχει εντοπίσει μία σειρά θεμάτων που συστημικά πρέπει να αντιμετωπιστούν και πρέπει να απασχολήσουν. Η κριτική που κάνετε στο πόρισμα της πλειοψηφίας είναι το μόνο που λέει είναι οι ευθύνες του σταθμάρχη. Αυτό μόνο λέει; Εκτός από το να εντοπίσει τις ευθύνες που υπάρχουν για την μη τήρηση του γενικού κανονισμού κινήσεων -ναι, στην πρώτη παράγραφο το εντοπίζει- εν συνεχεία λέει: «Η συμβολή των αυτοματοποιημένων συστημάτων διαχείρισης κυκλοφορίας». Το εάν αυτά δηλαδή έχουν ενταχθεί ή όχι. «Η προβληματική εκτέλεση των συμβάσεων για την εγκατάσταση των συστημάτων διαχείρισης κυκλοφορίας». Άρα, προβλήματα που υπήρξαν στις συμβάσεις. «Οι επιπτώσεις της διάσπασης ΟΣΕ το 1996 στις εταιρείες «ΤΡΑΙΝΟΣΕ»» και λέει «δυσλειτουργίες που εμφανίστηκαν στις περιπτώσεις των συνεργασιών αυτών». «Η δυσκολία ολοκλήρωσής της 717».

Πώς εδώ τώρα αυτό συμπυκνώθηκε, ελαχιστοποιήθηκε και κατά πόσον, επιτρέψτε μου, εσείς που τώρα είστε κήνσορες της αληθείας, της ηθικής, της ακεραιότητος και της εντιμότητος, τα ευρύτερα συστημικά ζητήματα δεν απασχολούν; Γιατί εγώ δεν άκουσα κουβέντα γι’ αυτά. Δεν άκουσα να έχουν απασχολήσει καθόλου τι έχει γίνει. Εξαιρώ την κριτική που έχει ασκήσει το Κομμουνιστικό Κόμμα Ελλάδας που έχει με τη δική του οπτική στοιχεία τέτοια. Έχει στοιχεία τέτοια. Όλοι οι υπόλοιποι μπορεί να θεωρείτε -και ενδεχομένως ειλικρινώς να το θεωρείτε, κι εγώ θα ήθελα να το ακούσω αυτό- εάν όντως πιστεύετε ότι εδώ η συζήτηση πρέπει να πυκνωθεί στο θέμα της 717 και στις ενδεχόμενες ποινικές ευθύνες για την 717. Αν το πιστεύετε, πείτε το. Κατά τη γνώμη μου, είναι λάθος, αλλά είναι η ευθύνη του κόμματός σας.

Όμως, δεν μπορεί να αδικείτε τη θέση της Πλειοψηφίας η οποία έχει κάνει μία πολύ βαθιά δουλειά και αγγίζει ευρύτερα ζητήματα λειτουργιών των σιδηροδρόμων και να λέτε ότι δεν έχει κάνει τη δουλειά της η Πλειοψηφία γιατί έχει κάνει συγκάλυψη. Μιλήσαμε πολύ για τη συγκάλυψη και έρχομαι τώρα σε αυτό το θέμα.

Η συγκάλυψη είναι όταν κάνεις κάτι για να αποκρύψεις την αλήθεια για να μη φανεί κάτι. Έτσι δεν είναι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πείτε μας τι είναι συγκάλυψη.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αν έχετε την ευγενή καλοσύνη, να με αφήσετε να πω αυτά που νομίζω. Με την άδειά σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρακαλώ. Πείτε μας τι είναι συγκάλυψη.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ.

Να μιλήσουμε, λοιπόν, για τη συγκάλυψη. Για να δούμε, λοιπόν, τις ενέργειες. Συμβαίνει το ατύχημα. Συγκροτείται επιτροπή εκείνη τη στιγμή, που σας θυμίζω τότε, την πρώτη μέρα της συγκροτήσεώς της, είχατε πει ότι θα οδηγήσει σε συγκάλυψη. Σήμερα από την επιτροπή αυτή του Προέδρου κ. Χαλκιά επικαλείστε τα πορίσματά της. Εμείς που κάναμε τη συγκάλυψη την πρώτη μέρα. Αυτά τα πορίσματα επικαλείστε σήμερα, αυτής της επιτροπής.

**ΓΕΩΡΓΙΟΣ ΝΙΚΗΤΙΑΔΗΣ:** Την οποία εσείς αγνοείτε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα δούμε, θα δούμε. Λέω για την πρόθεση. Θα δούμε τι αγνοούμε, τι δεν αγνοούμε, αν συμφωνούμε, πού συμφωνούμε, πώς συμφωνούμε, πώς διαφωνούμε. Θα τα δούμε.

Το δεύτερο. Έχω ακούσει ότι γίνεται και συγκάλυψη στον χώρο της δικαιοσύνης. Ευτυχώς, δεν το άκουσα σε αυτή την Αίθουσα. Γιατί η δικαιοσύνη έχει κάνει τη δουλειά της. Έχουν γίνει οι ανακρίσεις, έχουν γίνει δύο ποινικές δικογραφίες. Τα μέρη έχουν την εκπροσώπησή τους στη διαδικασία αυτή που προβλέπει ο Κώδικας Ποινικής Δικονομίας. Ελπίζω ότι δεν υιοθετεί κανείς αυτό το επιχείρημα.

Στη Βουλή. Στη Βουλή έχουν έρθει μία πρόταση για σύσταση εξεταστικής επιτροπής και δύο προτάσεις για προκαταρκτική. Δεχθήκαμε, εμείς οι «συγκαλύπτοντες», την πρόταση για τη σύσταση εξεταστικής επιτροπής, την οποία την ψηφίσατε όλοι πλην ΠΑΣΟΚ. Σωστά; Σωστά. Απορρίψαμε τις προτάσεις για τη σύσταση προκαταρκτικής. Σωστά. Οι προτάσεις για τη σύσταση προκαταρκτικής είχαν ζητήματα κατηγοριών -ρωτώ αν αποδίδονταν- ανθρωποκτονίας εξ αμελείας; Είχανε ζητήματα παρακώλυσης συγκοινωνιών; Όχι. Τι αφορούσαν; Αφορούσαν ζητήματα του δημοσίου λογιστικού της εκτέλεσης της 717. Το απορρίψαμε γιατί θεωρούμε ότι δεν υπήρξαν εκεί ενδείξεις ποινικών ευθυνών.

Πείτε μου, όμως, τι σχέση έχει με τη συγκάλυψη αυτό για τα Τέμπη, για το δυστύχημα; Θα πω τώρα. Να δω, γιατί έκανε σκέψεις ο Αρχηγός σας εδώ και θα δούμε αν αυτά βγαίνουν ή δεν βγαίνουν.

Συνεστήθη η εξεταστική επιτροπή. Είχε συγκεκριμένο χρόνο. Έλαβε δύο παρατάσεις από την πλειοψηφία των «συγκαλυπτόντων». Έκανε ατελείωτες ώρες συνεδρίασης και εξέτασε μάρτυρες. Το πόρισμα το δικό μας έχει 717 σελίδες, έγγραφα και μάρτυρες. Δεν υπήρξε έγγραφο το οποίο δεν έγινε δεκτό.

Τα δε στοιχεία της ποινικής δικογραφίας, επειδή αναφερθήκατε σε αυτό, είναι αυτά που επέλεξε η δικαστική αρχή να αποστείλει. Δεν τα διαλέξαμε εμείς. Είναι αυτά που διάλεξε η δικαστική αρχή. Πώς συγκαλύψαμε εμείς την ποινική δικογραφία; Η δικαστική αρχή επέλεξε να στείλει ό,τι έστειλε, προφανώς με τις δικές της σκέψεις σε σχέση με την εν εξελίξει ανάκριση.

Και πήγαμε τώρα στο να συζητάμε ότι είναι συγκάλυψη το ότι δεν δέχτηκε η Πλειοψηφία να καλέσει κάποιους μάρτυρες –μάλιστα- εκ των οποίων ο εις έχει γνωστοποιήσει τις απόψεις του δι’ εξώδικου, αποτελεί στοιχείο του υλικού, ο έτερος έχει συντάξει τεχνική έκθεση, αποτελεί στοιχείο.

Έρχομαι, όμως, να ρωτήσω το εξής. Αν αυτό ήταν η συγκάλυψη, τι σημαίνει άραγε τούτο; Σημαίνει ότι προφανώς, κατά την κρίση σας, δεν υπάρχουν αρκετά στοιχεία. Λείπουν κρίσιμα στοιχεία για να διαμορφώσετε την άποψή σας. Πώς τη διαμορφώσατε τότε; Γιατί εδώ είστε λάβροι ως προς την ενοχή των Υπουργών. Αφού δεν έχει στοιχεία και τα έχουμε συγκαλύψει, πώς εσείς έχετε καταλήξει ως προς την ενοχή τους; Δεν θα έπρεπε εδώ να είστε επιφυλακτικοί; Να πείτε, θα τα είχαμε τα στοιχεία, αλλά με αυτά που έκανε η Πλειοψηφία και ο Μαρκόπουλος ο Πρόεδρος δεν μας επέτρεψε να τα έχουμε. Άρα, δεν μπορούμε να σας πούμε για την ενοχή, γιατί δεν έχουμε τα στοιχεία. Αφού εδώ το έχετε λήξει το θέμα.

Για πάμε τώρα και στο επόμενο. Η διαδικασία, ξέρετε, αυτή για να έχει αξιοπιστία -εγώ θα είμαι ευθύς και απολύτως ειλικρινής- έχει τα εξής χαρακτηριστικά. Εδώ είναι διαδικασία κοινοβουλευτική. Εκ της φύσεως της είναι διαδικασία πολιτική. Η εξεταστική, αν και έχουσα προανακριτικές αρμοδιότητες, παρά ταύτα παραμένει -κακά τα ψέματα- μία επιτροπή η οποία συγκροτείται από Βουλευτές. Εγώ αυτό δεν το εκλαμβάνω ως κακό. Το λέω ευθέως. Θεωρώ ότι οι πολιτικές δυνάμεις με τη δική τους αντίληψη και με τη δική τους κατανόηση συνεισφέρουν στη διερεύνηση του θέματος της εξεταστικής επιτροπής. Δεν το θεωρώ κακό. Αυτό που λένε δεν καταλήξατε όλοι σε ένα πόρισμα. Υπάρχουν περισσότερα πορίσματα, περισσότερες απόψεις. Οι απόψεις αυτές εκφράζουν την οπτική που έχουν οι Βουλευτές που συμμετέχουν στην εξεταστική επιτροπή, ενδεχομένως και τα κόμματά τους.

Πάμε τώρα να συζητήσουμε λίγο, να μπούμε στη λεπτομέρεια. «Εμείς έχουμε συγκαλύψει». Γιατί τελικά; Επειδή δεν δεχόμαστε την ύπαρξη ενδείξεων ενοχής του Καραμανλή και άλλων Υπουργών; Γι’ αυτό συγκαλύψαμε; Ρωτώ ευθέως το Σώμα: Γι’ αυτό συγκαλύψαμε; Άρα, λοιπόν, για να μην έχουμε συγκαλύψει και να είμαστε εντάξει μαζί σας, έπρεπε να έχουμε εκ των προτέρων καταλήξει στο συμπέρασμα της υπάρξεως ενοχής. Όποιος διαφωνεί με εσάς, κάνει συγκάλυψη.

Να ρωτήσω κάτι; Γιατί να μην ισχυριστώ ότι όποιος διαφωνεί με εμάς κάνει πολιτική εκμετάλλευση; Να το καταλάβω κι αυτό.

(Χειροκροτήματα από την πτέρυγα της Νέας Δημοκρατίας)

Γιατί εγώ τι θα περίμενα να ακούσω; Θα περίμενα να ακούσω στοιχεία, κατηγορίες, αποδείξεις. Πώς καταλήξατε σε αυτό το περίφημο συμπέρασμα που καταλήξατε;

Και πάω λίγο σε σκέψεις τις οποίες άκουσα, για να δείτε τις σκέψεις που έχουν αναπτυχθεί. Το άκουσα και από την Πλεύση Ελευθερίας τώρα, το άκουσα και από το Κομμουνιστικό Κόμμα ότι Υπουργός το 2009, ο οποίος καταρτίζει, υπογράφει μια σύμβαση το 2010, το 2011…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Το 2011εγώ ήμουν έξι μήνες, λοιπόν, Υπουργός. Εγώ, λοιπόν, το 2011 που υπήρξα Υπουργός, θα έπρεπε να διωχθώ για ανθρωποκτονίες -δεν ξέρω από αμέλεια ή και από ενδεχόμενο δόλο-διότι υπήρξα έξι μήνες Υπουργός το 2011 για ατύχημα που συνέβη το 2023. Εσάς αυτό σας φαίνεται κανονικό, λογικό και σύμφωνο με την κοινή αντίληψη για το δίκιο και την πείρα των πραγμάτων. Αλήθεια τα λέμε αυτά τώρα;

**ΑΘΑΝΑΣΙΟΣ ΠΛΕΥΡΗΣ:** Τα λέει το ΚΚΕ. «Ποινική», είπατε, «παρακώλυση συγκοινωνιών».

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν είπατε ευθύνη και εποπτεία. Είπατε ποινική ευθύνη. Ακόμα και την πολιτική ευθύνη εδώ θα πρέπει να την προσδιορίστε, να μου πείτε: «Κύριε, εκείνο το εξάμηνο εσύ κάτι δεν έκανες». Ούτε αυτό υπάρχει. Αλλά αφήστε το αυτό, πάμε στο ποινικό, γιατί εδώ αυτό είναι που θέλετε να συζητήσετε. Γιατί σε τελευταία ανάλυση η πολιτική ευθύνη ανελήφθη. Έχει αναληφθεί η πολιτική από την πρώτη στιγμή, όχι τώρα. Εσείς δεν θέλετε αυτό. Εσείς λέτε: «Πάμε στο 2011. Πρέπει να πας, κύριε Βορίδη, κατηγορούμενος για την παρακώλυση συγκοινωνιών, ισόβια, επαπειλούμενη ποινή και για πενήντα επτά ανθρωποκτονίες με ενδεχόμενο δόλο, πενήντα επτά ισόβια, γιατί έκανες Υπουργός έξι μήνες το 2011, για κάτι που συνέβη το 2023». Και αυτό μου λέτε ότι δεν είναι προσέγγιση πολιτικής εκμετάλλευσης και είναι δίκαιη αντιμετώπιση των θεμάτων της συγκεκριμένης υπόθεσης;

(Χειροκροτήματα από την πτέρυγα της Νέας Δημοκρατίας)

Πάμε όμως και στα υπόλοιπα, γιατί πείτε: «Δεν το είπαμε και όλοι αυτό, από μερικές πτέρυγες ακούγονται, οι άλλοι λένε για τον Καραμανλή που ήταν Υπουργός εκείνη την ώρα».

Για να δούμε, λοιπόν. Κατ’ αρχάς, τι είναι εκείνο που έχουμε συγκαλύψει; Τι είναι εκείνο που σας λείπει για να στοιχειοθετήσετε την κρίση σας; Αυτό είναι συγκάλυψη, ότι εγώ έχω αποκρύψει κάτι. Γιατί αν απλώς είναι η διαφωνία μου, τότε αυτό σημαίνει ότι εγώ αν δεν πω μαζί με εσάς ότι υπάρχουν ενδείξεις ενοχής, εγώ δεν έχω δικαίωμα να έχω γνώμη. Γνώμη επί της υποθέσεως δεν έχω δικαίωμα. Αν διαφωνώ, δηλαδή, μαζί σας ως προς το ζήτημα των ενδείξεων, τελείωσε, συγκαλύπτω.

Τώρα, υπάρχει μια σκέψη -δεν ξέρω αν την υπονόησε ο κ. Ανδρουλάκης- που λέει το εξής: «Ρε παιδί μου, το αρνείσαι, αλλά γιατί σε τελευταία ανάλυση να μην πάει στον φυσικό του δικαστή»; Ας πάει στον φυσικό του δικαστή. Να τον αφήσουμε να πάει. Να πάρουμε μια απόφαση να πάει στον φυσικό του δικαστή, να δικάσει στο δικαστήριο. Εκεί ανοίγει μια δεύτερη συζήτηση για τις βουλευτικές ασυλίες, για το αίτημα με το ένα εκατομμύριο τριακόσιες χιλιάδες υπογραφές, ποιο είναι το αντικείμενο του αιτήματος και η λαϊκή νομοθετική πρωτοβουλία.

Ας διευκρινίσω, συγγνώμη, εκ περισσού και ελπίζω να μην καταχρώμαι τον χρόνο, κύριε Πρόεδρε και δεν ξέρω αν έχω τη δυνατότητα λίγο χρόνο ακόμα…

**ΠΡΟΕΔΡΕΥΩΝ (Γεώργιος Λαμπρούλης):** Μια που ζητάτε την ανοχή του Προεδρείου, να σας διακόψω εδώ και να κάνω μια ανακοίνωση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και τρεις εκπαιδευτικοί συνοδοί τους από το 7ο Δημοτικό Σχολείο Κω.

Η Βουλή σάς καλωσορίζει. Καλή διαμονή στην Αθήνα.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, συνεχίστε. Υπάρχει μια ανοχή.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ.

Αρχίζει, λοιπόν, η συζήτηση για το περίφημο άρθρο 86 του Συντάγματος και την ποινική αρμοδιότητα της Βουλής.

Παρεμπιπτόντως, δεν είναι σωστό, ακέραιο και έντιμο να το θυμάστε αυτό όταν είστε στην αντιπολίτευση. Αυτό αν κάποιος είναι να το θυμάται, πρέπει να το θυμάται εις το διηνεκές. Γιατί είχατε στο ΣΥΡΙΖΑ συνταγματική Αναθεώρηση το 2019. Δεν σας είδα να προτείνετε την κατάργηση του άρθρου 86. Να είμαστε συνεννοημένοι.

Το μόνο το οποίο ζητήσατε είναι την προσθήκη μιας ερμηνευτικής δηλώσεως -κατά τη γνώμη μου εκ περισσού και θα πω γιατί εκ περισσού, γιατί έχει να κάνει με άλλον σας ισχυρισμό τώρα- η οποία έλεγε: «Να διευκρινίσουμε ότι αυτή η ευθύνη των Υπουργών και η ποινική αρμοδιότητα της Βουλής είναι μόνο για τα καθήκοντα των Υπουργών». Παρεμπιπτόντως η διατύπωση του άρθρου 86 είναι ακριβώς αυτή.

Για παράδειγμα -να το πούμε για ενδεχόμενους μη νομικούς-, εάν ένας Υπουργός σκοτώσει τον φίλο του -ανθρωποκτονία-, δεν ενεργοποιείται η διάταξη για το άρθρο 86 για την ευθύνη των Υπουργών. Δεν χρειάζεται να περάσει από εδώ, γιατί προφανώς το να κάνεις δολοφονίες δεν είναι μέσα στα καθήκοντα των Υπουργών. Τι ενδιαφέρει, λοιπόν, εδώ; Τα καθήκοντα των Υπουργών.

Και ακούστε τώρα τι λέτε, η πρόταση του ΣΥΡΙΖΑ: «Επειδή αυτά τελέστηκαν δια παραλείψεως, δηλαδή δεν είναι ότι έκαναν κάτι, αλλά είναι ότι δεν έκαναν κάτι σωστά, γι’ αυτό δεν αποτελεί τμήμα των καθηκόντων των Υπουργών και μπορεί να επιληφθεί κατευθείαν η δικαιοσύνη».

Ευτυχώς που η δικαιοσύνη καταλαβαίνει ότι αυτά δεν έχουν το παραμικρό έρεισμα και δεν υιοθετεί την άποψή σας. Γιατί; Διότι το ερώτημα είναι απλό. Αυτή την παράλειψη –την οποία εσείς τη συνδέετε με το δυστύχημα, την όποια παράλειψη- ο Καραμανλής θα μπορούσε να την κάνει αν δεν ήταν Υπουργός; Μόνο αν ήταν Υπουργός μπορεί να κάνει την παράλειψη. Άρα, είναι άμεσα συνδεδεμένη με τα καθήκοντά του. Άρα, πώς μπορεί να φύγετε από αυτό το πλαίσιο; Το λέω για να καταλάβετε τι είναι αυτά που λέτε τώρα σε σχέση με αυτό.

Αλλά ακούστε και κάτι που έχει να κάνει με την εκμετάλλευση. Ένα εκατομμύριο, λοιπόν, τριακόσιες χιλιάδες τι ζητάνε; Να καταργηθεί η ποινική αρμοδιότητα της Βουλής και η βουλευτική ασυλία. Μάλιστα. Γιατί δεν τους εξηγεί κάποιος ότι αυτό είναι Αναθεώρηση του Συντάγματος και τους λέτε ότι θα γίνει με τη λαϊκή νομοθετική πρωτοβουλία; Η λαϊκή νομοθετική πρωτοβουλία δεν είναι για να εισαχθεί νόμος στη Βουλή; Αν φέρουμε έναν νόμο εδώ που λέμε -τώρα, να συμφωνήσουμε με νόμο, όχι όμως με την αναθεώρηση του Συντάγματος- ότι καταργούμε το άρθρο 86 του Συντάγματος, καταργείται;

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ναι;

Γιατί δεν το λέτε, λοιπόν, αυτό; Και ποιος κάνει εκμετάλλευση της αγωνίας των ανθρώπων, όταν τους λέει τέτοια πράγματα, εμείς που τους λέμε καθαρά την αλήθεια ή εσείς που τους λέτε ψέματα για να βγει το λαϊκίστικο μεροκάματο; Ποιος από τους δύο;

(Χειροκροτήματα από την πτέρυγα της Νέας Δημοκρατίας)

Επιτρέψτε μου δύο στοιχεία ακόμα. Πάμε και στην ποινική αρμοδιότητα της Βουλής. Με τι έρχεται εδώ πρόταση για σύσταση προκαταρκτικής; Με τριάντα Βουλευτές. Υπογράφουν και έρχεται. Ποινικές δικογραφίες έρχονται στη Βουλή; Έρχονται. Δεν είναι δικαίωμά σας να τις φέρετε να κάνετε πρόταση; Κάνατε;

**ΜΙΛΕΝΑ ΑΠΟΣΤΟΛΑΚΗ:** Θα την κάνουμε. Περιμένετε.

**ΔΗΜΗΤΡΙΟΣ ΜΑΝΤΖΟΣ:** Δεν κάναμε; Δεν κάναμε; Ευρωπαϊκή δικογραφία.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ένα-ένα, είμαι ακόμα σε παρελθοντικό χρόνο. Δεν μιλώ αυτή τη στιγμή για τη συγκεκριμένη υπόθεση μόνο.

**ΔΗΜΗΤΡΙΟΣ ΜΑΝΤΖΟΣ:** Όταν το κάναμε, το απορρίψατε. Αν κάνουμε μας ελέγχετε, μας ελέγχετε και επειδή δεν κάνουμε. Αποφασίστε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Μάντζο, άκουσα το επιχείρημα και θα απαντήσω τώρα. Εγώ λέω όμως, κάτι άλλο. Λέω ότι εκεί είναι οι ποινικές δικογραφίες και έχω μαζί μου να σας εγχειρήσω και το πόσες είναι οι προτάσεις που έχουν γίνει από τα κόμματα από το 2015 μέχρι και σήμερα για συστάσεις προκαταρκτικής επιτροπής για να δούμε τι έχει γίνει. ΣΥΡΙΖΑ, δύο προτάσεις. Πρόταση για τον πρώην Υπουργό -ξεχνώ τώρα πώς τον λένε- που είχε εμπλακεί. Ήταν η «NOVARTIS» και κατά ενός πρώην Υπουργού του ΠΑΣΟΚ. Ήταν δύο υποθέσεις οι οποίες ήλθαν. Δύο λοιπόν οι προτάσεις. Η «NOVARTIS», για την οποία το Κοινοβούλιο απεφάνθη να πάει στη δικαιοσύνη και η άλλη η οποία επίσης πήγε στη δικαιοσύνη. Τι έγινε στην υπόθεση «NOVARTIS» που αποφασίσατε να τη στείλετε στη δικαιοσύνη; Δέκα άνθρωποι αθώοι. Αυτό είναι. Μία πρόταση την οποία είχαμε κάνει εμείς και η οποία αφορούσε Ξανθό κ.λπ., την απορρίψατε. Μάλιστα.

Πάμε στη δικιά μας περίοδο. Ποιες προτάσεις έχουν γίνει στη δικιά μας την περίοδο; Παππάς-Παπαγγελόπουλος. Διώχθηκαν; Μάλιστα. Πήγαν στο δικαστήριο; Μάλιστα. Καταδικάστηκαν; Μάλιστα. Το λέω για τη λειτουργία του Ανώτατου Ειδικού Δικαστηρίου και των προτάσεων. Δεν έρχονται προτάσεις. Ας έρθουν προτάσεις και θα τοποθετηθούν οι πολιτικές δυνάμεις πάνω στα ζητήματα των προτάσεων.

Πάω και στη βουλευτική ασυλία, γιατί και εκεί δημιουργείτε εντυπώσεις. Ποσοστά άρσεως βουλευτικών ασυλιών επί ΣΥΡΙΖΑ 2015-2019: 26% των αιτήσεων. Ποσοστά άρσεως βουλευτικών ασυλιών επί Νέας Δημοκρατίας: πρώτη περίοδος, η προηγούμενη κυβερνητική: 67%. Ποσοστό άρσεως των ασυλιών σε αυτή την περίοδο: 100%. Ποιος είναι εκείνος που αίρει της ασυλίες και ποιος είναι εκείνος που δίνει προστασία για εσάς που μιλάτε και φωνάζετε για αυτά;

**ΓΕΩΡΓΙΟΣ ΚΑΡΑΜΕΡΟΣ:** Είναι ίδια όλα;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Είναι βέβαιο, μιας και σπεύσατε, ότι στη δική σας την περίοδο ερχόντουσαν μόνο αβάσιμες αιτήσεις άρσης από την εισαγγελία και στη δική μας μόνο βάσιμες. Αν αυτό είναι το επιχείρημα, σπουδαίο. Συγχαρητήρια.

Πάμε όμως παρακάτω.

**ΓΕΩΡΓΙΟΣ ΚΑΡΑΜΕΡΟΣ:** Είστε δραστήριοι, γι’ αυτό.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μα, δεν καταλάβατε. Εσείς ήσασταν δραστήριοι τότε, γιατί τους δικούς σας καλύπτατε τότε.

Πάμε στο επόμενο. Ποινική αρμοδιότητα της Βουλής. Αυτή τη στιγμή η ποινική αρμοδιότητα υπάρχει. Ποια είναι η δουλειά την οποία πρέπει να κάνει η Βουλή; Να πει «Είναι ο Καραμανλής δικός μου, τον απαλλάσσω, είναι ο Καραμανλής των άλλων, τον καταδικάζω»; Αυτή τη δουλειά πρέπει να κάνει το Κοινοβούλιο; Όχι.

**ΚΩΝΣΤΑΝΤΙΝΟΣ ΜΠΑΡΚΑΣ:** Όχι, αυτό κάνετε εσείς.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εντάξει θα δούμε τι κάνω εγώ. Θα μας πείτε σε λίγο. Τα έχω ακούσει.

Η απάντηση είναι όχι. Το Κοινοβούλιο οφείλει να εξετάσει απαθώς την υπόθεση και να δει αν όντως υπάρχουν ενδείξεις ενοχής και αν υπάρχουν να ασκήσει την ποινική δίωξη. Αυτό δεν πρέπει να κάνει; Απαθώς. Απαθώς σημαίνει να δει τα στοιχεία και να τα κρίνει.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Έρχομαι λοιπόν εδώ να σας ρωτήσω. Ποιο είναι το βασικό επιχείρημα που συζητάμε; Το βασικό, το κεντρικό επιχείρημα. Η 717. Τι λέει αυτό το επιχείρημα; Αν είχε τελειώσει η σύμβαση αν είχε εκτελεστεί το έργο, τότε θα είχε αποφευχθεί το ατύχημα. Σωστό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δυστύχημα και έγκλημα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Το δυστύχημα και έγκλημα, όπως πολύ καλά λέει η κ. Κωνσταντοπούλου.

Ερώτηση: Εάν είχε εγκατασταθεί λοιπόν το σύστημα, λέει αυτό η συλλογιστική, δεν θα γινόταν αυτό το τραγικό περιστατικό, όπως το περιγράψαμε προηγουμένως. Ερώτηση: Μόνο εάν υπήρχε το σύστημα είναι ασφαλής ο σιδηρόδρομος; Τι απαντάτε σε αυτό; Απαντάτε όχι; Απαντάτε όχι;

**ΔΗΜΗΤΡΗΣ ΜΑΝΤΖΟΣ:** Το λέει η τριμελής επιτροπή.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Επαναλαμβάνω την ερώτηση. Μόνο εάν υπήρχε το σύστημα αυτό είναι ασφαλής ο σιδηρόδρομος; Εκατοντάδες χιλιάδες δρομολόγια σιδηροδρομικά έχουν γίνει, χωρίς το σύστημα αυτό.

Ερώτηση, λοιπόν.

**ΜΙΛΕΝΑ ΑΠΟΣΤΟΛΑΚΗ:** Μόνο το ανθρώπινο λάθος φταίει. Αυτό μάθαμε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όχι δεν είναι αυτό. Μην αδικείτε. Να παρακολουθείτε τα επιχειρήματα.

**ΜΙΛΕΝΑ ΑΠΟΣΤΟΛΑΚΗ:** Αυτό είναι.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Να παρακολουθείτε τα επιχειρήματα. Θα σας πω στο επόμενο.

Διότι το ερώτημα το οποίο πρέπει να απαντήσετε είναι αυτό. Αν απαντήσετε μόνο με το σύστημα αυτό, τότε πρέπει να διακοπεί η λειτουργία των σιδηροδρόμων στο 88% του ευρωπαϊκού δικτύου. Να το διακόψουμε; Αυτή είναι η άποψή σας;

Πάμε τώρα στο δεύτερο. Αν απαντήσετε όχι, δεν είναι μόνο με το σύστημα αυτό, αλλά είναι παραδείγματος χάριν και με την πιστή τήρηση του γενικού κανονισμού, τότε μόλις διακόψατε τον αιτιώδη σύνδεσμο. Τελείωσε η υπόθεση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι λέτε, κύριε Βορίδη;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μόλις διακόψατε τον αιτιώδη σύνδεσμο.

Άρα λοιπόν, εφόσον δεν προκύπτει από αυτό, τότε σημαίνει ότι μπορούσε να γίνει κάτι άλλο, να εφαρμοστεί το κάτι άλλο σωστά και τότε ο σιδηρόδρομος είναι ασφαλής. Αν λοιπόν, υπήρχε αυτό το κάτι άλλο, δηλαδή ο γενικός κανονισμός, εν συνεχεία πρέπει ο γενικός κανονισμός να τηρείται. Άρα λοιπόν, δεν συνδέεται με την 717.

Επόμενο ερώτημα: Με το σύστημα αυτό θα βελτιωνόταν όμως η συνθήκη ασφαλείας του σιδηρόδρομου; Ναι βεβαίως και θα βελτιωνόταν.

Πάμε παρακάτω. Σημαίνω ότι αν βελτιωνόταν η συνθήκη δεν υπάρχει περίπτωση να γίνει ατύχημα; Πάλι υπάρχει περίπτωση να γίνει ατύχημα, γιατί όλα αυτά τα συστήματα και τα πιο προηγμένα, άνθρωποι τα χειρίζονται. Πάλι διακόπτεται ο αιτιώδης σύνδεσμος.

Γιατί σας τα λέω όλα αυτά; Αφήνω -προσέξτε σε αυτό- τη στάση την ίδια του Υπουργού. Ο Υπουργός έχει μία σύμβαση στην οποία έχουν δοθεί έξι παρατάσεις, αποφασίζει να δώσει την έβδομη για να τελειώσει το έργο, όχι για να μην τελειώσει, για να τελειώσει το έργο. Και του λέτε ότι φταίει γι’ αυτή την παράδοση που έχει δώσει. Αν δεν είχε δώσει την παράταση και είχε συμβεί το ατύχημα, θα του λέγατε γιατί δεν έδωσες την παράταση; Δηλαδή εδώ ό,τι και να γίνει υπάρχει ευθύνη. Μετατρέπετε την υποκειμενική ποινική ευθύνη σε αντικειμενική ευθύνη. Γιατί; Όχι γιατί δεν τα ξέρετε αυτά που σας λέω, αλλά για λόγους πολιτικής εκμετάλλευσης.

Να, γιατί σας λέω το ποιος κάνει πολιτική εκμετάλλευση μιας τραγωδίας αντί να σταθεί με καθαρό τρόπο απέναντι στα γεγονότα. Και όχι, η διάκριση εδώ ανάμεσά μας δεν είναι ποιος είναι με τα θύματα και ποιος δεν είναι με τα θύματα. Η διάκριση ανάμεσα μας είναι ποιος θέλει να βγάλει πολιτικά οφέλη από αυτή την υπόθεση και ποιος θέλει πραγματικά να φανεί η αλήθεια σε αυτή την υπόθεση. Αυτή είναι η διάκρισή μας.

(Χειροκροτήματα από την πτέρυγα της Νέας Δημοκρατίας)

Άρα λοιπόν, σε όλο αυτό –και τελειώνω, κύριε Πρόεδρε- εκείνο που έχει σημασία είναι ότι η πρόταση την οποία καταθέτει η Πλειοψηφία της εξεταστικής επιτροπής -και είναι μία πρόταση η οποία έχει προέλθει από σκληρή δουλειά, αλλά θα σας πω και από στάθμιση πάρα πολλών παραμέτρων, παραμέτρων ποινικών, παραμέτρων οι οποίες έχουν να κάνουν με τη συστημική λειτουργία, παραμέτρων που έχουν να κάνουν με τη λειτουργία του συστήματος του σιδηροδρόμου-, είναι μία απολύτως σταθμισμένη και δίκαιη πρόταση.

Ακούω όμως, ότι η συγκάλυψη είναι και για το μπάζωμα. Έχει γίνει μπάζωμα για να χαθούν τα στοιχεία. Μάλιστα. Ποια στοιχεία να χαθούν; Άκουσα «να χαθεί ο αριθμός των νεκρών», το είπε αυτό νομίζω ο κ. Βελόπουλος, «να χαθεί ο αριθμός των νεκρών, διότι υπήρχαν βαγόνια που εξαφανίστηκαν τα οποία μετέφεραν παράνομο υλικό, εύφλεκτο, για να καλυφθεί το υλικό αυτό, να χαθεί το υλικό αυτό και οι ευθύνες των τυχόν μεταφορέων».

Ήταν οι πρώτες μέρες, σας θυμίζω, που ακουγόταν ο αριθμός των νεκρών όσος ήταν. Ακούγονταν διάφοροι αριθμοί. Τελικώς προφανώς προσδιορίστηκε. Και δεν καταλαβαίνω ποιος να έχει οποιαδήποτε διάθεση; Τι να κάνει δηλαδή; Να μην φανούν οι νεκροί; Δεν θα αναζητούντο; Δεν θα τους αναζητούσαν οι συγγενείς τους; Δεν θα τους έψαχναν; Πώς αυτό να συγκαλυφθεί με το μπάζωμα;

Πάμε, όμως, παρακάτω. Να καλυφθούν τα άλλα στοιχεία, το ξυλόλιο, και τα διάφορα εύφλεκτα υλικά. Την έκρηξη την είδαμε, τη σύγκρουση την είδαμε, τη σφοδρότητα την είδαμε, την είδατε κι εσείς. Εάν υπάρχει υλικό που μεταφέρεται, κατά τη γνώμη σας, αυτό στάζει σε ένα σημείο σ’ αυτή τη σύγκρουση; Πέφτει εδώ; Από ʼδω δεν πάει; Παραπέρα; Εκεί γύρω μόνο έχει πέσει; Όμως, το μπάζωμα έγινε σε ένα συγκεκριμένο σημείο. Στο από δίπλα σημείο αυτό το υλικό δεν έχει πέσει; Ποια ιδιοφυία αποφάσισε να μπαζώσει για να αποφευχθεί η συλλογή του υλικού, αλλά στη μια μεριά και όχι στην άλλη;

Άρα, σ’ αυτή την ιστορία είναι πολύ απλά τα πράγματα, γιατί τα πράγματα τα καταθέτουν οι υπηρεσιακοί, τα καταθέτουν οι άνθρωποι που ήταν εκεί, τα καταθέτουν οι πυροσβέστες. Αυτοί λένε ακριβώς τι έχει συμβεί. Άρα, ποια συγκάλυψη έχουμε κάνει κι εκεί;

Έχουμε ακούσει τα μύρια όσα σε αυτή την υπόθεση. Έχουμε ακούσει πραγματικά αδιανόητα πράγματα για μια Κυβέρνηση που από την πρώτη στιγμή είπε: «Εμείς θέλουμε να μην κρυφτεί το παραμικρό, θέλουμε να αποδοθούν οι ευθύνες εκεί που πρέπει να αποδοθούν και θέλουμε να διαλευκανθεί πλήρως αυτή η υπόθεση».

Μιλάτε σήμερα και όλο αυτό το χρονικό διάστημα για συγκάλυψη και όταν κανείς ρωτάει τι είναι εκείνο το οποίο τελικώς απεκρύβη δεν υπάρχει τίποτα να ειπωθεί. Τι είναι εκείνο που απεκρύβη, αφού εσείς έχετε βγάλει καταδικαστικές αποφάσεις υποτίθεται στοιχειοθετημένες; Τι είναι εκείνο που απεκρύβη; Μα, υπάρχουν μαρτυρίες και καταθέσεις στην ποινική δικογραφία για όλα αυτά τα ζητήματα.

Συγγνώμη, εμείς εκείνο το οποίο κάναμε με αυτό το πόρισμα είναι να δώσουμε όλες τις διαστάσεις με μεγάλη επιμέλεια μιας συγκλονιστικής τραγωδίας, ενός φοβερού δυστυχήματος, ενός πράγματι εγκλήματος, ώστε όμως: Πρώτον, να αποδοθούν οι ευθύνες εκεί που πρέπει να αποδοθούν. Και, δεύτερον, να εντοπιστούν οι συστημικές δυσλειτουργίες προκειμένου να βελτιωθούν. Όχι μόνο δεν συγκαλύψαμε τίποτε, αλλά θα μου επιτρέψετε να πω ότι στη συστηματική απόπειρα πολιτικής εκμετάλλευσης του γεγονότος που κάνετε μέχρι σήμερα έχουμε σταθεί τρομερά ανεκτικοί. Είναι ευκαιρία σε αυτή τη συζήτηση πάντως να βάλουμε τέλος σε όλες αυτές τις παραφιλολογίες και να ξέρουμε ότι δουλεύουμε και δουλέψαμε υπεύθυνα, με ακεραιότητα και με σεβασμό στην αλήθεια προκειμένου να μην ξανασυμβεί κάτι τόσο τραγικό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Θα βάλουμε μια τάξη τώρα στη συζήτηση γιατί έχει μείνει πίσω ο κατάλογος των Βουλευτών.

Κυρία Πρόεδρε, αν μου επιτρέπετε, έχει ζητήσει τον λόγο ο κ. Χαρίτσης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχει συναινέσει ο κ. Χαρίτσης.

**ΠΡΟΕΔΡΕΥΩΝ (Ιωάννης Πλακιωτάκης):** Απλά σύντομα σας παρακαλώ γιατί πρέπει να πάμε στον κατάλογο των ομιλητών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε. Ευχαριστώ.

Κύριε Βορίδη, ως συνήγορος υπεράσπισης του κ. Μητσοτάκη και της Κυβέρνησης, δεν τα πήγατε πολύ καλά. Βέβαια, σ’ αυτό συμβάλλει ότι είστε και ο ίδιος εμπλεκόμενος και όπως λένε οι Άγγλοι: «Όποιος έχει τον εαυτό του ως συνήγορο, έχει έναν ανόητο ως πελάτη».

Κύριε Βορίδη, θα ξεκινήσω από αυτό που με κομπασμό χλευάσατε και είναι η ανεύρεση των νεκρών. Σας διαφεύγει ότι υπάρχει ένα κορίτσι, η Εριέττα, που δεν έχει βρεθεί ίχνος της, που τη θρηνούν οι δικοί της και δεν έχει βρεθεί ίχνος της;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Καθόλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας διαφεύγει για να κάνετε τέτοιες ειρωνείες εκπροσωπώντας τον κ. Μητσοτάκη και την Κυβέρνηση και να μας λέτε τι συγκαλύψατε; Σας διαφεύγει ότι υπάρχει ειδική ομάδα εμπειρογνωμόνων με σκυλιά που εντόπισαν ακόμα και τώρα, μετά από τις ενέργειές σας, ίχνη ανθρώπινων οστών και ανθρώπινα μέλη; Σας διαφεύγει κι αυτό;

Τι ξέρετε, θέλετε να μας πείτε, για τα βαγόνια της εμπορικής αμαξοστοιχίας; Γιατί ο κύριος Πρωθυπουργός, ο κ. Μητσοτάκης από την πρώτη στιγμή σε αυτή την πολύ επιμελημένη συνέντευξη που έδωσε στον κ. Σταύρο Θεοδωράκη ήταν σίγουρος για τα βαγόνια της εμπορικής αμαξοστοιχίας. Και ο κ. Μητσοτάκης μαζί με τον κ. Σταϊκούρα και τον κ. Οικονόμου πήγε στην κηδεία του μηχανοδηγού της εμπορικής αμαξοστοιχίας για τον οποίο δημοσιοποιήσατε ότι ήταν προσωπικός του γνώριμος, εθελοντής στο γραφείο του και γνώριζε όλη την οικογένειά του. Μήπως θα είχατε την καλοσύνη, ως συνήγορος του κ. Μητσοτάκη, συνεπώς, να μας πείτε τι περισσότερο ξέρετε για τα βαγόνια της εμπορικής αμαξοστοιχίας; Ή αν θα είχε την καλοσύνη ο κ. Μητσοτάκης να έρθει εδώ και να μας πει ο ίδιος τι ξέρει και διαβεβαιώνει ότι ξέρει για το φορτίο; Διότι η παράνομη διακίνηση υλικών είναι πολύ επωφελής, ιδίως όταν αφορά τέτοιου είδους υλικά, και δυστυχώς μας έχετε συνηθίσει, η Κυβέρνησή σας, σε πρακτικές μαφίας στις οποίες παραπέμπει η διακίνηση τέτοιου φορτίου για το οποίο διαβεβαιώνει ο Πρωθυπουργός.

Και κάτι άλλο, επειδή μιλάτε σε μη νομικό ακροατήριο, κύριε Βορίδη, ως συνήγορος του κ. Μητσοτάκη, της Κυβέρνησής σας και του εαυτού σας -και γι’ αυτό προφανώς σας κράτησε και στην Κυβέρνηση ενώ δεν ψηφίσατε κορυφαίο νομοσχέδιο και γι’ αυτό κρατάει και τον κ. Πλεύρη Κοινοβουλευτικό Εκπρόσωπο ενώ κι αυτός δεν ψήφισε, διότι χρησιμεύετε- αυτά όμως που είπατε νομικά είναι εντελώς ανυπόστατα. Κάθε τι που συνδέεται -και θα μου επιτρέψετε να ξέρω νομικά- κάθε τι που συνδέεται με την πρόκληση του θανάτου, κάθε τι που επηρέασε λίγο, περισσότερο, πάρα πολύ μαζί με τα άλλα την πρόκληση των πενήντα επτά θανάτων και των εκατόν ογδόντα τραυματισμών, είναι αξιόποινο και συνιστά έκθεση σε βαθμό κακουργήματος, ανθρωποκτονία εκ προθέσεως με ενδεχόμενο δόλο, δόλο ομολογημένο, διατάραξη της ασφάλειας των συγκοινωνιών, με αποτέλεσμα την πρόκληση θανάτου πενήντα επτά ανθρώπων.

Αυτά τα οποία είπατε δεν είναι νομικά, είναι μια άπελπις προσπάθειά σας να αποσείσετε τις ποινικές ευθύνες της Κυβέρνησής σας, του Πρωθυπουργού που σας έχει στη θέση αυτή, του Υπουργού κ. Καραμανλή, που σήμερα δεν ήρθε να μας κουνήσει το δάχτυλο και να μας πει «ντροπή, ντροπή και ντρέπομαι», αλλά θα έπρεπε να ντρέπεται, όπως θα έπρεπε να ντρέπεστε κι εσείς.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Βορίδη, μιλάγατε τριάντα πέντε λεπτά σχεδόν, χρησιμοποιήσατε άπειρες νομικίστικες σοφιστείες, στρεψοδικίες, διαστρεβλώσατε την πραγματικότητα και όλα αυτά για να παίξετε τον ρόλο του αντ’ αυτού για να βγάλετε λάδι τον Πρωθυπουργό σας κ. Μητσοτάκη, ο οποίος επέλεξε σε αυτή την τόσο κρίσιμη συνεδρίαση να δηλώσει για μια ακόμη φορά απών, όπως απόντες είναι και οι Βουλευτές σας. Όλη η Ελλάδα βοά και ούτε είκοσι Βουλευτές από τους εκατόν πενήντα οκτώ δεν έχουν έρθει να υπερασπιστούν την Κυβέρνηση σε αυτή την τόσο κρίσιμη υπόθεση; Τόσο πολύ πιστεύουν στα επιχειρήματά σας;

Πρέπει, όμως, να απαντήσετε σε ένα ερώτημα, σ’ ένα ερώτημα και μόνο, επειδή πλέον υπάρχουν και τα στοιχεία από την Εισαγγελία Εφετών της Λάρισας, υπάρχουν και τα στοιχεία από τη δικογραφία από τη μήνυση που κατέθεσε ένας από τους τραυματίες. Εμείς δεν έχουμε από μόνοι μας την κοινοβουλευτική δύναμη -χρειάζονται τριάντα Βουλευτές- για να καταθέσουμε αίτημα για προανακριτική. Εφόσον, όμως, κατατεθεί αίτημα για προανακριτική, εσείς που θέλετε τόσο πολύ πια τη διαλεύκανση της υπόθεσης, να χυθεί άπλετο φως, θα το υπερψηφίσετε αυτό το αίτημα για προανακριτική;

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, πριν από έναν χρόνο και κάποιες μέρες, το βράδυ της 28ης Φεβρουαρίου 2023, στα Τέμπη γράφτηκε η πιο μαύρη σελίδα στην ιστορία του ελληνικού σιδηροδρόμου.

Δύο αμαξοστοιχίες, μία επιβατική και μία εμπορική, κινούνταν αντίθετα στην ίδια γραμμή και οδηγηθήκαμε σε μία εφιαλτική σύγκρουση. Πενήντα επτά νεκροί, πενήντα επτά ζωές σταμάτησαν βίαια μέσα στα συντρίμμια της σύγκρουσης, πολλοί από αυτούς νέα παιδιά, φοιτητές και φοιτήτριες, αλλά και εργαζόμενοι, εργάτες, μηχανοδηγοί, εργαζόμενοι στον σιδηρόδρομο. Πάνω από ογδόντα πέντε σοβαρά τραυματίες.

Η ελληνική κοινωνία συγκλονίστηκε και σαν από ένστικτο, σαν να είχε από την αρχή επίγνωση, ειδικά η νεολαία της χώρας μας κινητοποιήθηκε άμεσα, βγήκε στους δρόμους και μίλησε με έναν λόγο που συντρίβει την καρδιά μας. «Πάρε με όταν φτάσεις. Μετρηθήκαμε και είμαστε λιγότεροι. Στέρεψαν τα δάκρυα και έγιναν οργή, το έγκλημα αυτό να μην συγκαλυφθεί». Αυτά έλεγαν οι νέοι άνθρωποι στους δρόμους και στις πλατείες σε όλη τη χώρα.

Τα θυμόμαστε εδώ σε αυτή την Αίθουσα, αυτά τα συνθήματα των νέων συμπολιτών μας; Δεν βγήκαν από κάποιους κομματικούς ινστρούχτορες, βγήκαν αυθόρμητα μέσα από την κοινωνία, μέσα από τους πολίτες, μέσα από τους νέους ανθρώπους.

Ο Πρωθυπουργός, βεβαίως, έσπευσε για μία ακόμη φορά σαν να μην τρέχει τίποτα να αποδώσει την τραγωδία σε ανθρώπινο λάθος. Θυμάστε το πρώτο διάγγελμα του κ. Μητσοτάκη. Προδίκασε το αποτέλεσμα της όποιας έρευνας και διερεύνησης της υπόθεσης. Έσπευσε, μάλιστα, να ανακοινώσει και τη σύσταση μιας τάχα υπερκομματικής επιτροπής, που θα διερευνούσε τα αίτια του εγκλήματος.

Μήπως θυμάστε ότι αρχικά στην επιτροπή αυτή ορίστηκε και ο πρώην διευθύνων σύμβουλος της «ΤΡΑΙΝΟΣΕ» και μετέπειτα πρόεδρος του ΤΑΙΠΕΔ, ο οποίος βεβαίως μετά αναγκάστηκε λόγω της κατακραυγής να παραιτηθεί;

Να θυμηθούμε και τι επακολούθησε τις αμέσως επόμενες ημέρες. Διαβάζω: «Την πρώτη μέρα οι γερανοί πάτησαν το σημείο και άρχισαν να σηκώνουν βαγόνια. Τη δεύτερη μέρα συνεχίζονταν οι έρευνες στον χώρο του καμένου βαγονιού του κυλικείου. Από το πρωί της Παρασκευής 3 Μαρτίου, είχαν τελειώσει όλα. Οι χωματουργικές εργασίες είχαν ξεκινήσει από νωρίς. Ο χώρος είχε πατηθεί χωρίς να υπάρχει λόγος, καθώς ο γερανός θα μπορούσε να είχε πατήσει από την εξωτερική πλευρά.

Στις 11.00΄ το πρωί θα γινόταν μία σύσκεψη στην περιφέρεια για να αποφασιστεί η λήξη των ερευνών για διασωθέντες, αλλά η μπουλντόζα είχε ήδη μπει. Δεν υπήρξαν πρακτικά από αυτή τη σύσκεψη. Ο κρατικός μηχανισμός είχε αποφασίσει πως ότι ψάξαμε, ψάξαμε. Στις 3 Μαρτίου ολοκληρώθηκαν οι έρευνες για τα θύματα. Δεν μάθαμε ποτέ ποιος κήρυξε τη λήξη τους. Την Κυριακή ξεκίνησε η επισκευή της γραμμής, έξι μέρες μετά το δυστύχημα είχε ολοκληρωθεί η διαμόρφωση του χώρου και πλέον δεν υπήρχε τίποτα».

Αυτά είναι τα λόγια, τα οποία αναφέρουν οι ανεξάρτητοι εμπειρογνώμονες, που αναγκάστηκαν τελικά να ορίσουν οι οικογένειες των θυμάτων. Αυτά περιλαμβάνονται στο δικό τους πόρισμα. Σε έξι μέρες, λοιπόν, σε έξι μέρες ολοκληρώθηκαν τα πάντα. Έξι μέρες για να διερευνηθούν οι συνθήκες ενός συμβάντος που είχε αποτέλεσμα πενήντα επτά ανθρωποκτονίες.

Το επιτελείο της Κυβέρνησης, όμως, μπορεί να απέτυχε παταγωδώς στην πρόληψη του δυστυχήματος, στην πρόληψη του εγκλήματος, επέδειξε, όμως, εξαιρετικά αντανακλαστικά στη συγκάλυψη, όπως βεβαίως και στην παρουσίαση ως φωνής λαϊκισμού κάθε φωνής που αναρωτιέται, ένα ερώτημα το οποίο πλανάται πάνω από ολόκληρη τη χώρα: Τι ακριβώς συνέβη τελικά εκείνο το βράδυ του Φλεβάρη του 2023;

Και η κοινωνία, κυρίες και κύριοι της Συμπολίτευσης, της Κυβέρνησης, της κοινοβουλευτικής Πλειοψηφίας δεν είναι διχασμένη, όπως ακούσαμε σε αυτή την Αίθουσα μεταξύ λαϊκιστών και μη. Τα στρατόπεδα που υπάρχουν είναι αφ’ ενός από τη μία η Κυβέρνηση, τα κόμματα, το δικαστικό σύστημα, δηλαδή εν ευρεία εννοία φορείς της εξουσίας και από την άλλη είναι μια κοινωνία, η οποία δικαίως εναποθέτει με μεγάλη βεβαίως επιφυλακτικότητα η αλήθεια είναι την ευθύνη σε όλους εμάς να ανακαλύψουμε τι πραγματικά συνέβη, να μιλήσουμε για το έγκλημα και όχι για την κακιά την ώρα και να βάλει ο καθένας το λιθαράκι του για να αποκαλυφθεί η αλήθεια, μια αλήθεια η οποία, όμως, δυστυχώς σε αυτή την Αίθουσα, κυρίες και κύριοι συνάδελφοι, ας το ομολογήσουμε, δεν βρίσκεται εν αφθονία, το αντίθετο μάλιστα δυστυχώς.

Ποιο ήταν το καθήκον μας; Ποιο ήταν το καθήκον μας όταν είχε συντελεστεί αυτή η πολύνεκρη τραγωδία; Ποιο είναι το καθήκον ενός κοινοβουλίου όταν έχουμε πενήντα επτά ανθρωποκτονίες; Να συσταθεί προανακριτική επιτροπή. Να συσταθεί προανακριτική επιτροπή και να διερευνήσει τις ποινικές ευθύνες πολιτικών προσώπων, ξεκινώντας βεβαίως από τον αρμόδιο Υπουργό τη στιγμή που έλαβε χώρα το τραγικό αυτό γεγονός.

Και υπήρχαν ενδείξεις, όσο κι αν προσπάθησε ο κ. Βορίδης πριν και τον κ. Μητσοτάκη και τον κ. Καραμανλή να τους βγάλει τελείως λάδι. Υπήρχαν ενδείξεις, γιατί ο κ. Καραμανλής είχε στο συρτάρι του επιστολή του πρώην διευθύνοντος συμβούλου της «ΤΡΑΙΝΟΣΕ». Είχε, επίσης, στο συρτάρι του το εξώδικο των μηχανοδηγών, που όχι απλώς έκρουαν τον κώδωνα του κινδύνου, αλλά μιλούσαν ξεκάθαρα για κίνδυνο ατυχήματος. Ο κ. Καραμανλής γνώριζε ότι η τηλεδιοίκηση στη Λάρισα δεν λειτουργούσε μετά την πυρκαγιά του 2019, ότι η φωτοσήμανση δεν λειτουργούσε, ότι το κέντρο της Καρόλου δεν λειτουργούσε. Και τι έκανε για όλα αυτά ο αρμόδιος Υπουργός; Απολύτως τίποτα.

Και το ακόμα χειρότερο είναι ότι καθόταν σ’ αυτά εκεί τα κυβερνητικά έδρανα, εκεί που κάθεται ο κ. Βορίδης -μόνος του ο κ. Βορίδης υπερασπίζεται την τιμή μιας ολόκληρης Κυβέρνησης, η οποία απουσιάζει σήμερα από αυτή τη συζήτηση- ο κ. Καραμανλής και κουνούσε το δάχτυλο σε όποιον τολμούσε τότε να θέσει ζητήματα ασφάλειας στους σιδηροδρόμους. Και έλεγε λίγες μέρες πριν από το δυστύχημα, λίγες μέρες πριν από το έγκλημα ότι πρέπει να ντρέπεται όποιος θέτει τέτοια ζητήματα ασφάλειας. Αυτά ακούγαμε τον Φεβρουάριο του 2023 από τα κυβερνητικά έδρανα.

Τα εγκλήματα όμως, κύριε Υπουργέ, κυρίες και κύριοι συνάδελφοι, τελούνται και δια της παραλείψεως. Οι νομικοί εξ ημών το γνωρίζουν πάρα πολύ καλά αυτό. Και οφείλουν να γνωρίζουν όλοι σ’ αυτή την Αίθουσα ότι η Βουλή, στην οποία το Σύνταγμα και ο Κανονισμός επιφυλάσσουν ποινική αρμοδιότητα, έχει την ευθύνη να διερευνήσει αυτή την υπόθεση.

Και τι επέλεξε, όμως, να κάνει τελικά η κυβερνητική Πλειοψηφία αποδεχόμενη και την πρόταση του ΚΚΕ; Επέλεξε τη διενέργεια εξεταστικής επί των πραγμάτων επιτροπής και μάλιστα σε τέτοιο βάθος χρόνου, έτσι ώστε να καταλήξουμε σήμερα να συζητάμε για ένα πόρισμα, που λέει τι; Τι λέει το πόρισμα της Πλειοψηφίας; Όσο και αν προσπάθησε ο κ. Βορίδης να μιλήσει για τις επτακόσιες τόσες σελίδες του πορίσματος, αναλυτικό το πόρισμα, το οποίο όμως σε τι κατατείνει τελικά; Ότι φταίει το ανθρώπινο λάθος και οι διαχρονικές παθογένειες του σιδηροδρόμου. Μετά δηλαδή από έναν ολόκληρο χρόνο, μετά από τις βαρύγδουπες δηλώσεις του κ. Μητσοτάκη και των Υπουργών του για την πλήρη διαλεύκανση γυρνάμε πάλι στο ανθρώπινο λάθος που έσπευσε από την πρώτη στιγμή να καθορίσει ως αιτία ο Πρωθυπουργός, διανθισμένο κάπως και με τις διαχρονικές παθογένειες.

Μέχρι πού θα πρέπει να φτάσουμε γι’ αυτές τις παθογένειες, αλήθεια; Να φτάσουμε στην εποχή του Τρικούπη; Πόσο πίσω πρέπει να πάμε σε αυτές τις παθογένειες; Ας το πούμε ξεκάθαρα. Η διάχυση των ευθυνών στους πάντες και η αναδρομή σε ένα απώτατο παρελθόν σημαίνει συσκότιση των πραγματικών ευθυνών, σημαίνει αθώωση των πραγματικών υπευθύνων, σημαίνει μη απόδοση δικαιοσύνης.

(Χειροκροτήματα από την πτέρυγα της Νέας Αριστεράς)

Και επειδή ζήτησε πριν ο κ. Βορίδης να μιλήσουμε και με στοιχεία, ας μιλήσουμε και επί του συγκεκριμένου, κατ’ αρχάς, για το ευρωπαϊκό σύστημα διαχείρισης σιδηροδρομικής κυκλοφορίας, το περίφημο ERTMS.

Διότι κι εδώ η Κυβέρνηση και η κυβερνητική Πλειοψηφία επιχειρούν άλλη μια λαθροχειρία που φτάνει βεβαίως μέχρι και την περίφημη σύμβαση 717. Τι είναι αυτό το σύστημα; Είναι ένα ευρωπαϊκό σχέδιο που επιχειρεί την αντικατάσταση των διαφόρων εθνικών συστημάτων ελέγχου και χειρισμού των τρένων από ένα ενιαίο ευρωπαϊκό σύστημα.

Το σύστημα αποτελείται από δύο βασικές συνιστώσες, το ETCS, δηλαδή το ευρωπαϊκό σύστημα ελέγχου αμαξοστοιχιών, ένα σύστημα αυτόματης προστασίας των αμαξοστοιχιών που θα αντικαταστήσει τα υφιστάμενα εθνικά συστήματα και δεύτερον, ένα ραδιοσύστημα επικοινωνίας μεταξύ της τροχιάς και της αμαξοστοιχίας, το οποίο βασίζεται μεν στην τυποποιημένη τεχνολογία GSM, αλλά χρησιμοποιεί συχνότητες που προορίζονται ειδικά για τον σιδηρόδρομο, είναι το GSM-R, το οποίο στην περίπτωση της χώρας μας, στην περίπτωση της Ελλάδας, είχε παραδοθεί από το 2018, είχε τυποποιηθεί το 2022, αλλά και σήμερα ακόμα εν έτει 2024, παραμένει εκτός λειτουργίας.

Καταγράφετε στο πόρισμα -το είπε πριν από λίγο ως επιχείρημα και ο κύριος Υπουργός- ότι το υπερσύγχρονο ολιστικό σύστημα ασφαλείας στους σιδηροδρόμους υπάρχει σήμερα στην Ευρωπαϊκή Ένωση σε ποσοστό μόλις 12%. Σωστό. Μόλις 12% σε ευρωπαϊκό επίπεδο. Είναι πολύ χαμηλό το ποσοστό των κρατών μελών που έχουν πλήρες τέτοιο σύστημα. Έχουν όμως ένα εθνικό σύστημα, έχουν φωτοσήμανση, δεν πάνε με τη λογική «πάμε και όπου βγει», όπως συμβαίνει αυτή τη στιγμή στη χώρα μας.

Τι μας λέτε δηλαδή; Ότι μόνο με τον Γενικό Κανονισμό Κυκλοφορίας η ασφάλεια είναι επαρκής; Μα, είναι δυνατόν τώρα; Μιλάτε σοβαρά; Είναι επιχείρημα αυτό; Δηλαδή είναι σαν να μας λέτε ότι αν δεν παραβιάζετε ο Κώδικας Οδικής Κυκλοφορίας, ο ΚΟΚ, δεν θα έχουμε τροχαία ατυχήματα. Ευχαριστώ πολύ. Το αυταπόδεικτο μας λέτε.

(Χειροκροτήματα από την πτέρυγα της Νέας Αριστεράς)

Και μιλάτε για έναν κανονισμό ο οποίος είναι απαρχαιωμένος. Και ποιος ελέγχει την τήρηση αυτού του κανονισμού; Ο σταθμάρχης; Ποιες είναι οι δικλείδες ασφαλείας για να εφαρμόζεται ακόμα και αυτός ο ανεπαρκής, ο απαρχαιωμένος κανονισμός;

Κάνετε μια κοπτοραπτική στις μαρτυρικές καταθέσεις ακόμα και αυτών των μαρτύρων που σας βολεύουν, γιατί κάποιους άλλους –θα τα πω στη συνέχεια- αρνηθήκατε να τους καλέσετε και έρχεστε τώρα εδώ ξεδιάντροπα και μας λέτε ότι ο κ. Καραμανλής έπραξε το καθήκον του. Τι έκανε δηλαδή για τις επιστολές και τα εξώδικα που είχε λάβει που τον προειδοποιούσαν; Επικεντρώθηκε στο να ολοκληρωθεί η σύμβαση 717. Αλήθεια τώρα; Δηλαδή μέχρι να υπάρξει το ολοκληρωμένο ευρωπαϊκό σύστημα ασφαλείας δεν έπρεπε να γίνει τίποτα; Έπρεπε να κοιτάζουμε τα τρένα να περνούν; Αυτή είναι η απάντηση της Κυβέρνησης;

Οι εμπειρογνώμονες των συγγενών των θυμάτων λένε ότι και μόνο οι φωτοσήμανση αν λειτουργούσε, η σύγκρουση, το δυστύχημα, οι νεκροί θα είχαν αποφευχθεί.

Το 2014 η τότε κυβέρνηση, στην οποία βεβαίως είχαν πρωταγωνιστικό ρόλο και οι σημερινοί Υπουργοί, σχεδίασε μια σύμβαση που προέβλεπε ανταλλακτικά που είχαν σταματήσει να παράγονται πολλά χρόνια πριν συνταχθούν τα τεύχη δημοπράτησης, μια σύμβαση η οποία περιλάμβανε μελέτες της πλάκας. Αυτά δεν τα λέω εγώ. Αυτά τα λέει η έκθεση της ΕΔΕΛ, τα λέει η έκθεση της Επιτροπής Δημοσιονομικού Ελέγχου.

Ποιος είχε κάνει τότε τη μελέτη; Η «ΕΡΓΟΣΕ». Και ρωτούσατε τους μάρτυρες που καλέσατε στην εξεταστική επιτροπή, ανθρώπους που υπηρετούσαν στον σιδηρόδρομο πριν από είκοσι χρόνια, πριν από τριάντα χρόνια, πόσο κακό ήταν που έσπασε ο ΟΣΕ και δημιουργήθηκε η «ΕΡΓΟΣΕ». Πόσο πίσω πρέπει να φτάσετε δηλαδή για να συσκοτίσετε την υπόθεση και να βγάλετε «λάδι» τον Υπουργό σας; Στο προπατορικό αμάρτημα έπρεπε να φτάσετε;

Κυρίες και κύριοι συνάδελφοι, η αλήθεια είναι ότι το έγκλημα στα Τέμπη, αλλά κυρίως, θα έλεγα, η διαχείρισή του τους μήνες που ακολούθησαν, αποτελεί τη συμπύκνωση ενός πολύ συγκεκριμένου μοντέλου διακυβέρνησης που δυστυχώς έχει στοιχειώσει τη χώρα μας την τελευταία πενταετία. Είναι το σύστημα διακυβέρνησης της Κυβέρνησης Μητσοτάκη.

Οι ιδεολογικές εμμονές οδηγούν σε απαξίωση κάθε δημόσιου αγαθού, κάθε κοινωφελούς υπηρεσίας και συναντώνται αυτές οι ιδεοληψίες με την επαγγελματική βεβαίως -να το ομολογήσουμε- παραπλάνηση της κοινής γνώμης και της δημόσιας σφαίρας, συναντώνται με το ρουσφέτι, συναντώνται με την προπαγάνδα, συναντώνται με το ψέμα ως τρόπο διαχείρισης της εξουσίας.

Από τις νεοφιλελεύθερες εμμονές στις αντιδημοκρατικές λογικές και εκτροπές, ένα τσιγάρο δρόμος για την Κυβέρνηση Μητσοτάκη. Αυτή είναι δυστυχώς η πραγματικότητα.

(Χειροκροτήματα από την πτέρυγα της Νέας Αριστεράς)

Η Νέα Δημοκρατία μπορεί να καταγγέλλει όποιον μιλάει για έγκλημα, δείχνοντας τη δικαιοσύνη ως τη μόνη αρμόδια, την ίδια στιγμή όμως υπογείως αυτό που κάνει η Κυβέρνηση και η κοινοβουλευτική Πλειοψηφία είναι να καλύπτει, να συγκαλύπτει και να αποσιωπά.

Κυρίες και κύριοι συνάδελφοι, την ώρα που όλη η χώρα περιμένει απαντήσεις, την ώρα που το ζήτημα των Τεμπών συζητείται πλέον σε ευρωπαϊκό επίπεδο, όλη η Ευρώπη άκουσε τη συνταρακτική ομιλία της κ. Καρυστιανού στο Ευρωκοινοβούλιο πριν από δύο μέρες μόλις, ο Πρωθυπουργός της χώρας επιλέγει να κρυφτεί, επιλέγει να απουσιάζει, αποποιείται των ευθυνών του, απουσιάζοντας σήμερα από αυτήν εδώ την Αίθουσα που θα έπρεπε να είναι, αρνούμενος να έρθει να απολογηθεί, αρνούμενος να έρθει να αναλάβει την ευθύνη. Επιλέγει να κρυφτεί πίσω από τους Υπουργούς του και πίσω από τους Βουλευτές του, αν και δεν είναι και πολλοί οι Βουλευτές του εδώ για να κρυφτεί από πίσω τους.

Και την ίδια στιγμή κάνει όμως ό,τι περνάει από το χέρι του για να παραπλανήσει τη δικαιοσύνη και για να της παραδώσει μια υπόθεση θαμμένη, κυριολεκτικά θαμμένη κάτω από τόνους μπετόν. Ακόμα και αυτή την εξεταστική επιτροπή κατάφερε ο κ. Μητσοτάκης και η Κυβέρνησή του και η κοινοβουλευτική Πλειοψηφία να τη μετατρέψουν σε παρωδία, αποδεικνύοντας ότι η σημερινή συγκάλυψη έχει επιτελικό κέντρο, έχει σχέδιο και κεντρικό συντονισμό.

Τι κάνατε, κυρίες και κύριοι της Κυβέρνησης και της κοινοβουλευτικής Πλειοψηφίας; Αποκλείσατε σύσσωμη την Αντιπολίτευση από το προεδρείο της επιτροπής, αποκλείσατε μέλη του Κοινοβουλίου από την ίδια την επιτροπή, αφαιρέσατε από την Αντιπολίτευση τη δυνατότητα να καλεί μάρτυρες, όπως σαφώς ορίζει ο Κανονισμός της Βουλής, ενώ μάλιστα ο Πρόεδρος της επιτροπής είχε επανειλημμένα πει ψευδώς ότι ο κατάλογος των μαρτύρων είναι ανοικτός.

Η συγκάλυψη όμως συνεχίστηκε και κατά τη λειτουργία της επιτροπής. Το προεδρείο απέκρυψε κρίσιμα έγγραφα από την εξεταστική επιτροπή, όπως παραδείγματος χάριν με την άρνησή του να λάβει τη δικογραφία από την εισαγγελία εφετών της Λάρισας, αποπροσανατόλισε πλήρως τη διαδικασία, επιλέγοντας να ξεκινήσει η εξέταση των μαρτύρων από αυτούς που υπηρετούσαν στον σιδηρόδρομο τριάντα χρόνια πριν και όχι από τους άμεσα εμπλεκόμενους, αποπροσανατόλισε τη συζήτηση όταν κλήθηκε μάρτυρας από την κοινοπραξία εταιρειών που ανέλαβαν την αμαρτωλή σύμβαση 717, ο οποίος είχε αποχωρήσει εργασιακά τέσσερα χρόνια πριν από το δυστύχημα και βεβαίως, ως εκ θαύματος, δεν μπορούσε να μιλήσει για την ταμπακιέρα.

Αποκλείστηκαν όμως, κύριε Βορίδη, όσες σοφιστείες και αν χρησιμοποιήσατε πριν στην ομιλία σας, ουσιώδεις μάρτυρες, όπως ο πρώην πρόεδρος του ΟΣΕ, παραιτηθείς το 2020, ο πρώην πρόεδρος της επιτροπής ETCS που παραιτήθηκε το 2022, ο πρώην Γενικός Γραμματέας Μεταφορών που παραιτήθηκε το 2021, ο πρώην διευθύνων σύμβουλος της «ΤΡΑΙΝΟΣΕ», ο πρώην Πρόεδρος των μηχανοδηγών της «HELLENIC TRAIN», αποκλείστηκαν, εμπειρογνώμονες, αποκλείστηκαν οι οικογένειες των θυμάτων. Τόσοι και τόσοι άλλοι αποκλείστηκαν από την λειτουργία της εξεταστικής επιτροπής.

Φροντίσατε επίσης να εμφανιστεί στην επιτροπή ο περιφερειάρχης κ. Αγοραστός, όταν ήδη ήταν κατηγορούμενος και μπορούσε βεβαίως να επικαλεστεί το δικαίωμα της σιωπής, δηλώνοντας ότι θα μπορέσει να καταθέσει με την ολοκλήρωση της ποινικής διαδικασίας, όπως συνέβη βεβαίως και με τον Υπουργό κ. Τριαντόπουλο.

Καταφέρατε, όμως, σε αυτή την εξεταστική, μέσα σε όλη αυτή την προσπάθεια της συγκάλυψης, της συσκότισης, να περιγράψετε και όλη την καταστροφική πολιτική σας, την καταστροφική πολιτική όλου του προηγούμενου διαστήματος, την απαξίωση των δημόσιων υποδομών γενικά και του ελληνικού σιδηροδρόμου ειδικότερα.

Μάρτυρες κατέθεσαν ότι την περίοδο 2000 - 2010 ο ΟΣΕ είχε ως βασική του λειτουργία –τότε που ο πάλαι ποτέ κραταιός δικομματισμός κυριαρχούσε στη χώρα- την απόκρυψη του διογκούμενου κρατικού χρέους, καθώς δανειζόταν δισεκατομμύρια με εγγύηση του ελληνικού δημοσίου, ελλείμματα που μετά το 2010 μεταφέρθηκαν στο κράτος και συνέβαλαν και αυτά στη δεκαετή οικονομική κρίση.

Καταφέρατε να θυμίσετε ότι η ιδιωτικοποίηση των σιδηροδρόμων επιταχύνθηκε, όχι από την αναπόφευκτη αδυναμία των φορέων του δημοσίου να λειτουργήσει τον σιδηρόδρομο με την ποιότητα και τους όρους που μπορεί ένας ιδιώτης, αλλά επειδή έπρεπε να παραγραφούν χρέη 14,3 δισεκατομμύρια ευρώ. Δηλαδή, επειδή τότε αυτοί που είχαν την εξουσία, τα κόμματα του πάλαι ποτέ δικομματισμού, χρησιμοποιούσαν τις δημόσιες επιχειρήσεις ως πεδία κατασπατάλησης δημόσιων πόρων, ως πεδία αδιαφανούς διαχείρισης. Και μετά, βεβαίως ήταν οι ίδιοι οι οποίοι ήταν οι πιο διαπρύσιοι υποστηρικτές της ιδιωτικοποίησής τους.

Κυρίες και κύριοι συνάδελφοι, ο Πρωθυπουργός, η Κυβέρνηση, οι Βουλευτές της πλειοψηφίας προσπαθούν από την αρχή αυτής της υπόθεσης να μας πείσουν για το ανθρώπινο λάθος. Μας μιλάνε για εργαλειοποίηση της τραγωδίας από την Αντιπολίτευση, ενώ οι ίδιοι κάνουν ό,τι περνάει από το χέρι τους για να ρίξουν όλη την ευθύνη στον σταθμάρχη, που παρανόμως είχε διοριστεί από την ίδια την Κυβέρνηση, και στον νεκρό μηχανοδηγό.

Ποιος εργαλειοποιεί, λοιπόν, τον θάνατο σε αυτή την Αίθουσα; Ποιος εργαλειοποιεί τον θάνατο, όταν προσπαθεί σε έναν νεκρό μηχανοδηγό να φορτώσει τις ευθύνες γι’ αυτό το αποτρόπαιο έγκλημα;

(Χειροκροτήματα από την πτέρυγα της Νέας Αριστεράς)

Η Κυβέρνηση και ήξερε και ξέρει και σήμερα ότι το «παραμύθι» ότι για όλα έφταιγαν ένας - δύο άνθρωποι και κάποιες γενικώς και αορίστως δομικές παθογένειες του συστήματος είναι ένα επιχείρημα το οποίο δεν στέκει, είναι ένα επιχείρημα το οποίο δεν πείθει.

Δεν μιλάμε εδώ για ανθρώπινο λάθος, γιατί ακόμη και η παράνομη ρουσφετολογική μετάθεση του μοιραίου σταθμάρχη δεν είναι ένα αδίκημα το οποίο το διέπραξε ο ίδιος ο σταθμάρχης ούτε βεβαίως ήταν ανθρώπινο λάθος.

Η μη αποκατάσταση των ζημιών μετά την πυρκαγιά στον σταθμό της τηλεδιοίκησης της Λάρισας δεν ήταν ανθρώπινο λάθος. Η υποστελέχωση των υπηρεσιών, η κατάργηση της υποχρεωτικής παρουσίας δεύτερου σταθμάρχη σε όλες τις βάρδιες δεν ήταν ανθρώπινο λάθος. Η διάλυση του δευτεροβάθμιου κέντρου ελέγχου στην Καρόλου δεν ήταν ανθρώπινο λάθος. Η έλλειψη συστημάτων ασφαλείας δεν ήταν ανθρώπινο λάθος.

Η μη υλοποίηση, αλλά και ο αρχικός τρόπος πλημμελούς υπογραφής της σύμβασης 717, ούτε αυτό ήταν, κύριε Υπουργέ, ανθρώπινο λάθος. Η μη ολοκλήρωση της σύμβασης, παρ’ ότι αυτή την περίοδο 2015-2019 είχαν αντιμετωπιστεί τα προβλήματα που είχαν να κάνουν με την αρχική της σύνταξη, ούτε αυτό ήταν ανθρώπινο λάθος.

Το ότι η ανάδοχος εταιρεία, ενώ ήταν ένα βήμα πριν από την έκπτωση, αποζημιώνεται με απόφαση του πρώην Υπουργού Υποδομών και Μεταφορών, ούτε αυτό είναι, κύριε Υπουργέ, ανθρώπινο λάθος.

Το ότι η τροποποιημένη σύμβαση, μετά τις παρεμβάσεις της παρούσας Κυβέρνησης, «κομμένη και ραμμένη» στα μέτρα του αναδόχου, δεν υλοποιείται ούτε και αυτή στην ώρα της ούτε κι αυτό είναι ανθρώπινο λάθος.

Το ότι η «αμαρτωλή» αυτή σύμβαση εν τέλει υπογράφεται αναρμοδίως από τον Γενικό Γραμματέα Υποδομών και όχι από τον Γενικό Γραμματέα Μεταφορών, που την ίδια περίοδο παραιτείται ο νομικός σύμβουλος του οποίου ως εκ θαύματος είναι νομικός σύμβουλος και της «ΤΡΑΙΝΟΣΕ», ούτε αυτό είναι ανθρώπινο λάθος, κύριε Υπουργέ.

Και δεν θα είναι βεβαίως ανθρώπινο λάθος αν αποδειχθεί τελικά η υπόθεση που έχουν διατυπώσει οι εμπειρογνώμονες των θυμάτων, ότι το τρένο μετέφερε παρανόμως και εύφλεκτα υλικά.

Και βεβαίως, κύριε Υπουργέ, δεν ήταν ανθρώπινο λάθος το μπάζωμα. Δεν ήταν ανθρώπινο λάθος το μπάζωμα. Γιατί ένα κράτος το οποίο έκανε είκοσι χρόνια για να περάσει μια σιδηροδρομική γραμμή κατάφερε -το επιτελικό κράτος το τόσο αποτελεσματικό, το δικό σας- μέσα σε μία μόλις ημέρα να υπογράψει σύμβαση 700.000 ευρώ, για να συγκαλύψει τα τεκμήρια του εγκλήματος. Αυτό έγινε. Μέσα σε μία μόλις ημέρα! Εκεί βεβαίως το κράτος ήταν πάρα πολύ γρήγορο, πάρα πολύ αποτελεσματικό.

Κύριε Υπουργέ, η αλήθεια ότι την τελευταία πενταετία -αυτό το δείχνουν και τα οικονομικά στοιχεία, το δείχνουν και τα στοιχεία απορρόφησης των σχετικών ευρωπαϊκών προγραμμάτων- όλα τα σιδηροδρομικά έργα στη χώρα μας έχουν καταρρεύσει και αυτό οδήγησε δυστυχώς και σε αυτές τις τραγικές εξελίξεις.

Κυρίες και κύριοι συνάδελφοι, θεωρώ ότι και εδώ που βρισκόμαστε σήμερα, ακόμα και αυτή την ύστατη στιγμή, οφείλουμε να σταθούμε στο ύψος των περιστάσεων.

Η υπόθεση των Τεμπών είναι ένα έγκλημα και το μόνο που έχουμε να κάνουμε είναι να εκκινήσουμε τη διαδικασία για την πλήρη διερεύνηση αυτού του εγκλήματος. Είναι ευθύνη μας να το πράξουμε. Και αυτό σημαίνει σύσταση προανακριτικής επιτροπής.

(Χειροκροτήματα από την πτέρυγα της Νέας Αριστεράς)

Και αυτό γιατί η μη διαλεύκανση αυτής της υπόθεσης θα αποτελέσει μια μείζονα αμφισβήτηση του πολιτικού συστήματος στο σύνολό του, θα αποτελέσει μια δύναμη αμφισβήτησης της αντιπροσωπευτικής δημοκρατίας, του ήδη πληγωμένου κράτους δικαίου και των θεσμών του. Και θα διεγείρει τα πιο αντιπολιτικά και τα πιο απολίτικα χαρακτηριστικά.

Γι’ αυτό και δεν μιλάω σήμερα απλώς και μόνο για μια απόπειρα συγκάλυψης ή για έναν αντιδημοκρατικό κατήφορο από τη μεριά της Κυβέρνησης. Εδώ μιλάμε πλέον για κρίση της δημοκρατίας. Διότι, κυρίες και κύριοι συνάδελφοι, αν οι πολίτες δεν πιστεύουν στην ικανότητα της δημοκρατίας να αποδίδει δικαιοσύνη, θα πάψουν να πιστεύουν στην ίδια τη δημοκρατία.

Και όλοι ξέρουμε σε αυτή την Αίθουσα ποιες είναι αυτές οι πολιτικές δυνάμεις οι οποίες ενδιαφέρονται γι’ αυτή την προοπτική. Όλοι ξέρουμε ότι οι εχθροί της δημοκρατίας, οι ακροδεξιοί κήρυκες του μίσους, θρέφονται από τέτοια τραύματα.

Και μιλάω για κρίση στη δημοκρατία συνολικά, γιατί βεβαίως κρίση της δημοκρατίας είναι και όταν βλέπουμε κόμματα τα οποία θέλουν να τα βάλουν με το σύστημα υποτίθεται να «πετάνε χαρταετό» μέσα στην επιτροπή και μετά να καταθέτουν κατά παραγγελία πόρισμα, ευτελίζοντας τους θεσμούς ελέγχου της εκτελεστικής εξουσίας.

Έτσι ολοκληρώνεται όλος αυτός ο κύκλος, αυτός ο φαύλος κύκλος. Από τις νεοφιλελεύθερες εμμονές της κυβερνητικής παράταξης, από τη λατρεία των ιδιωτικοποιήσεων και την απαξίωση των δημόσιων υποδομών, στα ρουσφέτια και τους δημόσιους θεσμούς ως λάφυρο προς χειραγώγηση φτάσαμε εδώ, φτάσαμε στη συγκάλυψη, φτάσαμε στη χειραγώγηση των θεσμών της δημοκρατίας και του Κοινοβουλίου.

Κυρίες και κύριοι συνάδελφοι, κλείνω με το εξής.

Η υπόθεση των Τεμπών δεν εξαντλείται στο ανθρώπινο λάθος, δεν εξαντλείται όμως και στις πολιτικές και στις ενδεχόμενες ποινικές ευθύνες της παρούσας Κυβέρνησης. Γιατί πίσω από αυτό το σύστημα εξουσίας βρίσκεται και μία συνολικότερη ιδεολογική προσέγγιση, μια συνολικότερη πολιτική αντιμετώπισης των κοινών, ένας τρόπος αντίληψης των δημόσιων αγαθών και μια σχέση στην οποία έχει εθιστεί το κεντρικό πολιτικό σύστημα να έχει με τους δημόσιους οργανισμούς.

Για να υπερβούμε τη στιγμή αυτή, πρέπει να δουλέψουμε βεβαίως για την απόδοση δικαιοσύνης, όχι όμως μόνο γι’ αυτό. Πρέπει να εργαστούμε και για την ανασυγκρότηση του δημόσιου χώρου, για την ενίσχυση των δημόσιων επενδύσεων και τη στροφή τους σε έργα με σημαντικό κοινωνικό, οικονομικό και περιβαλλοντικό πρόσημο, όπως είναι ο σιδηρόδρομος.

Πρέπει να εργαστούμε για την αποκατάσταση του αισθήματος ασφάλειας των πολιτών, ένα αίτημα το οποίο πλέον είναι πάνδημο. Συνδέεται, όμως, με την πεποίθηση ότι αυτό το αίσθημα ασφάλειας δεν μπορεί να εμπεδωθεί όταν ιδιωτικοί φορείς, ιδιωτικές εταιρίες, αναλαμβάνουν να διαχειριστούν τόσο κρίσιμες υποδομές για τη χώρα μας.

Πρέπει να εργαστούμε για τη σφυρηλάτηση μιας κουλτούρας ασφάλειας μεταξύ των εμπλεκόμενων μερών στη λειτουργία του σιδηροδρόμου και όλων των δημόσιων μεταφορών.

Αυτή, ακριβώς, η κουλτούρα ασφάλειας -και η απουσία της σήμερα- δεν είναι αποτέλεσμα απλώς και μόνο κακών προθέσεων ή ανθρώπινων λαθών. Είναι το τέκνο, είναι το παιδί της λογικής της απορρύθμισης. Είναι το αποτέλεσμα της κρατικής εγκατάλειψης σε κάθε τι το δημόσιο και η επανάπαυση στην ιδεοληψία ότι «τελικά, μην ανησυχείτε η αγορά ξέρει καλύτερα».

Αυτά, λοιπόν, πρέπει να κάνουμε για να επουλωθεί το τραύμα. Τραύμα για όλους μας, για ολόκληρη την κοινωνία, για τα άλλα τα παιδιά, αυτά τα οποία δεν χάθηκαν. Γιατί, βεβαίως, για τα παιδιά που χάθηκαν, σήμερα πρέπει να κάνουμε ένα πράγμα μόνον: Να βοηθήσουμε στην απόδοση δικαιοσύνης.

Υπάρχει σήμερα ένα αίτημα απόδοσης δικαιοσύνης στην ελληνική κοινωνία και είναι ιστορικό καθήκον. Είναι ιστορικό καθήκον όλων μας να συμβάλουμε με όλες μας τις δυνάμεις. Το έγκλημα των Τεμπών δεν πρέπει να ξεχαστεί. Πρέπει επιτέλους, για τα Τέμπη, για τους ανθρώπους που χάθηκαν, για τους συγγενείς τους για ολόκληρη την ελληνική κοινωνία να αποδοθεί δικαιοσύνη.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Θα συνεχίσουμε τώρα με τον κατάλογο των ομιλητών …

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, μία απάντηση …

**ΠΡΟΕΔΡΕΥΩΝ (Ιωάννης Πλακιωτάκης):** Να συνεχίσουμε με τον κατάλογο των Βουλευτών, ώστε να προχωρήσει λίγο, γιατί περιμένουν από το πρωί υπομονετικά οι Βουλευτές και θα έχετε τον λόγο στη συνέχεια.

Τον λόγο έχει τώρα ο κ. Σαρακιώτης από τον ΣΥΡΙΖΑ, στη συνέχεια η κ. Συρεγγέλα και μετά θα δώσω τον λόγο στην κ. Τζάκρη, ως Κοινοβουλευτική Εκπρόσωπο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ πολύ, κύριε Πρόεδρε.

Πριν από λίγες μέρες συμπληρώθηκε ένας χρόνος από το έγκλημα των Τεμπών. Ένας χρόνος ανερυθρίαστης συγκάλυψης και καταιγισμού ψεμάτων, τα οποία ψέματα ξεκίνησαν μόλις λίγες ώρες μετά τη σύγκρουση των δύο τρένων, όταν ο κ. Μητσοτάκης ανέφερε ότι «θα μάθουμε τα αίτια, θα κάνουμε ό,τι περνά από το χέρι μας να μην ξανασυμβεί».

Πλέον, έναν χρόνο μετά, όλοι οι πολίτες, ολόκληρη η ελληνική κοινωνία έχει πειστεί ότι η Κυβέρνηση, πράγματι, έκανε ό,τι περνούσε από το χέρι της για να συγκαλυφθούν οι ευθύνες για το συγκεκριμένο έγκλημα.

Προφανώς, ο κ. Μητσοτάκης συμφωνεί με τον Υπουργό του, τον κ. Γεωργιάδη και άλλα στελέχη της Νέας Δημοκρατίας, οι οποίοι ανέφεραν ότι «δεν ασχολείται και κανείς με τα Τέμπη, δεν είναι μείζον ζήτημα» και γι’ αυτό τον λόγο σήμερα δεν βρίσκεται σε αυτήν την Αίθουσα. Είχε κάτι πιο ενδιαφέρον, πιο σημαντικό, προφανώς, να κάνει.

Κρυπτόμενοι, όμως -και δεν είναι παρόντες σήμερα- είναι οι δύο Υπουργοί της Νέας Δημοκρατίας, που εμπλέκονται στην υπόθεση. Ο κ. Τριαντόπουλος και ο κ. Καραμανλής. Προφανώς και οι δύο αυτοί θεωρούν ότι η σημερινή συζήτηση δεν τους αφορά και είχαν άλλες υποχρεώσεις.

Οι ευθύνες, όμως, της μεθόδευσης έχουν και ονοματεπώνυμο και συγκεκριμένο ιστορικό και δεν μπορεί κανένας να ξεχάσει ότι πριν από λίγους μήνες, ενώ υπήρχε δικογραφία από την Ευρωπαία εισαγγελέα για την σύμβαση 717, οι εκατόν πενήντα οκτώ Βουλευτές της Νέας Δημοκρατίας, αρνήθηκαν να υπερψηφίσουν. Καταψήφισαν την πρόταση του ΣΥΡΙΖΑ - Προοδευτική Συμμαχία, αλλά και του ΠΑΣΟΚ - ΚΙΝΑΛ, προκειμένου να διερευνηθούν οι ευθύνες του κ. Καραμανλή, για τη συγκεκριμένη σύμβαση.

Εν συνεχεία, είχαμε τη σύσταση της εξεταστικής επιτροπής. Όλοι σε αυτή την αίθουσα -πλην των στελεχών της Νέας Δημοκρατίας- είμαστε πεπεισμένοι ότι ήταν μια «εξεταστική παρωδία», καθώς πρωτίστως δεν εκλήθησαν οι πλέον ουσιώδεις μάρτυρες. Ακούσαμε πολλούς συνταξιούχους, οι οποίοι είχαν αποχωρήσει από τις θέσεις τους πριν από πέντε-δέκα χρόνια.

Δεν ήρθε, όμως στην επιτροπή -εξαιτίας των εμποδίων που έθεσε η Πλειοψηφία- ο πρώην Πρόεδρος και Διευθύνων Σύμβουλος του ΟΣΕ, ο κ. Σπηλιόπουλος, ο οποίος είχε την ευθύνη για την σύμβαση 717 το 2014. Ανέλαβε και πάλι επί Νέας Δημοκρατίας καθήκοντα και κατήγγειλε το Υπουργείο Υποδομών, με επιστολή του προς τον κ. Μητσοτάκη.

Δεν ήρθε στην επιτροπή ο κ. Γενηδούνιας. Και ποιος είναι ο κ. Γενηδούνιας; Είναι ο άνθρωπος ο οποίος προειδοποιούσε με εξώδικα το αρμόδιο υπουργείο ότι θα έχουμε σύγκρουση τρένων, ότι θα έχουμε μοιραίο ατύχημα. Δεν τον άκουσε ποτέ ο κ. Καραμανλής. Ο κ. Γενηδούνιας είναι αυτός ο οποίος εκλήθη στις Βρυξέλλες και κατέθεσε. Φαίνεται στις Βρυξέλλες οι Ευρωπαίοι ενδιαφέρονται περισσότερο για το τι έχει συμβεί στα Τέμπη, παρά στην εξεταστική που οι Βουλευτές της Νέας Δημοκρατίας αρνήθηκαν να καταθέσει ο κ. Γενηδούνιας και ο συγκεκριμένος, ο πρόεδρος των μηχανοδηγών, είναι και αυτός ο οποίος κατέθεσε πρώτος στον ανακριτή και βάσει και της δικής του κατάθεσης ασκήθηκαν διώξεις σε μη πολιτικά πρόσωπα. Όσοι, λοιπόν, κρίθηκαν επικίνδυνοι για το κυβερνητικό αφήγημα, κρατήθηκαν μακριά. Όσους, όμως, δεν μπορέσατε να αποφύγετε, όπως την κ. Καρυστιανού, δεν μπορέσατε να τους κοιτάξετε στα μάτια και να τους κάνετε μία ερώτηση. Κανένας Βουλευτής της Νέας Δημοκρατίας! Ήταν το μόνο πολιτικό κόμμα το οποίο δεν απηύθυνε ούτε μία ερώτηση κατά την εξεταστική επιτροπή στην κ. Καρυστιανού και πρέπει να το θυμόμαστε.

Απλά, να αναφέρω στον κ. Βορίδη, ο οποίος μίλησε τριάντα πέντε λεπτά και δεν έθιξε κανένα από τα ζητήματα τα οποία αναφέρουμε στο πόρισμα μας κι από τα οποία προκύπτουν ξεκάθαρα ευθύνες και για τον κ. Καραμανλή, με πρώτο και κυριότερο, τους εθνικούς κανόνες ασφαλείας, ότι ο κ. Καραμανλής όφειλε μετά την ενσωμάτωση των οδηγιών να προχωρήσει τον Οκτώβριο του 2019 στην υλοποίηση των προβλέψεων και να θεσπίσει εθνικούς κανόνες ασφαλείας. Ήταν ο μόνος που είχε την αρμοδιότητα. Ούτε κουβέντα στο πόρισμα των επτακοσίων δεκαεπτά σελίδων της Νέας Δημοκρατίας, ούτε κουβέντα για το συγκεκριμένο θέμα από τον Υπουργό που υπερασπίζεται σήμερα την Κυβέρνηση.

Για την έγκριση της μετάταξης, εγώ θα δεχθώ όσα αναφέρει το πόρισμα της Νέας Δημοκρατίας ότι φταίει ο σταθμάρχης. Ποιος τοποθέτησε, όμως, τον συγκεκριμένο σταθμάρχη; Ποιανού Υπουργού την υπογραφή φέρει η έγκριση της μετάταξης; Εκδόθηκε υπουργική απόφαση για να νομιμοποιηθεί ένα ρουσφέτι σας. Και αναρωτιέται κανείς: Το ότι καταργήθηκε το τεσσαρακοστό όγδοο έτος της ηλικίας και καταργήθηκε κάθε ηλικιακή πρόβλεψη συνιστά χρόνια παθογένεια της χώρας και του σιδηροδρόμου ή είναι ξεκάθαρα μια υπουργική απόφαση ενός ανθρώπου -του τότε Υπουργού Υποδομών και Μεταφορών- και έχει να κάνει με την ξεκάθαρη ευθύνη για το έγκλημα των Τεμπών;

Τηλεδιοίκηση. Κουβέντα για την τηλεδιοίκηση και από τα στελέχη της Νέας Δημοκρατίας και στο πόρισμα και αναρωτιέται κανείς, το πόρισμα του κ. Γεραπετρίτη το διαβάσατε; Είδατε τι αναγράφει για την τηλεδιοίκηση; Ότι αν υπήρχε τηλεδιοίκηση, θα είχε αποφευχθεί η σύγκρουση των τρένων. Ακούσατε στέλεχος που είναι και σήμερα εν ενεργεία στον ΟΣΕ κι ανέφερε ότι σε δυο, τρεις, τέσσερις μήνες θα έπρεπε να είχε επισκευαστεί ο σταθμός της Λάρισας που κάηκε;

Ο κ. Μητσοτάκης -δεν διαβάσατε το πόρισμα Γεραπετρίτη, δεν ακούσατε τις καταθέσεις- θυμάστε τι είχε πει στην πρώτη ανάρτησή του, μετά τη σύγκρουση των τρένων; Ότι αν υπήρχε τηλεδιοίκηση δεν θα είχε γίνει η σύγκρουση των τρένων. Ούτε τον κ. Μητσοτάκη συμπεριλάβετε στο πόρισμά σας.

Το γεγονός ότι πριν από λίγες μέρες δημοσιοποιήθηκε ένα παρ’ ολίγον νέο συμβάν με σύγκρουση τρένων και απεφεύχθη, όπως είπαν όλα τα μέσα ενημέρωσης -σε όλα τα δελτία ειδήσεων διαβάζαμε ότι απεφεύχθη σύγκρουση τρένων, επειδή λειτουργούσε η τηλεδιοίκηση- γιατί λειτουργούσε η τηλεδιοίκηση, δεν σας προβλημάτισε; Και δεν κάνετε ούτε μία μνεία, ούτε μία αναφορά στην κατεστραμμένη τηλεδιοίκηση και στο γεγονός ότι δεν ασχολήθηκε ο κ. Καραμανλής με την επισκευή της τέσσερα χρόνια που καθόταν στην υπουργική καρέκλα;

Να έρθουμε και στα του μπαζώματος. Μέχρι και σε πυροσβέστες, μέχρι και σε αξιωματικούς του Πυροσβεστικού Σώματος προσπαθείτε να φορτώσετε τις ευθύνες για το μπάζωμα, προκειμένου να μην λογοδοτήσουν ενώπιον της δικαιοσύνης, ο κ. Τριαντόπουλος. Και αναρωτιέμαι: Ο κ. Τριαντόπουλος έχει ακούσει το όνομά του έναν χρόνο τώρα από όλους τους πολιτικούς χώρους από ολόκληρη την ελληνική κοινωνία. Την ευθιξία, την αξιοπρέπεια δεν την έχει να ζητήσει ο ίδιος να προσέλθει στη δικαιοσύνη να απολογηθεί και να καθαρίσει το όνομά του; Έναν χρόνο τώρα, γιατί κρύβεται ο κ. Τριαντόπουλος και οι εκατόν πενήντα οκτώ Βουλευτές της Νέας Δημοκρατίας, για ποιον λόγο τον καλύπτετε τόσο εξόφθαλμα;

Οφείλω να απευθύνω και κάποια ερωτήματα προς τους συναδέλφους της Νέας Δημοκρατίας. Είστε υπερήφανοι που η Ευρωπαία εισαγγελέας κατηγορεί την Κυβέρνησή σας ότι σταματά την έρευνα και βάζει εμπόδια; Σας γεμίζει υπερηφάνεια να τα ακούτε αυτά από μία Ευρωπαία εισαγγελέα; Σας γεμίζει υπερηφάνεια να ακούτε τους συγγενείς των θυμάτων να λένε ότι βρισκόμαστε στο Ευρωκοινοβούλιο να αναζητήσουμε την αλήθεια, γιατί στη χώρα μας δεν μπορούμε;

Θέλω να κάνω ένα τελευταίο σχόλιο για αυτά που ανέφερε ο κ. Βορίδης ο οποίος έκανε μια στατιστική ανάλυση της άρσης ασυλίας. Μίλησε για πολύωρες συνεδριάσεις, κατέθεσε όλα τα στατιστικά στοιχεία. Μας έδωσε μέχρι και τον ορισμό της λέξης «συγκάλυψη» σαν άλλος Μπαμπινιώτης και ρώτησε το Σώμα πώς εννοούμε τη συγκάλυψη.

Τη συγκάλυψη την εννοούμε όπως την εννοούν οι συγγενείς, κύριε Βορίδη, των θυμάτων, όπως τη θεωρεί η συντριπτική πλειοψηφία της ελληνικής κοινωνίας. Γιατί τις έρευνες τις χρησιμοποιείτε όταν σας αρέσουν. Όταν πρόσφατη έρευνα έδειξε ότι το 80% της ελληνικής κοινωνίας θεωρεί ότι στα Τέμπη έχουμε συγκάλυψη, μάλλον διέφυγε της προσοχής σας. Όσες ενέργειες, προκειμένου να συγκαλυφθούν οι ευθύνες για το έγκλημα των Τεμπών και να κάνετε η ελληνική κοινωνία, ο ΣΥΡΙΖΑ-Προοδευτική Συμμαχία θα είναι απέναντί σας. Και να είστε βέβαιοι ότι στο τέλος και η αλήθεια θα λάμψει και οι ένοχοι θα οδηγηθούν στην ελληνική δικαιοσύνη.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Σαρακιώτη.

Τον λόγο έχει η κ. Μαρία Συρεγγέλα από τη Νέα Δημοκρατία.

**ΜΑΡΙΑ ΣΥΡΕΓΓΕΛΑ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ξεκινάμε από ένα δεδομένο στο οποίο σε αυτή την Αίθουσα συμφωνούμε όλες και όλοι. Ήταν μια τραγική στιγμή για τη χώρα, μια τραγική στιγμή για την Ελλάδα. Ήταν μια στιγμή που μας συγκλόνισε το δυστύχημα αυτό. Μας συγκλόνισε όλες και όλους. Και ήταν μια στιγμή που λύγισε πραγματικά ακόμα και τον πιο σκληρό άνθρωπο. Η απόδοση, λοιπόν, της δικαιοσύνης είναι το παν και θεωρώ ότι πρέπει να είναι το παν για όλες και για όλους μέσα σε αυτή την Αίθουσα. Σαφώς και αποτελεί προτεραιότητα της Κυβέρνησης του Κυριάκου Μητσοτάκη από την πρώτη στιγμή γιατί αμέσως ξεκίνησαν όλες οι διαδικασίες ώστε να ριχθεί άπλετο φως στα αίτια και τις συνθήκες του δυστυχήματος.

Διακρίνω όμως από την πλευρά της Αντιπολίτευσης να μην συμβάλλει παραγωγικά σε αυτή τη διαδικασία και να αποφασίζει να ακολουθεί τον δρόμο του λαϊκισμού. Με σημαία μια ανύπαρκτη συγκάλυψη εργαλειοποιείται μια εθνική τραγωδία με προπαγανδιστικές κορώνες, με παραπληροφόρηση, με ενίσχυση της τοξικότητας και του διχασμού. Και σίγουρα η διαδικασία της εξεταστικής επιτροπής εφόσον γίνεται από το Βουλευτικό Σώμα ενέχει πάντα έναν κίνδυνο από κάπου να υπάρχει εργαλειοποίηση. Αυτό όμως δεν μας προβλημάτισε λεπτό. Και δεν μας προβλημάτισε λεπτό διότι θέλοντας να ενισχύσουμε τη διαφάνεια και τη δικαιοσύνη αλλάξαμε τη διαδικασία όσον αφορά στη σύγκλιση των εξεταστικών επιτροπών και τώρα μπορούν όλες οι παρατάξεις της Αντιπολίτευσης να αιτηθούν την έναρξη μιας εξεταστικής επιτροπής, σε αντίθεση με το παρελθόν που αυτό ήταν δικαίωμα μόνο του κυβερνώντος κόμματος. Σήμερα όμως βρισκόμαστε έκπληκτες και έκπληκτοι μπροστά σε μια προσπάθεια να γίνει η τραγωδία αυτή πυρήνας μικροπολιτικών παιχνιδιών για το ποιος θα κερδίσει περισσότερες ψήφους εν όψει ευρωεκλογών. Είδαμε ακόμα και Βουλευτές να κολλάνε στον τοίχο για εντυπωσιασμό παιδιά που επέζησαν από το δυστύχημα και κατέθεσαν ως μάρτυρες στην εξεταστική επιτροπή. Παιδιά που έσωσαν άλλα παιδιά.

Ξεκινάω, λοιπόν, από το ζήτημα του «μπαζώματος». Ονόμασαν μερικές και μερικοί μπάζωμα και τσιμέντωμα μια διαδικασία η οποία ουσιαστικά ενίσχυε την έρευνα για νεκρούς. Μια διαδικασία η οποία υλοποιήθηκε από τους επιχειρησιακούς παράγοντες, όπως εκείνοι ως ειδικοί ήξεραν τον τρόπο. Κι αυτή η τυπική διαδικασία πρωταγωνιστεί σε σωρεία ψευδών ειδήσεων και συνωμοσιών. Δημιουργεί εντυπώσεις και αποπροσανατολίζει τον κόσμο ακολουθώντας πιστά τη ρητορική του λαϊκισμού στον βωμό της ψηφοθηρίας.

Στη σύμβαση 717 αναφέρθηκε ο Υπουργός κ. Βορίδης λεπτομερέστατα για τα συμπεράσματα του πορίσματος. Ολοκληρώθηκε επί Κυβερνήσεως Νέας Δημοκρατίας και θα πρέπει να γίνει κατανοητό ότι η σύμβαση είναι ένα κομμάτι μιας ευρύτερης διαδικασίας. Και να είχε ολοκληρωθεί δεν είναι δεδομένο ότι θα είχε αποφευχθεί το δυστύχημα. Για να έχουμε τη μέγιστη ασφάλεια στις σιδηροδρομικές μεταφορές πρέπει να βρίσκονται σε λειτουργία πλήθος εργαλεία και πάνω από όλα να τηρείται ευλαβικά ο γενικός κανονισμός κυκλοφορίας του ΟΣΕ. Ο κανονισμός με βάση τις μαρτυρίες και τις καταθέσεις όσων παρακολούθησαν την εξεταστική επιτροπή –παρ’ όλο που δεν ήμασταν μέλη- αλλά και τα έγγραφα, εκείνο το μοιραίο βράδυ παραβιάστηκε επτά φορές μέσα σε πέντε λεπτά. Επτά φορές μέσα σε πέντε λεπτά. Και όπως επιβεβαίωσαν όλοι οι μάρτυρες που κατέθεσαν ενώπιον της εξεταστικής επιτροπής αν οι κανόνες του γενικού κανονισμού κινήσεως είχαν τηρηθεί κατά γράμμα από όλα τα εμπλεκόμενα μέρη, το δυστύχημα αυτό ενδεχομένως να μην είχε συμβεί. Και μάλιστα είπαν ότι μια παραβίαση αν είχε αποφευχθεί θα μπορούσε να αποτρέψει το δυστύχημα. Σε αυτά και σε αρκετά ακόμα συμπεράσματα κατέληξε το πόρισμα της εξεταστικής επιτροπής που διερεύνησε την υπόθεση.

Ως μαμά πολλές φορές τρέμω στη σκέψη ότι τα παιδιά μου θα μπορούσαν να πάθουν κάτι. Και σαφώς στέκομαι με απόλυτο σεβασμό μπροστά στους γονείς που έχασαν τα παιδιά τους, στις οικογένειες που έχασαν τους αγαπημένους τους ανθρώπους. Τον πόνο όμως αυτών των ανθρώπων δεν έχει κανένας και καμμία το δικαίωμα να τον εκμεταλλευτεί ούτε να διαστρεβλώνουν την πραγματικότητα. Στη Νέα Δημοκρατία πιστεύουμε βαθιά στο κράτος δικαίου, πιστεύουμε στη δικαιοσύνη ως ανεξάρτητη αρχή. Και σ’ αυτό θεωρώ ότι θα πρέπει όλες και όλοι μέσα στην Αίθουσα να συμφωνούμε, ότι η δικαιοσύνη είναι μια ανεξάρτητη αρχή. Και αυτό όμως εμείς το αποδεικνύουμε με τις πράξεις μας. Αν και προσπάθησαν περίτεχνα να αποκρυφθεί από τα άλλα κόμματα ότι κι εμείς ψηφίσαμε προχθές στην επιτροπή αναφορών του Ευρωπαϊκού Κοινοβουλίου την αναφορά του συλλόγου «Τέμπη 2023», τον πρώτο, λοιπόν, και τον τελευταίο λόγο για εμάς τον έχει δικαιοσύνη. Έχοντας εμπιστοσύνη σε μία -το τονίζω ξανά- ανεξάρτητη εξουσία, περιμένουμε τα αποτελέσματα.

Κυρίες και κύριοι συνάδελφοι, σε αυτό το σημείο θέλω να σας παρακαλέσω όλες και όλους να συμπορευτούμε μπροστά σε ένα τόσο σοβαρό και τραγικό εθνικό ζήτημα. Όλες και όλοι θέλουμε να αποδειχτεί η αλήθεια. Δεν υπάρχουν κάποιοι ευαίσθητοι περισσότερο και κάποιοι λιγότερο ευαίσθητοι. Και φυσικά να τιμωρηθούν οι άνθρωποι που φταίνε και πάνω από όλα να μην συμβεί κάτι αντίστοιχο ποτέ ξανά. Η ελληνική δικαιοσύνη θα κάνει τον δικό της αγώνα. Έναν αγώνα τον οποίο σε καμμία περίπτωση δεν πρέπει να επηρεάσουμε. Κι εμείς όμως από την πλευρά μας ως μέλη του ελληνικού Κοινοβουλίου, οφείλουμε να διορθώσουμε τα κακώς κείμενα της χώρας μας και να διορθώσουμε τα πιο προβληματικά κομμάτια του ελληνικού δημοσίου όπως ήταν με τους ελληνικούς σιδηροδρόμους και να συνεχίσουμε με αυτό τον τρόπο να διορθώνουμε κάθε ανοιχτή πληγή του κράτους και να προστατεύουμε τα παιδιά μας και τους συμπολίτες μας. Άλλωστε το χρωστάμε στους ανθρώπους που έφυγαν και στους ανθρώπους που έμειναν και το χρωστάμε σε κάθε Ελληνίδα και σε κάθε Έλληνα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Συρεγγέλα.

Θα δώσω τον λόγο στην Κοινοβουλευτική Εκπρόσωπο από τον ΣΥΡΙΖΑ-Προοδευτική Συμμαχία, την κ. Τζάκρη.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, πέρασε ένας χρόνος από το έγκλημα των Τεμπών και βρισκόμαστε μπροστά σε μια χωρίς κανένα απολύτως πρόσχημα προσπάθεια συγκάλυψης των βασικών υπευθύνων και κατάλυσης του κράτους δικαίου. Γιατί τι άλλο εκτός από κατάλυση του κράτους δικαίου είναι η συγκάλυψη ενός εγκλήματος που προκαλεί την οργή ενάμισι εκατομμύριου συμπολιτών μας που ζητούν να οδηγηθεί ο κύριος ένοχος -που δεν είναι άλλος από τον Κώστα Καραμανλή- στον φυσικό του δικαστή για μια σειρά από εγκληματικές πράξεις και παραλείψεις. Και ενώ η ελληνική κοινωνία βοά πλέον και ζητά απόδοση δικαιοσύνης ως ελάχιστο δείγμα σεβασμού προς τη μνήμη των αδικοχαμένων συνανθρώπων μας, ο κ. Καραμανλής κατά την ακρόασή του στην εξεταστική επιτροπή συνεχίζει να κουνά το δάχτυλο προς τα μέλη της επιτροπής, προς τη Βουλή, προς τον ελληνικό λαό και προς όλους όσους τολμούν να ρωτούν τα αυτονόητα. Γιατί δεν διασφάλισε, δηλαδή, την ασφάλεια των σιδηροδρόμων. Γιατί αυτός δεν είναι που κραύγαζε λίγες μέρες πριν το έγκλημα των Τεμπών κουνώντας πάλι το δάχτυλο σαν τοπικός ηγεμόνας εποχής φεουδαρχίας πως τολμάμε να τον ρωτάμε για την ασφάλεια των σιδηροδρόμων; Και μάλιστα διοργάνωνε φιέστα για την ανύπαρκτη τηλεδιοίκηση με τον Πρωθυπουργό στη Θεσσαλονίκη.

Πέρασε ένας χρόνος μετά από το τραγικό δυστύχημα των Τεμπών και συνεχίζεται η απαξίωση και εγκατάλειψη του πιο οικολογικού, του πιο οικονομικού και του πιο λαϊκού μέσου μετακίνησης. Είναι αυτή η απαξίωση που αποτελεί σταθερή επιλογή της ορμπανικής πλέον Κυβέρνησης της Νέας Δημοκρατίας που υπηρετεί τα μεγάλα συμφέροντα εγχώρια και εξωχώρια και παραδίδει σε αυτά όλες τις δημόσιες υποδομές της χώρας αφού πρώτα τις απαξιώσει με τρόπο τραγικό και τις διαλύσει.

Το ίδιο έκανε και στην παιδεία με την κατάφωρη και αναίσχυντη παραβίαση του άρθρου 16 και τη θέσπιση ιδιωτικών πανεπιστημίων. Το ίδιο κάνει και στη δημόσια υγεία με τις τραγικές ελλείψεις σε γιατρούς και νοσηλευτικό προσωπικό και στις κλειστές αίθουσες των χειρουργείων με τη νομοθέτηση των απογευματινών χειρουργείων που θα γίνονται από εξουθενωμένους γιατρούς. Το ίδιο κάνει και στο κράτος δικαίου.

Δεν έφταναν, κύριε Βορίδη, οι υποκλοπές των συνομιλιών της μισής Κυβέρνησης και της ηγεσίας των Ενόπλων Δυνάμεων που δεν είχαν καν τη στοιχειώδη ευθιξία να προσφύγουν, δηλαδή, δεν έφτανε το πανευρωπαϊκό πλέον διαστάσεων σκάνδαλο των υποκλοπών που διασύρει τη χώρα μας σε όλη την Ευρώπη με δική σας ευθύνη, καθώς θίγει ευθέως βασικά δικαιώματα πάνω στα οποία εδράζεται η δημοκρατία μας και τώρα έχουμε και ένα νέο εκτεταμένο σκάνδαλο, ένα σκάνδαλο της καθεστωτικής σας λογικής, ένα σκάνδαλο που, πάλι, προσπαθείτε να συγκαλύψετε, αυτό της διάθεσης των προσωπικών δεδομένων των Ελλήνων αποδήμων από το Υπουργείο Εσωτερικών προς εν ενεργεία Ευρωβουλευτή.

Πόσοι εμπλέκονται σε αυτό το σκάνδαλο, κύριε Βορίδη και σε πόσους άλλους υποψηφίους σας έχετε διαρρεύσει τα προσωπικά δεδομένα των Ελλήνων αποδήμων; Γιατί, βεβαίως, δεν έχουμε την αφέλεια να πιστεύουμε ότι αυτά δόθηκαν μόνο στην κ. Ασημακοπούλου. Σε οποιαδήποτε άλλη χώρα, η αρμόδια Υπουργός θα είχε ήδη παραιτηθεί. Η κ. Κεραμέως πώς ακριβώς εννοεί την πολιτική ευθύνη; Γιατί η παραίτηση στελέχους μη εκλεγμένου, αλλά διορισμένου, όπως είναι ο Γενικός Γραμματέας, δεν συνιστά, κύριε Βορίδη -όπως πολύ καλά γνωρίζετε- ανάληψη πολιτικής ευθύνης.

Έχει κόστος η δημοκρατία, κυρία Κεραμέως, αλλά εσείς αντιλαμβάνεστε το Υπουργείο Εσωτερικών ως εσωτερικό τμήμα ή παράρτημα της Νέας Δημοκρατίας. Εσείς υποστηρίζετε ότι δεν φταίτε, ότι δήθεν δεν έγινε επί των ημερών σας. Ο εισαγγελέας, όμως, ευτυχώς διερευνά και τη δική σας περίοδο. Δεν μπορεί για ένα τέτοιο σκάνδαλο να μην παραιτείται κανένας πολιτικός. Πάλι φταίει ένας υπάλληλος, υψηλόβαθμος αυτή τη φορά, ο Γενικός Γραμματέας, όπως και στο έγκλημα των Τεμπών και πάλι προσπαθείτε να συσκοτίσετε την έρευνα;

Όμως, δυστυχώς, κυρία Κεραμέως, τα e-mail της κυρίας Ασημακοπούλου την 1η Μαρτίου του 2024 ακολούθησαν χρονικά -και σε πολύ μικρό χρονικό διάστημα- τα δικά σας επιβεβαιωτικά e-mail από το Υπουργείο Εσωτερικών. Σύμπτωση κι αυτό, όπως και στη διαρροή των προσωπικών δεδομένων των μαθητών από την πλατφόρμα Webex; Τόσες πολλές συμπτώσεις διαρροής προσωπικών δεδομένων; Όπου πηγαίνει η κ. Κεραμέως, διαρρέουν τα προσωπικά δεδομένα.

Το ψήφισμα της Ολομέλειας του Ευρωπαϊκού Κοινοβουλίου της 7ης Φεβρουαρίου του 2024, ένα ψήφισμα που υπερψηφίστηκε από τέσσερις πολιτικές ομάδες, συμπεριλαμβανομένης και αυτής του Μακρόν, είναι κόλαφος για την Κυβέρνησή σας, με χαρακτηρισμούς που μέχρι τώρα συνηθίζονταν μόνο για ανελεύθερες δημοκρατίες.

Και μην ξεχνάμε ότι στον δείκτη για την ελευθερία του Τύπου η χώρα μας είναι τελευταία, κάτω και από την Ουγγαρία, στον δείκτη διαφθοράς προτελευταία, στον δείκτη δημοκρατίας και ανεξάρτητων οργανισμών στη θέση είκοσι δύο και είκοσι τέσσερα αντίστοιχα. Δηλαδή, σύμφωνα με το ψήφισμα αυτό, η χώρα μας βρίσκεται στις τελευταίες θέσεις της Ευρώπης όσον αφορά το κράτος δικαίου.

Πόση ακόμη διάλυση μπορεί να αντέξει η ελληνική κοινωνία, κυρίες και κύριοι Υπουργοί της Νέας Δημοκρατίας και μέχρι πότε; Γιατί, όπως αποδεικνύουμε, η κατάσταση απαξίωσης και διάλυσης στον ελληνικό σιδηρόδρομο δεν είναι το μοναδικό σύμπτωμα σήψης και διαφθοράς της Κυβέρνησής σας. Είναι ίδιας τάξης πολιτικό πρόβλημα με τα σκάνδαλα που προαναφέραμε.

Κυρίες και κύριοι της Νέας Δημοκρατίας, το έγκλημα των Τεμπών δεν προέκυψε από μόνο του, αλλά ήταν το αποτέλεσμα της σύμπτωσης πολλών παραγόντων που, με ιδιαίτερη επιμέλεια, κατάφερε ο κ. Καραμανλής να συνυπάρξουν και να οδηγήσουν στην εθνική τραγωδία της 28ης Φεβρουαρίου του 2023, τέσσερα ολόκληρα χρόνια μετά την ανάληψη διακυβέρνησης από τη Νέα Δημοκρατία.

Ο κ. Καραμανλής υπήρξε ο μοιραίος Υπουργός την περίοδο που στη χώρα μας έγινε ένα τραγικό και μοναδικό στην ιστορία του σιδηροδρόμου δυστύχημα, στο οποίο πενήντα επτά άνθρωποι έχασαν τη ζωή τους και τα όνειρά τους από τη σύγκρουση δύο τρένων που έπρεπε να κινούνται σε διαφορετικές γραμμές, γιατί ταυτόχρονα έγιναν μια σειρά από λάθη και παραλείψεις που θα μπορούσαν να μην έχουν γίνει.

Έναν χρόνο μετά, τα ερωτήματα παραμένουν τραγικά αναπάντητα. Ένα χρόνο μετά είμαστε μάρτυρες μιας κυβερνητικής προσπάθειας συγκάλυψης, ενορχηστρωμένης από το Μέγαρο Μαξίμου. Έναν χρόνο μετά προσπαθείτε να πείσετε τον ελληνικό λαό με το πόρισμά σας ότι η μοναδική αιτία ήταν το ανθρώπινο λάθος, την εποχή της τεχνητής νοημοσύνης, των δορυφόρων, του GPS και την εποχή της υψηλής τεχνολογίας. Αγνοείτε ακόμη και την ευρωπαία εισαγγελέα που ζήτησε την ουσιαστική έρευνα. Έναν χρόνο μετά οι νεκροί των Τεμπών ζητούν δικαίωση με την τιμωρία των ενόχων. Έναν χρόνο μετά το συλλογικό τραύμα από το ομαδικό έγκλημα μένει ανοιχτό και το συλλογικό πένθος, βαρύ.

Και να ξέρετε, η θλίψη γίνεται λαϊκή οργή που δεν ανέχεται, κύριε Βορίδη, άλλο την επιδεικτική ατιμωρησία των ενόχων όσο κι αν τα ελεγχόμενα μέσα κρύβουν την πραγματικότητα κάτω από το χαλί ή το χάλι της λεγόμενης ενημέρωσης.

Οι νεκροί των Τεμπών βαραίνουν τη συλλογική μας μνήμη και ζητούν επιτακτικά δικαίωση, ζητούν με δυνατή φωνή, που ακούστηκε σε όλη τη χώρα κι έφτασε ως τις Βρυξέλλες, τη λυτρωτική τιμωρία. Τα ερωτήματα είναι αμείλικτα. Οι απαντήσεις δεν δίνονται. Οι ένοχοι κρύβονται, αλλά ο λαός βλέπει την τραγική αλήθεια και απαιτεί δικαιοσύνη με ενάμιση εκατομμύριο υπογραφές.

Για να δούμε, λοιπόν, ποιες είναι οι ποινικές ευθύνες του κ. Καραμανλή και των άλλων Υπουργών της Κυβέρνησης, για τους οποίους ο κ. Βορίδης εδώ δεν είδε ούτε πολιτικές ευθύνες. Τι αποδείξαμε στην εξεταστική επιτροπή;

Πρώτα απ’ όλα, η Νέα Δημοκρατία παρέλαβε από την Κυβέρνηση του ΣΥΡΙΖΑ -μετά από πολλά χρόνια- μια διπλή ηλεκτροκινούμενη γραμμή στο σιδηροδρομικό δίκτυο Αθήνας-Θεσσαλονίκης, γεγονός που αύξανε το επίπεδο ασφαλείας του σιδηροδρόμου. Ένα βασικό στοιχείο του πολλαπλού συστήματος ασφαλείας που παραλάβατε ήταν το κεντρικό δευτεροβάθμιο σύστημα ελέγχου, που είχε πλήρη εικόνα για όλα τα τρένα που κινούνταν σε όλο το δίκτυο, σε κοινή λειτουργία με τον ΟΣΕ και της «HELLENIC TRAIN».

Γνώριζε ο κ. Καραμανλής ότι το ειδικό σύστημα ελέγχου είχε πάψει να λειτουργεί; Μπορεί -και δικαιούται- ένας Υπουργός να αγνοεί, επομένως να αδιαφορεί εγκληματικά για τα βασικά στοιχεία που συνθέτουν την ασφάλεια ενός συστήματος στο οποίο προΐσταται; Η αδιαφορία σας για τα συστήματα ελέγχου που αφορούν συμπολίτες μας, ισοδυναμεί με έγκλημα, κύριε Καραμανλή. Το έγκλημα των Τεμπών έχει ονοματεπώνυμο: Είναι «έγκλημα Καραμανλή και Νέας Δημοκρατίας». Αν λειτουργούσε το κεντρικό σύστημα ελέγχου, δηλαδή αν στην Καρόλου έβλεπαν ότι τα τρένα κινούνταν επί έντεκα ολόκληρα λεπτά μετωπικά, δεν θα είχαν αποσοβήσει το έγκλημα;

Δεύτερον, τοπικό σύστημα τηλεδιοίκησης στη Λάρισα. Παραλάβατε το τοπικό σύστημα τηλεδιοίκησης στη Λάρισα, το οποίο λειτουργούσε τον Ιούλιο του 2019 και είχε στην εποπτεία του πέντε, έξι, σταθμούς από τις δύο πλευρές του δικτύου, δηλαδή επιτηρούσε εκατόν εβδομήντα χιλιόμετρα συνολικά, στελεχωμένο διαρκώς με σταθμάρχες τηλεδιοίκησης σε διακριτό κτήριο από άλλους σταθμάρχες.

Το σύστημα αυτό καταστράφηκε από πυρκαγιά το καλοκαίρι του 2019. Και όλοι θυμόμαστε, βεβαίως, την επιμέλεια και την απόγνωση με την οποία ο επιτελικός Υπουργός, ο κ. Γεραπετρίτης, προσπαθούσε να συσκοτίσει την αλήθεια και να παρουσιάσει το τοπικό σύστημα ελιγμών, με κέντρο τηλεδιοίκησης που κάηκε. Δεν πρόκειται μόνο για μερικά καλώδια και μερικά μηχανήματα εύκολα επισκευάσιμα. Είναι ένα έργο πολύ πιο φτηνό από τα μπαζώματα που κάνατε μέσα σε τρεις μέρες για να κρύψετε τα στοιχεία που βρίσκονταν στον χώρο του εγκλήματος.

Γιατί από το 2019 δεν έδωσε ποτέ εντολή για άμεση αποκατάσταση του συστήματος τηλεδιοίκησης ο Καραμανλής; Και γιατί δεν ενδιαφέρθηκε κανείς επί τέσσερα χρόνια να διαπιστώσει την αποκατάσταση και επαναλειτουργία του;

Δεν πιστεύετε, κυρίες και κύριοι της Νέας Δημοκρατίας, ότι αν το τοπικό σύστημα τηλεδιοίκησης της Λάρισας λειτουργούσε, όπως λειτουργούσε επί ΣΥΡΙΖΑ, δηλαδή αν είχε επιδιορθωθεί το πρόβλημα που προέκυψε από τη φωτιά και το σύστημα ήταν σε λειτουργία, θα έχει αποσοβηθεί το δυστύχημα; Και ναι, δεν έχει απόλυτη ευθύνη ένας Υπουργός που αδιαφορεί για ένα τέτοιο δομικό στοιχείο του συστήματος ασφάλειας των τρένων;

Και έρχομαι τώρα στο τρίτο σημείο. Στη φωτογραφική διάταξη του μοιραίου Υπουργού. Η προσπάθεια που έγινε αρχικά από τον ίδιο τον Πρωθυπουργό ήταν να αποδοθούν όλο στο ανθρώπινο λάθος ενός σταθμάρχη, λες και η ασφάλεια ενός ολόκληρου σιδηροδρομικού δικτύου εξαρτάται από ένα μόνο πρόσωπο. Διότι αν ίσχυε αυτό, είχατε αφήσει την ασφάλεια τόσων επιβατών να κρέμεται κυριολεκτικά από μια κλωστή και μάλιστα προβληματική.

Πρόκειται, όμως, για ένα λάθος συνολικά του σιδηροδρομικού συστήματος που διοικείται από το Υπουργείο Μεταφορών, τον ΟΣΕ και την «ΤΡΑΙΝΟΣΕ». Για να μπορέσει, όμως, ο μοιραίος σταθμάρχης να μεταταχθεί σε αυτή τη θέση, δηλαδή του σταθμάρχη, από υπάλληλος μεταφορών, καταργήθηκε με απόφαση του Υπουργού Καραμανλή το όριο ηλικίας σαράντα οκτώ ετών και έτσι μπόρεσε ο συγκεκριμένος να πάρει αυτή τη θέση.

Γιατί άλλαξε ο κ. Καραμανλής με φωτογραφική διάταξη το όριο που έθετε ο ΟΣΕ για τις μετατάξεις; Πώς επιλέχθηκε, εν συνεχεία, ένας άνθρωπος από υπάλληλος μεταφοράς αποσκευών με αντίστοιχη εμπειρία, να γίνει σταθμάρχης και μάλιστα στον τρίτο μεγαλύτερο σταθμό της χώρας; Γιατί εξέδωσε τη φωτογραφική υπουργική διάταξη αφού ο σταθμάρχης είχε κάνει αίτηση μετάταξης, που έπρεπε να έχει απορριφθεί και γιατί η αίτηση αυτή δεν απορρίφθηκε προηγουμένως, αφού όταν έκανε την αίτηση δεν είχε τα προσόντα; Αν δεν είχε υπογράψει τη μετάταξη, δηλαδή αν δεν είχε κάνει ο κ. Καραμανλής το μοιραίο ρουσφέτι, θα είχε αποφευχθεί το δυστύχημα των Τεμπών και θα είχαν σωθεί πενήντα επτά συμπολίτες μας ή όχι;

Έρχομαι τώρα και στην αρχή των δύο σταθμαρχών. Επί ΣΥΡΙΖΑ, σε όλες τις βάρδιες υπηρετούσαν δύο σταθμάρχες. Αν λάβουμε υπ’ όψιν και τους σταθμάρχες τηλεδιοίκησης είναι απολύτως βέβαιη -και φαίνεται από τα βαρδιόχαρτα- η ταυτόχρονη ύπαρξη δύο σταθμαρχών στον σταθμό. Συνεπώς, η Νέα Δημοκρατία παρέλαβε ένα σύστημα ασφαλείας όπου τα πράγματα δεν ήταν αφημένα στην τύχη τους.

Γιατί δεν κράτησε ο κ. Καραμανλής την αρχή των δύο σταθμαρχών, πάγια τακτική, που ενίσχυε την ασφάλεια; Γιατί μείωσε δραματικά τον αριθμό των εργαζομένων στους σιδηροδρόμους από χίλια διακόσια σε επτακόσια άτομα, σε βάρος βεβαίως της ασφάλειας;

Κατά τη διάρκεια της πανδημίας είχαν αρθεί όλοι οι περιορισμοί για τις προσλήψεις. Ο κ. Καραμανλής, αν επιθυμούσε, θα έπαιρνε όσους μόνιμους υπαλλήλους ήθελε με διαγωνισμό. Βέβαια, πήρε ένα σωρό, τις μισές Σέρρες, με μπλοκάκι, αλλά αυτό είναι μια άλλη ιστορία. Ποιος δεν πιστεύει ότι αν υπήρχαν δύο αντί για ένας σταθμάρχες, θα είχε αποφευχθεί το δυστύχημα των Τεμπών;

Έρχομαι τώρα και στο σύστημα της GSM-R. Η Νέα Δημοκρατία παρέλαβε έτοιμο για λειτουργία το σύστημα επικοινωνίας GSM-R, που ήταν έτοιμο από τον Ιούλιο του 2022 και αν λειτουργούσε θα επέτρεπε τη διαρκή επικοινωνία ανάμεσα σε μηχανοδηγούς, σταθμάρχες, με ομαδικές κλήσεις κ.λπ..

Γιατί το GSM-R, που ήταν έτοιμο και πιστοποιημένο από τη ΡΑΣ από τον Ιούλιο του 2022, δεν τέθηκε σε λειτουργία, κ. Καραμανλή;

Αν λειτουργούσε και μόνο το σύστημα αυτό, όλοι οι σιδηροδρομικοί παράγοντες που βρίσκονταν σε υπηρεσία εκείνη τη στιγμή θα άκουγαν σε πραγματικό χρόνο τις συνομιλίες και θα προλαμβάνονταν η σύγκρουση τρένων και η απώλεια τόσων ανθρώπινων ζωών.

Και στην περιβόητη σύμβαση 717. Τι παρέλαβε, λοιπόν, η Νέα Δημοκρατία τον Ιούλιο του 2019; Πρώτα απ’ όλα, παρέλαβε το έργο της σύμβασης 717 υλοποιημένο κατά 67%. Μία σύμβαση πλήρως καθαρή, με όλες τις μελέτες υπογεγραμμένες σύμφωνα με τις απαιτήσεις της ΕΔΕΛ, με την έγκριση του Ελεγκτικού Συνεδρίου. Η σύμβαση αυτή, μετά την υπογραφή της που έπρεπε να γίνει από τη νέα διοίκηση της «ΕΡΓΟΣΕ» τον Νοέμβριο του 2019 και την παράταση κατά δεκατέσσερις μήνες που ενέκρινε το Ελεγκτικό Συνέδριο, θα έληγε εντός του 2021.

Ερώτημα: Γιατί ο κ. Καραμανλής με απόφασή του έδωσε για καθυστερήσεις 3,5 εκατομμύρια ευρώ σε εργολάβους κι ενώ υπήρχε καθεστώς ειδικής εντολής από τον Μάϊο του 2019, γεγονός που επισημαίνεται και στο κείμενο της Ευρωπαίας εισαγγελέως; Γιατί παρέτεινε τη σύμβαση κατά τρία χρόνια μέχρι το τέλος του 2023, με αποτέλεσμα να μην είναι έτοιμο το έργο και σε λειτουργία όταν έγινε το μεγάλο δυστύχημα των Τεμπών. Αν δεν παρέτεινε τη σύμβαση, θα μπορούσε να δώσει για καθυστερήσεις 3,5 εκατομμύρια στους εργολάβους; Αν είχε παραδοθεί το έργο της σύμβασης 717 και ήταν σε λειτουργία, θα έχει αποσοβηθεί το δυστύχημα των Τεμπών ή όχι;

Και βεβαίως, ο κ. Καραμανλής χαρίζει με απόφασή του 700 εκατομμύρια στη «HELLENIC TRAIN» και γιατί; Στο μνημόνιο συνεργασίας που υπέγραψε η «HELLENIC TRAIN» με το ελληνικό δημόσιο τον Νοέμβριο του 2019 προβλεπόταν να επενδυθούν 700 εκατομμύρια από την εταιρεία. Γιατί στην τελική σύμβαση δεν έχει συμπεριληφθεί τέτοιος όρος και έχει απαλειφθεί και η εφαρμογή του ETCS; Είχε δικαίωμα ο κ. Καραμανλής και ο κ. Καραγιάννης, που τον ξεχνούμε, να στερήσει το μεγάλο αυτό ποσό από τον ελληνικό σιδηρόδρομο; Γιατί δεχόταν η ιταλική εταιρεία, με την ιταλική εμπειρία στα τρένα, να λειτουργεί χωρίς τα προβλεπόμενα συστήματα ασφαλείας, χωρίς να λέει τίποτα;

**ΠΡΟΕΔΡΕΥΩΝ (Ιωάννης Πλακιωτάκης):** Αν μπορείτε να ολοκληρώσετε παρακαλώ.

**ΘΕΟΔΩΡΑ ΤΖΑΚΡΗ:** Γιατί η «HELLENIC TRAIN» περιλαμβάνει συνεχώς εξαιρέσεις σε ό,τι αφορά τη χάρτα δικαιωμάτων των επιβατών; Στην Ιταλία η ίδια εταιρεία θα λειτουργούσε τα τρένα με τέτοιες ελλείψεις στα συστήματα ασφαλείας;

Οι εργαζόμενοι στον σιδηρόδρομο προειδοποιούσαν με συνεχείς εκκλήσεις για τα θέματα ασφαλείας και για κάλυψη των κρίσιμων ειδικοτήτων με εξώδικα και επιστολές. Ο Υπουργός δεν δέχτηκε να τους ακούσει ούτε μια φορά. Αν είχαν ανταποκριθεί στις εκκλήσεις των εργαζόμενων και είχαν επιλύσει τα προβλήματα που με ένταση μετέφεραν, δεν θα είχε αποσοβηθεί το έγκλημα των Τεμπών;

Κι έρχομαι τώρα στη συγκάλυψη. Δεδομένα. Αμέσως μετά το δυστύχημα και ενώ ήταν προφανές ότι έπρεπε να δοθεί ο απαιτούμενος χρόνος, ο Περιφερειάρχης κ. Αγοραστός μπάζωσε τον χώρο του δυστυχήματος. Ο ίδιος ο πρώην περιφερειάρχης δήλωσε ότι πήρε εντολή άνωθεν. Σε κάθε χώρο δυστυχήματος ο χώρος φράσσεται και φυλάσσεται μέχρι να γίνουν οι απαραίτητες έρευνες. Όχι, όμως, στα Τέμπη με τους πενήντα επτά νεκρούς.

Ο κ. Καραμανλής και πάλι δεν έχει συστήσει την Επιτροπή Διερεύνησης Σιδηροδρομικών Ατυχημάτων. Ο Υφυπουργός Κλιματικής Κρίσης και Πολιτικής Προστασίας κ. Τριαντόπουλος ισχυρίστηκε ότι η διαμόρφωση του χώρου έγινε από το συντονιστικό όργανο μετά από αίτημα της Πυροσβεστικής Υπηρεσίας.

Παράλληλα, στον χώρο του εγκλήματος των Τεμπών, που θα πρέπει να φυλάσσεται κι όχι να καταστρέφονται τα στοιχεία, ανιχνεύεται ξυλόλιο. Ειδικότερα, τα μέλη της επιτροπής των ανεξάρτητων πραγματογνωμόνων που όρισαν οι οικογένειες των θυμάτων διαπίστωσαν πως η έκρηξη και το μανιτάρι φωτιάς που κατέγραψαν κάμερες ασφαλείας ήταν αποτέλεσμα της ύπαρξης ξυλολίου που υπήρχε στην εμπορική αμαξοστοιχία. Πιο συγκεκριμένα, ανιχνεύτηκε η ύπαρξη ξυλολίου σε επτά διαφορετικά σημεία, τόσο στο χώμα στην περιοχή της σύγκρουσης όσο και στις εξωτερικές επιφάνειες των μηχανών.

**ΠΡΟΕΔΡΕΥΩΝ (Ιωάννης Πλακιωτάκης):** Αν μπορείτε, κυρία Τζάκρη, ολοκληρώστε.

**ΘΕΟΔΩΡΑ ΤΖΑΚΡΗ:** Κάνω χρήση και της δευτερολογίας μου, κύριε Πρόεδρε.

Πραγματογνώμονας υποστηρίζει ότι κάποια από τα δύο τρένα μετέφερε από δύο έως πέντε κυβικά.

Ερωτήματα: Αληθεύει ότι ο κ. Αγοραστός πήρε εντολή άνωθεν; Κι όταν λέει ο περιφερειάρχης «δεν ξέρω, δεν γνωρίζω, εκτελούσα εντολές», από ποιον παίρνει εντολές ένας περιφερειάρχης; Από την Πυροσβεστική Υπηρεσία; Από το Μαξίμου και τον Πρωθυπουργό δεν παίρνει εντολές;

Σε γραπτή απάντηση του κ. Αγοραστού, σύμφωνα με αναφορά της κ. Καρυστιανού, λέει ότι «εγώ ακολουθούσα εντολές οι οποίες ήρθαν από τον κ. Τριαντόπουλο». Γιατί, λοιπόν, κρύβεται ο κ. Τριαντόπουλος; Ο κ. Τριαντόπουλος ρίχνει την ευθύνη στην Πυροσβεστική. Ακατανόητο! Τι δουλειά έχει η Πυροσβεστική να μπαζώσει τον χώρο ενός δυστυχήματος και να το επιβάλλει μάλιστα σε έναν Περιφερειάρχη; Ποιος πιστεύει πια τα προφανή ψεύδη μιας Κυβέρνησης που συγκαλύπτει ένα έγκλημα;

Την πικρία του για όσα δήλωσε στην Ολομέλεια της Βουλής ο κ. Τριαντόπουλος εξέφρασε ο κ. Ευάγγελος Φαλάρας Συντονιστής Πυροσβεστικών Υπηρεσιών Θεσσαλίας και Στερεάς Ελλάδας, διαψεύδοντας ότι η Πυροσβεστική είχε οποιαδήποτε συμμετοχή στο τσιμέντωμα. Δηλαδή, επίσημα η Πυροσβεστική διαψεύδει τον κύριο Υφυπουργό.

Αν η εμπορική αμαξοστοιχία μετέφερε ξυλόλιο, πού καταγράφηκε αυτή η μεταφορά και σε ποια έγγραφα της «HELLENIC TRAIN»; Τηρήθηκαν τα σχετικά πρωτόκολλα ή πρόκειται για παράνομη μεταφορά, κοινώς, κύριε Βορίδη, λαθρεμπόριο μιας εύφλεκτης ουσίας; Διότι τα πρωτόκολλα είναι πολύ αυστηρά σε αυτή την περίπτωση και οι ευθύνες της «HELLENIC TRAIN» ανυπολόγιστες.

Γιατί η επίσημη έρευνα της πολιτείας δεν στράφηκε προς αυτή την κατεύθυνση, αλλά αντίθετα έτρεξε με διαδικασίες κατεπείγοντος να αναθέσει ένα έργο 600 χιλιάδων ευρώ για να εξαφανίσει τα στοιχεία;

Ποιους προστατεύει η Κυβέρνηση;

Γιατί οι αρχές σκέφτηκαν με καθυστέρηση ενός έτους να ζητήσουν το βίντεο από τη φόρτιση της εμπορικής αμαξοστοιχίας στη Θεσσαλονίκη; Γιατί δεν σκέφτηκαν να ζητήσουν το καταγραφικό υλικό όλο αυτό το διάστημα; Τώρα, που προφανώς έχει γραφτεί άλλο υλικό πάνω σε αυτό και έχει καταστραφεί;

Η απάντηση σε όλα αυτά τα παραπάνω ερωτήματα είναι μία: δόθηκε κυβερνητική εντολή συγκάλυψης. Το φορτίο δεν ήταν δηλωμένο. Η έκρηξη πιθανόν να οφείλεται στις εύφλεκτες και παράνομες ουσίες η ανακάλυψη των οποίων συσκοτίστηκε ταχέως, μέσα σε μόλις πέντε ημέρες, και επιμελώς. Χάθηκαν κρίσιμα αποδεικτικά στοιχεία. Η δικαιοσύνη είναι απούσα και στη συνείδηση πλέον του ελληνικού λαού, ο οποίος συλλέγει υπογραφές και στρέφει τα μάτια του στην Ευρώπη.

Η φωνή των πενήντα επτά νεκρών ακούστηκε σε όλη την Ευρώπη με τη συνταρακτική ομιλία της κ. Καρυστιανού ως συλλογική φωνή όλων των θυμάτων, όλων των γονέων, καθενός και καθεμίας από εμάς. Όλη η Ευρώπη άκουσε ότι το κράτος δικαίου δεν λειτουργεί στην Ελλάδα μια ακόμη φορά. Όλη η Ελλάδα είναι βέβαιη για ένα ακόμα έγκλημα, αυτό της συγκάλυψης των ενόχων και της συνεπαγόμενης ασέβειας στη μνήμη των νεκρών.

Η εισηγήτρια της Επιτροπής Αναφορών του Ευρωκοινοβουλίου ανακοίνωσε ότι η υπόθεση θα παραμείνει ανοιχτή και πρόκειται να εξεταστεί από δύο επιτροπές, από την επιτροπή LIBE και την επιτροπή TRAN. Επειδή λοιπόν έχει προκύψει το πάνδημο αίτημα και με τις υπογραφές του ενάμιση εκατομμυρίου για παραπομπή των ενόχων στη δικαιοσύνη και επειδή σύμφωνα με γνωμοδότηση έγκριτων νομικών τα διά παραλείψεως τελούμενα εγκλήματα των υπουργών, σύμφωνα με τα παραπάνω, ερευνώνται και δικάζονται από το φυσικό τους δικαστή, ζητούμε την άρση ασυλίας του κ. Καραμανλή και του κ. Τριαντόπουλου βεβαίως και την παραπομπή του στον φυσικό δικαστή για διερεύνηση εγκλημάτων διά παραλείψεως τελούμενα, κάτι που ο κ. Καραμανλής βεβαίως όφειλε να ζητήσει μόνος του. Θέλει όμως τόλμη και αρετή η δημοκρατία και όχι τις μοιραίες μαριονέτες του σύγχρονου πολιτικού θεάτρου σκιών.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Τζάκρη. Τον λόγο έχει ο κ. Απόστολος Πάνας από το ΠΑΣΟΚ - Κίνημα Αλλαγής.

**ΑΠΟΣΤΟΛΟΣ ΠΑΝΑΣ:** Ευχαριστώ, κύριε Πρόεδρε.

Κύριε υπουργέ, κυρίες και κύριοι συνάδελφοι, η εξεταστική επιτροπή για τα Τέμπη δεν συστήθηκε για να διερευνήσει ένα ακόμα οικονομικό ή πολιτικό σκάνδαλο. Η εξεταστική επιτροπή για τα Τέμπη συστήθηκε με σκοπό να αποδώσει ευθύνες εκεί που πραγματικά ανήκουν, δίνοντας στην ουσία τη δικαίωση στη μνήμη των πενήντα επτά νεκρών και την ελάχιστη ανακούφιση στις οικογένειές τους, ελαφρύνοντας κατά το δυνατόν τον πόνο τους για τον άδικο χαμό των δικών τους ανθρώπων.

Παράλληλα η απόδοση των πραγματικών ευθυνών θα έδινε στο σύνολο της κοινωνίας μας, αλλά και διεθνώς, την αίσθηση της αντικειμενικότητας, της ισονομίας και της δίκαιης μεταχείρισης όλων όσων έχουν ευθύνη για το τραγικό δυστύχημα. Έτσι αυτό που όφειλε να κάνει η επιτροπή ήταν να ιεραρχήσει και να αποδώσει τις ευθύνες, πολιτικές και μη, μεγάλες ή μικρές, για τεχνικές και ανθρώπινες αβλεψίες, για ελλείψεις ή αμέλειες και παραλείψεις.

Παρ’ ότι λοιπόν είχαμε προτείνει από την αρχή τη σύσταση προανακριτικής επιτροπής για τη διερεύνηση των ευθυνών η Νέα Δημοκρατία με πρωτοβουλία του ΚΚΕ προτίμησε να κάνει διερεύνηση εις βάθος χρόνου για τα δεδομένα των σιδηροδρόμων στη χώρα μας ευρύτερα. Αυτό λοιπόν που υιοθετήθηκε από την κυβερνητική Πλειοψηφία ήταν να διερευνηθούν οι συνθήκες λειτουργίας του ελληνικού σιδηροδρόμου από το 1997, είκοσι έξι δηλαδή χρόνια πριν τη στιγμή που πενήντα επτά συνάνθρωποί μας χάνονται. Στην ουσία λοιπόν δεν έγινε η παραμικρή προσπάθεια να αναζητηθούν οι πραγματικοί λόγοι και υπεύθυνοι για τη μη ολοκλήρωση της σύμβασης 717, δεν έγινε η παραμικρή προσπάθεια από την Πλειοψηφία της επιτροπής να συγκλίνει κατ’ ελάχιστο με τις βασικές παραδοχές των εμπειρογνωμόνων.

Η Ευρωπαία εισαγγελέας μαζί με τους πραγματογνώμονες, τους πανεπιστημιακούς καθηγητές, όλα τα κόμματα της Αντιπολίτευσης και ολόκληρη την κοινωνία έχει διαπιστώσει κάτι που μόνο η Νέα Δημοκρατία δεν αποδέχεται, παραδοχές απλής λογικής και προφανείς για τους πιο αδαείς. Εάν δηλαδή υπήρχαν συστήματα τηλεδιοίκησης, σηματοδότησης, επικοινωνίας και αυτόματης πέδησης, το δυστύχημα θα είχε αποφευχθεί, ενώ παράλληλα ο ανθρώπινος παράγοντας δεν θα καθόριζε την τύχη και τις ζωές των επιβατών των τρένων. Ο ανθρώπινος παράγοντας που για τη Νέα Δημοκρατία ευθύνεται για τον άδικο θάνατο πενήντα επτά ανθρώπων, ενώ ο ίδιος δεν ευθύνεται σε πολιτικό αλλά και σε ηθικό επίπεδο για αβλεψίες, παραλείψεις, αστοχίες και καθυστερήσεις. Αυτό λέγεται αλά καρτ κρίση και επιλεκτική ιεράρχηση ευθυνών. Στα χαμηλά κλιμάκια φταίει ο ανθρώπινος παράγοντας, ενώ στα υψηλά πολιτικά κλιμάκια φταίει κάτι άλλο, υπέρτατο, εκτός από τον άνθρωπο.

Και δεν ήταν μόνο η άρνηση της πραγματικότητας και των αυτονόητων από την επιτροπή, αλλά και η προκλητική τακτική αποπροσανατολισμού των ευθυνών. Υπήρχε χρόνος για καταθέσεις υπουργών του 1997 και του 2000, αλλά δεν υπήρχε χρόνος και χώρος για καταθέσεις σημαντικών υπηρεσιακών παραγόντων που θα έδιναν ξεκάθαρα στοιχεία για τις πραγματικές αιτίες και συνθήκες κάτω από τις οποίες χάθηκαν άδικα τόσοι συνάνθρωποί μας, βυθίζοντας τη χώρα μας στη θλίψη και τις οικογένειές τους σε μόνιμο πένθος. Ως επιβεβαίωση αυτής της προσπάθειας του προεδρείου της επιτροπής με την ισχύουσα θέση της κυβερνητικής Πλειοψηφίας, αλλά και τη δεσποτική συμπεριφορά να υποκρύπτει εσκεμμένα στοιχεία κρίσιμα για τη διαλεύκανση της υπόθεσης, έρχεται και το μπάζωμα του σημείου του ατυχήματος για το οποίο δεν ήξερε κανένας κυβερνητικός παράγοντας ποιος έδωσε την εντολή για να γίνει.

Στις 20 Φεβρουαρίου μας ανακοινώθηκε αιφνιδίως από τον πρόεδρο της εξεταστικής επιτροπής η λήξη των εργασιών της με αποκλεισμό του συνόλου των μαρτύρων που τα κόμματα της Αντιπολίτευσης είχαμε προτείνει. Ύστερα από αυτή την απρόσμενη για εμάς εξέλιξη καταγγείλαμε τη μεθόδευση και αποχωρήσαμε. Είχαμε τονίσει επανειλημμένα ότι δεν νοείται ολοκλήρωση των εργασιών της επιτροπής χωρίς την εξέταση κρίσιμων μαρτύρων, τους οποίους δεν φέρατε όχι μόνο γιατί φοβάστε εσείς να ακούσετε αυτά που γνωρίζουν, αλλά δεν τους φέρατε και γιατί φοβάστε και δεν θέλετε να ακούσει ο ελληνικός λαός αυτά που γνωρίζουν και αυτά που θα κατέθεταν. Μια τέτοια συμπεριφορά δεν ήταν δυνατόν να γίνει αποδεκτή όχι μόνο από το ΠΑΣΟΚ, αλλά πρωτίστως από την κοινωνία, η οποία μας παρακολουθεί έναν χρόνο μετά άναυδη και η οποία απαιτεί να χυθεί φως στην υπόθεση και να αποδοθούν ευθύνες όχι μόνο σε αυτούς που αντιμετωπίζουν ποινικές διώξεις, αλλά εάν υπάρχουν οι προϋποθέσεις, και σε αυτούς τους οποίους εσείς μεθοδικά και συστηματικά προστατεύετε.

Ως ΠΑΣΟΚ είμαστε βέβαιοι ότι είναι μονόδρομος και επιβάλλεται η περαιτέρω ποινική διερεύνηση της υπόθεσης, αφού η πολιτική ηγεσία του Υπουργείου δεν διασφάλισε την ύπαρξη ολοκληρωμένου συστήματος σηματοδότησης λόγω της μη ολοκλήρωσης της μοιραίας σύμβασης. Στη δημοκρατία λοιπόν χρειάζονται απλές αποδείξεις για να αποδοθεί η δικαιοσύνη και να διαφυλάξουμε πάνω από όλα την αξιοπιστία του πολιτικού μας συστήματος, αλλά και να μην απωλέσουμε την ήδη κλονισμένη εμπιστοσύνη των πολιτών. Στη Νέα Δημοκρατία όμως οι αποδείξεις δεν αρκούν για να αποδοθούν οι στοιχειώδεις ευθύνες στους πραγματικούς υπαίτιους.

Οι άνθρωποι πρωτίστως, τόσο εγώ όσο και οι υπόλοιποι συνάδελφοί μου στην εξεταστική επιτροπή, θέλουμε να μπορούμε να κοιτάξουμε στα μάτια τους συγγενείς αυτών των πενήντα επτά ανθρώπων. Θέλουμε να μπορούμε να τους πούμε ότι δεν είστε μόνοι, είμαστε κοντά σας. Η συνείδησή μας δεν μας αφήνει να ξεχάσουμε τον άδικο χαμό τόσων ανθρώπων. Αυτό που συνέβη στα Τέμπη δεν μπορεί να τελειώσει έτσι. Έχουμε ηθική υποχρέωση να συνεχίσουμε μέχρι τέλους. Σε ό,τι αφορά εμάς, στο ΠΑΣΟΚ, θα το κάνουμε με όλη τη δύναμη της ψυχής μας.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Πάνα.

Τον λόγο έχει τώρα ο κ. Καραγκούνης από τη Νέα Δημοκρατία και στη συνέχεια θα δώσω τον λόγο στον Πρόεδρο της Νίκης κ. Νατσιό.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου πριν κάνω και εγώ από τη μεριά μου κάποιες παρατηρήσεις επί του πορίσματος, γιατί τα περισσότερα έχουν ήδη ειπωθεί και από τον Υπουργό, αλλά και από πάρα πολλούς συναδέλφους, να επισημάνω ότι αυτή η διαδικασία ήταν η πιο επίπονη κοινοβουλευτική διαδικασία που εγώ προσωπικά έχω περάσει και σίγουρα πολύ δύσκολη ψυχικά όταν έχεις να διερευνήσεις τα αίτια μιας τραγωδίας με πενήντα επτά νεκρούς.

Άκουσα με προσοχή τις παρατηρήσεις και την κριτική όλων των εισηγητών και η αλήθεια είναι ότι όποια τοποθέτηση κι αν κάνει κάποιος γι’ αυτή την τραγωδία, δεν μπορεί να έχει χαρακτήρα ούτε ακραιφνώς πολιτικό ούτε βέβαια μόνο νομικό.

Θεωρώ ότι οφείλουμε να τοποθετούμαστε κατά βάση με τρόπο νηφάλιο και όσο μπορούμε να αναζητούμε την αντικειμενική αλήθεια. Θα το επαναλάβω για ακόμη μια φορά, η επιτροπή μας έκανε μια έρευνα, εγώ θα έλεγα, με τη δική της σημαντικότητα. Συλλέχθηκε υλικό, όπως άλλωστε προβλέπεται από τη λειτουργία της. Το αντικείμενο ερεύνης μας το εξειδίκευσε η σχετική πρόταση που κατατέθηκε, όπως μας εξουσιοδότησε η Ολομέλεια της Βουλής. Και μέσα σε αυτά τα πλαίσια οδηγηθήκαμε στα συμπεράσματά μας.

Και βέβαια η επιτροπή αυτή, παρ’ ότι έχει de facto τις δικονομικές δυνατότητες να διενεργήσει προκαταρκτική έρευνα, σε καμμία περίπτωση δεν μπορεί να υποκαταστήσει την ίδια τη δικαιοσύνη, η οποία μέσω των δύο δικογραφιών εν εξελίξει, θα εξειδικεύσει, φαντάζομαι σύντομα, τις όποιες ποινικές ευθύνες.

Ειπώθηκε έντονα από τους εισηγητές της Αντιπολίτευσης ότι δόθηκε μεγάλη ένταση από την Πλειοψηφία στον παράγοντα ανθρώπινο λάθος. Η αλήθεια είναι ότι το πόρισμα -το είπε και νωρίτερα ο Υπουργός- δεν εξειδίκευσε μόνο στο ανθρώπινο λάθος, αλλά κινήθηκε και στο έτερο μεγάλο ζήτημα της υλοποίησης της σύμβασης 717. Θεωρώ αυτά τα δύο, πέραν των πολλών άλλων βέβαια ζητημάτων, είναι τα κομβικά θέματα τα οποία ψάχνει και η ίδια η δικαιοσύνη.

Και για να το συνδέσω αυτό, άκουσα επίσης και την κριτική ότι η Ελλάδα δεν θέσπισε εγκαίρως ειδικούς κανόνες ασφαλείας για τον σιδηρόδρομο, κατά παράβαση της εθνικής και της κοινοτικής νομοθεσίας. Έγινε αναφορά και από τον κ. Χαρίτση και από άλλους συναδέλφους από τον ΣΥΡΙΖΑ. Η αλήθεια είναι ότι από την ακρόαση των μαρτύρων προέκυψε ότι η Ελλάδα διαθέτει κανόνες ασφαλείας, είναι ο Γενικός Κανονισμός Κίνησης, ο οποίος αναθεωρήθηκε τελευταία φορά το 2019. Η ΡΑΣ μάς προσκόμισε έγγραφο του 2020 με το οποίο αποστέλλει σε όλους τους εμπλεκόμενους φορείς με τις σιδηροδρομικές μεταφορές, πίνακα με τα νομοθετήματα που απαρτίζουν τους εθνικούς κανόνες ασφαλείας. Μετέπειτα το Υπουργείο προχώρησε σε επαναξιολόγηση των υφιστάμενων κανόνων ασφαλείας, διότι υπήρχε και η σχετική υποχρέωση σύμφωνα με την κοινοτική οδηγία 798/2016.

Με λίγα λόγια κανόνες ασφαλείας υπάρχουν και ισχύουν. Η θλιβερή και τραγική πραγματικότητα είναι ότι πράγματι το μοιραίο εκείνο βράδυ δυστυχώς παραβιάστηκαν. Και βέβαια ο Κανονισμός -κι αυτό είναι ένα σημαντικό ζήτημα- δεν προβλέπει ότι παύει η κίνηση των τρένων αν δεν υπάρχουν αυτά τα επαυξημένα μέτρα ασφαλείας, τηλεδιοίκηση κ.λπ., όχι μόνο βεβαίως εδώ, αλλά παντού στην Ευρώπη. Διότι ως γνωστό, αναφέρθηκε ήδη, μόνο το 30% των ευρωπαϊκών σιδηροδρομικών γραμμών είναι εξοπλισμένα με ολοκληρωμένα συστήματα τηλεδιοίκησης. Οπότε το πρώτο δεδομένο είναι η μη τήρηση των υφιστάμενων κανόνων ασφαλείας κίνησης.

Δεύτερο δεδομένο για να πάμε στη σύμβαση 717. Όπως μας κατέθεσαν σχεδόν όλοι οι πρώην Υπουργοί, καθώς και πρώην Διευθύνοντες Σύμβουλοι της «ΕΡΓΟΣΕ», από τη δεκαετία του 1990 μέχρι και το 2010, έχουν δαπανηθεί εκατοντάδες εκατομμύρια ευρώ για έργα εκσυγχρονισμού του σιδηροδρόμου, τα οποία αποδείχθηκαν μη λειτουργικά και μη ανταποκρινόμενα στο ζητούμενο ενός σύγχρονου και ασφαλούς σιδηροδρόμου. Με λίγα λόγια, τα συστήματα ασφαλείας που περιέλαβε η σύμβαση 717 έπρεπε ήδη να λειτουργούν και να έχουν ενταχθεί με λειτουργικότητα στο δίκτυο.

Τρανή απόδειξη αυτής της θλιβερής πραγματικότητας, η περιγραφή του έργου της σύμβασης 717, ανασύσταση του συστήματος και ομογενοποίησή του. Το λέω αυτό γιατί βεβαίως όλο το τελευταίο διάστημα ακούμε μια έντονη κριτική από το ΠΑΣΟΚ. Ανασυστήνεις και ομογενοποιείς κάτι που ενώ υπάρχει, ενώ πλήρωσες εκατοντάδες εκατομμύρια, τελικά δεν το έχεις. Και το ερώτημα βεβαίως είναι αμείλικτο: Γιατί, για ποιον λόγο δεν είχαμε νωρίτερα αυτό το σύστημα ασφαλείας;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δεν θα αργήσω πάρα πολύ.

Δεν το λέω για να κάνω κάποιον συμψηφισμό ή για να ρίξω την μπάλα στην εξέδρα, διότι μας ακούν οι συγγενείς που πονάνε. Όμως τόσες εκατοντάδες εκατομμύρια, γιατί το έργο δεν έχει ολοκληρωθεί πριν το 2014; Επιτρέψτε μου να πω ότι αν είχαν ολοκληρωθεί έγκαιρα και προσηκόντως αυτά τα προγενέστερα έργα κι αν αυτά τα έργα προστατεύονταν από δολιοφθορές, κλοπές, καταστροφές -όπως μας κατέθεσαν οι μάρτυρες- η 717 θα ήταν μια σύμβαση πολύ μικρότερης έκτασης και πολύ πιο εύκολα υλοποιήσιμης. Διότι αυτή είναι η πραγματικότητα, κυρίες και κύριοι συνάδελφοι.

Από τις καταθέσεις προέκυψε ότι βασικές δυσχέρειες, ως προς την υλοποίησή του, ήταν, όπως προείπα, εκτεταμένες φθορές στο δίκτυο, τα μη ομογενοποιημένα συστήματα και η έλλειψη κοινής συνέργειας των εμπλεκόμενων φορέων, ΟΣΕ, «ΕΡΓΟΣΕ» και αναδόχου κοινοπραξίας.

Επιστρέφω στην εκκίνηση της συμβάσεως. Όπως προέκυψε, ένα έργο που ξεκίνησε να συζητείται το 2010 -όπως μας κατέθεσε ο κ. Χρυσοχοΐδης- συμβασιοποιείται το 2014, μετά από τέσσερα χρόνια, για να αντιληφθούμε πόσο χρονοβόρες είναι οι διαδικασίες κι εκκινούν οι διαδικασίες υλοποίησης, οι οποίες δεν εξελίσσονται ομαλά ούτε βέβαια εντός προθεσμιών.

Είναι γνωστά, δεν τα επαναλαμβάνω, έχουν περάσει ήδη δύο χρόνια από την υπογραφή της σύμβασης του 2016 και αρχίζουν οι αποφάσεις των παρατάσεων. Η σημαντικότερη είναι η παράταση -έχω τον αριθμό- 3279 τον Αύγουστο του 2016, απόφαση της «ΕΡΓΟΣΕ», με την οποία παρατείνεται η σύμβαση μέχρι το Μάιο του 2017, δίχως βεβαίως την υποβολή αιτήματος παράτασης από την ανάδοχο κοινοπραξία που πολύ απλά σημαίνει ότι η παράταση αυτή δεν οφειλόταν σε υπαιτιότητα της αναδόχου κοινοπραξίας, δηλαδή για τις καθυστερήσεις δεν είχε ευθύνη η ανάδοχος.

Το δεύτερο, λοιπόν, δεδομένο είναι ότι οι καθυστερήσεις και οι ολιγωρίες για την ολοκλήρωση της 717 οφείλονται στο δημόσιο κι όχι στην αποκλειστική ευθύνη της αναδόχου. Αυτό, βεβαίως, είναι το βασικό πρόβλημα που δημιουργήθηκε από την αρχή της σύμβασης και δυστυχώς συνόδευσε την εκτέλεσή της μέχρι τέλους. Αναφέρομαι στις παραδοχές του Σπίρτζη κατά τη δική του Υπουργία, όπως μας κατέθεσε, ότι οι παρατάσεις ήταν η ενδεδειγμένη λύση κι όχι βεβαίως η έκπτωση της αναδόχου κοινοπραξίας που θα οδηγούσε το έργο σε τέλμα, σε χρόνιες καθυστερήσεις και θα το καθιστούσε απολύτως αβέβαιο ως προς την ολοκλήρωσή του.

Πολλοί δε μάρτυρες που εξετάστηκαν, αναφέρθηκαν και στο γεγονός ενδεχόμενης κήρυξης της αναδόχου ως έκπτωτης, γεγονός βεβαίως, που ξέρετε, θα είχε ως παρεπόμενο αποτέλεσμα την αναζήτηση από την Ευρωπαϊκή Επιτροπή των ήδη χορηγηθέντων κονδυλίων με την ανάλογη ζημία για το ελληνικό κράτος. Αυτό όσο πιθανά προβληματικό να ακούγεται, ειδικά στους συγγενείς των θυμάτων, δίνει την απάντηση στην κριτική γιατί γίνεται, γιατί το έργο δεν κηρύχθηκε έκπτωτο συνολικά.

Την ίδια, βεβαίως, προβληματική αντιμετωπίζει μετέπειτα ο Καραμανλής το 2019. Διότι υπάρχουν και τα εξής δεδομένα, υπάρχει η απραξία της προηγούμενης περιόδου. Ξέρετε ότι για την υλοποίηση του έργου μόνο κατ’ όνομα πήγε στο 33%. Στην ουσία ήταν κάτω από 18%. Είχε ήδη επιβληθεί δημοσιονομική διόρθωση από την ΕΔΕΛ για την επιστροφή των 2,2 εκατομμυρίων ευρώ. Είχε αποφασιστεί από την «ΕΡΓΟΣΕ» τον Δεκέμβριο του 2017 και εγκριθεί από το Ελεγκτικό Συνέδριο τον Ιούνιο του 2018 σχέδιο της πρώτης τμηματικής σύμβασης 13 εκατομμύρια ευρώ, η οποία θεωρήθηκε απαραίτητη για την ολοκλήρωση του έργου.

Με αυτή την κατάσταση -και κλείνω κύριε Πρόεδρε- στην ουσία δεν υπήρχαν εναλλακτικές. Και με δεδομένη τη συνομολογημένη υπαιτιότητα του δημοσίου για τις καθυστερήσεις του έργου, η πιθανότητα η ανάδοχος να αμφισβητήσει το κύρος της έκδοσης και των ποινικών ρητρών και να την ανατρέψει στα δικαστήρια, πετυχαίνοντας και αποζημίωση, δυστυχώς εις βάρος του δημοσίου, ήταν αρκετά μεγάλη.

Θα έπρεπε, δηλαδή, να κινηθεί εκ νέου διαδικασία δημοπράτησης και ανάθεσης της εκτέλεσης του έργου, κάτι που όλοι γνωρίζουμε θα έκανε ακόμη δύο χρόνια. Στην ουσία δηλαδή τι συζητάμε; Να ξαναγυρίζαμε πάλι στο 2010. Κι εκεί πράγματι θα έπρεπε να δοθεί λόγος και στην ευρωπαϊκή εισαγγελία, πιθανότατα και στη δική μας εισαγγελία και στην Ευρωπαϊκή Επιτροπή και νομίζω παντού, γιατί ακριβώς θα έπρεπε να εξηγήσουμε γιατί χάσαμε τόσα χρόνια και τόσα χρήματα.

Κλείνοντας, επιτρέψτε μου, κυρίες και κύριοι συνάδελφοι να υπογραμμίσω ότι παρά τη σκληρή κριτική που δέχεται η επιτροπή μας, στα πλαίσια των αρμοδιοτήτων μας και της εξειδικευμένης εντολής που είχαμε από την Ολομέλεια της Βουλής, συλλέξαμε ένα σημαντικό υλικό που σήμερα βρίσκεται στη διάθεση της δικαιοσύνης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καραγκούνη.

Θα δώσω τον λόγο στον κ. Δημήτρη Νατσιό, Πρόεδρο της Κοινοβουλευτικής Ομάδας της Νίκης.

Παρακαλώ, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα διαβάσω ένα κείμενο το οποίο γράφτηκε πριν έναν χρόνο, λίγο μετά το τραγικό δυστύχημα και μετά θα έρθω στο σήμερα, για να δούμε τι άλλαξε από τότε ή μάλλον τι προέβλεπε εκείνο το κείμενο.

«Μια ασύλληπτη εθνική τραγωδία, όπως αυτή που συνέβη στα Τέμπη, θα έπρεπε να μετατραπεί σε ένα γερό ταρακούνημα για ολόκληρο τον ελληνικό λαό, που τα τελευταία χρόνια βρισκόταν και βρίσκεται σε λήθαργο και σε αφασία.

Το επόμενο διάστημα, θα σηκωθεί ένα σύννεφο σκόνης από αλληλοκατηγορίες, καταγγελίες και ευθύνες. Θα απομακρυνθούν τα αιματοβαμμένα συντρίμμια των τρένων και θα μείνουμε να κοιτάμε τα συντρίμμια μιας ολόκληρης χώρας. Και μετά τι; Τι θα απομείνει, μόλις πέσει όλος αυτός ο κουρνιαχτός; Θα υπάρξει αφύπνιση; Θα έχει ριζώσει μετάνοια μέσα μας; Θα εμπεδώσουμε καθόλου τη ματαιότητα της ζωής; Θα ευδοκιμήσει πνευματικά η συντριβή που νιώσαμε, αν είχαμε την ευαισθησία να τη νιώσουμε;

Κλαίει γοερά ο λαός γι’ αυτά τα παιδιά που χάθηκαν τόσο άδικα, όμως δάκρυ χωρίς μετάνοια και αυτομεμψία δεν αξίζει τίποτε. Θρήνος χωρίς περισυλλογή δεν οδηγεί πουθενά.

Αυτές τις οικογένειες που σπάραζαν και σπαράζουν πάνω από δεκάδες φέρετρα, σήμερα τάφους, πώς θα τις βοηθήσουμε, αν αναλωθούμε μόνο σε κατηγορίες και υποδείξεις; Μπορεί να ξαναχτιστεί μια χώρα έτσι; Μπορεί να αναστηθεί μια χώρα και μια κοινωνία έτσι; Δεν μπορεί. Και τι θα γίνει με αυτές τις οικογένειες; Θα τις αφήσουμε στον βουβό πόνο τους και θα συνεχίσουμε τις ζωές μας όπως πριν; Θα περιμένουμε να ξεθωριάσει η θλίψη μας και να γυρίσουμε στο κομματικό μαντρί μας ή την εγωκεντρική ζωή μας; Δυστυχώς, αυτή ήταν η εξέλιξη μετά το Μάτι, αυτή ήταν μετά τη Μάνδρα, μετά την Ηλεία, μετά το «Εξπρές Σάμινα».

Για να αλλάξεις τη μοίρα του τόπου σου και να καλυτερεύσεις τη ζωή των ανθρώπων σου, πρέπει πρώτα απ’ όλα να κατανοήσεις τι είναι ζωή και τι δεν είναι. Μας αρέσει να παραμυθιάζουμε τον εαυτό μας πως η ζωή μας είναι αδιάκοπη και αυτονόητη. Το να μπαίνεις σε ένα τρένο και να μην έχεις την παραμικρή υποψία πως οδεύεις στο τελευταίο δρομολόγιο της ζωής σου, αυτό είναι ένα απίστευτα βίαιο και σπαρακτικό αλλά εξίσου πραγματικό πρόσωπο της ζωής και ένα ηχηρό χαστούκι για όλους μας να καταλάβουμε πως η ζωή δεν είναι δεδομένη.

Μια αγκαλιά, ένα βλέμμα αγάπης, ένα χαμόγελο, ένα φιλί, μία ζεστή συμβουλή, ένα μήνυμα από κάποιον που σε σκέφτεται, ένα οικογενειακό τραπέζι, ένας περίπατος, όλα τα απλά και τα όμορφα είναι θησαυροί που ξεγλιστρούν από τα χέρια μας ανεκμετάλλευτοι. Δεν δοξολογούμε τον Θεό για κάθε ξημέρωμα που μας δωρίζει. Δεν εκτιμούμε τη ζωή όπως θα έπρεπε. Η ζωή δεν μπορεί να είναι ένα χρονικό διάστημα που ξοδεύεται αφειδώς και αλογίστως. Η κάθε στιγμή είναι ένα δώρο από τον Θεό που μας προσθέτει χρόνο μετανοίας. Η ζωή είναι μια αλληλουχία στιγμών, μια αλυσίδα με βιώματα που κάθε κρίκος της είναι και ένα θαύμα.

Πενθούμε για τα Τέμπη, αλλά πολλοί πενθούν στα τυφλά χωρίς ανώτερο νόημα για τη θλίψη τους. Ακούμε πολλές φορές τη λέξη πένθος. Όταν πενθείς για τον ξαφνικό θάνατο ενός δικού σου ανθρώπου, αναρωτιέσαι τι δεν πρόλαβες να μοιραστείς μαζί του. Σκέφτεσαι αν τον πίκρανες που τον στενοχώρησες, αν τον αδίκησες κάπου. Εμείς τι δεν προλάβαμε να πούμε και τι δεν προλαβαίνουμε και δεν είπαμε σε αυτά τα παιδιά; Δεν προλάβαμε να τους πούμε συγγνώμη γι’ αυτή την Ελλάδα που τους ετοιμάσαμε. Δεν προλάβαμε να τους πούμε συγγνώμη για την αμετανοησία μας και την πνευματική τύφλωσή μας, που μετά από δεκαετίες λαθών και παθών κάναμε αυτό το κράτος τριτοκοσμικό και επικίνδυνο. Δεν σταθήκαμε ούτε σωστοί πολιτικοί, ούτε σωστοί πολίτες, ούτε σωστοί άνθρωποι απέναντί τους.

Υποδεχθήκαμε τα τρυφερά νιάτα τους στη χώρα του «πάμε και όπου βγει». Δεν έχουμε ανάγκη από καμμιά άνωθεν τιμωρία, γιατί φτάσαμε να κατασκευάζουμε τις μάστιγες και τα θανατικά μόνοι μας σε μια Ελλάδα τόσο διεφθαρμένη που σκοτώνει τα παιδιά της. Ο καλύτερος φίλος της διαφθοράς, κρατικής, κοινωνικής, ηθικής, είναι η αδιαφορία και ο ωχαδερφισμός. Έτσι την τροφοδοτούσαμε τόσα χρόνια και έτσι θα συνεχίσουμε να την τροφοδοτούμε, αν δεν αλλάξουμε πορεία.

Ναι, δεν ήταν δυστύχημα. Ήταν σίγουρα έγκλημα, ένα κατ’ εξοχήν πολιτικό έγκλημα και μάλιστα, με διαχρονική ισχύ που «έσκασε» στα χέρια της παρούσας Κυβέρνησης, η οποία δεν έκανε τίποτε για να το αποτρέψει. Ένας εξηντάχρονος λίγο πριν βγει στη σύνταξη και χωρίς να έχει καμμία ικανή εμπειρία προσγειώθηκε σε μια τόσο υπεύθυνη θέση, προφανώς γιατί ήταν βύσμα σε μια χώρα που βασιλεύουν τα βύσματα και το πελατειακό κράτος». Επαναλαμβάνω, γράφτηκαν πέρυσι αυτά.

Λοιπόν; Όλο αυτό το όργιο διαφθοράς, ο αμοραλισμός, η ξεδιαντροπιά που κυριαρχεί στο πολιτικό σκηνικό δεν είναι σάρκα από τη σάρκα του ελληνικού λαού; Γίνεται να υπάρχει πολιτική διαφθορά, χωρίς να υπάρχει και κοινωνική; Δυστυχώς, όλοι ίσως είμαστε κλίματα ενός άρρωστου αμπελιού που το αξίζει ίσως να πεταχτεί στη φωτιά, αλλά ο φιλεύσπλαχνος Θεός μας συνεχίζει να μακροθυμεί, μήπως και αλλάξουμε.

Αυτά τα παιδιά μαρτύρησαν για τα τραγικά λάθη μας. Εγκλήματα δεκαετιών μας έφεραν ως εδώ. Λάθη στην κάλπη. Λάθη για να πετύχουμε το βόλεμα και το ρουσφέτι. Λάθη ανοχής. Λάθη αδιαφορίας. Λάθη κοινωνικά. Λάθη, πάνω απ’ όλα, πνευματικά.

Και αν ακόμα πέσουν όλα τα λεφτά του κόσμου στο σιδηροδρομικό δίκτυο και γίνει πρότυπο εκσυγχρονισμού για όλη την Ευρώπη, έχουμε την αυταπάτη πως θα σταματήσει το όργιο διαφθοράς στις υποδομές της χώρας μας; Θυμίστε μου μετά από ποια τραγωδία σταμάτησε, για να σταματήσει και τώρα;

Ας πάρουμε τη θλίψη μας και να τη μετατρέψουμε σε κάτι που θα αποδώσει καρπούς. Τα δάκρυα για αυτά τα παιδιά να γίνουν δάκρυα μετανοίας και θερμής προσευχής. Να γίνουμε ενεργοί ως πολίτες ή ακόμα περισσότερο ως χριστιανοί. Η συντριβή μας ας ενωθεί με το πένθιμο πνεύμα της μεγάλης τεσσαρακοστής, που ήδη ξεκίνησε και να γίνει δέηση για όλες αυτές τις ψυχές και για τις οικογένειές τους. Να σπεύσουμε στους χαιρετισμούς και να ζητήσουμε με θέρμη από την Παναγία να απαλύνει τον ασήκωτο πόνο όλων αυτών των μανάδων. Το χρωστάμε σε αυτά τα παιδιά. Το χρωστάμε σε αυτούς τους γονείς. Είναι το ελάχιστο αλλά και το μέγιστο που μπορούμε.

Αυτά πέρυσι. Λίγο μετά, λοιπόν, το χρονικό δυστύχημα στα Τέμπη ένας ηρωικός εικοσάχρονος επιβάτης, ο Μιχάλης Κλάψης από τους Λειψούς, στην προσπάθειά του να βοηθήσει τον απεγκλωβισμό μιας κοπέλας, είχε πει αυτό το μεγαλειώδες «Πάτα επάνω μου να βγεις». Δυστυχώς, η Κυβέρνηση στην υπόθεση των Τεμπών είχε άλλο σύνθημα «Πατάμε όποιον βρεθεί στον δρόμο μας. Ποδοπατάμε στην προσπάθειά μας να βγούμε καθαροί».

Είναι εξ ορισμού αποδεκτό ότι στα Τέμπη συντελέστηκε ένα έγκλημα, αφού είχαμε πενήντα επτά νεκρούς, μία αγνοούμενη και εκατόν ογδόντα τραυματίες, εκ των οποίων πολλοί θα έχουν σοβαρές αναπηρίες και παραμορφώσεις εφ’ όρου ζωής, καθώς υπέστησαν βαριές και επικίνδυνες σωματικές βλάβες. Ως εκ τούτου θα έπρεπε η Κυβέρνηση και όσοι ενεπλάκησαν με το θέμα αυτό να ενεργήσουν κατάλληλα για τη διερεύνηση των πραγματικών αιτιών του δυστυχήματος, την απόδοση ευθυνών και την εμπέδωση αισθήματος δικαιοσύνης στους πολίτες.

Από τα όσα, όμως, είδαμε να διαδραματίζονται στην αίθουσα της Εξεταστικής Επιτροπής στη Βουλή, αλλά και όσα είδαν το φως της δημοσιότητας, είμαστε πεπεισμένοι ότι στα Τέμπη διαδραματίστηκε ένα έγκλημα σε τρεις φάσεις, εκ των οποίων η μία είναι ειδεχθέστερη της άλλης και επιχειρήθηκε μία άνευ προηγουμένου προσπάθεια συγκαλύψεως εκ μέρους της Κυβέρνησης.

Η πρώτη φάση αφορά στην εγκληματική εκ του αποτελέσματος φάση μη υλοποίησης της γνωστής πλέον σύμβασης 717, που αφορούσε στην ανάταξη και αναβάθμιση του συστήματος σηματοδότησης, τηλεδιοίκησης και αντικατάστασης εβδομήντα αλλαγών τροχιάς σε εντοπισμένα τμήματα του άξονα Αθήνα - Θεσσαλονίκη - Προμαχώνας.

Η σύμβαση, αν και υπογράφηκε το 2014 και είχε προθεσμία υλοποίησης τα δύο χρόνια, δηλαδή μέχρι τις 26-9-2016, ουδέποτε υλοποιήθηκε, όχι απλώς στον προβλεπόμενο χρόνο, αλλά ούτε και μέχρι την ημέρα του τραγικού δυστυχήματος, την 28η Φεβρουαρίου του 2023, καθώς δεν υπήρχε και δεν λειτουργούσε κανένα σύστημα τηλεδιοίκησης, ούτε η σηματοδότηση. Ποιοι είναι οι λόγοι; Δύο τινά μπορεί να συμβαίνουν. Είτε πρόκειται για ανικανότητα εκ μέρους κυβερνήσεων στη διαχείριση σημαντικών λειτουργιών του κράτους, όπως είναι αυτό της ασφάλειας συγκοινωνιών, είτε πρόκειται για εγκληματική διασπάθιση κονδυλίων, αδιαφορώντας για τις ολέθριες συνέπειες. Ποιοι ευθύνονται; Μα φυσικά οι άμεσα εμπλεκόμενοι, η διοίκηση του ΟΣΕ, η αρμόδια Ρυθμιστική Αρχή Σιδηροδρόμων και ο αρμόδιος Υπουργός Μεταφορών.

Λόγω διασπάθισης ευρωπαϊκών κονδυλίων στη σύμβαση 717, η οποία εκτιμάται ότι έφτασε τα 700 εκατομμύρια, διατάχθηκε έρευνα από την ευρωπαϊκή εισαγγελία, η οποία κατέληξε στο εξής φοβερό κυριολεκτικά συμπέρασμα, με το οποίο καταρρίπτεται κάθε δικαιολογία περί «κακιάς ώρας». Τι λένε οι Ευρωπαίοι εισαγγελείς; «Οι πολυετείς παρατάσεις στην ολοκλήρωση του έργου της σύμβασης 717/2014, μετά από σχετικά αιτήματα στελεχών της «ΕΡΓΟΣΕ», συνδέονται άμεσα, αιτιωδώς με την επέλευση του δυστυχήματος, αφού εάν η σύμβαση 717/2014 είχε εγκαίρως και στα αρχικά συμβατικά πλαίσια ολοκληρωθεί και είχαν παραδοθεί και λειτουργούσαν τα σχετικά συστήματα ασφαλείας ελέγχου της σιδηροδρομικής κυκλοφορίας, θα αποφευγόταν μετά βεβαιότητας η επέλευση του δυστυχήματος».

Μπορεί βέβαια ο παριστάμενος κ. Βορίδης να είχε σχολιάσει με υποτιμητικές εκφράσεις το έργο της ευρωπαϊκής εισαγγελίας λέγοντας ότι δεν τελούνται και δεν αποδίδονται ευθύνες για ανθρωποκτονίες μέσω της απόδοσης οικονομικών αδικημάτων, αλλά είναι βέβαιο ότι απλώς προσπαθεί να καλύψει τις κυβερνητικές ευθύνες. Η αδράνεια και η αποφυγή λήψης οποιουδήποτε ουσιαστικού μέτρου για την υλοποίηση της σύμβασης, η μη θέσπιση με υπουργική απόφαση των επιβεβλημένων εκ του νόμου εθνικών κανόνων ασφαλείας, οι δημόσιες διαβεβαιώσεις περί πλήρους διασφάλισης της ασφάλειας, η δημοσίευση ετήσιων εκθέσεων ασφαλείας από τη ΡΑΣ με πλήρη απόκρυψη της ζοφερής αλήθειας, η έκδοση λειτουργίας και πιστοποιητικών ασφαλείας κ.λπ., δεν αφήνουν καμμιά αμφιβολία ότι στα Τέμπη διαπράχθησαν πολύ σοβαρά αδικήματα.

Βέβαια, οι διαπιστώσεις της ευρωπαϊκής εισαγγελίας δεν ήταν κεραυνός εν αιθρία. Προηγήθηκαν πολύ εμπεριστατωμένες και δραματικές επισημάνσεις και προειδοποιήσεις από τους καθ’ ύλην αρμόδιους φορείς, οι οποίες όμως δεν ελήφθησαν ποτέ υπ’ όψιν. Στις 6-1-2021 υπήρξε εμπιστευτικό έγγραφο του Διευθύνοντος Συμβούλου της «ΤΡΑΙΝΟΣΕ» κ. Φίλιππου Τσαλίδη, το οποίο απευθυνόταν στον Πρόεδρο του ΟΣΕ με κοινοποίηση στον Υπουργό Υποδομών και Μεταφορών κ. Κώστα Καραμανλή, στην Πρόεδρο της ΡΑΣ κ. Ιωάννα Τσιαπαρίκου και λοιπούς αρμόδιους. Σε αυτό μνημονεύει προγενέστερα σιδηροδρομικά ατυχήματα, επισημαίνει τη γενικότερη αίσθηση εγκατάλειψης της σιδηροδρομικής υποδομής, την έλλειψη προσωπικού του ΟΣΕ, σταθμαρχών και κλειδούχων, τη μη λειτουργία της σηματοδότησης, την μη πλήρως συντηρημένη υποδομή, την μη άμεση επισκευή, αντιμετώπιση και αποκατάσταση όσων είχαν επισημανθεί από τις διαπιστώσεις των ελέγχων, τη μη λειτουργία του κέντρου ελέγχου του Λιανοκλαδίου, τα οποία δημιουργούσαν σοβαρότατους κινδύνους στην κυκλοφορία.

Ακολούθησε την 27-4-2022 επιστολή παραίτησης προς την «ΕΡΓΟΣΕ» του κ. Χρήστου Κατσιούλη, Προέδρου της αρμόδιας επιτροπής για έργα σηματοδότησης και ασφάλειας στο σιδηροδρομικό δίκτυο, μια επιστολή κόλαφος των κυβερνητικών ευθυνών. Σε αυτή ο κ. Κατσιούλης εξέφρασε τη διαφωνία του για ενέργειες του οργανισμού επί θεμάτων ανάταξης των γραμμών και των συστημάτων ασφαλείας και έκρουσε τον κώδωνα του κινδύνου για την ασφάλεια, αναφέροντας ότι σε συγκεκριμένο τμήμα του δικτύου θα κινούνταν τρένα με ταχύτητες διακοσίων χιλιομέτρων την ώρα χωρίς να υπάρξει καμμία ένδειξη για την κατάσταση των γραμμών, με ό,τι αυτό συνεπάγεται για την ασφάλεια κυκλοφορίας των τρένων.

Η Πανελλήνια Ένωση Προσωπικού Έλξης, με εξώδικό της προς τον ΟΣΕ, τον Υπουργό Μεταφορών και Υποδομών, τη ΡΑΣ και τη «HELLENIC TRAIN», κατήγγειλε στις 8-11-2002 τις τεράστιες ελλείψεις και την κατάρρευση του σιδηροδρομικού δικτύου. Μεταξύ άλλων, διαπίστωσε «τη μη λειτουργία των σημάτων και τηλεδιοίκησης εδώ και πολλά έτη και τη μη λειτουργία του συστήματος ATCS, που αν λειτουργούσε, θα αποσοβούσε το ανθρώπινο λάθος». Μάλιστα, η Ένωση ενημέρωνε για τρία περιστατικά εκτροχιασμού σε διάστημα δύο μηνών, την 1η Αυγούστου του ’22 στην Τιθορέα, στις 10 Αυγούστου του ιδίου χρόνου στο Λιανοκλάδι και στις 21 Οκτωβρίου πάλι του ’22 ξανά στην Τιθορέα. Μάλλον ως τυχαία γεγονότα θα εκλήθησαν από τους αρμοδίους.

Είκοσι μέρες περίπου πριν από τη μοιραία σύγκρουση, η Δημοκρατική Ενωτική Συνδικαλιστική Κίνηση Σιδηροδρομικών, με αφορμή δύο ακόμη ατυχήματα στο σιδηροδρομικό δίκτυο, είχε στείλει προς πάντα αρμόδιο επιστολή-ανακοίνωση τονίζοντας ότι «όσο δεν παίρνονται μέτρα προστασίας στους εργασιακούς χώρους για την ασφαλή λειτουργία και κυκλοφορία των τρένων, τα ατυχήματα δεν έχουν τελειωμό», ενώ προειδοποιούσε σαφέστατα: «Δεν θα περιμένουμε το δυστύχημα που έρχεται για να τους δούμε να χύνουν κροκοδείλια δάκρυα κάνοντας διαπιστώσεις». Φυσικά, γνώση της επιστολής αυτής έλαβε και ο Υπουργός Μεταφορών.

Αποδεικνύεται δηλαδή ότι στελέχη, εργαζόμενοι και συνδικαλιστές του ΟΣΕ είχαν προειδοποιήσει για τα ελλείμματα ασφαλείας του σιδηροδρομικού δικτύου πολύ πριν από την τραγωδία στα Τέμπη, ο Υπουργός όμως και οι αρμόδιοι των σιδηροδρόμων κώφευσαν και αδιαφόρησαν και γι’ αυτό είναι συνυπεύθυνοι για τη θανατηφόρο σύγκρουση. Όχι μόνο, λοιπόν, γνώριζε πολύ καλά ο τότε αρμόδιος Υπουργός Μεταφορών όλες αυτές τις επικίνδυνες ελλείψεις στην ασφάλεια του δικτύου, αλλά και με περισσή έπαρση και αδιαντροπιά, θα λέγαμε, διεκήρυσσε ότι οι σιδηρόδρομοι είναι απόλυτα ασφαλείς, ενώ δέκα μέρες πριν από την τραγωδία εγκαλούσε τον ΣΥΡΙΖΑ στη Βουλή γιατί ζητούσε απαντήσεις για θέματα ασφαλείας στον σιδηρόδρομο. Ακόμη ηχούν στα αυτιά των πολιτών οι γεμάτες θράσος ψευδείς δηλώσεις του Υπουργού «είναι ντροπή και ντρέπομαι που θέτετε θέματα ασφαλείας και θα ήθελα να ανακαλέσετε αμέσως». Ουσιαστικά, δηλαδή, μιλάμε για συνειδητή απόκρυψη της αλήθειας, αδιαφορώντας για το όποιο αποτέλεσμα, σε στοίχιση με τη θρυλική πλέον φράση του μηχανοδηγού «πάμε και όπου βγει».

Ένα άλλο σημαντικό στοιχείο που συνετέλεσε στο φοβερό έγκλημα ήταν η τοποθέτηση του μοιραίου σταθμάρχη, η οποία πραγματοποιήθηκε καθαρά με ρουσφετολογική παρανομία και σε πλήρη αντίθεση και με το πνεύμα και με το γράμμα του νόμου που αφορά τις προϋποθέσεις πρόσληψης σε θέσεις ευθύνης και με δεδομένο την ανύπαρκτη εμπειρία του, τις ελλιπέστατη γνώσεις και βέβαια την προχωρημένη για τέτοιο κρίσιμο πόστο ηλικία του. Και όλα αυτά με επίγνωση της καθολικής κατάρρευσης των συστημάτων ασφαλείας. Γι’ αυτή την τοποθέτηση θα μας ενημερώσει η Κυβέρνηση ποιος ευθύνεται ή θα το πάρει κι αυτό το ποτάμι;

Τη γνώση και την ευθύνη του Υπουργού συνομολόγησε ξεδιάντροπα και ο λαλίστατος, κατά τα άλλα, Υπουργός της Κυβέρνησης κ. Άδωνις Γεωργιάδης, όταν με ωμή κυνικότητα και εν μέσω γενικού πένθους για την εθνική τραγωδία δεν δίστασε να πει ότι ένας Υπουργός Μεταφορών δεν μπορεί να εκστομίσει στη Βουλή ότι έχουμε προβλήματα ασφαλείας στα τρένα. Δηλαδή είναι σαν να έλεγε και αυτός «πάμε και όπου βγει».

Η δεύτερη εγκληματική εκ του αποτελέσματος φάση ήταν η στιγμή της τραγωδίας, όπου στις 28 Φεβρουαρίου, την αποφράδα εκείνη ημέρα, του 2023 δύο συρμοί συγκρούονται μετωπικώς με ολέθριες συνέπειες και μια τεράστια έκρηξη με μορφή μανιταριού κατέκαψε νέους ανθρώπους παγώνοντας όλη την πατρίδα.

Προσθέτουμε εδώ ότι βρέθηκαν και από τους πραγματογνώμονες των συγγενών των θυμάτων δείγματα ξυλολίου και λοιπών εύφλεκτων ουσιών, τα οποία ελήφθησαν από τον τόπο του δυστυχήματος σε διαφορετικά, μάλιστα, σημεία και χωρίς να δικαιολογείται με οποιονδήποτε τρόπο η παρουσία τους και η ύπαρξή τους.

Χρήζουν και απαιτούν διερεύνησης από την ελληνική δικαιοσύνη οι πολλαπλές ανεξήγητες καθυστερήσεις και στην επιβατική αμαξοστοιχία από δολιοφθορά ή η αναιτιολόγητη πτώση του ηλεκτροφόρου καλωδίου κίνησης της ηλεκτρομηχανής εντός του σταθμού Παλαιοφαρσάλου, η επιστροφή του προαστιακού Λάρισας - Θεσσαλονίκης με έλξη από ντιζελομηχανή λόγω προβλημάτων στο σύστημα πέδησης του προαστιακού, που είχαν σαν αποτέλεσμα την καθυστέρηση εκκίνησης από τη Λάρισα του μοιραίου επιβατικού τρένου.

Επιπλέον, θα πρέπει να διερευνηθεί η έλλειψη επικοινωνίας και η μη καταγραφή της επικοινωνίας των μηχανοδηγών στη μοιραία διαδρομή των δώδεκα λεπτών από τη Λάρισα μέχρι το σημείο σύγκρουσής της με την εμπορική αμαξοστοιχία.

Τρίτη φάση: Μετά την ολέθρια μετωπική σύγκρουση ξεκινά η τρίτη φάση του εγκλήματος και η πιο οδυνηρή. Αναφέρω και κλείνω με τα κυριότερα: Ο Υφυπουργός κ. Τριαντόπουλος ως επικεφαλής κυβερνητικού κλιμακίου συντονίζει τις διαδικασίες διαχείρισης ενεργειών του ολέθριου εγκλήματος και δίνει εντολή στον Περιφερειάρχη Λάρισας Κωνσταντίνο Αγοραστό να ξεχερσώσει και να μπαζώσει το πεδίο του εγκλήματος με σκοπό απροκάλυπτα τη συγκάλυψη των αιτιών αυτού. Για τον σκοπό αυτό διατέθηκαν πάνω από 650.000 ευρώ σε ανύπαρκτη εταιρεία, η οποία συστάθηκε αρκετά αργότερα. Ακόμη, δηλαδή, και στην τραγωδία επάνω η διάθεση πιστώσεων γίνεται με αδιαφανή τρόπο και εγείρει και άλλα θέματα εξεταστέα από τις ανακριτικές αρχές για τον τρόπο διαχείρισης δημοσίων εκτάκτων δαπανών, ειδικά όταν συντελούν στην απόκρυψη στοιχείων και στην παρεμπόδιση του ανακριτικού έργου διερεύνησης ενός εγκλήματος.

Ο μεταβατικός πρόεδρος του ΟΣΕ κ. Τερεζάκης, ο οποίος ορίστηκε επί της Υπουργίας του κ. Γεραπετρίτη μετά το έγκλημα των Τεμπών, επικαλούμενος δήθεν οδηγία της Αρχής Προστασίας Δεδομένων Προσωπικού Χαρακτήρα επέβαλε στον ΟΣΕ να σβηστούν τα αρχεία των καταγραφικών στον εμπορευματικό σταθμό Θεσσαλονίκης και να εξαφανιστούν βιντεοσκοπημένα στοιχεία για τα πιθανά παράνομα εύφλεκτα υλικά που μετέφεραν οι τρεις πρώτες ανοιχτές πλατφόρμες του εμπορικού συρμού. Παρένθεση συν μία που αναζητείται ο χώρος αποθήκευσής της μετά την απομάκρυνσή της από το σημείο σύγκρουσης. Κλείνει η παρένθεση.

Εάν αυτό δεν είναι συνειδητή εγκληματική ενέργεια συγκάλυψης, τότε τι είναι; Και φυσικά στην πρόταση της Νίκης, που κατατέθηκε από τον Βουλευτή της Νίκης κ. Νικόλαο Βρεττό και έγινε αποδεκτή από όλα τα κόμματα της Αντιπολιτεύσεως να παραπεμφθεί ο μεταβατικός πρόεδρος του ΟΣΕ κ. Τερεζάκης στις εισαγγελικές αρχές ως ύποπτος τέλεσης ψευδορκίας. Και, βέβαια, η Πλειοψηφία της Νέας Δημοκρατίας δεν συναίνεσε.

Επιπλέον, η Εξεταστική Επιτροπή της Βουλής δεν είχε άμεση πρόσβαση σε κρίσιμα έγγραφα των υπό διαμόρφωση δικογραφιών, μολονότι είχε προανακριτικές αρμοδιότητες ούτε της είχαν διαβιβαστεί από το Προεδρείο της Βουλής στοιχεία της ευρωπαϊκής εισαγγελίας που αφορούσαν την καθυστέρηση υλοποίησης της σύμβασης 717.

Είναι αδιανόητο να αναμένει κανείς αξιόπιστο αποτέλεσμα από οποιαδήποτε διαδικασία διερεύνησης ποινικών ευθυνών και να στερείται παράλληλα του συνόλου σχεδόν των διαθέσιμων στοιχείων, ενώ ταυτόχρονα τίθενται στη διάθεσή του προς εξέταση μόνο ή κυρίως ως φερόμενοι μάρτυρες υπόλογοι κατά των οποίων μάλιστα έχει ασκηθεί ή επίκειται ποινική δίωξη.

Μια τέτοια μεθόδευση αποτέλεσε η καθυστερημένη κλήτευση στην εξεταστική του τέως περιφερειάρχη Θεσσαλίας μέχρι να καταστεί ύποπτος για παράβαση καθήκοντος για το μπάζωμα του γνωστού χώρου και αυτό έγινε σκοπίμως για να μπορεί ο κ. Αγοραστός να επικαλεστεί το νόμιμο δικαίωμα της σιωπής του κατηγορουμένου και να μην εξεταστεί, να μη δεχτεί ερωτήσεις και να μη δώσει απαντήσεις για το προκλητικό, παράνομο και πανάκριβο μπάζωμα του πεδίου του εγκλήματος μετά την απομάκρυνση όλων των υπολειμμάτων της σύγκρουσης.

Αναμένουμε, λοιπόν, να πληροφορηθούμε, όπως άλλωστε και η πρόσφατη παραγγελία της εισαγγελίας του Αρείου Πάγου επιτάσσει, ποιοι και γιατί επεδίωξαν την εκ βάθρων μεταβολή του χώρου πριν συμπληρωθούν λίγα εικοσιτετράωρα από το συμβάν και ενώ υπήρχε μία τουλάχιστον αγνοούμενη. Αποτέλεσμα αυτής της παράνομης ενέργειας, εν αγνοία των αστυνομικών και λοιπών ανακριτικών αρχών, ήταν να μην είναι δυνατόν να ερευνηθεί στο πεδίο αν υπήρχαν δείγματα του υλικού που προκάλεσε αυτή τη μεγάλης ισχύος υπό μορφή μανιταριού έκρηξη, αλλά και της τεράστιας σε ένταση λόγω των θερμικών φορτίων της πυρκαγιά που κατέκαψε και όσους εγκλωβισμένους επιβάτες είχαν επιβιώσει της σύγκρουσης. Να θυμίσω ότι τριάντα επιβάτες του μοιραίου τρένου βρέθηκαν απανθρακωμένοι. Πόσοι από αυτούς θα ήταν ζωντανοί σήμερα εάν δεν υπήρχε -ερώτημα είναι- η έκρηξη του άγνωστου φορτίου;

Ο καθηγητής Πυργίδης, μέλος της Επιτροπής Διερευνήσεως, κατέθεσε στην εξεταστική επιτροπή πως δεν γνώριζε ποιος και με ποιο τρόπο αιτήθηκε την παροχή στοιχείων και ποιος ή ποιοι παρείχαν τα στοιχεία, βάσει των οποίων συνετάχθη το πόρισμα Γεραπετρίτη. Και, φυσικά, δεν έκανε τον κόπο να το διερευνήσει.

Ένα άλλο παράδοξο στοιχείο ήταν ο θάνατος του διευθυντή κυκλοφορίας του ΟΣΕ Κωνσταντίνου Χρυσάγη σε ένα ασυνήθιστο αυτοκινητικό δυστύχημα στο Λαγονήσι, ο οποίος πρόλαβε να καταθέσει σημαντικά στοιχεία στην Επιτροπή Διερεύνησης, τα οποία όμως ουδόλως αξιολογήθηκαν από την Επιτροπή Εμπειρογνωμόνων. Δυστυχώς, ο παραπάνω κρίσιμος μάρτυρας δεν πρόλαβε να καταθέσει και στον ανακριτή. Επίσης, περίεργο θάνατο βρήκε την επόμενη μέρα από αυτή του Χρυσάγη ο σταθμάρχης στον Βόλο Κωνσταντίνος Πρασσάς.

Η μεγάλη καταστροφή των Τεμπών αποτέλεσε ένα θλιβερό ορόσημο στις σχέσεις εμπιστοσύνης κράτους - πολίτη και κατέστη προφανές ότι υφίσταται σοβαρή ανεπάρκεια στην τήρηση των κανονισμών ασφαλείας για λόγους που ανάγονται όχι μόνο σε συγκεκριμένα πρόσωπα, αλλά και στον τρόπο εποπτείας που ασκείται από τη συντεταγμένη πολιτεία.

Για τον λόγο αυτό η Νίκη θα καταθέσει πρόταση νόμου τις προσεχείς ημέρες για τη δυνατότητα ελέγχου από τους πολίτες των υφιστάμενων κανονισμών ασφαλείας στα μέσα μαζικής μεταφοράς και προκειμένου να εισαχθεί στην ελληνική νομοθεσία μια κουλτούρα «κοινωνικού ελέγχου» παράλληλου με την κρατική εποπτεία για τον προφανή λόγο ότι το μονοπώλιο ελέγχου του κράτους έχει εμπεδώσει, θα λέγαμε, μια νοοτροπία χαλάρωσης στους αρμόδιους κρατικούς ελεγκτικούς μηχανισμούς.

Προτείνεται, λοιπόν, με τις κατάλληλες προσθήκες σε υφιστάμενα νομοθετήματα η θέσπιση ενός μηχανισμού προληπτικού ελέγχου για τυχόν αντικανονικότητες στον τρόπο λειτουργίας των μέσων μεταφοράς.

Σκοπός του μηχανισμού αυτού θα είναι ο προληπτικός έλεγχος με πρωτοβουλία είτε επιβατών είτε εργαζομένων στα πλαίσια μιας διαδικασίας που είναι ήδη γνωστή στον Κώδικα Πολιτικής Δικονομίας της συντηρητικής απόδειξης. Τα προσδοκώμενα αποτελέσματα θα είναι πολλαπλά. Κατ’ αρχάς θα αυξηθεί ο βαθμός εγρήγορσης των εποπτευόμενων φορέων, αφού δεν θα είναι μόνο μια και προβλέψιμη η προέλευση των ελέγχων τήρησης των κανονισμών ασφαλείας. Αφ’ ετέρου θα αυξηθεί η αποτελεσματικότητα των κρατικών ελέγχων, αφού θα έχουν έναν οιονεί ανταγωνιστή, τον έλεγχο που θα προκαλείται από επιβάτες ή εργαζομένους και δεν θα μπορούν έτσι να δικαιολογήσουν ή να αποκρύψουν πλημμέλειες σε έναν εξίσου τεχνικά καταρτισμένο φορέα.

Τέλος -και το σημαντικότερο όλων- θα αποκατασταθεί η τρωθείσα εμπιστοσύνη στην ασφάλεια των μεταφορών στην κοινωνία μας. Αναμένουμε λοιπόν από την Κυβέρνηση να αποδεχθεί την παραπάνω πρόταση νόμου, εάν όντως ενδιαφέρεται για την ασφάλεια των πολιτών.

Κύριε Πρόεδρε, κυρίες και κύριοι συνάδελφοι, στα Τέμπη δεν θρηνήσαμε μόνο πενήντα επτά νεκρούς. Θρηνήσαμε την απουσία της αλήθειας, την έλλειψη ακεραιότητας και αντικειμενικότητας της δικαιοσύνης και την έλλειψη αίσθησης καθήκοντος. Είχαμε την επιτομή της διαφθοράς στην Ελλάδα.

Διαπιστώσαμε άλλη μια φορά την απουσία του κράτους, του κράτους δικαίου και την αναίσχυντη αντίληψη ότι το κράτος ανήκει στην Κυβέρνηση και στον κομματικό μηχανισμό της και νομιμοποιείται να κάνει ό,τι θέλει χωρίς κανέναν ενδοιασμό και περιορισμό. Αλήθεια, τη σκληρή διαπίστωση για τους Έλληνες πολίτες!

Αυτό δήλωσε πρόσφατα και στο Ευρωκοινοβούλιο η -με κεφαλαία όλα τα γράμματα της λέξεως- κ. Μαρία Καρυστιανού, μητέρα ενός εκ των θυμάτων. «Οι εγγυήσεις του κράτους δικαίου έχουν πάψει να λειτουργούν στην Ελλάδα», δήλωσε και «κάκιστοι χειρισμοί και μεθοδεύσεις προσβάλλουν τη μνήμη των νεκρών μας».

Είναι θλιβερό αυτό που θα πω, αλλά δυστυχώς είναι η σκληρή αλήθεια. Στην υπόθεση των Τεμπών τη βασική πολιτική, αλλά και ποινική ευθύνη για παράβαση καθήκοντος φέρει και ο ίδιος ο Πρωθυπουργός, αφ’ ενός διότι γνώριζε τα προβλήματα των σιδηροδρόμων και ουδέν έπραξε για την αποφυγή ενός τόσο σοβαρού δυστυχήματος, που ήταν ζήτημα χρόνου να συμβεί και αφ’ ετέρου, μετά το δυστύχημα, έδωσε εντολή συγκαλύψεως σε όλο το κυβερνητικό επιτελείο, παραβιάζοντας τη νομοθεσία που επέβαλε τη διατήρηση ανέπαφου του σημείου του δυστυχήματος για την ολοκλήρωση των ερευνών.

Πέρυσι, αγαπητοί μου, είχε δημοσιευθεί μια φωτογραφία από την κηδεία -κηδεία, από το κήδομαι, δηλαδή φροντίζω- ενός παιδιού από την Κύπρο. Ήταν ο Κυπριανός Παπαϊωάννου και βλέπαμε μια οικογένεια, τον ιερέα πατέρα του, την οικογένειά του, τα αδέλφια του, τους συγγενείς να τον αποχαιρετούν.

Βλέπαμε -και αυτό ήταν θα λέγαμε περίεργο για όσους δεν ξέρουν- στα πρόσωπά τους μια ατράνταχτη βεβαιότητα, το έστιν ώδε, την ελπίδα της αναστάσεως. Και πάλι έγραψα τότε «η Κύπρος μας μας δασκαλεύει» και μας λέει αυτό που έλεγε και ο Ρίτσος «κουράγιο μικροκόρη μας που μας εγίνεις μάνα, ύμνος και θρήνος της ζωής και ανάστασης καμπάνα».

Είδαμε μια φωτογραφία λουσμένη μέσα στο χαροποιόν πένθος, ανάστασης καμπάνα, θα έλεγα. Τη μεγέθυνα και την έδειξα στους μαθητές μου. Πέρυσι ήμουν στο σχολείο. Τους είπα «όπως βλέπουμε τον Επιτάφιο, το ξόδι του Θεανθρώπου, που το συνοδεύουν πολλές οικογένειες με τα παιδιά τους, έτσι θα το δείτε και εσείς, γιατί τη Μεγάλη Παρασκευή δεν θρηνούμε τον Χριστό, κλαίμε για την κατάντια μας». Και χαιρόμαστε, χαρμολύπη, αυτό είναι για την ανάσταση του γένους που έρχεται. Αυτή είναι και η χαρμολύπη, όπως είπα, το χαροποιόν πένθος της Εκκλησίας.

Μια και μιλάμε για το παλικάρι, αυτό το λαμπρό παιδί, ας θυμηθούμε για την Κύπρο ένα γράμμα από τότε, τα μεγάλα χρόνια του αγώνα της ΕΟΚΑ, από τον Ανδρέα Παναγίδη, ο οποίος έλεγε σε ένα γράμμα του στον πατέρα του, λίγο πριν τον απαγχονίσουν οι Άγγλοι: «Σεβαστέ μου πατέρα, ήταν γραφτό της μοίρας μας να υποστούμε τον μοιραίο χωρισμό. Ας ευχαριστήσουμε όλοι το Θεό και ας γίνει το θέλημά του. Ίσως ο Θεός με αγάπησε από τώρα και θέλει να με πάρει κοντά του. Αργά ή γρήγορα θα δώσουμε την ψυχή μας στο Θεό, γιατί όχι τώρα;».

Αυτό το γράμμα του τότε, αυτή η προσευχή έχει πολλές υπογραφές, υπογραφές γραμμένες με αίμα και όχι με μελάνι. Τις υπέγραψαν όλα αυτά τα παιδιά. Τις υπέγραψε και ο Κυπριανός, ο καταδρομέας με το πράσινο μπερέ, ο φοιτητής Νομικής Θεσσαλονίκης, το αγνό παιδί. Έβαλε και αυτό την υπογραφή του.

Θυμάμαι τότε είχα γράψει ότι δεν είχαν πάει ούτε η Πρόεδρος Δημοκρατίας ούτε ο Πρωθυπουργός στην Κύπρο για να τιμήσουν το παλικάρι, για να συμπροσευχηθούν, αλλά θα έλεγα καλύτερα, γιατί θα ήταν το μόνο πένθος εν μέσω αναστάσιμης ελπίδας.

Ως χριστιανοί ορθόδοξοι στη Νίκη και όλος ο λαός μας, ως Έλληνας δάσκαλος, ως πολιτικός, μόνο μια ευχή και προσευχή έχω για όλα αυτά τα παιδιά και τις οικογένειές τους, την εξ ύψους παρηγορία από την Παναγία μας.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Πρόεδρο.

Θα δώσω τώρα τον λόγο στον κ. Διονύσιο Καλαματιανό από τον ΣΥΡΙΖΑ- Προοδευτική Συμμαχία.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το δυστύχημα των Τεμπών συγκλόνισε και συνεχίζει να συγκλονίζει την ελληνική κοινωνία. Όλες οι Ελληνίδες, όλοι οι Έλληνες, πρωτίστως η μνήμη των θυμάτων και οι συγγενείς ζητούσαν και ζητούν να φωτιστεί κάθε πλευρά αυτού του εγκλήματος, να αποδοθούν ευθύνες και να αποδοθεί δικαιοσύνη σε αυτό το έγκλημα.

Και ρωτώ τον κύριο Υπουργό, τον κ. Βορίδη το εξής. Το πέτυχε αυτό η εξεταστική που συνεστήθη και λειτούργησε; Προφανώς όχι, με ευθύνη της κυβερνητικής πλειοψηφίας. Αφού αρνηθήκατε να συσταθεί προανακριτική επιτροπή για τη σύμβαση 717, η εξεταστική επιτροπή ήταν μια ευκαιρία για όλους μας, για το πολιτικό σύστημα να αποκατασταθεί η αξιοπιστία του πολιτικού συστήματος κατά την άποψη των πολιτών. Την πετάξατε όμως αυτή την ευκαιρία, την ακυρώσατε με δική σας ευθύνη, της κυβερνητικής Πλειοψηφίας.

Η εξεταστική επιτροπή ανέδειξε τα ελλείμματα ασφάλειας, ανέδειξε τους κινδύνους που υπήρχαν. Δυστυχώς όμως εργαλειοποιήθηκε αυτή η επιτροπή από την κυβερνητική πλειοψηφία. Είχαμε την ευκαιρία να αποδείξουμε όλοι μαζί ότι θέλουμε να αναζητηθεί και να φωτιστεί η αλήθεια, δυστυχώς όμως δεν το θελήσατε εσείς. Προσθέσατε λοιπόν έναν ακόμα κρίκο στην αλυσίδα της συγκάλυψης και της συσκότισης που επιδιώκετε. Υπήρξε λοιπόν συστηματική άρνηση από την πλευρά της κυβερνητικής πλειοψηφίας να φωτιστεί αυτή η υπόθεση.

Κύριε Υπουργέ, κύριε Βορίδη, ήρθατε εδώ προηγουμένως, με στρεψόδικα επιχειρήματα, λογικά άλματα που κάνατε, να μας πείσετε ότι δεν συνέβη και τίποτα, ότι πραγματικά θέλατε να φωτιστεί αυτή η υπόθεση. Και σας ρωτώ: Γιατί δεν κλήθηκαν στην εξεταστική επιτροπή κρίσιμοι μάρτυρες; Δεν ήταν οποιοιδήποτε μάρτυρες.

Για παράδειγμα ήταν ο κ. Γενηδούνιας, ο πρόεδρος των μηχανοδηγών. Υπέγραφε τα εξώδικα που έστελναν οι μηχανοδηγοί στον κύριο Υπουργό, στον κ. Καραμανλή και του έλεγαν ότι υπάρχει πρόβλημα ασφαλείας, υπάρχει κίνδυνος μείζονος δυστυχήματος και μπορεί να θρηνήσουμε και θύματα. Του τα έλεγαν αυτοί οι άνθρωποι.

Γιατί δεν καλέσετε τον κ. Σπηλιόπουλο, πρώην Διευθύνοντα Σύμβουλο του ΟΣΕ, ο οποίος παραιτήθηκε στέλνοντας και έγγραφο στον Πρωθυπουργό, τονίζοντάς του τις ελλείψεις που υπάρχουν στο σιδηροδρομικό δίκτυο;

Και γιατί δεν καλέσατε τον κ. Τσαλίδη ομοίως, ο οποίος έστειλε έγγραφο στον κύριο Υπουργό, στον κ. Καραμανλή που του έλεγε επίσης για τα τεράστια προβλήματα που υπάρχουν στην ασφάλεια και τους κινδύνους που έχει αυτό;

Δεν καλέσατε τους πραγματογνώμονες των συγγενών που βρήκαν σημαντικά στοιχεία. Δεν καλέσατε τον κ. Τριαντόπουλο, ο οποίος ομολόγησε ότι βρισκόταν τις πρώτες ώρες μετά το δυστύχημα στον τόπο εκεί και μαζί με τον περιφερειάρχη ασχολήθηκαν με τον τόπο του εγκλήματος. Γιατί; Και μετά μας λέτε ότι θέλατε να φωτιστεί αυτή η υπόθεση, αυτό το έγκλημα, χωρίς να καλείτε τους μάρτυρες, κλείνοντας άρον-άρον την εξεταστική; Ούτε καν όταν έφτασαν τα έγγραφα από τη δικογραφία δεν παρατείνατε, έστω και λίγο, να γίνει μια συνεδρίαση ακόμα για τη διαδικασία της εξεταστικής. Δεν το δεχτήκατε.

Και ξέρετε κάτι; Δεν σας κατηγορούμε εμείς μόνο για συγκάλυψη. Η κοινωνία εκεί έξω, αλλά είναι τόση η έπαρση και η αλαζονεία σας που δεν ενδιαφέρεστε, αδιαφορείτε ακόμα και για τις σοβαρότατες αυτές κατηγορίες της κοινωνίας.

Ό,τι και να κάνετε, όμως, η αλήθεια δεν μπορεί να κρυφτεί. Όσο και να επιχειρείτε τη συγκάλυψη και τη διάχυση ευθυνών τα ίδια τα γεγονότα είναι αποκαλυπτικά. Η ευθύνη του κ. Καραμανλή και των αρμοδίων μελών της Κυβέρνησης προκύπτει από το ότι δεν θέσπισε εθνικούς κανόνες ασφαλείας, παρ’ ότι οι δικοί σας νόμοι, ο δικός σας νόμος, ο ν.4632/2019, του Οκτώβρη του 2019 -εσείς τον θεσπίσατε- οι διατάξεις του όριζαν ότι θα έπρεπε να θεσπιστούν αυτοί οι εθνικοί κανόνες ασφαλείας. Δεν το κάνατε. Δεν επισκευάσατε, δεν επισκεύασε αρμοδίως αυτός που όφειλε τον σταθμό της τηλεδιοίκησης στη Λάρισα. Το ίδιο το πόρισμα Γεραπετρίτη λέει, επιβεβαιώνει ότι αν είχε επιδιορθωθεί αυτός ο σταθμός, θα μπορούσε να αποφευχθεί αυτό το τραγικό δυστύχημα.

Προχωρήσατε στην παράνομη πρόσληψη του σταθμάρχη. Κανονικά ο σταθμάρχης με την ηλικία που είχε δεν θα έπρεπε να κάνει καν αίτηση για να συμμετέχει για να γίνει σταθμάρχης, γιατί η προκήρυξη έλεγε «όριο ηλικίας σαράντα οκτώ», πενήντα επτά ο σταθμάρχης και όχι μόνο έκανε αίτηση, αλλά έγινε και δεκτός, τοποθετήθηκε στη θέση. Δεν έχει αποκαλυφθεί ακόμα ποιος είναι από πίσω, ποιος έδωσε την εντολή, τι συμβαίνει, δεν έχει ειπωθεί τίποτα.

Επίσης, εκσκαφή και μπάζωμα και αλλοίωση του τόπου του εγκλήματος: Εδώ είναι αυτοτελές αδίκημα η αλλοίωση του τόπου του εγκλήματος και μας είπε ο κ. Βορίδης προηγουμένως ότι «εντάξει, πώς κάνετε και έτσι; Υπάρχουν και παραπέρα στοιχεία, υπάρχει χώμα και παραπέρα, μπορεί να βρούμε τα στοιχεία». Πραγματικά, επειδή ξέρω ότι ασχολείται με το Ποινικό Δίκαιο, θα τολμούσε να πει ένα τέτοιο επιχείρημα σε έναν δικαστή; Θα υπήρχε δηλαδή αλλοίωση του τόπου του εγκλήματος και ο δικηγόρος θα ισχυριζόταν «μην κάνετε έτσι, κύριε Πρόεδρε, υπάρχουν στοιχεία και λίγο παραπέρα»; Αλήθεια, θα τολμούσε;

Υπάρχουν ευθύνες για τη μη υλοποίηση της σύμβασης 717. Την παραλάβατε στο 72%. Σταματήστε να λέτε για 18%! Προκύπτει ότι ήταν στο 72% με έγγραφα των αρμοδίων φορέων. Μέσα σε πέντε χρόνια, σε τεσσεράμισι χρόνια, 2015-2019, έγιναν όσα δεν είχαν γίνει τα προηγούμενα χρόνια. Διπλή γραμμή δεν υπήρχε, έγινε το 2015-2019. Δεν υπήρχαν γέφυρες, δεν υπήρχαν σήραγγες, έγιναν. Δεν υπήρχε ηλεκτροδότηση της γραμμής «Αθήνα - Θεσσαλονίκη», έγινε. Εσείς μέσα σε τρία χρόνια καταφέρατε να κάνετε μόνο το 5%. Το 72% έγινε μέσα στο 2015-2019, το 5% από το 2019 έως το 2023 όπου συνέβη το τραγικό δυστύχημα, το έγκλημα αυτό.

Έχετε ευθύνη, επίσης, για την εγκατάλειψη και την υπονόμευση του σιδηροδρομικού δικτύου και την απαξίωσή του. Όλα αυτά αναφέρονται στο πόρισμά μας το οποίο το καταθέσαμε στην εισαγγελία του Αρείου Πάγου και περιμένουμε πλέον από τη δικαιοσύνη να υπηρετήσει το χρέος της, εφόσον εσείς αρνείστε να συνδράμετε στην αποκάλυψη της αλήθειας.

Από το δικό σας πόρισμα προκύπτει ότι ενδιαφέρεστε για τη συγκάλυψη και τη συσκότιση, γιατί το πόρισμα αυτό ξεχειλίζει από αυτά. Για εσάς για όλα ευθύνεται μόνο το ανθρώπινο λάθος, μόνο ο σταθμάρχης, ο μοιραίος σταθμάρχης, μόνο οι τραγικοί μηχανοδηγοί που είναι και αυτοί θύματα αυτού του εγκλήματος. Κανένας άλλος!

Όμως, αυτή η προσπάθειά σας να ρίξετε αλλού τις ευθύνες δεν μπορεί να περάσει, αυτές οι πρακτικές δεν μπορούν να περάσουν. Ήδη έχετε οδηγήσει τη χώρα σε διεθνείς διασυρμούς. Η απόφαση του Ευρωκοινοβουλίου καταδίκης της Κυβέρνησής σας για την υπονόμευση του κράτους δικαίου είναι συγκεκριμένη και περιλαμβάνει και το έγκλημα των Τεμπών. Με την προχθεσινή απόφαση, μάλιστα, προκύπτει ότι η Ευρωπαϊκή Ένωση θα έχει συνεχώς το βλέμμα της επάνω σας για το πώς θα εξελιχθεί αυτή η υπόθεση.

Όσο, λοιπόν, και να προσπαθείτε να συγκαλύψετε τις κυβερνητικές ευθύνες για το έγκλημα των Τεμπών δεν θα τα καταφέρετε. Η προσπάθειά σας αυτή είναι ασέβεια προς τους συγγενείς, αλλά πρωτίστως προς τα θύματα και θα έπρεπε να είναι εδώ σήμερα ο κ. Μητσοτάκης, ο Πρωθυπουργός. Αν ήθελε να δείξει σεβασμό στα θύματα και στους συγγενείς τους, έπρεπε να είναι εδώ, γιατί αυτή δεν είναι μία απλή εξεταστική επιτροπή. Δεν συζητάμε για μία απλή εξεταστική επιτροπή ενός οικονομικού σκανδάλου ή οτιδήποτε, εδώ συζητάμε για μια εξεταστική επιτροπή ενός εγκλήματος και αν ήθελε πραγματικά να δείξει σεβασμό στα θύματα και στους συγγενείς, ο Πρωθυπουργός έπρεπε να είναι εδώ και δεν είναι, επέλεξε την αποχή. Θα κριθεί, όμως.

Μας έχετε οδηγήσει, λοιπόν, σε έναν θεσμικό κατήφορο που πραγματικά πρέπει να σταματήσει.

Σε αντίθεση με αυτό που σας βολεύει να ισχυρίζεστε και το στρεβλό αφήγημά σας, η ελληνική κοινωνία ενδιαφέρεται. Πού είναι ο κ. Γεωργιάδης, αλήθεια;

Έλεγα για εσάς προηγουμένως, κύριε Υπουργέ, αν τολμούσατε πραγματικά να πείτε σε ένα δικαστήριο, όταν υπάρχει αλλοίωση του τόπου του δυστυχήματος, του εγκλήματος, «εντάξει, πώς κάνετε έτσι; Υπάρχει και παραπέρα υλικό, δεν έγινε και τίποτα που έγινε εκσκαφή και μπάζωμα». Αυτό έλεγα προηγουμένως. Αν θέλετε, απαντήστε μετά.

**ΠΡΟΕΔΡΕΥΩΝ (Ιωάννης Πλακιωτάκης):** Αν μπορείτε, ολοκληρώστε, παρακαλώ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Σας προκαλούμε, λοιπόν, αν θέλετε πραγματικά να φωτιστεί αυτή η υπόθεση, να αποδοθεί δικαιοσύνη -τελειώνω, κύριε Πρόεδρε- να προχωρήσουμε όλοι μαζί, να αποφασίσουμε σήμερα, να δεσμευτούμε όλοι μαζί ότι θα αποδοθεί δικαιοσύνη, θα πάνε οι υπεύθυνοι στη δικαιοσύνη, είτε θέλετε προανακριτική και δικαιοσύνη, όπως θέλετε εσείς. Δικαιοσύνη, όμως, πρέπει να αποδοθεί, για να υπάρξει δικαίωση και των θυμάτων και των συγγενών τους. Δεν θα διαφύγετε των ευθυνών σας, δεν θα σας επιτρέψουμε -δεν θα σας επιτρέψει ο ελληνικός λαός πρωτίστως- να διαφύγετε των ευθυνών σας.

Οφείλουμε να διασφαλίσουμε ότι δεν θα ξαναζήσουμε ποτέ τέτοιες στιγμές. Οφείλουμε να μην βιώσει ποτέ ξανά καμία και κανείς αυτό που βιώνουν οι γονείς, οι συγγενείς και οι φίλοι των θυμάτων. Οφείλουμε να επουλώσουμε τις πληγές που έχετε επιφέρει στο κράτος δικαίου στη χώρα μας. Οραματιζόμαστε μια χώρα ασφαλή, που θα διασφαλίζει αξιοπρεπή διαβίωση όλων των πολιτών. Οραματιζόμαστε μια χώρα με άρτια δημοκρατική και θεσμική λειτουργία που θα εμπνέει τον σεβασμό διεθνώς και θα είναι παράδειγμα προς μίμηση, όχι παράδειγμα προς αποφυγή. Αυτές είναι οι δικές μας προτεραιότητες. Οι δικές σας προτεραιότητες είναι η συγκάλυψη, είναι ο θεσμικός κατήφορος. Έχετε πάρει έναν θεσμικό κατήφορο που δεν σταματά, προκειμένου να συγκαλύψετε αυτά που έχετε κάνει. Ο λαός δεν θα σας επιτρέψει να υλοποιήσετε τα σχέδιά σας. Σας κρίνει και η δικαιοσύνη θα αποδοθεί.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Καλαματιανό.

Τον λόγο έχει ο κ. Χρήστος Κέλλας από τη Νέα Δημοκρατία.

**ΧΡΗΣΤΟΣ ΚΕΛΛΑΣ:** Κύριε Υπουργέ, κυρίες και κύριοι συνάδελφοι, η Νέα Δημοκρατία από την πρώτη στιγμή της ανείπωτης τραγωδίας των Τεμπών απαίτησε να χυθεί άπλετο φως στα αίτια του δυστυχήματος, το οποίο είχα την ατυχία να ζήσω από κοντά. Δεν θα ξεχάσω ποτέ τις τραγικές στιγμές που εκτυλίχθηκαν στο Γενικό Νοσοκομείο Λάρισας, όπως φυσικά δεν θα τις ξεχάσει κανείς, αφού ολόκληρη η ελληνική κοινωνία -και όχι μόνον- συγκλονίστηκε από όλα όσα συνέβησαν τη νύχτα της 28ης Φεβρουαρίου.

Η στήριξή μας στους τραυματίες και στις οικογένειες των θυμάτων ήταν δεδομένη και έμπρακτα από την πρώτη στιγμή. Στόχος μας από την επομένη του δυστυχήματος ήταν να διερευνήσουμε τα αίτιά του, αλλά και τις δομικές συνθήκες που οδήγησαν τον ελληνικό σιδηρόδρομο σε αυτή την κατάσταση.

Διότι ο ελληνικός σιδηρόδρομος, αγαπητοί συνάδελφοι, δεν νόσησε ξαφνικά, νοσούσε πολύ πριν το δυστύχημα στα Τέμπη. Αυτό ήρθε απλώς να επιβεβαιώσει με τον πιο τραγικό τρόπο ότι ο σιδηρόδρομος συγκέντρωνε όλες τις παθογένειες του ελληνικού κράτους, δηλαδή προβληματική διαχείριση και εκτέλεση δημοσίων έργων, περίπλοκο θεσμικό πλαίσιο, θολό τοπίο στις αρμοδιότητες και έλλειψη σχεδιασμού, χαμηλή χρηματοδότηση και προβληματική ιδιωτικοποίηση του ΟΣΕ. Ακριβώς αυτή ήταν η κατάσταση στα τρένα, όταν το 2019 η Νέα Δημοκρατία ανέλαβε τη διακυβέρνηση της χώρας.

Η Κυβέρνησή μας προσπάθησε να θεραπεύσει τις αναρίθμητες αυτές παθογένειες. Διακαής πόθος ήταν και είναι να αποδοθούν οι ευθύνες όπου και σε οποιονδήποτε βαθμό αυτές εντοπιστούν. Έτσι είπαμε «ναι» στην πρόταση του Κομμουνιστικού Κόμματος Ελλάδας για σύσταση εξεταστικής επιτροπής για τυχόν πολιτικές ευθύνες, με δυνατότητα να μετατραπεί η επιτροπή σε προανακριτική, εάν προέκυπταν στοιχεία.

Επί τρεις μήνες εξετάσαμε δεκάδες ουσιώδεις μάρτυρες για το πώς φτάσαμε σε αυτή την τραγική νύχτα. Οδηγηθήκαμε έτσι σε μια σειρά αποκαλύψεων.

Πρώτον, η εκτέλεση των συμβάσεων για την εγκατάσταση συστημάτων διαχείρισης κυκλοφορίας στο ελληνικό σιδηροδρομικό δίκτυο υπήρξε για μεγάλη χρονική περίοδο ιδιαιτέρως προβληματική. Ειδικότερα από το 1985 έως το 2001 εγκαταστάθηκαν συστήματα σηματοδότησης, τηλεδιοίκησης σε τμήματα της σιδηροδρομικής γραμμής Αθηνών - Προμαχώνα που δεν τέθηκαν ποτέ σε λειτουργία κατά ενιαίο τρόπο λόγω αφ’ ενός μεν πληθώρας τεχνικών προβλημάτων και αφ’ ετέρου λόγω εκτεταμένου φαινομένου βανδαλισμών και κλοπών.

Γι’ αυτούς ακριβώς τους λόγους, υπεγράφη η σύμβαση 717 τον Οκτώβριο του 2014 από την κυβέρνηση Σαμαρά. Κι ενώ η εγκατάσταση του συστήματος ραδιοκάλυψης, το λεγόμενο GSM-R, προβλεπόταν σε σύμβαση του 2006 και η εγκατάσταση του συστήματος αυτόματης μείωσης ταχύτητας και ακινητοποίησης των τρένων, το περίφημο ETCS, σε συμβάσεις του 2007, η ολοκλήρωσή τους καθυστέρησε, επίσης, υπέρμετρα.

Δεύτερον, κανείς δεν αμφισβητεί ότι τα αυτοματοποιημένα συστήματα διαχείρισης κυκλοφορίας, δηλαδή η σηματοδότηση, η τηλεδιοίκηση, το ETCS και το GSM-R, που σήμερα χρησιμοποιούνται στο σύνολό τους σε ποσοστό μόλις 14% του ευρωπαϊκού δικτύου σιδηροδρόμων, αναβαθμίζουν την ασφάλεια των σιδηροδρόμων. Όμως, και κανείς δεν ισχυρίζεται ότι εκμηδενίζουν τον κίνδυνο. Εξ ου και τα σιδηροδρομικά δυστυχήματα στη Γερμανία και σε άλλα ευρωπαϊκά κράτη.

Τρίτον, η διάσπαση του ΟΣΕ το 1996 με τη δημιουργία των θυγατρικών του εταιρειών, «ΕΡΓΟΣΕ», «ΤΡΑΙΝΟΣΕ» και «ΓΑΙΑΟΣΕ», συνέτεινε στην προβληματικότητα εκτέλεσης των σιδηροδρομικών έργων.

Τέταρτον, οι μηχανισμοί ελέγχου ασφαλείας των σιδηροδρομικών μεταφορών πρέπει να ενισχυθούν, όπως πρέπει να ενισχυθεί και ο ΟΣΕ τόσο σε επίπεδο χρηματοδότησης όσο και σε ό,τι αφορά το ανθρώπινο δυναμικό του.

Πέμπτον, το βασικότερο συμπέρασμα που προέκυψε όμως, κυρίες και κύριοι συνάδελφοι, είναι ότι ο ανθρώπινος παράγων υπήρξε δυστυχώς καθοριστικός στην πρόκληση του δυστυχήματος. Όπως αποδείχθηκε, ο γενικός κανονισμός κίνησης ή αλλιώς το «Ευαγγέλιο» του σιδηροδρόμου, όπως χαρακτηρίστηκε από όλους τους ειδικούς που κατέθεσαν, παραβιάστηκε όχι μία όχι δύο όχι τρεις φορές, αλλά επτά φορές μέσα σε λίγα λεπτά. Αυτές οι διαδοχικές παραβιάσεις, τα λάθη και οι παραλείψεις υπήρξαν μοιραίες για το πολύνεκρο αυτό δυστύχημα.

Σημειώνω δε πως όλοι οι μάρτυρες που κατέθεσαν ενώπιον της επιτροπής τόνισαν ακριβώς το ίδιο πράγμα, ότι δηλαδή εάν είχε τηρηθεί απαραίτητα ο γενικός κανονισμός κίνησης και αν δεν είχε συμβεί έστω και μία από αυτές τις παραβιάσεις, δεν θα θρηνούσαμε τόσα αθώα θύματα.

Έκτον, από όλα τα στοιχεία που μας εξετέθησαν προέκυψε σαφώς ότι δεν μπορεί να αποδοθεί αμέλεια ή όποια άλλη ευθύνη για την καθυστέρηση υλοποίησης της σύμβασης 717 του 2014 στην πολιτική ηγεσία του Υπουργείου Μεταφορών και Υποδομών από το 2019 και μετά. Αντιθέτως, από το 2015 μέχρι το 2019 δόθηκαν επτά, ναι επτά παρατάσεις! Από το 2019 και εντεύθεν δόθηκε μία παράταση που οδήγησε και στην ολοκλήρωση της σύμβασης 717 τον Σεπτέμβριο του 2023.

Οι αποφάσεις της πολιτικής ηγεσίας του εν λόγω Υπουργείου ελήφθησαν με εισηγήσεις των αρμόδιων υπηρεσιών με πλήρη τήρηση των προβλεπόμενων διαδικασιών νομιμότητας και με μοναδικό κριτήριο το δημόσιο συμφέρον. Ως εκ τούτου, αγαπητοί συνάδελφοι της Αντιπολίτευσης, ο ισχυρισμός περί ύπαρξης αιτιώδους συνάφειας μεταξύ ενεργειών ή δήθεν παραλείψεων της πολιτικής ηγεσίας κατά τη συγκεκριμένη περίοδο και του πολύνεκρου δυστυχήματος δεν ευσταθεί.

Έβδομον, δεν προέκυψαν ενδείξεις από καμμία παράταξη ή από άλλο φορέα τουλάχιστον μέχρι το κλείσιμο της επιτροπής για σύσταση προκαταρκτικής επιτροπής. Μάλιστα, υπήρξαν παρατάξεις οι οποίες δεν κατέθεσαν καν υπόμνημα. Η θλίψη για τον τραγικό χαμό πενήντα επτά αθώων ψυχών δεν μπορεί, αγαπητοί συνάδελφοι, να βαφτεί με χρώμα πολιτικό.

Κυρίες και κύριοι συνάδελφοι, η επιτροπή μας διαπίστωσε, κατά την έρευνά της, πως τα ανθρώπινα λάθη συναντήθηκαν μοιραία με τα διαχρονικά κενά του κράτους. Οι παθογένειες ετών στον ελληνικό σιδηρόδρομο είναι αδιαμφισβήτητες. Μετά το τραγικό δυστύχημα, το Υπουργείο Υποδομών και Μεταφορών ανέλαβε ένα σύνολο πρωτοβουλιών με απώτερο στόχο την ασφάλεια όλων μας, ώστε το «ποτέ ξανά» να γίνει επιτέλους πράξη. Η δικαιοσύνη είναι αυτή η οποία διερευνά τις ποινικές ευθύνες. Ας την αφήσουμε απερίσπαστη στο έργο της.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιου ρουσφέτι ήταν ο σταθμάρχης, κύριε Κέλλα;

**ΧΡΗΣΤΟΣ ΚΕΛΛΑΣ:** Αν το γνωρίζετε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιανού ρουσφέτι ήταν ο σταθμάρχης, κύριε Κέλλα;

**ΝΟΤΗΣ ΜΗΤΑΡΑΚΗΣ:** Είστε στη Βουλή, κυρία Κωνσταντοπούλου!

**ΠΡΟΕΔΡΕΥΩΝ (Ιωάννης Πλακιωτάκης):** Και τώρα θα δώσω τον λόγο στον Κοινοβουλευτικό Εκπρόσωπο της Πλεύσης Ελευθερίας κ. Καζαμία.

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, η σημερινή συζήτηση του πορίσματος της Πλειοψηφίας για το έγκλημα των Τεμπών έρχεται σε μία ιδιαιτέρως κακή συγκυρία για την ελληνική Κυβέρνηση, τόσο στο εσωτερικό της χώρας όσο και διεθνώς. Στο εσωτερικό της χώρας έχουμε κατ’ αρχάς ένα διογκούμενο ρεύμα κοινωνικής αμφισβήτησης της διαφάνειας και της αμεροληψίας των θεσμών και της ικανότητάς τους να φωτίσουν την αλήθεια και να απονείμουν δικαιοσύνη. Στο εξωτερικό και ιδίως στην Ευρώπη έχει επιπλέον εδραιωθεί η εικόνα της Κυβέρνησης Μητσοτάκη ως μιας Κυβέρνησης που δεν σέβεται το κράτος δικαίου στην Ελλάδα, που ελέγχει τις διαδικασίες της δικαιοσύνης και δεν τηρεί τους στοιχειώδεις κανόνες της διαφάνειας και της ελεύθερης έρευνας της αλήθειας.

Μία από τις πιο τρανταχτές αποδείξεις της δύναμης του ισχυρού κοινωνικού αισθήματος στο εσωτερικό της χώρας είναι το ψήφισμα της εκπροσώπου των οικογενειών των θυμάτων κ. Μαρίας Καρυστιανού, με το οποίο ένα εκατομμύριο τριακόσιες πενήντα χιλιάδες πολίτες μέχρι τώρα ζητούν την εκκίνηση διαδικασιών για την απόδοση ευθυνών σε κυβερνητικά πρόσωπα, καθώς και την κατάργηση της βουλευτικής ασυλίας για τις ποινικές ευθύνες των πολιτικών προσώπων. Μέχρι στιγμής, ο εντυπωσιακός αριθμός του ενός εκατομμυρίου τριακοσίων πενήντα χιλιάδων υπογραφών αποτελεί ένα μαζικό ρεύμα που συγκαταλέγει το ψήφισμα αυτό ανάμεσα σε εκείνα που έχουν λάβει την ευρύτερη λαϊκή υποστήριξη σε όλη τη σύγχρονη ελληνική ιστορία, -ναι σε όλη τη σύγχρονη ελληνική ιστορία!

Για να αντιληφθείτε το μέγεθος της κοινωνικής κατακραυγής απέναντι στην ατιμωρησία των Υπουργών που το πολιτικό σύστημα προστατεύει, οι πολίτες που υπέγραψαν το ψήφισμα αυτό -και οι οποίοι αυξάνονται κάθε μέρα- ισοδυναμούν ήδη με τα δύο τρίτα των πολιτών που ανέδειξαν τη σημερινή Κυβέρνηση της Νέας Δημοκρατίας. Δεν λέω ότι η εκλογή μιας κυβέρνησης είναι το ίδιο πράγμα με την υπογραφή ενός ψηφίσματος. Λέω, όμως, ότι στα μάτια όλου του κόσμου όταν έχουμε ένα ψήφισμα που αμφισβητεί την ικανότητα των πολιτικών θεσμών να αναδεικνύουν την αλήθεια και να απονέμουν ευθύνες στις διεφθαρμένες πολιτικές εξουσίες και φέρει τις υπογραφές ενός εκατομμυρίου τετρακοσίων χιλιάδων πολιτών, είναι πολύ σαφές ότι έχουμε να κάνουμε με μία γενικευμένη απονομιμοποίηση των χειρισμών της Κυβέρνησης σε μιας τεράστιας σημασίας εθνική υπόθεση.

Για να το πούμε απλά, κυρίες και κύριοι της κυβερνητικής πλειοψηφίας, το ψήφισμα αυτό υπογραμμίζει ότι υπάρχει πλέον μια κραυγαλέα αναντιστοιχία ανάμεσα στο δημόσιο αίσθημα αφ’ ενός και στους ευσεβείς πόθους μιας ξεκομμένης από την κοινωνική πραγματικότητα Κυβέρνησης αφ’ ετέρου. Όμως, η απομόνωση της Κυβέρνησης στην υπόθεση των Τεμπών δεν περιορίζεται μόνο στο εσωτερικό.

Αυτό που από την πρώτη στιγμή αποκαλέσαμε ως «συγκάλυψη του εγκλήματος των Τεμπών» οδήγησε τον περασμένο χρόνο στη σταδιακή υποβάθμιση και απομόνωση της χώρας μας διεθνώς και ιδίως στην Ευρωπαϊκή Ένωση. Ήδη από το περασμένο καλοκαίρι η Ευρωπαία εισαγγελέας διερευνά το σκάνδαλο της μη υλοποίησης της περιβόητης σύμβασης 717, που αν είχε ολοκληρωθεί εντός της προθεσμίας της, το 2016, οι ελληνικοί σιδηρόδρομοι θα ήταν ασφαλείς και στις 28 Φεβρουαρίου του 2023 δεν θα είχαμε θρηνήσει θύματα.

Τον περασμένο Φεβρουάριο, είχαμε επίσης το καταδικαστικό ψήφισμα του Ευρωπαϊκού Κοινοβουλίου για τις παραβιάσεις του κράτους δικαίου στην Ελλάδα που πέρασε με τριακόσιες τριάντα ψήφους, περιλαμβανομένων όμως και επτά θετικών ψήφων και επτά αποχών από μέλη του Ευρωπαϊκού Λαϊκού Κόμματος, της συντηρητικής ομάδας δηλαδή, στην οποία ανήκει η Νέα Δημοκρατία. Με άλλα λόγια, ακόμα και οι ομοϊδεάτες σας τα ενέκριναν αυτά, περιλαμβανομένου και ενός Γάλλου πρώην Υπουργού.

Η κακή διεθνής συγκυρία επιδεινώθηκε περαιτέρω για την Κυβέρνηση ξανά προχθές, όταν το Ευρωπαϊκό Κοινοβούλιο άκουσε την κ. Καρυστιανού σε σχέση με το ψήφισμά της.

Η κ. Καρυστιανού είπε στο Ευρωπαϊκό Κοινοβούλιο ότι το κράτος δικαίου στην Ελλάδα δεν λειτουργεί. Και συνέχισε λέγοντας «Μας έφερε εδώ η απελπιστική κατάρρευση της εμπιστοσύνης που βιώνουμε στην Ελλάδα σε σχέση με την ορθή λειτουργία των θεσμών. Άνθρωποι απλοί, καλοπροαίρετοι και νομοταγείς δεν αντέχουμε τη νομιμοποίηση της ατιμωρησίας». Και έκλεισε λέγοντας «Η διαδικασία διερεύνησης στην Ελλάδα εξελίσσεται με τρόπο που πλέον μας βεβαιώνει ότι η αλήθεια δεν θα λάμψει».

Ακούγοντας τα λόγια αυτά, το Ευρωπαϊκό Κοινοβούλιο όχι μόνο δεν αδιαφόρησε, αλλά αποφάσισε προχθές να διερευνηθεί η υπόθεση όχι σε μία, αλλά σε δύο επιτροπές, τη LIBE και την TRAN. Όπως όλοι γνωρίζουμε, η κ. Καρυστιανού δεν είναι εκπρόσωπος καμμίας Αντιπολίτευσης. Είναι μητέρα ενός εκ των πενήντα επτά θυμάτων, της δεκαεννιάχρονης Μάρθας και είναι εκπρόσωπος των οικογενειών των θυμάτων, δηλαδή ο άνθρωπος που νομιμοποιείται ηθικά να θέτει το κριτήριο. Και η κ. Καρυστιανού έφτασε μέχρι τις Βρυξέλλες για να καταγγείλει την ελληνική Κυβέρνηση για επιχείρηση συγκάλυψης και το Ευρωπαϊκό Κοινοβούλιο έκρινε πως πρέπει να κινηθεί με βάση αυτές τις σοβαρές καταγγελίες. Δεν σας λέει τίποτα αυτό;

Την ίδια στιγμή, βεβαίως, το πόρισμα της Πλειοψηφίας το οποίο καλούμαστε να συζητήσουμε παρουσιάζει την υπόθεση ως ουσιαστικά περαιωμένη και ικανοποιητικά διερευνηθείσα από την εξεταστική επιτροπή της Βουλής. Αυτά, τη στιγμή που στη Λάρισα η ανάκριση για το έγκλημα των Τεμπών είναι ακόμη ανοιχτή, η δίωξη κατά του πρώην περιφερειάρχη Θεσσαλίας Κώστα Αγοραστού για το μπάζωμα στον τόπο του εγκλήματος έχει πρόσφατα διαταχθεί, η δίωξη της Ευρωπαϊκής Εισαγγελίας για τη σύμβαση 717 συνεχίζεται και χθες το Ευρωπαϊκό Κοινοβούλιο ξεκίνησε τη δική του έρευνα σε δύο επιτροπές για το θέμα.

Αυτό σημαίνει ότι κάτι σοβαρό δεν πάει καλά. Για να το πούμε ξεκάθαρα, τη στιγμή που η ελληνική Βουλή συζητά σήμερα την ολοκλήρωση της δικής της έρευνας και οι πάντες ακόμη συνεχίζουν ή μόλις έχουν αρχίσει να διερευνούν την υπόθεση, είναι δύσκολο ακόμη και για τον πιο καλόπιστο πολίτη να μην υποψιαστεί ότι στην περίπτωση της εξεταστικής επιτροπής της Βουλής υπάρχει μια εμφανής αγωνία πρόωρου κλεισίματος της υπόθεσης, με στόχο βεβαίως τη συγκάλυψη.

Εν μέσω όλων αυτών, η κυβερνητική πλειοψηφία κατέθεσε και επέβαλε ψηφίζοντας μόνη της το πόρισμα με τα συμπεράσματα που η ίδια υποστηρίζει ότι συνάγονται από τις έρευνες της εξεταστικής επιτροπής. Όποιος διαβάσει τα εννέα γενικά συμπεράσματα του πορίσματος έχει την αίσθηση ότι αυτά θα μπορούσαν να είχαν γραφεί και στις αρχές Νοεμβρίου, προτού αρχίσει η εξεταστική επιτροπή τις εργασίες της. Ξέρετε γιατί; Διότι το αποτέλεσμα της έρευνας ήταν προκαθορισμένο.

Διαβάζω ενδεικτικά το πρώτο συμπέρασμα της έρευνας. Το βράδυ του δυστυχήματος, λέει, διαπιστώθηκε σειρά παραβιάσεων του Γενικού Κανονισμού Κινήσεως και αναφέρει επτά παραβιάσεις: 1α. Η παράλειψη του σταθμάρχη Λάρισας, κ.λπ., κ.λπ., 1β. Η παράλειψη του σταθμάρχη να παρακολουθεί τον πίνακα τηλεχειρισμού κ.λπ., κ.λπ., 1γ. Η παράλειψη του σταθμάρχη να ενημερώνει τον μηχανοδηγό με παράδοση κ.λπ., κ.λπ., 1δ. Η παράλειψη των μηχανοδηγών κ.λπ., κ.λπ., 1ε. Η παράλειψη των μηχανοδηγών να ακινητοποιήσουν το τρένο, 1στ΄. Η παράλειψη των μηχανοδηγών να επικοινωνήσουν με τον σταθμάρχη, 1ζ. Η παράλειψη των μηχανοδηγών να κάνουν αναγγελία κ.λπ., κ.λπ.. Αυτοί φταίνε σύμφωνα με το πόρισμα.

Επιπλέον, το όγδοο συμπέρασμα για τις πολιτικές ευθύνες προειδοποιεί κατά «της πολιτικής εκμετάλλευσης…», λέει, «…της δικαιοσύνης», σαν αυτό που κάνει με τη δύναμη της Πλειοψηφίας της στη Βουλή η Κυβέρνηση να μην είναι πολιτική εκμετάλλευση. Και λέει ότι η πολιτική ευθύνη «αντικειμενικά!» αναλήφθηκε από τον τότε Υπουργό κ. Καραμανλή με την άμεση παραίτησή του. Άρα τελειώσαμε και με αυτό!

Αν θυμάμαι καλά, την ίδια φράση είχε χρησιμοποιήσει ακριβώς και ο κ. Βορίδης στη συζήτηση που είχαμε προτού συσταθεί η εξεταστική επιτροπή. Προκατασκευασμένα, με άλλα λόγια.

Όμως, και το ένατο και τελευταίο συμπέρασμα αναφορικά με το περιβόητο μπάζωμα λέει ξανά ότι οι παρεμβάσεις στον χώρο έγιναν με απόφαση των αρμόδιων επιχειρησιακών συλλογικών οργάνων. Πιο μεγάλη αοριστία γύρω από αυτό δεν θα μπορούσε να υπάρξει!

Όμως, δεν είμαστε μόνο εμείς στην Πλεύση Ελευθερίας που λέμε ότι το πόρισμα αυτό είναι ένα ξέπλυμα ευθυνών που δεν επιφέρει καμμία κάθαρση σε αυτή την τραγική υπόθεση. Υπάρχουν φωνές και μέσα από την ίδια τη Νέα Δημοκρατία που το παραδέχονται. Όχι βεβαίως ο εισηγητής της Πλειοψηφίας κ. Τσαβδαρίδης, ο οποίος είπε: «Το πόρισμα των Βουλευτών της Νέας Δημοκρατίας ελπίζουμε ότι θα προσφέρει μια ακτίδα παρηγοριάς και μια αίσθηση κάθαρσης στη συλλογική μνήμη της κοινωνίας μας, βοηθώντας την ελληνική δικαιοσύνη». Έτσι είπε.

Χθες στην ΕΡΤ, η ίδια η κ. Μπακογιάννη διατύπωσε την ακριβώς αντίθετη άποψη για την εξεταστική επιτροπή. Είπε -και το λέω σε εισαγωγικά- «Οι εξεταστικές επιτροπές ξέρω πάρα πολύ καλά ότι δεν αποδίδουν ποτέ τίποτα, γιατί η αναζήτηση της αλήθειας δεν μπορεί να έχει κομματικό φίλτρο». Αυτά τα είπε η κ. Μπακογιάννη. Είπε ότι δεν αποδίδουν «τίποτα» και «η αναζήτηση της αλήθειας δεν μπορεί να έχει κομματικό φίλτρο».

Κι ύστερα έρχεται ο κ. Βορίδης και ο εισηγητής της Νέας Δημοκρατίας και παρουσιάζουν αυτό το μνημείο συγκάλυψης ως «αχτίδα παρηγοριάς» που συμβάλλει στη «δικαιοσύνη», την «κάθαρση», κ.λπ., κ.λπ..

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Έχει, βεβαίως, μεγάλο ενδιαφέρον τελικά να σκεφτούμε γιατί υπάρχουν δύο διαμετρικά αντίθετες απόψεις εντός της Νέας Δημοκρατίας για το πόρισμα της εξεταστικής. Μήπως επειδή η Πλειοψηφία ξέρει καλά πως το πόρισμα αυτό δεν ρίχνει κανένα φως, άρα ταυτόχρονα είναι υποχρεωμένη να προσποιείται ότι το κάνει;

Κλείνοντας, κύριε Πρόεδρε, θα ήθελα να βεβαιώσω τη Βουλή και όλους τους πολίτες ότι εμείς στην Πλεύση Ελευθερίας δεν πρόκειται να αφήσουμε το έγκλημα που διαπράχθηκε πριν έναν χρόνο στα Τέμπη να περάσει στη σφαίρα της συλλογικής λήθης. Ούτε οι πενήντα επτά νεκροί και οι δεκάδες τραυματίες αλλά ούτε και οι ευθύνες όλων εκείνων που άφησαν το καθεστώς της ασφάλειας των σιδηροδρόμων στη χώρα μας να καταρρεύσει, χωρίς μάλιστα να προειδοποιήσουν κανέναν, ιδίως οι ευθύνες των Υπουργών δεν πρόκειται ποτέ να ξεχαστούν -τουλάχιστον όχι από εμάς.

Η Πλεύση Ελευθερίας μιλάει για το έγκλημα των Τεμπών ήδη από τις προγραμματικές δηλώσεις της Κυβέρνησης και ψηφίσαμε τον Νοέμβριο υπέρ της σύστασης της εξεταστικής επιτροπής και προανακριτικής επιτροπής, με άρση της ασυλίας τεσσάρων πρώην Υπουργών και την παραπομπή τους στη δικαιοσύνη, για να υπάρξει πλήρης διερεύνηση των ποινικών ευθυνών που συνδέονται με αυτή την υπόθεση.

Έκτοτε, κύριοι της Συμπολίτευσης, η επικεφαλής μας, η κ. Κωνσταντοπούλου, επανήλθε τόσες φορές στο έγκλημα και στο αίτημα διερεύνησης, λογοδοσίας και τιμωρίας των υπευθύνων, ώστε πέσατε ομαδόν να την εξαιρέσετε από την εξεταστική επιτροπή, επειδή εκπροσωπεί αφιλοκερδώς τρεις οικογένειες θυμάτων. Στην απόφαση εξαίρεσης της κ. Κωνσταντοπούλου από τους Βουλευτές της Νέας Δημοκρατίας συνέδραμε και ο ΣΥΡΙΖΑ που έχει και αυτός βαριές ευθύνες.

Ομολογήσατε, κύριοι της Νέας Δημοκρατίας, ότι η εκπροσώπηση των θυμάτων είναι εχθρική πράξη για εσάς. Με τέτοια τεχνάσματα, όπως και με τις αήθεις συμπεριφορές του προέδρου της εξεταστικής και πολλών Βουλευτών σας, δεν θα σταματήσετε ούτε την Πλεύση Ελευθερίας ούτε και τις οικογένειες των θυμάτων από τη διαλεύκανση της υπόθεσης.

Η Ζωή Κωνσταντοπούλου ήδη κατέθεσε στον ανακριτή όλα τα Πρακτικά της εξεταστικής επιτροπής που είναι αποκαλυπτικά. Σε πείσμα της οργανωμένης προσπάθειας συσκότισης που ακολουθεί η Κυβέρνηση, εμείς δεν θα πάψουμε να αγωνιζόμαστε στο πλευρό των οικογενειών των θυμάτων, μέχρι να αποκαλυφθεί όλη η αλήθεια για τις αιτίες που οδήγησαν σε αυτό το έγκλημα.

Δυστυχώς, οι διαδικασίες της εξεταστικής επιτροπής με τις αυταρχικές, χυδαίες και αντικοινοβουλευτικές μεθόδους του προέδρου της, με τον αποκλεισμό κρίσιμων μαρτύρων και με την ακραία κατάχρηση της εξουσίας που διαθέτει η κομματική Πλειοψηφία της Νέας Δημοκρατίας, έκαναν το παν για να φανεί ότι η υπόθεση αυτή τάχα διερευνήθηκε, χωρίς το πόρισμα της Νέας Δημοκρατίας να αναδείξει απολύτως τίποτα καινούργιο στο τέλος.

Εμείς δεν συναινούμε σε αυτή την κοροϊδία και στην υποκριτική ρητορεία περί δήθεν «αχτίδας παρηγοριάς». Η Πλεύση Ελευθερίας θα συνεχίσει να καταγγέλλει τη Νέα Δημοκρατία για συγκάλυψη, βεβαιώνοντας ταυτόχρονα όλους τους πολίτες ότι δεν θα πάψουμε να αντιστεκόμαστε σε αυτές τις πρακτικές. Θα συνεχίσουμε να αγωνιζόμαστε με όλες τις δυνάμεις μας, μέχρι να φωτιστεί όλη η αλήθεια γύρω από αυτό το έγκλημα.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Επόμενος ομιλητής είναι ο κ. Βασίλειος Μεταξάς, Βουλευτής του Κομμουνιστικού Κόμματος Ελλάδας.

Ορίστε, έχετε τον λόγο.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κυρίες και κύριοι, η πρωτοβουλία του ΚΚΕ για τη συγκρότηση εξεταστικής επιτροπής με θέμα τη διερεύνηση του εγκλήματος των Τεμπών και όλων των πτυχών που σχετίζονται με αυτό, ξεκινώντας τη διερεύνηση από την περίοδο που άρχισε να ξεδιπλώνεται η στρατηγική της λεγόμενης απελευθέρωσης των σιδηροδρόμων, έβαλε στο κάδρο της συζήτησης όλους εκείνους που με τον έναν ή τον άλλον τρόπο οδήγησαν στη σημερινή τραγική κατάσταση τον ΟΣΕ, ώστε παραμονές του δυστυχήματος να προβλέπουν οι ίδιοι οι εργαζόμενοι το έγκλημα που τελικά διαπράχθηκε, αλλά να προβλέπουν και τα κροκοδείλια δάκρυα που θα χύνονταν, να προβλέπουν όμως και πως όλα θα καταλογιστούν στο ανθρώπινο λάθος.

Νομίζουμε πως ήταν λογικό να προκαλέσει αυτή η πρωτοβουλία του ΚΚΕ την αμηχανία πρώτα και κύρια των κομμάτων που κυβέρνησαν όλα τα προηγούμενα χρόνια, που μαζί με τη Νέα Δημοκρατία έχουν κάθε λόγο να καλυφθούν οι βαριές ευθύνες τους, ιδιαίτερα του ΠΑΣΟΚ και του ΣΥΡΙΖΑ, που εν μέρει τούς ευνοεί το πόρισμα της Νέας Δημοκρατίας που λέει ότι η ανάλυση από την επιτροπή δεν ανέδειξε πράξεις ή παραλείψεις πολιτικών προσώπων που να συνδέονται με το δυστύχημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σωστό.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Τι και αν όλοι οι Υπουργοί που εξετάστηκαν, τόσο της Νέας Δημοκρατίας όσο και του ΠΑΣΟΚ και του ΣΥΡΙΖΑ, επιβεβαίωσαν τη διαχρονική ταύτιση όλων των κυβερνήσεων σε σχέση με την πορεία του ΟΣΕ, ότι ο καθένας συνέχιζε εκεί που σταματούσε ο προηγούμενος και που στα ζητήματα ασφάλειας συμπυκνώνεται όλη αυτή η κοινή πορεία, στη λογική τού «πάμε και όπου βγει», με τα ελλιπέστατα μέτρα ασφαλείας, που αποτελούν μη επιλέξιμο κόστος για τα συμφέροντα του κεφαλαίου;

Τι αποδείχθηκε από τις δηλώσεις όλων των Υπουργών; Ότι όλοι γνώριζαν για τις ελλείψεις και τα κενά στα ζητήματα ασφαλείας, αλλά και για τις ενδεχόμενες τραγικές συνέπειές τους, ότι αποφάσιζαν και επέλεγαν οι ίδιοι και οι κυβερνήσεις να κυκλοφορούν τα βαγόνια σε ένα δίκτυο ακατάλληλο, που μάλιστα χειροτέρευε συνεχώς εξαιτίας και της δικής τους πολιτικής. Και όλα αυτά για να μη διασαλευτεί η αναπαραγωγή του κεφαλαίου, να μη διασαλευτεί η καπιταλιστική οικονομία, αυτό που με κυνικό τρόπο είπε ο κ. Γεωργιάδης: «Είναι δυνατόν ο Υπουργός Μεταφορών να πει ότι δεν είναι ασφαλείς οι σιδηρόδρομοι;».

Προτεραιότητα ήταν η διαμόρφωση των σιδηροδρόμων με τέτοια μορφή που να συμβάλουν στην ανταγωνιστικότητα και την κερδοφορία των μονοπωλιακών ομίλων, τόσο εκείνων που τους χρησιμοποιούν για τις μεταφορές όσο και για τις εταιρείες που δραστηριοποιούνται άμεσα στην εκμετάλλευσή τους.

Σε αυτή την προτεραιότητα αποδείχθηκε πως βρίσκεστε όλοι μαζί στο κάδρο, Νέα Δημοκρατία, ΠΑΣΟΚ, ΣΥΡΙΖΑ και φυσικά το «ιερό σας δισκοπότηρο», η Ευρωπαϊκή Ένωση, που όλοι σας κάνετε προσπάθεια να την εξωραΐσετε και σε αυτή την υπόθεση, η Ευρωπαϊκή Ένωση των απανωτών οδηγιών για την προώθηση της απελευθέρωσης, της στρατηγικής του κόστους-οφέλους, των κατευθύνσεών της που προβλέπουν ότι τρένα σαν αυτά που συγκρούστηκαν στα Τέμπη μπορούν να κυκλοφορούν με συστήματα ασφαλείας που εγκαταστάθηκαν και πιστοποιήθηκαν πριν τριάντα χρόνια -όλα αυτά τα ενσωματώσατε μάλιστα και στο εθνικό δίκαιο-, η Ευρωπαϊκή Ένωση των «λόμπι» που μέσω της Κομισιόν τοποθετούνταν στον ΟΣΕ και στην «ΕΡΓΟΣΕ» για να λειτουργούν ως «ντίλερ» συγκεκριμένων εταιρειών, για λογαριασμό των οποίων «έσπαγαν» οι εργολαβίες, ώστε να μένουν όλοι ευχαριστημένοι. Η Ευρωπαϊκή Ένωση που μόνο σε έναν χρόνο μέσα, το 2021, είχε χίλια τριακόσια τριάντα εννέα σημαντικά σιδηροδρομικά ατυχήματα με εξακόσιους ογδόντα τρεις νεκρούς, που ενενήντα επτά από αυτά αφορούσαν συγκρούσεις τρένων. Η Ευρωπαϊκή Ένωση που, όπως δήλωσε στην εξεταστική επιτροπή εμπειρογνώμονας της επιτροπής Γεραπετρίτη, «μπούσουλάς» της είναι -είπε ακριβώς αυτά τα λόγια- να μπορεί να φτάνει γρήγορα και φθηνά -επαναλαμβάνω, γρήγορα και φθηνά- ένα τρένο από τη μια άκρη της Ευρώπης στην άλλη. Ακόμα και γι’ αυτήν τη σύμβαση 717, το κύριο, το πρωταρχικό που ενδιαφέρει την Ευρωπαϊκή Ένωση είναι η οικονομική ζημία που προκλήθηκε. Αυτό είναι που ενδιαφέρει την Εισαγγελία της Ευρωπαϊκής Ένωσης.

Η αποκάλυψη όλων αυτών από το ΚΚΕ ξεσήκωσε και μένος ιδιαίτερα από το ΠΑΣΟΚ, στο οποίο «κόλλησε» βέβαια και η Νέα Αριστερά, που έφτασε να συκοφαντεί την πρωτοβουλία για εξεταστική, μιλώντας για συμπαιγνία με τη Νέα Δημοκρατία, όταν η δική του πρόταση για σύσταση προανακριτικής, που μάλιστα το ΚΚΕ την υπερψήφισε, θα οδηγούσε εξαιτίας της αυξημένης πλειοψηφίας που απαιτείται από τη Βουλή, στο να μην υπάρχει καμμία συζήτηση του θέματος μέσα στη Βουλή.

Παίζουμε, λοιπόν, το παιχνίδι της Νέας Δημοκρατίας, με βάση αυτά που λέει το ΠΑΣΟΚ, το ΚΚΕ, άλλα όμως φαίνεται ότι το παίζουν και οι συγγενείς των θυμάτων που ζήτησαν διερεύνηση δεκαπενταετίας, που, τέλος πάντων, συμβουλεύουμε τους κυρίους και τις κυρίες του ΠΑΣΟΚ και της Νέας Αριστεράς να ακούσουν και τις δηλώσεις των ίδιων των συγγενών των νεκρών που μιλάνε για την εξεταστική επιτροπή και αν βοήθησε η όχι, χωρίς να έχουν αυταπάτες οι ίδιοι. Ούτε το ΚΚΕ είχε αυταπάτες. Έτσι κι αλλιώς έχει συγκεκριμένα όρια που καθορίζονται από την κάθε φορά κυβερνητική πλειοψηφία.

Στη βάση, λοιπόν, αυτή το ΚΚΕ θα συνεχίσει να δίνει τη μάχη μαζί με τους εκατοντάδες χιλιάδες των διαδηλωτών σε όλη την Ελλάδα, ώστε να αποδοθούν όλες οι πολιτικές και ποινικές ευθύνες για το έγκλημα, για να μην περάσει το σχέδιο συγκάλυψης, για να δικαιωθούν οι συγγενείς των νεκρών, για να αλλάξει ο νόμος περί ευθύνης Υπουργών, όπως είχαμε προτείνει και στη συζήτηση για την Αναθεώρηση του Συντάγματος, που όλοι μαζί στοιχηθήκατε απέναντι σε ένα αίτημα, που τώρα πλέον έχει μετατραπεί και σε μαζική διεκδίκηση, για να μην ξεχαστεί και να μην επαναληφθεί το έγκλημα, αφού τα αίτια βρίσκονται μπροστά μας και σε άλλους τομείς.

Προτεραιότητά σας και σε αυτούς τους τομείς και σε άλλους τομείς της ζωής του λαού είναι να μη διασαλευτεί η καπιταλιστική οικονομία, είναι ο κανόνας της δημοσιονομικής πειθαρχίας της Ευρωπαϊκής Ένωσης, είναι τα ματωμένα πρωτογενή πλεονάσματα, είναι τα μη επιλέξιμα έργα, όπως αυτά που ζήσαμε και στη Θεσσαλία με τις πλημμύρες, είναι η λογική του κόστους-οφέλους.

Κυοφορούνται, λοιπόν, νέα Τέμπη. Εμείς θα είμαστε με τον λαό να τα αποκρούσουμε, γιατί αυτά τα νέα Τέμπη που κυοφορούνται είναι αποτέλεσμα της κοινής σας στρατηγικής και πολιτικής, που στο επίκεντρο έχει το κυνήγι του κέρδους και που δεν συμβιβάζεται με τίποτα με την προστασία της ανθρώπινης ζωής.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μεταξά.

Επόμενος ομιλητής είναι ο κ. Μακάριος Λαζαρίδης, Βουλευτής της Νέας Δημοκρατίας. Θα ακολουθήσει ο Κοινοβουλευτικός Εκπρόσωπος του ΠΑΣΟΚ κ. Μάντζος.

Ορίστε, κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ξεκινώ την ομιλία μου παρουσία σας, λέγοντας ότι σε αυτά τα πέντε χρόνια που βρίσκομαι στο ελληνικό Κοινοβούλιο είναι η δυσκολότερη ομιλία, καθώς αφορά την ανείπωτη εθνική τραγωδία των Τεμπών. Πρόκειται για ένα γεγονός που μας συντάραξε όλους και δημιούργησε δικαιολογημένα αισθήματα πόνου, οργής και αγανάκτησης στην ελληνική κοινωνία. Η χώρα βυθίστηκε στο πένθος και οι εφιαλτικές εκείνες στιγμές εξακολουθούν να συγκλονίζουν όλους μας. Ευθύνη μας είναι να χυθεί άπλετο φως προκειμένου να εντοπιστούν και να τιμωρηθούν οι ένοχοι, αλλά και να αναληφθούν πρωτοβουλίες για να μην επαναληφθεί ξανά ποτέ κάτι τέτοιο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στη Νέα Δημοκρατία είναι οι ένοχοι, κύριε…

**ΝΟΤΗΣ ΜΗΤΑΡΑΚΗΣ:** Είστε στη Βουλή, κυρία Κωνσταντοπούλου!

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, παρακαλώ, μη διακόπτετε.

**ΜΑΚΑΡΙΟΣ ΛΑΖΑΡΙΔΗΣ:** Το σύνολο των πτυχών της υπόθεσης διερευνάται με κάθε λεπτομέρεια από τη δικαιοσύνη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ανάμεσά σας είναι οι ένοχοι!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ.

Συνεχίστε, κύριε συνάδελφε.

**ΜΑΚΑΡΙΟΣ ΛΑΖΑΡΙΔΗΣ:** Φαντάζομαι ότι θα συμφωνούμε όλοι εδώ μέσα για τον ανεξάρτητο ρόλο της και για την απόλυτη εμπιστοσύνη που της έχουμε. Είναι αυτή που θα καταδείξει -όπως όλα δείχνουν πολύ σύντομα- την πραγματική αλήθεια.

Από εκεί και πέρα, η εξεταστική επιτροπή, τη σύσταση της οποίας πρότεινε το Κομμουνιστικό Κόμμα Ελλάδας και η Νέα Δημοκρατία συμφώνησε αμέσως, όλους αυτούς τους μήνες διερεύνησε με τον πιο λεπτομερή τρόπο τις συνθήκες της τραγωδίας, εξέτασε τις χρόνιες παθογένειες του σιδηροδρόμου, καθώς και τριάντα εννέα μάρτυρες, περισσότερους από κάθε άλλη αντίστοιχη διαδικασία.

Το κύριο συμπέρασμα που προκύπτει είναι ότι τη βραδιά του δυστυχήματος ο Γενικός Κανονισμός Κινήσεως, ο αντίστοιχος Κ.Ο.Κ. του σιδηροδρόμου, όπως ονομάζεται, παραβιάστηκε επτά φορές. Εάν είχε τηρηθεί χωρίς εκπτώσεις και αστερίσκους, το δυστύχημα, σύμφωνα με τους μάρτυρες, δεν θα είχε συμβεί.

Όσον αφορά την περιβόητη σύμβαση 717 του 2014 για τα συστήματα σηματοδότησης και τηλεδιοίκησης, παρ’ όλο που θα έπρεπε να είχε ολοκληρωθεί το 2016, είχε υλοποιηθεί μέχρι τον Ιούλιο του 2019 σε ποσοστό μόλις 18%.

Μάλιστα μέχρι τότε είχαν χορηγηθεί έξι παρατάσεις από τον αρμόδιο Yπουργό της κυβέρνησης ΣΥΡΙΖΑ, τον κ. Χρήστο Σπίρτζη, με συνυπευθυνότητα του ελληνικού δημοσίου. Η έβδομη παράταση που δόθηκε από την πολιτική ηγεσία της Κυβέρνησης της Νέας Δημοκρατίας κρίθηκε αναγκαία προκειμένου να ολοκληρωθεί επιτέλους η υλοποίηση της σύμβασης. Κάτι που έγινε τον Σεπτέμβριο του 2023. Κάτι που δεν θα γινόταν αν δεν είχε δοθεί η παράταση. Για τον λόγο αυτόν προφανώς και δεν ισχύουν τα περί ποινικής ευθύνης του κ. Κώστα Καραμανλή, όπως ισχυρίζονται ορισμένοι λόγω ύπαρξης στοιχειώδους συνάφειας μεταξύ ενεργειών ή δήθεν παραλείψεών του κατά την προαναφερόμενη περίοδο και του τραγικού δυστυχήματος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βγάζετε συμπέρασμα.

**ΜΑΚΑΡΙΟΣ ΛΑΖΑΡΙΔΗΣ:** Ο ίδιος, θυμίζω, ανέλαβε την αντικειμενική πολιτική ευθύνη την επόμενη ημέρα του τραγικού συμβάντος.

Κυρίες και κύριοι συνάδελφοι, στεκόμαστε με σεβασμό απέναντι στις οικογένειες των πενήντα επτά θυμάτων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το δείξατε.

**ΜΑΚΑΡΙΟΣ ΛΑΖΑΡΙΔΗΣ:** Κανείς από εμάς εδώ δεν μπορεί να έρθει στη θέση τους και να αισθανθεί τον πόνο τους. Δυστυχώς την ίδια ώρα κάποιοι πολιτικοί και τα κόμματά τους κάνουν πολιτική ακόμα και στις πλάτες συγγενών, ακόμα και στο όνομα θυμάτων και νεκρών. Το λέω γιατί κάποιοι σε αυτή την Αίθουσα μίλησαν για ντροπή. Ντροπή, κυρίες και κύριοι συνάδελφοι της Αντιπολίτευσης, είναι η τυμβωρυχία. Ντροπή είναι να επιλέγεις νεκρούς και να κάνεις καριέρα στο όνομα κάποιων εξ αυτών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή είναι αυτό που κάνετε.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ μη διακόπτετε, μην το κάνετε συνεχώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή είναι που καλύπτετε ενόχους.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, φτάνουν οι διακοπές.

**ΜΑΚΑΡΙΟΣ ΛΑΖΑΡΙΔΗΣ:** Έφτασαν κάποιοι στο σημείο να μιλήσουν ακόμα και για δήθεν εσκεμμένο «μπάζωμα» του χώρου της σύγκρουσης των δύο τρένων. Μπάζωμα για να αποκρύψουμε τι και γιατί; Ας είμαστε σοβαροί επιτέλους σε αυτή την Αίθουσα.

Οι επιχειρησιακές κινήσεις που έλαβαν χώρα μετά το δυστύχημα έχουν εξηγηθεί από τον πλέον αρμόδιο υπηρεσιακό παράγοντα. Είναι ενέργειες άμεσα συνδεδεμένες με τα πρωτόκολλα διαχείρισης κρίσεων που ισχύουν και τα οποία ενεργοποιήθηκαν από την πρώτη στιγμή, με μοναδικό γνώμονα την έρευνα, τη διάσωση, την ασφαλή μεταφορά των διασωθέντων στα νοσοκομεία και την ανάσυρση των νεκρών. Η απόφαση ελήφθη επί του πεδίου στο πλαίσιο διαχείρισης εν εξελίξει κρίσης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από ποιους;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, θα κάνουμε αυτή τη δουλειά τώρα; Θα διακόπτετε συνέχεια; Σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προσπαθείτε με αυτόν τον τρόπο να καλύψετε τους ενόχους. Να μας πει από ποιους;

**ΠΡΟΕΔΡΕΥΩΝ (Βασίλειος Βιλιάρδος):** Μα τι λέτε τώρα; Μην επεμβαίνετε. Δεν μπορείτε; Περιμένετε να τελειώσει και μετά πείτε ό,τι θέλετε.

**ΜΑΚΑΡΙΟΣ ΛΑΖΑΡΙΔΗΣ:** Με απλά λόγια, κυρίες και κύριοι συνάδελφοι, δεν ήταν θέμα εντολών. Ήταν θέμα πρωτοκόλλου, ήταν θέμα ανθρώπινων ζωών.

Κυρίες και κύριοι συνάδελφοι, ήλπιζα ότι σε ένα τόσο σοβαρό θέμα θα επικρατούσε σωφροσύνη και λογική. Ότι δεν θα έμπαιναν και πάλι μπροστά μικροκομματικά συμφέροντα. Δυστυχώς ούτε τώρα καταφέρνουμε να συνεννοηθούμε.

Εκ μέρους της Πλειοψηφίας, θέλω να πιστεύω ότι το πόρισμα στο οποίο καταλήξαμε, θα συμβάλει στη διαλεύκανση της υπόθεσης, βοηθώντας τη δικαιοσύνη στην αποσαφήνιση των συνθηκών της τραγωδίας και στον εντοπισμό των ενόχων που θα πρέπει να τιμωρηθούν όπως τους αρμόζει. Το οφείλουμε στις ψυχές των πενήντα επτά θυμάτων. Το οφείλουμε στις οικογένειές τους. Το οφείλουμε στους εκατόν ογδόντα τραυματίες. Το οφείλουμε στους εαυτούς μας. Το οφείλουμε στα παιδιά μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαζαρίδη.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Πλεύρη.

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, δεν είναι δυνατόν κάθε φορά που μιλάει Βουλευτής της Νέας Δημοκρατίας, όταν βρίσκεται στην Αίθουσα η Πρόεδρος κ. Κωνσταντοπούλου συνεχώς να διακόπτει. Πρέπει επιτέλους να μάθει, έχοντας διατελέσει και Πρόεδρος της Βουλής, ότι υπάρχει συγκεκριμένη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα με μάθετε εσείς τη διαδικασία!

**ΑΘΑΝΑΣΙΟΣ ΠΛΕΥΡΗΣ:** Μπορεί να πάρει τον λόγο, μπορεί να μιλήσει. Να σταματήσει να διακόπτει τους Βουλευτές. Γίνεται ένα κοινοβουλευτικό bullying από την κ. Κωνσταντοπούλου με μοναδικό στόχο να στοχοποιήσει Βουλευτές και να μην τους αφήσει να εκφράσουν τις απόψεις τους. Την προστασία, κύριε Πρόεδρε.

Και να ξέρετε, κυρία Κωνσταντοπούλου, ότι όταν έρθει η ώρα να μιλήσετε, δεν πρόκειται κανένας από την Κοινοβουλευτική Ομάδα, ό,τι κι αν πείτε είτε μιλήσετε ως Πρόεδρος κόμματος, είτε μιλήσετε ως πρώην Βουλευτής του ΣΥΡΙΖΑ είτε μιλήσετε ως δικηγόρος, να σας διακόψουμε. Θα σας επιτρέψουμε να μιλήσετε. Το ίδιο να κάνετε κι εσείς.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο επί προσωπικού.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ!

Σας παρακαλώ, αφήστε να πει ό,τι θέλει.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Θα στήνει το θέατρό της κάθε μέρα; Αυτό θα κάνουμε τώρα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα δεν είπατε ότι δεν θα με διακόψετε; Πριν αλέκτορα φωνήσαι τρις…!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, τι πράγματα είναι αυτά; Τι ακριβώς θέλετε; Αφήστε την να πει αυτά που θέλει. Μίλησε για σας ο κ. Πλεύρης, είπε αυτά που ήθελε να πει, θα απαντήσει η κ. Κωνσταντοπούλου και θα μας πει.

Ποιο είναι το προσωπικό, κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητώ μια σύντομη παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Παρέμβαση θέλετε ή επί προσωπικού;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μια σύντομη παρέμβαση μετά τα προσωπικά που ειπώθηκαν.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πρώτα απ’ όλα να ενημερώσω τον κ. Πλεύρη γιατί ο ίδιος βέβαια αλλιώς τοποθετείται ως δικηγόρος, αλλιώς ως πρώην Υπουργός, αλλιώς ως Κοινοβουλευτικός Εκπρόσωπος και αλλιώς ως εισηγητής της Νέας Δημοκρατίας, ότι εγώ έχω την κακή συνήθεια να λέω τα ίδια, με όποια ιδιότητα και αν μιλώ.

Έχω την κακή συνήθεια να μην αγαπάω τις καρέκλες και να τις αφήνω όταν προδίδονται αρχές και αξίες.

Έχω την κακή συνήθεια να θυμάμαι πολύ καλά, κύριε Πλεύρη, για όλους σας. Να θυμάμαι πάρα πολύ καλά και για τον κ. Μηταράκη που κάνει τώρα μορφασμούς. Προφανώς ανέλαβε να είναι ένας εκ των ομιλητών γιατί είχατε στενότητα και πενία ομιλητών και ίσως προσδοκά να επανέλθει σε υπουργικό θώκο, αφού εκπληρώσει αυτή την υπηρεσία.

Εκείνο όμως για το οποίο θα πρέπει να σας διαβεβαιώσω είναι το εξής: Κάθε φορά που θα επιχειρείτε την παραποίηση της αλήθειας, τη συγκάλυψη της ευθύνης, την υπόθαλψη των ενόχων, την παροχή συνδρομής στους υπαιτίους, κάθε φορά θα με βρίσκετε απέναντι. Μην προσδοκάτε ότι θα υπάρξει στιγμή που δεν θα με βρείτε απέναντι.

Καταφέρατε την εξαίρεσή μου από την εξεταστική επιτροπή με την ευγενή βοήθεια του ΣΥΡΙΖΑ, γιατί ξέρατε και τα δύο κόμματα πάρα πολύ καλά ότι αν ήμουν μέσα στην εξεταστική επιτροπή θα ήταν μια άλλη διαδικασία. Αυτό δεν σημαίνει ότι θα καταφέρετε να με κατασιγάσετε ή να με αποτρέψετε από το να καταδεικνύω τα κακώς κείμενά σας, κάθε φορά που θα λέτε ψέματα, κάθε φορά που θα έρχεται ο κ. Λαζαρίδης, ο κ. Τσαβδαρίδης, ο κ. Μαρκόπουλος, ο κ. Βορίδης και θα λένε «ψάχνουμε τις ευθύνες».

Ακούσαμε ανείπωτα πράγματα.

Ο κ. Μαρκόπουλος κόμπαζε ότι αναζητούσατε μήπως και κάτι δεν πήγε καλά. Όχι, όλα καλά πήγαν! Όλα καλά πήγαν και σκοτώσατε πενήντα επτά ανθρώπους! Σκοτώσατε πενήντα επτά ανθρώπους και θέλετε να καλύψετε το ίχνη σας. Είστε υπαίτιοι και υπόλογοι. Γι’ αυτό είστε και τόσο λίγοι, κύριοι, σήμερα, γιατί γνωρίζει η Κοινοβουλευτική σας Ομάδα ότι αυτή τη στιγμή όποιος έρχεται να επιτελέσει αυτό το έργο, μπαίνει στο κάδρο της ενοχής, της συνενοχής, της παροχής συνδρομής στους υπαιτίους.

Ο κ. Λαζαρίδης έφτασε να μας πει ότι σέβεται τις οικογένειες, τις οικογένειες που περιφρονήσατε όλοι σας, αρνούμενοι να ερευνήσετε, τις οικογένειες που λοιδορείτε, αφού κατακεραυνώνετε και ενοχοποιείτε τους νεκρούς, τις οικογένειες που εμπαίζετε και κοροϊδεύετε ξανά και ξανά, τους νεκρούς που τσαλαπατάτε ξανά και ξανά, θέλοντας να μας πείτε ότι τα κάνατε όλα καλά. Όχι απλώς δεν τα κάνατε όλα καλά, αλλά δεν έχετε ίχνος τσίπας. Να παραιτηθείτε, να πάτε σπίτια σας, κύριοι! Σκοτώθηκαν πενήντα επτά άνθρωποι! Δεν έχετε ίχνος ευσυνειδησίας, δεν έχετε ίχνος εντιμότητας να αναλάβετε την ευθύνη!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, έχετε μία παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δικαιούμαι πέντε λεπτά για την παρέμβαση να σας ενημερώσω.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, έχετε μία παρέμβαση για πέντε λεπτά, οι υπόλοιπες είναι για τρία λεπτά. Έχετε κάνει ήδη τρίτη παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στα δέκα δευτερόλεπτα, αφήστε να ολοκληρώσω. Με διακόψατε.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, θα συνεχιστεί για πολύ αυτό το σόου;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μαρκόπουλε, μην επεμβαίνετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Μαρκόπουλε, θα συνεχιστεί και θα λέτε αν ακούσατε κάποιον και αν μίλησε κανείς.

Θα συνεχιστεί γιατί υπάρχουμε κάποιοι εδώ μέσα που δεν θα εξαγοραζόμαστε, δεν πληρωνόμαστε, δεν μας βρίσκουνε μπόσικους ούτε οι εξουσίες ούτε η Χρυσή Αυγή ούτε η «NOVARTIS».

Θα συνεχιστεί, λοιπόν, κύριε Μαρκόπουλε!

**ΔΗΜΗΤΡΙΟΣ ΜΑΡΚΟΠΟΥΛΟΣ:…** (Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μας βρίσκετε απέναντι κάθε φορά που πάτε να «μπαζώσετε» τις ευθύνες σας και την αλήθεια, κάθε φορά που θα προσπαθείτε να τσαλαπατήσετε τη μνήμη των θυμάτων, κάθε φορά που θα ισχυρίζεστε ψεύδη, ενώ γνωρίζετε πάρα πολύ καλά την ευθύνη σας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Αν μου επιτρέπετε μόνο, κυρία Πρόεδρε, όταν παίρνετε τον λόγο μπορείτε να μιλάτε, αλλά δεν είναι σωστό να διακόπτετε την ώρα που μιλάει κάποιος ομιλητής χωρίς να σας δίνει κανείς τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε. Ναι, δεν είναι σωστό!

**ΠΡΟΕΔΡΕΥΩΝ (Βασίλειος Βιλιάρδος):** Έχει τον λόγο ο κ. Ηλιόπουλος.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, επί προσωπικού θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Έχει ζητήσει προηγουμένως τον λόγο ο κ. Ηλιόπουλος και περίμενε την Πρόεδρο να μιλήσει.

**ΑΘΑΝΑΣΙΟΣ ΠΛΕΥΡΗΣ:** Θα ήθελα κι εγώ τον λόγο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, κύριε Πλεύρη. Δεν θα γίνει αυτή η δουλειά συνέχεια.

**ΑΘΑΝΑΣΙΟΣ ΠΛΕΥΡΗΣ:** Πρέπει να ανακαλέσει. Είπε «σκοτώσατε»!

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Δεν έχετε εσείς τον λόγο. Δεν έχετε τον λόγο.

**ΝΟΤΗΣ ΜΗΤΑΡΑΚΗΣ:** Έχει αναφερθεί σε μένα προσωπικά!

**ΠΡΟΕΔΡΕΥΩΝ (Βασίλειος Βιλιάρδος):** Δεν υπάρχει τίποτα.

**ΝΟΤΗΣ ΜΗΤΑΡΑΚΗΣ:** Έχω δικαίωμα να το υποστηρίξω!

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, μην το συνεχίσουμε αυτό το πράγμα. Όχι.

Παρακαλώ πολύ, κύριε Ηλιόπουλε, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Θέλω να πάρω τον χρόνο της ομιλίας μου.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Πλεύρη. Μετά θα πάρετε τον λόγο.

Τώρα έχω δώσει τον λόγο στον κ. Ηλιόπουλο. Σας παρακαλώ. Δεν υπάρχει κάτι προσωπικό. Μην το συνεχίσουμε αυτό το πράγμα.

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μαρκόπουλε, αν θέλετε έρθετε στη θέση μου να κάνετε τη δουλειά μου. Σας παρακαλώ! Τι πράγματα είναι αυτά;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Να διαγραφεί από τα Πρακτικά το «Σκοτώσατε πενήντα επτά ανθρώπους»!

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κοιτάξτε, ας κάνουμε μία προσπάθεια ότι συζητάμε, αποτυχημένη θα είναι, αλλά ας προσπαθήσουμε.

Πριν λίγο είπε ο κ. Βορίδης για το μπάζωμα: «Τι αλλοιώθηκε; Γιατί μιλάτε για το μπάζωμα;». Και ο κ. Λαζαρίδης είπε τώρα διάφορα πράγματα σχετικά με το μπάζωμα. Βέβαια, δεν είπε ότι ποτέ δεν μάθαμε τις εντολές, είπε κάτι για υπηρεσιακά πρωτόκολλα, κ.λπ.. Είπατε, όμως, ότι σέβεστε τις οικογένειες και ότι κάποιοι κάνουν πολιτική επάνω στις πλάτες των οικογενειών. Ωραία, μην απαντήσετε σε εμάς. Απαντήστε στον Βαγγέλη Βλάχο, ο οποίος παρακολουθεί αυτή τη συζήτηση, που έχασε τον αδερφό του και ο οποίος έγραψε σχετικά με το μπάζωμα: «Μια οικογένεια ακόμη αναζητεί το παιδί της. Και οι υπόλοιπες αναζητούσαμε για μήνες τα τμήματα που δεν μπορέσαμε να θάψουμε. Κάποιες οικογένειες βρήκαν κάποια από αυτά, μήνες μετά». Να κάτι που αλλοιώθηκε με το μπάζωμα. Το γιατί έγινε αυτό θα πρέπει να το πείτε εσείς. Μην απαντήσετε σε εμάς. Εσείς που έχετε τόσο πόνο -και καλά- και σέβεστε τις οικογένειες, απαντήστε στον Βαγγέλη Βλάχο.

Είναι φανερό ότι δεν υπάρχει καμμία ντροπή στην Αίθουσα. Καμμία ντροπή! Σταματήστε, όμως, να προβάλλετε τις οικογένειες. Σταματήστε να προσβάλλετε τη μνήμη των νεκρών. Σταματήστε να προσβάλλετε την ίδια την έννοια της δημοκρατίας. Γι’ αυτό, λοιπόν, οκτώ στους δέκα μιλάνε για συγκάλυψη. Και αυτή η συγκάλυψη θα σας βαραίνει για πάντα, ό,τι και να κάνετε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον κ. Ηλιόπουλο.

Έχει ζητήσει τον λόγο επί προσωπικού ο κ. Μηταράκης.

Θα μας πείτε πρώτα τι είναι το προσωπικό, κύριε Μηταράκη.

**ΝΟΤΗΣ ΜΗΤΑΡΑΚΗΣ:** Έκανε προσωπική αναφορά σε εμένα και σε όλους τους Βουλευτές της Νέας Δημοκρατίας η κ. Κωνσταντοπούλου, με ακραίες κατηγορίες που προσπαθούν να μας εμπλέξουν προσωπικά.

**ΠΡΟΕΔΡΕΥΩΝ (Βασίλειος Βιλιάρδος):** Ωραία, παρακαλώ συνεχίστε.

**ΝΟΤΗΣ ΜΗΤΑΡΑΚΗΣ:** Είμαι Βουλευτής σε αυτή την Αίθουσα δώδεκα χρόνια, παλαιότερος της κ. Κωνσταντοπούλου. Πρώτη φορά βλέπω δικηγόρο ο οποίος έχει επαγγελματική σχέση με δυστύχημα να εκμεταλλεύεται την κοινοβουλευτική του θέση για να προωθήσει την άποψη που προωθεί ως επαγγελματίας δικηγόρος στο δικαστήριο. Αυτό είναι το έλασσον.

Το μείζον είναι ότι έχω να δω σε αυτή την Αίθουσα τέτοια ακραία προσωποποιημένη επίθεση μπούλινγκ εις βάρος Βουλευτών από τις ημέρες της Χρυσής Αυγής. Και η συμπεριφορά σας, δυστυχώς, συνάδει με την ακροδεξιά που ο ελληνικός λαός έδιωξε από τη Βουλή, παρ’ ότι το καπέλο που φοράτε εσείς γράφει «Αριστερά».

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μηταράκη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, είναι η τέταρτη φορά…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):…** (Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Θα σας δώσω ένα λεπτό, δεν το δικαιούστε, αλλά θα το πάρετε το ένα λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν το δικαιούμαι;

**ΠΡΟΕΔΡΕΥΩΝ (Βασίλειος Βιλιάρδος):** Όχι. Έχετε κάνει ήδη τρεις παρεμβάσεις. Δεν πειράζει, όμως. Συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Μηταράκη, πρώτον, θα ήθελα να σας θυμίσω ότι ο Γενικός Γραμματέας της κυβέρνησης Σαμαρά, της οποίας ήσασταν Βουλευτής, έκανε ιδιωτικές συζητήσεις με τον Ηλία Κασιδιάρη και κατελήφθη και μαγνητοσκοπήθηκε.

Δεύτερον, θα ήθελα να σας θυμίσω ότι ο καθήμενος όπισθεν υμών, ο κ. Μαρκόπουλος, το 2012-2013, ως δημοσιογράφος τότε, συνέγραψε ένα άρθρο…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δεν μπορείς να το αποδείξεις! Είσαι ψεύτρα! Ψεύτρα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …στο οποίο έλεγε ότι είναι πρόσωπο της χρονιάς ο Μιχαλολιάκος.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μαρκόπουλε, δεν είναι συμπεριφορά αυτή. Τι λέτε τώρα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ότι ήταν πρόσωπο της χρονιάς ο Μιχαλολιάκος! Ο κ. Μαρκόπουλος τον οποίο επιλέξατε ως πρόεδρο της εξεταστικής επιτροπής!

Τρίτον, θα ήθελα να σας θυμίσω ότι μαζί και με τη Χρυσή Αυγή το 2015…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εσύ είσαι η Χρυσή Αυγή!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …όταν πέρναγε το τρίτο μνημόνιο, συμφωνήσατε τη διάλυση της Βουλής και διευκολύνατε και σας διευκόλυνε και η Χρυσή Αυγή -απέχοντας- στη διάλυση της Βουλής το 2015. Τότε, δηλαδή, που περνάγατε όλοι μαζί το τρίτο μνημόνιο και το ξεπούλημα του ΟΣΕ και των σιδηροδρόμων.

Τέταρτον, θα ήθελα να σας θυμίσω, ή μάλλον να σας ενημερώσω: Υπερασπίζομαι οικογένειες θυμάτων αφιλοκερδώς, κύριε Μηταράκη.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Θα το δούμε αυτό!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχω επαγγελματικό συμφέρον. Έχω μόνον αυτή την…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Θα το δούμε αν είναι αφιλοκερδώς!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μαρκόπουλε, μετά μην παραπονιέστε όταν κάνει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σταματήστε, κύριε Μαρκόπουλε!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Θα το δούμε αυτό, αν είναι αφιλοκερδώς!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι θα δείτε, κύριε Μαρκόπουλε; Δείτε ό,τι θέλετε. Εγώ δεν έχω τίποτα να φοβηθώ. Δείτε και κάντε και έρευνα.

Κύριε Μηταράκη, λοιπόν, να σας ενημερώσω ότι η εκπροσώπηση των οικογενειών των θυμάτων γίνεται αφιλοκερδώς ακριβώς διότι είναι ξεκάθαρο ότι η υπόθεση των Τεμπών βρίσκει απέναντι μηχανισμούς εξουσίας, όπως η δική σας. Είναι ξεκάθαρο, επίσης, ότι θα εξαπολύσετε τις ύαινες της λάσπης…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε. Μην ενοχλείστε τόσο από αυτά που λέω.

**ΠΡΟΕΔΡΕΥΩΝ (Βασίλειος Βιλιάρδος):** Δεν ενοχλούμαι, κυρία Πρόεδρε, απλά ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αντιμετωπίζω αυτή τη στιγμή από την άλλη πλευρά, της Νέας Δημοκρατίας, φωνές, ύβρεις, προπηλακισμούς, δεν έχετε κάνει καμμία υπόδειξη…

**ΠΡΟΕΔΡΕΥΩΝ (Βασίλειος Βιλιάρδος):** Έκανα υπόδειξη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και σας ενοχλώ εγώ!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, το ξέρετε πολύ καλά ότι έκανα υπόδειξη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επιτρέψτε μου, παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Σας επιτρέπω να ολοκληρώσετε. Παρακαλώ!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Θα τελειώσουμε, κύριε Πρόεδρε; Τι θα γίνει;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μαρκόπουλε, σας παρακαλώ, μην επεμβαίνετε! Μην ξαναεπέμβετε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, κύριε Μαρκόπουλε, δεν θα τελειώσουμε! Αυτό το οποίο επιθυμείτε, δηλαδή γρήγορα-γρήγορα…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Αυτό εδώ το σόου θα τελειώσει επιτέλους;

**ΠΡΟΕΔΡΕΥΩΝ (Βασίλειος Βιλιάρδος):** Τι τρόπος είναι αυτός; Μην το ξαναπείτε αυτό το πράγμα αυτό!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ναι, αλλά αυτό εδώ θα τελειώσει;

**ΠΡΟΕΔΡΕΥΩΝ (Βασίλειος Βιλιάρδος):** Αν δεν ενοχλείτε, θα τελειώσει. Ενοχλείτε, όμως, συνεχώς. Επεμβαίνετε συνεχώς!

**ΔΗΜΗΤΡΙΟΣ ΜΑΡΚΟΠΟΥΛΟΣ:** Όλη μέρα αυτό κάνει!

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, κύριε Μαρκόπουλο. Δεν είναι δικιά σας δουλειά και μην επεμβαίνετε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γρήγορα-γρήγορα θα θέλατε, κύριε Μαρκόπουλε. Κάθε μέρα θα μιλάω για τα Τέμπη. Κάθε μέρα! Σας έχω προειδοποιήσει. Δεν υπάρχει καμμία περίπτωση να τα κουκουλώσετε γρήγορα-γρήγορα. Κάθε μέρα θα σας εκθέτω.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εκτίθεσαι μόνη σου! Μην ανησυχείς!

**ΠΡΟΕΔΡΕΥΩΝ (Βασίλειος Βιλιάρδος):** Έχετε την καλοσύνη, παρακαλώ; Κάντε μου τη χάρη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το τι σας κάνανε Πρόεδρο της επιτροπής, ενώ είστε τόσο εκτεθειμένος, που κατασχέθηκε το άρθρο που διαπραγματευόσασταν με τον Φρουζή στην υπόθεση «NOVARTIS», είναι δηλωτικό του ποια πρόσωπα επιλέγει η Νέα Δημοκρατία και η Κυβέρνηση για να κάνουν τη βρώμικη δουλειά.

Και όσοι είστε σήμερα εδώ για να κάνετε τη βρώμικη δουλειά, να είστε βέβαιοι ότι για αυτή τη βρώμικη δουλειά θα μείνετε στην ιστορία. Δεν θα σας ξεχάσει η ιστορία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Επόμενος ομιλητής ο κ. Δημήτρης Μάντζος, Κοινοβουλευτικός Εκπρόσωπος του ΠΑΣΟΚ.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Μαρκόπουλε, γιατί κάνει επεμβάσεις.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Να ανακαλέσει την έκφραση: «Σκοτώσατε πενήντα επτά ανθρώπους».

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, θέλετε να ανακαλέσετε αυτό που λέει;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, βέβαια!

**ΠΡΟΕΔΡΕΥΩΝ (Βασίλειος Βιλιάρδος):** Δεν θέλει να ανακαλέσει κάτι. Τι θέλετε;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Να ανακαλέσει αυτή τη φράση που είπε!

**ΠΡΟΕΔΡΕΥΩΝ (Βασίλειος Βιλιάρδος):** Δεν ανακαλεί, κύριε Μαρκόπουλε. Δεν ανακαλεί, το ακούσατε. Δεν ανακαλεί.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Να μη γραφτεί στα Πρακτικά!

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πολύ, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είχα την αίσθηση ότι ζούσαμε όλοι στην ίδια χώρα, σε μια χώρα βυθισμένη σε ανείπωτο πένθος, σε ανείπωτη θλίψη, ενωμένοι στη συντριβή, στη θλίψη, στην τραγωδία, μα και στο αίτημα για φως, για δικαιοσύνη. Όμως, η συνεδρίαση, έτσι όπως εξελίσσεται, και οι τοποθετήσεις Βουλευτών της Πλειοψηφίας αλλά και του Υπουργού κ. Βορίδη μάς έχουν κάνει να το ξανασκεφτούμε και να συνειδητοποιήσουμε ότι μάλλον δεν είναι έτσι. Δεν έχουμε καταλάβει όλοι τα ίδια πράγματα και δεν ζούμε στον ίδιο τόπο.

Κατ’ αρχάς, κύριε Υπουργέ, ως συνήγορο υπεράσπισης αναγνωρίζω και εγώ και αναγνωρίζουμε όλοι μας τον ρόλο που έχετε αναλάβει και σας έχει ανατεθεί, αλλά φρονούμε ότι ως Υπουργός Επικρατείας θα ήταν καλύτερο, φρονιμότερο, να έχετε πάει έτσι σήμερα να παρουσιάσετε εκείνα τα ελικόπτερα και να είναι εδώ στη θέση σας ο κύριος Πρωθυπουργός, ο ίδιος.

Να έχετε κάνει την αντιστροφή των ρόλων, όπως θα έπρεπε, με βάση τη σοβαρότητα του ζητήματος που συζητούμε σήμερα. Γιατί έτσι όπως παρουσιάζεται σήμερα η Κυβέρνηση, αποδεικνύεται ο κυνισμός, η έλλειψη και της ελάχιστης ενσυναίσθησης, η αλαζονεία και τελικά όχι απλώς η συγκάλυψη, που τη γνωρίζαμε μέχρι σήμερα, αλλά και η υποτίμηση μίας ανείπωτης εθνικής τραγωδίας.

Σας ακούσαμε όμως με ιδιαίτερη προσοχή και τώρα θα μας ακούσετε και εσείς, είμαι βέβαιος. Κοιτάξτε, εμείς εδώ δεν κάνουμε διαγωνισμό σοφιστείας ούτε κάποια γενική συζήτηση για τις μεταφορές στην Ελλάδα. Δεν είναι αυτό το πεδίο, δεν είναι αυτή η ημέρα. Για έγκλημα μιλάμε, για ένα έγκλημα που απαιτεί δικαιοσύνη. Δεν μπορείτε, λοιπόν, σήμερα να μας ελέγχετε που επιμένουμε στην ανάγκη διερεύνησης ποινικών ευθυνών. Δεν μπορείτε να μας ελέγχετε που επιμένουμε να στεκόμαστε και να διερευνούμε την αιτιώδη συνάφεια ανάμεσα στη μη ολοκλήρωση ενός τεχνικού έργου και στην τραγωδία, στο έγκλημα στα Τέμπη στις 28 Φεβρουαρίου του 2023.

Γιατί πώς αλλιώς μπορεί να ονομαστεί η μη ολοκλήρωση ενός τόσο κρίσιμου τεχνικού έργου επί εννέα έτη μετά από τόσες παρατάσεις και τόσες αποζημιώσεις στους αναδόχους; Πώς μπορεί να ονομαστεί η απουσία όλων των ασφαλιστικών δικλίδων, παρά μόνο έγκλημα, εγκληματική παράλειψη; Πενήντα επτά άνθρωποι έχασαν τη ζωή τους, εκατοντάδες τραυματίστηκαν σωματικά αλλά και ψυχικά ανεξίτηλα και όμως η πολιτική τάξη σε αυτόν τον τόπο αδυνατεί ακόμη και σήμερα να συμφωνήσει και στον όρο, ότι είναι έγκλημα, ακόμα και αν το λέει ο τίτλος της εξεταστικής επιτροπής που ασμένως ψηφίσατε. Υπουργοί και στελέχη αρνούνται ακόμα και τη συνδρομή του εγκλήματος.

Τότε γιατί ζητήσατε συγγνώμη; Γιατί ο κύριος Πρωθυπουργός από τα πρώτα εικοσιτετράωρα ζήτησε συγγνώμη; Πού είναι σήμερα ο κύριος Πρωθυπουργός, που ομολόγησε ο ίδιος ότι αν υπήρχε η τηλεδιοίκηση δεν θα είχε συμβεί η τραγωδία και τώρα μαζί με το κόμμα του μας λέει τα αντίθετα; Πού είναι ο κύριος Πρωθυπουργός, που θα εγκαινίαζε το σύστημα της τηλεδιοίκησης που δεν λειτουργούσε την ημέρα εκείνη της τραγωδίας; Και εσείς μας λέτε εδώ για θεωρίες που αντιβαίνουν στην επιστήμη!

Καταλογίζει η Νέα Δημοκρατία εργαλειοποίηση στην Αντιπολίτευση και στην κοινωνία και στους συγγενείς ακόμα ορισμένοι από εκείνους. Προσπαθούν να βρουν κομματικά κριτήρια παντού, κομματικές ταυτότητες παντού. Είναι ένα μέρος της πολιτικής ζωής που έχει εθιστεί να βρίσκει παντού κομματικές ταυτότητες, ακόμα και στους συγγενείς των θυμάτων αυτής της τραγωδίας. Δεν καταλαβαίνετε ότι έτσι κάνετε ακριβώς αυτό το οποίο καταλογίζετε; Εσείς είστε που πολιτικοποιείτε την τραγωδία. Εσείς είστε που την πολιτικοποιείτε για πολιτική υπεράσπιση και πρόσκαιρο κομματικό όφελος, για τη διατήρηση της πολιτικής εξουσίας.

Λέτε να συζητήσουμε όχι για την προανακριτική και την ποινική ευθύνη, αλλά για την εξεταστική επιτροπή, όχι για το έγκλημα, αλλά για τη διερεύνηση που κάνατε στην εξεταστική επιτροπή. Ναι, η εξεταστική επιτροπή πράγματι με όρους πολιτικούς, όπως είπατε, κύριε Υπουργέ, πολιτικό όργανο, πέτυχε στην αποστολή που εσείς της επιφυλάξατε, η Κυβέρνηση και η πλειοψηφία, δηλαδή στη συγκάλυψη, στη σύγχυση, με τον αποκλεισμό κρίσιμων μαρτύρων, σιδηροδρομικών στελεχών και πραγματογνωμόνων, για την έλλειψη συνθηκών και μέτρων ασφάλειας στο σιδηροδρομικό δίκτυο, για την αλλοίωση του τόπου του εγκλήματος, με την καθυστερημένη κλήση του πρώην Περιφερειάρχη Θεσσαλίας, που ως εδικαιούτο από τη δικονομία επικαλέστηκε το δικαίωμα, φυσικά, στη σιωπή, αφού είχε περιέλθει σε καθεστώς κατηγορουμένου, αλλά και την άρνηση κλήσης του κ. Τριαντόπουλου. Ποιος έδωσε τελικά την εντολή για την αλλοίωση του τόπου του εγκλήματος; Ποιος έδωσε την εντολή;

Αρνηθήκατε να διακοπεί η συνεδρίαση, όπως το ζήτησαν οι ίδιοι οι συγγενείς των θυμάτων, μέχρι το πέρας της ανακρίσεως για το ενιαίο της κρίσεως. Αρνηθήκατε να ζητήσετε και το σύνολο της ποινικής δικογραφίας από τη Λάρισα, όπως ζήτησαν οι Βουλευτές της δικής μας Κοινοβουλευτικής Ομάδας. Και στο τέλος κλείσατε με συνοπτικές διαδικασίες την εξεταστική επιτροπή. Κρύβεστε πλέον πίσω από ένα αβάσιμο πόρισμα.

Ούτε λίγο ούτε πολύ για την Πλειοψηφία φταίνε, κυρίες και κύριοι συνάδελφοι, μερικοί λίγοι άνθρωποι, δυο εκ των οποίων δεν έχουν καν φωνή να υπερασπιστούν τους εαυτούς τους. Είναι οι μηχανοδηγοί των δύο αμαξοστοιχιών, που ένα σιδηροδρομικό σύστημα, που δεν είχε καν τις ελάχιστες τεχνικές προδιαγραφές ασφαλείας, τους έθεσε ως πεπρωμένο να συγκρουστούν κατά μέτωπο.

Ακούσαμε τον εισηγητή της Πλειοψηφίας το πρωί να περιγράφει ένα σιδηροδρομικό δίκτυο το οποίο θυμίζει δίκτυο της δεκαετίας του 1960 -και δεν το λέμε εμείς, το λένε και οι πραγματογνώμονες-, δίχως την ελάχιστη τεχνική ασφάλεια το 2023. Και όμως στο πόρισμά σας υποβαθμίζετε την απουσία αυτών των τεχνικών προδιαγραφών ασφαλείας, υποβαθμίζετε την απουσία του συστήματος τηλεδιοίκησης και φωτοσήμανσης, τις παρατάσεις, τις αποζημιώσεις στους αναδόχους, την ανοχή στην κακοδιαχείριση. Και φυσικά ούτε λέξη στο πόρισμα για τη μετάταξη του σταθμάρχη, κατά παράβαση του νόμου, για τις ευθύνες των γαλάζιων διοικήσεων οργανισμών και εταιρειών του δημοσίου.

Έτσι φυσικά δικαιώνετε, εσείς της Πλειοψηφίας, και δικαιώνεται ευρύτερα η άποψη όσων από εμάς τον Νοέμβριο μιλούσαμε με θάρρος για μια προδιαγεγραμμένη κατάληξη μιας δήθεν εξεταστικής των πραγμάτων επιτροπής, για μια επιτροπή που θα κατέτεινε όχι στην αποκάλυψη, αλλά στη συγκάλυψη. Η Πλειοψηφία αξιοποίησε την ευκαιρία που της δόθηκε από την πρόταση του Κομμουνιστικού Κόμματος για τη διερεύνηση πολιτικών ευθυνών όσο βαθύτερα σε χρόνο γίνεται, ακόμα και από τη δεκαετία του 1990, ως μέσο διαφυγής από τη συγκεκριμένη διερεύνηση ποινικών ευθυνών.

Εμείς αρνούμαστε να συμμετάσχουμε σε αυτή την κηλίδα για τη δημοκρατία μας, διότι αυτή ακριβώς η κατάληξη δεν έρχεται παρά ως συνέχεια φυσική μιας κυνικής διαδρομής, που ξεκίνησε από την ολέθρια άρνηση της Πλειοψηφίας να ψηφίσει για προκαταρκτική εξέταση των καταγγελιών εις βάρος των Υπουργών Καραμανλή και Σπίρτζη, όπως ζήτησε η Ευρωπαϊκή Εισαγγελία το 2023. Η Νέα Δημοκρατία μόνη τότε έκρινε -προσέξτε- ότι είναι προδήλως αβάσιμες οι κατηγορίες, πριν καν αυτές εξεταστούν. Ο Υπουργός επανέλαβε και αντέστρεψε την αλήθεια ξανά.

Προσέξτε, κύριε Υπουργέ, δεν είμαστε εμείς αυτοί που βγάζουμε αποφάσεις, δεν είμαστε εμείς αυτοί που καταδικάζουμε. Εμείς ζητούμε τη διερεύνηση. Εσείς, η Πλειοψηφία, είστε εκείνοι που έχετε εξαγάγει τα συμπεράσματα και έχετε εκδώσει αθωωτικές αποφάσεις. Εσείς το έχετε λήξει το θέμα, για να πάρω μια χαρακτηριστική σας φράση. Με νομικούς όρους; Όχι, με πολιτικούς όρους. Αρνηθήκατε με πολιτικούς όρους, καταχρώμενοι της διατάξεως του άρθρου 86 του Συντάγματος, κατ’ ελάχιστον τη διερεύνηση των συγκεκριμένων ποινικών δικογραφιών.

Την ίδια ώρα, η κυρίαρχη άποψη της Νέας Δημοκρατίας και των επικοινωνιακών της βραχιόνων τι να κάνει για να υπερασπιστεί αυτή ακριβώς την ολέθρια επιλογή του Νοεμβρίου; Στιγματίζει την ίδια την Ευρωπαία Εισαγγελέα, που έκανε την έρευνα και απέστειλε τον φάκελο στην Αθήνα, αποσιωπώντας τα θεμελιώδη. Δηλαδή ότι μέχρι και σήμερα η Ευρωπαία Εισαγγελέας μιλά μέσα στο πλαίσιο της αρμοδιότητάς της και λέει τη σκληρή αλήθεια, πως, ενώ είχε κάνει την έρευνα, ενώ έχει στείλει συγκεκριμένο φάκελο δικογραφίας με συγκεκριμένες αναφορές και συγκεκριμένες καταγγελίες για συγκεκριμένες πράξεις άδικες εις βάρος των συμφερόντων της Ευρωπαϊκής Ένωσης, η Πλειοψηφία στη Βουλή των Ελλήνων παρεμπόδισε τη Βουλή από τη διερεύνησή τους. Ότι με κατασπατάληση ευρωπαϊκών πόρων έμεινε ανολοκλήρωτο ένα τεχνικό έργο που σε όλο τον πλανήτη θεωρείται δεδομένο και θεμελιώδες για την ασφάλεια των σιδηροδρόμων εννέα χρόνια μετά την υπογραφή της αρχικής σύμβασης.

Η Εισαγγελέας συμπεραίνει αυτό στο οποίο έχουν καταλήξει όλοι, οι επιστήμονες, οι καθηγητές της τριμελούς επιτροπής εμπειρογνωμόνων του Υπουργείου Υποδομών και Μεταφορών, οι οποίοι στη σελίδα 92 του πορίσματός τους μας λένε πολύ απλά: «Με το σύστημα ETCS η περίπτωση να γίνει μια μετωπική ή οπισθομετωπική σύγκρουση θα είχε αποφευχθεί». Το καταθέτω στα Πρακτικά.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ευχαριστούμε πολύ. Παρακαλώ, ολοκληρώστε.

**ΔΗΜΗΤΡΙΟΣ ΜΑΝΤΖΟΣ:** Αν είχε ολοκληρωθεί η τηλεδιοίκηση, κύριε Πρόεδρε, οι πενήντα επτά συνάνθρωποί μας θα ζούσαν. Ολοκληρώνω σε λίγα λεπτά της ώρας και ευχαριστώ για την ανοχή.

Και όμως η Νέα Δημοκρατία ισχυρίζεται ότι ένας ολόκληρος διεθνής οργανισμός, όπως η Ευρωπαϊκή Ένωση με τα όργανά της, έχει πάρει την απόφαση να πλήξει την Κυβέρνηση, μετά το Ευρωπαϊκό Κοινοβούλιο και η Ευρωπαϊκή Εισαγγελία. Εσείς, οι δήθεν φιλελεύθεροι και δήθεν ευρωπαϊστές, τα λέτε αυτά παραμονές ευρωεκλογών.

Η απάντηση όμως έρχεται από τους θεσμούς, όπως πάντα. Είμαστε το επίκεντρο της Ευρώπης ξανά, δυστυχώς για τους λάθος λόγους, για τις ελευθερίες μας, για το κράτος δικαίου.

Η Ευρωπαϊκή Αρχή Σιδηροδρόμων έχει αποδείξει τα κενά στην ασφάλεια των σιδηροδρόμων που υπάρχουν ακόμα. Η Ευρωπαϊκή Εισαγγελία έχει ήδη ασκήσει διώξεις σε μη πολιτικά φυσικά πρόσωπα.

Την Καθαρά Δευτέρα, με τη συγκλονιστική παρουσία των συγγενών των θυμάτων, η Επιτροπή Αναφορών του Ευρωπαϊκού Κοινοβουλίου κράτησε ανοικτή την αναφορά. Η Ευρωπαϊκή Επιτροπή αναλαμβάνει δράση. Αλλά και εδώ, στην Ελλάδα, η δικαιοσύνη συνεχίζει ανεμπόδιστα το έργο της και θα το πράξει. Όταν, λοιπόν, διαβιβαστούν οι νέες δικογραφίες από τη Λάρισα, καθεμιά και καθένας από εμάς θα αναμετρηθούμε ξανά με το ύψος της ιστορικής μας ευθύνης, αλλά και την ίδια τη συνείδησή μας. Είναι η μνήμη των νεκρών που πρέπει να προστατευθεί και μαζί της το κύρος και η αξιοπιστία μιας ολόκληρης πολιτείας. Κανείς δεν μπορεί να αποφύγει την αλήθεια ή να διαφύγει από αυτή.

Κυρίες και κύριοι συνάδελφοι, αυτός ο αγώνας για δικαιοσύνη δεν μπορεί να μείνει ανεκπλήρωτος.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** Ολοκληρώνω, κύριε Πρόεδρε.

Είναι ένας στόχος πολύ υψηλότερος από τις επιδιώξεις των κομμάτων. Είναι η υπεράσπιση της δημοκρατίας μας, η έμπρακτη απόδειξη ότι η δημοκρατία μας έχει και τις θεσμικές διαδικασίες και τη βούληση να κοιτάξει στο σπασμένο της κάτοπτρο, να αντικρίσει με θάρρος τον πληγωμένο της εαυτό και να κάνει ό,τι μπορεί και κυρίως ό,τι οφείλει, πρώτον, για να εγγυηθεί τη δικαιοσύνη, ότι οι θεσμοί όχι μόνο παραμένουν ακέραιοι αλλά κυρίως ότι λειτουργούν ορθά, ακριβοδίκαια και αποτελεσματικά και, δεύτερον, και μετά, να αποκτήσει όχι μόνο ένα ασφαλές και σύγχρονο δίκτυο μεταφορών -αυτό είναι το ελάχιστο-, αλλά μια νοοτροπία λογοδοσίας και πραγματικής πολιτικής ευθύνης. Να αφήσουμε πίσω την αλαζονεία, τον καθεστωτισμό και τις πελατειακές σχέσεις εξυπηρέτησης συμφερόντων.

Ο αγώνας αυτός δεν είναι μόνο για τους συγγενείς. Δεν είναι μόνο για εκείνες τις τραγικές και ηρωικές προσωπικότητες των συγγενών των θυμάτων, που έχουν αφιερώσει τη ζωή τους ολόκληρη στη μνήμη και δικαίωση εκείνων που δεν έφτασαν ποτέ, για τους τραυματίες και τις οικογένειές τους. Δεν είναι μόνο για τις εκατοντάδες χιλιάδες που υπογράφουν τα ψηφίσματα ή βρίσκονται ακόμη και σήμερα συνεχώς στις πλατείες, στους δρόμους.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, πρέπει να σας διακόπτω συνεχώς;

**ΔΗΜΗΤΡΙΟΣ ΜΑΝΤΖΟΣ:** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Εδώ και μια ώρα ολοκληρώνετε.

**ΔΗΜΗΤΡΙΟΣ ΜΑΝΤΖΟΣ:** Σε μισό λεπτό.

Είναι για όλους εκείνους που βρέθηκαν και βρίσκονται έναν χρόνο τώρα στους δρόμους, διαδηλώνοντας για τα συλλογικά μας αιτήματα. Είναι για όλους, είναι για κάθε άνθρωπο που ζει και αναπνέει σε αυτόν τον τόπο. Ο αγώνας αυτός δεν θα σταματήσει μέχρι να δικαιωθεί. Και θα δικαιωθεί, διότι αυτά τα «γιατί» δεν μπορούν να μείνουν αναπάντητα.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ Μάντζο.

Παρακαλώ πολύ να τηρείται ο χρόνος. Όλος αυτός ο χρόνος που πήρατε είναι εις βάρος των συναδέλφων σας, οι οποίοι θα μιλήσουν στις δύο τη νύχτα. Καταλαβαίνετε ότι δεν σέβεστε κανέναν συνάδελφό σας.

Τον λόγο έχει ζητήσει ο κύριος Υπουργός για μία παρέμβαση.

Συγγνώμη, κύριε Υπουργέ, μισό λεπτό.

Κύριε συνάδελφε, είδα ότι πήρατε φωτογραφίες, ξέρετε ότι απαγορεύεται έτσι; Κύριε Μαρκόπουλε, ξέρετε ότι απαγορεύονται οι φωτογραφίες στην Αίθουσα.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Είδατε κάτι τέτοιο από εμένα;

**ΠΡΟΕΔΡΕΥΩΝ (Βασίλειος Βιλιάρδος):** Όχι; Εντάξει. Μπορεί να έκανα λάθος, αλλά να το γνωρίζετε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Σας παρακαλώ, κύριε Πρόεδρε…

**ΠΡΟΕΔΡΕΥΩΝ (Βασίλειος Βιλιάρδος):** Νόμιζα ότι είδα κάτι τέτοιο. Μπορεί να έκανα λάθος. Λέτε ότι κάνω λάθος, εντάξει. Δεν επιτρέπεται να παίρνετε φωτογραφίες στην Αίθουσα.

**ΜΑΚΑΡΙΟΣ ΛΑΖΑΡΙΔΗΣ:** Άλλοι βγάζουν φωτογραφίες στην Αίθουσα.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κάντε αλλού τα σχόλιά σας κι όχι εδώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μαρκόπουλε, σας παρακαλώ.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Παρακαλώ να μην ξαναειπωθεί κάτι τέτοιο για εμένα.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ.

Ορίστε, κύριε Υπουργέ, έχετε τον λόγο. Ζητώ συγγνώμη.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μία μικρή παρατήρηση. Σε αυτή την Αίθουσα έχουμε ακούσει διαχρονικά απίστευτες ακρότητες. Σας θυμίζω τι έχουμε περάσει. Απίστευτες ακρότητες από την εποχή που ήταν Πρόεδρος η κ. Κωνσταντοπούλου. Αυτό το ξαναζούμε τώρα. Εγώ απλώς το λέω για τους συναδέλφους της Νέας Δημοκρατίας. Μη σας προξενεί έκπληξη, τα έχουμε ξαναπεράσει. Ένα μικρό σχόλιο. Ο τοξικός λόγος -και όσοι τον εκπροσώπησαν διαχρονικά- κατέρρευσε πολιτικά, εξαφανίστηκε. Ευτυχώς. Τώρα κάποιοι θεωρούν ότι θα ξανακάνουν καριέρα με αυτό. Δικαίωμά τους. Εδώ είναι ο ελληνικός λαός, θα τα ξαναδούμε, θα τα ξανασυζητήσουμε, θα τα ξανακρίνουμε.

Κύριε Μάντζο, μια διευκρίνιση αν μου επιτρέπετε κι αν θέλετε κι αν έχετε την καλοσύνη. Ο Πρόεδρός σας στην ομιλία του επανάφερε μία πρόταση. Είπε: Επαναφέρουμε την πρόταση σύστασης της προκαταρκτικής επιτροπής επί τη βάσει του πορίσματος της Ευρωπαίας Εισαγγελέως.

Καλά κατενόησα; Να το διαβάσω; Διότι έτσι αποδίδεται. Νομίζω ότι καλά το έχω κατανοήσει. Θέλω απλώς να ρωτήσω το εξής: Η πρόταση την οποία επαναφέρετε…

**ΘΕΟΦΙΛΟΣ ΞΑΝΘΟΠΟΥΛΟΣ:** …(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Ξανθόπουλε, γι’ αυτό ρωτώ, γι’ αυτό ζητώ τη διευκρίνιση. Θέλετε να κάνετε την ίδια ερώτηση που θέλω να κάνω κι εγώ.

**ΘΕΟΦΙΛΟΣ ΞΑΝΘΟΠΟΥΛΟΣ:** Αυθορμήτως.

**ΔΗΜΗΤΡΙΟΣ ΜΑΝΤΖΟΣ:** Θα σας το εξηγήσω.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ναι. Λοιπόν, αυτή είναι η αλήθεια. Να διευκρινιστεί, λοιπόν: Πρώτον, επειδή αυτή η πρόταση -θυμίζω- δεν αφορούσε ούτε κατηγορίες για παρακώλυση συγκοινωνιών ούτε κατηγορίες για ανθρωποκτονίες είτε από αμέλεια είτε με ενδεχόμενο δόλο, αλλά αφορούσε παραβάσεις καθήκοντος και απιστίες. Αυτό είναι το πρώτο. Και, δεύτερον, επειδή επ’ αυτής της προτάσεως το Κοινοβούλιο έχει αποφανθεί.

Σήμερα αυτό θέλετε να πείτε στο Σώμα ως πρόταση του ΠΑΣΟΚ;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, ήταν ευθεία η ερώτηση. Πρέπει να απαντήσω.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, για ένα λεπτό μόνο, προηγουμένως μιλήσατε δεκατρία λεπτά.

Παρακαλώ, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Να απαντήσω σχετικά με τη διευκρίνιση που ζήτησε ο κύριος Υπουργός.

Κύριε Υπουργέ, πράγματι, όπως λέτε, δεν μπορεί -κι αυτό είναι δική σας κατάκτηση- να ανοίξει ο φάκελος της Ευρωπαίας Εισαγγελέα ξανά, όπως είχε έρθει από την Ευρωπαία Εισαγγελέα. Και αυτός είναι και ο λόγος για τον οποίο η ίδια η Ευρωπαία Εισαγγελέας εκθέτει τη χώρα μας διεθνώς με αυτά που λέει, ότι η Πλειοψηφία -όπως σας είπαμε κι εμείς και όλοι μας- αποφάσισε να τον αρχειοθετήσει.

Αυτό που λέει ο κύριος Πρόεδρος, όμως, ο κ. Ανδρουλάκης, η κ. Αποστολάκη, όλα τα μέλη μας στην επιτροπή την εξεταστική, είναι ότι εμείς θα επιμείνουμε στην ανάγκη σύστασης ειδικής κοινοβουλευτικής επιτροπής κατά το άρθρο 86 του Συντάγματος για τις ποινικές ευθύνες διατελεσάντων Υπουργών, διότι αυτές στηρίζονται σε συγκεκριμένες κατηγορίες που έχουν έρθει, με τα νέα στοιχεία τα οποία προκύπτουν, και προκύπτουν διαρκώς και από την εξεταστική επιτροπή, αλλά και από την ανάκριση της Λάρισας, που δένουν ακόμα περισσότερο τον αιτιώδη σύνδεσμο ανάμεσα στη μη ολοκλήρωση αυτής ακριβώς της διοικητικής συμβάσεως και της ίδιας της επελεύσεως του εγκληματικού αποτελέσματος των πενήντα επτά θανάτων.

Αυτό είναι κάτι το οποίο θα το βρείτε μπροστά σας, θέλοντας και μη, κυρίες και κύριοι της Πλειοψηφίας. Διότι αυτή τη στιγμή αυτό δεν το κάνει ούτε ο Ανδρουλάκης ούτε το ΠΑΣΟΚ ούτε κανένας στην Αντιπολίτευση. Αυτό το κάνει η ανεξάρτητη ελληνική δικαιοσύνη. Γι’ αυτό, λοιπόν, όταν θα έρθουν οι ποινικές δικογραφίες, να είστε ξανά έτοιμες και έτοιμοι να αρθείτε ξανά στο ύψος των περιστάσεων και να κρατήσετε τις σοφιστείες σας για τότε, κύριε Βορίδη.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μάντζο.

Επόμενος ομιλητής είναι ο κ. Παράσχος Παπαδάκης, Βουλευτής της Ελληνικής Λύσης.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ο Πρόεδρός σας δεν είπε…

**ΔΗΜΗΤΡΙΟΣ ΜΑΝΤΖΟΣ:** Σας κάνουμε τη χάρη να αρχειοθετήσετε τα πάντα εδώ μέσα. Εσείς παίζετε με την ποινική δικονομία και παίζετε και με τη συνείδησή μας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, σας παρακαλώ.

Τον λόγο έχει ο κ. Παπαδάκης.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μου επιτρέπετε, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Σύντομα όμως, γιατί έχω καλέσει ήδη τον ομιλητή.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Με την άδειά σας, χίλια συγγνώμη.

Απλώς να διευκρινίσουμε. Πρώτον, είχε προστιθέμενη αξία η παρέμβαση, γιατί έτσι όπως το είπε ο Πρόεδρός σας, εκείνο που καταλάβαμε είναι ότι επαναφέρετε την προηγούμενη πρόταση. Τώρα, εσείς λέτε ότι θα κάνετε μια άλλη πρόταση, κάτω από άλλες συνθήκες.

**ΔΗΜΗΤΡΙΟΣ ΜΑΝΤΖΟΣ:** Μα δεν γίνεται…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, σας παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εντάξει, ωραία, ωραία. Εγώ απλώς είπα ότι ο κ. Ανδρουλάκης προφανώς είπε κάτι διαφορετικό από αυτό το οποίο λέτε τώρα. Αυτό δεν είναι σοφιστεία.

**ΔΗΜΗΤΡΙΟΣ ΜΑΝΤΖΟΣ:** …μπορεί να επανέλθει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μάντζο, τι θέλετε; Θέλετε να σας πω να βγείτε έξω; Τι κάνετε τώρα;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δυο λεπτά. Αν μου επιτρέπετε. Εγώ ξαναλέω, άκουσα αυτό που άκουσα. Το ίδιο ακούσαμε και οι δύο.

Σωστά, κατά τη γνώμη μου, λέτε κάτι άλλο, ενδεχομένως ερμηνεύοντας αυτό που ήθελε να πει ο κ. Ανδρουλάκης, αλλά δεν το είπε, είπε κάτι άλλο. Καλά κάνετε και το λέτε.

**ΔΗΜΗΤΡΙΟΣ ΜΑΝΤΖΟΣ:** Το Σύνταγμα το λέει.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Απλώς να πούμε το εξής, μιας και μιλάμε για το 86 και για την Ευρωπαία Εισαγγελέα, που συνάντησε τοίχο και δεν μπόρεσε και είναι φοβερό και πρωτοφανές. Αν μου επιτρέπετε να πω το εξής: Αντίστοιχες ακριβώς διατάξεις για την ευθύνη των Υπουργών και την ποινική αρμοδιότητα των Κοινοβουλίων έχουν οι κάτωθι χώρες: Ιταλία, Ισπανία, Πορτογαλία, Εσθονία, Λιθουανία, Πολωνία, Ρουμανία, Σερβία. Προσέξτε, οι περισσότερες χώρες στην Ευρωπαϊκή Ένωση έχουν διατάξεις που προβλέπουν την ευθύνη των Υπουργών.

Φαντάζομαι, η κυρία Ευρωπαία Εισαγγελέας την ίδια παρατήρηση που απηύθυνε προς εμάς θα απευθύνει προς το σύνολο των χωρών της Ευρωπαϊκής Ένωσης. Είμαι βέβαιος ότι όλοι θα την ακούσουν με τρομερό ενδιαφέρον.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κύριο Υπουργό.

Παρακαλώ, κύριε Παπαδάκη, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Αν κάνουμε κατάχρηση των διατάξεων…

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, κύριε Μάντζο. Τι πράγματα είναι αυτά; Ο ομιλητής περιμένει. Μίλησε ο Υπουργός, απαντήσατε, τέλος.

Παρακαλώ πολύ, κύριε Παπαδάκη.

**ΠΑΡΑΣΧΟΣ ΠΑΠΑΔΑΚΗΣ:** Κυρίες και κύριοι της Νέας Δημοκρατίας, θα σας κάνω μία ερώτηση που θέλει να σας κάνει όχι μόνο το ενάμισι εκατομμύριο των πολιτών που υπέγραψαν το αίτημα της κ. Καρυστιανού, αλλά και η συντριπτική πλειοψηφία των Ελλήνων πολιτών.

Μπορεί ένα κόμμα, μια κομματική πειθαρχία, μία καρέκλα Βουλευτή ή μία καρέκλα Υπουργού να είναι υπεράνω των πενήντα επτά ανθρώπινων ζωών; Πόσο μπορεί να κοστολογείται μια ζωή για εσάς; Πώς μπορείτε και κοιμόσαστε; Αυτά ρωτάει ο ελληνικός λαός έξω, εκτός αν ζείτε σε έναν γυάλινο πύργο και δεν το καταλαβαίνετε.

Ξέρετε, κυρίες και κύριοι συνάδελφοι, όσο ψηλά και να φτάσουμε, σε όποιον θώκο και καρέκλα και να κάτσουμε, όσο και να νομίζουμε ότι είμαστε άτρωτοι και θεοί, ότι τα ξέρουμε όλα και τα κάνουμε όλα σωστά, σε ένα μόνο πρόσωπο λυγίζουμε, προσκυνάμε και μόνο στο άκουσμά του συγκινούμαστε. Αυτό είναι το παιδί μας, τα παιδιά.

Οι γονείς, λοιπόν, των πενήντα επτά θυμάτων πήραν τα παιδιά τους σε σακούλες. Το αντιλαμβάνεστε αυτό; Πήραν τα παιδιά τους σε σακούλες! Πήραν μέλη. Άλλος πήρε χέρι, άλλος πήρε πόδι, άλλος δεν ξέρω και εγώ τι πήρε. Εσείς, με αυτό το πόρισμα, τελείτε εις βάρος τους ακόμα ένα έγκλημα. Τελείτε το έγκλημα της υπόθαλψης εγκληματία, το έγκλημα της συγκάλυψης, διότι βάζετε πιο πάνω την κομματική πειθαρχία, μη «ρίξετε» τον πρώην Υπουργό σας.

Τη συγκάλυψη την αντιλαμβάνεται ο μέσος συνετός άνθρωπος, χωρίς να χρειάζεται να ξέρει νομική ή να έχει πανεπιστημιακές γνώσεις.

Πρώτον, δεν δεχτήκατε καν τη σύσταση προανακριτικής επιτροπής για διερεύνηση ποινικών αδικημάτων του κ. Καραμανλή και, φυσικά, του κ. Σπίρτζη. Γιατί; Αφού θέλετε την αλήθεια. Είπε ο κ. Βορίδης ότι το ΠΑΣΟΚ και ο ΣΥΡΙΖΑ δεν την κάνατε σωστά, τυπικά, γιατί μιλούσατε για οικονομικής φύσεως αδικήματα. Γιατί εσείς, που έχετε πιο καλούς νομικούς, δεν τους βοηθήσατε να την κάνουν σωστά;

Αφού θέλετε την προανακριτική επιτροπή και δεν θέλετε να κρύψετε και να συγκαλύψετε, θα δούμε όταν θα έρθουν οι δικογραφίες -που ήρθε ήδη μία δικογραφία από έναν τραυματία-, αν σύμφωνα με το Σύνταγμα θα φέρετε τη σύσταση προανακριτικής επιτροπής, που θα έρθει σωστά, γιατί η κυρία εισαγγελέας θα την έχει γραμμένη σωστά πλέον και δεν θα μπορείτε να πείτε ότι ήταν τυπικό το θέμα.

Δεύτερον, στη συζήτηση της εξεταστικής επιτροπής, στην ομιλία του κ. Καραμανλή που έλεγε ότι δεν φταίει πουθενά, τα μέλη της Νέας Δημοκρατίας -της κυβερνητικής πλειοψηφίας που συντέλεσαν, απάρτισαν την εξεταστική επιτροπή- ήταν από κάτω και χειροκροτούσαν και επευφημούσαν μόλις κατέβηκε ο κ. Καραμανλής. Για ποια αντικειμενικότητα μιλάτε; Σας πείραξε η κ. Κωνσταντοπούλου, διότι ήταν δικηγόρος οικογένειας θύματος και είπατε ότι δεν θα είναι αμερόληπτη. Ενώ εσείς θα ήσασταν αμερόληπτοι; Ορίστε η φωτογραφία, για να τα βλέπει ο ελληνικός λαός.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά τη προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι η φωτογραφία που όταν μιλούσε ο κ. Καραμανλής από κάτω τα μέλη της εξεταστικής επιτροπής, ο κύριος Πρόεδρος, η κυρία Αντιπρόεδρος, η κυρία Γραμματέας -όλη σχεδόν η εξεταστική επιτροπή- τον χειροκροτούσατε. Έχετε το θράσος και μιλάτε τώρα ότι «δεν έγινε συγκάλυψη» και ότι «ήμασταν δίκαιοι» και ότι «εσείς μιλάτε και θέλετε να καπηλευτείτε πολιτικά το θέμα». Εσείς που χειροκροτούσατε τον κ. Καραμανλή συστήσατε εξεταστική επιτροπή για να του βρείτε ποινικές ευθύνες. Ποιον κοροϊδεύετε τώρα;

Δεν λάβαμε ποτέ τη δικογραφία. Συστήσαμε εξεταστική επιτροπή, που σύμφωνα με τον Κανονισμό της Βουλής, έχουμε εισαγγελικά και ανακριτικά καθήκοντα, ζητήσαμε τη δικογραφία, για να ξέρουμε τι ερωτήσεις να κάνουμε, και δεν την πήραμε ποτέ. Το Δικαστικό Συμβούλιο της Λάρισας έδωσε το πράσινο φως και δεν την πήραμε ποτέ. Όμως, κάτι είπε ο κ. Βορίδης για μαρτυρικές καταθέσεις. Μάλλον γνωρίζει τη δικογραφία. Εγώ δεν τη γνωρίζω, που ήμουν αναπληρωματικό μέλος της εξεταστικής επιτροπής. Δεν λάβαμε ποτέ το πόρισμα της Ευρωπαϊκής Εισαγγελίας. Γιατί; Αφού δεν θέλετε τη συγκάλυψη, είστε έντιμοι, είστε δίκαιοι.

Επιπλέον, δεν δεχθήκατε ποτέ να κληθούν ουσιώδεις μάρτυρες. Για ποιον λόγο; Μάρτυρες βασικοί, οι οποίοι κλήθηκαν πρώτοι στην τακτική δικαιοσύνη -να μη λέω τα ονόματα, τα ξέρετε-, ας κληθούν να έρθουν. Γιατί επαφίεται το αν θα κληθούν και ποιοι μάρτυρες στην κυβερνητική πλειοψηφία; Ας κληθούν όλοι οι μάρτυρες που θέλουν όλα τα μέλη της εξεταστικής επιτροπής και, από εκεί και πέρα, ο καθένας θα βγάλει τα συμπεράσματά του και τα πορίσματά του.

Κατ’ αρχάς το πόρισμά σας, ότι ευθύνεται το ανθρώπινο λάθος και μόνο ο σταθμάρχης και ο μηχανοδηγός, έρχεται σε ευθεία αντίθεση και σύγκρουση με τη δήλωση του κ. Μητσοτάκη στις 5-3-2023, που είχε αναφέρει στο Twitter ότι: «Δεν μπορούμε, δεν θέλουμε, δεν πρέπει να κρυφτούμε πίσω από το ανθρώπινο σφάλμα. Αν το έργο της τηλεδιοίκησης είχε ολοκληρωθεί, αυτό το δυστύχημα θα ήταν πρακτικά αδύνατο να έχει συμβεί». Με αυτή τη δήλωση, λοιπόν, που τότε ήταν ειλικρινής γιατί ήταν κάτω από συναισθηματική φόρτιση, ο Πρωθυπουργός έχει πάρει το πόρισμά σας που συντάξατε, οκτακόσιες σελίδες, και το έχει πετάξει σε ένα καλάθι των αχρήστων, σε έναν κάδο έξω από τη Βουλή, ο ίδιος ο Κυριάκος Μητσοτάκης, όχι εμείς.

Δεν χρειάζεται κάποιος να έχει νομικές γνώσεις, για να αντιληφθεί ότι συγκαλύπτετε το έγκλημα. Άρθρο 15 του Ποινικού Κώδικα: Τα εγκλήματα δεν τελούνται μόνο διά πράξεως αλλά και διά παραλείψεως. Όποιος έχει την ιδιαίτερη νομική υποχρέωση να προβεί σε ενέργεια για την αποτροπή του αποτελέσματος. Η ιδιαίτερη νομική υποχρέωση πηγάζει από τον νόμο.

Σύμβαση: Είχε ιδιαίτερη νομική υποχρέωση ο κ. Καραμανλής; Ο κ. Σπίρτζης; Είχε ιδιαίτερη νομική υποχρέωση ο κύριος Πρωθυπουργός; Ναι. Από ποιες διατάξεις; Από νόμο. Ποιον νόμο; Του επιτελικού κράτους, τον ν.4622/2019 και συγκεκριμένα από τα άρθρα 11, 13, 14, που εκεί τι λέει; Ότι είναι υπό την εποπτεία του Πρωθυπουργού και του Υπουργού όλες οι δημόσιες υπηρεσίες και εποπτεύουν για να εφαρμοστεί ο νόμος. Γνώριζαν; Φυσικά και γνώριζαν. Το άφησαν, όμως, να συμβαίνει.

Είπατε πολλές φορές «ανθρώπινο λάθος» και «Γενικός Κανονισμός Κυκλοφορίας». Ναι, αλλά δεν είναι μόνο αυτό το κανονιστικό πλαίσιο. Υπάρχει και το κανονιστικό πλαίσιο των ευρωπαϊκών οδηγιών, που έλεγε ότι πρέπει να τοποθετήσουμε -και γι’ αυτό πήραμε χρήματα από την Ευρωπαϊκή Ένωση- συστήματα ασφαλείας GSMR, σηματοδότηση, αυτόματη πέδηση, ATCS. Τι λειτουργούσε από όλα αυτά; Τίποτα δεν λειτουργούσε.

Αν μπορούσαν να μιλήσουν μεταξύ τους, λέει το πόρισμα Γεραπετρίτη που εσείς ορίσατε, το έγκλημα θα είχε αποφευχθεί. Δεν μπορούσαν να μιλήσουν καν οι μηχανοδηγοί μεταξύ τους ούτε οι μηχανοδηγοί με τον σταθμάρχη, σελίδα 86 της επιτροπής εμπειρογνωμόνων. Και αυτοί μάλλον ρίχνουν στον κάλαθο των αχρήστων το πόρισμά σας, αλλά εσείς είστε μάλλον πιο πραγματογνώμονες από τους πραγματογνώμονες που εσείς ορίσατε.

Δεν λειτουργούσε το ATCS, η αυτόματη πέδηση, που εκεί κανένας να μην ήταν σταθμάρχης, έχει τη δυνατότητα το ATCS να αντιλαμβάνεται ότι δύο τρένα πάνε στην ίδια ράγα, στην ίδια γραμμή και αυτόματα σταματάει, σελίδα 92 του πορίσματος. Δεν το λέω εγώ, αλλά οι πραγματογνώμονες που πάλι εσείς ορίσατε. Αν λειτουργούσε το ATCS, θα είχε αποφευχθεί το έγκλημα.

Δεν λειτουργούσε η σηματοδότηση-τηλεδιοίκηση από το 2019 που κάηκε. Σελίδα 89 του πορίσματος: Αν λειτουργούσε η σηματοδότηση-τηλεδιοίκηση, θα είχε αποφευχθεί. Ο σταθμάρχης είχε μια τοπική κονσόλα να χειριστεί και αυτή υπολειτουργούσε, γιατί είχε χαλασμένες λυχνίες και έβλεπε μόνο χίλια επτακόσια μέτρα, ενώ έπρεπε να βλέπει τρεις χιλιάδες μέτρα -ούτε αυτό λειτουργούσε!- και είχε μόνο έξι δευτερόλεπτα για να εντοπίσει το σφάλμα, για το λάθος.

Για όλα αυτά ήταν ενήμερος ο κ. Καραμανλής; Ήταν. Του κατατέθηκαν εξώδικα; Του κατατέθηκαν επιστολές διαμαρτυρίας; Ναι, και ήρθε στην επιτροπή με ύφος χιλίων καρδιναλίων και είπε το αμίμητο: Το εξώδικο που μου έστειλαν, δεν έλεγε ότι ο σιδηρόδρομος δεν είναι ασφαλής. Έλεγε ότι «τελειώστε με τη σύμβαση, γιατί υπάρχουν θέματα ασφάλειας». Όχι αυγό δηλαδή, «κοκό». Κοροϊδευόμαστε εδώ μέσα τώρα; Τι λέμε; Και προσπαθείτε να πείσετε με αυτά τα επιχειρήματα τον ελληνικό λαό; Αφήστε μας εμάς. Είχε ιδιαίτερη νομική υποχρέωση από τον ν.4622/2019, αλλά κανένας δεν έκανε τίποτα, για τους λόγους που εσείς γνωρίζετε.

Πάμε και στο μπάζωμα, στην αλλοίωση των στοιχείων. Σύμφωνα με το άρθρο 95 παρ. 4 του π.δ.141/1991, όταν η αστυνομία πάει πρώτη στο έγκλημα, δεν περνάει κανένας, για να μην αλλοιωθούν τα στοιχεία. Σύμφωνα με το άρθρο 31 του Κώδικα Ποινικής Δικονομίας, η προανάκριση διενεργείται από τη διεύθυνση και εποπτεία του εισαγγελέα πλημμελειοδικών. Γιατί, λοιπόν, ο εισαγγελέας πλημμελειοδικών και η αστυνομία άφησαν να μπουν μέσα και να μπαζωθεί; Ποιος τούς έδωσε την εντολή αυτή;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΠΑΡΑΣΧΟΣ ΠΑΠΑΔΑΚΗΣ:** Υπάρχει νομοθεσία, τελειώνω, κύριε Πρόεδρε, ένα λεπτό ακόμη. Μάλιστα, η κ. Τσιαπαρίκου, για το άλλο το καφενείο, τη Ρυθμιστική Αρχή Σιδηροδρόμων -γιατί καφενείο ήταν-, που έθετε τα θέματα ασφαλείας, σε ερώτηση Βουλευτή στην εξεταστική επιτροπή «αν θα έβαζε το παιδί της μέσα στα τρένα, αν γνώριζε τα προβλήματα» είπε το εξής: Δεν απαντώ. Και αυτή είναι έξω, είναι ελεύθερη και είναι μέσα μόνο ο σταθμάρχης.

Κυρίες και κύριοι της Νέας Δημοκρατίας -και κλείνω-, να ξέρετε -και όλοι το γνωρίζουμε- ότι δεν θα είμαστε και δεν θα είστε μια ζωή Βουλευτές ούτε Υπουργοί. Θα περάσουν τα χρόνια και όταν θα κλείσει αυτό το κεφάλαιο της ζωής σας, να ξέρετε ότι αυτή η εξεταστική επιτροπή και αυτό το πόρισμα και όποιος το συνυπογράφει θα τους στοιχειώνει μια ζωή. Θα μετανιώσετε οικτρά και αυτό θα έχει επιρροή όχι μόνο σε εσάς, αλλά και στους συνεχιστές σας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαδάκη.

Επόμενος ομιλητής ο κ. Στυλιανός Πέτσας, Βουλευτής της Νέας Δημοκρατίας, και μετά θα ακολουθήσει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η σιδηροδρομική τραγωδία των Τεμπών βούτηξε στη θλίψη και στον πόνο τις οικογένειες, τους συγγενείς και τους φίλους των πενήντα επτά θυμάτων και των εκατόν ογδόνα τραυματιών, αλλά και συντάραξε όλη την ελληνική κοινωνία, καθώς αυτή η αδιανόητη τραγωδία, μια μετωπική σύγκρουση δύο τρένων σε διπλή γραμμή, άφησε μια βαθιά ουλή στη συλλογική μας συνείδηση. Για να περιοριστεί η οδύνη και ο πόνος, απαιτούνται απαντήσεις στο ερώτημα τι προκάλεσε αυτή την αδιανόητη τραγωδία.

Θεωρώ ότι εξεταστική επιτροπή της Βουλής που εξέτασε την πορεία του σιδηροδρόμου στην Ελλάδα τις τελευταίες δεκαετίες ρίχνει φως σε πτυχές αυτής της τραγωδίας, ώστε να δοθούν πειστικές απαντήσεις σε αυτό το ερώτημα. Και πιστεύω ότι η ελληνική δικαιοσύνη, την οποία απόλυτα εμπιστεύομαι, θα χρησιμοποιήσει τα ευρήματα του πορίσματος της εξεταστικής επιτροπής για να διαμορφώσει μια ολοκληρωμένη άποψη, προκειμένου να αποφανθεί και να αποδώσει τις ευθύνες γι’ αυτή την τραγωδία, όπου αυτές ανήκουν.

Η εξεταστική επιτροπή διαμόρφωσε το πόρισμά της, αφού εργάστηκε εντατικά περίπου τρεισήμισι μήνες. Εξέτασε τριάντα επτά μάρτυρες, πολύ περισσότερους από κάθε άλλη εξεταστική επιτροπή στο παρελθόν, συγκέντρωσε έγγραφα και υπομνήματα επίσημων φορέων και πραγματογνωμόνων και έλαβε υπ’ όψιν της το αποδεικτικό υλικό της δικογραφίας που τέθηκε σε γνώση της από τον εφέτη ανακριτή που έχει αναλάβει την υπόθεση στη Λάρισα.

Με πολλή ταπεινότητα και σεβασμό προς τους συναδέλφους από όλους τις Κοινοβουλευτικές Ομάδες, συμπυκνώνω σε αυτή την ομιλία την άποψη που διαμόρφωσα από τη συμμετοχή μου σε αυτή την εργώδη προσπάθεια.

Πρώτον, ο ελληνικός σιδηρόδρομος από τη δεκαετία του 1980 έπαψε να θυμίζει μια κομβική δημόσια επιχείρηση που έπρεπε να λειτουργεί με επαγγελματισμό και θύμιζε πιο πολύ ένα καταφύγιο για διορισμό κομματικών φίλων, συνήθως «πράσινης» απόχρωσης. Το αποτέλεσμα ήταν, προϊόντος του χρόνου, ο σιδηρόδρομος να βουλιάξει στα ελλείμματα και να απαξιωθεί. Όταν μάλιστα στις αρχές δεκαετίας του 2010 η χώρα υποχρεώθηκε να προσφύγει στους ξένους δανειστές για να αποφύγει την άτακτη χρεοκοπία, ο σιδηρόδρομος με τον νόμο Ρέππα, τον ν.3899/2010 της κυβέρνησης Γιώργου Παπανδρέου, υπέστη ακρωτηριασμό στο υπηρετούν προσωπικό, καθώς τα περίπου μισά στελέχη του υποχρεώθηκαν να τον εγκαταλείψουν, γεγονός που προκάλεσε τεράστια προβλήματα και στα ζητήματα ασφάλειας, όπως αναδείχθηκε από πολλούς μάρτυρες που κατέθεσαν στην επιτροπή. Καταθέτω στα Πρακτικά σε αυτό το σημείο καταθέσεις του κ. Ρέππα και του κ. Χατζηδάκη, που πιστοποιούν του λόγου το αληθές.

(Στο σημείο αυτό ο Βουλευτής κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, η αποκρατικοποίηση της «ΤΡΑΙΝΟΣΕ», «HELLENIC TRAIN», με τον τρόπο που έγινε επί ημερών Χρήστου Σπίρτζη της κυβέρνησης Τσίπρα το 2017, και με τίμημα μόλις 45 εκατομμύρια ευρώ, όταν λίγα χρόνια πριν ο ΣΥΡΙΖΑ χαρακτήριζε ξεπούλημα τα 300.000.000 ευρώ, δεν βοήθησε να ανακάμψει ο σιδηρόδρομος. Επιπλέον, δεν δημιούργησε ανταγωνισμό, καθώς το κρατικό μονοπώλιο στο μεταφορικό σιδηροδρομικό έργο έγινε ιδιωτικό. Καταθέτω στα Πρακτικά τη δήλωση του κ. Σταθάκη, όταν το τίμημα της τότε κυβέρνησης Σαμαρά - Βενιζέλου υπολογιζόταν στα 300 εκατομμύρια ευρώ.

(Στο σημείο αυτό ο Βουλευτής κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τρίτον, η ανάθεση από τη κυβέρνηση Τσίπρα των αρμοδιοτήτων επόπτη ασφαλείας στη Ρυθμιστική Αρχή Σιδηροδρόμων, μια ανεξάρτητη αρχή με ελλείψεις στο προσωπικό και ανύπαρκτη σχετική τεχνογνωσία, δεν ενίσχυσε την κουλτούρα ασφάλειας στον σιδηρόδρομο, γεγονός που αναδείχθηκε από καταθέσεις και έγγραφα που περιήλθαν σε γνώση της εξεταστικής επιτροπής, όπως για παράδειγμα των ιατρικών φακέλων των μηχανοδηγών.

Τέταρτον, η τροποποίηση του Γενικού Κανονισμού Κυκλοφορίας τον Μάιο του 2019 επί Υπουργίας Χρήστου Σπίρτζη μείωσε τις δικλίδες ασφαλείας, καθώς κατήργησε τη θέση του επόπτη αμαξοστοιχίας, μια θέση κομβική, όπως αναδείχθηκε από πολλούς μάρτυρες.

Πέμπτον, η «οδύσσεια» της γνωστής πλέον σε όλους σύμβασης 717 -που υπογράφτηκε το 2014, αλλά ολοκληρώθηκε τον Σεπτέμβριο του 2023 μετά την τραγωδία των Τεμπών- δεν πρόσθεσε δικλίδες ασφαλείας που θα μπορούσαν να συμβάλουν στον περιορισμό λαθών από τον ανθρώπινο παράγοντα. Και επειδή η τραγωδία των Τεμπών συνέβη στις 28 Φεβρουαρίου 2023, δηλαδή επί Υπουργίας Κώστα Αχιλλέα Καραμανλή, της κυβέρνησης Κυριάκου Μητσοτάκη, η αντικειμενική πολιτική ευθύνη πέφτει στους ώμους του τότε Υπουργού, όπως τονίζεται και στα συμπεράσματα του πορίσματος της εξεταστικής επιτροπής. Και καταθέτω από το πόρισμα τη σελίδα 516 του πορίσματος.

(Στο σημείο αυτό ο Βουλευτής κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έκτον. Πέραν, όμως, όλων αυτών που συνέβαλαν στην απαξίωση του σιδηροδρόμου στην πατρίδα μας, η τραγωδία των Τεμπών στις 28 Φεβρουαρίου 2023 δεν θα είχε συμβεί αν τηρούνταν ο Γενικός Κανονισμός Κυκλοφορίας. Και δυστυχώς συνέβη επειδή παραβιάστηκε επτά φορές ο Γενικός Κανονισμός Κυκλοφορίας. Συγκεκριμένα, ο σταθμάρχης Λάρισας δεν χρησιμοποίησε τον απολύτως λειτουργικό πίνακα τηλεχειρισμού για να κάνει αυτόματη χάραξη της διαδρομής, αλλά έβαλε τη μοιραία αμαξοστοιχία ανάποδα στη γραμμή καθόδου. Ο σταθμάρχης Λάρισας δεν παρακολουθούσε τον πίνακα τηλεχειρισμού, όπου ήταν συνεχώς ευκρινής η εσφαλμένη αλλαγή τροχιάς. Ο σταθμάρχης Λάρισας δεν ενημέρωσε τον μηχανοδηγό με την παράδοση σε αυτόν του εντύπου 1001, το οποίο απαιτείται σε κάθε περίπτωση ανωμαλίας ή κινδύνου στη γραμμή. Οι μηχανοδηγοί της μοιραίας αμαξοστοιχίας Intercity 62 εισήλθαν σε γραμμή καθόδου χωρίς έντυπο 1001. Οι μηχανοδηγοί δεν ακινητοποίησαν το τρένο ως όφειλαν. Οι μηχανοδηγοί δεν επικοινώνησαν με τον σταθμάρχη Λάρισας για να διευκρινίσουν ότι η αμαξοστοιχία είχε μπει ανάποδα στη γραμμή καθόδου. Οι μηχανοδηγοί δεν έκαναν αναγγελία αναφορικά με τη θέση της αμαξοστοιχίας καθώς περνούσαν από τους ενδιάμεσους σταθμούς.

Είναι σαφές, κυρίες και κύριοι συνάδελφοι, από τα σημεία 1 ως 5 που εξέθεσα ανωτέρω ότι προκύπτουν σαφείς πολιτικές ευθύνες διαδοχικών κυβερνήσεων, σίγουρα όχι στον ίδιο βαθμό, αλλά αυτή τη φορά χάρη στο πόρισμα της εξεταστικής της Βουλής αποδίδονται με ονοματεπώνυμο και υποστηρίζονται από έγγραφα και καταθέσεις. Και πραγματικά δεν κατανοώ την αναφορά του κ. Χαρίτση πριν από τη Νέα Αριστερά περί διάχυσης ευθυνών. Και αυτό είναι ένα σημαντικό βήμα έναντι της γενικής καχυποψίας και έναντι της συνηθισμένης πρακτικής του τσουβαλιάσματος.

Επιπλέον, κυρίες και κύριοι συνάδελφοι, θα ήθελα να αναφερθώ όσο πιο σύντομα και απλά μπορώ σε δύο μύθους που σκόπιμα δυστυχώς καλλιεργούνται από κόμματα της Αντιπολίτευσης. Πρώτον, λένε ότι αγνοούνται τρία βαγόνια της εμπορικής αμαξοστοιχίας και αυτό γιατί ένας πραγματογνώμονας λέει ότι βρήκε λαμαρίνες στα τρία πρώτα βαγόνια. Μα, σύμφωνα με την έκθεση της επιτροπής πραγματογνωμόνων που όρισε η Κυβέρνηση αμέσως μετά την τραγωδία των Τεμπών, γνωστής ως επιτροπής Γεραπετρίτη, την οποία πολλοί από εσάς επικαλεστήκατε σήμερα, τα τρία πρώτα βαγόνια της εμπορικής αμαξοστοιχίας μετέφεραν λαμαρίνες. Καταθέτω στα Πρακτικά από τις σχετικές σελίδες του πορίσματος της επιτροπής και σχετικά δημοσιεύματα.

(Στο σημείο αυτό ο Βουλευτής κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, λένε για προσπάθεια συγκάλυψης. Κατ’ αρχάς, είναι αντιδημοκρατικό, προσβλητικό και ψευδές να κατηγορούνται Βουλευτές για δήθεν προσπάθεια συγκάλυψης μιας τέτοιας τραγωδίας. Το μόνο που κάνουν όλοι αυτοί που υφαίνουν αυτή την πλεκτάνη είναι να καλλιεργούν το μίσος και την τοξικότητα από τα οποία κερδισμένοι βγαίνουν μόνο τα άκρα του πολιτικού φάσματος, δηλαδή ο φασισμός, δεξιό- και αριστερόστροφος.

Επιπλέον, απογυμνωμένο από όλα τα φτιασιδώματα το αφήγημα περί δήθεν συγκάλυψης θα πρέπει να οδηγεί σε κάποιο αδίκημα που κάποιος θέλει να συγκαλύψει. Έτσι δεν είναι, κυρίες και κύριοι συνάδελφοι; Λέει, λοιπόν, το αφήγημα κομμάτων της Αντιπολίτευσης περί δήθεν συγκάλυψης ότι ευθύνεται ο Υπουργός Υποδομών και Μεταφορών γιατί αν η σύμβαση 717 είχε ολοκληρωθεί, το δυστύχημα δεν θα είχε συμβεί. Αφήγημα που ακούσαμε εσχάτως να το υιοθετεί και να το αναπαράγει και η Ευρωπαία Εισαγγελέας Λάουρα Κοβέσι, αναρμοδίως φυσικά, πρόχειρα και ανεπίτρεπτα. Αλλά ποιος νοιάζεται γι’ αυτές τις λεπτομέρειες; Μην αφήνουμε την αλήθεια και το Σύνταγμά μας να χαλάσει μια «πιασάρικη» συνέντευξη!

Μόνο που στις συνεντεύξεις λένε αυτό, αλλά στο πόρισμά τους λένε άλλα, κυρίες και κύριοι συνάδελφοι. Για παράδειγμα, ο ΣΥΡΙΖΑ στη σελίδα 581 του πορίσματος τονίζει ότι «το δυστύχημα δεν θα είχε συμβεί πιθανά, αν είχε υλοποιηθεί η σύμβαση 717/2014». Το βέβαιον έγινε πιθανόν, κυρίες και κύριοι συνάδελφοι.

Και δεν θα μπορούσαν να λένε κάτι διαφορετικό, γιατί θα έρχονταν σε κραυγαλέα αντίθεση με όσα κατέθεσαν όλοι οι επιφορτισμένοι με αυτά τα θέματα μάρτυρες της εξεταστικής επιτροπής, οι οποίοι τόνισαν ότι τα πρόσθετα ηλεκτρονικά συστήματα ασφαλείας μπορεί να περιορίσουν, αλλά σε καμμία περίπτωση δεν μπορούν να εκμηδενίσουν την πιθανότητα ατυχήματος, καθώς πάντα μεσολαβεί ο ανθρώπινος παράγοντας.

Αλλά ακόμη και έτσι, ακόμη και αν δεχθεί κανείς το αφήγημα αυτό, ποιο είναι το αδίκημα το οποίο κάποιοι προσπαθούν να συγκαλύψουν; Διαβάζω στη σελίδα 582 του πορίσματος του ΣΥΡΙΖΑ, για παράδειγμα, ότι το αδίκημα είναι η παράλειψη οφειλόμενης νόμιμης ενέργειας και στρέφονται κατά του Κώστα Αχιλλέα Καραμανλή ως αρμόδιου Υπουργού την ημέρα της σιδηροδρομικής τραγωδίας γιατί δεν είχε ολοκληρωθεί η σύμβαση 717.

Όμως, τι ενέργειες έπρεπε να κάνει ο Υπουργός, όταν ανέλαβε τα καθήκοντά του τον Ιούλιο του 2019; Είχε δύο επιλογές: πρώτον, να καταγγείλει τη σύμβαση 717 ή, δεύτερον, να δώσει μία ακόμη παράταση στις άλλες έξι που είχαν δοθεί επί της κυβέρνησης ΣΥΡΙΖΑ, προκειμένου να ολοκληρωθεί η σύμβαση 717. Είναι σαφές ότι αν είχε κάνει την πρώτη επιλογή, πρόσθετα συστήματα ασφαλείας δεν θα είχαν ολοκληρωθεί ούτε όταν έγινε το δυστύχημα, αλλά πιθανότατα ούτε μέχρι και σήμερα. Αντίθετα, κάνοντας τη δεύτερη επιλογή ο τότε Υπουργός επιτάχυνε την υλοποίηση της σύμβασης 717 από το 18% στο 71% μέχρι τον Φεβρουάριο του 2023 και τελικά στην ολοκλήρωσή της τον Σεπτέμβριο του 2023.

Ποια, λοιπόν, είναι η παράλειψη της οφειλόμενης νόμιμης ενέργειας για την οποία κατηγορεί ο ΣΥΡΙΖΑ και το ΠΑΣΟΚ τον κ. Καραμανλή; Σίγουρα δεν μπορεί πάντως να ισχυριστεί κάποιος το παράλογο, να ευθύνεται δηλαδή ταυτόχρονα είτε ελάμβανε τη μία είτε την άλλη απόφαση.

Κλείνω, κύριε Πρόεδρε, και ευχαριστώ για την ανοχή σας.

Κυρίες και κύριοι συνάδελφοι, έναν χρόνο μετά η αδιανόητη αυτή τραγωδία παραμένει βαθιά χαραγμένη στη συνείδηση όλων μας. Η θλίψη για τις αδικοχαμένες ψυχές, στην πλειονότητά τους νέες και αθώες, είναι ταυτόχρονα ανεξίτηλη υπενθύμιση για το χρέος της πολιτείας να κάνει οτιδήποτε χρειαστεί ώστε να μην επαναληφθεί ποτέ ξανά μια τέτοια τραγωδία και είναι χρέος όλου του πολιτικού κόσμου, μακριά από μικροπολιτική απάνθρωπη εκμετάλλευση του ανθρώπινου πόνου, να συμπεριφέρεται κάθε μέρα με τρόπο που να προσεγγίζει αυτόν τον στόχο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πέτσα.

Επόμενος ομιλητής ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Για ακόμη μια φορά ο κ. Πέτσας πιάνεται ανιστόρητος, γιατί ακριβώς προσπαθεί να ταυτίσει τον κομμουνισμό με τον φασισμό, ενώ είναι γνωστό ότι οι κομμουνιστές, ο Κόκκινος Στρατός, συνέτριψαν τον φασισμό. Και στο κάτω-κάτω της γραφής ο φασισμός είναι παιδί του συστήματός σας, ο εκτελεστικός του βραχίονας.

**ΣΤΥΛΙΑΝΟΣ ΠΕΤΣΑΣ:** Δεν καταλάβατε τι είπα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πέτσα, σας διέκοψε κανείς; Σας παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κατάλαβα πολύ καλά. Την αντιδραστική θεωρία των δύο άκρων επαναλάβατε, που είναι η επίσημη πολιτική της Ευρωπαϊκής Ένωσης.

**ΣΤΥΛΙΑΝΟΣ ΠΕΤΣΑΣ:** Δεν καταλάβατε τι είπα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Από αυτή την άποψη, λοιπόν, σήμερα παρακολουθούμε ένα ακόμη επεισόδιο του σίριαλ «συγκάλυψη του εγκλήματος των Τεμπών», δηλαδή συγκάλυψη των αιτιών και των υπευθύνων. Βεβαίως, η κυβερνητική πλειοψηφία από την πρώτη στιγμή πόνταρε στο ανθρώπινο λάθος. Άλλωστε αυτό δεν είναι πρωτοφανές. Κάθε φορά, σε κάθε έγκλημα, το ανθρώπινο λάθος υπάρχει. Και το 2017 στο Άδενδρο το ανθρώπινο λάθος έφταιγε.

Και, βεβαίως, και στην εξεταστική επιτροπή, με ένα προεδρείο που υποδαύλιζε την ένταση, έγινε επιλεκτική αξιοποίηση των μαρτύρων. Για παράδειγμα, από τις επιτροπές εμπειρογνωμόνων, τις τρεις που συστάθηκαν, κάλεσε η πλειοψηφία μόνο τη μία και όχι την επιτροπή εμπειρογνωμόνων που έβαλε το δικαστήριο, αλλά και οι οικογένειες των θυμάτων και, βεβαίως, δεν μελετήσαμε καθόλου, δεν συζητήσαμε καθόλου, δεν ερευνήσαμε καθόλου την έκρηξη και το μπάζωμα του χώρου του εγκλήματος.

Βεβαίως, ως ΚΚΕ δεν είχαμε αυταπάτες και δεν είχαμε αυταπάτες γιατί είναι δοσμένος ο αρνητικός συσχετισμός δύναμης σε αυτές τις επιτροπές και στις εξεταστικές και στις προανακριτικές και, από αυτή την άποψη, η πρόταση που κατέθεσε το ΚΚΕ για τροποποίηση το επόμενο διάστημα είναι οι επιτροπές -και οι προανακριτικές αλλά και οι εξεταστικές- να συγκροτούνται χωρίς την απόλυτη πλειοψηφία κανενός κόμματος, για να μην μπορεί ακριβώς κανένα κόμμα να παρεμποδίζει τη λειτουργία αυτών των επιτροπών.

Παρ’ όλα αυτά, βγήκαν πολύ χρήσιμα στοιχεία. Φωτίστηκαν, δηλαδή, οι αιτίες και οι υπεύθυνοι. Φωτίστηκε το γεγονός ότι μιλάμε για ένα προδιαγεγραμμένο έγκλημα, γιατί δεν λειτουργούσε κανένα σύστημα ασφαλείας, είχαμε ένα αποδεκατισμένο ανθρώπινο δυναμικό -από δυόμισι χιλιάδες που προβλέπει το οργανόγραμμα του ΟΣΕ ήταν μόνο οχτακόσιοι-, με εντατικοποίηση της εργασίας, με εκπτώσεις στην εκπαίδευση και στην πρακτική άσκηση και κανείς δεν μπορούσε να ελέγξει διαχρονικά το τι μεταφέρουν οι εμπορικές αμαξοστοιχίες -κανείς-, αν μεταφέρουν πραγματικά αυτά που λένε οι φορτωτικές. Και αυτό φάνηκε κατά καιρούς με τα διάφορα «μαύρα» βαγόνια τα οποία κυκλοφορούσαν και κυκλοφορούν στον σιδηρόδρομο. Γι’ αυτό υπάρχουν και διάφορες εκτιμήσεις, δημοσιεύματα ότι μπορεί να μετέφερε πυρομαχικά, εκρηκτικά ή διαλύτες.

Τέταρτο στοιχείο το οποίο βγήκε μέσα από την επιτροπή είναι ότι η διάσπαση του ενιαίου ΟΣΕ και οι ανταγωνιστικές σχέσεις που δημιουργήθηκαν με τις θυγατρικές του εταιρείες αποτέλεσαν παράγοντα που οδήγησε στη συγκεκριμένη κατάσταση. Αυτή η κατάσταση επιδεινώθηκε ακόμη περισσότερο με την ιδιωτικοποίηση της «ΤΡΑΙΝΟΣΕ» και επί της ουσίας την ολοκλήρωση της πολιτικής της Ευρωπαϊκής Ένωσης για την απελευθέρωση των σιδηροδρομικών μεταφορών, που αποτελεί και τον πέμπτο παράγοντα -η Ευρωπαϊκή Ένωση- για τη διαμόρφωση ενός ενιαίου δικτύου, του διευρωπαϊκού δικτύου, που επί της ουσίας επιδιώκει να αυξηθεί η χωρητικότητα των τρένων που κυκλοφορούν, οι ταχύτητες να μεγαλώσουν, για να μειωθεί το κόστος μεταφοράς των εμπορευμάτων.

Άρα, δηλαδή, όλα αυτά τα σχέδια τα οποία προωθεί και δρομολογεί η Ευρωπαϊκή Ένωση εξυπηρετούν τη διασφάλιση της καπιταλιστικής κερδοφορίας και, από αυτή την άποψη, το σύνθημα το οποίο ακούστηκε μετά το έγκλημα στα Τέμπη, «τα κέρδη τους ή οι ζωές μας», είναι ένα σύνθημα το οποίο βγήκε και μέσα από αυτή την εξεταστική επιτροπή.

Χάρη σε αυτή την εξεταστική επιτροπή ως ΚΚΕ καταλήξαμε σε ποινικές ευθύνες, όχι μόνο πολιτικές, γιατί υπάρχουν ενδείξεις, και αποχρώσες, για δύο κακουργήματα, για πράξεις και παραλείψεις, για παράβαση καθήκοντος και για το έγκλημα της συγκάλυψης του χώρου, με ευθύνη του κ. Τριαντόπουλου και όχι μόνο. Για αυτόν ακριβώς τον λόγο προτείνουμε αυτές οι ευθύνες οι κακουργηματικές να ξεκινήσουν για όλους τους Υπουργούς Μεταφορών της τελευταίας δεκαπενταετίας, δηλαδή από τον Ρέππα, όπου με τον ν.3891/2010 μείωσε κατά 50% το ανθρώπινο δυναμικό και προώθησε και τα υπόλοιπα ζητήματα.

Από αυτή την άποψη, κύριε Βορίδη, και εσείς συμπεριλαμβάνεστε σε αυτό, γιατί ακριβώς δεν είναι ένα στιγμιαίο γεγονός. Η υπόθεση έκθεση σε κίνδυνο και η διατάραξη των συγκοινωνιών είναι μια συνεχόμενη πράξη, που οδήγησε στο έγκλημα. Άρα συμπεριλαμβάνεστε και εσείς.

Και, δεύτερον, επί της δικής σας θητείας να σας θυμίσω πολύ καλά, παρ’ ότι ήταν ολιγόμηνη, έτρεχαν τρεις συμβάσεις για έργα ασφάλειας στο σιδηροδρομικό δίκτυο, οι οποίες έπρεπε να είχαν ολοκληρωθεί πριν γίνετε εσείς Υπουργός, το 2010, για το GSMR και το ETCS και για τους συρμούς και για τις γραμμές. Και, όμως, ούτε στη δική σας περίοδο αυτές ολοκληρώθηκαν. Δεν έχουν ολοκληρωθεί κάποιες ούτε μέχρι τώρα.

Από αυτή την άποψη, λοιπόν, όλοι οι ισχυρισμοί που ακούστηκαν εδώ -ΣΥΡΙΖΑ - ΠΑΣΟΚ, για παράδειγμα, «η εξεταστική παρωδία», η Νέα Αριστερά για «εξεταστική ντροπή»- προσπαθούν ακριβώς να ξεπλύνουν τις δικές τους ευθύνες, αλλά και τις ευθύνες της Ευρωπαϊκής Ένωσης. Αποτελούν «πλυντήριο» της Ευρωπαϊκής Ένωσης.

Δεν το ακούσατε στην εξεταστική επιτροπή ότι στην Ευρωπαϊκή Ένωση και στην Ελλάδα κυκλοφορούν τρένα χωρίς να έχουν τις απαραίτητες προδιαγραφές πυρασφάλειας, για παράδειγμα; Δεν ακούσατε τον τότε διευθύνοντα σύμβουλο της «ΤΡΑΙΝΟΣΕ» που έλεγε ότι, αν αλλάζαμε τις προδιαγραφές, έπρεπε το 95% των συρμών να το αποσύρουμε και στο όνομα του κόστους θυσιάσαμε την προστασία της ανθρώπινης ζωής από την πυρασφάλεια; Αυτό δεν το ακούσατε; Πρώτη φορά το ακούτε;

Δεν ακούσατε, για παράδειγμα, ή δεν διαβάσατε τις εκτιμήσεις και τις εκθέσεις της ίδιας επιτροπής Γεραπετρίτη ότι παρέλαβε το 2018 η «ΓΑΙΑΟΣΕ» το σύστημα ETCS για τους συρμούς, αυτό της αυτόματης πέδησης, και το οποίο δεν ήταν λειτουργικό; Την ώρα που το παρέλαβε το χαρακτήρισε μη λειτουργικό και από τότε εκκρεμεί να γίνει νέα σύμβαση, από το 2018, για να μπορέσει να γίνει λειτουργικό το σύστημα ETCS. Και τι έκανε τότε η κυβέρνηση του 2018 και ο Υπουργός ο κ. Σπίρτζης που παρέδωσε μια ελαττωματική σύμβαση για ένα πολύ σημαντικό σύστημα;

Δεν ακούσατε ή δεν διαβάσατε αυτό που λέει η επιτροπή πάλι του κ. Γεραπετρίτη ότι η «ΕΡΓΟΣΕ», η οποία έγινε κατ’ εντολή της Κομισιόν το 1996, ήταν πεδίο προνομιακό για να ασκούν δικαιοδοσία οι διάφοροι ευρωπαϊκοί μηχανισμοί που σχετίζονται με τη χρηματοδότηση έργων, υποδομών και προμηθειών;

Θα μου πείτε: Σας κάνει εντύπωση; Όχι, εσείς ψηφίσατε στο Ευρωπαϊκό Κοινοβούλιο πλην του ΚΚΕ ότι τα λόμπι, δηλαδή οι εκπρόσωποι των πολυεθνικών στην Ευρωπαϊκή Ένωση, αποτελούν στοιχείο αναζωογόνησης της δημοκρατίας και θα σας έκανε εντύπωση που η «ΕΡΓΟΣΕ» λυμαίνεται από τέτοιου είδους λόμπι και λομπίστες διαφόρων εταιρειών;

Δεν μάθατε ή δεν διαβάσατε γιατί ακριβώς καμμία σύμβαση δεν ολοκληρωνόταν, πάλι στη σελίδα 205 της επιτροπής Γεραπετρίτη, ότι τα σιδηροδρομικά έργα αποτελούσαν πεδίο έντονου ανταγωνισμού μεταξύ διαφόρων εργολάβων, κατασκευαστών και προμηθευτών, οι προδιαγραφές ήταν συχνά διαφορετικές από τμήμα σε τμήμα, με συνέπεια ασυμβατότητα μεταξύ τμημάτων ενός ενιαίου, κατά τα άλλα, έργου, για να εξυπηρετηθούν και οι τρεις ανταγωνιστικές εταιρείες;

Και από αυτή την άποψη βεβαίως, ξεπλένουν την Ευρωπαϊκή Ένωση για αυτή την εικόνα, ξεπλένουν τις ευθύνες των κυβερνήσεών τους, του Ρέππα, του Χρυσοχοΐδη, με τη σύμβαση 717, που αποτελεί σύμβαση σκάνδαλο, γιατί υπήρχαν αντιφατικοί όροι μέσα και αντιφατικές τεχνολογίες και κάποιες είχαν αποσυρθεί από το εμπόριο, δεν υπήρχαν. Και όμως αυτή τη σύμβαση 717 ο κ. Σπίρτζης συνέχισε να προσπαθεί να την υλοποιήσει. Ήταν αντιφατική. Είχε τα χίλια μύρια προβλήματα με την ασυμβατότητα και τις καθυστερήσεις οι οποίες υπήρχαν, συμπληρωματική σύμβαση κ.λπ.. Όλα αυτά, λοιπόν, δεν υπήρξαν ποτέ;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν υπήρξε, για παράδειγμα, την εποχή της κυβέρνησης του ΣΥΡΙΖΑ το ότι ο σιδηρόδρομος δεν είχε φωτοσήμανση, δεν υπήρχε τηλεδιοίκηση; Γι’ αυτό υπήρχε η σύμβαση 717, για να αποκατασταθούν αυτά. Γιατί βεβαίως το ολοκληρωμένο σύστημα ασφάλισης, που ήταν στο 13% της Ευρωπαϊκής Ένωσης, του δικτύου δεν υπάρχει. Τα υπόλοιπα απλά συστήματα της φωτοσήμανσης στις άλλες χώρες υπάρχουν. Στην Ελλάδα πώς κυκλοφορούσαν τα τρένα τόσα χρόνια, όλα αυτά τα χρόνια, χωρίς φωτοσήμανση, χωρίς τηλεδιοίκηση; Δεν λέω για τα αναπτυγμένα συστήματα. Με ποια λογική;

Δεν έχουν ευθύνες, λοιπόν, όλοι αυτοί; Δεν έχουν ευθύνες, που, παρ’ ότι δεν υπήρχαν τα συστήματα αυτά, έβγαιναν και έκαναν δηλώσεις ότι το τρένο θα φτάσει σε τρεις ώρες στη Θεσσαλονίκη, όπως έλεγε ο κ. Σπίρτζης; Πού βασιζόταν ότι το τρένο θα φτάσει σε τρεις ώρες, χωρίς να έχουν αποκατασταθεί όλα αυτά τα θέματα;

Να αναφερθώ και στην ιδιωτικοποίηση της «ΤΡΑΙΝΟΣΕ». Αλήθεια, την πουλήσατε, όπως είπε ο κ. Χαρίτσης, γιατί ήταν προβληματική εταιρεία και ζημιογόνα; Τι λέτε; Κερδοφόρα ήταν η «ΤΡΑΙΝΟΣΕ» και μάλιστα είχε και αποθεματικό και ο ίδιος ο τότε διευθύνων σύμβουλος της «ΤΡΑΙΝΟΣΕ» μάς είπε ότι ένα κομμάτι του αποθεματικού το έδωσε στον ΟΣΕ ως χρέη που είχε…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ ολοκληρώστε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα ολοκληρώσω, κύριε Πρόεδρε.

…για να μην τα πάρουν οι Ιταλοί. Και πούλησαν μια κερδοφόρα εταιρεία, τη μοναδική εταιρεία με το αποκλειστικό μονοπώλιο στις επιβατικές μεταφορές και στις εμπορικές, για 45 εκατομμύρια ευρώ, δίνοντάς τους ταυτόχρονα 50 εκατομμύρια ευρώ από την άλλη τσέπη για τις άγονες γραμμές. Σοβαρά; Αναγκαστήκατε; Όχι, ίσα-ίσα αυτό επέβαλε η πολιτική απελευθέρωσης των σιδηροδρομικών μεταφορών.

Να ολοκληρώσω με μία ακόμη κουβέντα, κύριε Πρόεδρε.

Προκαλεί εντύπωση -αναφέρθηκε και ο κ. Βορίδης- η πρόταση του κ. Ανδρουλάκη, «να επανέλθουμε», λέει, «σε αυτά που λέει η Ευρωπαία Εισαγγελέας για την οικονομική ζημία της Ευρωπαϊκής Ένωσης και να δημιουργήσουμε αυτή την προϋπόθεση και με αυτή τη λογική, αξιοποιώντας το πόρισμα της Ευρωπαίας Εισαγγελέως, τη νέα προκαταρκτική επιτροπή». Δηλαδή είναι πολύ πίσω από αυτό που αιτούνται οι ίδιοι οι συγγενείς των θυμάτων για κακουργηματικές πράξεις για τον θάνατο των δικών τους ανθρώπων.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Από αυτή την άποψη, σηκώνεται κουρνιαχτός και κροκοδείλια δάκρυα, για να προσπεράσουμε το άρθρο 86 περί ευθύνης Υπουργών και με τις διάφορες σκέψεις συνταγματολόγων, είτε με τη λαϊκή πρωτοβουλία που ξαφνικά το θυμήθηκε τώρα η Νέα Αριστερά, ενώ την πρόταση νόμου του ΚΚΕ, που υπέγραφαν πεντακόσια τριάντα σωματεία, ομοσπονδίες και δεκάδες εργατικά κέντρα για την αποκατάσταση των συλλογικών συμβάσεων, που τότε ήσασταν κυβέρνηση, την πετάξατε στον κάλαθο των αχρήστων. Εκ των υστέρων το θυμηθήκατε.

Και πώς θα γίνει, λοιπόν, αυτό; Όταν εμείς, το ΚΚΕ, ζητήσαμε στη Συνταγματική Αναθεώρηση την κατάργηση του άρθρου 86, τι είπαν τότε Νέα Δημοκρατία, ΣΥΡΙΖΑ, Νέα Αριστερά και ΠΑΣΟΚ; Κανένα πείραγμα, να παραμείνει. Και τώρα τι έρχεστε και λέτε; Τι πουλάτε; Δεν ξέρετε ότι η Πλειοψηφία θα αποφασίσει αν θα διωχθεί όποιος Υπουργός, νυν ή πρώην; Και αυτό είναι και με τις δικές σας ψήφους…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θα ολοκληρώσω, κύριε Πρόεδρε, σε μισό λεπτό. Σας παρακαλώ πάρα πολύ, το ξέρω, είναι πιεσμένος ο χρόνος.

**ΠΡΟΕΔΡΕΥΩΝ (Βασίλειος Βιλιάρδος):** Σεβαστείτε μόνο τον χρόνο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Το σέβομαι απόλυτα και θα ολοκληρώσω σε ένα λεπτό.

Από αυτή την άποψη, λοιπόν, το τελευταίο που θα πω είναι ότι το ΚΚΕ θα κάνει ό,τι περνάει από το χέρι του και οι πραγματικές αιτίες του εγκλήματος να φωτιστούν ακόμη περισσότερο και να καταλογιστούν οι ευθύνες και να τιμωρηθούν οι ένοχοι, να μην υπάρξουν άλλα Τέμπη, αλλά και να δικαιωθούν και οι νεκροί.

Κι αυτός που θα είναι καταλύτης σε αυτή την εξέλιξη είναι ο ίδιος ο λαϊκός παράγοντας. Φάνηκε από τις μεγάλες κινητοποιήσεις στις 28 Φλεβάρη, στον έναν χρόνο από το έγκλημα στα Τέμπη. Έτσι, λοιπόν, ο λαϊκός παράγοντας θα αποτελέσει τη θρυαλλίδα, ώστε όλες οι προσπάθειες συγκάλυψης και κουκουλώματος να μην έχουν κανένα αποτέλεσμα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Καλείται στο Βήμα η κ. Αθανασία Αναγνωστοπούλου, Βουλευτής της Νέας Αριστεράς, και αμέσως μετά ακολουθεί ο κ. Χήτας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

«Πήγα στο εξωτερικό, γιατί ήξερα ότι στη χώρα μου δεν θα βρω δίκιο». Είναι μία από τις κουβέντες, από τις φράσεις της κ. Καρυστιανού στις συγκλονιστικές ομιλίες που έκανε στο Ευρωπαϊκό Κοινοβούλιο. «Απελπιστική κατάσταση του κράτους δικαίου». Αυτές και μόνο οι φράσεις θα έπρεπε εδώ μέσα σήμερα να μας γεμίζουν ντροπή. Δεν μπορώ να πω κάτι άλλο.

Άκουσα τον κ. Βορίδη, τον μόνο Υπουργό που ήταν όλη μέρα εδώ. Δεν υπάρχει άλλος από την Κυβέρνηση και βέβαια ο μεγάλος απών, ο ίδιος ο Πρωθυπουργός, όταν μιλάμε για το πόρισμα για ένα τέτοιο έγκλημα ηθικής, δημοκρατικής, κοινωνικής και πάνω απ’ όλα δικαιοσύνης.

Ο κ. Βορίδης με έναν δικανικό λόγο -που νομίζει ότι έτσι καταπλήσσει τα πλήθη- νόμιζε ότι θα μας καταπλήξει. Κύριε Βορίδη, θα δώσω μια συμβουλή σε σας και σε όλους εμάς. Ας γυρίσουμε τις κάμερες προς την κοινωνία έξω, να δούμε εμείς τι γίνεται η κοινωνία και να παίξουμε τον θεσμικό μας ρόλο, να γίνουμε η φωνή της κοινωνίας μέσα στο Κοινοβούλιο. Γιατί αυτός είναι ο ρόλος μας, να εκφράσουμε τη λαϊκή κυριαρχία, να εκφράσουμε τη λαϊκή βούληση. Δεν μπορούμε εδώ να ερχόμαστε για να βγάζουμε δικανικούς λόγους με σοφιστείες, για να αποδείξουμε ότι όλα τα κάναμε καλά.

Υπάρχει εκεί έξω, εκτός από τους συγγενείς των θυμάτων, τον πόνο και την οργή τους, μια μεγάλη κοινωνική αντιπολίτευση, η οποία καταγράφεται στους δρόμους, καταγράφεται στις δημοσκοπήσεις, καταγράφεται παντού. Σε αυτούς και στο όνομα αυτών πρέπει να μιλήσουμε, γιατί υπάρχει ένα τεράστιο ερώτημα στην κοινωνία, το οποίο γίνεται ερώτημα οργής. Γιατί και πώς; Σε αυτό το ερώτημα οφείλουμε να απαντήσουμε. Αυτή είναι η δουλειά των Βουλευτών και των Βουλευτριών του Κοινοβουλίου.

Γιατί; Γιατί πενήντα επτά άνθρωποι σκοτώθηκαν σε ένα δυστύχημα όπου εν έτει 2023 και στο πλαίσιο του πολυδύναμου εκσυγχρονισμού δύο τρένα βρίσκονται στην ίδια γραμμή; Αυτό είναι ένα μείζον ερώτημα και από εκεί ξεκινάνε όλα και εκεί πρέπει να τελειώσουν όλα. Το 2023 θα πούμε ότι έφταιγαν δύο, τρεις άνθρωποι; Είμαστε σοβαροί και πιστεύουμε ότι αυτός ο κόσμος που έχασε τους δικούς του ανθρώπους, νέα παιδιά τα περισσότερα, εργαζόμενοι, μεγαλύτεροι στην ηλικία, αλλά κυρίως αυτά τα νέα παιδιά, θα πειστεί ότι εν έτει 2023 δεν υπήρχε καμμία ασφαλιστική δικλίδα σε τρένα που πια τρέχουν με ταχύτητες; Δεν πηγαίνουν με εξήντα ή εβδομήντα χιλιόμετρα.

Δεν υπήρχε τίποτα άλλο; Και ως προς τον σταθμάρχη, που τον διορίσατε, έτσι όπως τον διορίσατε, παραβιάζοντας όλες τις ασφαλιστικές δικλίδες, τις πρόνοιες, τα κριτήρια που είχε ο ΟΣΕ, όλα εξαρτιόνταν από το χέρι του;

Εγώ θέλω να βάλω ένα εντελώς ανθρώπινο ερώτημα. Διαβάσαμε το πόρισμά σας, παρακολουθήσαμε άλλωστε τις εργασίες της επιτροπής.

Θα μου επιτρέψετε μία μικρή παρένθεση. Και μόνο από το γεγονός ότι επιλέξατε Πρόεδρος της επιτροπής να είναι ο κ. Μαρκόπουλος φάνηκαν οι προθέσεις της Κυβέρνησης για το πώς ήθελε να κινηθεί η επιτροπή και μόνο από αυτό το γεγονός, γιατί γνωρίζουμε τους πολιτικούς του τραμπουκισμούς. Και μόνο από το γεγονός ότι το προεδρείο δεν συγκροτήθηκε διακομματικά από την Αξιωματική Αντιπολίτευση, από το τρίτο κόμμα, να έχει μία άλλη συγκρότηση, για να μπορεί να ελέγχει τον κατάλογο των μαρτύρων, αυτών που έπρεπε να έρθουν να μαρτυρήσουν στην επιτροπή, φάνηκαν οι προθέσεις της Κυβέρνησης.

Ανοιχτός, έλεγαν και δυναμικός ο κατάλογος, πουθενά αυτό. Αυτό εξαφανίστηκε. Δεν κλήθηκαν ουσιώδεις μάρτυρες -εσείς που είσαστε και δικηγόροι- που είχαν παραιτηθεί από τις δουλειές τους, από τις θέσεις τους, θέσεις ευθύνης, κυρίως υπογραμμίζοντας τους λόγους ασφάλειας. Δεν κλήθηκε ο κ. Γενιδούνιας, δεν κλήθηκε ο ένας, δεν κλήθηκε ο άλλος. Και μετά έρχεται το μπάζωμα και δεν καλείτε στην επιτροπή τους εμπειρογνώμονες που έχουν καλέσει οι ίδιοι οι συγγενείς των θυμάτων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εγώ, όμως, να τα αφήσω όλα αυτά και θέλω να σας ρωτήσω, κύριε Υπουργέ, κάτι απλό: Όσον αφορά στην άσκηση των καθηκόντων ενός Υπουργού, οι παραλείψεις, οι αβλεψίες, όλα αυτά που μπορεί να κάνει και να οδηγήσουν σε θάνατο ανθρώπους -τόσους ανθρώπους!- είναι μέσα στα καθήκοντά του; Θέλω να κάνω αυτή την απλή ερώτηση. Καλύπτονται από τα καθήκοντά τους, σύμφωνα με το άρθρο 86; Οφείλει ή δεν οφείλει η Βουλή να εξετάσει με μία προανακριτική επιτροπή και όχι με τον δικολαβίστικο τρόπο, «προτείνετε προανακριτική επιτροπή για να την απορρίψετε»;

Όλοι μαζί οι συγγενείς περιμένουν ένα πράγμα, ότι πρέπει ο φυσικός δικαστής να εξετάσει την υπόθεση και να καταλήξει κάπου. Πρέπει να βρεθούν Υπουργοί και πρώτος και καλύτερος ο κ. Καραμανλής απέναντι στον φυσικό του δικαστή; Πρέπει ή δεν πρέπει; Και μόνο για παραλείψεις και αβλεψίες, δεν θα βάλω όλα τα άλλα που έχουν θέσει εμπεριστατωμένα και η εισηγήτριά μας, η κ. Πέρκα, και ο Πρόεδρος της Κοινοβουλευτικής Ομάδας, ο κ. Χαρίτσης, εδώ σήμερα, αλλά και μόνο για αυτόν τον λόγο.

Δεν μπορεί αυτή η Βουλή, ενώ μας βλέπουν τόσα εκατομμύρια άνθρωποι, ένα εκατομμύριο τριακόσιες και πλέον υπογραφές οι οποίες ζητούν δικαίωση, ζητάνε δικαιοσύνη, να τους αγνοήσει. Θα αγνοήσουμε όλον αυτόν τον κόσμο; Θα αγνοήσουμε τη μνήμη αυτών των νεκρών;

Κύριε Βορίδη, εσάς μπορεί να σας φαίνεται αυτό λαϊκιστικό μεροκάματο, που το θεωρώ προσβολή, όπως και το «πολιτικές βδέλλες» που είπε ο κ. Μαρινάκης. Το θεωρώ βαριά προσβολή και πολιτικά και ηθικά και προσωπικά και δημοκρατικά. Αν, λοιπόν, αυτό εσείς το θεωρείτε λαϊκιστικό μεροκάματο, οι άνθρωποι που μας βλέπουν θεωρούν ένα πράγμα, ότι αυτό είναι δικαιοσύνη και ηθική δικαίωση. Δεν γυρίζουν οι άνθρωποί τους πίσω, το ξέρουν, αλλά θέλουν να μάθουν το γιατί. Και είμαστε υποχρεωμένοι σε αυτό το γιατί εδώ, σε αυτή τη Βουλή, χωρίς κόλπα και αν όντως εννοείτε -που δεν το εννοείτε, αλλά εγώ θα πω αν όντως το εννοείτε- όλα στο φως! Προανακριτική αύριο για δύο μέρες και στον φυσικό δικαστή! Αυτός είναι ο συνταγματικός δρόμος, αυτός είναι ο δημοκρατικός δρόμος, αυτός είναι ο ηθικός δρόμος.

Όλα τα άλλα θα αφήνουν μία κοινωνία η οποία πια δεν πιστεύει στους θεσμούς, πιστεύει ότι πρόκειται για μία διεφθαρμένη χώρα, για ένα διεφθαρμένο κράτος και είναι πολύ άσχημο να το πιστεύει η κοινωνία, κύριοι και κυρίες συνάδελφοι της Νέας Δημοκρατίας. Πολύ άσχημο! Θα το πιστεύει και δεν θα μπορεί να προχωρήσει παραπέρα και θα τρέχει στην Ευρωπαϊκή Ένωση -και καλά θα κάνει- και θα ερχόσαστε εσείς να καταγγέλλετε την Ευρωπαία Εισαγγελέα, να καταγγέλλετε τον έναν, να καταγγέλλετε τον άλλο και να λέτε όλους τους άλλους εθνικούς προδότες που στιγματίζουν τη χώρα τους, ενώ το ερώτημα είναι ένα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Θα λειτουργήσουν οι θεσμοί να πάρουν απάντηση οι συγγενείς των θυμάτων, η κοινωνία ολόκληρη που έχει αντιδράσει και να βρεθούν οι Υπουργοί, ο Υπουργός υπόλογοι απέναντι στη δικαιοσύνη;

Ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αναγνωστοπούλου.

Καλείται στο Βήμα ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Δεν έχει καμμία σημασία που έφυγε ο Υπουργός, άνθρωπος είναι και αυτός.

Είναι από τις στιγμές -ελάχιστες φορές- που ανεβαίνω στο Βήμα και δεν ξέρω αν πρέπει να πω κάτι ή αν έχω να πω κάτι, γιατί για τη δολοφονία των πενήντα επτά αυτών ανθρώπων έχουν ειπωθεί όλα. Το μόνο που μένει είναι να δούμε μέχρι πού μπορεί να φτάσει η Κυβέρνηση της Νέας Δημοκρατίας στην προσπάθειά της να κάνει το μαύρο άσπρο. Δεν υπάρχει κάτι που να μην έχει ακουστεί. Δεν υπάρχει κάτι που να μην έχει αποκαλυφθεί. Όλοι γνωρίζουμε τι έχει συμβεί, πώς συνέβη, ποιοι ευθύνονται και ότι τελικά θα την πληρώσουν ένας ή δύο. Οι σταθμάρχες στη ζωή μας πάντα υπάρχουν, στις δικές σας ζωές, κάπου θα τα φορτώσετε. Δεν ξέρω αν θα προσφέρει κάτι η ομιλία αυτή.

Αυτό, όμως, που νιώθω να πω είναι ότι αποτύχαμε, ότι το ελληνικό Κοινοβούλιο και σε αυτή την περίπτωση απέτυχε. Και είναι κρίμα που απέτυχε σε αυτή την υπόθεση. Είναι κρίμα, γιατί έχουμε μπροστά μας δολοφονημένους ανθρώπους και ούτε μπροστά στους πενήντα επτά δολοφονημένους ανθρώπους δεν κατάφερε το Κοινοβούλιο αυτό να λειτουργήσει όπως θα έπρεπε να λειτουργήσει και όλοι μαζί και οι τριακόσιοι να στείλουμε φυλακή τους υπεύθυνους και να μην προσπαθεί η μια πλευρά να αθωώσει αυτούς που είναι κατηγορούμενοι. Είναι κρίμα πραγματικά και είναι ντροπή. Είχαμε μια πολύ μεγάλη ευκαιρία να το πετύχουμε και την πετάξαμε στον κάλαθο των αχρήστων.

Ξέρετε, δεν έχει καμμία σημασία τι λέτε εσείς. Καμμία σημασία! Σημασία έχει τι λένε οι οικογένειες και σημασία έχει τι λένε οι Έλληνες πολίτες εκεί έξω, που, αν είχαμε τη δυνατότητα να τους ρωτήσουμε έναν έναν, δέκα, έντεκα εκατομμύρια Έλληνες, θα είχαν τελείως διαφορετική άποψη από αυτή που έχετε εσείς στη Νέα Δημοκρατία και αυτά που υποστηρίζετε εσείς.

Καταλαβαίνετε για τι μιλάμε σήμερα; Δεν μιλάμε για ένα οικονομικό έγκλημα, δεν μιλάμε για διασπάθιση δημοσίου χρήματος, δεν μιλάμε -ξέρω γω- για μίζες, για εξοπλιστικά. Εδώ μιλάμε για κάτι άλλο, μιλάμε για πενήντα επτά δολοφονημένους ανθρώπους. Το αντιλαμβάνεστε; Δηλαδή, κλείστε τα μάτια και σκεφτείτε σε τι κράτος ζούμε -αν έχουμε τον Θεό μας!-, όπου δύο τρένα -κάντε το εικόνα, το προχωράμε πολύ γρήγορα- συγκρούστηκαν -για τον Θεό!- και τι πάτε να μας πείτε τώρα, ότι έχουν ένας, δυο, τρεις ευθύνες και οι άλλοι όλοι είναι αθώοι; Ρε, συγκρούστηκαν τρένα -καταλαβαίνετε τι λέμε τώρα;- μεταξύ τους! Τι συζήτηση να κάνουμε;

Καλά έκανε και έφυγε ο Υπουργός Βορίδης, αλλά, συγγνώμη τώρα, είναι δυνατόν να λέει ότι «αυτά ακούσαμε και κάτι παραφιλολογίες»; Το μπάζωμα είναι παραφιλολογία; Το ότι η εμπορική αμαξοστοιχία κουβαλούσε εκρηκτικές ύλες παρανόμως είναι παραφιλολογία; Έτσι το αντιμετωπίζετε; Μας λέγατε πριν έναν χρόνο ψεκασμένους και ότι διακινούμε «ψεκ-ειδήσεις», τώρα το «ψεκ» έγινε παραφιλολογία. Έλεγε, λέει, ο Βελόπουλος παραφιλολογίες.

Καταλαβαίνετε ότι απευθύνεστε σε ανθρώπους που θρηνούν θύματα; Τι παραφιλολογίες; Μπαζώθηκε ή δεν μπαζώθηκε, Χριστιανέ μου; Μπαζώθηκε! Το είπατε. Γιατί; Δεν απαντάτε! Γιατί να μπαζωθεί, λέει, η μία πλευρά και η άλλη όχι; Βρε, το μπαζώσατε την επόμενη κιόλας μέρα; Έδειξε το κράτος για πρώτη φορά τόσο γρήγορα τα αντανακλαστικά του; Μετέφερε η εμπορική αμαξοστοιχία παράνομα όλα αυτά τα εκρηκτικά υλικά; Μάλιστα! Αυτά είναι παραφιλολογίες; Παραφιλολογίες και κουτσομπολιά είναι αυτά; Αλήθεια τώρα; Δεν μπορώ να καταλάβω. Ειλικρινά, δεν σας καταλαβαίνω και η αλήθεια είναι ότι δεν με ενδιαφέρει κιόλας να σας καταλάβω. Κάντε ό,τι θέλετε. Δεν μας ενδιαφέρει.

Τους δίκασε σήμερα όλους ο κ. Βορίδης. Τους έβγαλε όλους αθώους. Οπότε, τι συζητάμε στην Ολομέλεια σήμερα και τι συζητούσαμε τόσον καιρό στην εξεταστική επιτροπή; Δεν υπάρχει λόγος! Σήμερα τους βγάλατε όλους λάδι! Είπατε, όμως, κάποια στιγμή -δεν είναι εδώ- τη λέξη «έγκλημα». Είπατε ότι ήταν έγκλημα αυτό που έγινε στα Τέμπη. Άρα πού είναι ο φονιάς; Πού είναι ο ένοχος, αφού παραδεχθήκατε ότι ήταν έγκλημα;

Και κάτι άλλο. Αφού όλοι αυτοί, λοιπόν, είναι αθώοι, όπως λέτε, και συνταγματικά δεν γίνεται να πάνε στη δικαιοσύνη -δυστυχώς, γιατί εδώ το στηρίξατε και όλοι εσείς, για να αλλάξει το άρθρο στο Σύνταγμα-, γιατί δεν ζητούν οι ίδιοι, μόνοι τους, να δικαστούν; Αφού είναι αθώοι, να πάνε μόνοι τους να δικαστούν, να ζητήσουν να δικαστούν, να αποδειχθεί η αθωότητά τους και να τους παραδώσουμε στην κοινωνία λευκούς και καθαρούς. Αφού είναι αθώοι, ας πάνε να ζητήσουν μόνοι τους να δικαστούν ενώπιον της δικαιοσύνης. Για πείτε μου γιατί δεν το κάνουν. Πείτε μου εσείς!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στα λίγα λεπτά που μένουν, λοιπόν, θα αναφέρω για άλλη μία φορά τι κάναμε με αίσθημα ευθύνης, όπως το νιώσαμε όλοι στην παράταξή μας, προεξάρχοντος του Προέδρου μας. Στις 28 Φλεβάρη σημειώθηκε το έγκλημα. Την 1η Μαρτίου, την επόμενη μέρα ακριβώς, ο Πρόεδρος κατέθεσε -επαναλαμβάνω, την 1η Μαρτίου!- ερώτηση με την οποία ζητούσε να μάθει τι κουβαλούσε η εμπορική αμαξοστοιχία. Μιλάω για τις παραφιλολογίες, που τότε μας λέγατε ότι είχε ακτινίδια και μπίρες. Αυτές είναι οι παραφιλολογίες! Καταθέσαμε άμεσα πρόταση για σύσταση εξεταστικής επιτροπής. Δεν ήρθε καν. Δεν βγήκε ποτέ από τα συρτάρια του Προεδρείου της Βουλής! Δεν ήρθε καν να συζητηθεί στην Ολομέλεια! Μήνες ήταν εκεί η πρότασή μας για εξεταστική επιτροπή. Δεν ασχολήθηκε κανείς, υποκριτές όλοι! Όλοι είστε υποκριτές και σας το λέω κοιτώντάς σας στα μάτια έναν-έναν όσους έχετε απομείνει εδώ μέσα!

Καταθέσαμε πρόταση για σύσταση εξεταστικής επιτροπής και δεν ασχολήθηκε κανείς. Πάλι καλά που μετά από μήνες κάνατε δεκτή την πρόταση του Κομμουνιστικού Κόμματος Ελλάδας, την οποία φυσικά και υπερψηφίσαμε. Δεν έχουμε πολιτικά συμπλέγματα μπροστά στα εγκλήματα κατά των Ελλήνων.

Ζητήσαμε να καταθέσουν όλοι οι μάρτυρες στην εξεταστική και να μην αποκλειστεί κανείς. Φευ! Ζητήσαμε να πέσει φως σε οτιδήποτε φαινόταν βρώμικο. Αδίκως! Ζητήσαμε να μάθουμε τι μετέφερε και γιατί η εμπορευματική αμαξοστοιχία. Δεν απάντησε κανείς! Ζητήσαμε εξηγήσεις για το πραγματικά ανεξήγητο μπάζωμα και την εξαφάνιση των στοιχείων. Ζητήσαμε να είναι όλοι οι Έλληνες ίσοι απέναντι στον νόμο, όπως προβλέπει το Σύνταγμα. Μπα, ούτε εκεί! Ζητήσαμε και ζητάμε να αναζητηθούν και να βρεθούν οι υπαίτιοι και να πληρώσουν και ζητάμε να μην «μπαζωθεί» η αλήθεια. Και δεν μπαίνω καν στο οικονομικό κομμάτι, που αφορά την κατασπατάληση εκατομμυρίων ευρώ δημοσίου χρήματος όλα αυτά τα χρόνια, γιατί μπροστά στους ανθρώπους που χάθηκαν τα χρήματα περνούν σε δεύτερη μοίρα.

Και θέλω να κλείσω, κύριε Πρόεδρε, με δύο παρατηρήσεις. Είναι ντροπή Έλληνες πολίτες που έχασαν τα παιδιά τους να ψάχνουν να βρουν το δίκιο τους στο εξωτερικό. Είναι ντροπή να πηγαίνουν έξω και να λένε ότι δεν υπάρχουν πλέον οι εγγυήσεις του κράτους δικαίου στη χώρα τους. Είναι ντροπή για την Κυβέρνηση αυτή να βγαίνουν στο εξωτερικό και στην Ευρώπη οι άνθρωποι αυτοί που δίνουν έναν αγώνα ζωής για να ηρεμήσουν οι ψυχές των παιδιών τους και να καταγγέλουν τους κάκιστους χειρισμούς που υπήρξαν, την προστασία της ζωής και της σωματικής ακεραιότητας που δεν υπάρχουν στη χώρα τους, όπως και την ασφάλεια των συγκοινωνιών, πράγματα που θα έπρεπε να είναι αυτονόητα.

Και το χειρότερο είναι ότι έχετε κάνει τους πολίτες να νιώθουν ότι το κράτος, ο κρατικός μηχανισμός, οι κυβερνήσεις είναι αντίπαλοί τους. Αυτό είναι το χειρότερο! Έχετε κάνει τους Έλληνες πολίτες να μισούν το κράτος. Το καταλαβαίνετε; Τους έχετε κάνει να θεωρούν το κράτος εχθρό τους, αντί το κράτος να τους προσφέρει μια θαλπωρή. Και αυτό είναι το χειρότερο.

Και κλείνω, κύριε Πρόεδρε, με το εξής: Επειδή σήμερα υπήρξε και μια ανακοίνωση από τον ΣΥΡΙΖΑ -καλώς τους, καλώς ήρθατε στην πολιτική αρένα και εσείς!-, ένα παραλήρημα του ΣΥΡΙΖΑ κατά της Ελληνικής Λύσης και του Προέδρου μας Κυριάκου Βελόπουλου, ο οποίος σήμερα απαίτησε σεβασμό και πολιτικό διάλογο.

Και επειδή τα πολλά λόγια, κύριοι του ΣΥΡΙΖΑ, είναι φτώχεια, αφήστε αυτού του τύπου τις ανακοινώσεις και απαντήστε μας ξεκάθαρα. Ζητάμε να απαντήσει τώρα ο κ. Κασσελάκης εάν θεωρεί τους πολιτικούς του αντιπάλους αποχωρητήρια. Τον ρωτήσαμε ξεκάθαρα. Θεωρεί τους πολιτικούς αντιπάλους αποχωρητήρια, όπως είπε χθες, για «Καλλιόπες» κ.λπ.; Κάναμε μία ερώτηση και θέλουμε να απαντήσει. Να απαντήσει τώρα ο κ. Κασσελάκης πού βρήκε τα λεφτά και πώς τα έφερε εδώ στην Ελλάδα. Ζητάμε να απαντήσει πού εδρεύουν οι εταιρείες του, πότε αποχώρησε από αυτές, σε ποιον εκχώρησε τις μετοχές τους, πόσα χρήματα εισέπραξε και πώς τα εισέπραξε. Αυτά είναι τα ερωτήματα που καλείστε να απαντήσετε και αφήστε τα υπόλοιπα! Όσον αφορά τις κραυγές που βγάζετε με ανακοινώσεις περί ομοφοβίας, αυτή είναι η «woke ατζέντα», αυτό είναι το νέο φρούτο που θα έχουμε τώρα. Αυτή είναι η «woke ατζέντα» με τους νόμους που ψηφίζετε εσείς εδώ παρέα!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, πρέπει να ολοκληρώσετε.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε.

Είναι «woke ατζέντα», είναι ομοφοβικό, είναι ακροδεξιό, είναι ρατσιστικό, αυτά θα ακούμε τώρα από εδώ και πέρα. Αυτό είναι το νέο λεξιλόγιο.

Κοιτάξτε, κύριοι του ΣΥΡΙΖΑ! Ό,τι και να κάνετε, καλώς ήρθατε, εμείς εδώ είμαστε. Κανένα πρόβλημα! Οι Έλληνες πολίτες δεν θα ξεχάσουν ποτέ, δεν θα σας ξεχάσουν ποτέ! Θα μείνετε αξέχαστοι στους Έλληνες! Δεν θα ξεχάσουμε ποτέ το Χρηματιστήριο Ενέργειας -δικό σας «παιδί»!-, τις Πρέσπες -δικό σας «παιδί»-, το κλείσιμο των τραπεζών, τις μειώσεις των συντάξεων, το κόψιμο των μισθών και άλλα ευεργετήματα που έχετε προσφέρει στην πατρίδα αυτή! Δεν θα σας ξεχάσουμε ποτέ! Εδώ θα μιλάμε πολιτικά. Θέσαμε καίρια ερωτήματα. Αφήστε τα ομοφοβικά και τα «woke», εδώ μιλάμε πολιτικά. Εάν μπορείτε, απαντήστε μας στα ερωτήματα που έχουμε θέσει.

Ευχαριστώ πολύ, κύριε Πρόεδρε, για την ανοχή.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Επόμενος ομιλητής είναι ο κ. Αλέξανδρος Ζερβέας, Βουλευτής των Σπαρτιατών.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Μετά το πέρας των εργασιών της εξεταστικής επιτροπής, κάθε αντικειμενικός παρατηρητής δεν μπορεί παρά να καταλήξει σε συγκεκριμένα και σαφή συμπεράσματα, τα οποία δεν επιδέχονται αμφισβήτησης.

Αρχικά θα εστιάσω στην αμαρτωλή σύμβαση 717 του 2014, μια σύμβαση η οποία, αν είχε υλοποιηθεί, θα είχαμε αποφύγει το μακελειό της 28ης Φεβρουαρίου του 2023. Το έγγραφο της Ευρωπαϊκής Εισαγγελίας είναι σαφές και ανατριχιαστικά προειδοποιητικό έναν σχεδόν χρόνο πριν το δυστύχημα των Τεμπών. Αναφέρεται, λοιπόν, στο έγγραφο αυτό το εξής: «Το χειρότερο, όμως, είναι ότι το 2022 με τον τρόπο που διαχειρίζεται τα έργα η ʺΕΡΓΟΣΕʺ τα τρένα κυκλοφορούν χωρίς κανένα σύστημα ασφαλείας. Έχουμε ήδη θρηνήσει τρεις νεκρούς στο δυστύχημα του Άδενδρου. Πρόσφατα, με τη χιονόπτωση, είχαμε τη σύγκρουση στη Δαύλεια, με τον τραυματισμό έντεκα συνανθρώπων μας. Αν η σύμβαση 717 είχε ολοκληρωθεί το 2016, όπως ήταν προγραμματισμένο και λειτουργούσε η σηματοδότηση και με βάση αυτή και το σύστημα προστασίας τρένων, τίποτα από τα ανωτέρω δυσάρεστα δεν θα είχε συμβεί». Και προσθέτω, ούτε και η τραγωδία των Τεμπών έναν χρόνο μετά.

Επίσης, ο αρμόδιος εφέτης ανακριτής αναφέρει σε σχετικό έγγραφό του τα εξής: «Οι πολυετείς παρατάσεις στην ολοκλήρωση του έργου της συμβάσεως 717 του 2014 συνδέονται άμεσα αιτιωδώς με την επέλευση του δυστυχήματος, αφού εάν η σύμβαση είχε εγκαίρως ολοκληρωθεί και λειτουργούσαν τα σχετικά συστήματα ασφαλείας και ελέγχου της σιδηροδρομικής κυκλοφορίας, θα αποφεύγονταν μετά βεβαιότητας η επέλευση του δυστυχήματος».

Επομένως, και η Ευρωπαϊκή Εισαγγελία έναν χρόνο πριν, αλλά και ο αρμόδιος εφέτης ανακριτής υποστηρίζουν ότι υπήρξε αιτιώδης σχέση μεταξύ των δυστυχημάτων και της έλλειψης ασφάλειας κυκλοφορίας των τρένων με την καθυστέρηση ολοκληρώσεως των έργων της 717 του 2014.

Λίγα λόγια ακόμη για τη διαβόητη σύμβαση. Το έργο αυτό θα έπρεπε να έχει υλοποιηθεί εντός δύο ετών. Πιο συγκεκριμένα, θα έπρεπε να έχει υλοποιηθεί μέχρι τις 26-9-2016. Δυστυχώς, όχι μόνο δεν υλοποιήθηκε στον προβλεπόμενο χρόνο, αλλά ουδέποτε υλοποιήθηκε, ούτε βεβαίως μέχρι την ημέρα του εγκλήματος των Τεμπών.

Στη συνέχεια θα αναφερθώ στην τραγική αδράνεια ως προς τη θέσπιση νέων εθνικών κανόνων ασφαλείας για τους σιδηρόδρομους. Σύμφωνα, λοιπόν, με το άρθρο 60 του ν.4632/2019 θεσπίζονται νέοι εθνικοί κανόνες στις περιπτώσεις όταν, πρώτον, οι κανόνες λειτουργίας του σιδηροδρομικού δικτύου δεν καλύπτονται ακόμη από τεχνικές προδιαγραφές διαλειτουργικότητας και, δεύτερον, ως επείγον προληπτικό μέτρο, ιδίως ύστερα από ατύχημα.

Στις 21-1-2022 συνέβη ατύχημα με επιβατική αμαξοστοιχία στη Δαύλεια Βοιωτίας, με αποτέλεσμα τον τραυματισμό έντεκα επιβαινόντων. Κι όμως, ακόμη μετά και από αυτό το δυστύχημα, το προειδοποιητικό δυστύχημα, το Υπουργείο Μεταφορών, ενώ όφειλε να θεσπίσει νέους κανόνες ασφάλειας, ουδέν έπραξε.

Από τα παραπάνω εξάγεται το συμπέρασμα ότι υπάρχουν πολιτικές και ενδεχομένως ποινικές ευθύνες για πολιτικά πρόσωπα; Προσωπικά θεωρώ πως ναι. Όμως, ας αφήσουμε την ελληνική δικαιοσύνη να διερευνήσει εις βάθος την υπόθεση και να αποδώσει δικαιοσύνη. Οφείλουμε στις πενήντα επτά αδικοχαμένες ψυχές του κρατικού εγκλήματος των Τεμπών, αλλά και σε όλους όσοι υπέστησαν βαρύτατες σωματικές βλάβες, την παραδειγματική τιμωρία όλων όσοι ενεπλάκησαν στο δυστύχημα αυτό είτε εξαιτίας δόλου είτε εξαιτίας αμέλειας.

Το οφείλουμε, επίσης, στους οικείους των θυμάτων που εδώ και έναν χρόνο περνούν τον δικό τους γολγοθά. Το πόρισμα της Νέας Δημοκρατίας, δυστυχώς κατά τη γνώμη μου, δεν οδηγεί προς αυτή την κατεύθυνση. Επιτέλους, ας σταματήσουν κάποιοι να κρύβονται όπισθεν της βουλευτικής ασυλίας. Επιτέλους, ας σταματήσουν κάποιοι να κρύβονται πίσω από τον νόμο περί ευθύνης Υπουργών. Επιτέλους, ας φτάσει το μαχαίρι στο κόκκαλο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζερβέα.

Επόμενος ομιλητής είναι ο κ. Σπυρίδων Τσιρώνης, Βουλευτής της Νίκης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, για μία ακόμη φορά, έτσι και στην περίπτωση των Τεμπών, η Κυβέρνηση προσέφυγε στην κλασική επικοινωνιακή διαχείριση και τακτική συγκάλυψης την οποία εφάρμοσε και στις υποκλοπές, αλλά και στο σκάνδαλο της διαρροής των προσωπικών δεδομένων στην επιστολική ψήφο από τους Ευρωβουλευτές.

Για να μην αναλάβει ο ίδιος ο Πρωθυπουργός το πολιτικό κόστος ή για να μην πληγούν πρωτοκλασάτα στελέχη, μεταβιβάζει την ευθύνη προς τα κάτω. Στις υποκλοπές οδηγήθηκαν σε παραίτηση ο Γενικός Γραμματέας της Κυβέρνησης, ο Διοικητής και μερικοί Υποδιοικητές της ΕΥΠ, στελέχη της Ελληνικής Αστυνομίας και ο Γενικός Γραμματέας Εξαγωγικού Εμπορίου του Υπουργείου Εσωτερικών.

Για τη διαρροή των προσωπικών δεδομένων θυσιάζονται ανεξαρτήτως του βαθμού εμπλοκής τους, η Ευρωβουλευτής, ο Γενικός Γραμματέας Αυτοδιοίκησης και Αποκέντρωσης του Υπουργείου Εσωτερικών και ο Γραμματέας Αποδήμων της Νέας Δημοκρατίας.

Στα Τέμπη τώρα οδηγήθηκε σε παραίτηση ο Υπουργός και έμεινε ακάλυπτος ο Γενικός Γραμματέας της Περιφέρειας. Το «modus operandi» των χειρισμών του κ. Μητσοτάκη επαναλαμβάνεται στερεότυπα, με προφανή στόχο να αποκρύψει τα πραγματικά γεγονότα και τους πραγματικούς πρωταγωνιστές. Υπενθυμίζω την απαράδεκτη καθυστέρηση των αρχών να πράξουν τα αυτονόητα. Μια έρευνα που θα έπρεπε να ολοκληρωθεί τις πρώτες εβδομάδες μετά το δυστύχημα, χρειάστηκε μετά από επανειλημμένες οχλήσεις από τους συγγενείς εννέα ολόκληρους μήνες, για να γίνει και αυτή με ελλιπή τρόπο.

Γιατί, άραγε, η Κυβέρνηση δέχτηκε και υπερψήφισε μόνο την εξεταστική επιτροπή, για να γίνει απλά μια θεωρητική συζήτηση για διαχρονικές αστοχίες και παραλείψεις, απορρίπτοντας κάθε συζήτηση για σύσταση προανακριτικής επιτροπής βάσει της έρευνας της Ευρωπαϊκής Εισαγγελίας για τη σύμβαση 717 του 2014 στα τρένα, που θα εξέταζε προσωποποιημένες ευθύνες και τυχόν τέλεση ποινικών αδικημάτων από πρώην Υπουργούς;

Ο ίδιος ο Πρωθυπουργός σε συνέντευξή του στο ραδιόφωνο του «ΣΚΑΪ» αποσυνέδεσε την αμαρτωλή σύμβαση 717 από το δυστύχημα των Τεμπών και προσβάλλοντας τη μνήμη των πενήντα επτά νεκρών είπε ανερυθρίαστα ότι, αν δεν είχαν χάσει τη ζωή τους, κανείς δεν θα είχε προτείνει τη σύσταση προανακριτικής επιτροπής για να αναζητηθούν ποινικές ευθύνες.

Αν δεν αναζητηθούν ποινικές ευθύνες με πενήντα επτά φέρετρα στην πλάτη του κράτους, πότε θα αναζητηθούν; Πόσοι άνθρωποι πρέπει να πεθάνουν για να καθίσουν στο σκαμνί πολιτικά πρόσωπα; Για εννέα μήνες η Κυβέρνηση δεν επιθυμούσε ούτε καν τη συγκρότηση εξεταστικής επιτροπής, αλλά αναπαυόταν στη νοοτροπία αναισθησίας που εκφράστηκε και κυνικά από κορυφαίο Υπουργό με τη φράση: «Κανένας δεν ενδιαφέρεται πλέον για τα Τέμπη». Μην ξεχνάμε, άλλωστε, ότι ο ίδιος ο Πρωθυπουργός αναφερόταν με απόλυτη υποτίμηση στο ζήτημα των Τεμπών, χαρακτηρίζοντάς το ως πρόσκαιρη φθορά της Κυβέρνησης, που ξεπεράστηκε.

Αφού η κυβερνητική πλειοψηφία έκλεισε -με τον τρόπο που έκλεισε- την παρωδία της εξεταστικής επιτροπής για τα Τέμπη και αφού η Νέα Δημοκρατία έβγαλε ένα απαράδεκτο πόρισμα, που μεταφέρει όλες τις ευθύνες σε τρεις υπαλλήλους, οι δύο εκ των οποίων είναι οι δύο νεκροί μηχανοδηγοί, ο Πρωθυπουργός δήλωσε: «Εγώ πρώτος θέλω να μάθω την αλήθεια για τα Τέμπη». Ακυρώνοντας μονομιάς όλα τα συγκλονιστικά στοιχεία που έχουν βγάλει στο φως οι πραγματογνώμονες των συγγενών των θυμάτων, αλλά και τις δημοσιογραφικές αποκαλύψεις που δείχνουν δάκτυλο συγκάλυψης στα Τέμπη, ο Πρωθυπουργός, χωρίς καμμία αίσθηση ντροπής, είπε ότι οργίζεται για όσους μιλούν για μπάζωμα και ότι σέβεται, τιμά και σκύβει το κεφάλι στις οικογένειες των θυμάτων.

Το πόσο σέβεται τις οικογένειες των θυμάτων ο Πρωθυπουργός το απάντησε η ίδια η Πρόεδρος του Συλλόγου των Συγγενών των Θυμάτων, η κ. Καρυστιανού, η οποία θεωρεί δεδομένο ότι η αλλοίωση του τόπου της τραγωδίας ήταν προσωπική απόφαση του Πρωθυπουργού. Σε πρόσφατη δήλωσή της καλούσε δημόσια τον κ. Μητσοτάκη να απαντήσει στην εξεταστική επιτροπή για ποιον λόγο έδωσε εντολή να αλλοιωθεί ο χώρος του εγκλήματος και τι φοβόταν ότι θα αποκαλυφθεί.

Όσον αφορά τώρα τις ποινικές ευθύνες σε πολιτικά πρόσωπα, ο Πρωθυπουργός απέφυγε ακόμα και να αναφέρει στοιχειωδώς το όνομα του πρώην Υπουργού, του κ. Κώστα Καραμανλή, του πολιτικού δηλαδή που βαρύνεται με πράξεις και παραλείψεις που οδήγησαν στο έγκλημα των Τεμπών. Φυσικά, την ευθύνη δεν την έχει μόνο ο ίδιος ο πρώην Υπουργός, αλλά και ο Πρωθυπουργός, που του επέτρεπε να κρατά σε λειτουργία έναν επικίνδυνο σιδηρόδρομο σε κατάσταση πλήρους διάλυσης.

Δυστυχώς, η αίσθηση ατιμωρησίας που έχει πλέον παγιωθεί στη συνείδηση του λαού έχει οδηγήσει στην αποστροφή του για κάθε πολιτικό κόμμα ή πρόσωπο, αλλά ακόμα και για την ίδια τη διαδικασία των εκλογών. Αυτό αποδεικνύει και η τεράστια και αυξανόμενη αποχή από τις εκλογές, δημιουργώντας καίριο πλήγμα στον ίδιο τον θεσμό της δημοκρατίας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Το αίσθημα ατιμωρησίας και συγκάλυψης διαφόρων γεγονότων και ειδεχθών συμπεριφορών όταν αυτές ακουμπούν πολιτικά πρόσωπα ή φίλους τους εντείνεται και από την περίπτωση του Ηλία Μίχου, στελέχους της Νέας Δημοκρατίας, κατηγορούμενου για βιασμό και μαστροπεία του δωδεκάχρονου κοριτσιού στον Κολωνό. Απαλλακτική υπήρξε η εισαγγελική πρόταση γι’ αυτόν λόγω αμφιβολιών.

Με τέτοιες αλλεπάλληλες ειδήσεις, η Κυβέρνηση στη συνείδηση των πολιτών δείχνει ότι γνωρίζει τους τρόπους να παρεμβαίνει στη δικαιοσύνη και να τη χειραγωγεί στις αποφάσεις της. Επομένως ποια διάκριση εξουσιών; Πώς βρίσκει εφαρμογή η ανεξαρτησία της δικαστικής εξουσίας; Πώς βρίσκει κάποιος το δίκιο του σε αυτή τη χώρα;

Η Νίκη έχει θέσει από την αρχή της ιδρύσεώς της ως αντικειμενικό σκοπό της την κατάργηση της κομματοκρατίας, δηλαδή της επιρροής των κομματικών εκείνων μηχανισμών στη διοικητική και κοινωνική ζωή του τόπου, γιατί η επιρροή αυτή καθίσταται αντισυνταγματική όταν εμποδίζει τη διάκριση των εξουσιών, την ελευθερία του Τύπου, την υγιή λειτουργία του συνδικαλισμού, τη χρηστή και αξιοκρατική δημόσια διοίκηση.

Δεν είναι τυχαίο και το καταδικαστικό ψήφισμα του Ευρωκοινοβουλίου για το έλλειμμα κράτους δικαίου στην Ελλάδα. Αυτό το αίσθημα ανασφάλειας και ατιμωρησίας βλέπουμε να καλλιεργείται στους συμπατριώτες μας και με το θέμα των τρένων. Μετά τα Τέμπη -κάποιοι περισσότερο υποψιασμένοι και πριν από τα Τέμπη- έτρεμε η ψυχή των επιβατών για να μπουν σε κάποιο τρένο. Μετά από το δυστύχημα, μετά από το έγκλημα των Τεμπών, το αίσθημα ανασφάλειας μεγιστοποιήθηκε. Ως πότε οι πολίτες θα αισθάνονται παντού ανασφάλεια; Ως πότε το κράτος θα συνεχίζει να τους πληγώνει σε κάθε έκφανση της ζωής τους με την ατιμωρησία;

Από την πλευρά μας δεν θα πάψουμε να αγωνιζόμαστε για την ανάδειξη της αλήθειας, την αναζήτηση των αιτιών, την απόδοση των πραγματικών ευθυνών και την παραπομπή στη δικαιοσύνη των ενόχων, όσο ψηλά στην ιεραρχία και αν βρίσκονται αυτοί, τόσο σε σχέση με το τρομερό έγκλημα των Τεμπών όσο και με οποιοδήποτε άλλο έγκλημα. Το αίμα των νεκρών των Τεμπών ζητά δικαίωση. Οι συγγενείς των θυμάτων, όπως και η συντριπτική πλειοψηφία του ελληνικού λαού, απαιτούν να αποδοθούν οι ποινικές ευθύνες που βαραίνουν πολιτικά πρόσωπα.

Θα κλείσω με μια φράση που βγήκε όχι μόνο από το στόμα, αλλά και από την πληγωμένη ψυχή, μιας μάνας θύματος του εγκλήματος των Τεμπών. Την άκουσα να λέει στο μνημόσυνο που έγινε στα Τέμπη ότι έκανε το νεκροταφείο δεύτερο σπίτι της και το σπίτι της δεύτερο νεκροταφείο. Εφόσον το πολιτικό σύστημα, ανάξιο να σταθεί στο ύψος των περιστάσεων, σκεπάζει με αυτόν τον άκομψο και ασεβή για τις ψυχές των θυμάτων τρόπο την υπόθεση, προσωπικά εύχομαι η δικαιοσύνη να κάνει τη φυλακή δεύτερο σπίτι των υπευθύνων.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιρώνη.

Επόμενος ομιλητής είναι ο κ. Σπυρίδων Μπιμπίλας, Βουλευτής της Πλεύσης Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μετά εγώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κόντη, ήσασταν μετά, αλλά ζήτησε τον λόγο η Πρόεδρος, οπότε προηγείται.

Κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, σήμερα θα πρέπει να είμαστε όλοι σκεπτικοί και περίλυποι με το πολυσέλιδο πόρισμα της κυβερνώσας παράταξης, το πόρισμα αυτό που σταμάτησε την καρδιά όλης της χώρας. Δεν μπορούμε ούτε να λησμονήσουμε ούτε πρέπει να διαγράψουμε από την καρδιά μας τον ανθρώπινο πόνο, την απώλεια που δημιούργησε αυτό το έγκλημα, γιατί περί εγκλήματος πρόκειται, είτε θέλετε να το παραδεχτείτε είτε όχι. Δεν ήταν κακιά η ώρα. Είναι η κακοδαιμονία που χαρακτηρίζει όλη τη χώρα, η ανοργανωσιά, η ανευθυνότητα, η έλλειψη πρόληψης.

Πρέπει να αποδοθούν πολιτικές ευθύνες. Δεν χρειάζεται να το εμφανίσετε όλο αυτό που έγινε ως κάτι πιο ανώδυνο, ως δυστύχημα. Γι’ αυτό θα μιλήσω με τη γλώσσα της καρδιάς και της ευαισθησίας ενός απλού πολίτη.

Ζούμε στη χώρα που όλα παρουσιάζονται ρόδινα, στη χώρα που ένα δωδεκάχρονο κορίτσι δεν προστατεύεται. Μια ανήλικη μαθαίνουμε ότι μπορεί να ερωτεύεται έναν πενηνταπεντάχρονο που τη διαθέτει σε άλλους. Ζούμε σε μια χώρα που το ΕΣΥ δεν μπορεί να προστατεύσει τους ασθενείς πολίτες και υιοθετείτε ένα σύστημα πληρωμένων απογευματινών χειρουργείων. Πληρωμένων από ποιους ακριβώς; Από τους φτωχοποιημένους Έλληνες, που ζουν με πενιχρούς μισθούς, χωρίς συλλογικές συμβάσεις, όπως εμείς οι καλλιτέχνες, που είμαστε ευαισθητοποιημένοι σε όλα τα κοινωνικά θέματα; Πλήθος παραδειγμάτων θα μπορούσα να απαριθμήσω γι’ αυτό το σάπιο μας σύστημα. Ούτε μπορείτε να εξαγνιστείτε με το ότι περάσατε το νομοσχέδιο για την προστασία των ομόφυλων ζευγαριών, γιατί και αυτό έγινε χάρη στις ψήφους της Αντιπολίτευσης.

Εδώ, όμως, μιλάμε για την τραγωδία των Τεμπών, για το έγκλημα αυτό που οδήγησε τους συνανθρώπους μας στον δρόμο χωρίς επιστροφή. Γι’ αυτό διαδηλώνει ο λαός στους δρόμους. Πενήντα επτά νέοι, κυρίως, άνθρωποι χάθηκαν άδικα, εκατόν ογδόντα τραυματίστηκαν, άλλοι λαβώθηκαν για πάντα ψυχικά και σωματικά. Χάθηκαν κάτω από συνθήκες απάνθρωπες, με την αδιαφορία των αρχών, την επιπολαιότητα, τον «ωχαδερφισμό», την ανευθυνότητα πολλών που βρίσκονται σε υπεύθυνες θέσεις, από την κατώτατη βαθμίδα ως την ανώτατη, που διορίζουν κομματικούς εγκάθετους παντού, με όποια κυβέρνηση, χωρίς έλεγχο, χωρίς έρευνα, χωρίς εφόδια, χωρίς απολύτως τίποτα, με μόνο σκεπτικό τη συναλλαγή, τη διαπλοκή και το ρουσφέτι. Δεν μπορεί κανείς να μην αναλαμβάνει την ευθύνη, δεν μπορεί να αρκούν μια συγγνώμη και δύο δάκρυα για να δικαιώσουν τον κόσμο που χάθηκε, που εξαϋλώθηκε, γιατί πιθανόν να εξαϋλώθηκαν και άλλοι που δεν βρέθηκε τίποτα από αυτούς.

Αντ’ αυτού τι βλέπουμε; Μια προσπάθεια αδιαφάνειας, συγκάλυψης και ατιμωρησίας και αυτό δείχνει την τεράστια ευθύνη που έχει η Κυβέρνηση, που προσπαθεί, όπως εμείς αντιλαμβανόμαστε, να καλύψει τη σήψη και τη διαφθορά, γιατί υπήρχε προειδοποίηση ότι θα γίνει μεγάλο δυστύχημα, αλλά οι υπεύθυνοι αδιαφόρησαν, ολιγώρησαν, αγνόησαν.

Ποιος, αλήθεια, θα πληρώσει γι’ αυτά τα λάθη; Μόνο οι κατώτεροι υπάλληλοι; Δεν γνωρίζουμε ποιος δεν έλεγξε το τρένο, δεν γνωρίζουμε ποιος έδωσε την άδεια για τη μεταφορά περίεργων υλικών, που φτάσαμε με αυτά τα υλικά σε αυτή την τερατώδη έκρηξη, που έμοιαζε σαν μικρή ατομική βόμβα. Όλοι το είδαμε. Και ο πιο αδαής πολίτης καταλαβαίνει ότι μια τέτοια έκρηξη δεν μπορεί να προήλθε από μια σύγκρουση τρένων που κανείς δεν τα σταμάτησε.

Οι νεκροί και οι οικογένειές τους ζητούν δικαίωση. Στεκόμαστε με σεβασμό απέναντι στους συγγενείς των θυμάτων και στον αγώνα που κάνουν για την πλήρη διαλεύκανση αυτής της υπόθεσης του εγκλήματος των Τεμπών από την ανώτατη ως την κατώτατη βαθμίδα. Αν ένιωθαν όλοι αυτοί οι άνθρωποι τη λέξη «ευθύνη», η σύγκρουση αυτή θα είχε αποφευχθεί.

Στεκόμαστε με σεβασμό απέναντι στον αγώνα αυτής της τραγικής μάνας, της κ. Καρυστιανού, που σήκωσε στους ώμους της το βάρος όλης της Ελλάδας. Αυτή η γυναίκα, που αμφιβάλλω αν μπορείτε να τη δείτε στα μάτια, έχει το σθένος και τη δύναμη, παρά τον τεράστιο ψυχικό της πόνο, να φθάσει μέχρι και το Ευρωπαϊκό Κοινοβούλιο, εκπροσωπώντας και τους συγγενείς όλων των θυμάτων, και να δημοσιοποιήσει το πρόβλημα και την παθογένεια ολόκληρης της χώρας.

Μας αρέσει αυτό; Μας αρέσει να διασυρόμαστε διεθνώς; Δεν θα έπρεπε καλύτερα να διευκολύνουμε τη διαλεύκανση της υπόθεσης, χωρίς φόβο και πάθος, αλλά σε απίστευτο βάθος; Πότε θα διορθωθεί αυτή η έρημη η πατρίδα μας; Αν αυτή η γυναίκα δεν είχε τη γνώση και τη δύναμη να το κάνει, αν ήταν μια απλή γυναίκα, που δεν θα είχε τη δύναμη αυτής της σπουδαίας γυναίκας, θα σας είχε βολέψει ασφαλώς, γιατί απλά θα υπήρχε μόνο σιωπή και μόνο βουβό πένθος. Εδώ πέσατε, όμως, πάνω σε μια προσωπικότητα που θα σας κάνει να μην ξεχάσετε ποτέ τι έχει συμβεί. Θα σας ξεβολέψει από τα σχέδιά σας να ξεχαστεί κι αυτό, όπως τόσα άλλα φοβερά έχουν γίνει στη χώρα μας και ξεχνιούνται δυστυχώς.

Όχι, κύριοι. Ζητάμε να χυθεί άπλετο φως. Εμείς στην Πλεύση Ελευθερίας διαμαρτυρόμαστε έντονα, διαμαρτυρόμαστε για τις μεθοδεύσεις που έγιναν στην εξεταστική επιτροπή και για το εσπευσμένο κλείσιμό της, που δεν θέλησε να ακούσει όλους τους μάρτυρες. Εκδιώξατε με τέχνασμα την Πρόεδρό μας από την εξεταστική επιτροπή. Η Ζωή Κωνσταντοπούλου έχει πάει αρκετές φορές και στον εφέτη ανακριτή, ενώ είναι ανοικτή η προανάκριση, ενώ έχει ανοιχτεί η δικογραφία για τον κ. Αγοραστό, ενώ είναι ανοικτή η διαδικασία στην Ευρωβουλή. Είχε τη δύναμη η Ζωή Κωνσταντοπούλου από την αρχή να σας φωνάζει για την πλήρη διαλεύκανση και για την αλήθεια αυτής της υπόθεσης και εσείς θελήσατε να τη φιμώσετε. Τη φιμώσατε. Ευτυχώς, όμως, η Βουλευτής μας Έλενα Καραγεωργοπούλου στάθηκε επάξια ως αντικαταστάτριά της στη θέση της και εμείς είμαστε υπερήφανοι γι’ αυτό και για τη συμπεριφορά της στην εξεταστική επιτροπή και για τον τρόπο που διερεύνησε και μίλησε για την αλήθεια, μια αλήθεια που κανείς πολιτικός δεν μπορεί ούτε να την αγνοήσει και κανείς δεν πρέπει να καλύπτεται από τίποτα για να παραμένει ατιμώρητος. Η ατιμωρησία των πολιτικών υπευθύνων θα δημιουργήσει μεγαλύτερα προβλήματα στο μέλλον.

Μπαζώσατε, αγαπητοί κύριοι, χωρίς να ξέρουμε με ποιου την άδεια, την περιοχή του τραγικού συμβάντος. Μπαζώσατε έτσι την αλήθεια. Μπαζώσατε την ενοχή. Όμως, δεν θα μπορέσετε να μπαζώσετε τις ευθύνες της δημόσιας διοίκησης και κυρίως δεν θα μπαζώσετε τις καρδιές μας, ώστε να παραμένουν απαθείς.

Εμείς ως Πλεύση Ελευθερίας και ο ελληνικός λαός θα είμαστε εδώ για να σας θυμίζουμε τις ευθύνες και θα ζητάμε από τον κύριο Πρωθυπουργό, ο οποίος απουσιάζει και σήμερα δυστυχώς, να απαντήσει εάν ο ελληνικός λαός μπορεί να ξαναμπεί στους σιδηροδρόμους και αν μπορεί επιτέλους να διαβιώνει ασφαλής στην πατρίδα του.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιμπίλα.

Καλείται στο Βήμα η κ. Ζωή Κωνσταντοπούλου, Πρόεδρος της Πλεύσης Ελευθερίας.

Ορίστε, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιώργο, Αναστασία, Θώμη, Χρύσα, Αναστασία, Τάσο, Μάρθη, Φραντσέσκα, Γιώργο, Ελένη, Ιορδάνη, Κλαούντια, Αφροδίτη, Αγάπη, Ιφιγένεια, Άγγελε, Ντένις, Κυπριανέ, Νικήτα, Αναστασία, Καλλιόπη, Δήμητρα, Ελισάβετ, Δημήτρη, Νίκο, Σωτήρη, Ελπίδα, Γιάννη, Δημήτρη, Παναγιώτη, Σοφία - Ελένη, Δημήτρη, Βάιε, Αθηνά, Μoχάμεντ, Σπύρο, Ιονέλ, Λένα, Βάγια, Ιωάννη, Ανδρέα, Μαρία, Βασίλη, Βαγγέλη, Βασιλική, Μαρία, Γιάννη, Χρυσούλα, Μαρία, Γιώργο, Γιώργο, Παβλίνι, Γιάννη, Γιώργο, Ευαγγελία, άγνωστε μετανάστη, Εριέττα, η ομιλία μου σήμερα είναι για σας, για σας που η Κυβέρνηση δεν θέλει να ακούγονται τα ονόματά σας, για εσάς που η Κυβέρνηση και ο κ. Μητσοτάκης δεν θέλουν να θυμόμαστε ότι ήσασταν άνθρωποι, ότι πήρατε το τρένο με τις δικές τους διαβεβαιώσεις ότι τα τρένα είναι ασφαλή, με τις δικές τους εγγυήσεις ότι η ζωή σας όχι απλώς δεν κινδυνεύει, αλλά είναι προστατευμένη.

Σήμερα γράφεται μια μαύρη σελίδα στην πολιτική ιστορία, στην κοινοβουλευτική ιστορία και στην ιστορία του κόμματός σας, κύριοι της Νέας Δημοκρατίας, κύριε Βορίδη και κύριε Πλεύρη, που έχετε απομείνει εδώ να υπερασπίζεστε τον κ. Μητσοτάκη. Γράφεται μια μαύρη σελίδα απόπειρας συγκάλυψης, που θα μείνει όμως ατελέσφορη.

Τη συγκάλυψη την επιδιώξατε από την αρχή, την παρασιώπηση, την κατασίγαση, το μπάζωμα, την υπόθαλψη. Ξεκίνησε αυτή η κοινοβουλευτική περίοδος και η λέξη «Τέμπη» ήταν απαγορευμένη. Την έλεγα ξανά και ξανά εδώ μέσα στη Βουλή επίμονα, την ώρα που εσείς επιμένατε να παρασιωπάτε τη λέξη, να παρασιωπάτε το έγκλημα. Η αλαζονεία σας σας οδήγησε ξανά και ξανά να λέτε ότι σας αθώωσαν από τις ποινικές ευθύνες οι πολίτες που σας ψήφισαν, ότι το 41% του 50% που πήρατε στις εκλογές του Ιουνίου του 2023 είναι κάποιο συγχωροχάρτι για την ποινική σας ευθύνη, για την εγκληματική σας ευθύνη.

Δεν λέγατε τη λέξη «Τέμπη». Δεν τη λέγατε και η αλαζονεία σας επέμενε να επαναφέρει εδώ μέσα την οίηση ότι τον κ. Καραμανλή αθώωσαν οι συμπολίτες του στις Σέρρες επειδή τον επανεξέλεξαν, ότι δώδεκα χιλιάδες δηλαδή ψηφοφόροι των Σερρών ήταν αρμόδιοι για να κρίνουν τις ποινικές ευθύνες για τον θάνατο πενήντα επτά ανθρώπων, για τους βαρύτατους τραυματισμούς εκατόν ογδόντα ανθρώπων, για την καταστροφή της ζωής εκατοντάδων οικογενειών, για το τραύμα που καταφέρατε στη συλλογική μας συνείδηση και στη συλλογική μας ψυχή, εκείνων που έχουμε ψυχή.

Δεν λέγατε τη λέξη «Τέμπη», όπως δεν λέτε τη λέξη «έγκλημα», και επιμένετε στη φρασεολογία τη δοσμένη των εντύπων που σας δίδονται και δίδονται δυστυχώς και στα μέσα ενημέρωσης, για να αναφέρονται τα Τέμπη ως ατύχημα, ως δυστύχημα, ως καταστροφή, αλλά όχι ως έγκλημα, όχι ως κακούργημα, ακόμη και αν η ίδια η σύσταση της εξεταστικής επιτροπής, που τόσο βίαια και γρήγορα κλείσατε, αναφέρεται στο «έγκλημα των Τεμπών».

Η αλαζονεία σας χτύπησε κόκκινο όταν ο συν υμίν, κύριε Βορίδη και κύριε Πλεύρη, κ. Άδωνις Γεωργιάδης είπε κομπάζοντας ότι, αν λέγατε ότι ο σιδηρόδρομος δεν είναι ασφαλής, δεν θα έμπαινε κανείς στα τρένα και μας θύμισε τις δηλώσεις εκείνων των μνημονιακών Υπουργών που λέγανε ότι, αν λέγατε ότι οι τράπεζες κατέχουν τοξικά ομόλογα, θα απέσυραν όλοι τις καταθέσεις τους. Με το ίδιο σκεπτικό οδηγείτε στην καταστροφή τις ανθρώπινες ζωές.

Ο κ. Γεωργιάδης, λοιπόν, στο ζενίθ της οίησης έφτασε στις αρχές του Νοεμβρίου να πει ότι δεν ασχολείται κανείς με τα Τέμπη, ότι ο κ. Μητσοτάκης είναι τόσο κυρίαρχος επικοινωνιακά και τα καταφέρνει τόσο τέλεια, τόσο καταπληκτικά, διότι δεν καταλαβαίνει η Αντιπολίτευση ότι οι Έλληνες πολίτες δεν ασχολούνται ούτε με τα Τέμπη ούτε με τα θύματα ούτε με εξεταστική επιτροπή ούτε με προανακριτική επιτροπή. Και έτσι, προκαλώντας την οργή των πολιτών και της κοινωνίας, αφού προηγουμένως είχε προσπαθήσει ο κ. Μητσοτάκης να στιγματίσει τους πολίτες της Λάρισας, εκείνους δηλαδή που επέδειξαν τη μνημειώδη και συγκινητική αλληλεγγύη τους στα θύματα, στους τραυματίες, στις οικογένειες αμέσως μετά το έγκλημα και έκαναν ουρές για να δώσουν αίμα και να συμπαρασταθούν. Αυτούς επέλεγε στις αρχές Νοέμβρη ο κ. Μητσοτάκης να στοχοποιήσει, λέγοντας ότι η Λάρισα πλημμύρισε γιατί έχει μπουζούκια.

Αυτή ήταν η ομιλία του κ. Μητσοτάκη στις αρχές Νοέμβρη μέχρι που τον προσγείωσε στην πραγματικότητα της προκλητικότητάς σας ο κ. Γεωργιάδης και αναγκαστήκατε εκόντες άκοντες να υιοθετήσετε την πρόταση για εξεταστική επιτροπή που κατέθεσε το Κομμουνιστικό Κόμμα Ελλάδας, που δεν θα μπορούσατε να την αποφύγετε, αφού θα ψηφιζόταν από την Αντιπολίτευση και να προσπαθήσετε στο πλαίσιο αυτής της εξεταστικής επιτροπής για άλλη μία φορά να ελέγξετε τη δημοσιότητα, να ελέγξετε την πληροφορία που παίρνουν οι πολίτες, να χειραγωγήσετε την ενημέρωση, όπως έγινε την πρώτη μέρα της εξεταστικής επιτροπής που η ΕΡΤ, η υπό τον Πρωθυπουργό δημόσια τηλεόραση, δεν έδειξε στο κεντρικό δελτίο της την έναρξη των εργασιών της εξεταστικής επιτροπής, αλλά έδειξε τη σύγκρουση των φτερών δύο αεροπλάνων χωρίς τραυματίες και άλλες ζημιές σε ένα αεροδρόμιο των Ηνωμένων Πολιτειών. Σε αυτό το σημείο χειραγώγησης της πληροφορίας είχατε και έχετε φτάσει και νομίζετε ότι με τέτοιες μεθόδους μπορείτε να παραπλανήσετε τους πολίτες.

Νομίζετε ότι αυτό που έγινε βίωμα στην ελληνική κοινωνία, ότι ζούμε στην κακιά τη χώρα που σκοτώνει τα παιδιά της, γιατί είναι τόσο παραδομένη στη διαφθορά και τη δική σας διαπλοκή, ώστε δεν προστατεύεται στοιχειωδώς η ανθρώπινη ζωή εν γνώσει σας, αυτή τη συνειδητοποίηση θα μπορούσατε και αυτή να διαχειριστείτε με τεχνάσματα.

Εδώ στην Ολομέλεια της Βουλής φέρατε το απολογητικό σας υπόμνημα, αυτό εδώ το πόρισμα, το πόνημα αυτό, αυτόν τον τόμο, το απολογητικό υπόμνημα του κ. Μητσοτάκη και του κ. Καραμανλή. Είπα στον κ. Μητσοτάκη να έρθει να απολογηθεί, γιατί εγώ ζητώ την ενοχή του και θα συνεχίσω να τη ζητώ, όπως ζητούν την ενοχή του όλοι όσοι έχουν αντιληφθεί πάρα πολύ καλά τι συνέβη στα Τέμπη και τι συμβαίνει σε αυτή τη χώρα και τι εξακολουθεί να συμβαίνει σε αυτή τη χώρα.

Συμβαίνει ότι περιφρονείτε την ανθρώπινη ζωή, συμβαίνει ότι προσπαθείτε να κοροϊδέψετε τις οικογένειες των θυμάτων, συμβαίνει ότι ποδοπατάτε τη μνήμη των νεκρών και έρχεται εδώ ένας κ. Μαρκόπουλος να μας πει ότι με την παρέα του, τον Θάνο, τη Ζωή, τον Μακάριο και δεν ξέρω κι εγώ ποιους άλλους προσφώνησε σαν να είναι μια παρέα, μάλλον έτσι είναι –είναι, όμως, και οργανωμένη αυτή η παρέα- αναζητούσαν επίμονα μήπως κάτι δεν πήγε καλά. Αυτό αναζητούσαν οι Βουλευτές της Νέας Δημοκρατίας. Μήπως κάτι δεν πήγε καλά!

Ο κ. Βορίδης, ως συνήγορος υπεράσπισης του Πρωθυπουργού και του κ. Καραμανλή απέτυχε παταγωδώς. Το ίδιο θα συμβεί και με εσάς, κύριε Πλεύρη, που θα μιλήσετε στη συνέχεια. Είστε άλλωστε εμπλεκόμενος, όπως ξέρετε, μιας και ήσασταν από την πρώτη στιγμή στον τόπο του εγκλήματος και εσείς και η κ. Ζωή Ράπτη και ο κ. Λάζαρος Τσαβδαρίδης, που ήταν ο εισηγητής σας και παρασιώπησε την παρουσία του και ο κ. Μητσοτάκης, που δεν έχει ποτέ καταθέσει ενώπιον αρχής για όλα όσα ισχυρίζεται προς τους δημοσιογράφους -σε ασφαλές δημοσιογραφικό περιβάλλον- μέχρι στιγμής. Δεν ήρθε στην εξεταστική επιτροπή, αν και γνώριζε ότι το ζητούσα και τον ρώτησα προσωπικά στις 22 Νοεμβρίου και απέφυγε να απαντήσει. Δεν ήρθε στην Ολομέλεια της Βουλής ποτέ.

Και είναι σήμερα εκκωφαντικά απών. Και αυτό που δίνει τον τόνο των παρουσιών και των απουσιών είναι ότι είναι εκκωφαντικά απούσα η ευθύνη σας, το αίσθημα ευθύνης σας, είναι εκκωφαντικά απούσα η ευσυνειδησία που θα έπρεπε να επιδείξετε και είστε συνολικά -σας το είπε και ένας παρουσιαστής εκπομπής, ο μόνος που τόλμησε- είστε τρομακτικά λίγοι και αριθμητικά, αλλά και σε επίπεδο υπόστασης.

Αυτός εδώ ο τόμος είναι η κατάθεση του κ. Καραμανλή στην Εξεταστική Επιτροπή για τα Τέμπη. Θα την καταθέσω στα Πρακτικά, γιατί αποτελεί απόδειξη και πειστήριο της ενοχής τόσο του κ. Καραμανλή όσο και του κ. Μητσοτάκη.

Περιέχει ομολογίες τις οποίες παρασιωπάτε στο απολογητικό υπόμνημα που φέρατε, αυτό που επιβάλατε ως δήθεν πόρισμα της επιτροπής, ενώ το ψηφίσατε μόνον οι Βουλευτές σας, μόνον οι Βουλευτές της Νέας Δημοκρατίας, με φωνασκίες, με τραμπουκισμούς, με αήθεις αναφορές -έφτασε ο κ. Λαζαρίδης να μου πει ότι δεν δικαιούμαι διά να ομιλώ, διότι δεν έχω παιδιά- με ύβρεις, με σκαιότητες.

Μη συνοφρυώνεστε, κύριε Πλεύρη, τώρα το ακούσατε πρώτη φορά;

**ΑΘΑΝΑΣΙΟΣ ΠΛΕΥΡΗΣ:** Πρώτη φορά τώρα το ακούω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα πρώτη φορά ε; Έχει γίνει χαμός παντού, αλλά εσείς τώρα το ακούτε. Θα περιμένω να τον καταδικάσετε, λοιπόν, τον Βουλευτή σας που το είπε αυτό και το ακούτε πρώτη φορά.

Επιβάλατε το πόρισμά σας και επιβάλατε τη μη συζήτηση του πορίσματος, γιατί ξέρετε ότι δεν αντέχετε τη συζήτηση αυτών των προκλητικών συμπερασμάτων που βγάζετε, σύμφωνα με τα οποία, ενώ ο Πρωθυπουργός μάς λέει τόσο καιρό ότι φταίνε οι διαχρονικές αβελτηρίες και οι διαχρονικές ευθύνες και τα διαχρονικά προβλήματα, τώρα ξαφνικά σας φάνηκε καλύτερη υπερασπιστική γραμμή να μας λέτε ότι έπαιξαν επτά λάθη που γίνανε σε πέντε λεπτά.

Τελικά δεν υπάρχει διαχρονική ευθύνη ούτε διαχρονικές παραλείψεις ούτε διαχρονικά λάθη, αλλά σε πέντε λεπτά μέσα κρίθηκαν όλα που παραβιάστηκαν εφτά παράμετροι των κανονισμών. Αυτό έχετε να πείτε σήμερα!

Είναι πολύ κακή υπερασπιστική τακτική, αλλά πρέπει να ασκείς την υπεράσπιση με την ψυχή σου και όχι για συμφέροντα για να το ξέρεις. Είναι πολύ κακή υπερασπιστική τακτική να αλλάζεις κάθε τόσο την υπερασπιστική γραμμή, άλλα να λες τη μία, άλλα την άλλη, άλλα την Τρίτη, άλλα την Πέμπτη.

Ο κ. Βορίδης επιχείρησε να μας κάνει μάθημα για το τι είναι η συγκάλυψη. Κύριε Βορίδη, θα σας εξηγήσω στη συνέχεια τι είναι η συγκάλυψη, αν και νομίζω ότι θα μπορούσατε να αναφερθείτε σε όσα πραγματικά κάνετε, για να καταλάβει ο κόσμος ακριβώς τι είναι η συγκάλυψη. Η απόπειρα συγκάλυψης είναι αυτό που προσπαθείτε να κάνετε με το έγκλημα των Τεμπών, στις ψυχές πενήντα επτά ανθρώπων, στη μνήμη της ύπαρξής τους που εξαϋλώθηκε, στην πλάτη των οικογενειών, στην πλάτη των τραυματιών.

Στις 7-2-2023 η Δημοκρατική Ενωτική Συνδικαλιστική Κίνηση Σιδηροδρομικών, τρεις εβδομάδες ακριβώς πριν το έγκλημα, προειδοποιούσε: «Διάφοροι φορείς, ΟΣΕ και «HELLENIC TRAIN», αλληλομεταφέρουν τις ευθύνες τους, αλλά κανείς στο τέλος δεν φταίει. Φταίνε τα φαινόμενα που είναι έντονα και πλημμυρίζει γραμμή, φταίνε οι φωτιές που άφησαν καμένους κορμούς, φταίει το χιόνι, φταίνε οι άλλοι, φταίμε λίγο και εμείς… Όχι άλλη κοροϊδία! Δεν θα περιμένουμε το δυστύχημα που έρχεται για να τους δούμε να χύνουν κροκοδείλια δάκρυα κάνοντας διαπιστώσεις».

Είναι η πλέον προφητική ανακοίνωση εργαζομένων, κύριε Βορίδη, που είστε αρμόδιος και έχετε διατελέσει Υπουργός Μεταφορών και Συγκοινωνιών, που λέει ότι έρχεται το δυστύχημα και θα χύνετε κροκοδείλια δάκρυα. παριστάνοντας ότι δεν ξέρατε. Θα το καταθέσω για τα Πρακτικά.

Στις 24-2-2023, τέσσερις μέρες πριν το έγκλημα, η Πανελλήνια Ομοσπονδία Σιδηροδρομικών έλεγε: «Όλα τα προηγούμενα χρόνια, παρά το ότι εξαγγέλλονταν και πραγματοποιούνται νέα έργα, δεν δίνονται κονδύλια από το κράτος για τη συντήρηση της υποδομής, οδηγώντας την σε υφιστάμενη κακή κατάσταση. Σήμερα, σύμφωνα με τις ανακοινώσεις της Κυβέρνησης, θα δοθεί στους αναδόχους ένα ικανοποιητικό ποσό για να αναλάβουν τη συντήρηση. Λόγω του ότι το ζήτημα αυτό βρίσκεται ακόμη στο επίπεδο των εξαγγελιών, καθώς δεν έχει ακόμη κατατεθεί κανένα σχέδιο για το μοντέλο ΣΔΙΤ που θα προταθεί, εμείς τους δηλώνουμε ότι δεν θα επιτρέψουμε να τεθεί σε κίνδυνο η ασφάλεια των σιδηροδρομικών μεταφορών». Στις 24-2-2023, τέσσερις μέρες πριν το έγκλημα.

Συγκάλυψη, κύριε Βορίδη, είναι η παρασιώπηση αυτών των ανακοινώσεων. Συγκάλυψη είναι και η παρασιώπηση τού τι κάνατε εκείνες τις μέρες.

Στις 24 και 25 Φλεβάρη του 2023 ο κ. Μητσοτάκης και η παρέα του ήταν στη Λάρισα και έλεγε: «Η Ελλάδα ταξιδεύει πια στο πρώτο βαγόνι της Ευρώπης. Από λαθρεπιβάτης στην ευρωπαϊκή αμαξοστοιχία, η Ελλάδα ταξιδεύει πια στο πρώτο βαγόνι». Και μετά κομπάζει στις 24 Φλεβάρη ότι: «Η πολιτεία δεν έδειξε ποτέ κανέναν εφησυχασμό, ακόμη και σε πρωτοφανείς επιθέσεις της φύσης κινητοποιηθήκαμε αμέσως για να κλείσουμε τις πληγές. Το κράτος στάθηκε αρωγός μετά τον «Ιανό». Ποτέ δεν υπήρξε γρηγορότερη αποκατάσταση ζημιών. Σχεδόν 1 δισεκατομμύριο ευρώ διατέθηκε στη Θεσσαλία για να αντιμετωπίσουμε τις ζημιές από τον «Ιανό» και τον σεισμό». Τέσσερις μέρες πριν τα Τέμπη, κύριε Πλεύρη.

Κι ας πάει ο κ. Μητσοτάκης να πει τώρα στη Λάρισα ένα δισεκατομμύριο ευρώ δώσαμε για τον «Ιανό» και τον σεισμό.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τι άλλο έλεγε ο κ. Μητσοτάκης στις 25 Φλεβάρη, τρεις ημέρες πριν το δυστύχημα, πριν το έγκλημα των Τεμπών; Για ακούστε τι έλεγε ο κ. Μητσοτάκης: «Η επόμενη δεκαετία θα είναι η δεκαετία των μεγάλων σιδηροδρομικών έργων. Εκεί η χώρα είχε μείνει πίσω. Είχαμε πάρα πολύ μεγάλες αστοχίες στον τρόπο με τον οποίο τα έργα αυτά σχεδιάστηκαν και δημοπρατήθηκαν. Έχουμε κάνει μια πολύ σοβαρή δουλειά να μαζέψουμε το σιδηροδρομικό έργο και έχεις απόλυτα δίκιο να λες ότι ο σιδηρόδρομος είναι το πιο φιλικό μέσο για το περιβάλλον». Αυτά λέει τρεις ημέρες πριν. Διαβεβαιώνει ο κ. Μητσοτάκης τους επιβάτες ότι το πιο φιλικό μέσο έχει αναταχθεί. Υπήρχαν αστοχίες, αλλά τις φρόντισε η καλή Κυβέρνηση. Και συνεχίζει: «Έχει ξεχωριστή σημασία όχι μόνο για τις μεταφορές των επιβατών, αλλά και για το εμπορικό έργο το οποίο μπορεί να εκτελεί. Και μια περιφέρεια βέβαια, η οποία φιλοδοξεί να είναι διαμετακομιστικό κέντρο, όπως η Θεσσαλία, πρέπει και αυτή να έχει πρόσβαση σε αξιόπιστους σιδηροδρόμους.»

Και μαζί δίπλα του ο κ. Αγοραστός, πρώην Περιφερειάρχης Θεσσαλίας, όπως θα γίνει πρώην Πρωθυπουργός ο κ. Μητσοτάκης. Ο κ. Αγοραστός, λοιπόν, λέει: «Πρόκειται για έργα σημαντικά για την ασφάλεια, το περιβάλλον και τους ανθρώπους. Εγώ θέλω να σας ευχαριστήσω», λέει στον κ. Μητσοτάκη ο κ. Αγοραστός, «θέλω να σας ευχαριστήσω και για το ξεμπλοκάρισμα της ηλεκτροκίνησης Παλαιοφάρσαλα-Καλαμπάκα και για την ηλεκτροκίνηση του θεσσαλικού σιδηροδρόμου» -Ακούστε εδώ τι απάτη, τι απάτη, τι απάτη! Ακούστε τι ντροπή! Αυτή είναι η ντροπή! Πού είναι ο κ. Καραμανλής να κουνήσει το δάχτυλο; Είναι τρεις ημέρες πριν- «για την ηλεκτροκίνηση του θεσσαλικού σιδηρόδρομου, γιατί θα είναι η πρώτη περιφέρεια η οποία θα έχει ηλεκτρικό σιδηρόδρομο και αυτό είναι σημαντικό για την ασφάλεια, το περιβάλλον, τους ανθρώπους. Αυτό το έργο μάς δίνει ανταγωνιστικό πλεονέκτημα.» Τι ντροπή! Ντροπή σας, κύριοι! Θα το καταθέσω στα Πρακτικά. Ο κολλητός Αγοραστός διώκεται βέβαια για το μπάζωμα, που είναι αλλοίωση του τόπου του εγκλήματος.

Ο κ. Καραμανλής εξεταζόμενος στις 13 Φεβρουαρίου και απαντώντας στη Βουλευτή μας, την κ. Καραγεωργοπούλου, και στην ερώτηση που του έκανε αν ο Πρωθυπουργός γνώριζε, ακούστε τι απάντησε. Κύριε Βορίδη, να σας προλάβω, η συγκάλυψη είναι η παρασιώπηση όλων αυτών. Για ακούστε τι είπε ο κ. Καραμανλής λοιπόν: «Και αυτό, ξέρετε, ήταν ένα θέμα που είχαμε συζητήσει επανειλημμένως και στα ευρωπαϊκά συμβούλια, πώς θα δώσουμε κίνητρα στον ευρωπαίο πολίτη να μην πηγαίνει με το αυτοκίνητό του», τους σπρώχνατε στον θάνατο δηλαδή, «ή με το αεροπλάνο και να παίρνει τον σιδηρόδρομο, το οποίο είναι, ειδικά όταν λειτουργεί με την ηλεκτροκίνηση, το απόλυτο, αν θέλετε, της πράσινης μεταφοράς. Γι’ αυτό λοιπόν» -Κύριε Μητσοτάκη, που είστε; Ακούστε το αυτό. Ακούστε, κύριε Βορίδη, τι είναι η συγκάλυψη- «Γι’ αυτό, λοιπόν, μαζί με τον Πρωθυπουργό καθίσαμε κάτω και σχεδιάσαμε, και στοιχειοθετήσαμε, και καταφέραμε να χτυπήσουμε την πόρτα της Ευρωπαϊκής Επιτροπής για να εντάξουμε σιδηροδρομικά έργα 4 δισεκατομμυρίων ευρώ. Αυτή ήταν μια προσπάθεια δύσκολη, καθόλου εύκολη. Κάποια από αυτά τα έργα εντάχθηκαν, και κάποια από αυτά τα έργα προχωράνε, και κάποια από αυτά δεν προχωράνε. Τώρα το μεγάλο ζήτημα που υπήρχε όμως» -για ακούστε, πού είστε, κύριε Μητσοτάκη, να απαντήσετε για αυτά- «και αυτό το γνωρίζαμε όλοι, είναι ότι μετά από μια δεκαετία αποεπένδυσης στον ελληνικό σιδηρόδρομο έπρεπε ο ΟΣΕ και να πάρει κόσμο, πράγμα το οποίο σας έχω πει ότι πήρε, και να αυξηθεί ο κρατικός προϋπολογισμός, πράγμα το οποίο έγινε, και να μπούμε σε μια λογική παρά τη λυσσαλέα αντίδραση κάποιων κομμάτων της Αντιπολίτευσης, να κάνουμε ΣΔΙΤ. Δηλαδή τι να κάνουμε; Να παραχωρήσουμε τα δίκτυα για είκοσι πέντε χρόνια σε ιδιώτες. Επομένως ναι, είχαμε ένα σχέδιο και έχει ένα σχέδιο ευρύτερα όλη η Ευρωπαϊκή Ένωση να ανατάξει τον ευρωπαϊκό σιδηρόδρομο. Τραγικά δυστυχήματα θα γίνονται όμως, όπως γίνονται και αεροπορικά δυστυχήματα. Γνωρίζαμε, τα βάλαμε κάτω με τον Πρωθυπουργό, τα σχεδιάσαμε, τραγικά δυστυχήματα θα γίνονται πάντα. Αυτό δεν σημαίνει ότι σταματάει η γενική πολιτική που ακολουθεί η Ευρωπαϊκή Ένωση ή μία κυβέρνηση». Δηλαδή, κυρίες και κύριοι, και γνώριζαν, και τα μίλησαν, και τα συνεννοήθηκαν, και τα συμφώνησαν, και τον κρατάει μια χαρά ο κ. Καραμανλής τον κ. Μητσοτάκη, όπως κρατάει και τον κ. Βορίδη. Διότι με νόημα απάντησε σε άλλο σημείο της κατάθεσής του ότι «κοιτάξτε να δείτε, αυτά όλα δεν λειτουργούν από το 2010. Εγώ έγινα Υπουργός το 2019».

Κύριε Βορίδη, για εσάς είναι η συγκεκριμένη αναφορά και για όλους τους ενδιάμεσους, για να ξέρουν τι τους περιμένει. Θα καταθέσω στα Πρακτικά και το οικείο χωρίο. Έχω καταθέσει και ολόκληρη την κατάθεση Καραμανλή.

Άρα, κύριε Βορίδη, συγκάλυψη είναι να παρασιωπάτε αυτές τις ομολογίες του Υπουργού σας, να παρασιωπάτε την άμεση εμπλοκή Μητσοτάκη, να παρασιωπάτε την άμεση γνώση του για την εμπορική αμαξοστοιχία, αφού είχε και προσωπική σχέση και ήταν εθελοντής στο γραφείο του ο οδηγός της εμπορικής αμαξοστοιχίας, ο Βούλγαρης. Και απορώ γιατί δεν το αναφέρετε, γιατί δεν μας δίνετε μία εξήγηση πώς ξέρει τόσα πράγματα για το φορτίο ο κ. Μητσοτάκης και γιατί δεν έρχεται να απαντήσει.

Συγκάλυψη είναι να σβήνετε τα ονόματα των νεκρών παιδιών και των νεκρών ανθρώπων και να μας λέτε ότι «δεν είναι για αυτά, τα θύματά σας, ο χώρος μπροστά στη Βουλή». Συγκάλυψη είναι να παρασιωπάτε ότι από την Ευρωπαία Ανακρίτρια έχουν κληθεί είκοσι τρεις κατηγορούμενοι –θα το καταθέσω στα Πρακτικά- μεταξύ των οποίων δικά σας, γαλάζια παιδιά, που τα υπερασπίζονται δικοί σας δικηγόροι μέλη του Επιστημονικού Συμβουλίου της Βουλής, που τι βολικά, κύριε Πλεύρη, γνωμοδότησε να εξαιρεθώ από την εξεταστική επιτροπή.

Συγκάλυψη είναι να παρασιωπάτε το ευρωπαϊκό πόρισμα καταπέλτη για τα Τέμπη του Ευρωπαϊκού Οργανισμού Σιδηροδρόμων, το οποίο θα καταθέσω στα Πρακτικά.

Συγκάλυψη είναι να παρασιωπάτε ότι η ανάκριση στη Λάρισα από τον εφέτη ειδικό ανακριτή βρίσκεται σε πλήρη εξέλιξη και δεν τελειώνει, όπως επιμένετε να επαναλαμβάνετε.

Συγκάλυψη είναι να βάζετε τον κ. Μαρκόπουλο, ένα πρόσωπο το οποίο είναι γνωστό για τις υπηρεσίες που έχει προσφέρει και στη Χρυσή Αυγή. Θα καταθέσω τα άρθρα του με τίτλο: «Η Χρυσή Αυγή και οι καθημερινοί μικροφασίστες» του 2012, «Πρόσωπο της χρονιάς ο Μιχαλολιάκος» του 2013, αλλά και την εξυπηρέτηση του κατηγορούμενου για τη «NOVARTIS» Φρουζή, για τον οποίο έγραψε κατά παραγγελία, όπως φαίνεται, το άρθρο το οποίο κατασχέθηκε από το FBI με διορθώσεις του Φρουζή για το πώς θα δημοσιεύονταν. Είναι ο ίδιος κύριος που είπε ότι «αν τρέξει λίγο αιματάκι από μπαχαλάκια, μην πούμε πω πω το παιδί». Είναι αυτός ο πολιτισμός που εκπροσωπείτε και αυτή η δημοκρατία που πρεσβεύετε. Συγκάλυψη είναι, λοιπόν, αυτό το πρόσωπο να ορίζεται επιτετραμμένος του κ. Μητσοτάκη για να κλείσει γρήγορα και εντεταλμένα τη διερεύνηση.

Συγκάλυψη είναι να μην καλείτε στην εξεταστική επιτροπή τον κ. Γενηδούνια ο οποίος, άκουσα κάποιον από εσάς να λέει -τα ψέματα βέβαια έχουν ξεχειλίσει από αυτή την Αίθουσα- ότι ο κ. Γενηδούνιας δεν είπε τίποτα, αλήθεια; Ο κ. Γενηδούνιας κατέθεσε σαράντα οκτώ διαμαρτυρίες -είναι αυτές- των εργαζομένων μόνο την περίοδο Καραμανλή και απάντησε ως εξής: «Στο τελευταίο εξώδικο που στείλαμε τον Οκτώβριο του 2022 ο ΟΣΕ μάς απάντησε με εξώδικο, αναφέροντας στο τέλος ότι εκτοξεύουμε αυθαίρετες εκτιμήσεις, ότι λέμε ανακρίβειες, ότι όσα αναφέρουμε είναι αβάσιμα και γίνονται για τη δημιουργία εντυπώσεων και για λόγους σκοπιμότητας» -αυτά που λέτε και σε εμάς τώρα, αυτές είναι οι πρακτικές σας, αυτά λέγατε στους εργαζόμενους πριν το δυστύχημα, πριν το έγκλημα- «αγνοώντας την προσπάθεια του διαχειριστή και με επιφύλαξη παντός νομίμου δικαιώματός τους».

Τον ρωτάει ο ανακριτής: «Τι κινδύνους συνεπάγεται η μη λειτουργία της τηλεδιοίκησης;» Ακούστε λοιπόν τι παρασιωπάτε και τι είναι συγκάλυψη, κύριε Βορίδη. «Δεν μπορούσε να δει ο διαχειριστής υποδομής σε ποιο σημείο και σε ποια γραμμή, ανόδου ή καθόδου, βρισκόντουσαν τα τρένα κατά την πορεία τους, ενώ δεν μπορούσαν να γίνουν διασταυρώσεις τρένων σε σταθμούς ούτε να χαράσσεται η πορεία των τρένων στην ευθεία από σταθμούς, όπως αυτός των Νέων Πόρων, όπου η είσοδος είναι μόνιμα καθηλωμένη στη διαγώνιο» –Ακούτε, κύριε Βορίδη; Ποιείτε την νήσσαν- «και ο μηχανοδηγός οφείλει να μειώσει την ταχύτητα της αμαξοστοιχίας χωρίς να έχει στη διάθεσή του ούτε τις ενδείξεις των φωτοσημάτων καθώς είναι μόνιμα κόκκινα».

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ήξεραν, κύριοι, οι άνθρωποι που μπαίνανε στο τρένο αυτό; Γιατί εσείς το ξέρατε. Το ξέρατε και το κρύβατε και το καλύπτατε και το συγκαλύπτετε. Και σήμερα το παρασιωπάτε και μας φέρνετε αυτά εδώ τα προκλητικά πράγματα για να μας πείτε ότι έφταιγε ο σταθμάρχης μόνον και οι νεκροί μηχανοδηγοί κι αν κατάλαβα καλά, μόνο της επιβατικής αμαξοστοιχίας. Μάλλον αυτό λέτε, έτσι;

Ο «σταθμάρχης μόνον», ήταν ρουσφέτι σας. Είναι ρουσφέτι που πραγματοποιήσατε. Και δεν μπορεί να κλείνετε την εξεταστική επιτροπή χωρίς να έχετε ερευνήσει και αποδώσει ευθύνες για το ποιος έκανε το ρουσφέτι, όταν είναι ο τοπικός σας Βουλευτής κ. Κέλλας μεταξύ των μελών της εξεταστικής επιτροπής και παρών, μεταξύ των τολμηρών, θρασύτατων θα έλεγα, που μίλησαν στη σημερινή διαδικασία. Μόλις όμως τον ρώτησα, ποιανού ρουσφέτι ήταν ο σταθμάρχης, έκανε και αυτός την νήσσαν, όπως ο κ. Βορίδης τώρα.

Δεν το βρήκατε ποιανού ρουσφέτι ήταν ή είναι τόσο ψηλά το ρουσφέτι που δεν μπορείτε να το αγγίξετε;

Θα καταθέσω στα Πρακτικά, επίσης -να τα δείτε κι αυτά- για να δείτε τι είναι συγκάλυψη. Κύριε Βορίδη, συγκάλυψη είναι ότι παρασιωπάτε και όλα αυτά. Είναι -θα σας πω αμέσως- εκατόν τέσσερις διαμαρτυρίες που κατέθεσε άλλος εκπρόσωπος των εργαζομένων, ο κ. Ντίτσας της Πανελλήνιας Ομοσπονδίας Σιδηροδρομικών που επίσης εξετάσθηκε από τον ανακριτή. Κι αυτόν δεν τον φοβηθήκατε τόσο πολύ.

Θα καταθέσω στα Πρακτικά και την κατάθεση του κ. Γενιδούνια που δεν θελήσατε να ακουστεί στην εξεταστική επιτροπή.

Συγκάλυψη είναι αυτό που προσπαθείτε να κάνετε όλο αυτό τον καιρό. Συγκάλυψη είναι οι δηλώσεις του Πρωθυπουργού από την πρώτη στιγμή, ότι πρόκειται για τραγικό ανθρώπινο λάθος. Θα καταθέσω στα Πρακτικά τη δήλωση του κ. Μητσοτάκη, 1η Μαρτίου.

Συγκάλυψη είναι ότι αμέσως πήγατε στον τόπο του εγκλήματος και διατάξατε ενέργειες μπαζώματος, κύριε Πλεύρη, κύριε Τριαντόπουλε, που είστε απών και δεν τον καλέσατε τον φίλο σας και συνεργό σας, κύριε Μητσοτάκη.

Συγκάλυψη είναι ότι την ίδια ώρα εκείνοι που μπαζώνατε τον τόπο του εγκλήματος, ο κ. Μητσοτάκης αλληλογραφούσε με ποιον; Με τον διορισμένο Εισαγγελέα του Αρείου Πάγου τον κ. Ντογιάκο, διορισμένο από τον κ. Μητσοτάκη και το Υπουργικό σας Συμβούλιο και από εσάς, κύριε Πλεύρη, ως μέλος της Κυβέρνησης. Ο κ. Ντογιάκος που είχε τον γιο του συνεργάτη του κ. Καραμανλή και σε αυτόν απευθύνθηκε ο κ. Μητσοτάκης, ζητώντας του να αλλάξει χέρια η ανάκριση.

Και τις κρίσιμες στιγμές που κάνατε τις παρεμβάσεις στον χώρο, το ανακριτικό υλικό άλλαζε για τρίτη φορά χέρια και από την Τροχαία Λάρισας πήγε στην ανακρίτρια Λάρισας και μετά στον εφέτη ειδικό ανακριτή, ο οποίος όταν παρέλαβε την εντολή του δεν είχε ούτε γραφείο για να καθίσει.

Συγκάλυψη είναι ότι δεν μερίμνησε κανείς, κατά ένα περίεργο τρόπο, να κατασχεθούν οι κάμερες που έχουν αποτυπώσει την διέλευση της εμπορικής αμαξοστοιχίας.

Συγκάλυψη είναι ότι ο κ. Μητσοτάκης μάς λέει ότι ξέρει πολύ καλά τι μετέφερε η εμπορική αμαξοστοιχία, αλλά δεν μας λέει από πού το ξέρει.

Συγκάλυψη είναι ότι ενώ εσείς δώσατε την εντολή για το μπάζωμα, έρχεστε εδώ και λέτε ότι αυτό έγινε από κάποιους ανώνυμους, αόρατους και άγνωστους επιχειρησιακούς παράγοντες και είμαι σίγουρη ότι θα εμπλέξετε υψηλόβαθμους της Πυροσβεστικής και σας περιμένω να το κάνετε. Σας γνωρίζουμε καλά και από το Μάτι, πώς ενεργείτε. Περιμένω να μας πείτε ποιοι ήταν οι επιχειρησιακοί υψηλόβαθμοι, οι οποίοι τα έκαναν όλα αυτά.

Συγκάλυψη είναι να ισχυρίζεστε ότι είναι fake news το μπάζωμα, ενώ όποιος έχει πάει, γνωρίζει πάρα πολύ καλά ότι εκεί που πέσανε οι νεκροί άνθρωποι, στα συντρίμμια, στα απομεινάρια της ζωής τους, ρίξατε τσιμέντο. Και αυτό έγινε με εντολή σας. Ήταν και η πρώτη, άλλωστε, πληροφορία που πήρα από τον εφέτη ειδικό ανακριτή όταν τον επισκέφθηκα, πριν καν πάρει στα χέρια του τη δικογραφία. Αυτή ήταν η πληροφορία την οποία στη συνέχεια επιδιώξατε να αλλοιώσετε και να αποσείσετε.

Κύριοι της Κυβέρνησης, η Πλεύση Ελευθερίας έχει από το 2019, όχι τώρα, στο πρόγραμμά της την κατάργηση της βουλευτικής ασυλίας, την κατάργηση της υπουργικής ασυλίας και την κατάργηση του διορισμού της ηγεσίας της δικαιοσύνης από την κυβερνητική εξουσία. Διότι έχουμε δει πώς ενεργούν οι ελεγχόμενοι δικαστές.

Είναι πραγματικά κατάπτυστη η σημερινή δήλωση του Προέδρου της Ένωσης Διοικητικών Δικαστών -κύριοι του ΠΑΣΟΚ και κύριοι του ΣΥΡΙΖΑ, νομίζω ότι θα πρέπει κάτι να πείτε για αυτό- του κ. Δανιά, λοιπόν, που ενεκάλεσε την Ευρωπαία Εισαγγελέα επειδή είπε τι; Το αυτονόητο, ότι μπλοκάρετε την έρευνα. Την μπλοκάρετε, κύριοι, την έρευνα. Στις 24 Νοεμβρίου του 2023 καταψηφίσατε την σύσταση προανακριτικής επιτροπής, επιτροπής προκαταρκτικής εξέτασης για το έγκλημα των Τεμπών, με βάση τη δικογραφία που διαβίβασε η Ευρωπαία Εισαγγελέας.

Και είπε η θεσμική αυτή λειτουργός: Μας μπλοκάρουν και δεν μας αφήνουν να ερευνήσουμε. Και έπεσε πάνω της ο κ. Δανιάς, ονειδίζοντας τους διοικητικούς δικαστές. Και χαίρομαι για την ανακοίνωση που έβγαλαν δύο διοικητικοί δικαστές, ο κ. Φαϊτάς και η κ. Ντέγκα, λέγοντας ότι αυτές οι δηλώσεις «δεν εξυπηρετούν την υπόθεση της αναζήτησης της αλήθειας, σε μια περίοδο που οι συγγενείς των θυμάτων καταγγέλλουν παραβιάσεις του κράτους δικαίου και συγκαλύψεις. Η δήλωση αυτή, απαξιωτική για την απώλεια των συγγενών των θυμάτων, δεν απηχεί τη θέση των διοικητικών δικαστών, που στηρίζουμε το δίκαιο αίτημα της ελληνικής κοινωνίας για πλήρη διαλεύκανση του εγκλήματος και απόδοση όλων των ευθυνών που προκύπτουν.».

Θα το καταθέσω στα Πρακτικά γιατί υπάρχουν δικαστές εις τας Αθήνας, δικαστής ήταν και ο Κόλλιας που δέχθηκε να γίνει επιτετραμμένος της Χούντας, κύριε Πλεύρη και κύριε Βορίδη. Πού είναι και ο κ. Γεωργιάδης;

Δικαστές ήταν και ο Τερτσέτης και ο Πολυζωίδης που αρνήθηκαν να υπογράψουν την καταδίκη του Κολοκοτρώνη κατ’ εντολήν της αντιβασιλείας. Όλα έχουν να κάνουν με το φρόνημα, όλα έχουν να κάνουν με τη συνείδηση, όλα έχουν να κάνουν με το αν πραγματικά σας συγκινεί ότι χάθηκαν παιδιά, τριάντα ένα παιδιά, νεότερα των τριάντα ετών, χάθηκαν. Και δεν είναι ανάγκη να είναι τα δικά σας παιδιά για να συγκινηθείτε, κύριοι. Το να μην μπορείτε να συγκινηθείτε για τα παιδιά των άλλων, παρά μόνο για τα δικά σας, είναι ένα σοβαρό πρόβλημα αναισθησίας της διακυβέρνησής σας αλλά και αδίστακτης, αμετανόητης επιμονής στη διαφθορά, η οποία αποδείχθηκε ότι σκοτώνει.

Πληροφορήθηκα σήμερα ότι έχει κατατεθεί την Παρασκευή έκθεση της ειδικής ομάδας διερεύνησης, με σκυλιά διερεύνησης, η οποία τι αναδεικνύει; Είναι ανατριχιαστικό κύριοι. Το Νοέμβριο πήγε η ομάδα «Anubis» με τα σκυλιά και ξέρετε ότι βρήκε και τον Νοέμβριο υπολείμματα ανθρώπων; Βρήκε ταυτότητες, βρήκε σκουλαρίκια κοριτσίστικα και γυναικεία, βρήκε πιστωτική κάρτα, βρήκε παπούτσι με υπόλειμμα ανθρώπου.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα ξέρετε αυτά; Τα ξέρετε, κύριε Βορίδη. Η συγκάλυψη είναι ακριβώς ότι τα παρασιωπάτε. Η συγκάλυψη είναι ότι παριστάνετε ότι δεν τα ξέρετε. Η συγκάλυψη είναι ότι ο κύριος Πρωθυπουργός, ενώ έλεγε τότε στον κ. Θεοδωράκη ότι έχει μια μεγάλη, μια βαριά ευθύνη δική του και ζητάει μια τεράστια συγγνώμη, σήμερα μας λέει ότι πρέπει να του ζητήσουμε εμείς συγγνώμη του κ. Μητσοτάκη.

Ο κ. Καραμανλής που θα έπρεπε να είναι στη φυλακή… Να το πω για να το ακούσετε όπως πρέπει να το ακούσετε: Ο κ. Καραμανλής θα έπρεπε να είναι στη φυλακή μαζί με τον σταθμάρχη. Το ότι του εξασφαλίσατε να τον περιφέρετε σαν κάποιον ήρωα, επειδή κλαψουρίζοντας για τις ευθύνες του παραιτήθηκε και μετά τον αναβαπτίσατε, ρίξατε στους πολίτες των Σερρών την ευθύνη ότι αυτοί τον αθώωσαν και τον περιφέρετε εδώ και μας λέτε με επτακόσιες είκοσι σελίδες πορίσματος ότι πρέπει να του ζητήσουμε και συγγνώμη και να του δώσουμε και συγχαρητήρια που τα έκανε τόσο καλά, αυτό, κύριε Βορίδη, αυτό, κύριε Πλεύρη, είναι συγκάλυψη!

Συγκάλυψη είναι, επίσης, το να παρασιωπόνται στοιχεία από τα μέσα ενημέρωσης. Εδώ θα θέσω όλους προ των ευθυνών τους. Χάθηκαν πενήντα επτά ζωές. Χάθηκαν πενήντα επτά άνθρωποι. Κύριοι δημοσιογράφοι και κύριοι κοινοβουλευτικοί συντάκτες, όσο και αν σας κανακεύουν οι εξουσίες, έχετε μια υποχρέωση, να δείχνετε και να ενημερώνετε τον κόσμο για αυτά που πραγματικά συμβαίνουν και όχι για αυτά που σας τροφοδοτούν με non paper οι κυβερνητικές πηγές και ο Πρόεδρος της Βουλής. Έχετε υποχρέωση να σεβαστείτε αυτά τα θύματα, τους πενήντα επτά ανθρώπους, που δεν τους σέβεστε, όταν παρασιωπάτε τα στοιχεία. Αγωνιζόμαστε, προκειμένου να μάθουν οι πολίτες όλα τα στοιχεία που πέρασαν από την εξεταστική επιτροπή.

Δεν θα συμφωνήσω με όσους είπαν ότι η εξεταστική επιτροπή ήταν άχρηστη. Ήταν πάρα πολύ χρήσιμη. Ήταν πάρα πολύ χρήσιμη και γι’ αυτό την κλείσατε άρον-άρον, κύριε Πλεύρη! Ήταν πάρα πολύ χρήσιμη και γι’ αυτό κατέθεσα όλα τα πρακτικά στον εφέτη ειδικό ανακριτή και τη δική σας κατάθεση -μην αγωνιάτε- και του κ. Καραμανλή. Γι’ αυτό, λοιπόν, κατέθεσα όλα τα πρακτικά στον εφέτη ειδικό ανακριτή, ο οποίος ερευνά και ο οποίος καθόλου δεν ολοκληρώνει την ανάκριση, όπως λέτε και όπως ελπίζετε.

Σε αυτή τη χώρα εάν δεν υπάρξει πραγματική πάταξη της διαφθοράς, της δικής σας διαφθοράς, εάν δεν υπάρξει πραγματική πάταξη της διαπλοκής, της δικής σας διαπλοκής, εάν δεν σας σταματήσουμε από τη νέα σας επιχείρηση, διότι έχετε περάσει από το «πάμε και όπου βγει» στο «πάμε και όσα φάμε» και κάθε τι που κάνετε είναι συνδεδεμένο με τα κονδύλια που διαθέτετε με αδιαφανείς διαδικασίες σε ημέτερους συχνότατα, εάν δεν σας σταματήσουμε από αυτή την ασύδοτη πρακτική που έχει οδηγήσει, δυστυχώς, στο να μην είναι ασφαλείς οι πολίτες της χώρας αυτής και τα παιδιά και οι φοιτητές της χώρας αυτής όταν παίρνουν το τρένο, που έχει οδηγήσει στο να δίνονται πτυχία στους γονείς των σκοτωμένων παιδιών την ώρα που εσείς λοιδορείτε τους φοιτητές που αγωνίζονται και φωνάζουν, εάν λοιπόν δεν σας σταματήσουμε, δεν θα σταματήσετε. Είναι, λοιπόν, χρέος -εγώ έτσι το αντιλαμβάνομαι- να μη σταματήσουμε.

Απαντώ σε όλους σας, αυτούς τους λίγους που έχετε απομείνει εδώ να υπερασπίζεστε την αχρεία, πραγματικά, επιχείρηση συγκάλυψης ενός εγκλήματος, ότι εμένα δεν θα με σταματήσετε. Θα μιλάω, κύριε Βορίδη, για τα Τέμπη καθημερινά. Καθημερινά. Καθημερινά θα προσκαλώ τον Πρωθυπουργό να δώσει εξηγήσεις. Καθημερινά θα σας θέτω προ των ευθυνών σας. Καθημερινά θα σας θυμίζω ότι χάθηκαν ανθρώπινες ζωές. Καθημερινά θα σας υπογραμμίζω ότι αυτά που κάνατε στις υποθέσεις διαφθοράς, διαπλοκής και οικονομικών εγκλημάτων χωρίς ανθρώπινα θύματα δεν μπορείτε και δεν θα σας αφήσουμε να τα κάνετε επάνω στους νεκρούς.

Η Πλεύση Ελευθερίας εξάλλου για αυτό φτιάχτηκε, από πεποίθηση ότι και η κοινωνία αξίζει κάτι καλύτερο και η πολιτική μπορεί να γίνει αλλιώς.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, ολοκληρώνετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με αυτό ολοκληρώνω, κύριε Πρόεδρε. Ευχαριστώ.

Θέλω να δώσω μία απάντηση στους δημοσιογράφους, που είπαν ότι όταν προσπαθούσα να σταματήσω τον κ. Μαρκόπουλο και όλους σας στην επιχείρηση συγκάλυψης, τους θύμισα όταν προσπαθούσα να σταματήσω το τρίτο μνημόνιο στις 13 προς 14 Αυγούστου του 2015.

Αυτό που δεν είπαν, όμως, οι δημοσιογράφοι αυτοί είναι ότι αυτό το τρίτο μνημόνιο, που πήγα και προσπάθησα πολύ να σταματήσω και δεν τα κατάφερα, αυτό που ψηφίσατε όλοι μαζί, ο κ. Τσίπρας, ο κ. Μητσοτάκης, το ΠΑΣΟΚ -Νέα Δημοκρατία, ΣΥΡΙΖΑ, ΠΑΣΟΚ όλοι μαζί- αυτό είναι με βάση το οποίο ξεπουλήθηκε ο ΟΣΕ για 45 εκατομμύρια ευρώ. Αυτό είναι βάσει του οποίου απαξιώθηκε ο σιδηρόδρομος.

Αυτά που πήγαινα τότε, λοιπόν, να σταματήσω, κάποιον λόγο είχα που πήγαινα να τα σταματήσω και αντί να παραπονιούνται κάποιοι ότι ταλαιπωρήθηκαν γιατί έχασαν τη βολή τους και τον ύπνο τους, θα έπρεπε και πρέπει -και εγώ αυτό σας υπόσχομαι- να χάσετε πραγματικά τον ύπνο σας.

(Ζωηρά και παρατεταμένα χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Επόμενος ομιλητής είναι ο Κοινοβουλευτικός Εκπρόσωπος των Σπαρτιατών ο κ. Κόντης και μετά ακολουθείτε εσείς, κύριε Πλεύρη.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, να φύγουμε εμείς. Δεν υπάρχει λόγος να καθόμαστε εδώ.

**ΠΡΟΕΔΡΕΥΩΝ (Βασίλειος Βιλιάρδος):** Δεν μπορώ να κάνω κάτι καλύτερο.

**ΜΙΛΕΝΑ ΑΠΟΣΤΟΛΑΚΗ:** Κύριε Πρόεδρε, να τηρούμε τους χρόνους. Η ώρα είναι 21.00΄. Έχουμε κλείσει δώδεκα ώρες.

**ΠΡΟΕΔΡΕΥΩΝ (Βασίλειος Βιλιάρδος):** Να το πείτε στον κ. Μάντζο πρώτα και σε όλους τους υπόλοιπους.

Παρακαλώ πολύ, όπως πολύ σωστά λέγεται, να τηρούνται οι χρόνοι, γιατί αλλιώς θα πάμε μέχρι τη 1.00΄.

Παρακαλώ, κύριε συνάδελφε, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς να πω ότι και ο Πρόεδρός μας μου έστειλε μήνυμα, επειδή λείπει στο εξωτερικό, ότι θα ήθελε να παρευρίσκεται. Απλά το αναφέρω.

Σήμερα τιμούμε τη μνήμη των νεκρών των Τεμπών με αυτή τη συνεδρίαση, όσο πιστεύει ο καθένας ότι μπορεί να την τιμήσουμε. Δυστυχώς βλέπουμε να υπάρχει ακόμα από την επιτροπή μία προσπάθεια πολιτικών αντεγκλήσεων, αντί να καταλήξουμε σε ένα συμπέρασμα το οποίο θα επέφερε την τιμωρία των ενόχων, είτε είναι ιδιώτες είτε είναι πολιτικά πρόσωπα είτε οτιδήποτε μπορεί να είναι.

Να πω ότι σε όλα τα χρόνια που ταξίδευα, όσο αν δεν το ξέρετε, υπήρχαν πλοίαρχοι, όπως συνάδελφοί μου, οι οποίοι όταν είχαν προβλήματα τα πλοία, με τσιμέντο μπάλωναν την τρύπα που δημιουργούσαν την εποχή εκείνη ο καιρός, η θάλασσα, το παλιό σκαρί και ταξίδευαν έτσι. Όταν πνιγόταν το καράβι αύτανδρο, οι έρευνες έφταναν και τους προηγούμενους που ίσως είχαν κάνει το ίδιο ατόπημα, αντί να πάνε σε μια επισκευή, να καλύπτουν με ημίμετρα τρύπες με τσιμέντα. Αυτή είναι η νοοτροπία μας σαν Έλληνες διαχρονικά.

Συμμετείχα τρεις φορές ως αναπληρωματικό μέλος στην εξεταστική επιτροπή και είχα την ευκαιρία σε αυτές τις τρεις φορές να δω ότι είναι πάρα πολλοί αυτοί οι οποίοι κανονικά είναι υπεύθυνοι και σίγουρα δεν θα αγνοήσουμε τους πραγματικούς υπεύθυνους της τελευταίας εποχής, οι οποίοι είναι ο σταθμάρχης, ο οδηγός, ο μηχανοδηγός, η «ΕΡΓΟΣΕ» αλλά και γύρω γύρω ανώτεροι από αυτούς, πιο πέρα από αυτούς. Για εμένα, με τη δική μου αντίληψη, είναι πάρα πολλοί αυτοί διαχρονικά που πρέπει να λογοδοτήσουν.

Έχουμε μία σύμβαση, η οποία υπεγράφη τον Σεπτέμβριο του ’14 και μιλάμε για την 717 μεταξύ της «ΕΡΓΟΣΕ» και της κοινοπραξίας, η οποία είχε σκοπό την ανάταξη, την αναβάθμιση του συστήματος σηματοδότησης, τηλεδιοίκησης και αντικατάστασης εβδομήντα αλλαγών της τροχαίας στον άξονα Αθήνα – Θεσσαλονίκη. Η προϋπόθεση γι’ αυτήν ήταν να υπάρξει ένας πάροχος που θα πάρει το έργο και όλον τον άξονα της τροχιάς αυτής με την εμπειρία του και την εξειδίκευσή του και θα παρέχει τις υπηρεσίες για τους οποίες είχε θεσπιστεί η σύμβαση αυτή.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Η κοινοπραξία αυτή διαχώρισε μόνη της σε Βορρά και Νότο, σε δύο μέρη μάλλον, το έργο. Στον μεν Βορρά χρησιμοποίησε έμπειρους τεχνικούς, όπως φαίνεται από το πόρισμα της Ευρωπαϊκής Εισαγγελίας, στον δε Νότο δεν έγινε το ίδιο πράγμα και έγιναν μεγάλα λάθη στην κατασκευή, πάλι σύμφωνα με την Ευρωπαϊκή Εισαγγελία, η οποία κάνει λόγο για πολυετή καθυστέρηση στη σύναψη συμπληρωματικής σύμβασης του έργου, αφού από το ’18 θα έπρεπε να έχει κηρυχθεί έκπτωτη η κοινοπραξία βάσει της νομοθεσίας περί δημοσίων έργων.

Σε μία άλλη συνεδρίαση βλέπουμε να παραδέχεται νομίζω ο κ. Ρέππας ότι υπήρχαν κατά καιρούς «μαύρα» βαγόνια, άφαντα βαγόνια που δεν τα έγραφαν στη λίστα των βαγονιών που ταξίδευαν και τα οποία φόρτωναν, όπως φαίνεται, παράνομα φορτία. Όταν λέει «μαύρα» βαγόνια, ήταν παράνομα φορτία. Και μάλιστα, η τεχνική έκθεση μιλάει για δεκατέσσερα αντί δεκατριών βαγονιών της εμπορικής. Συνεπώς ψάχνουμε ένα κοντέινερ τώρα, όπως αναφέρει η έκθεση. Και μάλιστα, δεν εμφανίστηκε ποτέ κανένας από τους φορτωτές, από αυτούς τους forwarders ή από αυτούς που είχαν τα κοντέινερ να μας πουν τι ακριβώς περιείχαν. Η εταιρεία «ZIΜ» και άλλες εταιρείες είπαν ότι τα βαγόνια τους μετέφεραν μπύρες, κριθάρι ή κάτι παρεμφερές.

Να σας πω, λοιπόν, αν δεν ξέρετε, ότι τα βαγόνια αυτά τα οποία ήταν στην αμαξοστοιχία, μερικά εξ αυτών, μεταφέρουν επικίνδυνα φορτία συνήθως. Τα μεταφέρουν είτε με καράβια είτε στη στεριά με αυτοκίνητα. Είναι τα περίφημα βαγόνια της «ΖΙΜ», τα οποία λέγονται ZIMonitor και τα οποία είναι παγκοσμίως γνωστά για την ικανότητά τους να διαφυλάττουν ευπαθή φορτία. Δεν ήρθε κανένας να μας πει αν τελικά το στάχυ και η μπύρα μεταφέρεται με τέτοια βαγόνια ή να μας πει πώς έγινε αυτή η έκρηξη, η οποία είναι σαν θερμoβαρική βόμβα, που σκότωσε και έκαψε κόσμο. Δεν ασχολήθηκε κανείς -στην επιτροπή υπήρξαν κάποιες ερωτήσεις- να έρθει ένας ειδικός να πει πώς βρέθηκαν τα ίχνη του ξυλολίου, βενζολίου, τολουολίου, που λέει μία άλλη πλευρά που έκανε την έρευνα και να δούμε σχετικά με αυτά τα πολύ εύφλεκτα υλικά, τα οποία συνήθως χρησιμοποιούν αυτοί οι οποίοι κάνουν το λαθρεμπόριο καυσίμων. Ακόμα και στην αρωματοποιία βέβαια τα οποία βέβαια τα χρησιμοποιούν, αλλά συνήθως αυτοί που κάνουν λαθρεμπόριο καυσίμων τα χρησιμοποιούν, γιατί είναι πολύ διαλυτά και παράγουν μεγάλη ποσότητα καυσίμου όταν διαλυθούν. Ένα προς πέντε νομίζω είναι η παραγωγή. Να μας πουν πώς βρέθηκαν τα ίχνη αυτά. Και τελικά έχει μείνει ένα ερωτηματικό, όχι μόνο γιατί προεκλήθη το ατύχημα, αλλά και το αν θα υπήρχε αυτή η ένταση στην εκατόμβη νεκρών, σε αυτό το εγκληματικό δυστύχημα, εάν δεν υπήρχαν αυτά τα εύφλεκτα φορτία. Αυτό θα μείνει αναπάντητο πάντα.

Δεν ξέρω αν μπάζωσαν, δεν μπάζωσαν, τι έγινε, γιατί μπάζωσαν και πώς έτρεξαν να μπαζώσουν εκεί. Και πιστεύω ότι στην τρίτη μαρτυρία που είδα να μιλάει εκείνο το παλικάρι που έσωσε καμμιά δεκαριά νεαρούς, ο Ανδρέας Αλικανιώτης, ο οποίος και αυτός σπουδάζει στη Σχολή Πλοιάρχων της Μηχανιώνας. Τον ρώτησα για την καύση που έκανε το υγρό που είδε να διαχέεται, όταν βγήκε από το βαγόνι σε μορφή ρυακιού σε διπλανή έκταση. Τον ρώτησα τι καύση κάνει, γιατί κάποιοι είπαν ότι ήταν λάδι σιλικόνης της μηχανής. Το λάδι σιλικόνης της μηχανής καίγεται με έναν καπνό άσπρο και κάποιες φορές βγάζει έναν καπνό μαύρο, αλλά υπάρχει καπνός. Το παλικάρι μάς είπε ότι δεν υπήρχε καπνός και καιγόταν και στον αέρα ακόμα και οι εξατμίσεις που έβγαιναν καίγονταν τελείως. Αυτό σημαίνει ότι ήταν πολύ εύφλεκτα υλικά τα οποία έβγαιναν με μορφή ακόμα ρυακιού, τα οποία έτρεχαν από κάπου που ήταν αποθηκευμένα, καιγόντουσαν και είναι αυτά που προκάλεσαν την έκρηξη. Είναι σαφέστατο αυτό.

Και όμως, δεν μάθαμε ποτέ και δεν θα μάθουμε, επαναλαμβάνω. Θα ψάχνουμε να δούμε αν τελικά πρέπει να πληρώσει για το θέμα αυτό ένας Υπουργός -και μακάρι να πληρώσει αν ευθύνεται- ή ένας κατώτερός του υπάλληλος ή οι ανώτεροί του ή οποιοιδήποτε άλλοι. Αλλά στην πραγματικότητα ποιοι φόρτωσαν; Γιατί δεν ξέρουμε τι φορτώθηκε; Γιατί δεν ξέρουμε τι προκάλεσε την έκρηξη αυτή; Ακόμα και σε άλλες χώρες σε ατυχήματα τα οποία δεν μεταφέρουν εύφλεκτες ύλες, όπως στις Ινδίες που γίνονται κάθε τόσο ατυχήματα, δεν υπάρχουν τόσοι νεκροί σε μετωπικές συγκρούσεις όσοι υπήρξαν εδώ, γιατί προφανέστατα τους έκαψαν σοβαρά επικίνδυνες τοξικές πρώτες και καύσιμες ύλες.

Δεν θα πιάσω να δω, γιατί δεν είχαμε τα ETCS και τα ATSE και ακόμα και την εναλλακτική αυτού του συστήματος που όλος ο κόσμος πλέον υιοθετεί, το ινδικό Kavack, το οποίο έχει σύστημα ασφαλείας 4, ενώ το ETCS έχει φτάσει στο 3. Θα μπορούσαν να έχουν μπει πολλά χρόνια πριν, ακόμα και πριν τη σύμβαση 717, η οποία ήταν προϋπόθεση για να εγκατασταθούν. Και αυτό είναι αμέλεια διαχρονική όλων όσων κυβέρνησαν, οι οποίοι τους σιδηροδρόμους τους είχαν πάντοτε σαν κάτι περιττό. Δεν θεώρησε ποτέ καμμία κυβέρνηση ότι μεταφέρονται άνθρωποι με τους σιδηροδρόμους. Όλα όσα έχουμε ακούσει είναι θεωρίες ανθρώπων που έστελναν στην τύχη βαγόνια και θεωρούσαν ότι δεν πρόκειται να συμβεί τίποτε. Δεν το είδαμε ποτέ σοβαρά, όπως μέχρι πριν χρόνια δεν βλέπαμε και τις εθνικές μας οδούς και σκοτώνονταν, όχι στα τρένα αλλά στον Μαλλιακό, αν θυμάστε, λεωφορεία με μαθητές. Τρία μεγάλα ατυχήματα έχουν γίνει εκεί με πραγματικές εκατόμβες, είκοσι νεκροί, δέκα, δεκαπέντε. Οι δρόμοι μας ήταν επικίνδυνοι. Τώρα έχουμε πιάσει το θέμα των σιδηροδρόμων, γιατί δεν βλέπουμε τίποτα σαν άνθρωποι σοβαρά, από τον τελευταίο σταθμάρχη μέχρι την κορυφή του παγόβουνου.

Αυτό είναι που πρέπει να ερευνήσει η δικαιοσύνη, να αποδώσει ευθύνες, γιατί με πολιτικές ανταλλαγές ευθυνών και επιρρίψεως ευθυνών δεν πρόκειται να φτάσουμε πουθενά. Πρέπει να καταλάβουμε όλοι ότι ο κύριος στόχος μας είναι να μην ξαναγίνουν τέτοια ατυχήματα στο μέλλον, να μην ξαναδούμε τα παιδιά μας να πεθαίνουν. Προσωπικά ο γιος μου είχε έρθει μια βδομάδα πριν με το σχολείο του, το «Ανατόλια», εδώ στη Βουλή και είχε πάρει το ίδιο τρένο και το έχω σκεφτεί πάρα πολλές φορές τι θα μπορούσε να είχε συμβεί σε επίσκεψη που έκαναν στη Βουλή εδώ μια βδομάδα πριν και άλλων ανθρώπων τα παιδιά.

Εμείς, λοιπόν, πρέπει να δούμε να μην ξανασυμβεί αυτό και όχι να κοιτάμε να δούμε αν κάποιος ευθύνεται περισσότερο από τον ένα ή τον άλλο. Θέλω να πιστεύω ότι η δικαιοσύνη δεν θέλει να κλείσει τα μάτια, δεν θέλει να συγκαλύψει τίποτε. Και όσο για τα περί νόμου περί ευθύνης Υπουργών, ναι, και εμείς είμαστε κατά αυτού του νόμου. Ναι, αυτός ο νόμος δεν είναι σωστός στη σύγχρονη δημοκρατία, αλλά δεν θέλω να πιστεύω ότι αν στείλει κατηγορούμενο η δικαιοσύνη κάποιον Υπουργό, πολιτικό, Βουλευτή και ο ίδιος θα αρνηθεί να αρθεί η ασυλία του, αλλά και η Βουλή δεν θα σταθεί στο ύψος των περιστάσεων και θα προσπαθήσει να καλύψει κάποιον.

Εμάς πρόσφατα τέθηκε θέμα άρσης ασυλίας. Ομόφωνα -χωρίς να συζητήσουμε ούτε να σχολιάσουμε κάτι- είπαμε ναι, να αρθεί η ασυλία μας, με ό,τι αυτό επιφέρει. Θέλω να πιστεύω, λοιπόν, ότι για όποιον υπάρξει οτιδήποτε, αλλά πάντα με τη γνωμοδότηση των αρμοδίων τεχνικών υπηρεσιών, επιτροπών, εισαγγελέων, όποιοι είναι αυτοί που επιλαμβάνονται, θα τεθεί στο ύψος των περιστάσεων και ο ίδιος και η Βουλή.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Μπούρας Αθανάσιος):** Κι εγώ σας ευχαριστώ, κύριε Κόντη, και για την οικονομία του χρόνου.

Και καλώ στο Βήμα τώρα τον Κοινοβουλευτικό Εκπρόσωπο της Νέας Δημοκρατίας, τον κ. Θάνο Πλεύρη.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, οπωσδήποτε η σημερινή συζήτηση είναι από τις σημαντικότερες συζητήσεις, οι οποίες έρχονται να επιστεγάσουν μια διεργασία, η οποία έγινε όλο αυτό το διάστημα με την εξεταστική επιτροπή, ώστε να έχουμε τα συμπεράσματα και να μιλήσουμε επί του πορίσματος.

Ας ξεκινήσουμε με κάποια βασικά θέματα, τα οποία αναπτύχθηκαν και στα οποία πρέπει να δοθούν κάποιες απαντήσεις.

Πρώτα από όλα, πολλές φορές ακούσαμε από τους Βουλευτές να αναφέρουν ότι η Νέα Δημοκρατία επέλεξε την εξεταστική επιτροπή, γιατί δεν μπορούσε να κάνει διαφορετικά, γιατί ούτως ή άλλως αυτό είναι ένα πλεονέκτημα της μειοψηφίας κατά την Αναθεώρηση του Συντάγματος με το άρθρο 68.

Κάτι τέτοιο, κυρίες και κύριοι Βουλευτές, δεν ισχύει, διότι για να κάνει ακόμα και η μειοψηφία εξεταστική επιτροπή χρειάζεται εκατόν είκοσι Βουλευτές. Δεδομένου, λοιπόν, ότι το ΠΑΣΟΚ είχε πει ότι δεν θα ψηφίσει την εξεταστική επιτροπή, ήταν κρίσιμες οι ψήφοι της Νέας Δημοκρατίας. Άρα η Νέα Δημοκρατία επέλεξε να γίνει εξεταστική επιτροπή, μια εξεταστική επιτροπή, στην οποία όσοι ήρθατε σε αυτό το Βήμα και κατηγορούσατε τα μέλη που συμμετείχαν οι ίδιοι καταθέσατε τμήματα από τη διάρκεια της εξεταστικής επιτροπής είτε με πρακτικά, όπως έκανε η Πρόεδρος της Πλεύσης Ελευθερίας, είτε με καταθέσεις μαρτύρων είτε με αποσπάσματα του πορίσματος. Και τι πήγατε τελικά στον εφέτη ανακριτή; Όλη την εργασία που έγινε στην εξεταστική επιτροπή.

Ας δούμε, επίσης, πού συμμετείχε και το κάθε κόμμα, διότι ακούσαμε εδώ πέρα πολλές τοποθετήσεις, αλλά βέβαια σε αυτό όλο το μεγάλο πόρισμα που είδατε η Πλεύση Ελευθερίας, λόγου χάριν, έχει συμμετοχή με τρεις σελίδες, η οποία είναι μια δήλωση που κάνει η Πλεύση Ελευθερίας και δεν έχει καταθέσει ουσιαστικά πόρισμα να μας πει τι ακριβώς προέκυψε από αυτή την εξέταση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** … (δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κυρία Κωνσταντοπούλου. Δεν διακοπήκατε εσείς.

**ΑΘΑΝΑΣΙΟΣ ΠΛΕΥΡΗΣ:** Η εξεταστική, λοιπόν, επιτροπή έκανε μια εργασία, η οποία ήταν πάρα πολύ σημαντική σε ένα ευρύτερο πλαίσιο από αυτό το οποίο συζητάμε, καθώς η κατάληξη ήταν το τραγικό δυστύχημα στα Τέμπη και οι εγκληματικές ευθύνες που υπάρχουν για αυτό. Όμως, παράλληλα έπρεπε να ερευνηθεί όλο το πλαίσιο και μέσα από αυτό το πλαίσιο είδαμε σημαντικά πράγματα διαχρονικών παθογενειών που συνδυάζονται και με το σπάσιμο που έγινε του ΟΣΕ, που συνδυάζονται και με το προσωπικό το οποίο υπήρχε και λόγω των μνημονιακών ετών, που συνδυάζονται και με το γεγονός κατά πόσο είχαν αξιοποιηθεί τα συστήματα ασφαλείας ή είχαν ολοκληρωθεί όλες οι διαδικασίες που έπρεπε για να έχουμε πιο ασφαλή τρένα.

Και όλα αυτά αναφέρονται στο πόρισμα της εξεταστικής επιτροπής και προτείνεται το τι πρέπει να γίνει, ενώ παράλληλα υπάρχει και πλήρης ανάληψη της πολιτικής ευθύνης και σε επίπεδο προσώπων και σε επίπεδο Κυβέρνησης και καταλήγουμε, λοιπόν, σε συμπεράσματα, τα οποία συμπεράσματα προκαλώ να τα διαβάσει κάποιος και να μας πει πού διαφωνεί.

Δύο κουβέντες θέλω να πω για το άρθρο 86. Άκουσα τον κ. Σπίρτζη και το επαναλαμβάνετε στον ΣΥΡΙΖΑ ότι ο ίδιος δηλώνει ότι παραιτείται της ασυλίας και θέλει να εξεταστεί. Από τι παραιτείται ο κ. Σπίρτζης;

Το άρθρο 86 του Συντάγματος, κυρίες και κύριοι Βουλευτές, γνωρίζετε ότι αναφέρεται στις συνθήκες που έχουν παραγραφεί τα τυχόν αδικήματα του κ. Σπίρτζη και παράλληλα ο κ. Σπίρτζης δεν είναι και Βουλευτής για να παραιτηθεί από τη βουλευτική ασυλία. Άρα δεν παραιτείται από τίποτα.

Όσον αφορά το άρθρο 86, όταν προκάλεσε την αναθεώρηση ο ΣΥΡΙΖΑ το 2019, τουλάχιστον τα τρία κόμματα που ήμαστε εδώ -Νέα Δημοκρατία, ΠΑΣΟΚ και ΣΥΡΙΖΑ- δεν μπορούμε να έχουμε διαφορετική άποψη γιατί συμφωνήσαμε σε ένα και μόνο πράγμα, ότι πρέπει να λήξει η αποσβεστική προθεσμία και κανένα από τα τρία κόμματα δεν έθεσε θέμα ότι δεν πρέπει η διαδικασία να κινείται ή να συμμετέχει η Βουλή.

Άρα, όταν μνημονεύετε εσείς του ΣΥΡΙΖΑ και του ΠΑΣΟΚ το ένα εκατομμύριο τριακόσιες υπογραφές λέτε σε αυτούς τους ανθρώπους που τις συνέλεξαν ότι όταν είχατε τη δυνατότητα της αναθεώρησης, δεν θέσατε αυτό το θέμα, όπως το έχουν και όλες οι άλλες χώρες της Ευρωπαϊκής Ένωσης;

Και για να μην αδικούμε το πολιτικό σύστημα, στη βουλευτική ασυλία η πρόοδος η οποία έχει γίνει αυτή τη στιγμή είναι ότι οι Βουλευτές προστατεύονται καθαρά και ουσιαστικά γιατί ό,τι θα πουν από αυτό εδώ το Βήμα και για αυτόν το λόγο έχει γίνει άρση όλων των βουλευτικών ασυλιών για τις βουλευτικές υποθέσεις που ήρθαν την τελευταία περίοδο.

Άρα το άρθρο 86 υπάρχει με τη σύμφωνη γνώμη τουλάχιστον αυτών των τριών κομμάτων.

Να μας πείτε κιόλας, γιατί το άκουσα κι αυτό στο αίτημα που είπε, θεωρείτε ότι δεν ισχύει το άρθρο 86; Θεωρείτε στο μεν ΠΑΣΟΚ που αναφέρθηκε η εισηγήτρια ότι υπάρχει υπεροχή Ευρωπαϊκού Δικαίου, που δεν λέει αυτό το πράγμα το Ευρωπαϊκό Δίκαιο, αλλά δεν ισχύει το 86 ή σε αυτό που λέει ο ΣΥΡΙΖΑ ότι αν είναι διά παραλείψεως τα τελούμενα αδικήματα δεν υπάγονται στο άρθρο 86;

Κυρίες και κύριοι συνάδελφοι, για να το κλείσουμε αυτό το θέμα. Αυτό το αποφασίζει η δικαιοσύνη. Αν η δικαιοσύνη κρίνει ότι ένα αδίκημα δεν εμπίπτει στο άρθρο 86, δεν αποστέλλει τον φάκελο. Τον κρατά τον φάκελο και προχωρά την υπόθεση. Όταν η ίδια η δικαιοσύνη αποστέλλει τον φάκελο, θεωρεί ότι εμπίπτει.

Όσον αφορά στην Ευρωπαία Εισαγγελέα, η Ευρωπαία Εισαγγελέας η οποία έκανε τις εξής αναφορές και για το οποίο πρέπει να δούμε.

Πρώτα από όλα, λέτε ότι παρεμποδίστηκε η έρευνά της. Παρεμποδίστηκε από τι; Σε νομικούς απευθύνομαι. Οι εισαγγελείς τι κάνουν; Ασκούν διώξεις. Μετά ακολουθεί η ανάκριση. Δεν γίνεται η ανάκριση; Άρα δεν εμποδίστηκε σε τίποτα. Διώξεις άσκησε η εισαγγελέας και με το που τις ασκήσει σταματά το έργο της. Η Ευρωπαία Εισαγγελέας δεν κάνει τίποτα άλλο. Δύο πράγματα έκανε: Άσκησε διώξεις, έστειλε φάκελο στη Βουλή. Η ανάκριση δεν συνεχίζεται; Και εγκαλεί την Ελλάδα για συνταγματικές προβλέψεις που έχει η χώρα από την οποία έρχεται, η Ρουμανία. Άρα η Ευρωπαία Εισαγγελέας να μείνει στο πλαίσιο αυτού που ορίζει ο ίδιος ο κανονισμός για τις αρμοδιότητές της, που είναι μόνο για οικονομικά θέματα της Ευρωπαϊκής Ένωσης.

**ΘΕΟΔΩΡΑ ΤΖΑΚΡΗ:** Μιλάτε και σε νομικούς. Πέντε δικηγόροι είμαστε εδώ.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Σας παρακαλώ.

**ΑΘΑΝΑΣΙΟΣ ΠΛΕΥΡΗΣ:** Επειδή απευθύνομαι σε νομικούς, λέω ότι λήγει με την άσκηση της δίωξης. Μετά γίνεται ανάκριση.

**ΘΕΟΔΩΡΑ ΤΖΑΚΡΗ:** Γίνεται και για τον Καραμανλή;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Σας παρακαλώ. Είμαστε δεκαεπτά άτομα συνάδελφοι και δύο Κοινοβουλευτικοί ακόμη. Δεν μπορείτε να μιλήσετε ούτε μετά. Κανείς δεν μπορεί να μιλήσει.

**ΑΘΑΝΑΣΙΟΣ ΠΛΕΥΡΗΣ:** Σας εξήγησα πριν, κυρία Τζάκρη, με το άρθρο 86 έρχεται. Θα έρθω απευθείας στη σύμβαση 717. Μην ανησυχείτε.

Πάμε, λοιπόν, να δούμε ποιο είναι το πλαίσιο ουσιαστικά όσων ήρθατε εδώ πέρα από την Αντιπολίτευση να πείτε πού βλέπετε όχι πολιτικές ευθύνες, αλλά ποινικές ευθύνες, δηλαδή πού υπάρχουν πράξεις ή παραλείψεις Υπουργών οι οποίες συνδέονται με ποινικές ευθύνες.

Έχετε αναφερθεί σε δύο βασικά κεφάλαια. Το πρώτο κεφάλαιο ήταν αν είχαν εκδοθεί εθνικοί κανόνες ασφαλείας ή όχι.

Υπήρχε ο Γενικός Κανονισμός Κυκλοφορίας, κυρίες και κύριοι συνάδελφοι. Ο Γενικός Κανονισμός Κυκλοφορίας είναι οι κανόνες ασφαλείας. Τι διαφορετικό είχαμε και να δούμε τις ευθύνες; Ότι υπήρχε η οδηγία του 2016 που αναφέρεται στους εθνικούς κανονισμούς ασφαλείας, η οποία οδηγία θα έπρεπε να εισαχθεί στην ελληνική έννομη τάξη μέχρι το 2019 και μέχρι το 2018 να έχει γίνει αναθεώρηση αυτών των κανόνων που δεν έγινε ποτέ επί διακυβέρνησης ΣΥΡΙΖΑ και ο Υπουργός Καραμανλής με τον ν.4632/2019 τους εντάσσει αυτούς τους κανόνες και υπάρχει παράλληλα και ο Γενικός Κανονισμός Κυκλοφορίας που είναι οι εθνικοί κανόνες μέχρι να γίνει η αναθεώρηση που είχε ακολουθηθεί μέσω της ΡΑΣ.

Άρα υπήρχε ένα εγχειρίδιο γενικών κανονισμών κυκλοφορίας, το οποίο δυστυχώς το βράδυ της 28ης Φεβρουαρίου του 2023 δεν τηρήθηκε και αναφέρουμε το πλαίσιο που δεν τηρήθηκε. Αν είχε τηρηθεί αυτός ο κανονισμός, δεν θα είχε συντελεστεί το τραγικό δυστύχημα των Τεμπών.

Στο δεύτερο κεφάλαιο το οποίο λέτε είναι ότι, ναι, -γιατί αυτό δεν το αρνείστε- υπήρχε ο Γενικός Κανονισμός Κυκλοφορίας και έπρεπε να τηρηθεί. Αν, όμως, είχε γίνει η σύμβαση 717, δεν θα χρειαζόταν να τηρηθεί, λέτε ουσιαστικά, ο γενικός κανονισμός και θα είχε αποφευχθεί το δυστύχημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έγκλημα!

**ΑΘΑΝΑΣΙΟΣ ΠΛΕΥΡΗΣ:** Πάμε να δούμε τώρα τι γίνεται με τη σύμβαση 717. Εγώ προσχωρώ στη θέση την οποία λέτε. Προσχωρώ στη θέση, παρ’ όλο που η σύμβαση 717 δεν έχει αιτιώδη συνάφεια, αλλά ας προσχωρήσουμε στη θέση τη συγκεκριμένη. Πάμε να δούμε τι έχει γίνει με τη σύμβαση 717.

Κυρίες και κύριοι συνάδελφοι, αυτά πρέπει να τα λέμε με απλά λόγια και να τα ακούσουν πρώτα απ’ όλα οι συγγενείς των θυμάτων, αλλά και όλοι οι Έλληνες. Το 2014 γίνεται ο διαγωνισμός. Κατοχυρώνεται ο διαγωνισμός σε συγκεκριμένη κοινοπραξία που πρέπει να ολοκληρωθεί μέχρι το 2016. Η ολοκλήρωση δεν γίνεται και ξέρετε γιατί δεν γίνεται; Γιατί επί κυβερνήσεως ΣΥΡΙΖΑ επιλέγεται να σπάσει η κοινοπραξία σε δύο τμήματα, το βόρειο και το νότιο, και ξεκινούν με το βόρειο και το νότιο τμήμα και στην πορεία βλέπουν ότι χρησιμοποιούνται -να το πούμε απλά- μηχανήματα που δεν κουμπώνουν μεταξύ τους.

Και από το 2016 γεννιέται η ανάγκη να υπάρξει η πρώτη συμπληρωματική σύμβαση και από το 2016 μέχρι το 2019 η κυβέρνηση του ΣΥΡΙΖΑ δεν κάνει τίποτα, δίνει παρατάσεις, αποδεχόμενη ότι αυτές οι παρατάσεις δίνονται όχι λόγω αποκλειστικής υπαιτιότητας της κοινοπραξίας, αλλά υπαιτιότητας ουσιαστικά και του ελληνικού δημοσίου.

Ο κ. Καραμανλής έρχεται, ολοκληρώνει τη διαδικασία της πρώτης συμπληρωματικής σύμβασης και εδώ πέρα έχουμε το εξής οξύμωρο, κατηγορείται για δύο πράγματα, για τα οποία δεν μπορεί να κατηγορείται συγχρόνως. Τι τον κατηγορείτε με βάση την αποστολή του φακέλου της Ευρωπαίας Εισαγγελέως; Ότι έδωσε παράταση στη σύμβαση, ενώ έπρεπε να κηρύξει έκπτωτη την κοινοπραξία. Αν κήρυττε έκπτωτη την κοινοπραξία, ολοκληρωνόταν η σύμβαση 717; «Όχι» είναι η απάντηση. Και αν την είχε κηρύξει έκπτωτη, σήμερα θα λέγατε «ποια είναι η πράξη του κ. Καραμανλή που συνδέεται αιτιωδώς με το δυστύχημα στα Τέμπη; Ότι αντί να επιμείνει στην ολοκλήρωση της σύμβασης 717, κήρυξε έκπτωτη την εταιρεία, ξεκίνησε από την αρχή η διαδικασία και άρα δεν ολοκληρώθηκε η σύμβαση». Αυτό μπορώ να σας πω ότι μπορεί να ήταν και η εύκολη λύση για τον κ. Καραμανλή, να πει «έχουμε δώσει τόσες παρατάσεις, δεν συνεχίζω». Επιμένει στην ολοκλήρωση της σύμβασης 717.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άξιος!

**ΑΘΑΝΑΣΙΟΣ ΠΛΕΥΡΗΣ:** Και καταφέρνει να ξεπεραστούν όλα τα εμπόδια και η σύμβαση 717 ολοκληρώνεται, αλλά δυστυχώς ολοκληρώνεται τον Σεπτέμβριο του 2023.

Άρα ερχόμαστε και λέμε ότι αν επιμείνετε στο κατηγορητήριο της Ευρωπαίας Εισαγγελέως που ήρθε και καταθέσετε πρόταση προκαταρκτικής επιτροπής, δεν μπορείτε να τον κατηγορείτε συγχρόνως ότι δεν ολοκλήρωσε τη σύμβαση 717, γιατί η πιο γρήγορη διαδρομή ολοκλήρωσης της σύμβασης 717 ήταν να υπάρξει παράταση και να μην κηρυχθεί έκπτωτη η εταιρεία. Δεν μπορούν να συμβαίνουν και τα δύο. Δεν μπορεί συγχρόνως να ευθύνεται για το ότι έδωσε παράταση και παράλληλα δεν ολοκλήρωσε τη σύμβαση.

Και εδώ πέρα, λοιπόν, φαίνεται ξεκάθαρα ότι απουσιάζει, ακόμη και αν προσχωρήσει κάποιος στη δική σας προσέγγιση, δηλαδή στην προσέγγιση ότι η σύμβαση 717 συνδέεται αιτιωδώς με το δυστύχημα στα Τέμπη…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έγκλημα!

**ΑΘΑΝΑΣΙΟΣ ΠΛΕΥΡΗΣ:** …που ναι, κυρία Ζωή Κωνσταντοπούλου, από τη στιγμή που έχουν ασκηθεί διώξεις είναι έγκλημα, εγκληματικές ευθύνες αναζητούνται.

Εάν συνδέεται η σύμβαση 717, ο Κωνσταντίνος Καραμανλής, ο Κώστας Καραμανλής δεν είναι αυτός που την καθυστέρησε, ήταν αυτός που προσπάθησε να την υλοποιήσει. Άρα εκεί θα πρέπει να δείτε αιτιωδώς τη σύνδεση με αυτούς που το 2015 - 2019 δεν έκαναν τίποτα.

Και εδώ πέρα, κυρίες και κύριοι συνάδελφοι, πρέπει με ειλικρίνεια να διαχωρίζουμε τις πολιτικές από τις ποινικές ευθύνες. Τις πολιτικές ευθύνες τις έχουμε αναλάβει. Στο ποινικό σκέλος, όμως, που λέτε με τη σύμβαση 717, αν την κήρυσσε έκπτωτη, δεν θα τελείωνε. Ακολούθησε τη διαδικασία με την οποία ήταν πιο πιθανό να τελειώσει. Άρα δεν μπορεί να έχει ευθύνη σε αυτό το κομμάτι στο ποινικό σκέλος.

Γενικός Κανονισμός Κυκλοφορίας: Υπήρχε και λειτουργούσε και ψήφισε και τον νόμο για τους εθνικούς κανόνες, όταν από το 2016 την οδηγία εσείς γιατί δεν προλάβατε να την ψηφίσετε μέχρι το 2019;

Έρχομαι τώρα στο κομμάτι το οποίο έχει να κάνει με το πεδίο και εδώ πέρα να δούμε και τους τακτικισμούς που υπάρχουν. Εγώ δεν είχα δεχτεί μηνυτήρια αναφορά. Όταν μπήκα στην εξεταστική επιτροπή, τέθηκε το θέμα της εξαίρεσης της κ. Κωνσταντοπούλου με έναν κανόνα αμιγώς δικονομικό, ότι δεν μπορεί συγχρόνως να είναι δικηγόρος εμπλεκομένων, ακόμα και αν αυτά είναι τα θύματα τα οποία τιμούμε. Στο διάστημα, λοιπόν, γίνεται ένσταση και σε εμένα εξαίρεσης και στο διάστημα των τριών ημερών που είναι να εξεταστεί το αίτημα μού υποβάλλεται μηνυτήρια αναφορά από δύο συγγενείς θυμάτων και ο ίδιος, προφανώς, αυτοεξαιρέθηκα. Εκεί να δούμε πώς λειτουργεί. Εγώ σέβομαι απόλυτα τα θύματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φαίνεται.

**ΑΘΑΝΑΣΙΟΣ ΠΛΕΥΡΗΣ:** Βεβαίως φαίνεται, κυρία Κωνσταντοπούλου, γιατί εγώ μιλούσα και μιλάω και σήμερα με συγγενείς θυμάτων και δεν χρειάζεται αυτό να βγαίνω να το διατυμπανίζω.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

**ΑΘΑΝΑΣΙΟΣ ΠΛΕΥΡΗΣ:** Και εκείνο το βράδυ, κυρία Κωνσταντοπούλου, κατηγορείτε ανθρώπους οι οποίοι βρέθηκαν από την πρώτη στιγμή.

Και ναι, κύριοι συνάδελφοι, αυτό πρέπει να το πούμε, γιατί ακούμε τώρα την περίπτωση της συγκάλυψης και το αν έγιναν παρεμβάσεις. Δηλαδή βρεθήκαμε ξημερώματα 28ης προς 1η Μαρτίου άνθρωποι πάνω στο σημείο, βλέπαμε την καταστροφή που είχε συντελεστεί, υπήρχαν οι πυροσβέστες, υπήρχε το ΕΚΑΒ, υπήρχαν όσοι ήμασταν συναρμόδιοι, κοιτούσαμε να δούμε πώς θα συλλέξουμε νεκρούς που υπάρχουν, πώς θα βρούμε τραυματίες, ανοίγαμε νοσοκομεία και εκείνη τη στιγμή λέγαμε: «ήρθαμε εδώ πέρα για να κρύψουμε στοιχεία»; Μπορείτε αυτό να το διανοηθείτε; Εδώ πέρα απευθύνομαι στην απόλυτη κοινή λογική. Βρεθήκαμε εκεί ξημερώματα και κατηγορούνται αυτή τη στιγμή άνθρωποι που ήταν εκεί ξημερώματα, όπου δεν ήξερε κανείς τι είχε συμβεί, δεν ήξερε πόσοι θα είναι οι νεκροί, πηγαίναμε, συναντούσαμε τους γονείς των παιδιών που είχαν σκοτωθεί, είχαν τραυματιστεί, συναντούσαμε τους συγγενείς, τους βλέπαμε στα νοσοκομεία και εκεί παράλληλα λέμε: «πάμε να αποκρύψουμε στοιχεία». Αυτό, με συγχωρείτε, δεν αντέχει στη λογική και οι παρεμβάσεις στο πεδίο συνδέονται με απολύτως απαραίτητες παρεμβάσεις οι οποίες έπρεπε να γίνουν.

Και επειδή άκουσα τον κ. Ηλιόπουλο πριν που αναφέρθηκε και στους συγγενείς, εγώ, κύριε Ηλιόπουλε, διαβάζω όλα τα μηνύματα των συγγενών και του κ. Βλάχου που λέτε, που έχει χάσει ο άνθρωπος, κάθε μέρα βλέπω το tweet του, γιατί παρατηρώ και ξέρω ότι αυτοί οι άνθρωποι θέλουν να δουν τι έχει συμβεί. Διαβάστε, όμως, και αποστάσεις που υπάρχουν από πράξεις και ενέργειες που έχουν γίνει και ενδεχομένως σε αυτές τις πράξεις και ο ίδιος ο κ. Βλάχος αναφέρεται και λέει ότι τυχόν στρέφουν αλλού την έρευνα.

Για να ολοκληρώσουμε, λοιπόν, αυτή τη διαδικασία, επειδή γίνεται πολλή κουβέντα για συγκάλυψη, σήμερα, αυτή τη στιγμή που μιλάμε, έναν χρόνο μετά, η ανάκριση τρέχει, έχουν ασκηθεί ποινικές διώξεις, έχει γίνει παρέμβαση στον Ποινικό Κώδικα, άρα θα έχουμε πιο γρήγορη εκδίκαση, όταν ολοκληρωθεί η ανάκριση, όταν σήμερα δικάζεται η υπόθεση για το Μάτι παράλληλα. Και εδώ οφείλω να το πω πριν, επειδή έγινε ένα περιστατικό και πρέπει στην πολιτική να υπάρχει μία εντιμότητα, η κ. Δούρου στο κομμάτι, ασχέτως όποιος της καταλογίζει, αν της καταλογίζει πολιτικές ευθύνες, αυτό που ειπώθηκε δεν ισχύει. Στη Μάνδρα υπάρχει αθώωση της κ. Δούρου και στο Μάτι, από όσο γνωρίζω, υπάρχει μια απαλλακτική πρόταση που δεν έχει ολοκληρωθεί, αλλά στη Μάνδρα υπάρχει αθώωση. Όταν αθωώνεται κάποιος, λοιπόν, δεν μπορούμε ξαφνικά να αφήνουμε υπονοούμενα.

Έρχομαι, λοιπόν, στην ολοκλήρωση της τοποθέτησής μου, κύριε Πρόεδρε. Οπωσδήποτε –και είναι απολύτως λογικό- οι συγγενείς των θυμάτων έχουν καχυποψία. Αυτό είναι κάτι απόλυτα σεβαστό το οποίο υπάρχει. Έχουν καχυποψία κυρίως για εμάς που είμαστε στην Κυβέρνηση, θεωρούν ότι ενδεχομένως θέλουμε να καλύψουμε πράγματα. Είναι λογικό. Και εμείς κάθε μέρα πρέπει να αποδεικνύουμε με τις πράξεις μας ότι δεν υπάρχει τέτοια πρόθεση και αντιθέτως προσπαθούμε να συμβάλλουμε όσο το δυνατόν γίνεται περισσότερο για να διαλευκανθεί η αλήθεια. Και για αυτόν τον λόγο η δικαιοσύνη κάνει τη δική της δουλειά. Εμείς έχουμε έρθει εδώ πέρα, έχουμε αναλάβει τις ευθύνες σε πολιτικό επίπεδο.

Εσείς, όμως, έρχεστε να πείτε κάτι άλλο και εδώ είναι η πολιτική εκμετάλλευση: Μπαίνετε σε νομικές ακροβασίες, προκειμένου να συνδέσετε συμπεριφορές που φτάνουν μέχρι το 2009 -έχει προταθεί και αυτό, στον δε ΣΥΡΙΖΑ η πρόταση, να θυμίσουμε, αναφερόταν στο 2014- συμπεριφορές Υπουργών του 2009 με ποινικές ευθύνες για έγκλημα που έγινε το 2023. Αυτό, με συγχωρείτε, είναι ορισμός πολιτικής εκμετάλλευσης.

Και στο τέλος της ημέρας αυτοί οι συγγενείς των θυμάτων τη δικαίωση θέλουν να τη βρουν, πρέπει να τη βρουν, θέλουμε όλοι να τη βρουν, αλλά αυτό θα γίνει με τις διαδικασίες που ορίζονται, όχι κατασκευάζοντας ενόχους, να έρχονται τα στοιχεία και τα στοιχεία που υπάρχουν να οδηγούν σε αυτούς που ευθύνονται και όχι να έχουμε εξαρχής αποφασίσει ότι θα μπουν αυτοί στο κάδρο, θα καταδικαστούν ποινικά αυτοί οι άνθρωποι. Και είναι τελείως διαφορετική η πολιτική με την ποινική ευθύνη.

Η Νέα Δημοκρατία, λοιπόν, κύριε Πρόεδρε, κυρίες και κύριοι συνάδελφοι, καλεί όλους, το 77% των Ελλήνων που λέτε ότι πιστεύουν ότι θα υπάρχει συγκάλυψη, να διαβάσουν το πόρισμα. Εμείς θέλουμε να διαβάσουν το πόρισμα στο οποίο έχουμε καταλήξει και να δουν αν σε αυτό το πόρισμα υπάρχουν αναφορές που δείχνουν ότι πραγματικά προσπαθήσαμε να κάνουμε έρευνα. Και είναι βέβαιο ότι αυτό το πόρισμα θα τύχει επεξεργασίας και από τη δικαστική εξουσία και θα βοηθήσει τη δικαστική εξουσία να σχηματίσει δικανική πεποίθηση με την έρευνα που έχουμε κάνει.

Και αν μη τι άλλο, εμείς έχουμε αποδείξει ότι τα πορίσματα που πάνε στη δικαιοσύνη έχουν βάση, γιατί στην προηγούμενη θητεία δύο πορίσματα στείλαμε, για την υπόθεση του κ. Παπαγγελόπουλου και για την υπόθεση των αδειών. Και από αυτά τα δύο πορίσματα από τους δικαστές υπήρξαν καταδικαστικές αποφάσεις.

Θα κριθούμε όλοι και εμείς πρώτοι θέλουμε να κοιτάμε τους συγγενείς των ανθρώπων και να ξέρουν ότι το «μέχρι τέλους» ισχύει, αλλά το «μέχρι τέλους» σημαίνει ότι θα διαλευκανθεί η υπόθεση και δεν θα επιτρέψουμε σε κανέναν να εκμεταλλευτεί πολιτικά αυτή την υπόθεση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ τον κ. Πλεύρη.

Καλώ στο Βήμα τον ανεξάρτητο Βουλευτή, τον κ. Μιχαήλ Χουρδάκη.

**ΘΕΟΔΩΡΑ ΤΖΑΚΡΗ:** Κύριε Πρόεδρε, θα μου δώσετε τον λόγο;

**ΠΡΟΕΔΡΕΥΩΝ (Αθανάσιος Μπούρας):** Όχι, όχι δεν μπορείτε. Έχετε κάνει αρκετές παρεμβάσεις. Κανένας δεν θα πάρει τον λόγο, γιατί μένουν να μιλήσουν δεκαεπτά συνάδελφοι και δύο Κοινοβουλευτικοί και θα πάμε μετά τη μιάμιση το βράδυ. Εγώ που είμαι όλη τη μέρα εδώ, βλέπω ανθρώπους σαν τον κ. Ξανθόπουλο, τον κ. Στυλιανίδη να περιμένουν από το πρωί να μιλήσουν. Αν αρχίσουμε παρεμβάσεις επί παρεμβάσεων…

Τη διαδικασία αυτή την ξέρετε όλοι. Είναι ειδική διαδικασία που δεν προβλέπονται αυτά. Εν πάση περιπτώσει έχουμε κάποια ανοχή, αλλά όχι στις δέκα το βράδυ, όταν έχουμε αυτό το υπόλοιπο των συναδέλφων να μιλήσει.

Κύριε Χουρδάκη, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, οι πολίτες έχουν αξίωση από ένα ευνομούμενο κράτος να τους παρέχει ασφάλεια στην καθημερινή τους διαβίωση, ασφάλεια αστυνομική, ασφάλεια δικαίου, ασφάλεια των υποδομών. Και είναι και πρωταρχική υποχρέωση του κράτους να παρέχει αυτή την ασφάλεια στους πολίτες. Και δυστυχώς αυτό είναι κάτι που δεν συμβαίνει στην Ελλάδα του 2024.

Αντίθετα γινόμαστε μάρτυρες αδιανόητων καταστάσεων, οι οποίες έχουν πια καταστεί ο κανόνας. Βόμβες σκάνε, εκτελεστές ανενόχλητοι σκορπούν το θάνατο στην Αθήνα και όχι μόνο και όλα αυτά στο πλαίσιο κάθαρσης συμμοριών, όπως αναφέρει η Αστυνομία, η οποία διακριτικά απλώς παρακολουθεί εδώ και χρόνια.

Προσωπικά δεδομένα των πολιτών διαρρέουν για μικροπολιτικούς σκοπούς, οι τηλεφωνικές επικοινωνίες μας είναι ανασφαλείς, άδικες πράξεις μένουν προκλητικά ατιμώρητες ή μόνο τιμωρούνται κατ’ επίφαση. Και έχουμε καταλήξει να θεωρούμε την ανασφάλεια ως φυσιολογική συνθήκη, ενώ δεν είναι και δεν πρέπει να είναι.

Όταν το κράτος αθετεί την υποχρέωσή του να παρέχει ασφάλεια στους πολίτες, φέρει ευθύνη και η ευθύνη αυτή είναι και ατομική και είναι και προσωπική και ανήκει συγκεκριμένα σε εκείνους στους οποίους οι πολίτες έχουν εμπιστευθεί τη λειτουργία του κράτους, δηλαδή σε αυτούς που κυβερνούν και που θα έπρεπε να είναι σήμερα εδώ, στην Αίθουσα, προεξάρχοντος του Πρωθυπουργού. Γιατί βρισκόμαστε σε αυτή την Αίθουσα σήμερα επιφορτισμένοι με κοινοβουλευτικό, αλλά περισσότερο και με ηθικό καθήκον, καθήκον να διερευνήσουμε και να αναδείξουμε την ευθύνη των κρατικών λειτουργών σε μια εγκληματική αθέτηση της υποχρέωσης του κράτους να παρέχει ασφάλεια στους πολίτες του.

Δυστυχώς, η εξεταστική επιτροπή που ανέλαβε τη διερεύνηση, με το πόρισμα της Πλειοψηφίας δεν στάθηκε στο ύψος των περιστάσεων. Οι επιζήσαντες του δυστυχήματος, οι οικείοι των αδικοχαμένων, αλλά και όλοι οι πολίτες, εμείς, βιώνουμε με ενσυναίσθηση το συλλογικό τραύμα και μέσα μας κυριαρχεί το αίσθημα της ανασφάλειας.

Απαιτούμε να διερευνηθούν οι πολιτικές και ποινικές ευθύνες των εμπλεκόμενων κρατικών λειτουργών, όλων δηλαδή εκείνων που διετέλεσαν Υπουργοί Μεταφορών κατά το χρονικό διάστημα στο οποίο έπρεπε να έχουν ολοκληρωθεί τα έργα εκσυγχρονισμού της ασφάλειας των σιδηροδρόμων μας.

Πρώτος εσείς, κύριε Καραμανλή -τζάμπα απευθύνομαι στον κ. Καραμανλή, δεν έχει εμφανιστεί όλη την ημέρα- αλλά και όλα τα πολιτικά πρόσωπα που εμπλέκονται, όπως ο κ. Σπίρτζης, πρώτοι εμείς, κυρίες και κύριοι συνάδελφοι, θα έπρεπε να πρωτοστατούμε σε ό,τι ενισχύει την πίστη των πολιτών στη διαφάνεια, στην ισονομία, στην αξιοπιστία του πολιτικού συστήματος, σε ό,τι θα μπορούσε να κάνει τους πολίτες να αισθάνονται περισσότερο ασφαλείς.

Και θα έπρεπε προ πολλού να έχουμε συμφωνήσει να καταργηθούν οι διατάξεις που προβλέπουν βουλευτική ασυλία, να έχει γίνει αλλαγή του νόμου περί ευθύνης Υπουργών, γιατί μόνο έτσι θα αλλάξει η αρνητική, δικαιολογημένα αρνητική στάση των πολιτών έναντι του πολιτικού συστήματος. Διαφορετικά φαίνεται πως οι θεσμοί λειτουργούν όχι για την προστασία της δημοκρατίας, αλλά σαν προστατευτικό δίχτυ για κάθε ενέργεια ή παράλειψη που θα μπορούσε να έχει ακόμα και εγκληματικό χαρακτήρα.

Πριν από αρκετές εβδομάδες δήλωσα δημοσίως με ανάρτησή μου στα μέσα κοινωνικής δικτύωσης, σε βίντεο, ότι συναινώ στην κατάργηση της βουλευτικής ασυλίας και σας παροτρύνω όλες και όλους να πράξετε το ίδιο.

Τι θα αναδείκνυε η διερεύνηση τυχόν ποινικών ευθυνών των πολιτικών προσώπων; Ότι η Ελλάδα εδώ και δεκαετίες δυστυχώς παραμένει χώρος άσκησης εξουσίας μεταξύ των «μιντιοεργολάβων». Τα χρόνια περνούν, οι κυβερνήσεις εναλλάσσονται και απλώς αλλάζουν οι ισορροπίες δυνάμεων, όχι μόνο μεταξύ των πολιτικών κομμάτων, αλλά μεταξύ των κυρίαρχων εταιρειών, δηλαδή στα κυρίαρχα συστήματα εξουσίας παρατηρούνται αλλαγές, πρακτικά σε αυτά που ελέγχουν την πολιτική εξουσία και το πολιτικό σύστημα, οδηγώντας εδώ και χρόνια τους πολίτες σε στερήσεις και μνημόνια και προσφάτως οδηγώντας τους και σε άδικο θάνατο. Δεν υπάρχει καμμία αμφιβολία ότι οι εργολάβοι παίζουν παιχνίδια εκατομμυρίων με τις δημόσιες υποδομές, έχοντας απλώς ως θεατή το πολιτικό σύστημα, που πολύ συχνά μάλιστα τους κλείνει και το μάτι.

Κύριε Καραμανλή, που δεν είστε σήμερα εδώ, να θυμίσω τι δηλώσατε την ημέρα του δυστυχήματος: «Όταν συμβαίνει κάτι τόσο τραγικό, δεν είναι δυνατό να συνεχίζουμε σαν να μη συνέβη. Είμαι λίγα χρόνια στην πολιτική, αλλά θεωρώ απαραίτητο στοιχείο της δημοκρατίας μας οι πολίτες της χώρας να εμπιστεύονται το πολιτικό σύστημα».

Αλήθεια, εσείς και ο κ. Σπίρτζης, πιστεύετε ότι με αυτό το ελλιπές έργο της εξεταστικής επιτροπής, αυτό που συζητάμε σήμερα, οι πολίτες θα εμπιστεύονται το πολιτικό σύστημα; Έχετε την πεποίθηση ότι με αυτά που καταθέσατε στην εξεταστική επιτροπή και κυρίως με το ύφος που καταθέσατε, οι πολίτες ξεπερνούν το συλλογικό σοκ και αισθάνονται ασφαλείς, είτε στην καθημερινότητά τους είτε για το πολιτικό σύστημα που έχετε δημιουργήσει; Σαφώς και όχι.

Με την πολιτική σας ανανδρία χάνεται η εμπιστοσύνη των πολιτών στο πολιτικό σύστημα, αφού βλέπουν πως αυτό αντί να τεθεί στην κρίση της δικαιοσύνης, όπως άλλωστε τίθεται η πλειάδα άλλων μη πολιτικών προσώπων στην ποινική δικογραφία που χειρίζεται ο ειδικός εφέτης ανακριτής, στη συγκεκριμένη περίπτωση το πολιτικό σύστημα θωρακίζεται, αυτοπροστατεύεται και τείνει να συγκαλύψει τις όποιες ευθύνες.

Βαρύνει η ευθύνη διατελέσαντες Υπουργούς Μεταφορών; Ναι, διότι δεν θέσπισαν εθνικούς κανόνες ασφαλείας ως όφειλαν, βάσει των οδηγιών 797 και 798/2016, διότι δεν έλαβαν επαυξημένα μέτρα ασφαλείας με τη θέσπιση νέων εθνικών κανόνων, παρ’ ότι ακριβώς αυτό ήταν το επιβεβλημένο τους καθήκον, διότι γνώριζαν την ανεπάρκεια των συστημάτων ασφαλείας, αλλά επέτρεψαν να γίνονται σιδηροδρομικές μεταφορές σε βαθμό που υπερέβαινε την ασφάλεια των υποδομών και διότι δεν άσκησαν τη δέουσα αποτελεσματική εποπτεία στον ΟΣΕ, την «ΕΡΓΟΣΕ» και την «HELLENIC TRAIN», ώστε να μην υπάρχει επικίνδυνη κατάσταση κατά την οποία συνέβη το μοιραίο πριν από έναν χρόνο.

Ειδικά στον κ. Καραμανλή το σύστημα έδωσε δύο πολιτικές ευκαιρίες για να πράξει τα δέοντα, μία μετά το δυστύχημα στο Άδενδρο και μία μετά το ατύχημα στη Δάφνη της Βοιωτίας. Με αυτή την εξακολουθητική, επικίνδυνη αδράνειά τους οι Υπουργοί συνετέλεσαν καθοριστικά στη δημιουργία και διατήρηση πηγής εξέχοντος και πρόδηλου κινδύνου για ποικίλα έννομα αγαθά και πρωτίστως της ανθρώπινης ζωής και σωματικής ακεραιότητας. Η εν λόγω αδράνειά τους βρίσκεται σε άμεση συνάφεια με τη διακινδύνευση των ως άνω εννόμων αγαθών και τελικώς με τους θανάτους.

Τα εγκλήματα, λοιπόν, της διατάραξης ασφάλειας συγκοινωνιών σε συρροή με την ανθρωποκτονία τετελεσμένη και σε στάδιο απόπειρας με ενδεχόμενο δόλο και σωματικές βλάβες με ενδεχόμενο δόλο, που φέρεται να τελούνται από Υπουργό, είναι εγκλήματα που η διάπραξή τους, διά παραλείψεως, προϋποθέτει επιλογές εκ διαμέτρου αντίθετες με τα υπουργικά καθήκοντα αυτά καθαυτά και άρα δεν αποτελούν ποτέ εγκλήματα τα οποία τελούνται -και βάζω εισαγωγικά- «κατά την άσκηση υπουργικών καθηκόντων». Ως εκ τούτου, δεν ισχύει επομένως για αυτά τα αδικήματα καμμία από τις ειδικές ρυθμίσεις που προβλέπει το άρθρο 86 του Συντάγματος και ο εκτελεστικός νόμος 3126 του 2003.

Κυρίες και κύριοι συνάδελφοι, έχουμε υποχρέωση να εξασφαλίσουμε συνθήκες και αίσθημα ασφάλειας στους Έλληνες πολίτες. Έχουμε υποχρέωση να διαχειριζόμαστε το πολιτικό σύστημα, έτσι ώστε οι πολίτες να έχουν εμπιστοσύνη σε αυτό.

Με αυτές τις παραδοχές, που θεωρώ ότι είναι από όλες και όλους αποδεκτές, κρίνεται επιβεβλημένο τα πολιτικά πρόσωπα, δηλαδή εκείνοι που διετέλεσαν Υπουργοί Μεταφορών κατά το επίμαχο χρονικό διάστημα, να θέσουν τον εαυτό τους στην κρίση της ποινικής δικαιοσύνης και όχι να κρύβονται.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Χουρδάκη.

Καλώ στο Βήμα τον Βουλευτή της Νέας Δημοκρατίας, τον κ. Ευριπίδη Στυλιανίδη και στη συνέχεια τον λόγο θα πάρει ο κ. Ηλιόπουλος και έπειτα ο κ. Αυλωνίτης, που είναι και αυτός εδώ από το πρωί.

Κύριε Στυλιανίδη, έχετε τον λόγο.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, προσεγγίζω με απόλυτο σεβασμό τη μνήμη των ανθρώπων που χάθηκαν στα Τέμπη, αλλά και τον ανείπωτο πόνο όσων έμειναν πίσω. Γι’ αυτό και δικαιολογώ κάθε τους λέξη, κάθε τους αντίδραση, όσο φορτισμένη και αν είναι. Όλοι όσοι βιώσαμε στη ζωή μας παρόμοιο ξαφνικό και άδικο χαμό πολύ κοντινών μας νέων ανθρώπων, μπορούμε να συναισθανθούμε την οδύνη, την οργή και τα πολλά αναπάντητα γιατί που μας πνίγουν.

Ωστόσο, με την ψυχραιμία που δημιουργεί η χρονική απόσταση από τα γεγονότα που προσωπικά βίωσα, επιτρέψτε μου να διαπιστώσω ότι είναι κατανοητό μεν, αλλά λάθος, τον πόνο και τον θυμό των ανθρώπων κάποιοι να θέλουν να τον μετατρέψουν σε οργή και εκδίκηση. Αυτό που ζητούν οι ψυχές που χάθηκαν είναι αλήθεια και κυρίως δικαιοσύνη. Στη διερεύνηση της αλήθειας καλούμαστε να συμβάλουμε όλοι. Για την απόδοση, όμως, της δικαιοσύνης και την προσωποποίηση των ποινικών ευθυνών την αποκλειστική ευθύνη δεν την έχουν τα πολιτικά κόμματα, την έχει μόνο η ανεξάρτητη δικαστική εξουσία, την οποία οφείλουμε να ενημερώνουμε και να διευκολύνουμε με κάθε ενέργειά μας και κάθε μας λέξη χωρίς να δημαγωγούμε μικροκομματικά και χωρίς να επενδύουμε εκλογικά πάνω στον ανθρώπινο πόνο.

Η εξεταστική των πραγμάτων επιτροπή της Βουλής δεν δικάζει και πολύ περισσότερο δεν έχει δικαίωμα να καταδικάζει. Έχει από το Σύνταγμα την ευθύνη να διερευνά τις πολιτικές, τις διοικητικές και τις διαχειριστικές ευθύνες και εφόσον προσκρούει σε στοιχεία ποινικών ευθυνών, υποχρεούται να ενημερώνει άμεσα και με πληρότητα την ελληνική δικαιοσύνη. Αυτό ακριβώς έπραξε, αφού προηγουμένως εξέτασε τριάντα επτά μάρτυρες και πάρα πολλά συμπληρωματικά στοιχεία. Όπου διαπιστώθηκαν διοικητικές ή διαχειριστικές ευθύνες και χρήσιμες πληροφορίες για την ανάκριση, ενημερώσαμε άμεσα και με πληρότητα τη δικαιοσύνη που θα είναι και ο τελικός κριτής της υπόθεσης.

Πιστεύω ειλικρινά ότι προέκυψαν ενδιαφέρουσες μαρτυρίες από ανθρώπους που γνωρίζουν καλά τη λειτουργία του σιδηροδρόμου, επισημάνθηκαν παραλείψεις και επτά μεγάλα ανθρώπινα λάθη από διαχειριστές. Αναδείχθηκε σε κάποιες περιπτώσεις η διοικητική χαλάρωση και η παντελής απουσία επαγγελματικής συνείδησης από κάποιους. Αναλύθηκε πλήρως η πολιτική ευθύνη από την Κυβέρνηση και τον αρμόδιο Υπουργό. Σε καμμία, όμως, περίπτωση δεν τεκμηριώθηκε νομικά, τουλάχιστον νομικά, η αιτιώδης συνάφεια μεταξύ των καθυστερούμενων έργων τηλεματικής και τηλεδιοίκησης και του τραγικού ατυχήματος, διότι, όπως προέκυψε από τις γνωματεύσεις των ειδικών, το τρένο διαθέτει, όπως σε ολόκληρο τον κόσμο, αυστηρούς κανονισμούς λειτουργίας, βάσει των οποίων λειτουργούσε με ασφάλεια και εδώ στη χώρα μας για πάρα πολλές δεκαετίες. Αυτοί οι κανονισμοί παραβιάστηκαν επαναλαμβανόμενα από πολλούς οδηγώντας στο τραγικό γεγονός.

Όλοι θέλουμε εξίσου να βρεθούν οι ένοχοι και να τιμωρηθούν όσο ψηλά κι αν είναι, όπου και αν βρίσκονται. Ως Νέα Δημοκρατία δεν διαχωρίζουμε τους απλούς πολίτες από τους πολιτικούς. Γι’ αυτό και στην τελευταία συνταγματική Αναθεώρηση το 2019, όπου είχα την ευθύνη ως Πρόεδρος της επιτροπής, εξισώσαμε τον χρόνο παραγραφής ποινικών αδικημάτων στον νόμο περί ευθύνης Υπουργών με τον χρόνο παραγραφής που ισχύει για τους απλούς πολίτες. Αυτό όμως, κύριοι συνάδελφοι, δεν σημαίνει ότι κάποιοι έχουν το δικαίωμα αυθαίρετα και ατεκμηρίωτα να προσωποποιούν ποινικές ευθύνες στο πρόσωπο των πολιτικών τους αντιπάλων χωρίς τεκμηρίωση για λόγους μικροκομματικού συμφέροντος, εργαλειοποιώντας τον ανθρώπινο πόνο.

Κύριε Πρόεδρε, πολλοί -ευτυχώς όχι όλοι- από την Αντιπολίτευση από το πρώτο λεπτό της εξεταστικής επιτροπής μίλησαν προκατειλημμένα για συγκάλυψη. Προσωποποίησαν ποινικές ευθύνες και ζήτησαν την απόρρητη δικογραφία, ενώ είναι σε εξέλιξη να έρθει στη Βουλή, για να τη μετατρέψουν σε πολιτικό φυλλάδιο, κάτι που δεν ξέρω αν είναι θεσμικά και συνταγματικά ορθό. Απ’ ό,τι θυμάμαι από άλλες εξεταστικές επιτροπές, το ακριβώς αντίστροφο πρέπει να γίνεται, δηλαδή η Βουλή να στέλνει στοιχεία στη δικαιοσύνη σε αυτή τη φάση της διαδικασίας και όχι το ανάποδο. Άλλωστε, η Βουλή εξετάζει, αλλά η δικαιοσύνη δικάζει. Με απλά λόγια, δεν περίμεναν νηφάλια να ακούσουν τους τριάντα επτά μάρτυρες και να μελετήσουν τα στοιχεία για να βγάλουν ψύχραιμα συμπεράσματα. Αντίθετα, ήρθαν με προκατασκευασμένες σε κομματικά επιτελεία καταδικαστικές αποφάσεις και προσωποποιημένες ποινικές ευθύνες αναζητώντας εκ των υστέρων την τεκμηρίωσή τους. Αυτό, όμως, δεν τιμά τη μνήμη των νεκρών, δεν υπηρετεί την αλήθεια, δεν διευκολύνει τη δικαιοσύνη να διερευνήσει με αντικειμενικότητα και να αποφασίσει με νηφαλιότητα, δεν τιμά τη δημοκρατία μας το να καθιστούμε τον ανθρώπινο πόνο πεδίο μιας μικρόψυχης και απαράδεκτης μικροκομματικής αντιπαράθεσης.

Έχουμε όλοι χρέος να αποκαταστήσουμε την εμπιστοσύνη των πολιτών, να διορθώσουμε λάθη και παραλείψεις, για να προλάβουμε ανάλογα γεγονότα στο μέλλον, να αποδώσουμε αλήθεια και δικαιοσύνη με οποιοδήποτε κόστος, χωρίς να υποκύψουμε στις μικροκομματικές σκοπιμότητες, δικαιώνοντας τη μνήμη των νεκρών. Όπως έλεγε ο νομπελίστας Γάλλος συγγραφέας Αντρέ Ζιντ: «Πίστεψε εκείνους που ψάχνουν την αλήθεια και αμφισβήτησε εκείνους που τη βρήκαν».

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Τον λόγο έχει τώρα ο Κοινοβουλευτικός Εκπρόσωπος της Νέας Αριστεράς κ. Θάνος Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, θα ήθελα να προσπαθήσουμε να κάνουμε μια άσκηση. Φανταστείτε μια χώρα, η οποία συζητάει το σημαντικότερο σιδηροδρομικό δυστύχημα στην ιστορία της με πενήντα επτά νεκρούς και το συζητάει σε μία κορυφαία διαδικασία κοινοβουλευτικού ελέγχου, στην οποία διαδικασία απουσιάζει ο Πρωθυπουργός. Προσπαθήστε, λοιπόν, να φανταστείτε αυτή τη χώρα, γιατί αυτή τη χώρα έχετε φτιάξει και σε αυτή τη χώρα ζούμε αυτή τη στιγμή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Εδώ απουσιάζει όλη η Κυβέρνηση!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Και για να το συνεχίσω από εκεί που το άφησε ο κ. Πλεύρης με το ερώτημα: «τι δεν αντέχει στην κοινή λογική», ε, αυτό, κύριε Πλεύρη, δεν αντέχει στην κοινή λογική. Αυτή η εικόνα των κυβερνητικών Εδράνων σήμερα δεν αντέχει στην κοινή λογική. Και κατανοώ ότι ο κ. Μητσοτάκης λειτουργεί με το σχέδιο «δεν το βλέπετε, άρα δεν υπάρχει», αλλά δυστυχώς για εσάς υπάρχει και την ευθύνη που είχε ο κ. Καραμανλής επιλέξατε να την κάνετε συλλογική σας ευθύνη. Και δεν μπορείτε να πείσετε καν την Κοινοβουλευτική σας Ομάδα, η οποία δεν θέλει να σηκώσει αυτό το βάρος, κάτι που φαίνεται στα Έδρανα πίσω σας.

Ας ξεκινήσω με μία μικρή αναφορά σε ένα ζήτημα που δεν συζητήθηκε σήμερα όσο θα έπρεπε, κατά τη γνώμη μου και το οποίο μπορεί να φαίνεται μικρότερο, αλλά για μένα δεν είναι καθόλου μικρό και δείχνει την ευαισθησία σας, αλλά και το πώς λειτουργήσατε στο ζήτημα μετά το έγκλημα.

Θα αναφερθώ, λοιπόν, στην εικοσιεξάχρονη πολυτραυματία των Τεμπών, την Ντίνα Μαγδαλιανίδη -γιατί μιλάμε για ανθρώπους και δεν αναφερόμαστε σε αριθμούς- η οποία πλήρωσε από την τσέπη της είκοσι πέντε χειρουργεία και δεν έχει ιδρώσει το αυτί κανενός, για να στηρίξετε τους πολυτραυματίες των Τεμπών.

Ας προσπαθήσω να απαντήσω σε κάποια από τα πράγματα που είπε ο κ. Βορίδης, είμαι καλόπιστος άνθρωπος και πιστεύω στον διάλογο. Η Βουλή αποδεικνύει άλλα, αλλά ας προσπαθήσουμε. Αναρωτήθηκε μιλώντας για τη σύμβαση 717 το εξής: Μόνο αν υπήρχε το σύστημα, είναι ασφαλής ο σιδηρόδρομος; Το εύκολο θα είναι να του απαντήσω με αυτό που είχε πει ο κ. Μητσοτάκης τον Μάρτιο του 2023 «αν το έργο της τηλεδιοίκησης είχε ολοκληρωθεί, αυτό το δυστύχημα θα ήταν πρακτικά αδύνατο να συμβεί». Και λέω ότι είναι το εύκολο, γιατί ο κ. Μητσοτάκης λέει με ευκολία ψέματα. Στην αρχική δήλωση είχε μιλήσει για ανθρώπινο λάθος, η δεύτερη δήλωση ήταν αυτή που διάβασα και η τρίτη ήταν ανθρώπινο λάθος με διαχρονικές παθογένειες. Φέρατε ένα πόρισμα που από τις τρεις δηλώσεις του Κυριάκου Μητσοτάκη διαλέξατε την «κουρτίνα 3» και θεωρείτε ότι έτσι θα προχωρήσετε.

Ξέρετε κάτι, όμως; Ο ορισμός βρίσκεται στη διαφορά. Αν έχεις μία απάντηση για όλα, τότε στην πραγματικότητα δεν έχεις απάντηση για τίποτα. Μιλάτε με ευκολία για διαχρονικές παθογένειες, τη στιγμή που δεν λειτουργούσε καν η φωτοσήμανση. Μόνο η φωτοσήμανση να λειτουργούσε, το συγκεκριμένο δυστύχημα, το συγκεκριμένο έγκλημα θα είχε αποφευχθεί.

Ας το συνεχίσω, όμως. Η τηλεδιοίκηση είναι από το 2019 καμένη και κατεστραμμένη, η τηλεδιοίκηση που είχε δύο επιπλέον σταθμάρχες, το δευτεροβάθμιο κέντρο ελέγχου στην Καρόλου έκλεισε, ενώ είχαμε και μείωση του προσωπικού και μετάβαση από τις διπλές βάρδιες σε μονή βάρδια. Όλα αυτά είναι δομικά και συστημικά λάθη και όχι ανθρώπινο λάθος.

Ο κ. Βορίδης, όπως και οι ομιλητές σας, αναρωτήθηκε: «Γιατί μιλάτε για συγκάλυψη. Η Νέα Δημοκρατία δεν είχε από την αρχή μία καθαρή γραμμή;». Καθαρή γραμμή; Πότε; Τότε που πήγατε να βγάλετε όλο τον κόσμο τρελό και λέγατε ότι υπήρχε τοπική τηλεδιοίκηση; Τότε που ο Υφυπουργός Μεταφορών κ. Παπαδόπουλος έκανε το σόου με τον κομματικό συνδικαλιστή, με τον άτυχο εργαζόμενο που μπροστά στις πιεστικές ερωτήσεις μιας δημοσιογράφου αναγκάστηκε να πει ότι δεν είναι τηλεδιοίκηση; Και δεν ξέρω καν πού μπορεί να τον έχετε μετατάξει αυτόν τον άνθρωπο τώρα, αν υπηρετεί στον ΟΣΕ, αν τον έχετε στείλει κάπου εκτός χώρας. Δεν το γνωρίζω αυτό. Ή μήπως τότε που λέγατε ότι υπάρχει τοπική τηλεδιοίκηση; Ή τότε που λέγατε ψέματα ότι θα μπορούσε ο σταθμάρχης με το πάτημα ενός κουμπιού να σταματήσει τα τρένα; Και αυτό το λέτε «καθαρή γραμμή από την αρχή»; Ψέματα, ψέματα, ψέματα! Γι’ αυτόν ακριβώς τον λόγο μιλάμε για συγκάλυψη.

Ας συνεχίσω αυτόν τον άτυπο διάλογο που μάλλον δεν οδηγεί πουθενά. Είπε ο κ. Μαρκόπουλος: «Πήρα όλες τις καταθέσεις για να δω μήπως είχα κάνει λάθη ή παραλείψεις». Μίλησε για τριάντα συνεδριάσεις, για σαράντα καταθέσεις. Είπε ο κ. Βορίδης ότι η εξεταστική επιτροπή έκανε τη δουλειά της που είναι να δει απαθώς τα στοιχεία.

Όσες φορές και να βλέπατε τις καταθέσεις, όσες φορές και να ξανακοίταζε ο κ. Μαρκόπουλος τις καταθέσεις και τα στοιχεία, ξέρετε τι δεν θα έβλεπε; Δεν θα έβλεπε την κατάθεση των μηχανοδηγών και του κ. Γενιδούνια. Γιατί δεν επιτρέψατε να καταθέσει;

Βγάλατε μάλιστα και τον κ. Τσιόδρα να πει ψευδώς ότι δεν τον καλέσατε, γιατί έχει συγκεκριμένη πολιτική ταυτότητα. Έχετε αρχίσει να μοιράζετε και πιστοποιητικά κοινωνικών φρονημάτων από ό,τι φαίνεται και είπατε και ένα ψεματάκι ότι δεν τον κάλεσε η δικαιοσύνη. Ήταν από τους πρώτους που κατέθεσε στη δικαιοσύνη.

Ο κ. Τσαλίδης, Διευθύνων Σύμβουλος της «ΤΡΑΙΝΟΣΕ», είχε προειδοποιήσει με επιστολές για ζητήματα ασφάλειας. Ούτε αυτού την κατάθεση θα τη βρείτε όσο και να διαβάσετε.

Του κ. Κατσιούλη, Προέδρου της επιτροπής για το ETCS που είχε παραιτηθεί και είχε μιλήσει για τον κίνδυνο μετωπικής σύγκρουσης των τρένων, ούτε αυτού την κατάθεση μπορείτε να τη δείτε, όπως και του κ. Σπηλιόπουλου, Προέδρου του ΟΣΕ που παραιτήθηκε το 2020 και είχε μιλήσει για ζητήματα ασφαλείας ή του κ. Σταθοπούλου, Γενικού Γραμματέα Μεταφορών ο οποίος δεν υπέγραψε τη συμπληρωματική σύμβαση της 717 και ίσως εκεί να υπάρχουν και κάποιες αδιαφάνειες στη διαπραγμάτευση και την παραίτηση.

Όλα αυτά τα γνώριζε ο κ. Καραμανλής, όταν ήταν Υπουργός και άρα δεν αντέχει στην κοινή λογική ότι δεν έχει ευθύνες ο κ. Καραμανλής και για πράξεις και για παραλείψεις.

Επίσης, ποτέ δεν θα δούμε στην εξεταστική το πόρισμα των εμπειρογνωμόνων που έφεραν οι οικογένειες.

Αναρωτήθηκε στη συνέχεια ο κ. Βορίδης και είπε: «Γιατί μιλάτε για το μπάζωμα; Τι αλλοιώθηκε;». Θα σας το ξαναπώ όχι με δικά μου λόγια, αλλά με τα λόγια του Βαγγέλη Βλάχου που έχασε τον αδερφό του. Είπε: «Μια οικογένεια ακόμα αναζητά το παιδί της και οι υπόλοιπες αναζητούσαμε για μήνες τα τμήματα που δεν μπορέσαμε να θάψουμε. Κάποιες οικογένειες βρήκαν κάποια από αυτά τα τμήματα μήνες μετά. Να, κάτι που αλλοιώθηκε με το μπάζωμα. Το γιατί έγινε αυτό θα πρέπει να το πείτε εσείς».

Σας ξαναλέω, μην απαντήσετε σε μας. Μην απαντήσετε στην Αντιπολίτευση. Απαντήστε στις οικογένειες που λέτε ότι ενδιαφέρεστε για τον πόνο τους.

Θα κάνω και μία παραπάνω ερώτηση. Υπάρχουν ορφανές εντολές στη δημοκρατία; Υπάρχουν ορφανές εντολές; Ποιος έδωσε την εντολή; Ποιος εκταμίευσε σε χρόνο ρεκόρ τα χρήματα; Κάνατε μία από τις πιο γρήγορες απευθείας αναθέσεις στην ιστορία των απευθείας αναθέσεων! Μόνο μία απευθείας ανάθεση δεν κάνατε που έπρεπε να κάνετε, την ανασύνταξη της τηλεδιοίκησης.

Και κλείνω με το εξής: Μιλάτε –και εδώ ξεπερνάτε κάθε όριο στη χυδαιότητα, γιατί ντροπή δεν έχετε- για πολιτική στις πλάτες των συγγενών. Μιλάτε για πολιτική πάνω στους νεκρούς. Μιλάτε για «πολιτικές βδέλλες». Εσείς μιλάτε για «πολιτικές βδέλλες». Λέτε ποιος θέλει πολιτικά οφέλη και ποιος θέλει να έχει κέρδη.

Να αντιστρέψουμε λίγο την ερώτηση; Ποιος θέλει να αποφύγει την ευθύνη; Αυτό είναι το ερώτημα το οποίο συζητάμε σήμερα. Δεν ήρθατε εσείς εδώ για να δικάσετε την Αντιπολίτευση, επειδή έχετε μάθει να μη σας ασκεί κανένα έλεγχο. Και στη δημοκρατία δεν υπάρχει το προνόμιο της μη ευθύνης, όπως ζητάει ο κ. Μητσοτάκης και ο κ. Καραμανλής και όλο το Υπουργικό Συμβούλιο που απουσιάζει σήμερα ντροπιαστικά και προκλητικά από αυτή την Αίθουσα. «Δημοκρατία» σημαίνει και ευθύνη. Κατανοώ ότι έρχεστε από πολιτικές διαδρομές που έχετε μάθει μόνο στα προνόμια, αλλά το γεγονός ότι οκτώ στους δέκα συμπολίτες σήμερα μιλάνε για συγκάλυψη, το γεγονός ότι ο κόσμος δεν ξεχνά, σημαίνει ότι αυτή η ευθύνη δεν θα παραγραφεί. Και ό,τι και να κάνετε, όσο και να το τραβήξετε, θα είναι μία από τις μεγαλύτερες ντροπές που θα βαραίνει την πολιτική διαδρομή όλων σας, γιατί –λέω ξανά- τις ευθύνες του κ. Καραμανλή επιλέξατε να τις κάνετε συλλογικές ευθύνες της Κυβέρνησης και της Νέας Δημοκρατίας.

Σας δίνουμε μόνο μία υπόσχεση: Τίποτα, κανείς και καμμία δεν θα ξεχαστεί.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Ηλιόπουλο.

Καλώ στο Βήμα τον Βουλευτή του ΣΥΡΙΖΑ - Προοδευτική Συμμαχία κ. Αλέξανδρο Αυλωνίτη.

Ορίστε, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Θα ήθελα λίγο την ανοχή σας, κύριε Πρόεδρε.

Γιατί το λέω αυτό; Τέσσερις μήνες ήμουν στην εξεταστική επιτροπή. Βλέπω μερικούς συναδέλφους. Έχουμε να καταθέσουμε πολλά. Φυσικά δεν μπορούμε μέσα σε πέντε λεπτά, αλλά σε κάθε περίπτωση μπορούμε να πούμε πολλά.

Έχετε φανταστεί κάτι; Πριν από λίγο ο κ. Πλεύρης είπε ότι είναι μια σοβαρότατη υπόθεση αυτή. Όμως, όλοι στην ίδια διαπίστωση καταλήγουμε. Είναι σοβαρότατη και πολύπλοκη. Επτακόσιες σελίδες είναι το πόρισμά σας. Μπράβο σας! Αφού είναι τόσο σοβαρή, τόσο συγκινησιακή και το αποτέλεσμα αυτής της υπόθεσης έχει να κάνει με πενήντα επτά νεκρούς και εκατόν ογδόντα τραυματισμένους ανθρώπους, μου κάνει πολύ μεγάλη εντύπωση που λείπει ο κ. Καραμανλής ο οποίος είναι διαπρύσιος κήρυκας της αθωότητάς του, ο κ. Μητσοτάκης, ο κ. Τριαντόπουλος. Δεν σέβεται τη Βουλή των Ελλήνων; Να έρθει εδώ έστω να μας βλέπει, να μας ακούει και να μη μας βλέπει μέσα από την τηλεόραση!

Ο κ. Βορίδης ανέλαβε μια άχαρη δουλειά απόψε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τη βρώμικη δουλειά!

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Δεν σας κρύβω ότι είναι καλός αγορητής και καλός συνάδελφος, μιας και εγώ είμαι δικηγόρος. Ανέλαβε μια υπόθεση που κατά την άποψή μου σήμερα απέτυχε.

Και είναι άχαρος ο ρόλος αυτός, δυστυχώς για εσάς, κύριε Βορίδη. Μου κάνει εντύπωση ότι μπήκατε σε νομικά ζητήματα, ενώ ξέρετε ως νομικός ότι πρέπει να διαβάσετε τη δικογραφία, να την παίζετε στα δάχτυλά σας. Πείτε μου, σας παρακαλώ στον Θεό που πιστεύουμε όλοι, πώς καταφέρατε να διαβάσετε την ποινική δικογραφία –αν τη διαβάσατε- που είναι στο γραφείο του κ. Τασούλα, πώς διαβάσατε όλο το υλικό που συλλέξαμε στην προανακριτική επιτροπή, πώς διαβάσατε το πόρισμα των επτακοσίων σελίδων, για να έρθετε σήμερα να μας πείσετε εσείς ότι έχετε δίκιο από άποψη ποινικής μεταχείρισης του κ. Καραμανλή και του κ. Τριαντόπουλου, να μπείτε σε νομικούς ακροβατισμούς σε σχέση με την αιτιώδη συνάφεια και να μας πείσετε! Γι’ αυτό σας λέω ότι είναι άχαρος ο ρόλος που ακολουθήσατε σήμερα.

Να μπω λίγο στο κείμενό μου και να μην ξεφύγω, γιατί θα μπορούσαμε να μιλάμε πάρα πολλές ώρες, διότι πονέσαμε μέσα σε αυτή την εξεταστική επιτροπή ως άνθρωποι και καταλήξαμε στο απόλυτα ασφαλές συμπέρασμα ότι κάναμε σωστά τη δουλειά μας ως άνθρωποι! Ως άνθρωποι και όχι με κομματικές ταυτότητες!

Σήμερα δεν τα βλέπετε τα βλέμματα όλης της κοινωνίας που κοιτάζουν προς τη συνεδρίασή μας; Το έχετε καταλάβει αυτό και προσπαθήσατε άρον-άρον να κλείσετε την επιτροπή όσο γίνεται πιο γρήγορα, γιατί όσο είναι στην επικαιρότητα, τόσο πολιτικά ζημιώνεστε διότι ο μόνος σκοπός σας στη διαχείριση όλης αυτής της υπόθεσης είναι όσο γίνεται πιο γρήγορα να κλείσετε την υπόθεση γιατί πονάει πολιτικά και τα αποτελέσματα τα πολιτικά είναι δυσμενή σε βάρος σας.

Ένα εκατομμύριο τριακόσιες πενήντα χιλιάδες υπογραφές, έστω και ηλεκτρονικές, πότε στην ιστορία του ελεύθερου ελληνικού κράτους μαζεύτηκαν; Αυτό σας πονάει. Και μία γυναίκα έκανε αυτό, μία μάνα χαροκαμένη, η Μαρία Καρυστιανού και μας έβαλε μπροστά στις ευθύνες μας.

Θα σας πω μια σημαντική ευθύνη. Τι γράφει το χαρτί της κ. Καρυστιανού; Γράφει ότι εμείς επιθυμούμε να αλλάξει το άρθρο 86 του Συντάγματος, έτσι ώστε οι Υπουργοί, οι Βουλευτές, να δικάζονται όπως όλοι οι άνθρωποι! Αυτό μας λέει. Και εσείς μας λέτε ότι ο ΣΥΡΙΖΑ ήταν και αυτός υπέρ του άρθρου 86, κ.λπ.!

Το πολιτικό σύστημα αν δεν προσαρμόζεται και αν δεν αφουγκράζεται την κοινωνία, τότε θα υποστεί αυτό που υφίσταται τώρα, δηλαδή την έλλειψη εμπιστοσύνης από τον ελληνικό λαό. Και θα δείτε κάποια εποχή όχι το 30%, το 40% που ψηφίζουν στις εκλογές, αλλά το 10% θα έρχεται στις εκλογές να μας ψηφίζει.

Άρα, ποιο είναι εκείνο το κυρίαρχο συμπέρασμα που θα πρέπει να μας προβληματίσει; Τι κάνουμε με το άρθρο 86 του Συντάγματος; Όμως, σε αυτό θα έρθω στη συνέχεια.

Σήμερα διάβαζα –προσέξτε, μετά από όλη αυτή τη σοβαρότητα της υπόθεσης- ότι ο Παύλος Μαρινάκης, ο Κυβερνητικός Εκπρόσωπος, αποκάλεσε το 60% του ελληνικού λαού που είναι απ’ αυτό το διάβημα και μετά, «πολιτικές βδέλλες»! Μας αποκάλεσε «πολιτικές βδέλλες»! Και γιατί μας αποκάλεσε έτσι; Διότι λέμε κάτι τόσο καιρό μέσα στην εξεταστική επιτροπή.

Πείτε μου στον Θεό σας, αν αυτά που λέω εγώ δεν έχουν βάση και αν δεν υπάρχει αιτιώδης συνάφεια, κύριε Βορίδη, που επικαλούμαι τις νομικές μας γνώσεις. Ποιος από εσάς θα ξεχάσει ότι επί σαράντα πέντε μήνες η καμένη τηλεδιοίκηση της Λάρισας παρέμενε καμένη και δεν σκέφτηκε ο κ. Καραμανλής ή οποιοσδήποτε άλλος να φτιάξει την τηλεδιοίκηση;

Και ξέρετε τι λέει το πόρισμα της επιτροπής Γεραπετρίτη; Το εξής απλό, ότι αν είχε φτιαχτεί η τηλεδιοίκηση, τότε μηδενιζόταν σχεδόν η πιθανότητα να γίνει σύγκρουση. Αυτό δεν συνδέεται αιτιωδώς με το αποτέλεσμα; Θέλω να μου πείτε αυτή την άποψη, γιατί μιλάμε ως νομικοί. Υπάρχει σχέση αιτίας και αποτελέσματος λόγω της παραλείψεως επισκευής της τηλεδιοίκησης; Θα χρειαζόταν η τηλεδιοίκηση εκεί; Και τι σχέση έχει η 717 με αυτό;

Για πείτε μου για τον άνθρωπο αυτόν που βάλατε ως σταθμάρχη, ο οποίος ήταν κατά την πρόσληψή του μεταφορέας αποσκευών στον σιδηρόδρομο και τον κάνατε μετά από χρόνια, στην ηλικία των πενήντα επτά ετών, σταθμάρχη της Λάρισας, μόνο του σε έναν σταθμό κεντρικό, από τον οποίον περνάνε πενήντα επτά αμαξοστοιχίες επιβατικές και είκοσι εμπορικές. Αυτό δεν είναι ένα γεγονός που συνδέεται αιτιωδώς με το αποτέλεσμα; Δώσατε, δηλαδή, άδεια να οδηγεί ένα μικρό παιδί ένα τανκ; Δεν έχει αιτιώδη σχέση; Τότε ποιο έχει αιτιώδη σχέση που τόσην ώρα, κύριε Βορίδη, επικαλείστε ότι δεν υπάρχει καμμία αιτιώδης σχέση από τις παραλείψεις αυτές;

Πείτε μου κάτι άλλο. Ποιος διόρισε αυτόν τον σταθμάρχη; Ποιος; Ο κ. Μητσοτάκης διά της απόφασής του νομιμοποίησε την αυθαίρετη απόφαση του ΟΣΕ και τον πήραν και τον βάλανε εκεί. Υπάρχει αιτιώδης σχέση. Δεν υπάρχει, θα μου πείτε, έτσι;

Οι λεγόμενοι εθνικοί κανόνες ασφαλείας: Τους θεσμοθετήσατε εσείς. Υπάρχει νόμος πριν από τέσσερα χρόνια. Αφού θεωρήσατε ότι ήταν αναγκαίοι οι εθνικοί κανόνες ασφαλείας, γιατί τους θεσμοθετήσατε και κυρίως γιατί μετά από την ψήφιση δεν τους φτιάξατε, δεν τους συντάξατε και δεν τους εφαρμόσατε; Υπάρχει αιτιώδης σχέση; Αν υπήρχαν εθνικοί κανόνες, θα μπορούσαν να περάσουν τρένα από τον σταθμό της Λάρισας; Δεν θα μπορούσαν.

Η μεταφορά των βαγονιών σε αφύλακτο μέρος και η μεταφορά τριακοσίων τόνων –κάπου τόσο- χώματος από τον τόπο που έπεσαν τα βαγόνια μετά τη σύγκρουση. Πέστε μου: Γιατί μεταφέρατε το χώμα; Γιατί δέκα φορτηγά έπαιρναν το χώμα από εκεί που σκάψατε και το πήγαν σε άλλο μέρος; Και ποιος σας έδωσε την εντολή; Απευθύνομαι στις νομικές σας γνώσεις. Ποιος αναλαμβάνει την έρευνα ενός ατυχήματος; Εν προκειμένω ο προανακριτικός υπάλληλος ήταν η Τροχαία. Ποιος κηρύσσει την αποκλιμάκωση, δηλαδή να μπουν μέσα και να κλείσει όλη η υπόθεση, να φύγουν οι ανακριτικοί υπάλληλοι και να τελειώσει; Ποιος τους έδωσε την εντολή αποκλιμάκωσης για να πει «μπουλντόζες από την περιφέρεια, φορτηγά κ.λπ. και να πάρουν το χώμα»; Πέστε μου, σας παρακαλώ. Και φτάνουμε σε αυτή την αποτρόπαιη εικόνα να βρίσκουν μετά από τόσους μήνες μέλη των αδικοχαμένων παιδιών τους. Και μου λέτε σήμερα ότι συντάξατε επτακόσιες σελίδες πόρισμα για να μας πείτε ότι φταίει ο σταθμάρχης; Και δεν ντρεπόμαστε ως πολιτικό σύστημα;

Πέστε μου κάτι άλλο, σας παρακαλώ. Από πού και ως πού, ποιος σας διόρισε εσάς να αποκτάτε δικαστικό ρόλο και πριν από λίγο καιρό να απαλλάσσετε τον κ. Καραμανλή, όταν η Ευρωπαία Εισαγγελέας σάς είπε ότι είναι ύποπτος απιστίας δύο εκατομμυρίων επτακοσίων χιλιάδων; Ποιος σας το έδωσε; Γιατί δεν κάνατε προανακριτική επιτροπή για να δούμε; Είχε δίκιο η Ευρωπαία Εισαγγελέας; Γιατί δεν κάνατε; Αυτό είναι το τίμιο.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Αυλωνίτη.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κάτι τελευταίο. Πολλά θα μπορούσα να πω. Δεν λέτε ότι εμπιστεύεστε τη δικαιοσύνη όλοι σας και ο κ. Καραμανλής και οποιοσδήποτε από εμάς; Γιατί δεν μας απαλλάσσει από νομικούς ακροβατισμούς με το άρθρο 86, τα εγκλήματα διά παραλείψεως κ.λπ., να έλθει εδώ ο κ. Καραμανλής και να απαντήσει στο απλό ερώτημα, ότι «εγώ επειδή θέλω να πηγαίνω στις Σέρρες με καθαρό το πρόσωπο και να μην υπάρχει ένα μαύρο σύννεφο πάνω από το κεφάλι μου, να με πάτε στα δικαστήρια κι εκεί θα αθωωθώ» και μ’ ένα χαρτί, μια αθωωτική απόφαση θα πάει στο καφενείο του χωριού του, στις Σέρρες, στην οικογένειά του και θα πει: «είμαι αθώος»; Τώρα πάνω από το κεφάλι του θα υπάρχει για πάντα ένα σύννεφο που θα λέει: «πιθανόν εσύ να έχεις σκοτώσει διά παραλείψεως πενήντα επτά νέα παιδιά και να έχεις τραυματίσει εκατόν ογδόντα άτομα». Αυτό μπορεί να μας το κάνει ο κ. Καραμανλής; Τότε θα πω ότι έχει πολιτικό ανάστημα ως πολιτικός άνδρας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Βουλευτής της Νέας Δημοκρατίας κ. Φωτήλας.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Αλήθεια, πώς να τα βάλει κανείς με το παράλογο; Πώς να επιχειρηματολογήσει κανείς για το αυτονόητο; Και δεν αναφέρομαι βέβαια στο απόλυτα δικαιολογημένο αίσθημα πόνου και οργής των συμπολιτών μας που θρηνούν θύματα από το τραγικό δυστύχημα-έγκλημα των Τεμπών ούτε στο δίκαιο αίτημα απόδοσης δικαιοσύνης ολόκληρης της κοινωνίας.

Αναφέρομαι σε αυτή την ανάλγητη, γκεμπελικής έμπνευσης προσπάθεια εργαλειοποίησης του πόνου από όλα τα κόμματα της Αντιπολίτευσης. Δεν μας ξαφνιάζουν. Ίσως λίγο από το ΠΑΣΟΚ περίμενα μια στάση διαφορετική, λίγο πιο σοβαρή, λίγο πιο υπεύθυνη. Η Αξιωματική Αντιπολίτευση πάντως σίγουρα δεν μας ξαφνιάζει. Τα έχουμε ξαναζήσει, οι πάνω και κάτω πλατείες, τα μαγκάλια, οι δοσίλογοι, οι νενέκοι, οι κρεμάλες, αργότερα το ΚΕΕΛΠΝΟ, η «ΝOVARTIS». Όμως, το ψέμα έχει κοντά ποδάρια και εσείς στον ΣΥΡΙΖΑ θα έπρεπε να το γνωρίζετε καλά.

Ας τα πάρουμε, λοιπόν, με τη σειρά, προσπαθώντας να ξεδιπλώσουμε το κουβάρι της υποκρισίας. «Αν κλείσει η εξεταστική, κουκουλώνεται η υπόθεση του δυστυχήματος των Τεμπών», λέει η Αντιπολίτευση. Πώς κουκουλώνεται; Αφού η υπόθεση είναι ήδη ανοικτή στην ελληνική δικαιοσύνη. Αμφισβητείτε το κύρος και την αντικειμενικότητα της ελληνικής δικαιοσύνης; Αν ναι, πείτε το ευθέως. Αν όχι, τότε ο ανακριτής που χειρίζεται την υπόθεση των Τεμπών, αν είχε κρίνει πως στην υπόθεση με οποιονδήποτε τρόπο εμπλέκεται και πιθανόν ευθύνεται Υπουργός, τι θα ήταν υποχρεωμένος να κάνει; Να κλείσει τη δικογραφία σύμφωνα με το Σύνταγμα και αμελλητί να τη στείλει στη Βουλή. Έχει γίνει αυτό μέχρι σήμερα; Όχι. Γιατί; Διότι προφανώς η ανακριτική αρχή δεν πιθανολογεί ποινικές ευθύνες Υπουργών σε σχέση με το δυστύχημα των Τεμπών.

Και εδώ αρχίζει το θέατρο του παραλόγου. «Βεβαίως» –λέει η Αντιπολίτευση- «και έχει στείλει τη δικογραφία στη Βουλή η Ευρωπαία Εισαγγελέας». «Μα, η δικογραφία που έχει στείλει στη Βουλή η Ευρωπαία Εισαγγελέας» -λέμε εμείς, αλλά και η ίδια η Εισαγγελέας- «δεν αφορά το δυστύχημα των Τεμπών, αφορά τη σύμβαση 717». «Μα, η σύμβαση 717» -λέει η Αντιπολίτευση- «αφορά τα Τέμπη, γιατί αν είχε ολοκληρωθεί, πιθανό να είχε αποφευχθεί το δυστύχημα, συνεπώς υπάρχει η απαραίτητη από τον νόμο αιτιώδης συνάφεια μεταξύ της συμπεριφοράς του φερόμενου ως δράστη και του αποτελέσματος και γι’ αυτό πρέπει να κάτσει στο σκαμνί ο Καραμανλής για ανθρωποκτονία από πρόθεση».

Και εδώ, κυρίες και κύριοι συνάδελφοι, ο Γκέμπελς υποκλίνεται, γιατί πρέπει να αποδείξουμε κάτι που για τον απλό πολίτη ακούγεται λογικό. Αν είχε ολοκληρωθεί η σύμβαση, πιθανόν να μην είχε γίνει το δυστύχημα.

Παρένθεση: Όλες οι καταθέσεις των ειδικών μάς εξήγησαν πως αυτό δεν ισχύει αναγκαστικά και σίγουρα όχι, αν ο χειριστής του συστήματος αποφασίσει από μόνος του να το παρακάμψει.

Όμως, αυτό που για τον απλό πολίτη είναι λογικό, εμείς οι νομικοί γνωρίζουμε πως είναι απολύτως εσφαλμένο, γιατί η συμπεριφορά του φερόμενου ως δράστη πρέπει να είναι τέτοια, ώστε κάθε φορά που υφίσταται να αρκεί από μόνη της να επιφέρει το συγκεκριμένο αποτέλεσμα. Αν, δηλαδή, η συμπεριφορά είναι η μη ολοκλήρωση της 717, θα πρέπει για τον ποινικό δικαστή κάθε τρένο που ξεκινά με ανολοκλήρωτη την 717 υπό τις ίδιες συνθήκες, να είναι καταδικασμένο να συγκρουστεί. Αυτό, όμως, δεν ισχύει και πώς θα μπορούσε να ισχύει; Μόνο το 12% των ευρωπαϊκών σιδηροδρόμων έχουν τέτοια συστήματα. Θα θρηνούσαμε κάθε μέρα θύματα.

Αυτό που ισχύει είναι πως η συμπεριφορά που από μόνη της αρκεί για να επιφέρει το συγκεκριμένο αποτέλεσμα, το δυστύχημα των Τεμπών, είναι οι επτά αλλεπάλληλες παραβιάσεις του Γενικού Κανονισμού Κυκλοφορίας που έγιναν το μοιραίο βράδυ, γιατί κάθε φορά που υπό τις ίδιες συνθήκες θα γίνονται οι συγκεκριμένες επτά παραβιάσεις, θα έχουμε δυστύχημα. Αυτή είναι η απαραίτητη αιτιώδης συνάφεια.

Διότι διαφορετικά θα έπρεπε, όσο καθυστερεί, για παράδειγμα, η πολύπαθη Πατρών - Πύργου, που έπρεπε να έχει ολοκληρωθεί εδώ και χρόνια, για κάθε μετωπική σύγκρουση που γίνεται, ο εκάστοτε Υπουργός να κάθεται στο σκαμνί για ανθρωποκτονία από πρόθεση. Κι, όμως, αυτό που είναι η αλφαβήτα του Ποινικού Δικαίου και το γνωρίζουν οι πρωτοετείς της Νομικής, κάποιοι από εσάς, επιφανείς νομικοί, κάνετε ότι δεν το ακούτε και σφυρίζετε αδιάφορα, γιατί έτσι σας βολεύει.

Ο κ. Ανδρουλάκης δήλωσε ότι η Ευρωπαία Εισαγγελέας στη συνέντευξή της είπε πως η Κυβέρνηση την εμποδίζει να ολοκληρώσει την έρευνα για τα Τέμπη. Δύο ψέματα σε μία πρόταση είπε ο κ. Ανδρουλάκης. Πρώτον, η Ευρωπαία Εισαγγελέας διευκρίνισε πως η έρευνά της δεν αφορά το δυστύχημα των Τεμπών, γιατί δεν έχει δικαιοδοσία, αφορά τη διαχείριση ευρωπαϊκών κονδυλίων. Δεύτερον, η Ευρωπαία Εισαγγελέας δεν είπε πως την εμποδίζει η Κυβέρνηση, αλλά το ελληνικό Σύνταγμα. Και βέβαια η Ευρωπαία Εισαγγελέας θα πρέπει να γίνει πιο συγκεκριμένη, να καταγγείλει ονομαστικά και να μας πει αυτούς που την εμποδίζουν και με ποιον ακριβώς τρόπο την εμποδίζουν στην έρευνά της, αντί να βγαίνει και να δίνει συνεντεύξεις για υποθέσεις που είναι ανοικτές στην ελληνική δικαιοσύνη. Και ούτε βέβαια είναι δουλειά της Ρουμάνας Ευρωπαίας Εισαγγελέως να μας υποδεικνύει πώς θα φτιάξουμε το Σύνταγμά μας.

Και αντί ο κ. Ανδρουλάκης να υπερασπιστεί το κύρος της ελληνικής δικαιοσύνης και το Σύνταγμα της χώρας μας, που το κόμμα που υπηρετεί έχει συμβάλει τα μάλα στη σύνταξή του, της δίνει βήμα. Ο ΣΥΡΙΖΑ από την άλλη φωνάζει «ναι» στο αίτημα του ψηφίσματος και ο κ. Κασσελάκης υπερηφανεύεται ότι το υπέγραψε. Και το θέμα βέβαια δεν είναι το απολύτως δικαιολογημένο παλλαϊκό αίτημα για δικαιοσύνη, αλλά η επαίσχυντη προσπάθεια εκμετάλλευσης αυτού, όπως και του ανθρώπινου πόνου, από μια Αντιπολίτευση που επιδεικνύει την πιο νοσηρή πλευρά της πολιτικής.

Αλήθεια, ποιο είναι το αίτημα του ψηφίσματος; Η συνταγματική Αναθεώρηση και η κατάργηση του άρθρου 86. Γίνεται αυτό με έναν νόμο και ένα άρθρο;

Εσείς τι λέτε, κυρίες και κύριοι συνάδελφοι του ΣΥΡΙΖΑ, που τα έχετε δουλέψει αυτά; Γίνεται αυτό με έναν νόμο και ένα άρθρο; Προσέξτε τι θα απαντήσετε, γιατί την τελευταία φορά που το τολμήσατε το πληρώσαμε πάρα πολύ ακριβά. Όμως και αν λέτε «ναι» στην κατάργηση του άρθρου 86 από πότε το λέτε; Από τα Τέμπη και μετά; Όποτε είχατε τη δυνατότητα, δεν προτείνατε κάτι τέτοιο ποτέ ούτε οι μεν ούτε οι δε. Το αντίθετο, αν κάποιος διαχρονικά μιλούσε για ανάγκη τροποποίησης του άρθρου 86 και εν τέλει το έκανε πράξη, αυτός είναι ο Κυριάκος Μητσοτάκης και η Νέα Δημοκρατία, γιατί πλέον η παραγραφή δεν είναι στη δεύτερη Βουλή, είναι στα είκοσι χρόνια, όπως σε κάθε Έλληνα πολίτη.

Έπρεπε να συμβούν τα Τέμπη για να δείτε το φως το αληθινό; Όχι προφανώς. Αυτό που είδατε, δεν είναι παρά μια ευκαιρία να αυξήσετε τα ποσοστά σας. Τι κι αν για να το κάνετε αυτό εμπορεύεστε τον ανθρώπινο πόνο! Σιγά το πράγμα!

Κύριε Πρόεδρε, ολοκληρώνοντας -και ευχαριστώ για την ανοχή σας- η διεξαχθείσα εξεταστική των πραγμάτων επιτροπή δεν ήρθε να αντικαταστήσει ούτε να αμφισβητήσει την ελληνική δικαιοσύνη που χειρίζεται την υπόθεση των Τεμπών. Ήρθε να τη συνδράμει, αλλά και να ερευνήσει ζητήματα που δεν περιορίζονται στο δυστύχημα των Τεμπών αυτό καθαυτό. Και η αλήθεια είναι πως η εξεταστική αυτή απεδείχθη ιδιαιτέρως χρήσιμη. Έδωσε την ευκαιρία αφ’ ενός να αναδειχθούν οι υπεύθυνοι για το δυστύχημα και οι πραγματικές αιτίες που το προκάλεσαν, οι διαχρονικές παθογένειες των ελληνικών σιδηροδρόμων, να αναδειχθούν πολιτικές ευθύνες. Άλλες από αυτές έχουν αποδοθεί, άλλες δεν μπορούν εκ των πραγμάτων να αποδοθούν, άλλες απεδόθησαν απευθείας από τον ελληνικό λαό.

Πέραν, όμως, όλων αυτών, αυτή η εξεταστική μάς έδωσε και κάτι άλλο πολύ σημαντικό: τη δυνατότητα να διαπιστώσουμε λάθη, πράξεις, παραλείψεις, αστοχίες από όλους τους εμπλεκόμενους φορείς -ΟΣΕ, «ΕΡΓΟΣΕ», «HELLENIC TRAIN», ΡΑΣ- ώστε να τα αναδείξουμε και να τα διορθώσουμε, συμβάλλοντας έτσι ώστε η επόμενη μέρα για τους ελληνικούς σιδηροδρόμους να είναι ακόμα ασφαλέστερη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πόσο πιο ασφαλής θα είναι; Ακόμα ασφαλέστερη, κύριε Πρόεδρε! Φοβάμαι!

**ΠΡΟΕΔΡΕΥΩΝ (Αθανάσιος Μπούρας):** Μην φοβάστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Φοβάμαι να είναι ακόμα ασφαλέστερη!

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Κοινοβουλευτικός Εκπρόσωπος της Νίκης κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ακούσαμε πάρα πολλά πράγματα περί αληθείας και περί προσπάθειας της Κυβέρνησης μέσω της εξεταστικής επιτροπής να μην υπάρξει κανένα ίχνος συγκάλυψης. Ας το δούμε όμως. Είναι έτσι;

Στις 20 Απριλίου 2023 έγινε η παρουσίαση του πορίσματος Γεραπετρίτη. Στις 15 Νοεμβρίου 2023 σύσταση εξεταστικής επιτροπής. Αλήθεια, επτά μήνες για την Κυβέρνηση και το κυβερνητικό κλιμάκιο τι έκανε; Είχε βρει μέσα από το πόρισμα τέτοια στοιχεία που επέβαλαν η ίδια να προβεί και να συμμετάσχει στη σύσταση εξεταστικής επιτροπής; Αν όχι, ήταν τότε μια περίοδος στην οποία έβγαλε ένα πόρισμα έτσι -και θα εξηγήσω παρακάτω- για να «ξεπετάξουμε» την όλη διαδικασία, να αποσβεστούν οι αντιδράσεις, να καταλαγιάσει ο αχός και βλέπουμε μετά.

Επομένως, η Νέα Δημοκρατία είχε αρχική πρόθεση να συγκαλύψει όλη αυτή τη διαδικασία, όλο αυτό το έγκλημα που τελικά από την πρώτη στιγμή ήταν εμφανές ότι ήταν έτσι. Τη σύσταση της εξεταστικής επιτροπής την υποστήριξε μόνο και μόνο, γιατί δεν μπορούσε να κάνει διαφορετικά, γιατί σύρθηκε αναγκαστικά μετά τις αλαζονικές δηλώσεις Γεωργιάδη που τώρα έχει αναλάβει, όπως και όλη η Κυβέρνηση, την υπεράσπιση Καραμανλή, να το κρατήσουν μέχρι τέλους, γιατί άμα πέσει, έπεσαν και αυτοί.

Τα ανώδυνα συμπεράσματα του κυβερνητικού πορίσματος πετάνε την μπάλα στην εξέδρα και προφανώς οι πολιτικές ευθύνες αν είχαν αναληφθεί ειλικρινώς, όπως πολλές φορές ακούστηκε, δεν θα είχε εγκριθεί η υποψηφιότητα Καραμανλή. Στην εξεταστική επιτροπή ο κ. Καραμανλής κατέθεσε ότι ως Υπουργός αισθάνεται και είναι και ιδιοκτήτης του ΟΣΕ, οπότε, όπως δήλωσε, την ποινική ευθύνη έχει μόνο ο σταθμάρχης. Αποφασίσατε εσείς να κρύψετε τα στοιχεία την άλλη μέρα, κύριε Πλεύρη, και γι’ αυτό διαχωρίσατε τη θέση σας και το έργο σας ως Υπουργός Υγείας σε σχέση με τον κ. Τριαντόπουλο, που εσείς δηλώσατε κατά την εξέτασή σας στην εξεταστική ότι αυτός γνωρίζει ως επικεφαλής του κυβερνητικού κλιμακίου που ανέλαβε να συντονίσει την όλη διαδικασία μετά την πρώτη ημέρα και βεβαίως να εκτελέσει ο κ. Αγοραστός δαπανώντας 650 χιλιάδες ευρώ -ακούστηκε από πολλούς συναδέλφους- με απίθανο τρόπο εκταμίευσης σε έναν χώρο χωρίς να υπάρχει κανένας λόγος. Εφόσον είχαν αποσυρθεί τα βαγόνια, είχαν αποσυρθεί όλα τα βαριά στοιχεία, είχαν αποκαλυφθεί όλες οι ζοφερές αυτές και οδυνηρές εικόνες, για ποιον λόγο να γίνει αυτό το έργο με αυτούς τους όρους και με αυτές τις συνθήκες; Εμείς ακούσαμε από όλους τους κυβερνητικούς και ειδικά από τον Υπουργό παρά τω Πρωθυπουργώ και τον Κοινοβουλευτικό Εκπρόσωπο και παρακολουθήσαμε κατά τις δικές τους αγορεύσεις και ακροβατικές εκφράσεις και συλλογιστικές ακροβασίες, θέτοντας μάλιστα θέματα φυσικότητας και κανονικότητας. Τι οξύμωρο! Μιλάμε για μια Κυβέρνηση που νομοθετεί συστηματικά αφύσικα όσον αφορά τα θέματα που έχουν να κάνουν με την παράδοσή μας και αντικανονικά όταν αφορά θέματα αντίθετα με το Σύνταγμά μας. Σε εσάς, τους κυβερνητικούς, φάνηκε κανονικό να εξετάσετε τις συνθήκες του εγκλήματος των Τεμπών με ορίζοντα εξέτασης τα προηγούμενα είκοσι επτά χρόνια. Και η σύσταση της Επιτροπής Γεραπετρίτη και το πόρισμά της σας φάνηκε και αυτό φυσικό και κανονικό για να εξετάσει τις διαχρονικές συστημικές παθογένειες του διαφθορείου ΟΣΕ. Όμως δεν σας φαίνεται φυσικό ούτε και κανονικό να εξεταστεί ο κ. Βορίδης αν επιτέλεσε το καθήκον του κατά το εξεταζόμενο από την επιτροπή εξάμηνο υπουργίας του, λες και τότε δεν είχε την ανάλογη ευθύνη και εποπτεία.

Η συγκάλυψη που ακούστηκε από το κυβερνητικό στέλεχος, τον Υπουργό, αλλά και όλους τους υπόλοιπους ότι δεν στοιχειοθετείται, γιατί λειτούργησε -λέει- η Επιτροπή Γεραπετρίτη και εξετάστηκαν εκεί και άλλοι μάρτυρες και δεν χρειαζόντουσαν οι άλλοι μάρτυρες να εξεταστούν, γι’ αυτό και η κυβερνητική πλειοψηφία τους απέκλεισε. Τότε να φέρετε έναν νόμο, με την ταχύτητα που έχετε, να τους καταργήσετε όλους τους μάρτυρες, κρίσιμους, ουσιώδεις και μη ουσιώδεις, για να αποφευχθούν και διάφορα τυχαία ατυχήματα.

Επίσης, ακούσαμε εξαιρετικά στατιστικά στοιχεία εν είδει νομικού σεμιναρίου, για εμάς τους αδαείς νομικούς, περί τα νομικά, αλλά και ιστορικές αναφορές γενικές και αδιάφορες για την ουσία του εγκλήματος. Όμως κουβέντα δεν ακούστηκε για τον μεταβατικό πρόεδρο του ΟΣΕ, που λειτούργησε ως «πλυντήριο» στην καταστροφή-διαγραφή των αρχείων από τα καταγραφικά του μεταφορικού Σταθμού Θεσσαλονίκης. Κουβέντα δεν ακούστηκε για τον ρόλο Τριαντόπουλου στο ξεχέρσωμα, μπάζωμα, τσιμεντάρισμα του πεδίου της σύγκρουσης, που τον έδωσε –επαναλαμβάνω- στην κατάθεσή του ο κ. Πλεύρης.

Επίσης, κουβέντα δεν ακούστηκε για την Επιτροπή Γεραπετρίτη, που οι καθηγητές - μέλη της επιτροπής δεν ήξεραν ποιος παρήγγειλε τα αιτήματα προς τις υπηρεσίες, ποια ήταν τα αιτήματα, ποιος τα απάντησε και ποιος τα συγκέντρωσε σε ένα στικάκι, έτσι ώστε να τα καταθέσουν ως πόρισμα.

Παρομοίως, κουβέντα δεν ακούστηκε για την κατάθεση του νεκρού υπεύθυνου του μεταφορικού έργου του ΟΣΕ, που ανέφερε για περίεργη δολιοφθορά του ενεργοβόρου καλωδίου κίνησης των τρένων και άλλες περίεργες ζημιές που είχαν ως αποτέλεσμα το επιβατικό τρένο να ξεκινήσει το δρομολόγιό του από τη Λάρισα ακριβώς εκείνη την ώρα, ώστε να είναι απόλυτα συνεπές στο ραντεβού στο τούνελ της συμφοράς.

Επίσης, κουβέντα δεν ακούστηκε και για τις ανύπαρκτες -πώς είναι δυνατόν να υπάρχουν!- συνομιλίες και αναγγελίες του τρένου του θανάτου από τους μηχανοδηγούς από τη Λάρισα και μετά, μέχρι το σημείο μηδέν της σύγκρουσης. Φαίνεται πως τότε οι υπηρεσίες της ΕΥΠ είχαν ρεπό ή παρακολουθούσαν τη διαδρομή του «Predator».

Είναι, όμως, φυσιολογικό και κανονικό για την Επιτροπή Γεραπετρίτη να μην μεταβεί στο σημείο σύγκρουσης.

Είναι φυσιολογικό, φυσικό και κανονικό να μην εξεταστεί η τρομερή έκρηξη και τα συστατικά της μεγάλης ενεργειακά πυρκαγιάς, που εξαΰλωσε εν ζωή συνανθρώπους μας.

Είναι φυσικό, φυσιολογικό και κανονικό να μην οριστούν εμπειρογνώμονες χημικοί για να εξετάσουν την αιτία της πυρκαγιάς.

Είναι φυσιολογικό, φυσικό και κανονικό να φταίει για όλα ο σταθμάρχης και η κακοδαιμονία της διαφθοράς και ποτέ, μα ποτέ όσοι την εξέθρεψαν, όσοι την κάλυψαν και την γιγάντωσαν.

Είναι φυσικό, φυσιολογικό και κανονικό να προπαγανδίζουν οι πρωτοκλασάτοι Υπουργοί πως το έγκλημα των Τεμπών δεν αφορά κανέναν πολίτη, προσβάλλοντας κατ’ αυτόν τον τρόπο τη μνήμη των νεκρών.

Όμως είναι αφύσικο, είναι αντικανονικό και αδιάφορο να συλλέγονται ένα εκατομμύριο τετρακόσιες χιλιάδες υπογραφές από τους Έλληνες πολίτες που πιστεύουν πως η Κυβέρνηση και έχει ευθύνη και συγκάλυψε με όλους τους τρόπους τις ευθύνες των εμπλεκόμενων στελεχών της και δεν θέλησε να αποκαλυφθεί η αλήθεια.

Ας ελπίσουμε να τολμήσει η δικαιοσύνη και να κάνει το φυσικό και το κανονικό.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής κ. Γεώργιος Νικητιάδης.

Ορίστε, κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο εισηγητής της Νέας Δημοκρατίας αναφέρθηκε σε επτά γεγονότα, συνοψίζοντας το πόρισμα της επιτροπής που συντάχθηκε από την πλειοψηφία, για να εξηγήσει πώς μέσα σε πέντε λεπτά έλαβε χώρα το έγκλημα των Τεμπών. Για να παραφράσω τον Κοέλιο: Συνωμότησε το σύμπαν μέσα σε πέντε λεπτά και ξαφνικά έγιναν όσα έγιναν για να έχουμε πενήντα επτά νεκρούς και πάνω από εκατόν ογδόντα τραυματίες. Δηλαδή ένα χάος.

Εκείνο στο οποίο δεν απάντησε ούτε ο εισηγητής της Νέας Δημοκρατίας ούτε το πόρισμα είναι αν υπήρχε πολιτικός προϊστάμενος για να ελέγξει αυτό το χάος, αν ο κ. Καραμανλής γνώριζε γι’ αυτό το χάος και έκανε οτιδήποτε προκειμένου να μην υπάρξει αυτό το χάος στο οποίο εκείνος ήταν ο πολιτικός προϊστάμενος.

Ο κ. Βορίδης σήμερα δεν κατάφερε να κάνει το άσπρο μαύρο. Εξαίρετος νομικός, εξαιρετικός ρήτορας. Σήμερα απέτυχε. Χρησιμοποίησε νομικισμούς, λογοπαίγνια για τη συγκάλυψη. Νομίζω ότι η ομιλία της κ. Κωνσταντοπούλου σε ό,τι αφορά τη συγκάλυψη ήταν πληρέστατη και απέδειξε πλήρως τη συγκάλυψη και δεν θα αναφερθώ περαιτέρω στο θέμα της συγκάλυψης. Ωστόσο ο κ. Βορίδης, αν ήταν εδώ, φαντάζομαι θα παραδεχόταν ότι δεν είχε υλικό για να μπορέσει να στηρίξει αυτά που ανέλαβε σήμερα να υποστηρίξει. Δεν αναφέρθηκε καθόλου στα ερωτήματα που ως δαμόκλειος σπάθη υπάρχουν πάνω από τον κ. Καραμανλή για να δώσει κάποιος απαντήσεις.

Και αναφερόμενος στην επιτροπή και τη θέση τη δική μας -για την Επιτροπή Εμπειρογνωμόνων μιλάω- προσπάθησε να δείξει ότι εμείς διαφωνήσαμε με τα πρόσωπα, ενώ εμείς σε ό,τι αφορά τα πρόσωπα δεν είχαμε καμμία απολύτως διαφωνία. Η διαφωνία μας ήταν ότι ο κ. Γεραπετρίτης επέλεξε από μόνος του μία επιτροπή χωρίς να διαβουλευτεί, χωρίς να ρωτήσει τα άλλα κόμματα. Κατά τα άλλα η επιτροπή αποτελείτο από τους εξαίρετους επιστήμονες.

Δυστυχώς, κυρίες και κύριοι συνάδελφοι, σήμερα αναφερόμαστε σε ένα πόρισμα που δεν έχει καμμία σχέση με αυτό που θα έπρεπε να συζητάμε, δηλαδή την παραπομπή των δύο Υπουργών για ποινικά αδικήματα. Οι συνάδελφοι της Νέας Δημοκρατίας στο σύνολό τους αναφέρονται στη δικαιοσύνη και ότι η δικαιοσύνη θα αποφανθεί. Προφανώς αγνοούν τον τρόπο και τις διαδικασίες που λειτουργούν οι εξεταστικές επιτροπές και το Σύνταγμα.

Διότι, αν σήμερα αυτή η Ολομέλεια εργαζόταν και λειτουργούσε και αποφάσιζε για ένα παραπεμπτικό προκειμένου να αποφανθούν τα όργανα -δεν είναι η Βουλή που τελικώς θα αποφάσιζε-, η υπόθεση, κύριε Μηταράκη, θα πήγαινε στο δικαστικό συμβούλιο και το δικαστικό συμβούλιο είναι ανεξάρτητοι δικαστές που κληρώνονται. Και αυτό είναι δικαιοσύνη. Και αν ακόμη το δικαστικό συμβούλιο έστελνε την υπόθεση παραπάνω, ξανά, αν είχατε παράπονα, θα υπήρχε άλλο όργανο της ανεξάρτητης δικαιοσύνης, ανώτατοι δικαστές, που κληρώνονται, του Αρείου Πάγου και του Συμβουλίου της Επικρατείας.

Τελικά ποια δικαιοσύνη επιλέγετε; Κάνετε επιλογές; Μας βολεύει η μία δικαιοσύνη, δεν μας βολεύει η άλλη δικαιοσύνη και δεν είναι δικαιοσύνη το δικαστικό συμβούλιο και το Ανώτατο Ειδικό Δικαστήριο;

Για να δούμε, όμως, τα πράγματα και επί της ουσίας, εμείς τι θα έπρεπε να διερευνήσουμε; Αν υπάρχουν στοιχεία που να δημιουργούν υπόνοιες προκειμένου να παραπεμφθεί κάποιος. Δεν αποφασίζουμε εμείς και δεν έχουμε καταδικάσει κανέναν εμείς. Δεν δικάσαμε κανέναν εμείς. Δεν είπαμε εμείς ότι κάποιος πρέπει να πάει φυλακή. Εμείς είπαμε ότι υπάρχουν επαρκέστατα στοιχεία για να παραπεμφθεί κάποιος.

Ποια είναι αυτά τα στοιχεία; Αφήνω όσα αναφέρετε για την Ευρωπαϊκή Εισαγγελία. Ας πούμε ότι έχετε δίκιο. Δεν είναι το πόρισμα της Επιτροπής των Εμπειρογνωμόνων, στην οποία αναφέρθηκα προηγουμένως, ένα σύγγραμμα που κυριολεκτικώς αναδεικνύει όλα εκείνα τα στοιχεία που αποτελούν δεδομένα για να παραπεμφθεί κάποιος Υπουργός;

Κύριε Πρόεδρε, έκανα μια εργασία -δεν ήταν εύκολη- και έκανα επισημάνσεις σημαντικές μέσα από το πόρισμα των εμπειρογνωμόνων –επαναλαμβάνω-, των τριών αξιόπιστων επιστημόνων, πρώην Πρόεδρος του Νομικού Συμβουλίου του Κράτους, καθηγητής σιδηροδρόμων και καθηγητής τεχνικής συγκοινωνιολογίας, επιφανείς άνθρωποι. Το επισημαίνω και το καταθέτω στα Πρακτικά. Κρίμα που δεν είναι εδώ ο Υπουργός για να πάρει ένα αντίγραφο, για να δει πώς μέσα από αυτές τις επισημάνσεις περιτράνως αποδεικνύεται ότι υπάρχουν υπόνοιες ότι από αυτά και μόνο οφείλατε και οφείλαμε να τους στείλουμε την υπόθεση στο δικαστικό συμβούλιο.

(Στο σημείο αυτό ο Βουλευτής κ. Γεώργιος Νικητιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξαναλέω, δεν θα δικάζαμε εμείς. Εμείς στο Δικαστικό Συμβούλιο, που είναι ανεξάρτητη δικαιοσύνη, θα στέλναμε την υπόθεση.

Και ας πούμε ότι δεν θέλετε να λάβετε υπ’ όψιν σας ούτε αυτό το πόρισμα, γιατί δεν είδα ούτε τον εισηγητή της Νέας Δημοκρατίας, ούτε τον Πρόεδρο της επιτροπής, που τοποθετήθηκε εδώ, ούτε τον κ. Βορίδη να αναφερθεί καθόλου στο πόρισμα των εμπειρογνωμόνων που εσείς διορίσατε. Να δούμε τα εξώδικα; Σωρεία εξωδίκων από σωματείο μηχανοδηγών, από σωματεία σταθμαρχών, εργαζόμενων που προειδοποιούσαν τον κ. Καραμανλή για ατυχήματα; Τίποτα δεν έγινε. Δεν είναι αυτό υπόνοια ότι κάτι δεν πήγαινε καλά;

Ας πάμε στο κορυφαίο όλων, ενημέρωση από τον διευθύνοντα σύμβουλο της «ΤΡΑΙΝΟΣΕ» κ. Τσαλίδη, πρώην Βουλευτή της Νέας Δημοκρατίας, όπου με επιστολή του, αφού έχουν προηγηθεί δύο πολύ σοβαρά ατυχήματα στον σιδηρόδρομο, τον ενημερώνει ότι υπάρχει μεγάλος κίνδυνος για να έχουμε σοβαρά ατυχήματα. Έκανε κάτι ο κ. Καραμανλής; Έδωσε σημασία σε αυτήν την τόσο σημαντική επιστολή; Έδωσε σημασία στο ότι δέκα ημέρες μετά την επιστολή, όταν είδε ο κ. Τσαλίδης ότι αδιαφορούσαν για την επιστολή του, παραιτήθηκε; Δεν είναι αυτό ένα στοιχείο που θα έπρεπε να μας βάλει σε υποψίες και να πούμε «ας πάει στο δικαστικό συμβούλιο, ας πάει στο ανώτατο ειδικό δικαστήριο, ας το διερευνήσουν άλλοι»;

Ο κ. Καραμανλής όμως δεν έμεινε μόνο εκεί. Δεν έπρεπε να θεσπίσει εθνικούς κανόνες ασφάλειας των σιδηροδρόμων, αφού υπήρχαν δύο οδηγίες της Ευρωπαϊκής Ενώσεως; Το έκανε;

Ο κ. Πλεύρης από τη μεριά του προσπάθησε να οικοδομήσει ένα αφήγημα. Φοβάμαι, κύριε Πλεύρη, ότι είναι αφήγημα χτισμένο στην άμμο. Αναφερθήκατε στις παρατάσεις και είπατε ότι η αρχική σύμβαση ήταν το 2014 και έπρεπε να ολοκληρωθεί το 2016. Δύο χρόνια λοιπόν χρειαζόταν. Αφού ανέλαβε ο κ. Καραμανλής το 2019, γιατί δεν την ολοκλήρωσε σε δύο χρόνια, που είχε ήδη υπάρξει και έργο καμωμένο; Έπρεπε το 2021, αν ήταν έτσι τα πράγματα, να έχει ολοκληρώσει τη σύμβαση ο κ. Καραμανλής. Να είχαμε τηλεδιοίκηση, να είχαμε τη σηματοδότηση και να μην υπήρξε κανένα πρόβλημα και κανένας κίνδυνος.

Φοβάμαι ότι είστε δέσμιοι της κομματικής πειθαρχίας, αγαπητοί κύριοι συνάδελφοι της Νέας Δημοκρατίας. Είστε δέσμιοι του ότι δεν μπορείτε να «προδώσετε» έναν γόνο του μεγάλου ιδρυτή της παράταξής σας. Αλλά, εκείνο που είναι απολύτως βέβαιο είναι ότι οι ψυχές των αθώων αυτών ανθρώπων που φύγανε τόσο άδικα δεν θα ησυχάσουν, οι συγγενείς τους δεν θα δεχθούν καμία συγκάλυψη. Το σπουδαίο είναι ότι αυτοί οι άνθρωποι δεν θέλουν εκδίκηση, θέλουν δικαίωση, θέλουν απόδοση δικαιοσύνης. Αυτή η δικαιοσύνη ή από την Ευρωπαϊκή Ένωση ή από εμάς με νέα κατάθεση για σύσταση προανακριτικής επιτροπής σε κάθε περίπτωση θα έρθει. Ούτως ή άλλως στη συνείδηση του ελληνικού λαού η Νέα Δημοκρατία είναι ένοχη για αυτή την τρομερή συγκάλυψη.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Νότης Μηταράκης.

**ΝΟΤΗΣ ΜΗΤΑΡΑΚΗΣ:** Ευχαριστώ, πολύ κύριε Πρόεδρε.

Κυρίες και κύριοι συνάδελφοι, είναι ιδιαίτερα δύσκολο σήμερα να απευθύνεσαι στην Εθνική Αντιπροσωπεία για να παρουσιάσεις θέση επί του πορίσματος της εξεταστικής επιτροπής γιατί συζητάμε ένα τραγικό δυστύχημα που κόστισε τη ζωή σε πενήντα επτά συνανθρώπους μας μεταξύ των οποίων πολλά νέα παιδιά. Είναι ένα σπαρακτικό γεγονός και είναι ανείπωτος ο πόνος, ιδιαίτερα σκληρό για εμάς που είμαστε γονείς.

Η ανθρώπινη φύση αναζητά παρηγοριά, αναζητά ευθύνες και προφανώς υπάρχουν ευθύνες. Δική μας υποχρέωση στα πλαίσια της συνταγματικής μας αποστολής να δούμε τα στοιχεία, να τα εξετάσουμε διεξοδικά και να καταλήξουμε σε ασφαλή συμπεράσματα, σεβόμενοι το συναίσθημα των συγγενών των θυμάτων, υπηρετώντας παράλληλα την αποστολή μας σεβόμενοι τα γεγονότα, τα στοιχεία και τους νόμους.

Κατά κανόνα στα μεγάλα δυστυχήματα συντρέχουν πολλαπλές αιτίες. Το πόρισμα καταλήγει σε συγκεκριμένες σχετικές διαπιστώσεις πλήρως αιτιολογημένες. Παρουσιάζει επτά παραβάσεις του Γενικού Κανονισμού Κίνησης, του εθνικού δηλαδή μηχανισμού κανόνων ασφαλείας, παραβάσεις του σταθμάρχη Λάρισας και των μηχανοδηγών, παραβάσεις που, σύμφωνα με το πόρισμα, οδήγησαν στο δυστύχημα.

Βασικό ζήτημα για την εξεταστική επιτροπή αποτέλεσε η σύμβαση 717, η οποία αφορούσε την ανάταξη της σηματοδότησης και της τηλεδιοίκησης του σιδηροδρομικού άξονα Αθήνα – Θεσσαλονίκη - Προμαχώνας. Μια σύμβαση που υπεγράφη επί Κυβέρνησης Νέας Δημοκρατίας τον Σεπτέμβριο του 2014 και έπρεπε να είχε ολοκληρωθεί το 2016. Το έργο επί ΣΥΡΙΖΑ είχε βαλτώσει με αποτέλεσμα να έχει ολοκληρωθεί μόνο το 18% και τελικά ολοκληρώθηκε επί Κυβέρνησης Νέας Δημοκρατίας στις 20 Σεπτεμβρίου του 2023.

Τίθεται το ερώτημα αν είχε ολοκληρωθεί η σύμβαση νωρίτερα, θα είχε σίγουρα αποφευχθεί το δυστύχημα; Η απάντηση, όπως δόθηκε από τους μάρτυρες, είναι ότι αυτό δεν είναι σίγουρο, δεν είναι δεδομένο ότι θα είχε αποφευχθεί και ότι αυτό που κατέστη σαφές από τους μάρτυρες στην εξεταστική είναι πως τα δυστυχήματα αποφεύγονται αποκλειστικά και μόνο αν εφαρμόζεται κατά γράμμα ο Γενικός Κανονισμός Κίνησης.

Είχε ηλεκτρονικά μέσα ο σταθμάρχης; Όπως κατέθεσε στην επιτροπή ο Πρόεδρος του ΟΣΕ κ. Τερεζάκης, ο τοπικός πίνακας ελέγχου που είχε στη διάθεσή του ο σταθμάρχης για να κάνει την αυτόματη χάραξη τού παρείχε ίδιες δυνατότητες με έναν πίνακα τηλεδιοίκησης απλά σε μικρότερη εμβέλεια. Και όμως ο σταθμάρχης όχι μόνο παρέκαμψε το σύστημα και επέλεξε να κάνει τη χάραξη χειροκίνητα, αλλά ούτε καν παρακολούθησε στον πίνακα ελέγχου τη λανθασμένη πορεία που είχε δώσει στο τρένο.

Θα σημειώσω, όπως γνωρίζετε, ότι η σύμβαση 717 είναι μόνο ένα μέρος ενός ευρύτερου σχεδιασμού του Ευρωπαϊκού Συστήματος Διαχείρισης Σιδηροδρομικής Κυκλοφορίας, ένα έργο που, σύμφωνα με τον κανονισμό, πρέπει να ολοκληρωθεί στα τέλη του 2030. Σήμερα μόνο το 13% του ευρωπαϊκού σιδηροδρόμου είναι εξοπλισμένο με αυτό το σύστημα.

Συζητήθηκε εντόνως το πόρισμα του Ευρωπαίου εισαγγελέα. Όπως αναφέρθηκε δεν αφορά το δυστύχημα αυτό καθαυτό. Αφορά τη διαδικασία που οδήγησε τελικά στην ολοκλήρωση του έργου της σύμβασης 717. Το σκεπτικό της Ευρωπαίας εισαγγελέως υποστηρίζει ότι η σύμβαση 717 θα έπρεπε να είχε ακυρωθεί και να είχε ξεκινήσει ξανά το έργο από την αρχή. Αν είχε γίνει αυτό, το έργο δεν θα είχε τελειώσει προφανώς όταν έγινε το δυστύχημα ούτε όμως και τον Σεπτέμβριο που τελείωσε τελικά. Η πρόταση δίωξης που συζητήθηκε στη Βουλή τον Νοέμβριο του 2023 αφορούσε την απόφαση του τότε Υπουργού Υποδομών κ. Κώστα Καραμανλή να μη ναυαγήσει η σύμβαση 717, αλλά να συνεχιστεί και να ολοκληρωθεί η εκτέλεσή της. Και τελικά αποδείχτηκε εκ των υστέρων ότι η απόφαση ήταν σωστή, γιατί χάρη στην παράταση που δόθηκε τελικά το έργο ολοκληρώθηκε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας**): Άξιος!

**ΝΟΤΗΣ ΜΗΤΑΡΑΚΗΣ:** Ως προς τα θέματα ασφαλείας τονίζω ότι η Ρυθμιστική Αρχή Σιδηροδρόμων αποτελεί τον πυλώνα ασφάλειας τόσο κατά την Κοινοτική όσο και την εθνική νομοθεσία στα ζητήματα ασφάλειας σιδηροδρόμου. Προκύπτει ότι καμμία επίσημη ενημέρωση δεν είχε λάβει το Υπουργείο από τη ρυθμιστική αρχή, όπως παραδέχτηκε η Πρόεδρος της ΡΑΣ κ. Τσιαπαρίκου στην εξεταστική.

Πολιτική ευθύνη αναλήφθηκε αμέσως από τον τότε Υπουργό Κώστα Καραμανλή με την άμεση παραίτησή του την ημέρα του τραγικού δυστυχήματος, πράξη που εκτός των άλλων διευκόλυνε και τον έλεγχο της υπόθεσης.

Κάποιοι ζητάνε να γίνει άρση της βουλευτικής ασυλίας, όμως εδώ δεν τίθεται θέμα πιθανών ποινικών ευθυνών του Κώστα Καραμανλή ως ιδιώτη ή ως Βουλευτή. Για τη διερεύνηση τυχόν αξιόποινων πράξεων που γίνεται από ένα Υπουργό κατά την άσκηση των καθηκόντων του εφαρμόζεται το άρθρο 86 του Συντάγματος.

Και αυτό πρέπει να συμβαίνει σε ένα κράτος δικαίου, να σεβόμαστε το Σύνταγμα της χώρας, ανεξάρτητα του αν o Υπουργός ή πρώην Υπουργός είναι Βουλευτής ή όχι σήμερα.

Συζητήθηκε από συγγενείς των θυμάτων κατά πόσο το άρθρο 86 είναι συμβατό με την ευρωπαϊκή νομοθεσία. Θα ήθελα να σας ενημερώσω σχετικά και θα καταθέσω στα Πρακτικά τον Κανονισμό 2017/1939. Είναι ο κανονισμός που δημιούργησε την Ευρωπαϊκή Εισαγγελία. Και ρητώς, στο άρθρο 29 αυτού του κανονισμού, αναφέρεται ότι τα κράτη-μέλη δύναται να έχουν ειδικές διαδικασίες ποινικών ευθυνών για πολιτικά πρόσωπα, όπως και η ίδια η Ευρωπαϊκή Ένωση για τους δικούς της αξιωματούχους -άρθρο 29 παράγραφος 2- έχει τα ίδια προνόμια.

Ανάλογες ρυθμίσεις υπάρχουν και σε όλα τα συντάγματα των δυτικών δημοκρατιών, τόσο στην Ευρώπη όσο και στις Ηνωμένες Πολιτείες. Επί της ουσίας, από την εξέταση των πραγματικών περιστατικών, δεν προκύπτουν ενδείξεις ποινικών ευθυνών μελών της Κυβέρνησης, αλλά βεβαίως τα κόμματα της Αντιπολίτευσης έχουν τη δυνατότητα να καταθέσουν συγκεκριμένες προτάσεις για συγκεκριμένα πολιτικά πρόσωπα που να αποδίδουν συγκεκριμένες κατηγορίες με όλες τις ενδείξεις και το αποδεικτικό υλικό που αυτό απαιτείται. Κάτι τέτοιο σήμερα, απ’ ό,τι αντιλαμβάνομαι, κανένα κόμμα της Αντιπολίτευσης δεν κατέθεσε.

Ένα τελευταίο. Συζητήθηκε το θέμα της συγκάλυψης. Ο προλαλήσας συνάδελφος αναφέρθηκε διεξοδικά στο πόρισμα της Επιτροπής Εμπειρογνωμόνων από το οποίο, κατά δήλωσή του, αντλήθηκαν πάρα πολύ χρήσιμα στοιχεία, ένα πόρισμα που έγινε με πρωτοβουλία της Κυβέρνησης. Η εξεταστική επιτροπή συζήτησε την υπόθεση, η δικαιοσύνη επίσης συζητά τις ποινικές ευθύνες προσώπων που εμπλέκονται.

Εγώ δεν μπορώ να καταλάβω μια ανακολουθία επιχειρήματος και φαντάζομαι οι επόμενοι ομιλητές μπορεί να θέλουν να απαντήσουν. Συζητήθηκε ότι μπορεί να έχουν ποινικές ευθύνες οι Υπουργοί για το θέμα της σύμβασης. Αυτό αν ισχύει, δηλαδή υπάρχει απιστία κατά τη σύμβαση, πώς αυτό συνάδει με τα επιχειρήματα που ακούγονται για τον τόπο του δυστυχήματος;

Ειπώθηκε ότι το μπάζωμα που έγινε, μπορεί να απέκρυψε στοιχεία. Αν ίσχυε αυτό, δεν απέκρυψε στοιχεία πολιτικών προσώπων που συνδέονται με τη σύμβαση. Απέκρυψε, αν υπήρχε, στοιχεία που αναφέρονται στο ατύχημα και προφανώς στους φυσικούς αυτουργούς. Δεν μπορεί να έχει ποινική ευθύνη ένα πολιτικό πρόσωπο για τη σύμβαση και τα στοιχεία που θα αποδείξετε ότι έχει ποινική ευθύνη το πολιτικό πρόσωπο, να βρίσκονται στο σημείο του δυστυχήματος.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Μηταράκη. Κλείστε.

**ΝΟΤΗΣ ΜΗΤΑΡΑΚΗΣ:** Αυτό είναι μια ανακολουθία των επιχειρημάτων. Καταθέτω για τα Πρακτικά τον κανονισμό του Ευρωπαίου εισαγγελέα που καταδεικνύει τη συμβατότητα του Συντάγματος του ελληνικού και την πρόβλεψη που έχει ο σχετικός κανονισμός.

Ευχαριστώ.

(Στο σημείο αυτό ο Βουλευτής κ. Νότης Μηταράκης καταθέτει για τα Πρακτικά τον προαναφερθέντα κανονισμό, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Θεόφιλος Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Επιτέλους, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Το είπα εγώ νωρίτερα.

**ΘΕΟΦΙΛΟΣ ΞΑΝΘΟΠΟΥΛΟΣ:** Το είπατε, γι’ αυτό το λέω. Απευθύνομαι εις ώτα ακουόντων.

Κυρίες και κύριοι, καταλαβαίνουμε ότι είναι μια διαδικασία που ξεκίνησε στις 9.30΄ το πρωί. Είναι 11.30΄ και θα συνεχίσει. Θέλω να είμαι πάρα πολύ λιτός, περιεκτικός και κυρίως στον χρόνο.

Συζητάμε ένα πόρισμα μιας διαδικασίας, η οποία διαδικασία καίτοι προέκυψε μέσα στο πλαίσιο μιας συναίνεσης, γιατί είναι μία καινούργια πρακτική η σύσταση εξεταστικής επιτροπής με πρωτοβουλία της Αντιπολίτευσης, είναι μία τροποποίηση της τελευταίας συνταγματικής Αναθεώρησης. Την πρότεινε η Νέα Δημοκρατία. Στην προτείνουσα Βουλή τη στηρίξαμε εμείς. Στην αναθεωρητική, την υπερψήφισε η Νέα Δημοκρατία, όπως και όλα τα κόμματα και ελπίζαμε ότι αυτό το πνεύμα, η ληξιαρχική πράξη συναίνεσης αυτής της επιτροπής, η ληξιαρχική πράξη γέννησης αυτής της επιτροπής, είναι μια κατ’ εξοχήν συναινετική διαδικασία.

Και ελπίζαμε -και τις προηγούμενες φορές, μέχρι τη λίστα Πέτσα- κυρίως σε αυτήν -γιατί εδώ δεν είναι μία διαδικασία που αφορά εμάς, τα καθ’ ημάς, αφορά ένα τρομακτικό γεγονός που συνέβη στις 28 Φεβρουαρίου του 2023 που είχε ως αποτέλεσμα τον θάνατο πενήντα επτά συνανθρώπων και τον τραυματισμό υπερδιπλάσιων- ότι θα υπάρξει μια συναίνεση και στην εκλογή του προεδρείου, για να είναι ένα προεδρείο αντιπροσωπευτικό. Δεν συνέβη και από την αρχή η Νέα Δημοκρατία έδειξε την στάση της.

Υπενθυμίζω σε όλους ότι η εξεταστική επιτροπή είναι μέσο κοινοβουλευτικού ελέγχου. Και εδώ συνέβη το απίθανο. Ενώ δηλαδή εμείς κάνουμε τον κοινοβουλευτικό έλεγχο, η Νέα Δημοκρατία έχοντας πλειοψηφία στη Βουλή παρενέβη και ρύθμισε τα μέσα της άσκησης του ελέγχου, καταρτίζοντας ουσιαστικά τον κατάλογο των ομιλητών, αποκλείοντας ομιλητές.

Τρίτον, αποφάσισε εσπευσμένα το κλείσιμο των εργασιών, ενώ είχε υποβληθεί αίτημα να έρθει η δικογραφία από τον Εφέτη Ανακριτή.

Όλα αυτά, λοιπόν, δημιουργούν ένα κλίμα στο οποίο η Νέα Δημοκρατία δεν μπορεί να απαντήσει επί της ουσίας.

Μπαίνω σε αυτήν καθαυτήν τη διαδικασία. Λέει το πόρισμα της Νέας Δημοκρατίας: Δεν προέκυψαν ποινικές ευθύνες για πολιτικά πρόσωπα για το δυστύχημα των Τεμπών. Λέει η Ημερήσια Διάταξη της Βουλής: Για τη διερεύνηση του εγκλήματος των Τεμπών. Αρχή σοφίας ονομάτων επίσκεψις. Καταλαβαίνουμε ότι προσπαθείτε να απωθήσετε τον χαρακτηρισμό του γεγονότος ως εγκλήματος και να του δώσετε τον ουδέτερο χαρακτηρισμό του ατυχήματος, αλλά δεν είναι έτσι.

Επί της ουσίας τώρα. Είναι προφανές ότι το ανθρώπινο λάθος εμφιλοχωρεί χωρίς σε κάθε ανθρώπινη ενέργεια και γι’ αυτόν τον λόγο μπαίνουν τα συστήματα ασφαλείας. Όπως επίσης, είναι προφανές ότι αν ένας εσκεμμένα παραβιάσει τα συστήματα ασφαλείας, θα προκληθεί ενδεχομένως ατύχημα. Δεν καταλαβαίνω τη συζήτηση που γίνεται εδώ και τόσες ώρες και προσπαθείτε ουσιαστικά στα όρια της στρεψοδικίας να μας πείτε ότι και να υπήρχαν αυτοματισμοί, τίποτα δεν αποκλείει να γινόταν το δυστύχημα, το έγκλημα, το γεγονός. Προφανώς, αν περνάω με κόκκινο τίποτα δεν αποκλείει ότι θα περάσω με κόκκινο χωρίς να επέλθει σύγκρουση. Όμως, αυτός είναι ο λόγος της απαγόρευσης της διέλευσης με το κόκκινο;

Υπάρχει ένα πολύ σοβαρό πρόβλημα. Υπήρχε αυτοματισμός ο οποίος κάηκε τον Ιούλιο του 2019 και ο όποιος αυτοματισμός δεν αντικαταστάθηκε, δεν αποκαταστάθηκε επί πέντε χρόνια. Εάν αυτός ο αυτοματισμός υπήρχε και αν δεν έκλεινε τα μάτια του εσκεμμένα ο σταθμάρχης, πολύ πιθανόν να είχε αποφευχθεί αυτή η τραγική εξέλιξη. Αυτό δεν μπορείτε να το απαντήσετε.

Μιλάω πάρα πολύ γρήγορα για να τελειώσω. Θέλω να είμαι πολύ προσγειωμένος και θα αναφερθώ σε έγγραφα. Λέει ο Εφέτης Ανακριτής ότι η 717 αιτιωδώς συνδέεται με το απελθόν αποτέλεσμα. Λέει ο Εφέτης Ανακριτής ότι θα αποφεύγετο μετά βεβαιότητας η επέλευση του γεγονότος εάν ίσχυε ο αυτοματισμός.

Μιλάει ο κ. Χαλκιάς, ο παλαιός Πρόεδρος του Νομικού Συμβουλίου του Κράτους, για τον σταθμάρχη και λέει ότι δεν είναι δυνατόν σε καμμία περίπτωση αυτός ο άνθρωπος να εκτελεί αυτά τα καθήκοντα. Είναι εγκληματική η τοποθέτησή του. Και μιλάτε από το πρωί και κανείς δεν ανέλαβε την ευθύνη, γιατί αυτός ο άνθρωπος έγινε σταθμάρχης, καταπατώντας και καταστρατηγώντας όλες τις διατάξεις.

Επικαλούμαι την έρευνα του Ευρωπαϊκού Οργανισμού Σιδηροδρόμων, του ERA που μιλάει για λανθασμένη εφαρμογή της ευρωπαϊκής οδηγίας για τη σιδηροδρομική ασφάλεια. Μιλάει για κανένα σχέδιο ασφάλειας και αξιολόγησης κινδύνων για τον σιδηρόδρομο. Θεωρεί ότι είναι απόλυτη ευθύνη του κράτους και της Κυβέρνησης για το σιδηρόδρομο και όχι της ρυθμιστικής αρχής σιδηροδρόμων ή οποιασδήποτε άλλης ανεξάρτητης αρχής. Και βεβαίως, συλλήβδην απορρίπτει τους ισχυρισμούς και τις αντιρρήσεις της Κυβέρνησης. Και μιλάω για την Ευρωπαία εισαγγελέα, η οποία λέει, μπλοκαρίστηκε η έρευνά μας.

Αυτά είναι στοιχεία για τα οποία κανείς από την Πλειοψηφία δεν μπορεί να έχει άλλη άποψη, γιατί είναι γραπτά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε. Σήμερα η συζήτηση διεξάγεται με απόντα τον Πρωθυπουργό που είναι ο κύριος, ο βασικός υπεύθυνος αυτής της συζήτησης και της εξέλιξης. Και βεβαίως ο Πρωθυπουργός, ακούγοντας τους επιτελείς του, θέλει να βγει από το κάδρο της συζήτησης αλλά εσείς, οι Βουλευτές της Πλειοψηφίας, μπαίνετε για πάντα στο κάδρο αυτό, γιατί ουσιαστικά συνεργείτε στη μεθόδευση του κ. Μητσοτάκη.

Ξέρουμε πολύ καλά πως θεωρείτε ότι έχοντας την πλειοψηφία και επειδή δεν λειτουργούν πολύ καλά τα θεσμικά αντίβαρα, έχετε την αίσθηση του ακαταδίωκτου. Η κοινωνία ψάχνει να βρει διέξοδο. Η κοινωνία εκφράζει αιτήματα και η κοινωνία διεκδικεί. Θέλω να πω σε όλους τους πολίτες ότι θα είμαστε μαζί τους στην προσπάθεια εξεύρεσης της αλήθειας, στην προσπάθεια αποκατάστασης της μνήμης των αθώων ανθρώπων και στην προσπάθεια να ξανασταθεί μια κοινωνία στα πόδια της. Διότι κανείς δεν μπορεί να είναι πάνω από τον νόμο και πάνω από την κοινωνία.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Βουλευτής της Νέας Δημοκρατίας κ. Δημήτριος Κούβελας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ούτε ένας Βουλευτής ή μία Βουλευτής δεν υπάρχει από τη Νέα Δημοκρατία.

**ΜΙΛΕΝΑ ΑΠΟΣΤΟΛΑΚΗ:** Είμαστε τόση ώρα χωρίς Υπουργό, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αφύλακτη η Αίθουσα. Απέδρασε και ο κ. Βορίδης.

**ΠΡΟΕΔΡΕΥΩΝ (Αθανάσιος Μπούρας):** Έρχεται. Εξάλλου, δεν είναι νομοσχέδιο. Είναι μία απολύτως κοινοβουλευτική διαδικασία. Δεν θέλω να παρεμβαίνω, οφείλω όμως να απαντώ.

Ορίστε, κύριε Κούβελα, έχετε τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, το τραγικό δυστύχημα των Τεμπών χωρίς αμφιβολία μας έχει συγκλονίσει όλους και έχει στιγματίσει την ελληνική κοινωνία. Ως γονιός, ειλικρινά δεν θα ήθελα με τίποτα να βρεθώ στη θέση όσων έχασαν το παιδί τους. Ως συμπολίτης γνωστών μας οικογενειών, ιδίως από το Πανόραμα και το Ωραιόκαστρο της Θεσσαλονίκης, αδυνατώ να βρω λόγια παρηγοριάς τους. Μόνο δίκιο τους δίνω, σε όλα.

Ως Βουλευτής, όμως, θα επιμείνω ότι το τραγικό δυστύχημα δεν προσφέρεται για πολιτική εκμετάλλευση. Πιστεύω ότι είναι ασέβεια στη μνήμη των αδικοχαμένων θυμάτων να χρησιμοποιούνται, για να εξυπηρετηθούν πολιτικές σκοπιμότητες εντός και εκτός Ελλάδος.

Όσοι ζητάμε την απόδοση ευθυνών χωρίς καμμία έκπτωση, το εννοούμε, κυρία Κωνσταντοπούλου. Αυτό ισχύει για όλους μας. Μην επιχειρείτε να μονοπωλήσετε αυτή την ευαισθησία μέσα σε αυτή την Αίθουσα.

Στην εξεταστική επιτροπή, αναλάβαμε το δύσκολο έργο να ρίξουμε όσο περισσότερο φως μπορούμε σε πτυχές και γεγονότα που οδήγησαν στο τραγικό δυστύχημα. Όπως φαίνεται, αυτό οφείλεται σε πολλούς παράγοντες, πράξεις και παραλείψεις περισσότερων προσώπων. Το αποτέλεσμα αυτό, το συμπέρασμα αυτό δεν μειώνει τις συγκεκριμένες ευθύνες του καθενός ξεχωριστά, όποιες και αν είναι αυτές οι ευθύνες, όποιο και αν είναι το πρόσωπο στο οποίο αποδίδονται ή θα αποδοθούν.

Όπως καταλαβαίνουμε όλοι, νομικοί ή μη, απολύτως αρμόδια να φωτίσει στον υπέρτατο βαθμό τα γεγονότα και να αποδώσει τελικά τις ποινικές ευθύνες, είναι η ελληνική δικαιοσύνη.

Πιστεύετε, κυρίες και κύριοι Βουλευτές της Αντιπολίτευσης, ότι προσφέρετε υπηρεσίες στην αλήθεια και δείχνετε σεβασμό στη μνήμη των θυμάτων, όταν στοχοποιείτε την ελληνική δικαιοσύνη και απαξιώνετε τις ενέργειες των αρμοδίων οργάνων της;

Εμείς έχουμε απόλυτη εμπιστοσύνη στη δικαιοσύνη και την αφήνουμε να κάνει τη δουλειά της όπως πρέπει. Βέβαια, η Βουλή δεν υποκαθιστά τη δικαιοσύνη. Συνδρομή στο έργο της προσφέρει η εξεταστική επιτροπή.

Ανάμεσα στους μάρτυρες που κατέθεσαν ήταν πρώην στελέχη των σιδηροδρόμων, πρώην Υπουργοί Υποδομών και Μεταφορών, οι οποίοι αναφέρθηκαν στην κατάσταση των ελληνικών σιδηροδρόμων τα τελευταία τριάντα χρόνια. Είναι υποχρέωσή μας να μην παραγνωρίσουμε τα συμπεράσματα που αφορούν και τις χρόνιες παθογένειες και συστημικές δυσλειτουργίες του ελληνικού σιδηροδρόμου.

Δεν είναι αλήθεια ότι ο διαχειριστής της υποδομής, ο ΟΣΕ, επί δεκαετίες ήταν -και παραμένει ακόμη σε μεγάλο βαθμό- ο μεγάλος ασθενής του ελληνικού δημοσίου, με τις διαχρονικές ευθύνες για την υποστελέχωση και υποχρηματοδότησή του; Υποστελέχωση που κορυφώθηκε, βέβαια, την περίοδο που ξεκίνησε το 2010, των μνημονιακών υποχρεώσεων και πολιτικών, όταν και έχασε πάνω από τους μισούς του εργαζόμενους. Όλοι οι μάρτυρες συμφώνησαν ότι ο ΟΣΕ έπασχε από έλλειψη πόρων, τόσο ανθρώπινων όσο και οικονομικών.

Δεν είναι αλήθεια ότι εξαιτίας παθογενειών και άρρωστων πρακτικών, αν και υπογράφηκε στα τέλη του 2014, αντί να ολοκληρωθεί μέσα στο 2016, πάγωσε ουσιαστικά η υλοποίηση της σύμβασης 717 την περίοδο ΣΥΡΙΖΑ, δηλαδή από το 2015 μέχρι το 2019; Ο τότε Υπουργός Χρήστος Σπίρτζης μάς τα εξήγησε στην εξεταστική επιτροπή, την ανάγκη, δηλαδή, να δοθούν έξι παρατάσεις την περίοδο ευθύνης του.

Δεν είναι αλήθεια ότι με δυσκολίες μεν, αλλά τελικά προχώρησε η 717 μετά το 2019 και τελικά, ολοκληρώθηκε τον Σεπτέμβριο του 2023;

Δεν είναι αλήθεια ότι ξεπουλήθηκε η λειτουργία των σιδηροδρόμων στην ιταλική εταιρεία «HELLENIC TRAIN» επί ημερών Σπίρτζη και ΣΥΡΙΖΑ, με αποτέλεσμα ουσιαστικά, σημαντικά standards ορθής λειτουργίας να πέσουν χαμηλότερα;

Δεν είναι αλήθεια ότι η Ρυθμιστική Αρχή Σιδηροδρόμων, η οποία έχει ως ευθύνη να πιστοποιεί και την ασφάλεια λειτουργίας των σιδηροδρόμων στην Ελλάδα, δεν έκανε τόσο καλά τη δουλειά της μέχρι το τραγικό δυστύχημα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι, επίσης, αλήθεια ότι ελήφθησαν μέτρα από το 2019 και μετά, επί διακυβέρνησης της Νέας Δημοκρατίας, για αύξηση της χρηματοδότησης αλλά και του ανθρώπινου δυναμικού;

Η ανάγκη της αναμόρφωσης και εκσυγχρονισμού των ελληνικών σιδηροδρόμων φυσικά παραμένει πρώτιστη και το επισημαίνουμε στο πολυσέλιδο πόρισμα που καταθέσαμε ως Κοινοβουλευτική Ομάδα στην εξεταστική επιτροπή και στην Ολομέλεια της Βουλής, ώστε να αναδειχθεί η σοβαρότητα με την οποία επιβάλλεται να συνεχιστούν οι προσπάθειες αλλά και η σημασία αξιοποίησης ευρωπαϊκών πόρων για τον σκοπό αυτό.

Κυρίες και κύριοι Βουλευτές, για όσους δεν αναζητούν εντυπώσεις αλλά την ουσία, πιστεύω ότι θα βρουν χρήσιμη τη δουλειά της εξεταστικής επιτροπής και θα συνεχίσουν να χτίζουν πάνω στο πόρισμα που συζητούμε σήμερα, έτσι ώστε να μην υπάρξει κανένα περιθώριο συγκάλυψης, αλλά μόνο η αλήθεια να αναδειχθεί στην υπόθεση του τραγικού δυστυχήματος των Τεμπών. Έτσι πιστεύουμε ότι θα τιμήσουμε τη μνήμη των θυμάτων και θα πετύχουμε τον ασφαλή και σύγχρονο σιδηρόδρομο που δικαιούμαστε.

Και μιας και όλοι με εμπιστοσύνη αποδίδουμε ιδιαίτερη σημασία στο πόρισμα της επιτροπής των εμπειρογνωμόνων, της Επιτροπής Γεραπετρίτη, σας προτρέπω να διαβάσουμε και το υστερόγραφο που βρίσκεται στην τελευταία σελίδα 228 του πορίσματος. Εκεί περιλαμβάνεται η ευχή τα συμπεράσματα αυτά να αξιοποιηθούν αναλόγως, όπως θα έπρεπε και να μην τύχουν αντικείμενο πολιτικής ή κομματικής εκμετάλλευσης, γιατί αυτό δεν συνάδει με το τραγικό δυστύχημα και τις συνέπειές τους αλλά και την αλήθεια που οφείλουμε στον ελληνικό λαό και την αναζητούμε, εμείς, η δικαιοσύνη, όλοι όσοι είναι αρμόδιοι για αυτό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Τον λόγο τώρα έχει ο Βουλευτής του Κομμουνιστικού Κόμματος Ελλάδας κ. Ιωάννης Δελής.

**ΙΩΑΝΝΗΣ ΔΕΛΗΣ:** Κυρίες και κύριοι, από εκείνη τη μαύρη μέρα του φρικτού εγκλήματος στα Τέμπη μια δυνατή φωνή στην κοινωνία δεν σταμάτησε να ακούγεται παντού και να φτάνει μέχρις εδώ, στη Βουλή: Να αποδοθεί δικαιοσύνη. Είναι ο μόνος σεβασμός στη μνήμη τόσων αθώων θυμάτων. Να πληρώσουν όλοι οι υπεύθυνοι, από κάτω μέχρι επάνω. Είναι η μόνη εξιλέωση των αυτουργών του εγκλήματος. Να καταδικαστεί και να ανατραπεί η πολιτική που οδηγεί σε τέτοια εγκλήματα.

Είναι ο μόνος τρόπος για να μην επαναληφθούν αυτά. Και μπροστά σε αυτήν την ξεκάθαρη απαίτηση της κοινωνίας κρίνονται τελικά όλες οι πολιτικές δυνάμεις, χωρίς κανείς να μπορεί να κρυφτεί.

Αυτήν την ξεκάθαρη απαίτηση της κοινωνίας και προπαντός των οικογενειών των θυμάτων μετέφερε εδώ στη Βουλή το ΚΚΕ και πήρε την πρωτοβουλία για να συσταθεί τελικά από τη συντριπτική πλειοψηφία της Βουλής η εξεταστική επιτροπή. Μια επιτροπή της Βουλής για τη σύσταση της οποίας, ξέρετε, δεν ήταν αναγκαίες οι ψήφοι της Νέας Δημοκρατίας και αρκούσαν εκατόν είκοσι Βουλευτές, άλλο τώρα αν η Νέα Δημοκρατία έκανε τη δική της ανάγκη φιλοτιμία και τελικά την ψήφισε, σε αντίθεση με την πρόταση τότε του ΠΑΣΟΚ, αλλά και του ΣΥΡΙΖΑ για προανακριτική, φαινομενικά πιο προωθημένη, η οποία όμως προϋπέθετε την ψήφο της Νέας Δημοκρατίας και, ως γνωστόν, αυτήν την καταψήφισε. Με λίγα λόγια, αν δεν υπήρχε η πρόταση του ΚΚΕ, τότε πολύ απλά θα οδηγούμασταν στον οριστικό ενταφιασμό της υπόθεσης Τέμπη από τη μεριά της Βουλής.

Είχαμε μήπως ως ΚΚΕ αυταπάτες ως προς τη λειτουργία μιας τέτοιας επιτροπής στη Βουλή, με δεδομένο τον κοινοβουλευτικό συσχετισμό; Όχι βέβαια. Τι είπαμε, όμως, από την πρώτη στιγμή; Είπαμε ότι το ΚΚΕ θα κάνει ό,τι μπορεί και θα αξιοποιήσει και αυτήν την επιτροπή, ώστε και να μην ξεχαστεί το έγκλημα, αλλά και να έρθουν στο φως όσο γίνεται περισσότερα και ουσιαστικά στοιχεία. Για ποιον λόγο; Μα, τόσο για να αποδοθούν και οι πολιτικές και οι ποινικές ευθύνες, αλλά όσο και για να φωτιστούν οι συνθήκες και τα πραγματικά αίτια του δυστυχήματος, ώστε να μην επαναληφθεί.

Πράγματι, παρά τον αρνητικό συσχετισμό, την προσπάθεια συγκάλυψης, τη μη κλήτευση ουσιαστικών μαρτύρων και τις ανέξοδες, φτηνές αντιπαραθέσεις της κυβερνητικής Πλειοψηφίας με άλλα κόμματα, προκειμένου καθένα από αυτά να κρύψει τις δικές του κυβερνητικές ευθύνες, παρ’ όλα αυτά φωτίστηκαν αρκετές πλευρές που συντέλεσαν καθοριστικά στο έγκλημα. Επιβεβαιώθηκαν επίσης οι τεράστιες διαχρονικές πολιτικές ευθύνες για την κατάσταση στον σιδηρόδρομο και την ασφάλειά του, αλλά προέκυψαν και ποινικές ευθύνες πολιτικών προσώπων, όπως των προηγούμενων Υπουργών Μεταφορών, καθώς και άλλων, οι οποίοι με τις ενέργειες ή τις παραλείψεις τους υπονόμευσαν την ασφάλεια του σιδηροδρόμου και αποδέχτηκαν το ενδεχόμενο, αν δεν το προδιέγραψαν, στο έγκλημα των Τεμπών.

Όλα αυτά περιέχονται στο πόρισμα του ΚΚΕ, το οποίο δεν δικαιώνει μονάχα τις προσδοκίες των συγγενών να φωτιστούν τα αληθινά αίτια και να αποδοθεί πραγματικά δικαιοσύνη, αλλά και την απαίτηση ενός ολόκληρου λαού να πάψουν η ασφάλεια και η ζωή του να συνθλίβονται στις μυλόπετρες του κέρδους. Και εν πάση περιπτώσει, είναι και το μοναδικό πόρισμα στο οποίο –ξέρετε- κατονομάζονται πολύ συγκεκριμένες ποινικές ευθύνες σε πολύ συγκεκριμένα πολιτικά πρόσωπα. Το μόνο πόρισμα στο οποίο γίνεται αυτό.

Αντίθετα, στα πορίσματα αλλά και στις σημερινές τοποθετήσεις όλων των άλλων κομμάτων μπαίνουν κάτω από το χαλί οι πραγματικές αιτίες και οι ένοχοι για το έγκλημα στα Τέμπη. Βλέπετε, η απελευθέρωση, η ιδιωτικοποίηση του σιδηρόδρομου, η κατάτμηση, η υποστελέχωση και τα έργα που υλοποιούνται ανάλογα με το κόστος - όφελος που προστάζει η Ευρωπαϊκή Ένωση έχει τη σφραγίδα όλων των κυβερνήσεων της τελευταίας εικοσιπενταετίας, γι’ αυτό και ορισμένοι, όπως το ΠΑΣΟΚ παραδείγματος χάριν, δεν κρύβουν την ενόχλησή τους.

Τι να γίνει όμως; Το προδιαγεγραμμένο έγκλημα στα Τέμπη είναι διαρκές και όχι στιγμιαίο. Απόδειξη; Οι παρατάσεις και οι καθυστερήσεις στην ολοκλήρωση των συμβάσεων που έχουν τη σφραγίδα όλων σας, των κυβερνήσεων εννοώ. Πώς είναι δυνατόν να μην έχουν ολοκληρωθεί τέσσερις συμβάσεις μέσα σε δεκατέσσερα χρόνια, όταν θα έπρεπε αυτές να έχουν ολοκληρωθεί σε δύο; Αλλά έτσι γίνεται όταν σύμφωνα με την Επιτροπή Γεραπετρίτη, όχι σύμφωνα με εμάς, τα σιδηροδρομικά έργα, λέει, αποτελούν πεδίο έντονου ανταγωνισμού μεταξύ διαφόρων εργολάβων, κατασκευαστών, προμηθευτών. Για να ικανοποιηθούν μάλιστα οι προμηθευτές από τις μεγάλες ευρωπαϊκές χώρες, η κατάτμηση των έργων καταντά συνήθης πρακτική. Ακόμη και οι προδιαγραφές είναι συχνά διαφορετικές από ένα τμήμα χιλιομέτρων ως το επόμενο, με συνέπεια ασυμβατότητες μεταξύ των τμημάτων ενός ενιαίου κατά τα άλλα έργου.

Το πόρισμα της Νέας Δημοκρατίας είναι μια σκέτη ντροπή και μια μεγάλη προσβολή στα θύματα των Τεμπών και τους συγγενείς τους, την αγωνία τους να βρουν απαντήσεις και να τιμωρηθούν όσοι πραγματικά ευθύνονται. Οι πολιτικές ευθύνες της Κυβέρνησης; Αυτές εξαντλούνται με την παραίτηση του τότε Υπουργού Κώστα Καραμανλή. Οι ποινικές ευθύνες; Περιορίζονται σε εκείνον τον σταθμάρχη της βάρδιας και στους μηχανοδηγούς των δύο αμαξοστοιχιών που συγκρούστηκαν. Σύμφωνα δε με το πόρισμα, κανένα πρόβλημα ασφαλούς λειτουργίας δεν υφίσταται στο δίκτυο και η σύγκρουση θα είχε αποφευχθεί αν οι εργαζόμενοι τηρούσαν απλώς τον Γενικό Κανονισμό Κινήσεως. Τόσο απλά και τόσο ξεδιάντροπα.

Ξέρετε όμως κάτι; Ποτέ δεν φεύγουν τα νεκρά παιδιά από τα σπίτια τους. Τριγυρίζουν εκεί και κάθε μέρα μεγαλώνουν μέσα στην καρδιά μας, για να μας θυμίζουν ότι το έγκλημα αυτό δεν πρόκειται ούτε να ξεχαστεί ούτε να παραγραφεί.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Θα κάνουμε μια διακοπή τριών λεπτών και σε τρία λεπτά θα συνεχίσουμε με την κ. Ευθυμίου από τη Νέα Δημοκρατία.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, συνεχίζεται η συνεδρίαση.

Καλώ στο Βήμα τη Βουλευτή της Νέας Δημοκρατίας κ. Άννα Ευθυμίου.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ένα χρόνο μετά το δυστύχημα των Τεμπών η ελληνική κοινωνία παραμένει συγκλονισμένη, μια ανείπωτη τραγωδία που κατέληξε με την απώλεια πενήντα επτά ψυχών, κυρίως νέων ανθρώπων, αρκετοί από αυτούς από την πόλη μου, τη Θεσσαλονίκη.

Αυτονόητα κάθε Ελληνίδα και κάθε Έλληνας είναι δίπλα στους συγγενείς των θυμάτων, δίπλα σε κάθε τραυματία που προσπαθεί να επουλώσει τις σωματικές και ψυχικές πληγές του.

Ο πόνος της μάνας και του γονέα για την απώλεια του παιδιού του είναι ένας πόνος που δεν θα σβήσει ποτέ. Φυσικά κατανοούμε πλήρως τις κοπιώδεις και τις αγωνιώδεις προσπάθειες που κάνουν οι συγγενείς των θυμάτων ώστε να μπορέσουν να βρουν ποιες είναι οι αιτίες και ποιοι είναι οι υπεύθυνοι ώστε να δικαιωθούν οι ψυχές των δεκάδων αυτών ανθρώπων.

Βέβαια, για τον σκοπό αυτό καθ’ ύλην αρμόδια είναι η δικαιοσύνη. Είναι μια σύνθετη και δύσκολη διαδικασία. Όμως, ας την αφήσουμε απρόσκοπτα να κάνει τη δουλειά της. Ο Πρωθυπουργός κατ’ επανάληψη έχει τοποθετηθεί για την ανάγκη να χυθεί άπλετο φως, ναι άπλετο φως, χωρίς αστερίσκους, χωρίς εξαιρέσεις, χωρίς σκιές, με νηφαλιότητα και αντικειμενικό τρόπο. Στόχος είναι οι απαντήσεις σε όλα. Χρειάζεται, βέβαια, και η επίδειξη τάχιστων αντανακλαστικών από την πλευρά της δικαιοσύνης, ώστε να μπορέσει γρήγορα να αποδοθεί. Πρόσφατα, βέβαια, σε προηγούμενο νομοσχέδιο του Υπουργείου Δικαιοσύνης με την αλλαγή των ποινικών κωδίκων επιρρωνύεται αυτός ο σκοπός. Μπορεί να τρέξει πιο γρήγορα η επιτάχυνση της δικαιοσύνης.

Επαναλαμβάνω: Απαντήσεις σε όλα χωρίς αστερίσκους, χωρίς εξαιρέσεις, αλλά μακριά από την εργαλειοποίηση του πόνου των συγγενών. Θεωρώ ότι είναι μια πρόκληση για το πολιτικό σύστημα να σταθεί στο ύψος της βαρύτητας της ανείπωτης αυτής της τραγωδίας, των χρόνιων παθογενειών που έχει αναδείξει και να μείνουμε μακριά από μικροκομματικές σκοπιμότητες.

Σήμερα ακούω τις αιτιάσεις της Αντιπολίτευσης ότι ο Πρωθυπουργός δεν είναι εδώ. Μα δεν ήταν. Σε αντίστοιχες κοινοβουλευτικές συζητήσεις που αφορούσαν εξεταστικές ή προανακριτικές επιτροπές και τα πορίσματά τους δεν ήταν εδώ. Όμως, έχει βγει δημόσια, κατ’ επανάληψη έχει δημόσια τοποθετηθεί ξεκάθαρα και με τεκμηριωμένες απαντήσεις.

Τώρα επί του πορίσματος στα περισσότερα αναφέρθηκαν οι συνάδελφοί μου. Όμως θεωρώ και θα αναλύσω τρία στοιχεία και πιστεύω ότι είναι σημαντικό να μπορέσουμε να συμφωνήσουμε σε κάποια πράγματα που εκτιμώ ότι αποδείχτηκαν ή μπορεί και να είναι και αυταπόδεικτα, όπως -ένα στοιχείο- η θεμελιώδης σημασία του Γενικού Κανονισμού Κίνησης. Είναι κάτι αντίστοιχο του κανονισμού οδικής κυκλοφορίας. Προφανώς είναι ένας κανονισμός που είναι νομικά δεσμευτικός και όλοι μάρτυρες κατέθεσαν ότι αν είχαν τηρηθεί οι προβλεπόμενοι κανόνες, τότε το δυστύχημα δεν θα είχε συμβεί.

Δεύτερο στοιχείο είναι η συμβολή των αυτοματοποιημένων συστημάτων διαχείρισης κυκλοφορίας, δηλαδή η σύμβαση 717, το GSMR, το ETCS και φυσικά αυτά να είναι διαλειτουργικά μεταξύ τους.

Αυτά, λοιπόν, τα στοιχεία παρέχουν αυξημένες εγγυήσεις σε διαφορετικό βαθμό για την ασφαλέστερη λειτουργία του σιδηροδρομικού δικτύου με την ταυτόχρονη και πιστή εφαρμογή του Γενικού Κανονισμού Κίνησης.

Όλα αυτά, λοιπόν, αυξάνουν το επίπεδο ασφάλειας και αποφυγής ατυχημάτων, χωρίς βέβαια να περάσουμε στο άλλο άκρο ότι χωρίς αυτά είναι επισφαλείς οι σιδηροδρομικές διαδρομές. Όχι, δεν σημαίνει αυτό, αλλά σε κάθε περίπτωση αυτά είναι πρόσθετες δικλείδες ασφαλείας.

Τρίτο στοιχείο είναι η δυσκολία ολοκλήρωσης της σύμβασης 717. Τι σημαίνει αυτό; Τι έγινε; Μια σύμβαση που ξεκίνησε το 2014, έπρεπε να ολοκληρωθεί το 2016, αλλά πήρε έξι παρατάσεις ως το 2019, μια παράταση από το 2019 και μετά και ολοκληρώθηκε τον Σεπτέμβριο του 2023. Δηλαδή, τι έπρεπε να γίνει; Έπρεπε να αποφασιστεί από την ηγεσία του Υπουργείου Μεταφορών, από την πολιτική ηγεσία, ότι πρέπει να διαλυθεί η σύμβαση αυτή; Πρέπει να πάμε πίσω; Πρέπει να μην ολοκληρωθεί το έργο; Και αν είχε αποφασιστεί αυτό και είχε γίνει το δυστύχημα, τότε δεν θα υπήρχαν οι αντίστοιχες αιτιάσεις γιατί δεν ολοκληρώθηκε η σύμβαση αυτή και γιατί πήγε πίσω;

«Εξ αυτών, λοιπόν, των λόγων…», καταλήγει το πόρισμα της εξεταστικής επιτροπής, «…ότι δεν μπορεί να αποδοθεί αμέλεια ή ευθύνη στην πολιτική ηγεσία του Υπουργείου Μεταφορών».

Θα ήθελα, όμως, με βάση αυτό το τραγικό δυστύχημα, την ανείπωτη τραγωδία, να κάνουμε μια προβολή και στο μέλλον: Το «ποτέ ξανά» να είναι «ποτέ ξανά» και για να συντρέξει αυτό πρέπει να υπάρχει αυστηρή τήρηση όλων των προβλεπόμενων χρονοδιαγραμμάτων για όλα τα έργα των συστημάτων ασφαλείας και φυσικά η επίβλεψη, η αυστηρή επίβλεψη, της λειτουργίας τους.

Δεύτερον, όσοι εμπλέκονται, όλοι οι εμπλεκόμενοι, είτε είναι κύριοι του έργου είτε είναι επιβλέποντες είτε είναι ανάδοχοι είτε είναι υπερεργολάβοι, όλοι αυτοί να αναλαμβάνουν στο ακέραιο το καθήκον τους και να λαμβάνουν έγκαιρα τα προβλεπόμενα μέτρα και φυσικά να υπάρχει σε όλους αυτούς η κατάλληλη στελέχωση με ανθρώπινο δυναμικό και ο κατάλληλος υλικοτεχνικός εξοπλισμός.

Καταλήγοντας με τις σκέψεις αυτές πιστεύω ότι το μεγαλύτερο δίδαγμα από την ανείπωτη τραγωδία του δυστυχήματος των Τεμπών είναι το «ποτέ ξανά», αφού όλοι έχουμε προφανώς αντιληφθεί τι έχει γίνει και ο καθένας πρέπει να ανταποκρίνεται πλήρως στα καθήκοντα και στις υποχρεώσεις του στον βαθμό που του αναλογεί.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ και καλώ στο Βήμα τον Βουλευτή της Ελληνικής Λύσης κ. Στυλιανό Φωτόπουλο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε, κύριε Υπουργέ.

Άδωνις Γεωργιάδης, Αντιπρόεδρος της Νέας Δημοκρατίας: «Αν λέγαμε ότι ο σιδηρόδρομος δεν είναι ασφαλής, την επόμενη μέρα δεν θα έμπαινε άνθρωπος μέσα στα τρένα». Ισχύει. Μόνο που στην περίπτωση αυτή πενήντα επτά συνάνθρωποί μας, στην πλειονότητά τους νέα παιδιά, σήμερα θα ζούσαν.

Άρα, γιατί; Για να μη χάσουν εισιτήρια οι Ιταλοί της «HELLENIC TRAIN»; Σοβαρά μιλάμε; Είναι αυτό κανονικότητα; Μπείτε στα τρένα, μπείτε στα αεροπλάνα, μπείτε στα καράβια, ακόμα και αν γνωρίζουμε ότι υπάρχει σοβαρό πρόβλημα ασφαλείας;

Επαναλαμβάνω: Γιατί; Για να μη χάσουν οι Ιταλοί της «HELLENIC TRAIN», αυτοί που τους χαρίσατε τον ΟΣΕ με τίμημα όσο κοστίζει μια ομάδα μπάσκετ για ένα χρόνο; Αυτοί οι οποίοι πήραν πίσω τα χρήματα πουλώντας τα σαπάκια τους από την ιταλική μητρική στην ελληνική θυγατρική με την εξασφάλιση, μάλιστα, πως θα εισπράττουν και επιπλέον 50 εκατομμύρια τον χρόνο από το ελληνικό δημόσιο;

Ελέγξατε ποτέ αυτές τις πωλήσεις αν ανταποκρίνονται στα πραγματικά μεγέθη, αν το τίμημα το οποίο εισέπραξαν οι Ιταλοί από το ταμείο του ΟΣΕ ανταποκρινόταν στην πραγματικότητα και στην εύλογη αξία, όπως λέμε στα χρηματοοικονομικά, αυτών των πέντε αμαξοστοιχιών;

Θα σας θυμίσω τι έγραφαν οι Ελβετοί. Καθυστερήσεις, βλάβες, ακυρώσεις για χρόνια. Τα τρένα ETR 470 ήταν ο μεγαλύτερος πονοκέφαλος των ελβετικών σιδηροδρόμων. Στο τέλος οι Ελβετοί τα έστειλαν για σκραπ και ηρέμησαν, αλλά οι ιταλικοί σιδηρόδρομοι, οι οποίοι λειτουργούν όλα τα ελληνικά επιβατικά τρένα, από το 2017 παρουσίασαν τα ίδια τρένα ως υπερσύγχρονα.

«Μείνετε μακριά από αυτά τα τρένα», λένε στελέχη που τα γνώριζαν από πρώτο χέρι. Γιατί, λοιπόν, αυτό το τρένο που έχει βάλει επανειλημμένα σε κίνδυνο τους επιβάτες στο παρελθόν αποκτά νέα πνοή; Το μόνο που μπορώ να πω είναι καλή τύχη. «Επιστρέφουν στην Ελλάδα τα τρένα που καταργήθηκαν από την Ελβετία» αναφέρει σε δημοσίευμά της η ιστοσελίδα «Investigate Europe».

Σε οποιαδήποτε μικρομεσαία επιχείρηση συμβεί ένα εργατικό ατύχημα, πόσω μάλλον δυστύχημα, συλλαμβάνεται αμέσως ο διαχειριστής ή ο διευθύνων σύμβουλος. Στην προκειμένη περίπτωση με πενήντα επτά νεκρούς, μεταξύ των οποίων και εργαζόμενοί τους, δεν συνέβη τίποτα από όλα αυτά. Γιατί; Για ποιο λόγο; Τι το εξαιρετικό υπάρχει με αυτή την εταιρεία;

Ήρθαν εδώ αυτοί οι κύριοι και απαξίωσαν με τη στάση τους και την εξεταστική επιτροπή και την ίδια τη Βουλή των Ελλήνων. Ποιος τους έδωσε το δικαίωμα να συμπεριφέρονται σαν αποικιοκράτες; Σίγουρα όχι εμείς και σίγουρα όχι ο ελληνικός λαός, ο οποίος έβλεπε τον σιδηρόδρομο ως ένα ασφαλές -το τονίζω, ασφαλές- και οικονομικό μέσο μεταφοράς.

Όλοι γνωρίζουμε πως το σιδηρόδρομο επιλέγουν κυρίως τα λιγότερα προνομιούχα τμήματα του λαού, στρατιώτες, φοιτητές, εργαζόμενοι. Ίσως γι’ αυτό να μη φρόντισαν τον σιδηρόδρομο όσοι άσκησαν διοίκηση από το 1974 και εντεύθεν. Γι’ αυτό και γιατί δεν συνέφερε τα αγαπημένα παιδιά όλων των κυβερνήσεων, τους εργολάβους και τις κατασκευαστικές εταιρείες.

Μπορεί κάποιος να κατηγορήσει την Κυβέρνηση πως δεν γνώριζε; Φυσικά και όχι. Ειρωνικές δηλώσεις του κ. Μητσοτάκη τον Μάρτιο του 2019 κατά την παρουσίαση του προγράμματος της Νέας Δημοκρατίας, όταν μίλαγε για εκτροχιασμό τρένων ανάλογα με την ταχύτητα το αποδεικνύουν.

Ο κ. Καραμανλής δεν γνώριζε, όταν από αυτό εδώ το Βήμα κουνούσε άκομψα το δάκτυλο, απαντώντας σε ερώτηση συναδέλφου Βουλευτή για την ασφάλεια του σιδηροδρόμου; Φυσικά και γνώριζε.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Θα χρειαστώ ένα, δύο λεπτά, κύριε Πρόεδρε.

Οι καταγγελίες των εργαζομένων στο σιδηρόδρομο, οι οποίες μιλούσαν για σοβαρά κενά ασφαλείας και υποστελέχωση, προειδοποιώντας επί σειρά ετών για κίνδυνο δυστυχήματος, το αποδεικνύουν. Ακόμα και οι πολλές φορές για εσάς ενοχλητικοί γραφειοκράτες των Βρυξελλών, σας τα είχαν πει, πριν τελικά παραπέμψουν την Ελλάδα στις 15 Φεβρουαρίου 2023 στο Δικαστήριο της Ευρωπαϊκής Ένωσης, λόγω μη συμμόρφωσης με τους κανόνες για τις σιδηροδρομικές μεταφορές.

«Δεν ασχολείται κανένας με τα Τέμπη», τάδε έφη Άδωνις Γεωργιάδης και πάλι. Πώς αισθάνεται όταν τον ακούει κάποιος ο οποίος έχασε δικό του άνθρωπο στα Τέμπη, ένας πατέρας ή μια μάνα, όπως η κ. Μαρία Καρυστιανού, η οποία μέσα στον πόνο και την αδιανόητη τραγωδία την οποία βιώνει ένας γονιός, ο οποίος έχασε το παιδί του, δέχεται και τόνους λάσπης τις τελευταίες ημέρες από τα ανώνυμα τρολ της υπόγας!

Ξεχείλισαν οι υπόνομοι του διαδικτύου και επιτίθενται σε μια χαροκαμένη μάνα. Και η ντροπή ντρέπεται με αυτά! Μαζέψτε τους, όπως πρέπει να μαζέψετε και τους γνωστούς χωροφύλακες του διαδικτύου, οι οποίοι ανέλαβαν εργολαβικά τη φίμωση του διαδικτύου και την κατασυκοφάντηση όποιου μιλούσε για έκρηξη, για παράνομα υλικά σε εμπορικές αμαξοστοιχίες, για μπάζωμα του χώρου του δυστυχήματος, τουλάχιστον μέχρι τις εκλογές του Μαΐου του 2023. Έκτοτε βέβαια αρκετά στόματα άνοιξαν και έρχονται στη θέση της Ελληνικής Λύσης και του Προέδρου της Κυριάκου Βελόπουλου, με καθυστέρηση περίπου ενός έτους.

Εδώ να θυμηθούμε ότι ως Ελληνική Λύση ήδη από τις 3 Μαρτίου 2023 καταθέσαμε ερώτηση για το τι μετέφερε η εμπορική αμαξοστοιχία. Στις 28 Μαΐου 2023, ημέρα ορκωμοσίας της Βουλής των εκλογών του Μαΐου, καταθέσαμε στη Βουλή τη μήνυση της κ. Καρυστιανού και των υπόλοιπων τεσσάρων συγγενών των θυμάτων του εγκλήματος στα Τέμπη. Στις 4 Ιουλίου 2023, ημέρα συγκρότησης της νέας Βουλής σε Σώμα, με εκλογή Προεδρείου, καταθέσαμε πρόταση σύστασης εξεταστικής επιτροπής, στην οποία ενσωματώσαμε την ανωτέρω μήνυση. Στις 18 Ιουλίου 2023 καταθέσαμε ερώτηση για το τι μετέφερε η εμπορική αμαξοστοιχία.

Συνέταξε ένα πόρισμα η κυβερνητική Πλειοψηφία στο οποίο καταλήγει πως το τραγικό δυστύχημα είναι αποτέλεσμα ανθρώπινου λάθους. Το πόρισμα της Ευρωπαίας εισαγγελέως, σύμφωνα με πληροφορίες, καθώς δεν έφτασε ποτέ στη Βουλή, αναφέρεται στη σύμβαση 717 και στο γεγονός πως, αν είχε εφαρμοστεί, δεν θα συνέβαινε το τραγικό δυστύχημα.

Αν δεν σας αρκεί το πόρισμα της Ευρωπαίας εισαγγελέως, ας πάμε στο πόρισμα της επιτροπής Γεραπετρίτη. Αν είχε λειτουργήσει η τηλεδιοίκηση στη Λάρισα δεν θα συνέβαινε το δυστύχημα των Τεμπών.

Όμως, το πασιφανές για εσάς ανθρώπινο λάθος δεν θα ήταν ικανό για αυτή την τραγωδία, αν οι διατελέσαντες Υπουργοί, Υφυπουργοί και υπηρεσιακοί παράγοντες απλά είχαν κάνει τη δουλειά τους.

Κλείνοντας, δεν μπορώ να μην αναφερθώ στη δήλωση του Πρωθυπουργού κ. Μητσοτάκη πως ο νέος ασφαλής σιδηρόδρομος που θα κατασκευαστεί, θα αποτελέσει τη δικαίωση των θυμάτων των Τεμπών.

Επειδή οι λέξεις έχουν χάσει το νόημά τους, σας λέμε το εξής: Ο ασφαλής σιδηρόδρομος, κυρίες και κύριοι συνάδελφοι, είναι υποχρέωση μιας ευνομούμενης πολιτείας. Η δικαίωση των θυμάτων θα έρθει μόνο όταν όλοι οι υπαίτιοι, όσο ψηλά κι αν βρίσκονται, παραδοθούν στη δικαιοσύνη και τιμωρηθούν παραδειγματικά, όπως επίσης αρμόζει σε ένα κράτος δικαίου. Σας καλούμε να μην επιτρέψετε, εκτός από τον χώρο του εγκλήματος, να μπαζωθεί και η αλήθεια.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Εγώ σας ευχαριστώ.

Καλώ στο Βήμα τον Βουλευτή της Νέας Δημοκρατίας κ. Νεοκλή Κρητικό.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, με την παρούσα ειδική ημερήσια διάταξη της Ολομέλειας εισφέρουμε στη συζήτηση που διεξάγεται επί του κατατεθέντος πορίσματος της Εξεταστικής Επιτροπής με θέμα τη διερεύνηση του εγκλήματος των Τεμπών, ένα ολέθριο δυστύχημα που στιγμάτισε την κοινωνία μας και την άλλαξε δια παντός.

Να ξεκινήσω με απόσπασμα της κατάθεσης στην εξεταστική επιτροπή του κ. Παναγιώτη Θεοχάρη, διατελέσαντος την περίοδο 2016-2018 Προέδρου της «ΤΡΑΙΝΟΣΕ» και διευθύνοντος συμβούλου του ΟΣΕ από τον Μάρτιο του 2018 έως τον Σεπτέμβριο του 2019. Λέει «Όταν ο Γενικός Κανονισμός Κυκλοφορίας δεν εφαρμόζεται από τον άνθρωπο, κανένα σύστημα δεν μπορεί να σε σώσει».

Πώς οδηγηθήκαμε λοιπόν στο τραγικό δυστύχημα στα Τέμπη, σύμφωνα με το πόρισμα της εξεταστικής επιτροπής; Μέσα σε πέντε λεπτά παραβιάστηκε επτά φορές ο Γενικός Κανονισμός Κίνησης του ΟΣΕ. Ο σταθμάρχης Λάρισας δεν χρησιμοποίησε τον απολύτως λειτουργικό πίνακα τηλεχειρισμού για να κάνει αυτόματη χάραξη διαδρομής, αλλά έβαλε την αμαξοστοιχία ανάποδα στη γραμμή καθόδου. Δεν παρακολουθούσε τον πίνακα τηλεχειρισμού, όπου ήταν συνεχώς ευκρινής η εσφαλμένη αλλαγή τροχιάς. Δεν ενημέρωσε τον μηχανοδηγό με την παράδοση σε αυτόν του εντύπου 1001, το οποίο απαιτείται σε κάθε περίπτωση ανωμαλίας ή κινδύνου στη γραμμή. Οι μηχανοδηγοί του IC62 εισήλθαν σε γραμμή καθόδου χωρίς το έντυπο 1001, αλλά δεν ακινητοποίησαν το τρένο. Δεν επικοινώνησαν με τον σταθμάρχη Λάρισας για να διευκρινίσουν ότι η αμαξοστοιχία έχει μπει ανάποδα στη γραμμή καθόδου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ένοχοι είναι οι μηχανοδηγοί…

**ΝΕΟΚΛΗΣ ΚΡΗΤΙΚΟΣ:** Δεν έκαναν αναγγελία αναφορικά με τη θέση της αμαξοστοιχίας, καθώς περνούσαν από τους ενδιάμεσους σταθμούς.

Συνεπώς, η επιτροπή διαπίστωσε αλλεπάλληλες παραβιάσεις του κανονισμού, με τραγική συνέπεια το πολύνεκρο δυστύχημα σε διπλή σιδηροδρομική γραμμή, γεγονός πρωτόγνωρο στα σιδηροδρομικά χρονικά, σύμφωνα με τους ειδήμονες μάρτυρες. Μάλιστα οι ίδιοι συνέκλιναν ότι έστω μία από αυτές τις παραβιάσεις του Γενικού Κανονισμού Κινήσεως, αν δεν είχε σημειωθεί, θα μπορούσε να αποσοβηθεί το δυστύχημα, γιατί ο νομικά δεσμευτικός Κανονισμός Κυκλοφορίας χαρακτηρίστηκε από ειδικούς που κατέθεσαν στην επιτροπή ως ο ΚΟΚ του σιδηροδρόμου, ως οι δέκα εντολές του Μωυσή.

Κυρίες και κύριοι συνάδελφοι, είναι πρωτόγνωρο αυτό που συνέβη το βράδυ της 28ης Φεβρουαρίου; Αναμφισβήτητα. Για την Ελλάδα λοιπόν ήταν πρωτόγνωρο. Όμως δυστυχώς γίνονται θανατηφόρα δυστυχήματα και σε άλλες ευρωπαϊκές χώρες, ακόμα και σε κράτη που έχουν εγκαταστήσει προηγμένα συστήματα ασφαλείας.

Η εξεταστική επιτροπή ανέλαβε να διερευνήσει συγκεκριμένες πτυχές του δυστυχήματος. Θέλω να αναφερθώ σε ορισμένα μόνο από τα συμπεράσματα στα οποία καταλήγει, στηριζόμενη στις καταθέσεις και τα έγγραφα που τέθηκαν υπ’ όψιν της για την ανάγκη ενίσχυσης των μηχανισμών ελέγχου της ασφάλειας των σιδηροδρομικών μεταφορών.

Η Ρυθμιστική Αρχή Σιδηροδρόμων αποτελεί τον πυλώνα ασφάλειας τόσο κατά την κοινοτική όσο και την εθνική νομοθεσία. Στο πλαίσιο αυτό έχει την εποπτεία ορθής εφαρμογής των μέτρων ασφαλείας και εφόσον είχε διαπιστώσει πολύ σοβαρά κενά ή ελλείψεις, θα μπορούσε να έχει προχωρήσει ακόμα και σε αναστολή λειτουργίας του σιδηροδρόμου.

Επιπλέον, η «HELLENIC TRAIN» εφόσον είχε διαπιστώσει ότι υπήρχαν σοβαρά ζητήματα ασφαλείας, λόγω της κατάστασης της υποδομής και μη ολοκλήρωσης των συστημάτων, θα έπρεπε να είχε προχωρήσει σε άμεση αναστολή των δρομολογίων έχοντας ιδιαίτερη νομική υποχρέωση προς τους επιβάτες, διακριτή και αυτοτελή από την υποχρέωση του διαχειριστή της υποδομής, δηλαδή του ΟΣΕ.

Κυρίες και κύριοι Βουλευτές, μακάρι να μην ήμασταν σήμερα εδώ. Μακάρι το τραγικό σιδηροδρομικό δυστύχημα να είχε αποτραπεί. Μακάρι να μην είχε γίνει αυτή η σωρεία μοιραίων λαθών.

Βρήκαν οδυνηρό, μαρτυρικό τέλος πενήντα επτά συνάνθρωποί μας και η απώλειά τους αποτελεί συλλογικό τραύμα, μια εσαεί ανοιχτή, ανεπούλωτη πληγή.

Οι σημερινές παρατηρήσεις, υποθέσεις και επισημάνσεις μας άπτονται του πορίσματος της συσταθείσας για τη διερεύνηση όλων των πτυχών του εγκλήματος των Τεμπών Επιτροπής. Ο λόγος στη δικαιοσύνη για να φωτίσει κάθε πτυχή και να αναδείξει κάθε έκφανση.

Την απόδοση δικαιοσύνης ζητάει, κυρίες και κύριοι, σύσσωμη η ελληνική κοινωνία.

Για πενήντα επτά συνανθρώπους μας το νήμα της ζωής κόπηκε αδόκητα, άδικα, για αυτούς ο χρόνος πάγωσε την Τρίτη 28 Φεβρουαρίου 2023 στις 23.22΄ με έναν εκκωφαντικό θόρυβο, μια σφοδρότατη σύγκρουση, που η θέα της και μόνο στο διαθέσιμο βίντεο μάς στοιχειώνει, κυρίες και κύριοι. Όμως, δεν μπορούμε να μπούμε ούτε στη θέση των δικών τους ανθρώπων. Πάγωσε και για αυτούς ο χρόνος και «ζουν» –εντός εισαγωγικών το ρήμα- κατακερματισμένες ζωές, ψάχνοντας απαντήσεις και δικαίωση. Δεν μπορούμε να κατανοήσουμε, δεν γίνεται να διανοηθούμε τον σταυρό που κουβαλάνε. Δεν μπορούμε να μπούμε στη θέση των επιζησάντων που πάλεψαν και παλεύουν με σωματικά και ψυχικά τραύματα και εφιάλτες, στη θέση του εικοσιενάχρονου Γεράσιμου-Ιάσονα που δίνει τη μάχη της ζωής του και των δικών του που αγωνιούν κάθε δευτερόλεπτο. Αυτό τον αγώνα για δικαίωση και αλήθεια πρέπει να τον σεβαστούμε απόλυτα.

Σεβασμός, κυρίες και κύριοι, στον θρήνο, σιωπηλός ή φανερός ο οδυρμός μπρος την απώλεια είναι ένας, ο πόνος είναι ένας, είναι ανείπωτος και αβάσταχτος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Κρητικέ.

Και τον λόγο τώρα έχει η Βουλευτής της Νέας Αριστεράς κ. Θεανώ Φωτίου.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, σήμερα στη Βουλή Κυβέρνηση και Βουλευτές της Νέας Δημοκρατίας επιχειρούν να αρχειοθετήσουν το έγκλημα των Τεμπών, όταν όλα τα στοιχεία μαζί και το πόρισμα των επτακοσίων σελίδων των Βουλευτών της Νέας Δημοκρατίας «φωνάζουν συγκάλυψη», ξεπερνώντας τα σύνορα της χώρας.

Με απούσα την Κυβέρνηση από τα κυβερνητικά έδρανα και με μεγάλο απόντα και ελεγχόμενο τον Πρωθυπουργό Κυριάκο Μητσοτάκη, που δεν ένιωσε την ανάγκη να εμφανιστεί, αποδίδοντας τον ελάχιστο φόρο τιμής στα θύματα, έστω και προσχηματικά, να παρουσιαστεί για να δώσει εξηγήσεις στον ελληνικό λαό που τον κατηγορεί για συγκάλυψη. Κρύφτηκε ο Πρωθυπουργός σε μια πράξη πολιτικού στρουθοκαμηλισμού, η οποία ακριβώς είναι η ομολογία της συγκάλυψης, είναι η ομολογία της ενοχής του.

Σε αυτόν τον κατήφορο παρασύρει, βέβαια και τους Βουλευτές και τις Βουλεύτριες της Νέας Δημοκρατίας εδώ και τέσσερις μήνες στη βολική εξεταστική επιτροπή.

Αποκλείσατε εσείς, οι Βουλευτές της Νέας Δημοκρατίας, από την επιτροπή κρίσιμους μάρτυρες που θα μπορούσαν να φωτίσουν την υπόθεση, εσείς που ανεβαίνετε εδώ και μας λέτε: «Ο Πρωθυπουργός, εμείς όλοι θέλουμε άπλετο φως, θα χύσουμε άπλετο φως», εσείς αποκλείσατε τον κ. Κατσούλη, Πρόεδρο της Επιτροπής της ETCS, τον πρώην Πρόεδρο του ΟΣΕ κ. Σπηλιόπουλο, τον εκπρόσωπο των μηχανοδηγών κ. Γενιδούνια, τον πρώην Διευθύνοντα Σύμβουλο της ΤΡΑΙΝΟΣΕ κ. Τσαλίδη και ούτω καθεξής. Ακόμη και τους εμπειρογνώμονες από τις οικογένειες των θυμάτων αποκλείσατε. Και όλα αυτά γιατί; Για να συγκαλύψετε τις ευθύνες τις προφανείς του κ. Καραμανλή, ο οποίος εξακολουθεί να κρύβεται πίσω από το φύλλο συκής του νόμου περί ευθύνης Υπουργών.

Έτσι καταλήξατε σε ένα πόρισμα επτακοσίων σελίδων, για να κρύψετε μέσα σε αυτές τις επτακόσιες σελίδες, για να προστατέψετε μέσα από αυτές τις επτακόσιες σελίδες τον κ. Καραμανλή, ρίχνοντας τις ευθύνες στον σταθμάρχη και τους δύο νεκρούς μηχανοδηγούς. Πόσες φορές το ακούσαμε; Πόσες φορές ακούσαμε σήμερα ότι αυτοί είναι οι ένοχοι; Επιτέλους! Και μιλάτε σήμερα για πολιτικό κανιβαλισμό εσείς που κλείσατε άρον άρον την επιτροπή, μην τυχόν και προκύψουν νέα στοιχεία.

Ως Νέα Αριστερά επαναλαμβάνουμε ότι θα κάνουμε τα πάντα, ώστε το έγκλημα στα Τέμπη να μην ξεχαστεί. Γι’ αυτό καταθέσαμε πρόταση νόμου, ώστε οι υπογραφές ενός εκατομμυρίου τριακοσίων χιλιάδων πολιτών να φτάσουν στη Βουλή. Γι’ αυτό καταθέσαμε πόρισμα στο οποίο παραθέτουμε αδιάσειστα στοιχεία -από το 1990 αδιάσειστα- και καταγράφουμε αναλυτικά τις μεθοδεύσεις σας για τη συγκάλυψη. Γι’ αυτό προτείνουμε περαιτέρω διερεύνηση από τη Βουλή, την οποία εσείς αρνείστε.

Γι’ αυτό δεν θα κουραστούμε να υπογραμμίζουμε τις κυριολεκτικά εγκληματικές ευθύνες σας. Ποιες είναι αυτές;

Πρώτον, ότι ο κ. Μητσοτάκης και ο κ. Καραμανλής επί χρόνια αγνοούσαν τις επανειλημμένες καταγγελίες και τα υπομνήματα επικεφαλής οργανισμών και εκπροσώπων εργαζομένων για την άκρως προβληματική κατάσταση των ελληνικών σιδηροδρόμων.

Δεύτερον, ότι ενώ την περίοδο 2015-2018 η «ΕΡΓΟΣΕ» απορρόφησε για έργα περίπου 1 δισεκατομμύριο ευρώ, την περίοδο 2019-2023 απορρόφησε μόλις 250 εκατομμύρια ευρώ. Επομένως, η απαξίωση των σιδηροδρόμων ήταν συνειδητή επιλογή της Κυβέρνησης της Νέας Δημοκρατίας. Αυτό τουλάχιστον λένε οι αριθμοί.

Τρίτον, ότι ο κ. Καραμανλής δεν διασφάλισε την έγκαιρη ολοκλήρωση της σύμβασης 717, καθώς από το 2019 μέχρι το 2023 η πρόοδος των έργων ήταν μόλις 5%, από 72% τον Μάιο του 2019 σε 77% τον Φεβρουάριο του 2023. Επιπλέον, αντί να ελέγξει την ανάδοχο κοινοπραξία, φρόντισε να την αποζημιώσει, παρ’ όλο που αυτή βρισκόταν σε καθεστώς έκπτωσης.

Τέταρτον, ότι εγκαταλείψατε όλες τις δικλείδες ασφαλείας που θα μπορούσαν να έχουν αποτρέψει το έγκλημα. Η τηλεδιοίκηση στη Λάρισα καταστράφηκε από φωτιά τον Ιούνιο του 2019 και ο κ. Καραμανλής δεν φρόντισε να αποκατασταθεί άμεσα, παρ’ όλο που το κόστος θα ήταν ελάχιστο. Θυμίζω ότι όταν λειτουργούσε η τηλεδιοίκηση στη Λάρισα εκτός από τον οπτικό έλεγχο υπήρχε πάντα και δεύτερος σταθμάρχης σε όλες τις βάρδιες. Επιπλέον, ο κ. Καραμανλής αδράνησε, όταν έκλεισε το Δευτεροβάθμιο Κέντρο Ελέγχου στην Καρόλου που λειτουργούσε μέχρι το 2020. Οι εμπειρογνώμονες δήλωσαν ότι θα μπορούσαν να βλέπουν τα τρένα στις γραμμές. Ο κ. Καραμανλής ανέχθηκε την έλλειψη προσωπικού ασφαλείας στον ΟΣΕ, όπως είναι οι σταθμάρχες και οι κλειδούχοι.

Πέμπτον, ότι η Κυβέρνηση της Νέας Δημοκρατίας μεθόδευσε την προδήλως παράνομη μετάταξη του μοιραίου σταθμάρχη.

Έκτον, ότι δεν διερευνήσατε πού οφείλεται η πυρκαγιά μετά τη σύγκρουση, σπεύσατε να δώσετε εντολή για απομάκρυνση χωμάτων και αμαξοστοιχιών και κατόπιν για μπάζωμα στον χώρο του εγκλήματος.

Έβδομον, ότι ακόμα και σήμερα οι ελληνικοί σιδηρόδρομοι δεν είναι ασφαλείς εξαιτίας της δικής σας επιλογής για συγκάλυψη που οδηγεί στην ατιμωρησία.

Κυρίες και κύριοι Βουλευτές της Νέας Δημοκρατίας, μην έχετε αυταπάτες, δεν πρόκειται να σωθείτε. Εσείς σπεύδετε να κλείσετε το έγκλημα στα Τέμπη. Οι ευρωπαϊκοί θεσμοί μόλις το ανοίγουν. Ακούσαμε την Ευρωπαία εισαγγελέα. Παρακολουθήσαμε τη συγκλονιστική κατάθεση και ομιλία της κ. Καρυστιανού στο Ευρωκοινοβούλιο. Ο ελληνικός λαός δεν θα σας επιτρέψει να κουκουλώσετε το έγκλημα στα Τέμπη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κυρία συνάδελφε.

Και τώρα καλώ στο Βήμα τον Βουλευτή των Σπαρτιατών κ. Αθανάσιο Χαλκιά.

Μέχρι να ανέβει στο Βήμα ο κύριος συνάδελφος, θα ήθελα να ανακοινώσω στο Σώμα ότι η Βουλευτής του ΣΥΡΙΖΑ - Προοδευτική Συμμαχία κ. Αθηνά Λινού αιτείται ολιγοήμερη άδεια για το εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Ορίστε, κύριε Χαλκιά, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο Φεβρουάριος του 2023 σημαδεύτηκε από μία ανείπωτη τραγωδία, μια τραγωδία που ξαναζήσαμε μέσα από τις αφηγήσεις των επιζώντων και των οικογενειών των θυμάτων έναν χρόνο μετά. Έχει περάσει ένας χρόνος από την εγκληματική αμέλεια ορισμένων που οδήγησαν στη σύγκρουση ενός τρένου με επιβάτες νέα παιδιά με μια εμπορική αμαξοστοιχία, ένας χρόνος μέσα στον οποίο δεν άλλαξε απολύτως τίποτα, ένας χρόνος που τα θύματα αναμένουν τη δικαίωση. Τι έχει γίνει; Τίποτα, απολύτως τίποτα! Είναι οι σιδηρόδρομοι ασφαλείς; Όχι. Μόλις πριν λίγες μέρες μάθαμε από δημοσιογράφους και όχι από κάποια επίσημη ενημέρωση ότι παραλίγο να βλέπαμε ξανά τέτοιες σκηνές λίγο πριν την αλλαγή του χρόνου σε ένα δρομολόγιο του προαστιακού. Και δεν μπορώ παρά να αναρωτηθώ πρώτα ως γονέας και μετά ως πολίτης αν θα έβαζα ποτέ τα παιδιά μου σε τρένο. Λυπάμαι, αλλά η απάντηση είναι όχι. Έχω χάσει πλέον την εμπιστοσύνη μου προς τους σιδηροδρόμους και νομίζω ότι το ίδιο νιώθει κάθε Έλληνας πολίτης, όπως νιώθει ανακούφιση που δεν έτυχε να είναι αυτός μέσα στο τρένο που έκανε τη μοιραία διαδρομή, όπως νιώθει ανακούφιση που άλλαξε ενδεχομένως τα εισιτήριά του την τελευταία στιγμή, όπως νιώθει οργή που βλέπει να μην έχει αποδοθεί απολύτως καμμία ευθύνη.

Ακούμε να λένε ότι φταίει ο σταθμάρχης, λες και όλο το δίκτυο εξαρτάται από το χέρι ενός μόνο ανθρώπου. Αν αυτός ο άνθρωπος πάθαινε ένα έμφραγμα εν ώρα υπηρεσίας, τι θα γινόταν; Είναι δυνατόν να φορτώνουμε όλη την ευθύνη σε ένα μόνο άτομο ή μήπως απλά ψάχνουμε για εξιλαστήρια θύματα, για έναν εύκολο τρόπο να κλείσει η υπόθεση και τα στόματα που φωνάζουν για απονομή δικαιοσύνης;

Αυτό που συνέβη το 2023 στα Τέμπη αποτελεί μια εθνική τραγωδία και θα πρέπει η μνήμη των θυμάτων να τιμάται κάθε χρόνο. Το ίδιο θα πρέπει να γίνεται και για τα θύματα από την πυρκαγιά στο Μάτι, αλλά και για τους πνιγμένους συνανθρώπους μας στη Μάνδρα. Όμως, σαν πολλά θύματα δεν μαζεύτηκαν τα τελευταία χρόνια; Και για πόσα από αυτά υπήρξε μια ελάχιστη δικαίωση;

Μιλάμε για τους νεκρούς στα Τέμπη και ξεχνάμε όλους τους υπόλοιπους που δολοφονήθηκαν από εγκληματική αμέλεια και παραλείψεις του ίδιου του κράτους τα προηγούμενα χρόνια. Θα μιλάμε για τους νεκρούς στα Τέμπη μέχρι να συμβεί το επόμενο δυστύχημα που θα βυθίσει τη χώρα στο πένθος. Τότε θα δούμε πάλι σημαίνοντα πρόσωπα να εκφράζουν τη βαθιά οδύνη τους για τον άδικο χαμό τόσων ψυχών και μετά να επανέρχονται στην κανονικότητά τους δίχως να βλέπουν ούτε έναν εφιάλτη το βράδυ στον ύπνο τους. Εφιάλτες, όμως, βλέπουν όσοι επέζησαν τέτοιων καταστάσεων, όπως εφιάλτες βλέπουν και όσοι έχασαν τα αγαπημένα τους πρόσωπα. Πρόκειται για εφιάλτες που δεν πρόκειται να φύγουν ποτέ, ακόμα κι αν αποδοθεί η πολυπόθητη δικαιοσύνη, γιατί το τραύμα της ψυχής δεν επουλώνεται ούτε με την ανέγερση μνημείων ούτε με το χάρισμα των χρεών ούτε με χρηματικές αποζημιώσεις.

Επούλωση θα έχουμε ίσως όταν βεβαιωθούμε ότι δεν θα υπάρξουν ξανά τέτοια φαινόμενα, όταν θα σταματήσει ο γονιός να αγωνιά κάθε φορά που το παιδί του ανεβαίνει σε ένα τρένο ή γυρνά από τη δουλειά του με τον προαστιακό, όταν θα σταματήσουμε να φοβόμαστε κάθε καλοκαίρι πού να πάμε για μπάνιο σε κάποια δασώδη περιοχή και όταν δεν θα τρέμει το φυλλοκάρδι μας κάθε φορά που προμηνύονται καταιγίδες.

Ως Κοινοβούλιο κάναμε αυτό που μπορούσαμε, μια Εξεταστική Επιτροπή για τα Τέμπη. Το αποτέλεσμα; Μηδενικό. Ακόμα και να κάνουμε μια προανακριτική επιτροπή, πάλι δεν έχουμε την εξουσία να επιβάλουμε κυρώσεις. Αυτό αποτελεί δικαίωμα μόνο της δικαστικής εξουσίας και γι’ αυτό ζητάμε επιμόνως να πάει το θέμα στα δικαστήρια με ταυτόχρονη αλλαγή του νομικού καθεστώτος, ώστε να παύσει ή να τροποποιηθεί το άρθρο 86 περί μη ευθύνης Υπουργών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα ήθελα την ανοχή σας για ένα λεπτό.

Αυτό είναι το μόνο που όντως μπορεί να κάνει η νομοθετική εξουσία, να αλλάξει τον νόμο. Και αυτό είναι που προσπαθούμε όλους αυτούς τους μήνες. Όπως λέει ο σοφός λαός μας και έχω πει και από το Βήμα της Βουλής, καθαρός ουρανός αστραπές δεν φοβάται. Ας αφήσουμε τη δικαιοσύνη να κάνει τη δουλειά της ανεμπόδιστα.

Πριν από λίγες εβδομάδες, στην επέτειο για τη συμπλήρωση ενός έτους από την τραγωδία των Τεμπών, πρότεινα η 28η Φεβρουαρίου να καθιερωθεί ως ημέρα μνήμης των θυμάτων των Τεμπών. Σήμερα προτείνω ξανά η 28η Φεβρουαρίου να καθιερωθεί ως ημέρα εθνικού πένθους για όλα τα θύματα του αποκαλούμενου κρατικού μηχανισμού, για τους νεκρούς στα Τέμπη, στο Μάτι και στη Μάνδρα και για όπου αλλού το κράτος απέτυχε να προστατεύσει τους πολίτες του.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Και τώρα καλώ στο Βήμα τη Βουλευτή της Κοινοβουλευτικής Ομάδος Νίκη κ. Ασπασία Κουρουπάκη.

Ορίστε, κυρία συνάδελφε, έχετε τον λόγο.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κύριοι συνάδελφοι, σήμερα είναι μια μέρα που κρίνεται η αξιοπιστία όχι μόνο του κράτους, αλλά και ολόκληρου του πολιτικού συστήματος. Το έγκλημα στα Τέμπη είναι ένα ορόσημο στις σχέσεις εμπιστοσύνης μεταξύ πολίτη και πολιτείας, γιατί ύστερα από αυτό δύο δρόμοι ανοίγονται μπροστά μας: ο δρόμος των συγγενών των θυμάτων που ορθώς αρνούνται να το βάλουν κάτω παλεύοντας τον Λεβιάθαν της κομματικής γραφειοκρατίας και της κατ’ επίφαση δικαιοσύνης για να βρουν το δίκιο τους και ο δρόμος της συγκάλυψης της αλήθειας, της συσκότισης και της παραπληροφόρησης. Όλοι μας θα διαλέξουμε μοιραία έναν από τους δύο δρόμους. Όπως και σε όλα τα άλλα ζητήματα που έχουν έρθει προς συζήτηση στη Βουλή, έτσι και εδώ η Νίκη θα ακούσει μόνο τη φωνή της συνείδησής της και θα ζητήσει όχι μόνο να πέσει άπλετο φως στην υπόθεση αυτή που μας έχει πληγώσει όλους, αλλά και να αλλάξει το θεσμικό πλαίσιο, ώστε να μην είναι εφικτή στο μέλλον οποιαδήποτε μεθόδευση συγκάλυψης.

Ας έρθουμε, όμως, στο πόρισμα της Νέας Δημοκρατίας που αποδίδει τα πάντα στον ανθρώπινο παράγοντα.

Κύριοι της Νέας Δημοκρατίας, τα πάντα μπορούν να αποδοθούν στο ανθρώπινο λάθος, ακόμη και το 41% που τόσο αυτάρεσκα επικαλείστε όταν στριμώχνεστε. Γι’ αυτόν ακριβώς τον λόγο, ένα σοβαρό κράτος έχει σοβαρούς εποπτικούς μηχανισμούς για να προλαμβάνει τα ανθρώπινα λάθη. Όμως, αυτό συμβαίνει όταν το κράτος είναι σοβαρό και όχι επιτελικό.

Τι είναι, όμως, τελικά αυτό το πολυδιαφημισμένο επιτελικό κράτος; Στους λίγους μήνες που βρίσκομαι σε αυτά τα έδρανα, έχω αρχίσει να βλέπω ξεκάθαρα το μοτίβο με το οποίο ασκεί πολιτική η Νέα Δημοκρατία σε όλα τα κοινωνικά ζητήματα, από την παιδεία και την υγεία μέχρι την ασφάλεια των συγκοινωνιών. Προκειμένου να τοποθετήσει σιωπηλά τους κρατικούς πόρους εκεί που την συμφέρει και να τους στερήσει από εκεί όπου είναι απαραίτητοι, η Νέα Δημοκρατία κάνει συστηματικά το εξής: αποδυναμώνει με υποστελέχωση και υποχρηματοδότηση καθετί ωφέλιμο για την κοινωνία.

Παράλληλα για να καλυφθεί, αναθέτει την εποπτεία σε μία ελεγχόμενη και ανεπαρκή εποπτική αρχή, η οποία με τη σειρά της θα ρίχνει την ευθύνη για κάθε στραβοτιμονιά στον ανθρώπινο παράγοντα ώστε να ξεπλένεται πολιτικά η Κυβέρνηση. Με αυτό το σόφισμα, η Κυβέρνηση καθιστά τον εαυτό της ανεύθυνο για κάθε ανεπάρκεια που μπορεί να διαπιστωθεί στην παιδεία, στην υγεία, στις συγκοινωνίες ή οπουδήποτε αλλού. Με άλλα λόγια είναι προαποφασισμένο ότι πάντα θα φταίει ο ανθρώπινος παράγοντας, όπως θα το πιστοποιεί και η εκάστοτε ελεγχόμενη εποπτική αρχή. Έτσι, για το δυστύχημα στα Τέμπη δεν φταίει η Κυβέρνηση, μας λένε.

Κύριοι και κυρίες της Κυβέρνησης, θεωρείτε όντως ότι τα έχετε κάνει όλα τέλεια και κάποιοι απλοί εργαζόμενοι έκαναν το μοιραίο λάθος, όπως αναφέρει η Ρυθμιστική Αρχή Σιδηροδρόμων; Από την άλλη νομίζετε ότι η άποψη των συνδικαλιστών, οι μάρτυρες που δεν κλήθηκαν και τα στοιχεία που μπαζώθηκαν είναι όλα συνωμοσιολογίες. Οι ειδικοί μίλησαν, οπότε η υπόθεση έκλεισε. Αυτό είναι το πραγματικό σχέδιο διαχείρισης του εγκλήματος στα Τέμπη και φέρει την υπογραφή του Κυριάκου Μητσοτάκη και της Νέας Δημοκρατίας. Και ξέρετε γιατί επετεύχθη, έστω προσωρινά, ο στόχος της συγκάλυψης; Επειδή το κράτος έχει το μονοπώλιο του ελέγχου της ασφάλειας των συγκοινωνιών. Αυτό όμως πρέπει κάποτε να αλλάξει. Θα πρέπει να υπάρξει ο ανάλογος διάλογος προκειμένου το σχετικό δικαίωμα ελέγχου εφαρμογής των κανόνων ασφαλείας να το έχουν παράλληλα με το κράτος οι εργαζόμενοι και οι επιβάτες. Πρέπει να έχουν τον λόγο στα ζητήματα ασφαλείας, γιατί διακυβεύονται οι δικές τους ζωές, όχι των αρμόδιων Υπουργών. Και αυτό πρέπει να γίνει επειδή τους ελεγκτικούς μηχανισμούς του κράτους μπορείς να τους ελέγξεις, προκειμένου να αποδεχθούν να κάνουν εκπτώσεις σε ζητήματα ασφαλείας. Όμως, τους εργαζόμενους και τους επιβάτες, όχι. Άρα είναι οι πλέον αξιόπιστοι ελεγκτές.

Κύριοι της Νέας Δημοκρατίας, στην υπόθεση των Τεμπών δεν έχουμε να κάνουμε με μία απλή συγκάλυψη, αλλά για μπάζωμα της ίδιας της αλήθειας και της δικαιοσύνης. Η ίδια η Μαρία Καρυστιανού αναφέρθηκε στην εξεταστική επιτροπή ως μια τυπική άνευ ουσίας διαδικασία, αφού οι ουσιώδεις κατά την άποψή της μάρτυρες και εμπειρογνώμονες δεν εκλήθησαν να καταθέσουν. Έτσι, ποτέ δεν δόθηκαν πραγματικές εξηγήσεις, απλά γιατί έτσι έκρινε ο κ. Μαρκόπουλος και η Νέα Δημοκρατία.

Όμως, όσο και να μπαζώνετε την αλήθεια, τα θυμωμένα και καταπιεσμένα ρεύματα της κοινωνίας που αναζητούν δικαιοσύνη θα έρθουν αργά ή γρήγορα στην επιφάνεια ξεχειλίζοντας από οργή, για να συμπαρασύρουν μαζί τους την αλαζονεία της εξουσίας σας. Και τότε, κανένας υπεύθυνος, όσο ψηλά κι αν βρίσκεται, δεν θα γλιτώσει από την ετυμηγορία της κοινωνίας. Ένοχοι για συγκάλυψη, χωρίς κανένα ελαφρυντικό.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Τον λόγο τώρα έχει η Βουλευτής της Πλεύσης Ελευθερίας κ. Γεωργία Κεφαλά.

**ΓΕΩΡΓΙΑ (ΤΖΏΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Σήμερα έχουν κρεμάσει τα μούτρα μας και όχι από την κούραση, παρ’ όλο που είμαστε εδώ από το πρωί. Έχουν κρεμάσει τα μούτρα μας γιατί ακούσαμε ασύλληπτα πράγματα. Ακούσαμε λέξεις –τις έχω γράψει κιόλας, γιατί δεν μπορούσα να τα θυμηθώ όλα- όπως «λαϊκίστικο μεροκάματο», «άντε μωρέ σταμάτα», «ψεύτρα», «βδέλλες», «καπηλευτές», «τυμβωρύχους», «γκεμπελικούς», «υποκριτές».

Και μετά από αυτό, ο κ. Βορίδης έκανε και κάποια –εντός εισαγωγικών- «πριβέ» συζήτηση με τους Βουλευτές, μιλώντας για τον τοξικό λόγο και για το ότι δεν καταλήγει πουθενά πολιτικά ο πολιτικός.

(Χειροκροτήματα από την πτέρυγα της Πλεύσης Ελευθερίας)

Δεν μπορείς να είσαι πολιτικός, λοιπόν, μιλώντας τοξικά, αλλά μπορείς να είσαι πολιτικός συγκαλύπτοντας και εγκληματώντας. Μια χαρά!

Νομίζω ότι η ομιλία της κ. Κωνσταντοπούλου ήταν μια μεγαλειώδης αποκάλυψη της συγκάλυψης. Δεν μπορούμε να πούμε ούτε καν να συμπληρώσουμε ούτε καν να σχολιάσουμε τίποτα σε όλα αυτά που είπε.

Εγώ θα πω κάποιες εμπειρίες μου. Γύρω στις 10 Μαρτίου σχεδόν έναν χρόνο πριν, ένας αγαπημένος φίλος διασώστης πυροσβέστης μου έστειλε φωτογραφίες εγκαυμάτων που είχε υποστεί στα χέρια και στα πόδια. Η στολή του παρέμενε άθικτη, με κάποιο τρόπο όμως κάποια ουσία έχει εισχωρήσει και τον είχε κάψει προκαλώντας χημικά εγκαύματα, όπως του είπαν. Όχι απλά, λοιπόν, κανένας δεν τους ενημέρωσε για τις συνθήκες στις οποίες κλήθηκαν να επιχειρήσουν, αλλά ακόμη κι έναν χρόνο μετά, κανείς δεν τους έχει δώσει μια σαφή απάντηση για την ουσία που τους έκαψε. Φυσικά, κανένας δεν μπορούσε να τους προϊδεάσει και για τις ψυχολογικές συνέπειες που θα είχε πάνω τους η νύχτα της σύγκρουσης, όταν επικρατούσε απόλυτο σκοτάδι, απόλυτο χάος, όταν πατούσαν πάνω σε ανθρώπινα μέλη και έβλεπαν πρόσωπα αγγέλων σε απόγνωση. Αυτά είναι δικά τους λόγια, δεν είναι δικά μου.

Φανταστείτε πώς θα μπορούσε να νοιώσει ένας άνθρωπος, ακόμα και ένας καλός επαγγελματίας, σε αυτές τις συνθήκες, αντιμετωπίζοντας παράλληλα και τον δικό του σωματικό πόνο. Εγκαύματα είπαμε ότι είχαν. Φανταστείτε πόσο απροστάτευτος θα ένοιωθε ο προστάτης, πώς θα έπρεπε να βάλει στην άκρη τη δική του απόγνωση και να επικεντρωθεί στο καθήκον του. Με λίγες επισκέψεις ψυχολόγων μετά το συμβάν και λίγες σκόρπιες δικαιολογίες για τα χημικά εγκαύματα, οι ήρωες έπρεπε να συνεχίσουν να είναι ήρωες και να επιστρέψουν στα καθήκοντά τους.

Εκείνο το βράδυ, όμως, δεν πληγώθηκαν μόνο οι άμεσα εμπλεκόμενοι. Πληγώθηκε ανεπανόρθωτα ένας ολόκληρος λαός. Αν είχε μείνει λίγη αθωότητα, αν είχε μείνει λίγη άγνοια, αν είχε μείνει λίγη ηθελημένη αποστροφή του βλέμματος από την ασχήμια, εξαφανίστηκε με αυτήν την έκρηξη. Και αυτό είναι γεγονός, αλλά και υπόσχεση. Κανείς δεν πρόκειται να ξεχάσει. Όσο και αν τα στόματα παραμένουν κλειστά έναν χρόνο μετά, όλοι έχουμε χάσει την εμπιστοσύνη μας στο πολιτικό σύστημα και αυτό είναι το χειρότερο που έχετε κάνει.

Και σας διαβάζω την εισαγωγή του εξωφρενικού πορίσματος της Νέας Δημοκρατίας. Από εδώ έχουμε, λοιπόν, το πόρισμα και από εδώ έχουμε τις γνώμες. Και λέμε: «Η Νέα Δημοκρατία απέδειξε εμπράκτως ότι δεν κρύβεται μπροστά στις ευθύνες ούτε ασφαλώς αρκείται στην ειλικρινή και τεράστια συγγνώμη προς τους γονείς, τους οικείους των θυμάτων, τους τραυματισθέντες της σιδηροδρομικής τραγωδίας, αλλά και προς ολόκληρη την κοινωνία».

Και ρωτάμε όλοι: Έτσι ζητάτε συγγνώμη εσείς, καλύπτοντας στοιχεία, κρατώντας ακόμα τον σιδηρόδρομο σε κακό χάλι, λέγοντας πως η κ. Καρυστιανού μπορεί να αποσκοπεί σε κομματικά οφέλη, αφήνοντας –αυτή είναι πληροφορία που έχουμε- σταθμό του μετρό χωρίς πυρανίχνευση και χωρίς πυρασφάλεια;

Αληθεύει αυτό, κύριε Υπουργέ; Θα θέλαμε πάρα πολύ να το μάθουμε, να μάθουμε αν πράγματι εδώ και μήνες υπάρχει το Νομισματοκοπείο το οποίο δεν έχει ούτε πυρανίχνευση ούτε πυρασφάλεια. Και τι θα πείτε στους ανθρώπους αν πιάσει κάποια φωτιά και καούν σαν τα ποντίκια; Θα τους πείτε ότι έφταιγε κάποιος που πέταξε ένα τσιγάρο, ο ηλεκτρολόγος που έγινε αυτό το βραχυκύκλωμα. Όμως, κανένας δεν έχει ευθύνη για το τι συμβαίνει.

Αφήνοντας, λοιπόν, τον κ. Καραμανλή στην ασυλία του, οργανώνοντας αυτό το θέατρο παραίτησης και συμμετοχής του στις εκλογές ένα μήνα μετά, ζητάτε συγγνώμη λέγοντας το εξής: «Τον Φεβρουάριο του 2019 οι ανώτερες βαθμίδες ελέγχου που καθιερώθηκαν και είχαν ισχύ νόμου συγκροτούσαν ένα απόλυτα επαρκές σύστημα ελέγχου της κυκλοφορίας…» -αυτά είναι τα λόγια σας- «…η τήρηση του οποίου καθιστούσε αδύνατη τη σύγκρουση των τρένων γενικώς και ειδικότερα σε σημεία του δικτύου στα οποία υφίσταται διπλή γραμμή.

H ταυτόχρονη συντρέχουσα αμέλεια και των τριών προαναφερόμενων προσώπων, που ήταν οι μηχανοδηγοί και ο σταθμάρχης, ήταν γεγονός κείμενο πέραν πάσης δυνατότητας πρόβλεψης, που ο νομοθέτης δεν ήταν σε θέση, ούτε είχε την υποχρέωση να λάβει υπ’ όψιν του». Αυτός είναι ο τρόπος που ζητάτε συγγνώμη.

Παρακάτω, στο ίδιο πόρισμα της ντροπής λέτε πως η ύπαρξη ή η μη ύπαρξη επιπλέον συστημάτων ασφαλείας, όπως το ETCS, αποτελούν στοιχεία τα οποία θα μπορούσαν δυνητικά να έχουν συμβάλει στην αποτροπή του μοιραίου αποτελέσματος, χωρίς αυτό να αναιρεί το γεγονός ότι η αποκλειστική αιτία του ήταν τα ανθρώπινα σφάλματα. Συμφωνούμε σ’ αυτό, εάν υποθέσουμε πως ανθρώπινο σφάλμα είναι ότι εξακολουθεί να σας εμπιστεύεται ο ελληνικός λαός και να σας ψηφίζει.

Κατασπατάληση πόρων που πηγαίνουν σε βάθος χρόνου, παράνομες κρατικές ενισχύσεις, υποστελέχωση, ρουσφέτια, εργαλειοποίηση του νόμου περί ευθύνης Υπουργών και αυτή είναι η συγγνώμη σας. Και εδώ κουκούλωμα. Δεν είναι άλλο ένα οικονομικό σκάνδαλο. Πρόκειται για το θυμικό ενός ολόκληρου λαού. Πρόκειται για το έδαφος που πατάμε και αναπτυσσόμαστε, το σημείο αναφοράς και προσδιορισμού μας.

Είναι σαθρό το έδαφος αυτό, κυρίες και κύριοι. Αυτό τουλάχιστον είμαστε υποχρεωμένοι να μην το επιτρέψουμε. Αυτό είναι ο πραγματικός κίνδυνος αποσταθεροποίησης της κοινωνίας και όχι η αποδοχή κάποιων δικαιωμάτων συνανθρώπων μας, όπως φοβόσαστε. Αυτό είναι το πραγματικό έγκλημα.

Ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε.

Τον λόγο έχει ο Ανεξάρτητης Βουλευτής κ. Χαράλαμπος Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υπουργέ, κατ’ αρχάς οι οιμωγές των τεθνεώτων ακόμη βρίσκονται στα αυτιά μας για τον βίαιο ακρωτηριασμό, τον ακούσιο και ανυπαίτιο της ζωής τους κατά τη διάρκεια της τραγωδίας της αποφράδας εκείνης ημέρας της 28ης Φεβρουαρίου 2023. Ακόμη και σήμερα δεν έχει αποδοθεί δικαιοσύνη και οι συγγενείς, προκειμένου να αποκατασταθεί ουσιαστικά η μνήμη των αγαπημένων τους προσώπων, που στην πλειοψηφία ήσαν νέα άτομα, επιδιώκουν καθ’ οιονδήποτε τρόπο διαμέσου της δικαιοσύνης να αποδοθούν ευθύνες στους υπαίτιους, οι οποίοι ουσιαστικά δια παραλείψεως δεν είχαν προβεί επί μακρόν στις αναγκαίες ενέργειες, ούτως ώστε να αποφεύγετο ένα τέτοιου είδους δυστύχημα καθόσον αφορά τη μοιραία εκείνη εμπορική αμαξοστοιχία.

Το ζητούμενο εν τοιαύτη περιπτώσει είναι η ενδελεχής διερεύνηση και ασφαλώς σύμπασα η ελληνική κοινωνία, αλλά και η Ευρώπη και όλος ο κόσμος και εγώ προσωπικά συμπαρατασσόμεθα και κλίνουμε ευλαβικά το γόνυ προς τις οικογένειες και τους συγγενείς των αδικοχαμένων προσώπων και δη των νέων ανθρώπων.

Εμπιστευόμαστε την ελληνική δικαιοσύνη, διότι πρέπει να ριχθεί άπλετο φως προς κάθε πτυχή, να εξαλειφθεί οποιαδήποτε υπόνοια συσκότισης κατ’ ουσίαν και υπόθαλψης αυτής της εθνικής τραγωδίας, της ανείπωτης και άφατης αυτής εθνικής τραγωδίας, η οποία δεν μπορεί να αφήσει κανέναν απολύτως ασυγκίνητο.

Είναι γεγονός ότι ο ειδικός εφέτης ανακριτής ήδη έχει καλέσει δύο πρώην διευθυντικά στελέχη του Υπουργείου Μεταφορών, τους έχει απαγγείλει κατηγορίες σε βαθμό κακουργήματος καθόσον αφορά τη διατάραξη της ασφάλειας των συγκοινωνιών, ένα έγκλημα τελούμενου δια παραλείψεως, καθώς και επιμέρους πλημμεληματικές αξιόποινες πράξεις για πρόκληση σωματικών κακώσεων και βλαβών. Το αυτό, εξ όσων γνωρίζουμε δια του Τύπου, έχει καλέσει και δεκαεπτά στελέχη της «ΕΡΓΟΣΕ», όπως και την εκπρόσωπο της ΡΑΣ. Η προκαταρκτική εξέταση συνεχίζεται εις βάθος, δοθέντος ότι έχει διαταχθεί από τον ίδιο εφέτη ανακριτή δυνάμει της αξιοτίμου κυρίας Εισαγγελέως κ. Αδειλίνη το βιντεοληπτικό υλικό, προκειμένου να διερευνηθεί και να αρθεί η διχοστασία μεταξύ των πραγματογνωμόνων και των τεχνικών συμβούλων των συγγενών καθόσον αφορά το αν υπήρχε η μη εύφλεκτο υλικό, το οποίο απετέλεσε τη θρυαλλίδα της έκρηξης, δοθέντος ότι καθ’ ον τρόπο τεκμηριώνονται ουσιαστικά τα απανθρακωμένα θύματα.

Επομένως, η έρευνα της δικαιοσύνης βρίσκεται στην ορθή κατεύθυνση και αναμένουμε όλοι μετά αγωνίας και εκδηλώνουμε και τη δική μας συμπαράσταση προς την εξιχνίαση, τη διακρίβωση με πλήρη διαφάνεια της γενεσιουργού αιτίας του δυστυχήματος αυτού, της εθνικής τραγωδίας των Τεμπών.

Μετά ταύτα, αν υπάρξουν και ευθύνες, αν προκύψουν, δηλαδή αν φέρονται ότι εμπλέκονται ποινικά Υπουργοί, σαφώς θα ενεργοποιηθεί το άρθρο 86 και θα διαβιβαστεί αμελλητί η δικογραφία, προκειμένου να επακολουθήσουν τα δέοντα κατά το Σύνταγμα από το Σώμα της Βουλής.

Μέσα στο πλαίσιο, λοιπόν, αυτής της θεσμικής εξέλιξης βεβαίως έχει συμβάλει και η Εισαγγελία της Ευρώπης, η Ευρωπαία εισαγγελέας στο πλαίσιο της δικαιοδοσίας, καθότι δυνάμει του Κανονισμού του Συμβουλίου, δηλαδή του 2017/1939, η δικαιοδοσία, η καθ’ ύλην αρμοδιότητα περιορίζεται αποκλειστικά στο να διερευνά αδικήματα τα οποία έχουν διαπραχθεί, αξιόποινες πράξεις και θίγουν τα οικονομικά συμφέροντα της Ευρώπης. Εν τοιαύτη περιπτώσει, συμβάλλει επισταμένως, βεβαίως μέσα στο πλαίσιο των αρμοδιοτήτων, δοθέντος ότι δεν πρέπει σε καμμία περίπτωση η άσκηση της δικαιοδοσίας από την Ευρωπαϊκή Εισαγγελία να θίγει, να προσβάλλει τους αυτόνομους θεσμούς κάθε επιμέρους κράτους της Ευρωπαϊκής Ενώσεως.

Άρα, μέσα σε αυτό το πλαίσιο, σε αυτήν την έκταση των δικαιοδοτικών οργάνων αγωνιούμε και αναμένουμε ουσιαστικά το να αποδοθεί πλεισίστη και καθ’ ολοκληρίαν δικαιοσύνη, να εντοπιστούν τα γενεσιουργά αίτια και από εκεί και πέρα οι υπαίτιοι να τιμωρηθούν παραδειγματικά.

Εν κατακλείδι, φρονώ ότι η εθνική αυτή τραγωδία βεβαίως είναι αρρήκτως συνυφασμένη με την αντικειμενική ευθύνη, με όλα τα πολιτικά κόμματα τα οποία προηγήθησαν, δοθέντος ότι υπάρχουν και οι νωπές μνήμες από το Μάτι με εξίσου αδικοχαμένους συμπολίτες μας και πάντοτε υπάρχει ένα «γιατί». Όμως, ιδίως καθ’ όσον αφορά το σημερινό θέμα, θα μπορούσαμε να πούμε ότι αποτίουμε έναν φόρο τιμής προς τα θύματα αυτά, τα νέα αυτά παιδιά, τα οποία από το λίκνο της προόδου και της εξέλιξης κατέληξαν στην αγχόνη, κατέληξαν στα ματωμένα μνήματα.

Ειρήσθω εν παρόδω, αναφύεται στο μυαλό η διαχρονική φράση του μεγάλου ποιητή Σεφέρη: «Όπου κοιτάζω η Ελλάδα με πληγώνει». Άρα, με αυτήν τη ρήση θέλω να ολοκληρώσω, προκειμένου να δοθούν απαντήσεις από την πολιτική ηγεσία, αλλά και γενικότερα από την πολιτεία γι’ αυτές τις εγκληματικές παραλείψεις που είχαν ως αποτέλεσμα τη δημιουργία εθνικών τραγωδιών αδιαλείπτως.

Τελειώνοντας, επιτρέψτε μου να διαβάσω μια στροφή, προκειμένου να θέσω τον δάκτυλον επί τον τύπον των ήλων. «Στο μεταξύ η Ελλάδα ταξιδεύει, ολοένα ταξιδεύει κι αν «ορώμεν ανθούν πέλαγος Αιγαίον νεκροίς», είναι εκείνοι που θέλησαν να πιάσουν το μεγάλο καράβι με το κολύμπι, εκείνοι που βαρέθηκαν να περιμένουν τα καράβια που δεν μπορούν να κινήσουν, την Έλση, τη Σαμοθράκη, τον Αμβρακικό. Σφυρίζουν τα καράβια τώρα που βραδιάζει στον Πειραιά, σφυρίζουν, ολοένα σφυρίζουν μα δεν κουνιέται κανένας αργάτης, καμμιά αλυσίδα δεν έλαμψε βρεμένη στο στερνό φως που βασιλεύει, ο καπετάνιος μένει μαρμαρωμένος μες στ’ άσπρα και στα χρυσά. Όπου και να ταξιδέψω η Ελλάδα με πληγώνει. Παραπετάσματα βουνών, αρχιπέλαγα, γυμνοί γρανίτες. Το καράβι που ταξιδεύει το λένε ΑΓΩΝΙΑ 937». Είναι επίκαιρο και διαχρονικό και προσιδιάζει ουσιαστικά σε αυτήν την εθνική τραγωδία.

Σας ευχαριστώ πάρα πολύ και συγγνώμη για την κατάχρηση του χρόνου.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρίες και κύριοι συνάδελφοι, κηρύσσεται περαιωμένη η συζήτηση η οποία διεξήχθη σύμφωνα με το άρθρο 148 του Κανονισμού της Βουλής, επί του κατατεθέντος πορίσματος της Εξεταστικής Επιτροπής με θέμα: «για τη διερεύνηση του εγκλήματος των Τεμπών και όλων των πτυχών που σχετίζονται με αυτό» που ανακοινώθηκε στην Ολομέλεια της Βουλής στις 13 Μαρτίου 2024.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πού κατέληξε η συζήτηση, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 0.41΄ λύεται η συνεδρίαση για σήμερα Πέμπτη 21 Μαρτίου 2024 και ώρα 11.00΄ με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**